
Vidury gūdžios tylos tuščiu vieškeliu riedėjo daržovių kau- 
pini vežimai ir tolydinis ratų trinksėjimas aidėjo tarp namų, 
snaudžiančių abiejose pusėse už dviem eilėmis išsirikiavusių 
miglotų guobų. Ant Neji tilto prie aštuonių vežimų su ropėmis 
ir morkomis prisidėjo dar du: vienas su kopūstais, kitas su žir- 
niais; arkliai ėjo neraginami, nukorę galvas, vienodais ir van- 
giais žingsniais, juo labiau kad kelias kilo įkalnėn. Kniūpsčia 
ant daržovių snūduriavo vežėjai, kietai apgniaužę vadžias ir 
apsikloję rainais vilnoniais apsiautalais. Perrėždamas sūdrią 
prieblandą, dujų žibintas apšviesdavo čia vinimis pakaustytą 
kurpęe, čia melsvos palaidinės rankovę, čia kepurės kraštą, šmėkš- 
čiojančius tame fone, kurį sudarė neregėto didumo žiedynai — 
raudonos puokštės morkų, baltos puokštės ropių ir sodri žirnių 
ir kopūstų žaluma. O vieškelyje, aplinkiniuose keliuose, atsčiau 
ir artėliau, tolimas ratų dundėjimas skelbė dardant tokias pat 
voras,— antrą valandą nakties, pačiu įmygiu, ištisa vilkstinė 
traukė per tamsą, juodumoj skendintį miestą liūliuodama maistu 
vežinų ratų bildesiu. 

Vilkstinės priešaky ėjo Baltazaras, ponios Fransua arklys, be 
saiko įmitęs žviginis. Kėblino apsnūdęs, mieguistai lapsėdamas 
ausimis, bet netoli Lonšano gatvės staiga krūptelėjo pasibaidęs 
ir sustojo kaip įbestas. Iš paskos einą arkliai atsitrenkė kakta 
į vežimų galus, ir vilkstinė sustojo džerškant geležims ir keikiant 
ūmai prižadintiems vežėjams. Ponia Fransua, atsikolusi į pasos- 
tės nugarėlę, žvalgėsi aplink, bet nieko negalėjo įžiūrėti blausiai 
spingsint po kairei kabančiam ketvirtainiam žibintui, apšvie- 
čiančiam tik žvilgantį Baltazaro sturplį. | 

— Ei, motin, važiuojam! — suriko vienas vežėjų, atsiklaupęs 
ant ropių.— Ko gera, koks galvijas neraliuotas tyso nusilakęs! 

"Ponia Fransua pasilenkė, po dešinei, kone prie pat arklio 
kojų, pastebėjo skersai kelio gulint kokį tamsų pavidalą. 

— Nevalia traiškyt žmonių, — atsakė ir nušoko žemėn. 

Priešais, kelio dulkėse, išsitiesęs kaip ilgas tvirsojo kniūps- 
čias žmogus išskėstomis rankomis. Atrodė be galo ilgas, sudžiū- 
vęs kaip šakalys: stebuklas, ir gana, kad Baltazaras jo neužmynė 

ir neperlaužė pusiau. Poniai Fransua dingtelėjo, kad būsiąs 
nebegyvas; ji pritūpė šalimais, paėmė ranką ir pajuto, jog šilta. 

— Ei, žmogau! — negarsiai tarė. 

Bet vežėjai ėjo iš kantrybės. Tasai, kuris klūpojo ant daržo- 
vių, suriko užkimusiu balsu: 

— Varyk, motin!.. Juk matai, tas kiaulė girtas kaip pėdas! 
Versk jį griovin! 

Tuo tarpu žmogus atsimerkė. Sužiuro į ponią Fransua baimin- 
gomis akimis, bet nekrustelėjo. Ir ji pamanė, kad jis, matyt, 
tikrai girtas. 

— Čia ne vieta gulėt, jus suvažinės,— tarė.— Kur jūs ėjot? 

— Nepamenu... — tyliai sukuždėjo jis. 

Paskui sukaupė jėgas ir, žiūrėdamas baugščiu žvilgsniu, 
pridūrė: | 

— Ėjau į Paryžių ir parvirtau, nebepamenu kaip... 

Dabar ponia Fransua jau geriau jį įžiūrėjo: atrodė jis apgai- 
lėtinai savo juodomis kelnėmis ir juodu durtiniu, perdėm su- 
brizgusiu, apgulusiu išsišovusius kaulus. Juodo: milo kepurė 
kėpsojo baimingai užsmaukta ant kaktos, o iš po snapelio žvel- 
gė didelės rudos akys, neįprastai švelnios tokiam atšiauriam, nu- 
kamuotam veidui. Poniai Fransua dingtelėjo, kad tikriausiai nuo 
gėrimo būsiąs toks sunykęs. 

— O į kokią vietą ėjot Paryžiun? — paklausė ji. 

Jis atsakė ne išsyk: toks kamantinėjimas jam buvo nema- 
lonus. 

Jis pagalvojo, paskui neryžtingai tarė: 

— Ten, Halių pusėn. 

Pasikėlė vargais negalais ir jau buvo beeinąs toliau. Daržo- 
vininkė pastebėjo, kaip jis susvyravęs atsirėmė į vežimo ieną. 

— Nebėr jėgų“ 

— Visai nebėr,— sukuždėjo jis. 

Tuomet ponia Fransua pastūmėjo jį prie vežimo ir, nutai- 
siusi šiurkštų, lyg nepatenkintą toną, tarė: 

— Na, vikriau, lipkit ant viršaus! O gaištam dėl jūsų šičia 
tiek laiko!.. Aš važiuoju į turgų ir iškrausiu jus ten sykiu su dar- 
žovėmis. | 

Jis dar spyrėsi, bet ponia Fransua kilstelėjo jį nutvėrusi savo 
stipriomis rankomis, užmetė ant morkų ir ropių ir, jau visai su- 
pykusi, sušuko: 

— Liaukitės galų gale ir nekvaršinkit mums galvos! Nusi- 
bodo man su jumis, vyruti, tąsytis... Juk sakau, kad važiuoju 
į turgų! Miegokit, aš jus pažadinsiu. 

Ji užsiropštė ant vežimo, atsisėdo šonu atsiremdama į sker- 
sinę lentą ir, timptelėjusi vadžias, suragino Baltazarą, kuris nu- 

kėblino toliau snūduriuodamas ir lapsėdamas ausimis. Kiti ve- 
žimai nuriedėjo iš paskos, ir visa vilkstinė iš lėto nuvažiavo 
tamsoje, ir vėl gaudžiai dardant ratams tarp miegančių namų. 
Vežėjai vėl užsnūdo apsikloję šiurkščiais apsiautalais. Tasai, 
kuris kalbino daržovininkę, išsitiesė niurgzdamas: 

— Tai aplaidžia! Labai jau reikia rankiot girtuoklius!.. Na 
ir užsispyrusi jūs, motin! 

Vežimai riedėjo, arkliai, nukorę galvas, ėjo neraginami. Po- 
nios Fransua priglobtas žmogus gulėjo kniūpsčias, ilgas kojas 
įkišęs į ropių krūvą, kūpsančią vežimo gale, ir veidu įsikniau- 
bes į morkas, plačiai išskleidusias vešlius lambus; iš paskuti- 
niųjų apglėbęs dideliausią kalną daržovių, kad neiškristų veži- 
mui krestelėjus, jis žiūrėjo priekin į dvi begalines virtines dujų 
žibintų, artėjančias viena prie kitos ir ten, tolumoje, susiliejan- 
čias su begale mirguliuojančių žiburių. Horizonte tavaravo ne- 
apžvelgiama balto ūko skraistė, gaubdama miegantį Paryžių 
švytinčia visų tų šviesų duja. 

— Aš esu Fransua, iš Nantero,— po valandėlės prabilo dar- 
žovininkė.— Kai netekau savo vargšo vyrelio, kas rytas pati 
važiuoju į turgų. Tai jums ne pyragai, tikras daiktas!.. Na, o kas 
jūs toks? 

— Aš vardu Floranas, iš toli... — sutrikęs atsakė nepažįsta- 
masis.— Atsiprašau, aš taip pavargau, jog man sunku kalbėti. 

Šnekėti jis nebuvo nusiteikęs. Tuomet daržovininkė nutilo, 
atleido vadžias, bet Baltazaras ėjo kaip ėjęs, lyg čia būtų gimęs 
ir pažinojęs kiekvieną grindinio akmenį. Įsmeigęs akis į ne- 
aprėpiamą Paryžiaus šviesų žarą, Floranas mąstė apie tai, ko 
niekam negalėjo atskleisti. Pasprukęs iš Kajenos, kur buvo nut- 
remtas po Gruodžio įvykių, dvejus metus jis klaidžiojo po Olan- 
dų Gvijaną, pašėlusiai trokšdamas grįžti tėvynėn ir bijodamas 
imperatoriaus policijos, ir štai pagaliau mato mielą didįjį miestą, 
kurio taip ilgėtasi ir geista. Šit kur jis pasislėpsiąs, gyvensiąs 
ramiai kaip kitados. Policija nė nesuuosianti. Beje, būsią mano- 
ma, kad jisai žuvęs ten, tremtyje. Ir jis prisiminė, kaip atvyko 
į Havrą ir susivokė, jog turi viso labo penkiolika frankų, įrištų 
į nosinės kamputį. Tų pinigų užteko nuvažiuoti iki Ruano. Iš 
Ruano, likus vos trisdešimčiai sū, jam teko gautis pėsčiomis. 
Už paskutinius du sū Vernone jis nusipirko duonos. Kas buvo 
vėliau — nebeprisiminė. Regis, kelias valandas miegojo griovy. 
Paskui tarytum rodė žandarui dokumentus, kuriuos buvo prasi- 
manęs. Viskas maišėsi galvoje. Nuo Vernono ėjo alkanas; kartais 
ištikdavo pykčio ir nevilties priepuoliai, tuomet jis šokdavo 
plėšti lapus nuo gyvatvorių, žiautarodavo juos ir kėblindavo 
toliau: kūną gėlė, tampė traukuliai, tąsė vidurius, akyse temo, 

bet kojos ėjo pačios savaime, tarytum masinte masinamos ten, 
kur toli, labai toli, už horizonto, vaidenosi Paryžius, šaukiantis 
jį, laukiantis jo. Kai jis priėjo Kurbevua, buvo tamsi naktis. Pa- 
ryžius, panašus į sklypelį žvaigždėto dangaus, nukritusį juodos 
žemės krašte, pasirodė jam atšiaurus, lyg nepatenkintas jo grį- 
žimu. Tuomet pasidarė silpna, ir jis linkstančiomis kojomis nu- 
sileido pakalnėn. Eidamas per Neji tiltą, užsikvempė ant turėklų, 
palinko viršum Senos, tarp tamsoje dunksančių aukštų krantų 
ritančios rašalo juodumo bangas; kruvina akimi stebeilijo į jį 
raudonas plūduro žibintas. Dabar reikėjo įveikti įkalnę, nusi- 
kasti iki Paryžiaus, šviečiančio ten, aukštai, horizonto pakrašty. 
Kelias jam pasirodė be galo ilgas. Palyginti su juo, šimtai nueitų 
mylių buvo menkas niekas, — šis galas kelio varė jį neviltin: 
niekados jis nepasieksiąs šviesomis vainikuotos viršūnės. Tuš- 
čias ir tamsus driekėsi priešais plynas kelias su virtinėmis aukštų 
medžių ir žemų namukų iš šalių, plačiais pilkšvais šaligatviais, 
išmargintais šakų šešėlių, su juodomis skersinių gatvių angomis, 
ir tik dujų žibintai, tiesūs, išrikiuoti vienodais tarpais, geltonais 
liepsnelių liežuvėliais teikė gyvybės tiems išmirusiems tyrams. 
Floranas tarėsi neinąs nė žingsnio pirmyn: gatvė tįso vis ilgyn, 
stūmė Paryžių tolyn, į nakties gūdumą. Jam pasivaideno, jog 
vienakiai žibintai bėga iš abiejų pusių, keliu nešini; įtrauktas 
į tą šviesulių verpetą, jis susvyravo ir susmuko it maišas ant 
grindinio. Žž, 

Dabar jis dardėjo iš lėto, ilsėdamas žalumynų guolyje, kuris 
atrodė minkštas it pūkas. Pakėlė aukštėliau smakrą, kad būtų 
patogiau žiūrėti į spindulingą ūką, tolydžio augantį viršum juodų 
stogų, vos matomų regimojo ploto krašte. Jis artėjo prie namų, 
grįžo važiuotas, nereikėjo dėti jokių pastangų, tik atsiduoti 
vangiam vežimo sūpavimui, ir ši kelionė, be vargų ir sunkumų 
einanti prie pabaigos, nebealino, kamavo nebent alkis. Alkis 
pabudo nepakenčiamas, žiaurus. Kūnas dar snaudė; Floranas 
jautė tik skrandį, traukulių tampomą, tarytum deginamą įkai- 
tinta geležimi. Gulėdamas daržovėse, jisai svaigo, kone alpo 
nuo sūdrių daržovių kvapsnių, nuo smelkiančio morkų kvapo. 
Iš paskutiniųjų glaudėsi krūtine prie minkšto valgomo patalo, 
kad suspaustų skrandį, kad nuslopintų vidurių urzgimą. O kiti 
devyni vežimai užpakaly, kaupini kopūstų, žirnių, prikrauti 
artišokų, salotų, salierų, porų, rodės, iš lėto slenka artyn, gra- 
sinasi palaidoti jį, mirštantį badu, po maisto lavina. Staiga vilksti- 
nė sustojo, sulalėjo šiurkštūs balsai: tai buvo užkarda, muiti- 
ninkai tikrino vežimus. Paskum -Floranas įvažiavo į Paryžių — 
be sąmonės, sukąstais dantimis, paslikas ant morkų. 

— Ei, žmogau! — ūmai pašaukė jį ponia Fransua. 


Floranas nekrutėjo, ir ji pasilipo ant viršaus, prituskino jį. 
Tuomet Floranas atsisėdo. Sočiai pamiegojęs, valgyti nebeno- 
rėjo: jautėsi kaip apdujęs. Daržovininkė padėjo jam nulipti že- 
mėn ir paklausė: 

— Ką, gal pagelbėsit išsikrautė 

Jisai sutiko. Dručkis fetrine skrybėle, su skardiniu ženklu 
kairiajame palto atvarte piktai kaukšėjo lazdele į šaligatvį. 

— Greičiau, greičiau, sukitės! Pavažiuokit priekin!.. Kiek 
metrų jums priklauso? Keturi, ar ne? | 

Jis įdavė kvitą poniai Fransua, ir toji pasisėmė saują monetų 
po du sū iš drobinio maišelio. O jis nuėjo tolėliau ir vėl įniko 
piktai kaukšėti savo lazdele. Daržovininkė paėmė Baltazarui už 
kamanų, pavarė jį atatupstą, kad vežimas ratais įsiremtų į šali- 
gatvį. Paskum, šiaudų grįžtėmis atmatavusi jai priklausomus 
keturis metrus, iškėlė galinę lentą ir paprašė Floraną duoti jai 
daržovių pundelius vieną po kito. Ji dailiai dėstė juos jai skirtoje 
aikštelėje, kad prekė trauktų akį, o lambus dėjo taip, kad aplink 
kiekvieną krūvelę daržovių eitų žalumynų apvadas; nepaprastai 
sparčiai surengė tikrą parodą, prieblandoje primenančią kilimą, 
išmargintą simetriškomis spalvų dėmėmis. Kai Floranas padavė 
jai dideliausią pėdą petražolių, iškėlęs jį iš paties vežimo dugno, 
ponia Fransua paprašė dar vienos paslaugos: 

— Būkite geras, pasergėkit mano daržoves, o aš tuo tarpu 
pastatysiu vežimą pastogėn... Čia netoliese, Montorgejo gatvėje, 
„Auksinėj busolėj“. 

Jis patikino, kad ji galinti būti rami. Judėti nebuvo sveika: 
šiek tiek pasitampęs, jis pajuto bundantį alkį. Tad atsisėdo greta 
ponios Fransua prekių, nugara atsišliejęs į krūvą kopūstų, ir 
tarė sau vienas, jog šitaip jam būsią gera, jog nepajudėsiąs iš 
vietos ir lauksiąs. Galva atrodė tuštutėlė, ir jis nelabai nutuokė, 
kur atsidūręs. Rugsėjo pradžioje rytais jau būna tamsu. Žibintų 
virtinės aplink Floraną traukėsi tolyn, nutrūkdamos tamsoje. 
Jis buvo pakrašty plačios, tarytum nepažįstamos gatvės, nusi- 
driekusios į tolį, į nakties gūdumą. Aplink nieko nematė, tik sau- 
gomas daržoves. Tolėliau, šaligatvio pakrašty, dunksojo kažko- 
kie migloti, gremėzdiški pavidalai. Vidury grindinio, skersai 
gatvės, dūlavo pilkšvi vežimai išskydusiais apribais, 0 iš vieno 
galo į kitą sklido šnopavimas — tai šnopavo vilkstinė ūke ne- 
regimų pakinkytų arklių. Šūksniai, medinės padarynės dunksėji- 
mas, žvangtelėjimas ant grindinio nukritusios grandinės, išver- 
čiamų daržovių griūtis, ūmai nuščiūvantis prie šaligatvio pri- 
remiamo vežimo dardėjimas,— visa tai pripildė mieguistą ap- 
linką tylaus šurmulio, skelbiančio bundant kažin ką galinga ir 
skambu, ir tas budimas buvo vis labiau justi virpulingoje priete- 

moje. Atsigręžęs kitapus savo kopūstų krūvos Floranas pastebėjo 
žmogų, įsisupusį, tarytum įpakuotą į apsiautalą: jis knarkė nuk- 
neibęs galvą ant slyvų pintinės. Artėliau, po kairei, Floranas pas- 
tebėjo kokių dešimties metų berniūkštį, su angelo šypsena lūpose 
miegantį tarp dviejų cikorijų kalnų. Nemiegojo tik žibintai: 
jie sūpavosi viršum šaligatvio, nematomų rankų nešiojami, stai- 
ga išplėšdami iš tamsos žmones ir daržoves, kurie, susimaišę 
daiktan, snaudė lūkuriuodami ryto. Bet labiausiai stebino Flo- 
raną paviljonai abipus gatvės: jų stogai, prašokdami vienas 
kitą, tarytum stiebėsi aukštyn, skėtėsi ir grimzdo į šviesų ūkaną. 
Aptemusiai Florano sąmonei jie vaidenosi lyg virtinė rūmų, 
milžiniškų ir taisyklingų, trapių it krištolas, su tūkstančiais ug- 
ninių ruožų išilgai fasadų — begaline eile iš vidaus apšviestų 
žaliuzių. Tie siauručiai geltoni skersiniai tarp laibų kolonų briau- 
nų ėjo šviesos pakopomis ligi pat tamsios apatinių. stogų linijos, 
kopė per vienas kitą kertančius viršutinius stogus, sudarydami 
kiaurai perregimų milžiniškų salių griaučius, o ten, viduje, dujų 
geltonų atšvaitų nugulti, krūvomis netvarkingai riogsojo pilkšvi, 
nepažįsta vietos, kur atsidūrė, išsigandęs to keisto regėjimo, ste- 
binančio savo dydžiu ir trapumu, o kai vėl kilstelėjo akis, pa- 
matė Šv. Eustachijaus šviečiantį ciferblatą ir pilką bažnyčios 
pastatą. Vadinasi, jis prie Šv. Eustachijaus sankryžos. 

Tuo tarpu sugrįžo ponia Fransua. Ji karštai ginčijosi su vy- 
riškiu, kuris, nešinas maišu ant peties, norėjo nusiderėti morkas 
po vieną sū už pundelį. 

— Klausykit, Lakaji, proto reikia turėt... Jūs perparduodat 
jas paryžiečiams po keturis ir penkis sū,— na jau, neprieštarau- 
kit... Jei norit, atiduosiu po du sū. 

O kai vyriškis nuėjo, ji pridūrė kreipdamasi į Floraną: 

— Dievaž, žmonės mano, kad jos pačios auga... Tegul eina 
ir paieško morkų po vieną sū tas apsilakėlis... Pamatysit, tuoj 
sugrįš. 

Paskui, atsisėdusi greta Florano, paklausė: 

— Sakykit, jeigu jūs seniai nebuvot Paryžiuj, tikriausiai ir 
naujųjų Halių nesat matęs? Jau penkeri metai kai pastatytos... 
Štai šitame paviljone, kuris greta mūsų, prekiaujama vaisiais ir 
gėlėmis, tolėliau — žuvimis, paukščiais, o užpakaly — daržovė- 
mis, sviestu, sūriais... Štai šitoje pusėje — šeši paviljonai; kitoje 
pusėje, priešais, — dar keturi: mėsa, žarnokai, paukštiena... Ne- 
regėto didumo, bet užtat žiemą pasiutiškai šalta. Girdėjau, sta- 
tysią dar du paviljonus,— nugriausią namus aplink Grūdų turgų. 
Ką, ar esat visa tai matęs? | 

— Ne,— atsakė Floranas.— Byvau išvykęs į užsienį... O kaip 
vadinasi štai šita didelė gatvė priešais? 

— Tai nauja gatvė, Naujojo tilto gatvė, ji eina nuo Senos ligi 
čia, Monmartro ir Montorgejo gatvių... Jei dabar būtų šviesu, 
būtumėt iškart susigaudęs. 

Ji atsistojo pamačiusi prie savo ropių palinkstant moteriškę. 

— A, tai jūs, motuše Šantemese? — lipšniai užkalbino ji mo- 
terį. 

Floranas nukreipė žvilgsnį į Montorgejo gatvę. Štai čia gruo- 
džio ketvirtosios naktį ir sučiupo jį žandarai. Apie antrą valan- 
dą jis ėjo Monmartro bulvaru, iš lėto skynėsi kelią per minią 
šaipydamasis iš kareivių, kuriuos Eliziejaus rūmai išrikiavo 
gatvėse, kad prancūzai pagaliau rimtai pažiūrėtų į savo vyriau- 
sybę, bet staiga kareiviai atidengė ugnį, iš arti ėmė šaudyti į 
žmones ir per keliolika minučių nušlavė šaligatvius. Parblokš- 
tas žemėn, Floranas parvirto Vivjenės gatvės kampe: jis nieko 
jau nebesuvokė, beprotiškai išsigandusi šūvių, paklaikusi mi- 
nia persirito per jį. Kai viskas aplink nuščiuvo, Floranas paban- 
dė atsistoti. Skersai jo gulėjo jauna moteris rausva skrybėlaite 
ir šaliku, nuslinkusiu nuo smulkiai plisuotos bėrankovės palai- 
dinukės. Aukščiau krūties palaidinukę buvo pramušusios dvi 
kulkos, ir kai Floranas, stengdamasis ištraukti kojas, atsargiai 
pastūmėjo jaunosios moters kūną, iš skylučių tiesiai ant rankų 
švirkštelėjo dvi čiurkšlės kraujo. Jis pašoko, metėsi bėgti gal- 
vos netekęs, kruvinomis rankomis, pamiršęs skrybėlę. Ligi pat 
vakaro jis klaidžiojo apkvaitęs po miestą, be perstojo matyda- 
mas jam skersai kojų gulint jaunąją moterį, perblyškusį jos vei- 
dą, išplėstas mėlynas akis, skausmingai sučiauptas lūpas, tary- 
tum su nuostaba klausiančias: Mirusi? Šičia? Ir taip greitai? Flo- 
ranas iš prigimties buvo drovus; trisdešimties metų jis nedrįso 
"pažvelgti moteriai į akis, tačiau tas veidas įstrigo atmintin ir 
širdin visam gyvenimui. Tarytum tai būtų buvusi jo mylimoji, 
kurios neteko. Vakare, vis dar sukrėstas šiurpių popietės vaizdų, 
nežinia kaip atsidūrė Montorgejo gatvėje, vyninėje, kur vyrai, 
girsnodami vyną, tarėsi statyti barikadą. Jis prisidėjo prie jų, 
pagelbėjo plėšti grindinio akmenis, paskui, išvargęs po basty- 
mosi gatvėmis, atsisėdo ant barikados, mintyse sakydamas sau, 
jog, kareiviams pasirodžius, stosiąs į Mūšį. Su savimi neturėjo 
netgi peilio; vis dar buvo be skrybėlės. Apie vienuoliktą užsnū- 
do; sapnavo dvi apskritas skylutes baltoje, smulkiai plisuotoje 
berankovėje palaidinukėje: jos žvelgė į jį tarytum kruvinomis 
ašaromis pasruvusios akys. Pabudo pasijutęs sučiuptas keturių 
žandarų, kurie įniko kulti jį kumščiais. Vyrai, statę barikadą, 
buvo išsilakstę. Pastebėję, kad Florano rankos kruvinos, žan- 
darai stačiai sužvėrėjo ir vos jo nepasmaugė. Kraujas buvo jau- 
nosios moters. 

Nugrimzdęs į prisiminimus, Floranas nejučia kilstelėjo akis 
į šviečiantį Šv. Eustachijaus ciferblatą, bet rodyklių nepamatė. 
Buvo veik ketvirta ryto. Halės vis dar miegojo. Ponia Fransua 
atsistojusi derėjosi su močiute Šantemese dėl pundeliuko ropių. 
Ir Floranas prisiminė, kad jo tada vos nesušaudė ten pat, prie 
Šv. Eustachijaus bažnyčios sienos. Kaip tik čia būrys žandarų 
kulkomis suaižė kiaušus penkiems nelaimėliams, nutvertiems 
Greneta gatvėje ant barikados. Penki lavonai tysojo ant šali- 
gatvio toje vietoje, kur dabar kūpsojo, regis, ridikėlių krūva. 
Floranas išvengė sušaudymo, nes žandarai, suėmę jį, buvo gin- 
kluoti tik kardais. Jį nuvedė į artimiausią policijos nuovadą, 
o nuovados viršininkui įteikė popiergalį, pieštuku pakraiglioję 
tokius žodžius: „Suimtas kruvinomis rankomis. Labai pavojin- 
gas“. Iki pat ryto jis buvo tąsomas iš vienos nuovados į kitą. 
Visur jį lydėjo tas popiergalis. Jam uždėjo antrankius, sergėjo 
nelyginant siautulingą pamišėlį. Skalbyklų gatvės nuovadoje 
„girti kareiviai nutarė jį sušaudyti; jau buvo su juo besusidoroją, 
bet atėjo įsakymas pristatyti suimtuosius į policijos prefektūros 
kardomąjį kalėjimą. Po dviejų dienų jis atsidūrė Bisetro forto 
kazemate. Nuo to laiko jį be perstojo kamavo alkis, badas tapo 
jo nuolatinis palydovas. Tame tvankiame požemyje jų buvo koks 
šimtas žmonių; susigrūdę, dusdami jie godžiai rijo duonos kriau- 
kšles, kurių įmesdavo jiems it žvėrims į narvą. Kai Floranas 
atsidūrė prieš tardytoją — vienas, be jokių liudytojų, be gynė- 
jo, jam buvo pateiktas kaltinimas, kad jis priklausęs tam tikrai 
slaptai organizacijai, o kai jis prisiekė, jog tai netiesa, tardytojas 
ištraukė popiergalį, kuriame buvo pakraigliota: „Suimtas kru- 
vinomis rankomis. Labai pavojingas“. To pakako. Jis buvo nu- 
teistas tremčiai. Po pusantro mėnesio, sausį, nakčia jį prikėlė 
liniais — jų būta per keturis šimtus. Po valandos ši pirmoji 
tremtinių partija — visi surakintomis rankomis, iš abiejų pusių 
saugomi žandarų su užtaisytais šautuvais — iškeliavo į plau- 
kiojantį kalėjimą, o toliau — į tremtį. Jie perėjo Austerlico 
tiltą, Didžiuosius bulvarus ir pasiekė Havro stotį. Buvo smagi 
karnavalo naktis; tviskėjo restoranų langai bulvaruose; prie 
Vivjenės gatvės, ten, kur jam vis dar vaidenosi žuvusi nepažįs- 
tamoji, visam gyvenimui įstrigusi atmintin, karietoje Floranas 
pamatė kaukėtas damas apnuogintais pečiais; jos piktinosi, kad 
užtvertas kelias, dygėdamosi sukosi nuo „tų katorgininkų, kurių 
galo krašto nematyti“. Nuo Paryžiaus ligi Havro kaliniai negavo 
nė kąsnelio duonos, nė stiklinės vandens: prieš išvykstant pa- 
miršta išdalyti davinį. Pavalgė jie tik po pusantros paros, grūste 
sugrūsti į „Kanados“ fregatos triumą. 

Taip, badas buvo nuolatinis jo palydovas. Floranas pasirau- 
sė atmintyje ir neaptiko tokios valandėlės, kada nebūtų norėjęs 
valgyti. Jis sudžiūvo, skrandis susitraukė, oda prikepė prie kau- 
lų. Ir štai dabar jis vėl mato Paryžių — įmitusį, gražų, rytmečio 
prietemoje aptekusį maistu; jis įvažiavo į Paryžių išsitiesęs daI- 
žovių guolyje; dardėjo, iš visų pusių spiečiamas nežinomų val- 
gymų, mMasinančių, erzinančių. Vadinasi, smagioji karnavalo 
naktis tesėsi septynerius metus! Jis vėl matė tviskančius langus 
bulvaruose, juoku springstančias moteris, apsirijėlį miestą, pa- 
liktą aną tolimą sausio naktį; ir jam atrodė, jog visa tai išaugo, 
vešliai sužydėjo,— toks įspūdis jam susidarė bežiūrint į milži- 
niškas Hales, kurių galingą alsavirną, dar slogų nuo vakarykščio 
nesuvirškinto maisto, jis ėmė justi. | 

Močiutė Šantemesė apsisprendė nusipirkti dvylika pundelių 
ropių. Susikrovė jas į skreitą, ir apvalus jos stuomuo pasidarė 
dar apvalesnis; taip ji ir stovėjo tebešnekėdama savo tąsiu bal- 
siuku. Kai pagaliau nuėjo sau, ponia Fransua vėl atsisėdo greta 
Florano ir tarė: 

— Vargšė močiutė Šantemesė! Juk jai mažų mažiausiai sep- 
tyniasdešimt dveji. Dar vaikas buvau, kai ji pirkdavo ropes iš 
mano tėvo. Ir, svarbiausia, viena kaip pirštas, iš artimų žmonių 
turi tik tokią kekšę, kurią dievaižin kur susirado ir kuri kraują 
jai geria... Taip ir stumia dienas, prekiauja mažmenomis, vis dar 
pelno kasdien po keturiasdešimt sū... Kas jau kas, o aš amžindie 
nesėdėčiau ant akmenų tame prakeiktame Paryžiuje. Kad bent 
giminę kokią turėtų! 

Floranas neatsiliepė, ir ji paklausė: 

— Tikriausiai turit giminių Paryžiuj, ar ne? 

Jis dėjosi neišgirdęs klausimo. Vėl pabudo įtarumas. Galva 
dar ūžė nuo pasakojimų apie policiją, šnipus, tykojančius kiek- 
viename gatvės kampe, apie moteris, prekiaujančias paslaptimis, 
išgautomis iš vargšų persekiojamų žmonių. Ji sėdėjo visai arti, 
atrodė dora moteris: veidas ramus, stambių bruožų, kakta aprišta 
skepeta juodais ir geltonais ruoželiais. Pažiūrėti trisdešimt pen- 
kerių metų amžiaus, toji moteris buvo apkūni, bet žavinti ypatin- 
gu grožiu, išsiskleidžiančiu gyvenant gryname ore, ir vyriška 
energija, švelninama meilios užuojautos kupino juodų akių 
žvilgsnio. Be abejo, ji buvo labai smalsi, bet tai buvo geraširdiš- 
kas smalsumas. 

Neužsigaudama, jog Floranas neatsako, ji kalbėjo toliau: 

— Paryžiuj turiu sūnėną. Tiesa, jis nuėjo kreivais keliais, 
įsivėlė kur nereikia... Šiaip ar taip, malonu, kai turi kur prisi- 
glausti. Jūsų giminėms, ko gera, bus didelė staigmena jus pa- 
matyti. Juk smagu grįžti namo, tiesa? 

Kalbėdama ji nenuleido akių nuo Florano, tikriausiai sugrau- 
dinta jo neregėto liesumo; juste juto jį būsiant „iš ponų“, nors 
ir vilkėjo apgailėtinais juodais skarmalais, tad nedrįso įsprausti 
jam saujon sidabrinės monetos. 

Galop ji nedrąsiai pasiūlė: 

— Jeigu šiuo tarpu galėčiau jus kuo nors sušelpti... 

Bet jis griežtai atsisakė pagalbos — išdidžiai ir podraug ne- 
ramia širdimi; pasisakė nieko nestokojąs ir turįs kur eiti. Ji ta- 
rytum apsidžiaugė ir, lyg ramindama save, kad jai nesą ko rū- 
pintis jo ateitimi, kelissyk pakartojo: 

— A, labai gerai, vadinas, jums tik reikia sulaukti ryto. 

Vaisių paviljono kampe, virš Florano galvos, sugaudė varpas. 
Lėti, tolygūs dūžiai tarytum pamažėl vaikė miegą, nugulusį ša- 
ligatvius. Be perstojo važiavo vis nauji vežimai; vis garsiau 
rėkavo vežėjai, pliaukšėjo botagai, dundėjo grindinio akmenys 
po kaustytais ratais ar arklių kanopomis; bet dabar vežimai 
tolydžio stabčiojo, ilga jų virtinė driekėsi gūdumon neperregi- 
mos pilkšvos ūkanos, iš kur ritosi duslus gaudesys. Išilgai visos 
Naujojo tilto gatvės buvo iškraunamos daržovės, vežimai sto- 
vėjo galais pristumti prie griovių, arkliai nejudėjo iš vietos, 
išrikiuoti it mugėje vienas šalia kito. Florano dėmesį patraukė 
dideliausios vežėčios, prikrautos puikių kopūstų, — jas tik var- 
gais negalais pavyko pristumti prie šaligatvio; kopūstų kalnas 
aukštumu prašoko aukštutėlį stulpą su dujų žibintu, iš šalies 
ryškiai apšviečiančiu gausybę plačių lapų, suklostytų it karpy- 
tos ir gofruotos tamsžalio aksomo skiautės. Jaunutė valstietė, 
kokių šešiolikos metų, su kikliku ir melsvu drobiniu kyku ant 
galvos, stovėjo vežėčiose tarp kopūstų, kūpsančių jai iki pečių, 
ėmė vieną galvą po kitos ir mėtė jas kažin kam, nematomam 
tamsoje. Kartkartėm, kopūstams griūvant, virstant iš visų pusių, 
mergaitė suklupdavo, dingdavo, lavinos palaidota; paskum iš 
sodrios žalumos vėl išnirdavo jos rausva nosytė; ji prapliupdavo 
kvatoti, ir kopūstai iš naujo lėkdavo apačion tarp dujų.žibinto 
ir Florano. Jis nejučia skaičiavo galvas. Kai vežimas ištuštėjo, 
jam pasidarė nyku. 

Dabar krūvos iškrautų daržovių jau riogsojo per visą šali- 
gatvį ligi pat grindinio. Aplink kiekvieną krūvą daržovininkai 
buvo palikę takelį pirkėjams prieiti. Visas platus šaligatvis, už- 
verstas nuo vieno krašto iki kito, driekėsi į abu galus juoduo- 
damas daržovių kauburiais. Tuo tarpu, staigiai pliūpčiojant ži- 
bintų liepsnelėms, buvo matyti tik mėsingi artišokų žiedai, švel- 
ni salotų žaluma, rausvi morkų koralai, balsvos it dramblio 
kaulas ropės; ir tie ryškių spalvų tvykstelėjimai bėgo išilgai 
daržovių krūvų drauge su žibintų žybsnių atšvaitais. Pamažu šali- 

gatvy radosi vis daugiau žmonių; minia ėjo gyvyn, pirkėjai vai- 
kščiojo tarp prekių, stabčiojo, derėjosi, šūkavo vieni kitiems. 
Tolumoj kažkas plyšojo visa gerkle: „Ei, kas turi cikorijųė“ 
Atsidarė daržovių paviljono vartai; to paviljono perpirklės — 
baltais kykais, juodomis palaidinukėmis, pečius apsigobusios 
skepetomis, smeigtukais prisisegusios pakaišytas sijonų apačias, 
kad neišsipurvintų,— bėgiojo apsirūpinti prekėmis visai dienai, 
krovė pirkinius į dideles pintines, nešikų pastatytas ant žemės. 
Tarp paviljonų ir gatvės vis daugiau šmėkščiojo pintinių, plau- 
kiančių viršum susiduriančių galvų, viršum bjaurių keiksmų, 
viršum žmonių, kurie net užkimdami galėjo kone pusvalandį de- 
rėtis dėl vieno šū. Ir Floranas stebėjosi, jog tos įdegusios, vėjų 
nugairintos daržovininkės, apsirišusios margomis skepetomis, 
sugeba taip ramiai laikytis turgaus šurmulyje. 

„Užpakaly, ant Rambiuto gatvės šaligatvio, buvo prekiauja- 
ma vaisiais. Lygiomis eilėmis rikiavosi dengtos pintinės, žemos 
kraitelės, apsuktos drobe arba šiaudais; kvepėjo persirpusiomis 
geltonosiomis slyvomis. Floranas atsigręžė — norėjo pažiūrėti, 
kas ten jau kuris laikas kalba tokiu švelniu, romiu balsu. Ir pa- 
matė nedidukę žavią juočkę, kuri derėjosi sėdėdama ant žemės. 

— Na, sakyk, Marseli, ar parduosi už šimtą sų, ką? 

Vyriškis, įsisupęs į apsiautalą, tylėjo, ir jaunoji moteris, 
palaukusi penketą gerų minučių, prabilo iš naujo: 

— Na, Marseli, šimtas sū už šitą pintinę ir keturi frankai už 
aną, ir aš tau moku devynis frankus, gerai? 

Ir vėl tyla. 

— Tai kiekgi tu prašai? 

— Eik jau! Juk žinai, kad dešimt, bene tau nesakiau!.. O kur 
tavo Žiulis, Sarjete? Kur tu jį nudėjai? 

Jaunoji moteris susijuokė traukdama pilną saują monetų. 

— Et! — atsiliepė.— Žiulis dar saldžiai miega... Jis sako, vy- 
rams dirbti nepritinka. - 

Ji susimokėjo ir nusinešė abi pintines į ką tik atsidariusį 
vaisių paviljoną. Turgaus pastatai dar dunksojo tamsūs, lyg 
nuausti iš oro, pro žaliuzes šviesdami tūkstančiais ugnies ruožų; 
gausėjo Žmonių dengtose galerijose, tuo tarpu tolimesnieji pa- 
viljonai stovėjo tušti, aplink tolydžio stiprėjant šaligatvių gaus- 
mui. Šv. Eustachijaus sankryžoje duoninių ir vyninių šeimininkai 
jau kėlė geležines durų ir langų grotas; išilgai pilkų namų tamso- 
je vėrėsi šviesų kiaurymės —- žiebėsi raudonsienių krautuvėlių 
dujų žibintai. Floranas įsistebeilijo į duoninę po kairei, Montor- 
gejo gatvėje, užverstą ir tarytum nuauksuotą šviežiomis bandelė- 
mis, ir lyg užyodė gardų šiltos duonos kvapą. Buvo pusė penktos. 

Tuo tarpu ponia Fransua išpardavė visas prekes. Kai liko 

keliolika pundeliukų morkų, vėl pasirodė maišu nešinas Lakajis. 

—- Na, sutarsim po vieną su? — paklausė. 

— Taip ir maniau, kad vėl pasimatysim,-- ramiai atsakė 
daržovininkė.— Ką gi, imkit, kas liko. Čia septyniolika pundelių. 

— Vadinas, septyniolika sū. | 

— Ne, trisdešimt keturi. 

Galop ponia Fransua nuleido iki dvidešimt penkių. Norėjo 
kaip galima greičiau važiuoti namo. Kai Lakajis nuėjo morkomis 
nešinas, ji tarė Floranui: 

— Matot, jis mane sekė. Tasai senis kaip maitvanagis sukio- 
jasi po turgų; kartais laukia paskutinio varpo dūžio, kad nusi- 
pirktų ko nors už skatiką... Ak, tie paryžiečiai! Užkimdami. 
derasi dėl varioko, o paskum paskutinius marškinius palieka 
vyninėje. 

Apie Paryžių ponia Fransua kalbėjo kandžiai, niekinamai; 
Paryžius, jos akimis žiūrint, kvailas ir niekingas miestas, kur ji 
galinti pabūti nebent naktį. 

„—— Na, o dabar man jau metas važiuoti, — pridūrė ji, iš naujo 
sėsdamasi ant kaimynės daržovių šalia Florano. 

Floranas nuleido galvą: jis ką tik apsivogė. Lakajui nuėjus, 
pastebėjo žemėje pamestą morką. Pakėlė ją ir apgniaužė deši- 
nėje rankoje. Užpakaly gardžiai kvepėjo pluošteliai salierų, 
krūvos petražolių, ir jis duste duso. 

Ponia Fransua užjautė tą nepažįstamąjį, juste juto, kad jis 
Ir iš naujo pasisiūlė padėti, bet jis vėl atsisakė pagalbos su dar 
nuožmesniu išdidumu. Net pasikėlė ir atsistojo priešais, kad 
įrodytų, koks jis stiprus. O jai nusisukus, įsikišo morką į burną. 
Bet turėjo truputį pakantrauti, kad ir kaip siaubingai norėjo ją 
sutriauškinti dantimis: ponia Fransua vėl sužiuro jam į veidą, 
ėmė klausinėti su doros moters smalsumu. Kad nereiktų kalbėti, 
Floranas atsakinėjo linkčiodamas arba kratydamas galvą. Pas- 
kum iš lėto, tylutėliai sukramtė morką. 

Daržovininkė buvo jau tikrai benueinanti, bet tuo metu šalia 
pat pasigirdo skambus balsas: 

— Labas, ponia Fransua! | 

Buvo tai liesas, plačių kaulų vyrukas didele galva, barzdotas, 
dailia nosimi ir mažutėmis skaidriomis akimis. Užsimaukšlinęs 
juodo fetro skrybėlę, parudusią, subliuškusią, vilkėjo aklinai su- 
sagstytu labai duksliu paltu, kitados buvusiu rusvos spalvos, o 
dabar išblukusiu nuo lietaus, išėjusiu plačiais žalsvais dryžiais. 
Kiek pasikūprinęs, virpėdamas nuo nervinio, matyt, įprasto jam 
nerimo, jis stovėjo plačiai pražergęs kojas grubiomis suvarsty- 
tomis kurpėmis; iš po pernelyg trumpų kelnių buvo matyti mė- 
lynos kojinės. 

— Labas, pone Klodai,— linksmai atsiliepė daržovininkė.— 
Žinot, pirmadienį aš jūsų laukiau, o kad nepasirodėt, nuėmiau 
jūsų drobę ir pasikabinau savo kambary. 

— Jūs labai gera, ponia Fransua, šiomis dienomis atvažiuosiu 
ir užbaigsiu savo etiudą... Pirmadienį negalėjau... Ar nuo didžio- 
sios slyvos dar nenubyrėjo lapai? 

— Aišku, kad ne. 

— Matot, aš noriu nupiešti ją paveikslo kampe. Ji neblogai 
atrodys po kairei nuo vištidės. Visą savaitę apie tai galvojau... 
Oho! Ir gražumėlis daržovių šįryt! Kuo anksčiau pasistengiau 
išeiti iš namų, neabejojau, kad saulėtekiu bus gražu pažiūrėti 
į tuos velnioniškus kopūstus. 

Ir, plačiai mostelėjęs ranka, parodė į šaligatvį. Daržovininkė 
tarė vėl: 

— Ką gi, aš važiuoju... Sudieu... Iki pasimatymo, pone Klodai! 

Ir, prieš nueidama, supažindino jaunąjį dailininką su Floranu: 

— Beje, štai šitas ponas, regis, parvyko iš svetur. Jis jau 
nebesigaudo jūsų sumautame Paryžiuje. Gal patarsit jam šį tą 
naudinga. 

Ir pagaliau nuėjo džiaugdamasi, kad palieka Floraną nebe 
vieną. Klodas susidomėjęs pažvelgė į Floraną: pailgas, dailių 
bruožų ir nervingas veidas pasirodė jam gana savitas. Ponios 
Fransua rekomendacijos jam pakako ir nevaržomai, kaip dyki- 
nėtojas, kuriam ne pirmiena atsitiktinės pažintys, lyg niekur 
nieko tarė Floranui: 

— Aš jus palydėsiu. Kur jūs einat? 

Floranas sumišo. Jis nebuvo pratęs taip greitai sueiti į pa- 
žintį. Bet, vos atsidūrus Paryžiuje, nuo pat pirmos akimirkos 
jam dilgėte dilgėjo sužinoti vieną dalyką. Jis pasiryžo ir paklausė 
būgštaudamas, kad gali išgirsti nepageidaujamą atsakymą: 

— Ar Pirueto gatvė tebėra? 

— „Aišku, — atsakė dailininkas.— Toji gatvė — vaizdingas 
senojo Paryžiaus kampelis! Sukasi kaip balerina, o namai ten 
pilvoti it nėščios moterys... Esu ten padaręs neblogą ofortą. Pa- 
rodysiu jums, kai užeisit pas mane... Tai einat? 

Išgirdęs, jog Pirueto gatvė tebėra, Floranas apsidžiaugė, širdis 
jam atlėgo ir jis tvirtai pareiškė, kad ne, patikino, jog nė neke- 
tinąs ten eiti, jog apskritai neturįs kur eiti. Primygtiniai Klodo 
klausimai vėl pažadino jo įtarumą. 

— Tiek to,— tarė šis, — šiaip ar taip, eime į Pirueto gatvę. 
Ji tokia vaizdinga naktį!.. Eime, tai netoli. 

Floranas norom nenorom gavo eiti kartu. Juodu žingsniavo 
vienas šalia kito lyg du draugai, žirgliodami per pintines.ir dar- 
žoves. Ant Rambiuto gatvės šaligatvių kūpsojo krūvos žiedinių 

kopūstų, sudėtos nuostabiai kruopščiai it piramidės patrankų 
sviedinių. Storų žalių lapų apgožtos baltos, švelnios kopūstų 
šerdys priminė išsiskleidusias rožes, o jų krūvos — jaunamartės 
puokštes, išrikiuotas ant neregėto didumo pastovų. Klodas stab- 
telėjo šūkčiodamas iš pasigėrėjimo. 

Paskui, kai juodu priėjo Pirueto gatvę, jis ėmė rodyti namus 
aptardamas kiekvieną skyrium. Kampe degė vienas vienintelis 
žibintas. Sudubę, išsiplėtę namai stovėjo atkišę priekin priesta- 
tus, pilvoti nelyginant nėščios moterys, pasak dailininko, ta- 
rytum ramstėsi vienas į kitą pečiais, atlaužę atgal stogų žirgelius. 
Bet užtat trys keturi namai, Augrimzdę į tamsos duobes, atrodė, 
ims ir įsikniaubs į žemę. Dujų žibintas itin ryškiai apšvietė vieną 
jų, akinamai baltą, ne per seniausiai išbaltintą kalkėmis, panašų 
į sukriošusią, išpurtusią senę, išsidažiusią ir nusipudravusią it 
jauna gražuolė. Tolėliau gūdžioje tamsoje skendėjo kuprota 
greta namų, suplaišiojusi, apėjusi žaliais lietaus patakais,— 
toksai spalvų ir formų jaukalas, jog Klodas stačiai leipo juokais. 
Floranas stabtelėjo Mondeturo gatvės kampe, priešais priešpas- 
kutinį namą po kairei. Visi trys aukštai — kiekvienas po du lan- 
gus be langinių, aklinai užtrauktomis baltomis užuolaidėlėmis,— 
dar miegojo, tik pačiame viršuje, už siauro pakraigės langelio 
užuolaidų, spingsėjo žiburys. Bet, iš šalies žiūrint, Floraną la- 
biausiai sujaudino krautuvėlė su stogeliu. Šeimininkas kaip tik 
tuo metu atidarė duris.-Buvo tai virtų daržovių krautuvė; viduje 
spindėjo dideli puodai; ant prekystalio rikiavosi moliniai du- 
benys su špinatų ir cikorijų tyrės kauburėliais, iš kurių kyšojo 
balti metaliniai semtuvėlių kotai. To vaizdo nustebintas, Flora- 
nas sustojo lyg įbestas; ko gera, nepažino krautuvės; ir visiškai 
nusiminė raudonoje iškaboje perskaitęs šeimininko pavardę: 
Godbefas. Nuleidęs rankas, Floranas įsistebeilijo į špinatų tyrę 
su tokia beviltiška išraiška, lyg būtų nutikusi baisi nelaimė. 

Tuo tarpu pakraigės langelis atsidarė, maža senučiukė iškišo 
galvą, pažvelgė į dangų, paskui į Hales, į tolį. 

— Žiū, ankstyvoji panelė Sažė,— tarė Klodas, kilstelėjęs 
galvą. 

Ir, pasigręždamas į keliabendrį, pridūrė: 

— Čia gyveno mano teta. Šis namas — tikras liežuvautojų 
lizdas... O štai ir Mejudenai sukilo: trečiame aukšte jau dega 
šviesa. | 

Floranas buvo beimąs jį klausinėti, bet tasai vyriškis duksliu 
išblukusiu paltu žadino jam tam tikrą nerimą, tad, žodžio netarda- 
mas, nusekė įkandin Klodo, įnikusio pasakoti apie seseris Me- 
juden. Jiedvi prekiaujančios žuvimis; vyresnioji esanti žavi 
moteris; jaunėlė, prekiaujanti gėlavandenėmis žuvimis, panaši 

į vieną Muriljo madonų, ypač kai ji, tokia šviesi šviesutėlė, sto- 
vinti tarp savo karpių ir upėtakių. Galop įsikarščiavęs jis pra- 
sitarė, jog Muriljas ne tapęs, o stačiai kvailiojęs. Paskui, ūmai 
stabtelėjęs vidury gatvės, sušuko: 

— Klausykit, kurgi jūs apskritai einat? 

— Dabar jau niekur, — atsakė prislėgtas Floranas.— Eikime, 
kur norite. 

Jiems sukant iš Pirueto gatvės, kažkas pašaukė Klodą iš 
vyninės gatvės kampe. Klodas žengė vidun, vesdamasis ir Flo- 
raną. Langinės buvo atdaros tik iš vienos pusės. Dar apsnūdusioje 
vyninėje degė dujinė lempa; ant stalų mėtėsi mazgotė, vakarykš- 
čiai valgiaraščiai, ir į vidų, pritvinkusį šilto, dusnaus vyno tvaiko, 
pro atlapas duris traukė gaivus oras. Lankytojus aptarnavo šei- 
mininkas, ponas Lebigras, tuklaus taisyklingų bruožų veido, 
mieguisto ir perblyškusio, susivėlusia apskrita barzdele, vilkin- 
tis vien marškiniais ir liemene. Vyrai dar sulipusiomis akimis, 
sustoję nedideliais būreliais, gėrė prie prekystalio, krenkštė, 
spjaudė, baltuoju vynu ir degtine stengėsi nusivaikyti miegus. 
Floranas pažino tarp jų Lakajį: tokiu ankstyvu metu jo maišas 
buvo kimštinai prikimštas daržovių. Juodu su bičiuliu jau gėrė 
po trečią, ir tasai su visomis smulkmenomis pasakojo, kaip nusi- 
pirkęs turguje krepšį bulvių. Ištuštinęs stiklą, Lakajis nuėjo 
pasišnekėti su ponu Lebigru į galinį kambarėlį įstiklintomis 
durimis, kur nedegė šviesa. 

— Ko norėtumėt išgerti“ — paklausė Klodas Floraną. 

Įėjęs vidun, jis paspaudė ranką pakvietusiam vyriškiui. Buvo 
tai krovikas, dailus vaikinas, daugių daugiausia dvidešimt dve- 
jų metų, be barzdos, tik su ūsiukais, šaunios išvaizdos, plačia- 
krašte kreiduota skrybėle, melsva palaidine ir kiliminio audinio 
atraiža ant nugaros, prisegta skersai krūtinės sukryžiuotais dir- 
žais. Klodas vadino jį Aleksandru, plekšnojo per petį, klausinėjo, 
kada juodu važiuosią į Šarantono. Paskum abu įsileido kalbėti 
apie ilgą kėlionę valtimi Marnos upe, apie tai, kaip vieną sykį 
vakarienės jie suvalgę triušį. 

— Na, tai ko gi norėtumėt išgerti? — pakartojo Klodas. 

Floranas labai sutrikęs apžvelgė prekystalį. Viename gale 
melsvomis ir rausvomis liepsnelėmis degė dujinės viryklės — 
ten stovėjo arbatiniai variniais lankeliais su punšu ir karštu 
vynu. Galop Floranas prisipažino, jog mielai išgertų kokio karš- 
timo. Ponas Lebigras pripylė tris stiklus punšo. Greta arbatinių 
pintinėje garavo ką tik atneštos sviestinės bandelės. Tačiau 
Florano bendrai jų tarytum nematė, ir jis išgėrė savo punšą; 
jam pasirodė, kad į tuščią skrandį liejasi lydytas švinas. Užmo- 
kėjo Aleksandras. 

— Šaunus vaikinas tas Aleksandras, — tarė Klodas, kai juodu 
vėl atsidūrė Rambiuto gatvėje.— Užmiestyje su juo labai smagu: 
jis išdarinėja visokiausius akrobatinius triukus, o ir sudėtas 
jis, žaltys, atsakančiai,— kartą esu jį matęs „nuogą. Ek, kad 
jis sutiktų man pozuoti gamtoje!.. O dabar, jei norit, eikim pa- 
sivaikščioti po turgų. 

Floranas nusekė įkandin pasiduodamas Klodo valiai. Švie- 
sus dangaus kraštas Rambiuto gatvės gale skelbė artėjant rytą. 
Vis garsiau gaudė galingas Halių balsas; retkarčiais varpo dūžiai 
tolimame paviljone nustelbdavo šio tolydžio augančio gausmo 
skardą. Juodu įėjo į vieną dengtų galerijų tarp jūros gėrybių 
ir paukštienos paviljonų. Užvertęs galvą, Floranas žvalgė aukš- 
tus skliautus, kur tarp juodų ketinių konstrukcijų nėrinių bliz- 
gėjo mediniai apkalai. Kai jie išėjo į plačią pagrindinę galeriją, 
Floranas pasidingojo atsidūręs keistame, taisyklingais kvadra- 
tais suskirstytame mieste su visais priemiesčiais, kaimeliais, 
promenadomis ir gatvėmis, su aikštėmis ir sankryžomis, vieną 
lietingą dieną kokio milžino užgaidu patalpintame po stogu. 
Prietema, slūgsanti perdangų ertmėse, darė tokį įspūdį, jog 
atraminių stulpų miškas dar tankesnis, jog esama be skaičiaus 
laibų skliauto pakylų, tiesių it strėlė galerijų, kiaurai perregimų 
žaliuzių, ir viršum to miesto, dingstančio tamsos gūdumoje, 
tarytum vešėte vešėjo ištisi brūzgynai žiedų ir žalumynų, pasi- 
baisėtinas metalo žiedynas, — atrodė, jog išlakūs kamienai ir 
išsiraičiusios, susipynusios šakos nelyginant šimtametėje girioje 
savo lengva lapija dangsto kokį ypatingą pasaulį. Daugelis kvar- 
talų dar miegojo už grotinių vartų. Sviesto ir paukštienos pa- 
viljonuose rikiavosi krautuvėlės, driekėsi tuščios gatvelės su 
virtinėmis dujų žibintų iš šalių. Ką tik atsidarė jūros gėrybių 
paviljonas; tarp eilėmis sustatytų baltutėlių mūrinių prekystalių, 
keršų nuo pintinių šešėlių ir išmėtytų pašluosčių, vaikščiojo 
moteriškės. Vis garsiau aldėjo žmonės prie daržovių, gėlių ir 
vaisių. Pamažu budo visas miestas — nuo triukšmingų kvartalų, 
kur jau ketvirtą valandą ryto auga kalnai kopūstų, iki turtingų 
ir tingių kvartalų, kur tik aštuoniomis krautuvėse iškabinėjami 
fazanai ir nupenėtos vištos. 

Tačiau dengtose galerijose gyvenimas virte virė. Abiejose 
šaligatvio pusėse dar stovėjo daržovininkai, smulkūs ūkininkai, 
kurie, suvažiavę iš Paryžiaus apylinkių, pintinėse išdėliojo iš 
vakaro nuimtą derlių: pluoštelius daržovių, saujeles vaisių. Be 
perstojo šurmuliuojant miniai, po Halių skliautais vienas po kito 
dardėjo vežimai, vis lėčiau caksėjo arklių kanopos. Du vežimai, 
sustoję skersai gatvės, užtvėrė kelią. Juos lenkdamas, Flora- 
nas nejučia atsirėmė į pilkšvą maišą, panašų į anglių maišą,— 

jų buvo prikrauta tiek, jog linko vežimo 'ašys; šlapi maišai atsi- 
davė šviežiais jūros dumbliais; iš vieno jų pro prairusią siūlę 
juoda lavina vertėsi didelės midijos. Dabar Floranas ir Klodas 
turėjo norom nenorom stabčioti kas žingsnis. Jūros gėrybės 
plaukte plaukė, vienas po kito riedėjo vežimai, prigriozti aukštų 
dėžių su dengtomis pintinėmis, kurios pristatomos geležinkeliu, 
pilnutėlės vandenyno derliaus. Saugodamiesi vis greičiau ir 
grėsmingiau dardančių vežimų su jūros gėrybėmis, Floranas ir 
Klodas blaškėsi tarp gardininkų su sviestu, kiaušiniais ir sū- 
riais, — didelių geltonų keturkinkių ratų su spalvotais žibintais; 
krovikai kėlė iš vežimų dėžes kiaušinių, pintines sūrių ir sviesto, 
nešė į aukciono paviljoną, kur, dujų žibintams šviečiant, kepu- 
rėti valdininkai rašėsi į knygeles, kiek gauta prekių. Klodas 
žavėjosi ta mMaišatimi; pamiršęs viską, gėrėjosi čia kokiu šviesos 
atšvaitu, čia melsva palaidinių dėme, čia kokio vežimo iškro- 
vimu. Pagaliau juodu ištrūko iš kamšaties. Einant pagrindine 
galerija, juos supo iš visų pusių ir tarytum lydėjo svaigūs kvaps- 
niai. Mat jie atsidūrė pačiame vidury gyvų gėlių turgaus. Iš abie- 
jų pusių ant šaligatvių sėdėjo moterys su ketvirtainiais krepšiais, 
pilnutėliais puokščių rožių, žibuoklių, jurginų, ramunių. Vieni 
žiedai raudonavo it kraujo dėmės, kiti švelniai bolavo be galo 
šiltų peleninių tonų sidabro vainikais. Žvakė, deganti prie vienos 
pintinės, aplink į tamsą skleidė skambią spalvų muziką, nutvieks- 
dama ryškius ramunių vainiklapius, raudonus it kraujas jurginų 
pumpurus, žibuoklių žydrį, kūno rausvumo rožių žiedus. Ir nie- 
kas taip neglostė širdies nei priminė pavasarį, kaip tie saldūs 
kvapsniai, čia, ant šaligatvio, užtvindę juodu, ką tik apdvelktus 
laiškaus jūros gėrybių alsavimo, priplėkusio sūrių ir sviesto 
kvapo. 

Klodas ir Floranas pasuko atgal, iš lėto, neskubėdami nupė- 
dino tarp gėlių smalsiai stabčiodami prie moterų, prekiaujančių 
puokštėmis, paparčių ir vynuogių lapais, dailiai surištais į pluoš- 
telius po dvidešimt penkis. Paskui juodu įsuko į trumpą pustuštę 
galeriją, kur jų žingsniai skambėjo it bažnyčios navoje. Ten 
jie užėjo vežimą, ne ką didesnį už ratelius: įkinkytas asiliukas 
tikriausiai nuobodžiavo, nes, juos pamatęs, taip garsiai ir pra- 
tisai užbliovė, jog sudrebėjo dideliausi Halių stogai. Jam atsiliepė 
arklių žvengimas; tolumoje sukaukšėjo kanopos, kilo triukšmas, 
kuris ūmai sustiprėjo, aidu nusirito per turgų ir nuščiuvo. Tuo 
tarpu priešais, Beržė gatvėje, ryškiai apšviestos dujų žibintų, 
žvelgė į juos supirkėjų krautuvėlės atlapomis durimis ir pliko- 
mis nešvariomis sienomis, pieštuku prirašinėtomis sąskaitų, pri- 
grioztos pintinių ir vaisių. Ir, atsidūrę toje gatvėje, juodu paste- 
bėjo elegantišką damą, su palaiminga nuovargio išraiška susi- 

gūžusią karietoje, kuri stengėsi nepastebimai prasmukti tarp 
vežimų, kimštinai užkimšusių visą grindinį. 

— Aure Pelenė grįžta be kurpaičių,— šyptelėjęs tarė Klodas. 

Dabar, sugrįžę atgal į Hales, juodu ramiai šnekučiavo. Susi- 
kišęs rankas į kišenes, Klodas švilpaudamas pasakoja apie savo 
didžią meilę tam. maisto tvanui, kas rytą užliejančiam patį Pa- 
ryžiaus centrą. Kiauras naktis klaidžiojąs jis šiais šaligatviais, 
svajojąs apie gigantiškus natiurmortus, apie neregėtus paveiks- 
lus. Netgi pradėjęs tapyti kokį paveikslą, priprašęs pozuoti savo 
bičiulį Mairūną ir tokią padraiką Kadinę; bet sekęsi prastai, 
nes visa tai pernelyg gražu: ir daržovės, ir vaisiai, ir žuvys, ir 
mėsa, kad juos kur! Floranas klausėsi entuziastingų dailininko 
šūkavimų, o vidurius jam traukte traukė. Buvo aišku kaip dieną, 
jog tuo metu Klodas net negalvojo, kad visos tos grožybės val- 
gomos. Jos kerėjo jį savo spalvomis. Staiga jis nutilo, įprastu 
judesiu susiveržė ilgą raudoną diržą, kuriuo juosėjo po žalsvu 
paltu, ir šelmiškai pridūrė: 

— Beje, aš čia pat ir pusryčiauju, tiesa, bent jau akimis, bet 
tai vis geriau negu nieko. Užtat kartais, kai pamirštu papietauti, 
kitą dieną stačiai persiryju bežiūrėdamas plaukte plaukiant čio- 
nai visokiausias gėrybes. Tokį rytą kone alpstu iš meilės savo 
daržovėms... Ne, jūs tik paklausykit, kaip tai bjauru, kaip netei- 
singa, jog visa tai šlemščia šunsnukiai buržua! 

Jis papasakojo, kokia nuostabia vakariene pavaišino jį Barato 
restorane vienas bičiulis, kuriam tą dieną nusišypsojusi laimė: 
jie valgę austrių, žuvų, žvėrienos. Tačiau Baratas garsėjęs anais 
senais laikais; buvusio Inosanų turgaus karnavalinis spindesys 
jau kadai išblėsęs; dabar jo vietoj išdygusios Halės, centrinis 
turgus, tasai gigantas, naujas, toksai savitas miestas. Tegu mul- 
kiai šneka ką tik nori — šičia dvelkia mūsų laikų dvasia. Ir Flo- 
ranas jau nebesigaudė, ką pliekia Klodas: ar senojo turgaus vaiz- 
dingumą, ar Barato restorano skanėsius. Paskui Klodas įniko 
koneveikti romantizmą: štai tos krūvos kopūstų jam esančios 
arčiau širdies nei viduramžių gramozdai. Galop jis sudirbo sa- 
vąjį Pirueto gatvės ofortą kaip silpnadvasiškumo apraišką. Visas 
senas lūšnas reikią išgriauti ir statyti šiuolaikinius namus. 

— Na,— tarė jis stabtelėdamas,— pažvelkit štai ten, į aną 
šaligatvio kraštą. Argi tai ne tikras paveikslas, kur kas žmogiš- 
kesnis už visas jų prakeiktas išdvėsusias drobes? 

Išilgai visos galerijos dabar stovėjo moteriškės, prekiaujan- 
čios kava ir sriuba. Šaligatvio pakrašty aplink kopūstienės par- 
davėją grūdosi didelis būrys pirkėjų. Ant žemutės krosnelės, 
pro kurios plyšius blausiai žioravo blėstančios žarijos, garavo 
pilnutėlis karštos sriubos skardinis alavuotas kibiras. Apsiginkla- 

vusi samčiu, moteriškė pilstė sriubą į geltonus dubenėlius, o iš 
rankšluosčiu išklotos pintinės ėmė plonytes riekutes duonos. Čia 
matei ir labai valyvas prekininkes, ir palaidinėmis vilkinčius 
daržininkus, ir nešvarius nešikus, išsipurvinusius paltus į daržo- 
vių pintines, tampomas ant kupros, ir apdriskusius skurdžius, —- 
visi jie subėgo iš Halių rytmetinio alkio genami, godžiai rijo nusi- 
plikydami, atkišdami priekin lūpas, kad nevarvėtų per smakrą. 
Ir dailininkas susižavėjęs merkėsi, stengėsi pažiūrėti tam tikru 
kampu, kad pamatytų tarytum dailiai sukomponuotą paveikslą. 
Tačiau toji velnioniška kopūstienė pašėlusiai gardžiai kvepėjo. 
Floranas gręžėsi į šalį: nesmagu darėsi bežiūrint į tuos sklidinus 
dubenėlius, kuriuos žmonės tuštino netardami nė žodžio, įtariai 
žvalgydamiesi nelyginant'baugštūs gyvuliai. Galop, kai moteriš- 
kė įpylė sriubos naujam klientui ir garai iš dubenėlio dvelktelėjo 
Klodui stačiai į veidą, Klodas, ir tas pasijuto kaip nesavas. 

Rūgščiai šyptelėjęs, jis dar tvirčiau susiveržė diržą, žengė 
toliau ir, turėdamas galvoje tą punšą, kuriuo pavaišino Aleksand- 
ras, pusbalsiu tarė Floranui: 

— Keista, ir gana! Turbūt ir jūs esate tai pastebėjęs: visados 
atsiranda žmonių, kurie mielai pavaišina jus vynu, 0 štai žmogaus, 
kuris pavaišintų jus pietumis, niekados nesusitiksi!.. 

Švito. Kosonri gatvės gale Sevastopolio bulvaro namai atrodė 
juodai juodi, o virš ryškios čerpių stogų linijos, įsikirtęs į blyškią 
dangaus mėlynę, it mėnulio pjautuvas švietė pagrindinės galeri- 
jos aukštas skliautas. Klodas palinkęs kurį laiką žiūrėjo į groto- 
mis apkaltus gilių rūsių langučius palei pat šaligatvį, kuriuose 
spingsėjo tolimos dujų liepsnelės, paskui atsitiesė ir įsistebeilijo 
į viršų, kažko ten, tarp aukštų stulpų, ant stogų, melsvai giedruo- 
jančių šviesaus dangaus pakrašty, ieškodamas. Galop lyg įžiūrėjo 
kažin ką ir įsmeigė akis į siaurutes geležines kopėčias, kuriomis 
galima nuo vieno aukšto stogo užlipti ant kito. Floranas paklausė, 
ką jis ten pamatęs. 

— Tai pasiutkailis tasai Mairūnas, — suniurzgė Klodas, neat- 
sakydamas į klausimą.— Tikriausiai bus įsirangęs į kokį laštaką, 
jeigu, aišku, nenakvojo kur nors rūsy, vištidėje... Jis man turėjo 
pozuoti etiudui. | 

Ir Klodas papasakojo, kad jo bičiulis Mairūnas — rastinukas, 
vieną rytą tokia prekininkė aptikusi jį kopūstų krūvoje, ir jis 
užaugęs gatvėje be priežiūros. Kai ketinta leisti jį mokyklon, jis 
apsirgęs, ir tekę jį grąžinti namo, į Hales. Jis pažįstąs atkam- 
piausius užkaborius, esąs prisirišęs prie jų kaip prie gimtų namų, 
gyvenąs toje ketaus tankmėje nelyginant mikli voverė. Graži iš jų 
porelė, iš jo ir tos padraikos Kadinės, kurią motušė Šantemesė 
vieną vakarą užėjusi buvusio Inosanų turgaus užkampy ir pri- 

glaudusi. Jisai, tas kvėša Mairūnas, pažiūrėti kaip miela diena, 
lyg iš Rubenso paveikslo išplėštas, raudoniu trykšta, šviesiaplau- 
kis, rusvais pūkeliais apėjusiais žandais, skaistumu su saule galė- 
tų varžytis; o mergiščia tikra šelmė, laiba laibutėlė, veidukas — 
kokių reta, ant galvos kupeta juodų susiraičiusių plaukų. 

Vis šnekėdamas Klodas tolydžio spartino žingsnius. Vėl atve- 
dė savo keliabendrį prie Šv. Eustachijaus sankryžos. Floranas 
susmuko ant suolo prie omnibusų stotelės — iš naujo pakirto 
kojas. Oras ėjo gaivyn. Tolumoje, Rambiuto gatvės gale, rausvi 
aušros spinduliai marmuro gyslomis margino pieno balsvumo 
dangų, išraižytą plačiais pilkšvais plyšiais. Aušra dvelkė tokiais 
gardžiais kvapais, jog Floranas akimirką pasidingojo stovįs vi- 
dury laukų, kokios kalvos viršūnėje. Tačiau Klodas jam parodė 
į prieskonių turgų, išsidėsčiusį už suolo. Išilgai prekystalių su 
kogalviais sakytum driekėsi ištisi: laukai kmynų, levandų, česna- 
kų, svogūnų; jaunus platanus ant šaligatvių prekininkės buvo 
apkaišiusios ilgėliausiomis laurų šakomis, šios žalumynų karali- 
jos pasididžiavimu. Ir viską gožė laurų aromatas. 

Šv. Eustachijaus bažnyčios laikrodžio šviečiantis ciferblatas 
blėso ir geso tarytum aliejinė lempelė, rytmečio spindulių užlieta. 
Lyg žvaigždės dienai artėjant, gretimose gatvėse vienas po kito 
merkėsi vyninių dujų žibintai. Ir Floranas stebėjo, kaip milžiniš- 
kos Halės pamažu .išneria iš tamsos, išneria iš miego, kuriame, 
kaip jis matė, grimzdėjo į begalinius tolius nusidriekę jų stati- 
niai, lyg nuausti iš plonyčių nėrinių. Jos tarytum augo žalsvai 
pilka siena, darėsi dar didesnės, kėlė nuostabą savo kolonomis, 
remiančiomis neapžvelgiamus stogų plotus. Jų geometrinės figū- 
ros liejosi daiktan; ir kai viduje užgeso visos šviesos rytui išau- 
šus, jos pasirodė visu didingumu, ketvirtainės, vienodos, tarytum 
kokia milžiniška šiuolaikinė mašina,— garo mašina arba garo 
katilas, virtęs visos tautos virškinimo aparatu; sutvirtinta varž- 
tais, sukhiedyta, pagaminta iš medžio, stiklo ir ketaus, toji mašina 
atrodė daili ir galinga kaip mechaninis variklis, kuris, kurtinamai 
ir įnirtingai dundant ratams, veikia šilumos varomas. 

Staiga Klodas džiūgaudamas užšoko ant suolo. Paliepė bendrui 
pasigrožėti, kaip atrodančios daržovės saulei tekant. Buvo tai 
tikra jūra. Ji plytėjo tarp abiejų paviljonų kompleksų nuo Šv. 
Eustachijaus sankryžos iki Halių gatvės. Ir abiejuose jos kraštuo- - 
se, abiejose sankryžose, kilo vis didesnės bangos, daržovės tvin- 
dyte tvindė grindinį. Iš lėto aušo švelnaus pilko ūko gaubiama 
diena, šviesiais akvareliniais tonais dažydama viską aplink. Tie 
kalnai daržovių buvo panašūs į nirtulingas bangas baltomis kete- 
romis, toji žalumos upė, tarytum patvinusi nuo rudeninių liūčių ir 
garmanti gatvės vaga, mirguliavo maloniais perliniais atspalviais, 

čia blyškiai violetiniais, čia rausvais su pieno baltumo apnašu, 
Čia žaliais, pereinančiais į geltonus,--- visa balzgana spalvų gama, 
nelyginant raibuliuojančiais šilkais užtraukianti dangų saulei 
tekant; ir, ryto gaisams-liepsnos pliūpsniais vis plačiau užliejant 
„dangų Rambiuto gatvės gale, vis labiau budo daržovės, išnerda- 
mos iš melsvo, pažeme slūgsančio ūko. Salotos, gelsvės, trūka- 
žolės, cikorijos, sulapojusios, dar trąšios nuo gerai įmėžtos dir- 
vos, rodė savo sultingus kamblius; pluoštai špinatų, kaugės rūgš- 
tynių, gabanos artišokų, krūvos pupų ir žirnių, vėslai itališkų 
salotų, šiaudeliais suraišiotų į kūlelius,—- visa tai skambėjo žalių 
spalvų gama, pradedant skaisčiai žaliomis, it lakuotomis ankšti- 
mis ir baigiant sodriai žaliais lapais; ir toji gama pamažėle geso 
blėsdama ant margų salierų stambų ir porų ryšelių. Tačiau skam- 
biausiomis natomis, stelbiančiomis visas kitas, buvo vis dėlto 
ryškių tonų morkos ir grynų tonų ropės, kurios, gausingai išbars- 
tytos po visą turgų, gyvino jį apriesdamos dvispalviu apvadu. 
Halių gatvės sankryžoje kūpsojo kalnai kopūstų: dideliausios bal- 
tos galvos, standžios ir sunkios it balsvo metalo artilerijos svie- 
diniai; garbanotieji kopūstai, kurių platūs lapai priminė slėsnias 
bronzines taures; raudonieji kopūstai, kurie, aušros nušviesti, 
atrodė lyg kuplūs žiedai, kone violetiniai kaip rūgstančio vyno 
drumzlės, o šen bei ten įdaužti šonai buvo tarytum padažyti kar- 
minu ir tamsiu purpuru. Priešais, Šv. Eustachijaus sankryžoje, 
skersai Rambiuto gatvės stovėjo barikada oranžinių runkelių, 
išsirikiavusių dviem eilėmis ir atkišusių priekin pilvus. Tai 
vienur, tai kitur tvyksčiojo pintinėje it nulakuotos raudonojo 
aukso svogūnų galvutės, kraujo raudonumo pomidorų krūvelė, 
balzgana gelsvų agurkų rietuvė, tamsiai violetinė piramidė bak- 
lažanų; tačiau tame skambiame pabudimo džiugesyje kur ne kur 
dar žiojėjo tamsos properšos -- eilės dailiai išrikiuotų juodųjų 
ridikų, it gedulo marška traukiančių akį. | 
Klodas plojo rankomis, grožėdamasis tuo reginiu. Tos „gyva- 
tės daržovės", jo žodžiais tariant, pasiutiškai žavios, stačiai išpro- 
tėti galima, kokios jos nuostabios. Ir jis tikino, jog tai anaiptol 
ne šiaip negyvos daržovės, jog, vakar nuimtos, jos laukusios 
saulėtekio, kad šiandie, gulėdamos ant Halių grindinio, pasakytų 
jam „sudie“. Jo akimis žiūrint, jos buvo gyvos, lapojo, lyg dar 
būtų ramiai sau augusios, į šiltą, gerai įmėžtą dirvą suleidusios 
šaknis. Jis tvirtino girdįs čia visų Paryžiaus apylinkių daržų prieš- 
mirtinį kriokimą. Tuo tarpu siaurus takelius tarp daržovių krūvų 
jau tvindė tuntai moterų baltais kykais ir vyrų melsvomis palai- 
dinėmis. Atrodė, jog čia ūžia visas kaimas. Virš galvų iš lėto 
plaukė didelės nešikų pintinės. Perpirklės, prekeiviai, daržovinin- 
kai skubėjo kaip galima greičiau apsipirkti. Aplink kalnus ko-- 

pūstų grūdosi kapralai, būriavosi vienuolės, tuo tarpu koležų 
virėjai šmaižiojo minioje, šniukštinėdami, ką čia nugriebus 
pigiau. Daržovių iškrovimas tęsėsi; važta vertėsi iš vežimų žemėn 
nelyginant grindinio akmenys, žalumynų bangos griuvo kaip 
griuvusios,- dabar jau tvindydamos ir priešinį šaligatvį. O iš 
Naujojo tilto gatvės tolydžio dardėjo begalinės virtinės vežimų. 

— Pašėliškai gražu, šiaip ar taip, — žavėdamasis murmėjo 
Klodas. | 

Floranas kamavosi. Buvo įsitikinęs, jog tai tokia pagunda, 
kuriai atsispirti ne žmogaus jėgoms. Akyse nenorėjo matyti 
daržovių, tad žiūrėjo į Šv. Eustachijaus bažnyčią, stovinčią šonu, 
tarytum akvarele nutapytą dangaus mėlynėje su visomis rozetė- 
mis, dideliais skliautiniais langais, mažute varpine ir čerpių stogu. 
Jis stabtelėjo tamsiame Montorgejo gatvės užkaboryje, iš kur 
buvo matyti nubrėžtas Monmartro gatvės kampas su akinamai 
ryškiomis iškabomis, aukso raidėmis žėrinčiais balkonais. Ir kai 
jis žengė atgal prie sankryžos, į akis šoko kitos iškabos, raudono- 
mis ir juodomis didžiosiomis raidėmis išblukusiame dugne išve- 
džioti krautuvių pavadinimai: Chemijos prekės ir medikamentai, 
Miltai ir džiovintos daržovės. Kampiniai namai siaurais langais 
budo, Naujojo tilto gatvės naujoviškoje erdvėje traukdami dė- 
mesį geltonais ir tvirtais buvusio Paryžiaus senoviniais fasadais. 
Rambiuto gatvės kampe, vaikščiodami po didelės madingų prekių 
parduotuvės tuščias vitrinas, elegantiški pardavėjai, vienomis 
liemenėmis, siauromis aptemptomis kelnėmis ir pūstais baltutė- 
liais antrankoviais, dėstė prekes. Tolėliau Giju prekybos namai, 
niaurūs kaip kareivinės, kukliai siūlė pirkėjams veidrodinėse 
vitrinose išdėliotus auksuotus pakelius sausainių ir vazas pyra- 
gaičių. Buvo atidarytos visos krautuvės. Skersai gatvės sparčiais 
žingsniais zujo darbininkai baltomis palaidinėmis, po pažastimi 
pasispaudę savo įnagius. 

Klodas vis dar stovėjo ant suolo. Stiebėsi ir tiesė kaklą, steng- 
damasis įžiūrėti, kas dedasi toliau gatvėse. Staiga minioje iš vir- 
šaus pastebėjo šviesiaplaukę gauruotą galvą, o šalimais — tamsią 
galvutę, garbanotą ir pasišiaušusią. 

— Ei, Mairūnai! Ei, Kadine! — suriko. 

Riksmą užgožė minios šurmulys, ir jis nušoko žemėn, puolė 
juos vytis. Tuomet susigriebė, jog pamiršo Floraną, galvotrūk- 
čiais metėsi atgal ir paskubomis išdrožė: 

— Įsidėmėkit, aš gyvenu Burdonė aklagatvio gale... Mano 
pavardė užrašyta kreida ant durų: Klodas Lantjė... Užeikit pažiū- 
rėti Pirueto gatvės oforto. 

Ir dingo. Kuo vardu Floranas, jis nežinojo; kaip susitiko, taip 
ir paliko naująjį pažįstamą vidury gatvės, tik spėjęs jam išdėsty- 
ti savo pažiūras į meną. 

Floranas liko vienas. Iš pradžių apsidžiaugė vienatve. Nuo 
tos akimirkos, kai ponia Fransua priglobė jį aptikusi Neji pros- 
pekte, Floranas jautėsi lyg sapnuojąs ir kentė tokias kančias, jog 
negalėjo aiškiai suvokti, kas darosi. Ir štai pagaliau jis laisvas; 
jis panoro pasipurtyti, nusikratyti to nepakeliamo, tarytum apsė- 
dusio jį galybės valgymų regesio. Bet galva kaip ir anksčiau buvo 
tuščia, ir jis sugebėjo nebent suvokti, jog širdį nejučia gniaužia 
baimė. Vis labiau dienojo, dabar visiems jis krito į akis. Ir Flo- 
ranas apžvelgė savo pasigailėtiną apdarą — kelnes ir durtinį. 
Susisagstė visas sagas, nupurtė dulkes nuo kelnių, pabandė šiek 
tiek apsišvarinti — jam atrodė, kad juodi skarmalai šaukte šau- 
kia, iš kur jis atvykęs. Jis sėdėjo per vidurį suolo, šalia vargetų, 
valkatų, prisiglaudusių čia iki saulėtekio. Naktys Halėse — be- 
namių palaima. Šaligatviu vienas greta kito, susidėję rankas ant 
nugaros, vaikščiojo du policininkai dar naktine apranga — su 
kepėmis ir kapišonuotais apsiaustais; kiekvienąsyk eidami pro 
suolą jie šnairuodavo į grobį, kurį juste juto savo uosle. Floranui 
dingtelėjo, kad jie bus jį pažinę, kad dabar tariasi, ar nederėtų jo 
suimti. Jį perėmė siaubas. Pašoko pasiutęs noras atsistoti, bėgti. 
Bet jis nedrįso, nežinojo, kaip reikėtų nueiti. Buvo stačiai kanky- 
nė matyti tolydžio šnairuojant policininkus, kęsti šaltus ir tiria- 
mus žvilgsnius. Galop Floranas pasikėlė nuo suolo; vos vos tvar- 
dydamasis, kad nesileistų bėgti kiek tik neša ilgos kojos, iš lėto 
nužingsniavo šalin gūždamasis, stirdamas iš baimės, jog policinin- 
kai šit ims ir grubiai stvers jį už pakarpos. 

Jam dilgsėjo tik viena mintis, priekin varė tik vienas troški- 
mas — atsidurti kaip galima toliau nuo Hialių. Jis palauksiąs, o 
paskum, kai būsią mažiau žmonių, pradėsiąs iš naujo ieškoti 
prieglobsčio. Visos trys gatvės, einančios nuo sankryžos, — Mon- 
martro, Montorgejo ir Tiurbigo — atrodė nesaugios: buvo kimš- 
tinai užsikimšusios įvairiausiais vežimais ir ekipažais, šaligatviai 
verste užversti daržovėmis. Tuomet Floranas nudrožė nosies 
tiesumu iki Pjero Lesko gatvės, bet veikiai sumetė, kad nieku 
gyvu neprasismelks per salotų ir bulvių turgus. Jis nuėjo toliau 
Rambiuto gatve. Tačiau Sevastopolio bulvare pakliuvo į tokią 
turgonų, ratelių ir šarabanų kamšatį, jog pasuko atgal į Sen Deni 
gatvę. Ten vėl įklimpo į daržoves. Ant abiejų šaligatvių prekijai 
ką tik išdėliojo savo prekes, ant aukštų pintinių sukloję lentas, 
ir ten prasidėjo kopūstų, morkų, ropių tvanas. Turgus liejosi iš 
krantų. Floranas pabandė eiti Kosonri gatve, paskui Beržė gatve, 
Inosanų skveru, Feronri gatve, Halių gatve, bet veltui darbas. 
Ir sustojo sutrikęs, netekęs vilties, neįstengdamas ištrūkti iš to 
pragariško ratelio, kurį tarytum šoko daržovės, galop apspeitu- 
sios jį iš visų pusių, supančiojusios savo liaunomis virkščiomis. 

Toliau, iki pat Rivoli gatvės, iki pat Rotušės aikštės, traukėsi be- 
namas prekes; dideli furgonai vežėsi ištisas partijas vaisių, su- 
pirktų visam kvartalui; prikimšti šarabanai net braškėdami dar- 
dėjo į priemiesčius. Naujojo tilto gatvėje Floranas galutinai 
pasimetė; įkliuvo į patį vidurį gatvės prekijų, vežimėliuose su- 
rengusių savišką kilnojamąją parodą. Jis pažino Lakajį, kuris, 
stumdamas vienratį morkų ir žiedinių kopūstų, pasuko Sent Ono- 
rė gatve. Floranas leidosi pavymui, tikėdamasis šitaip išsmukti 
iš maišaties. Nors nelijo, šaligatviu eiti buvo slidu: krūvomis 
kūpsojo artišokų stambai, lapai ir lambai, ir praeiviams grėsė 
pavojus parvirsti. Floranas klupo kas žingsnis. Voviljė gatvėje 
Lakajis dingo iš akių. Prie Grūdų turgaus išdygo nauja kliūtis — 
ratelių ir vežimų barikada. Floranas jau nebebandė kovoti: Halės 
paėmė viršų, srautas nešė jį atgalios. Jis iš lėto nužingsniavo 
ir vėl atsidūrė prie Šv. Eustachijaus sankryžos. 

Dabar Floranas girdėjo lėtą tolydinį dundesį Halių pusėje. 
Tai Paryžius kramtė maistą dviem milijonams savo gyventojų. 
Rodės, įnirtingai dunksi milžiniška širdis, gyslomis varinėdama 
gyvybei reikalingą kraują. Grumėjo gigantiški žandikauliai, 
viskas gaudė aplink judant kalnams maisto, liejosi išvien visi gar- 
sai — ir botagų pliaukšėjimas didmenininkams važiuojant į savo 
kvartalo turgų, ir nuavėtų kurpių šlepsėjimas varganoms moterė- 
lėms slenkant nuo vienų vartų prie kitų su pintine rankoje ir 
siūlant savo salotas. 


Floranas pasuko galerijon po kairei ir nužingsniavo prie ketu- 
rių paviljonų, kurių milžiniškus bežadžius šešėlius buvo pastebė- 
jęs naktį. Tikėjosi ten prisiglausti, susirasti kokį užunarvį. Bet 
tie paviljonai jau ūžė pabudę kaip ir kiti. Jis nuėjo iki galerijos 
galo. Priešais arkliai risčia traukė krovininius vežimus, vienas po 
kito užgriozdami Paukščių turgų iš gluosnio vytelių nupintais 
narvais su gyvais paukščiais ir ketvirtainėmis kraitėmis, pilnu- 
tėlėmis dailiai keliais sluoksniais priguldytų negyvų paukščių. Iš 
kitų vežimų ant priešinio šaligatvio. buvo kraunamos veršių sker- 
denos, suvystytos į drobę ir lyg naujagimiai lopšiuose suguldytos 
krežiuose, iš kurių kyšojo tik keturi išsikėtę kraujuoti strampai. 
Buvo ten ir avinų skerdenų, ir suketvirčiuotų jaučių, ir kumpių, 
ir nugarinių. Mėsininkai plačiomis baltomis prijuostėmis ženkli- 
no skerdenas žymekliais, vežė į paviljoną, svėrė, kabino ant vąšų 
aukciono salėje. Veidu prisiplojęs prie paviljono grotų, Floranas 
žiūrėjo į tas eilėmis iškarstytas mėsas — raudonas jaučių ir avinų 
skerdenas, į rausvą veršieną, nusėtą geltonomis riebalų ir saus- 
gyslių dėmėmis. Paskum pro balzganas veršių galvas ir kojas, 
pro žarnas, dailiai sumazgytas ir sudėtas į dėžutes, pro smegenis, 

kruopščiai sudėliotas į plokščias pintinaites, pro krauju varvan- 
čias kepenis ir violetinius inkstus nuėjo į kogalvių skyrių. Stab- 
telėjo prie ilgų, su apskritais brezentiniais stogeliais dviračių ve- 
žimėlių, kuriais gabenamos kiaulienos šalinės, parištos prie gar- 
džių viršum šiaudais apskleisto dugno; pro atdarus tų vežimaičių 
galus matei tarytum šarvojimo kambarį, tabernakulio vidų, nu- 
engtų ir šalia viena kitos kabančių skerdenų kraujo atšvaitų 
nutviekstą; apačioje, ant paskleistų šiaudų, stovėjo skardinės, 
sklidinos kiaulių kraujo. Tuomet Floranui pašoko aklas pyktis; jį 
siutino salsvas skerdyklos kvapas, gaižus dūblių tvaikas. Jis 
išėjo iš galerijos, pasiryžęs verčiau dar pasėdėti Naujojo tilto 
gatvėje ant šaligatvio. 

Ilgiau kentėti nebebuvo jėgų. Nuo rytmečio vėsos krėtė šiur- 
pas, dantis danties nesiekė. Floranui pasidarė baisu, kad štai ims 
ir susmuks, kad jau nebepasikels. Jis pasidairė vietos ant suolo, 
bet nepastebėjo nė sklypelio laisvo: būtų numigęs, nesvarbu, 
kad vėliau policininkai būtų pribakštinę. Paskum lyg sąmonė 
aptemo, ausyse ūžė, pykino, jos užsimerkė ir atsikolė į medį. Žalia 
morka, kurią jis prarijo veik nekramtydamas, draskė vidurius, 
nuo stiklo punšo svaigo galva. Jis jautėsi apsvaigęs iš sielvarto, 
nuovargio ir alkio. Ir vėl po širdimi įsimetė skausmas, deginantis 
„it ugnis; kartas nuo karto jis susiimdavo tą vietą abiem rankomis, 
lyg stengdamasis užspausti kiaurymę, pro kurią, kaip jam rodės, 
išeina paskutinės spėkos. Šaligatvis siūbavo po kojomis; kentėti 
pasidarė nebeįmanu, ir, tikėdamasis numaldyti skausmą, Flora- 
nas vėl pajudėjo iš vietos. Nuėjo nosies tiesumu, įkliuvo į daržo- 
ves. Ten ir pasiklydo. Nukėblino siauru takučiu, įsuko į kitą, gavo 
grįžti atgal, nuėjo ne ten ir atsidūrė tarp daržovių. Kur ne kur 
krūvos buvo tokios aukštos, jog žmonės vaikščiojo lyg tarp dvie- 
jų sienų, iš daržovių ryšių ir pėdų sukrautų. Galvos buvo vos 
matyti; šmėkščiojo tik baltos arba juodos galvos apdangalų 
dėmės; o didelės pintinės, plaukiančios viršum lapuotų keterų, 
priminė pinitinius luotus, liūliuojančius žaliaukėmis aptraukto 
ežero paviršiuje. Devynios galybės kliūčių dygo Floranui ant 
kelio: čia nešikai kėlėsi nešmenę ant kupros, ten plėšė gerklę 
prekininkės; jis klupčiojo paslydęs ant lupenų ir lambų, storu 
sluoksniu nugulusių grindinį, duso nuo aitraus sutryptų lapų kva- 
po. Galop, visiškai apdujęs, sustojo nepaisydamas nei stumdymo- 
si, nei plūdimo; buvo pavirtęs paprasčiausiu daiktu, tvinstančios 
jūros daužomu ir nešamu į tolį. 

Floranas pajuto baisią dvasios silpnybę. Kad kiek — būtų 
paprašęs išmaldos: Jis siuto, jog naktį taip paikai susimanė saugo- 
ti savo orumą. Jei būtų priėmęs ponios Fransua išmaldą, jei ne- 
būtų kaip paskutinis kvailys bijojęs Klodo, dabar čia nestypsotų 

ir nedvėstų tarp šitų kopūstų! Labiausiai pyko ant savęs, kad 
Pirueto gatvėje neišklausinėjo apie viską dailininko. Užtat dabar 
smirsk čia vienas, nusprok ant grindinio kaip pasiklydęs šuo! 

Jis kilstelėjo galvą, lyg atsisveikindamas apžvelgė Hales. Jos 
žėrėjo saulėje. Pro tolimą galerijos galą tryško spindulių pluoš- 
tas, vidury paviljonų atverdamas šviesa tvieskiantį portiką; sto- 
gus tvindė saulės lietus. Milžiniški ketiniai griaučiai lydėsi, mėlo, 
virsdami vienalyčiu tamsiu profiliu gaisais liepsnojančiuose 
rytuose. Aukštai degė spalvotas stiklas, plačiu cinkuotos skardos 
stogo šlaitu laštako link ritosi šviesos lašas. Ir štai Halės tapo 
triukšmingų miestu, gaubiamu debesio lakių auksinių dulkių. 
Budimo garsai ėjo stipryn: dar skambiau knarkė daržovininkai, 
apsikloję storais apsiautalais, dar aidžiau tratėjo atidardantys ve- 
žimai. Visame mieste nebeliko grotų ant langų ir durų; gatvės ūžė, 
paviljonai gaudė; skardėjo visoki balsai, ir atrodė, jog pagaliau 
visa galia skamba toji muzikinė frazė, kurią nuo ketvirtos valan- 
dos ryto Floranas girdėjo baugščiai užgimstant ir tolydžio stiprė- 
jant tamsoje. Iš dešinės, iš kairės, iš visų pusių skardėjo šaižūs 
aukciono dalyvių šūksniai, spigiomis fleitų natomis liedamiesi 
su dusliais minios bosais. Tai buvo jūros gėrybės, tai buvo svies- 
tas, tai buvo paukštiena, tai buvo mėsa. Sulig kiekvienu varpo 
dūžiu kildavo šurmulys: atsidarydavo naujas turgaus skyrius. 
Aplink Floraną daržovės liepsnote liepsnojo saulės spindulių 
užlietos. Jis jau nebematė švelnios blyškių aušros spalvų akvare- 
lės. Degte degė sultingi salotų stambai, žalių spalvų gama žėrėjo 
ryškiais, nuostabiais atspalviais, morkos sruvo krauju, ropės at- 
rodė lig baltumo įkaitusios, pergalingai siaučiant tam gaisrui. 
Po kairei iš vežimų vis dar pylėsi kopūstų griūtis. Floranas žvilg- 
telėjo į šalį, tolumoje pamatė krovininius vežimus, be perstojo 
dardančius Tiurbigo gatve. Jūra tolydžio tvino. Floranas jautė 
potvynį semiant blauzdas, paskum pilvą, o štai dabar jau graso 
užlieti jį visą. Apakintas to reginio, nugramzdintas į pat dugną, 
ūžiančiomis ausimis, traukulių tampomu skrandžiu, numanyda- 
mas dar giliau smuksiąs į tą mMaisto.prarają, vis plačiau atsiverian- 
čią, jis ėmė melsti pasigailėjimo, ir jį persmelkė begalinis skaus- 
mas pagalvojus, jog turėsiąs mirti badu šičia, prisisprogusiame 
Paryžiuje, pabudusių Halių žaižaravime. Ir didelės karštos ašaros 
ištryško jam iš akių. 

Jis priėjo platesnį taką. Pro šalį šnekučiuodamos prašlepsėjo 
dvi moteriškės, mažučiukė senutė ir išstypusi džiūsna, ir pasuko 
paviljonų link. 

— Ir jūs atėjot apsipirkti, panele Sažė? — paklausė išstypusi 
džiūsna. | 

— Ak, ponia Leker! Jeigu jau taip galima sakyti... Juk jūs Ži- 

not; aš vieniša moteris. Bene daug man reikia?.. Norėčiau nusipir- 
kti galvutę žiedinio kopūsto, bet viskas taip brangu... O po kiek 
šiandien sviestas? | 

— Trisdešimt keturi sū... Turiu labai gero. Jei kartais užsuk- 
sit... 

— Taigi, taigi, tik nežinau, dar turiu truputį taukų... 

Sukaupęs paskutines jėgas, Floranas nukėblino paskui mote- 
riškes. Prisiminė, jog Pirueto gatvėje Klodas minėjo tos senutės 
vardą, ir pasiryžo ją iškamantinėti, kai tik ši atsisveikins su 
džiūsna. 

— O kaip jūsų seserėčia? — paklausė panelė Sažė. 

— Sarjetė gyvena savo galva, — gaižiai atsakė ponia Leker.— 
Užsigeidė pati viena manytis, ir tegu sau manosi. Kas man rūpi! 
Šiaip ar taip, kąsnelio duonos jai neduosiu, kai vyrai paliks ją 
nuogą pliką. 

— Jūs buvot jai tokia gera... Turbūt ji neblogai uždirba: šie- 
met vaisiai labai gerai eina... Na, o jūsų svainis? 

— Et, svainis... 

Ponia Leker sučiaupė lūpas — buvo numanu, kad ji nebenori 
kalbėti. 

— Vis toks pat, ar ne? — neatlyžo panelė Sažė.— Labai doras 
žmogus... Tiesa, girdėjau, kad labai jau lengva ranka blaško pi- 
nigus... 

— Kas jį žino, kam jis blaško tuos pinigus! — šiurkščiai 
atrėžė ponia Leker.— Tai šitoks slapukas, šitoks nagas, žinot, 
panele Sažė, tai toks žmogus, kuris veikiau leis man badu nudvės- 
ti, nei paskolins šimtą sū... Puikiai žino, kad sviestas šiuo metu, 
beje, kaip ir sūris ar kiaušiniai, neturi paklausos. Užtat ir prekiau- 
ja paukštiena kiek tinkamas... Tai va, nė karto, taigi, nė vieno 
kartelio jis nepasisiūlė man padėti. Aišku, man stačiai orumas 
neleistų priimti jo pagalbos, bet būtų malonu, ir tiek. 

— Aure, štai ir jūsų svainis! — nuleidusi balsą, tarė panelė 
Sažė. į 

Abi moteriškės apsigręžė, sužiuro į vyriškį, einantį skersai 
gatvės tiesiai į pagrindinę galeriją. 

— Laiko neturiu, — sukuštėjo ponia Leker,— palikau krautu- 
vę be priežiūros. Be kita ko, ir kalbėt su juo nenoriu. 

Floranas nejučia grįžtelėjo. Pamatė mažutį ketvirtainį vyriškį, 
džiugiai nusiteikusį, žilais, ežiuku pakirptais plaukais: po pažas- 
timi pasispaudęs nešėsi dvi riebias žąsis, kurių galvos kabaliavo 
ir sulig kiekvienu žingsniu daužėsi į šlaunis. Ir staiga Floranas 
džiaugsmingai pliaukštelėjo rankomis pamiršęs nuovargį, puolė 
paskui tą vyriškį. Prisivijęs suplojo jam per petį ir sušuko: 

— Gavarai! 

Šis kilstelėjo galvą, nustebęs sužiuro į juodą ištįsusią žmo- 
gystą, jos nepažindamas. Paskui staiga, visiškai apstulbęs, suriko: 
— Jūs! Jūs! Ką? Čia jūs? | 
Gavaras ko nepaleido iš rankų savo riebiųjų žąsų. Jis niekaip 
negalėjo nusiraminti. Tačiau, pastebėjęs svainę ir panelę Sažė iš 
tolo smalsiai žiopsant į juodviejų susitikimą, Gavaras žengė 
toliau tardamas: 
— Eime, nėr ko stypsoti... Čia per daug akių ir ilgų liežuvių. 
Ir juodu įsuko galerijon pasišnekėti. Floranas papasakojo, kad 
buvo nuėjęs į Pirueto gatvę. Gavarui tai pasirodė juokinga; jis 
pratrūko kvatoti ir pareiškė Floranui, jog jo brolis Keniu jau 
seniai persikraustęs ir atidaręs naują dešrinę čia pat, už kampo, 
Rambiuto gatvėje, priešais Hales. O išgirdęs, jog Floranas visą 
rytmetį vaikščiojęs su tuo pramaniūgu Klodu Lantjė, jis stačiai 
savo kailyje nesitvėrė iš juoko: juk Klodas ponios Keniu seserė- 
nas! Gavaras jau buvo besivedąs Floraną dešinėn. Paskum, suži- 
nojes, jog tasai grįžo Prancūzijon,su netikrais dokumentais, ėmėsi 
visų priemonių, kad būtų išsaugota paslaptis. Jis pasišovė eiti 
pirmas, o Floranui pasiūlė atsilikti per penketą žingsnių, kad 
niekas neatkreiptų į juos dėmesio. Eidamas per paukštienos pavi- 
ljoną, savo vitrinoje pakabino abi žąsis, paskui nudrožė skersai 
Rambiuto gatvės, o Floranas sekė įdurmu. Ten, stabtelėjęs vidury 
grindinio, Gavaras žvilgsniu parodė į didelę, gražią dešrinę. 
Saulės spinduliai žulsniai gulė ant Rambiuto gatvės, nutvieks- 
dami namų fasadus, tarp kurių it juoda anga žiojėjo Pirueto gat- 
vės pradžia. Kitame gale stovėjo didelis Šv. Eustachijaus bažny- 
čios laivas, visas nuauksuotas saulės dulkių, panašus į milžinišką 
relikvinę. O vidury minios, pačiame sankryžos gale, darniai 
mosuodami šluotomis, žygiavo dailia greta išsirikiavę šlavėjai, 
tuo tarpu šiukšlininkai šakėmis vertė šiukšles į vežimus, kurie 
stabtelėdavo kas dvidešimt žingsnių, čerškant sukultų indų šu- 
kėms. Tačiau Floranas nematė nieko kito kaip tik didelę dėšrinę 
atviromis durimis, tekančios saulės spindulių nutviekstą. 
Dešrinė stovėjo beveik pačiame Pirueto gatvės kampe. Sta- 
čiai akys džiaugėsi į ją bežiūrint. Šviesi šviesutėlė, mirguliuo- 
janti ryškių spalvų dėmėmis, gyvinančiomis josios marmuru 
aptaisytų sienų baltumą. Iškaba veikiau priminė įstiklintą pa- 
veikslą: švelniame fone nutapytų šakų ir lapų vainiko vidury 
didelėmis auksinėmis raidėmis spindėjo pavardė KENIU-GRA- 
DELIS. Šoniniuose skyduose abipus vitrinos, irgi ištapytuose 
aliejiniais dažais ir įstiklintuose, tarp šernų galvų, kiaulienos 
muštinių, dešrelių virtinių Žaidė papūstžandžiai amūriukai; ir 
tie natiurmortai, pagražinti visokiausiomis išraitomis ir rozetė- 
mis, dvelkė tokiu akvareliniu salsvumu, jog žalia mėsa, ir ta 

švietė rožiniais tonais nelyginant vajsių tenėsiai. Tarp tų mielų, 
akį veriančių grožybių tvaskėjo vitrina. Prekės išdėliotos ant 
suraitytų melsvo popieriaus juostelių, kuriomis nuklotas visas 

itrinos dugnas; kur ne kur lėkštės su valgiais skoningai padabin- 
tos paparčiais, todėl veikiau panėšėjo į žalumynais apkaišytas 
puokštes. Tai buvo gardžių kąsnelių pasaulis, sultingų, riebių 
kąsnelių pasaulis. Priekyje, prie pat vitrinos stiklo, pramaišiui 
su indeliais garstyčių rikiavosi puodynėlės spirgų. Aukštėliau 
gulėjo kumpiai išnarstytais kaulais, pažiūrėti tokie geručiai, ap- 
skritažandžiai, aptraukti geltona džiūvėsių plutele, papuošti žalu- 
mynų puokšte. Toliau ėjo rinktiniai patiekalai: Štrasburgo liežu- 
viai, verdami apvilkti, raudoni ir blizgantys, kraujo raudonumo, 
palyginti su balsvomis dešrelėmis ir kiaulių kojomis; kraujinės 
dešros, juodos, romiai susiraičiusios it geručiai žalčiai; dūblių 
prikimštos ir poromis sudėtos dešros, trykšte trykštančios sveika- 
ta; rūkytos dešros, įvyniotos į foliją, primenančios atlasimėmis 
kamžomis vilkinčių bažnyčios choristų nugaras; dar karštutėliai 
paštetai, apkaišyti etikečių vėliavėlėmis; stori kumpiai, dideli 
gabalai veršienos ir kiaulienos drebučiuose, vaiskiuose kaip 
ledinukai. Ir dar stovėjo ten gilūs moliniai dubenys, kuriuose 
sustingusių taukų ežeruose grimzdėjo gabalai mėsos ir faršo. Tarp 
lėkščių, tarp padėklų, ant paskleistų melsvo popieriaus juostelių, 
šen bei ten matei stiklainėlius su aštriais padažais, maistingais 
sultiniais, konservuotais triufeliais, dubenėlius žąsų kepenėlių, 
tvaskančias skardines su tunais ir sardinėmis. Dviejuose vitrinos 
kampuose stovėjo lyg netyčia ten užkeltos dėžės: viena su varš- 
ke, kita — pilnutėlė valgomųjų sraigių, įdarytų sviestu su trinto- 
mis petražolėmis. Pagaliau pačiame viršuje, ant skersinio vąšų, 
kabojo virtinės dešrelių, dešrų, sardelių,-- simetriškos, panašios 
į prašmatnių portjerų virves ir spurgus; O už jų, sudarydami baltų 
mėsingų mezginių foną, nelyginant nėriniai kadaravo skutai avi- 
nų pilvaplėvių. Tr ten, ant paskutinio tos pilvo šventyklos laip- 
telio, tarp pilvaplėvių kutų, tarp dviejų puokščių purpurinių kar- 
delių, stūksojo altorius — kriauklėmis padabintas ketvirtainis 
akvariumas, kuriame, nestygdamos vietoje, plaukiojo dvi auksi- 
nės žuvytės. 

Floranui šiurpuliai nubėgo per kūną, ir tuomet krautuvės 
tarpdury jis pastebėjo saulės užlietą moteriškę. Savo palaima, 
tvirta ir dalinga gerove ji tarytum papildė visus tuos pilvo 
džiaugsmus. Buvo tai graži moteris. Platumo ji buvo beveik tokio 
pat kaip durys, tačiau ne per daug įsiganiusi, nors ir putlios krūti- 
nės pačiame trisdešimtmetės žydėjime. Ji ką tik atsikėlė, bet jau 
buvo susišukavusi, ir plaukai, glotnūs, sutepti pomada ir lyg 
nulakuoti, dviem plokščiais vyturais dryksojo ant smilkinių. Ši- 

taip ji atrodė itin velyva. Jos vangus kūnas buvo perregimo 
baltumo, o oda plonytė ir rausva kaip Žžinonių, paprastai gyve- 
nančių tarp riebalų ir žalios mėsos. Buvo ji rimta, labai rami ir 
iabai lėta, griežtų lūpų ir vos vos šypsančių akių. Krakmolyta 
baita apykaklaitė veržė jai kaklą, balti antrankoviai siekė alkū- 
nes, balta prijuostė dengė ją ligi pat kurpaičių galų, tad buvo 
matyti vien kraštėlis juodo kašmyro suknelės, apvalūs pečiai, pu- 
tli krūtinė, braškėte braškančio kikliko a»tempta. Visa baltutėlė 
ji stovėjo saulėje. Tačiau, šviesos nuplieksta, toji moteris, melsvų 
plaukų ir rausvo kūno, akinamai baltais antrankoviais ir tokia 
pat prijuoste, nė nemirkčiojo ir, kupina palaimingos ramybės, 
mėgavosi rytmetine saulės vonia, džiaugdamasi kunkuliuojan- 
čiomis Halėmis. Iš pažiūros ji atrodė didžios doros moteris. 

— Tai jūsų brolio pati, jūsų brolienė Liza,— tarė Gavaras 
Floranui. 

Tr pasisveikino su ja, linktelėdamas galvą. Paskum žengė prie- 
angin, lygiai taip smulkmeniškai saugodamasis, nenorėdamas, 
kad Floranas eitų per krautuvę, nors ten nebuvo nė gyvos dvasios. 
Buvo aišku kaip diena, kad Gavarui labai malonu veltis į tokį, jo 
akimis žiūrint, pavojingą nuotykį. 

— Luktelkit,— tarė, — pažiūrėsiu, ar viduj nėra pašalinių... 
Kai suplosiu delnais, įeikit. k - 

Jis stumtelėjo duris prieangio gale. Tačiau, vos išgirdęs 
brolio balsą už tų durų, Floranas vienu šuoliu atsidūrė viduje. 
Keniu, karštai mylėjęs brolį, puolė jam ant kaklo. Juodu bučia- 
vosi kaip maži vaikai. 

— Ak, kad tave kur griausmas, nejaugi čia tuė — vapėjo 
Keniu.— Kad jau nelaukiau, tai tikrai nelaukiau!.. Maniau, kad 
tu jau nebegyvas, dar tik vakar sakiau Lizai: „Vargšas Floranas...“ 

Jis nutilo, paskum, kyštelėjęs galvą krautuvėn, pašaukė: 

— Liza!.. Ei, Liza!.. 

Paskum, atsigręžęs į mergytę, įlindusią kertėn, tarė: 

— Polina, pakviesk mamą. | 

Bet mergytė nė nekrustelėjo iš vietos. Buvo tai žavi penkerių 
metukų mergaitė, putlaus apvalaus veidelio, kaip iš akies traukta 
gražioji dešrininkė. Ji laikė glėbyje didelę geltoną katę, kuri, 
nukorusi letenas, leipo iš malonumo; vos benulaikydama sunkią 
katę, glaudė ją rankutėmis prie krūtinės — matyt, bijojo, kad 
tasai taip prastai apsidaręs ponas jos nepavogtų. 

Vidun iš lėto įėjo Liza. 

— Čia Floranas, mano brolis,— kartojo Keniu. 

Kreipdamasi į Floraną, Liza vadino jį „ponu“, buvo jam labai 
maloni. Romiai apžiūrėjo jį nuo galvos iki kojų, bet nepasirodė 
nemandagi — nė kiek nesistebėjo jo išvaizda, tik vos vos sučiau- 

pė lūpas. Stovėjo kaip įbesta ir galop šyptelėjo stebėdama brolius 
karštai bučiuojantis. Keniu netrukus, regis, apsiramino. Tik 
tuomet pamatė, koks sulysęs ir kaip prastai atrodo Floranas. 

— Ak, vargšeli tu mano,— tarė, — gražumo nėmaž nepasi- 
darei gražesnis ten būdamas... O štai aš nusipenėjau, ką beveiksi! 

Ir tikrai buvo apkūnus, kaip trisdešimties metų vyras perne- 
lyg apkūnus. Lašiniai plėšė marškinius, prijuostę, baltutėlius 
apatinius baltinius,— jis panėšėjo į dideliausią suvystytą kūdikį. 
Jo skustas veidas ištiso, pasidarė tarytum paršelio snukis — kas 
be ko, juk kiauras dienas nieko daugiau jis nematydavo, kaip tik 
kiaulieną, kiauras. dienas gniaužydavo tą mėsą. Floranas tik 
vargais negalais jį pažino. Jis atsisėdo žvilgčiodamas čia į 
brolį, čia į gražiąją Lizą, čai į mažylę Poliną. Visi jie trykšte tryš- 
ko sveikata, visi jie blizgėjo, apskriti, bekauliai, žiūrėjo į jį nus- 
tebę ir truputį sunerimę, -kaip paprastai labai apkūnūs žmonės 
žiūri į sudžiūvėlius. Net katė, kurios kailis, rodės, tuoj sprogs 
nuo riebumo, įtariai stebėjo jį išplėtusi apskritas geltonas akis. 

— Pabūsi iki pusryčių, ar ne? — paklausė Keniu.— Mes pus- 
ryčiaujam anksti, dešimtą valandą. 

Iš virtuvės mušė gardūs kvapsniai. Floranas mintimis nusi- 
kėlė į-šiurpią naktį, prisiminė, kaip parvyko Paryžiun daržovėse, 
kaip merdėjo vidury turgaus, kaip be perstojo vertėsi valgymų 
griūtis, iš kurios ką tik išsigelbėjo. Ir tuomet, romiai šyptelėjęs, 
pusbalsiu tarė: 

— Ką tu! Kad žinotum, kaip noriu valgyti. 

Florano motina pasimirė, kai jis tik pradėjo studijuoti teisę 
Paryžiuje. Gyveno ji Vigane, Garo departamente. Likusi našlė, 
ištekėjo už tokio normando, pavarde Keniu, kilimo iš Ivto: kažin 
koks suprefektas atsivežė jį į pietus ir pametė. Keniu tarnavo 
kaip tarnavęs suprefektūroje, nes, jo galva, ir kraštas ten buvo 
gražus, ir vynai geri, ir moterys malonios. Trejiems metams pra- 
bėgus po vestuvių, jį nuvarė į kapus vidurių sutrikimas. Vienin- 
telis turtas, kurį jis paliko žmonai, buvo storas berniukas, iš 
akies plėštas tėvas. Motina ir šiaip jau vargiai sukrapštydavo 
pinigų, kai reikėdavo kas mėnesį mokėti už mokslą —- mat 
Floranas, vyresnėlis iš pirmosios santuokos, lankė koležą. Ji 
džiaugdavosi juo neatsidžiaugdama: buvo jis labai romaus būdo, 
stropiai mokėsi, visada pirmavo moksle. Visą savo meilę ji atida- 
vė vyresniajam sūnui, dėjo į jį visas viltis. Gal dėl to teikė pirme- 
nybę tam išblyškusiam ir liesam vaikui, kad niekaip negalėjo 
pamiršti savo pirmojo vyro, švelnios ir nuolankios prigimties 


2 35 


provansalo, mylėjusio ją beprotiškai. Gal Keniu, iš pradžių pa- 
vergęs ją savo geraširdiškumu, vėliau pasirodė besąs pernelyg 
storas, pernelyg patenkintas savimi, pernelyg įsitikinęs, jog 
didžiausią laimę gali pasiekti tik rūpindamasis savimi. Ji tarė 
sau, kad iš pagrandėlio, jaunėlio sūnaus, kuris pietiečių šeimose 
ir dabar dažniausiai esti paaukojamas, nieko doro neišeis, ir pa- 
sitenkino tuo, kad atidavė jį auklėti kaimynei, senmergei, tad 
mažius išmoko ten tik galvą trūkti. Abu broliai augo toli vienas 
nuo kito, kaip svetimi. 

Floranas atvažiavo į Viganą jau po motinos laidotuvių. Ponios 
Keniu primygtiniu prašymu josios liga buvo slepiama nuo 
sūnaus ligi paskutinės dienos, kad neatitrauktų jo nuo mokslų. 
Floranas rado mažąjį Keniu, tuomet dar tik dvylikos metų vaiką, 
besėdintį ant stalo tuščioje virtuvėje ir beraudantį. Kaimynas, 
baldų pirklys, papasakojo Floranui apie nelaimingosios motinos 
vargus. Iš kailio nėrusis, kruviną prakaitą liejusi, kad tik sūnus 
galėtų studijuoti teisę. Iš smulkios kaspinų prekybos ne kažin 
ką turėjusi, tad žiūrėjusi papildomų pajamų,-plušėjusi iki juodos. 
nakties. Įsikalusi į galvą mintį, jog kada nors matysianti savąjį 
Floraną į advokatus išėjusį, užimantį gerą padėtį mieste, galų 
gale ji pasidariusi kietos širdies, šykšti, negailestinga ir sau, ir 
kitiems. Mažius Keniu lakstęs kiauromis kelnytėmis, nudryžusio- 
mis palaidinėmis, nubrizgusiomis rankovėmis; niekada nedrįsda- 
vęs pats ko nors pasiimti nuo stalo, laukdavęs, kada motina at- 
rieksianti jam skirtą riekę. Bet ir sau motina riekdavusi tokias 
pat plonytes riekeles. Šitoks gyvenimas ją nugalavęs, ji pasimi- 
rusi pilna begalinės nevilties, kad nesugebėjusi iki galo atlikti 
savo priedermės. 

Tas pasakojimas padarė siaubingą įspūdį iš prigimties jaut- 
riam Floranui. Jį smaugė ašaros. Apkabino broliuką, prispaudė 
prie krūtinės, išbučiavo, lyg stengdamasis išlyginti skriaudą, 
kurią tasai patyrė niekada nepajutęs motinos meilės. Žiūrėjo į 
varganas, kiauras broliuko kurpes, išdilusias alkūnes, nešvarias 
rankas — į visus tuos apleisto vaiko skurdo požymius. Ir vis 
kartojo anam, kad pasiimsiąs jį drauge, kad juodviem būsią 
gera. Rytojaus dieną susipažinęs su reikalais, Floranas persi- 
gando: juk nesusirinksiąs pinigų netgi kelionei atgal į Paryžių. 
Vigane gyventi nieku būdu nenorėjo. Laimė, jam pasisekė neblo- 
gai parduoti kaspinų krautuvėlę ir šitaip apmokėti visas skolas, 
kurių motina, kad ir kokia kieta buvusi pinigų klausimu, ilgainiui 
vis dėlto buvo prisidariusi. Ir kadangi jis vėl liko tuščiomis kiše- 
nėmis, kaimynas, baldų pirklys, pasiūlė jam penkis šimtus frankų 
už velionės apystatą ir skalbinius. Jam tai buvo pelninga. Jau- 
nuolis padėkojo kaimynui ašarų sklidinomis akimis. Jis aprengė 

broliuką naujais drabužiais nuo galvos iki kojų ir tą patį vakarą. 
išsivežė. 

Paryžiuje nė kalbos negelėjo būti apie mokslą teisės fakultete. 
Savo siekius Fioranas atidėjo vėlesniam laikui. Jis susirado 
keletą mokinių, išsinuomojo didelį kambarį Ruajė-Kolaro ir Sen 
Žako gatvių kampe, atsivežė dvi geležines lovas, spintą, stalą, 
keturias kėdes ir įsikūrė ten drauge su Keniu. Nuo šiol jis turėjo 
vaiką. Floranas mielai įsijautė į tėvo vaidmenį. Pirmosiomis die- 
nomis, vakare pargrįžęs namo, bandė broliuką mokyti, bet tasai 
jo beveik neklausė: buvo bukas, mokytis nenorėjo, tik raudojo 
ilgėdamasis tų dienų, kada motina nedraudė jam duotis po gat- 
ves. Floranas puldavo į neviltį, nutraukdavo pamoką, guosdavo 
Keniu, sakydavo, jog tasai turėsiąs tiek laisvo laiko, kiek tik 
panorėsiąs. Ir, stengdamasis pateisinti tokį nuolaidumą, įtikinė- 
davo save, kad apsiėmęs mielą vaikutį globoti, bet jokiu būdu ne 
engti. Džiaugtis laiminga Keniu vaikyste — šit kokį tikslą užsi- 
brėžė Floranas ir juo vadovavosi. Jis dievino broliuką, sąlančia 
širdimi klausėsi jo juoko, mėgavosi begaline laime, jog tasai čia 
pat, šalia, sveikas ir nežino jokių rūpesčių. Floranas buvo vis toks 
pat liesas, vilkėjo juodu nuskarusiu paltu, veidas jo pamažėle 
gelto, kaip ir kiekvieno mokytojo, kantriai kenčiančio žiaurias 
mokinių patyčias. Keniu išaugo į apskritą kaip kamuolys, kiek 
kvailoką ir pusiau raštingą dručkį, bet užtat amžinai linksmą, 
savo džiugesiu pripildantį didelį tamsų kambarį Ruajė-Kolaro 
gatvėje. 

Metai bėgo. Paveldėjęs pasiaukojamą motinos būdą, Floranas 
laikė Keniu namuose kaip peraugusią išpaikintą dukterį. Neleis- 
davo jam apsisunkinti netgi menkiausiais namų rūpesčiais: pats 
eidavo apsipirkti, pats tvarkydavo kambarį, pats virdavo valgį. 
Tatai, jo žodžiais tariant, padedą nusivaikyti niūrias mintis. Pa- 
prastai jis būdavo apsiniaukęs, tarėsi esąs negeras. Vakare, kai 
pareidavo aptaškytas purvais, prislėgtas svetimų vaikų neapy- 
kantos, be galo susigraudindavo, kad tas storas, didelis berniukas, 
ką tik leidęs ant grindų sukutį, puola jam ant kaklo. Keniu kvato- 
davo žiūrėdamas, kaip nemokšiškai brolis kepa kiaušinienę ir 
kokiu rimtu veidu kaičia sriubą. Kartais, kai užpūsdavo lempą ir 
atsiguldavo į lovą, Floraną iš naujo apimdavo liūdesys. Jis svajo- 
davo vėlei imtis teisės mokslų, sukdavo sau galvą, kaip čia ištai- 
kius laisvo laiko, kad galėtų lankyti paskaitas. Kai pagaliau jam 
tatai pavyko, jis jautėsi devintame danguje. Bet kartą persišaldė 
ir visą savaitę pragulėjo lovoje; liga padarė tokią spragą juodvie- 
jų biudžete ir šitaip jį išgąsdino, kad jis atsisakė minties baigti 
mokslą. Jo vaikas augo. Ir Floranas gavo mokytojo vietą pansio- 
ne Estrapado gatvėje su tūkstančio aštuonių šimtų frankų atlygi- 

Timu. Jam tai buvo negirdėtas turtas. Taupiai gyvenant, galvojo 
1is, būsią galima atidčii pinigų Keniu prasikurti. Ašiuoniolikametį 
perną Floranas vis dar globojo nelyginant panelę. reikalingą 
kraičio. 

Broliui sunegalavus, Keniu irgi susimąstė. Vieną rytą jis pa- 
reiškė, jog nori dirbti, jog esąs jau visiškai suaugės ir galįs pats 
prasimaitinti. Floranas buvo sujaudintas iki širdics gelmių. Toje 
pat gatvėje priešais gyveno laikrodininkas, ir vaikas matydavo 
jį linksant ištisą dieną palangėje prie staliuko, ryškios šviesos 
nutvieksto, dėliojant mažyčius daikčiukus, kantriai žiūrinėjant 
juos pro didinamąjį stiklą. Keniu susižavėjo, tarė sau turįs po- 
traukį į laikrodininko amatą. Bet po dviejų savaičių prarado 
pasitikėjimą savimi, apsižliumbė kaip dešimties metų vaikas — 
girdi, visa tai esą pernelyg sudėtinga, niekados jis nepermanysiąs 
„tų mažyčių niekučių, kuriuos reikią kaišioti į laikrodžius". Dabar 
jis norįs būti šaltkalviu. Bet ir šaltkalvystė jam pabodo. Per dve- 
jus metus jis išbandė daugiau nei dešimtį amatų. Floranas pritarė, 
kad Keniu tiesa, kad nevalia imtis nepatinkamo amato. Tačiau 
duonos kąsnį užsidirbti užsimaniusio Keniu taurus pasiaukojimas 
juodviem brangiai kainavo. Vaikinui pradėjus bėgioti po dirbtu- 
ves, radosi vis naujų išlaidų: drabužiams, pietums mieste, naujų 
draugų vaišėms. Florano tūkstančio aštuonių šimtų frankų jau“ 
nebepakako. Jam teko papildomai duoti vakarais dvi pamokas. 
Tą patį durtinį jis vilkėjo aštuonerius metus. 

Broliai susirado bičiulį. Viena puse jų namas žvelgė į Sen 
Žako gatvę, o ten stovėjo didelė kepsninė, laikoma garbaus 
žmogaus vardu Gavaras, kurio žmona, visą gyvenimą alsuodama 
tvaikiais kepamų paukščių garais, pasimirė nuo džiovos. Kartais 
Floranas grįždavo namo pernelyg vėlai, kad spėtų išsivirti bent 
gabalėlį mėsos, ir kepsninėje nusipirkdavo už dvylika sū kąsnelį 
žąsienos arba kalakutienos. Tokiomis dienomis namuose būdavo 
tikra puota. Galop Gavaras susidomėjo tuo liesu jaunuoliu, suži- 
nojo jo gyvenimo istoriją, maloniu elgesiu palenkė savo pusėn 
berniuką. Ir netrukus Keniu ir guldavo, ir keldavo kepsninėje. 
Kai tik brolis išeidavo, jis nusirisdavo laiptais žemyn, įsitaisy- 
davo kepsninės kampe ir pakerėtas spoksodavo, kaip, tyliai 
braškėdami, prieš aukštas, skaisčias liepsnas sukasi keturi mil- 
žiniški iešmai. 

Spindėdavo plačios varinės krosnies apdailos plokštės, nuo 
paukščių virsdavo garai, čiurlendavo taukai, srovendami į apa- 
čioje stovintį ketinį puodą, pamažėle įsišnekdavo vienas su kitu 
iešmai, meiliai kažin ką kuždėdavo Keniu, o jis, apsiginklavęs 
ilgu samčiu, dievobaimingai laistydavo taukais auksuotus pilvus 
apvaliašonėms žąsims ir didingiems kalakutams. Taip jis leisdavo 

valandų valandas, visas užkaitęs nuo pliūpčiojančių ugnies liežu- 
vių, truputį apkvaišęs, nejučia šypsodamas dideliems čirškina- 
miems paukščiams, ir atsipeikėdavo tik tada, kai reikėdavo nu- 
mauti juos nuo iešmų. Paukščiai risdavosi į padėklus; dar rūkstan- 
tys iešmai išlįsdavo iš pilvų; iš vidaus pro gurklį ir sturpliuką 
tykšdavo sultys, pripildydamos krautuvę svaigaus kepsnių kva- 
po. Berniukas stovėdavo negalėdamas atplėšti akių nuo visos tos 
DIocedūros, plodavo delnais, kalbėdavo su paukščiais, sakydavo, 
kad jie gardūs gardutėliai, kad juos suvalgysią žmonės, o katėms 
atiteksią tiktai kauliukai. Ir krūpčiodavo iš malonumo, kai Gava- 
ras duodavo jam duonos riekę, gerą pusvalandį virusią ketaus 
puode su taukais. 

Kaip tik ten, be abejo, Keniu pasinešė į kulinariją. Vėliau, 
išbandęs visus amatus, jis neišvengiamai turėjo grįžti prie kepa- 
mų ant iešmų paukščių, prie pavilgų, kuriuos ragaudamas liežuvį 
gali nuryti. Iš pradžių jis būgštavo, kad būsiąs nepatenkintas 
brolis: Floranas valgydave mažai ir apie gardumynus atsiliep- 
„davo su neišmanėliams būdinga panieka. Paskui, matydamas, jog 
brolis klausosi, kai jis aiškina kokio įmantraus patiekalo ruošimo 
būdą, išpažino savo pašaukimą ir įsitaisė į didelį restoraną. Nuo 
tol brolių gyvenimas įėjo į vagą. Juodu gyveno kaip gyvenę 
kambary Ruajė-Kolaro gatvėje, kur susitikdavo tik vakare: vie- 
nas grįždavo spindinčiu veidu nuo savo prikaistuvių, kitas — 
įgriuvusiais skruostais, privačių pamokų išvargintas ir nukamuo- 
tas. Net nepersirengęs, tais pačiais juodais skarmalais Floranas 
įguldavo į mokinių sąsiuvinius, o Keniu vėl prisijuosdavo pri- 
kyštę, apsivilkdavo baltu palaidiniu, užsimaukšlindavo baltutėlę 
virėjuko kepuraitę, kad smagiau jaustųsi, ir imdavo suktis apie 
virykię, pramogos dėlei taisydamas kokį nepaprastą kepsnį. Kar- 
tais juodu šaipydavosi žiūrėdami vienas į kitą: vienas baltai bal- 
tas, kitas juodai juodas. Rodės, erdvus jų kambarys ir liūdi 
dėl to gedulo, ir džiaugiasi tuo smagumu. Tokios skirtingos ir 
tokios darnios poros dar nebūta pasaulyje. Kad ir kaip lyso vy- 
resnėlis, džiovinamas iš tėvo paveldėtų aistrų, kad ir kaip tuko 
jaunėlis, tikras normando vaikas, abudu brolius siejo meilė, 
nes buvo išmaitinti vienos motinos, tos moters, kuri buvo įsikūni- 
jęs švelnumas. 

Paryžiuje pasitaikė jų giminaitis, dėdė iš motinos pusės, toksai 
Gradelis, Pirueto gatvėje, Halių kvartale, laikąs dešrinę. Buvo 
tai užkietėjęs šykštuolis, storžievis, pasitikęs juos kaip badmai- 
šius, kai juodu pirmąsyk pas jį užėjo. Ir broliai retai jį lankydavo. 
Per senio vardines Keniu nunešdavo puokštę ir gaudavo už tai 
dešimties sū monetą. Liguistai išdidus Floranas kęsdavo baisias 
kančias, kai Gradelis įdėmiai stebeilydavo į jo sudilusį durtinį 

tokiu įtariu ir nepatikliu žvilgsniu, lyg uosdamas, ar svečias 
nenori įsiprašyti pavaišinamas pietumis, ar nemėgins kaulyti 
šimto sū monetos. Kartą, nieko bloga nemanydamas, Floranas 
išsikeitė pas dėdę šimto frankų banknotą. Nuo tol senis kur kas 
mažiau gąsčiodavo, kai atsilankydavo „vaikai“, kaip jisai juos 
vadindavo. Šiaip ar taip, toliau jų giminiški santykiai nepasi- 
stūmėjo. 

Tie metai prabėgo Floranui kaip ilgas, saldus ir podraug liūd- 
nas sapnas. Jis paragavo visų pasiaukojamos meilės karčių 
džiaugsmų. Namie viešpatavo tik švelnumas. Išėjęs iš namų, 
mokinių žeminamas ir praeivių grumdomas gatvėse, jis jausdavo 
kylant pyktį. Sudužusios viltys įliedavo širdin pagiežos. Prireikė 
ilgų mėnesių, kad Floranas nulenktų galvą ir susitaikytų su negra- 
žaus, eilinio, neturtingo žmogaus kančiomis. Stengdamasis išsi- 
vaduoti nuo to pagiežingumo, jis puolė į kitą kraštutinumą — 
idealų gėrį, ėmė svajoti apie absoliutų teisingumą ir tiesą. Tuomet 
jis ir tapo respublikonu: stojo respublikos pusėn. Lygiai kaip 
tūla mergina, nevilties perimta, stoja į vienuolyną. Tačiau, ne- 
radęs respublikos sandaroje ganėtinai ramybės, idant numalštų 
jo gėlos, susikūrė savąją. Knygų jis nebegalėjo pakęsti; šūsnys 
popierių, išmargintų juodais ženklais, supančių jį visą gyvenimą, 
primindavo dvokiančias klases, sukramtyto popieriaus gumulė- 
lius, kuriais apmėtydavo jį mokiniai, ilgų bevaisių valandų 
kankynę. Be to, knygos teigdavo jam tik maištą, kurstė jo puiky- 
bę, o juk jisai nieko kito taip netroško kaip užmiršties ir ramybės. 
Užliūliuoti save, užmigti, sapnuoti, kad jis visiškai laimingas, 
kad ir pasaulis netrukus bus laimingas, svajonėse kurti miestą- 
respubliką, kur jisai norėtų gyventi, — štai kur rasdavo jis ato- 
kvėpį, štai kuo būdavo užsiėmęs kiekvieną laisvą valandėlę. 
Knygų nebeskaitydavo, nebent tas, kurių reikėdavo kaip mokyto- 
jui; slampinėdavo Sen Žako gatve, nuklysdamas iki išorinių bul- 
varų, kartais darydavo didelį vingį ir grįždavo pro Italijos užkar- 
dą; ir visą kelią, akimis smaigstydamas pakalnėje plytintį Muifta- 
ro kvartalą, svarstydavo mintyse moralinio poveikio priemones, 
humaniškus įstatymus, kurie paversią šį kančių miestą palaimos 
miestu. Kai vasario dienos krauju užliejo Paryžių, Floranas ne- 
tvėrė širdgėla, vaikščiojo po klubus reikalaudamas, kad viso 
pasaulio respublikonai brolišku bučiniu išpirktų pralietą kraują. 
Jis tapo vienu tų apreiškimo apšviestų oratorių, kurie skelbė 
revoliuciją kaip naują tikėjimą, persmelktą romumo ir išpirkimo 
idėjų. Ir tik gruodžio dienos išvadavo jį nuo tos visuotinės 
meilės. Jis buvo nuginkluotas. Pasidavė kaip avelė, o su juo buvo 
pasielgta kaip su vilku. Ir tada, kai jis dvėsė badu Bisetro kalė- 

jimo kameroje ant šaltų akmeninių plokščių, galutinai išgaravo 
noras skelbti brolybę. | 

Keniu, tuomet įžengęs į dvidešimt trečius, šiurpo iš siaubo, 
nesulaukdamas brolio grįžtant. Rytojaus dieną jis nulėkė jo ieš- 
koti į Monmartro kapines tarp bulvare nukautųjų, kurie gulėjo 
išrikiuoti eilėmis, apskleisti šiaudais; šmėkščiojo veidai, pasibai- 
sėtini veidai. Širdis jam nusmuko, ašaros aptemdė akis, jis gavo 
grįžti atgal ir dar sykį pereiti tarp lavonų eilių. Pagaliau po aštuo- 
nių be galo prailgusių dienų policijos prefektūroje jis sužinojo, 
kad brolis kalėjime. Pasimatyti su juo neleido. Keniu neatlyžo, 
ir tada jam buvo pagrasinta, kad jis pats atsidursiąs kalėjime. Jis 
nuskubėjo pas dėdę Gradelį, kurį laikė dideliu žmogum,— tikė- 
josi priprašyti jį gelbėti Floraną. Tačiau dėdė Gradelis užsiplies- 
kė, pareiškė, jog Floranas gavęs, ko nusipelnęs, jog tam avigal- 
viui nebuvę reikalo dėtis prie tų šunsnukių respublikonų, ir net 
pridūrė, kad Floranui, matyt, lemtas liūdnas galas, tatai ant kak- 
tos jam buvę užrašyta. Keniu skendo ašarose. Nejudėjo iš vietos, 
raudos smaugiamas. Truputį susigėdęs, jausdamas priedermę 
kuo nors pagelbėti tam vargšeliui, dėdė pasiūlė Keniu persikraus- 
tyti pas jį. Gradelis žinojo, kad seserėnas — geras virėjas, be to, 
jam reikėjo parankinio. Keniu taip bijojo vienas grįžti namo į 
erdvų kambarį Ruajė-Kolaro gatvėje, jog sutiko. Tą patį vakarą 
pasiliko pas dėdę ir pernakvojo palėpėje, tamsiame užkaboryje, 
kur vos galėjo ištiesti kojas. Šiaip ar taip, verkė ten kur kas ma- 
žiau, nei būtų verkęs matydamas tuščią brolio lovą. 

Galop jam pavyko pasimatyti su Floranu. Tačiau, grįžęs iš 
Bisetro, atgulė: bemaž tris savaites karštinė laikė jį prikausčiusi 
prie lovos apdujusį, veik be nuovokos. Buvo tai pirma ir pasku- 
tinė jo liga. Gradelis linkėjo savo seserėnui respublikonui pra- 
smegti skradžiai žemės. Vieną rytą, išgirdęs, jog Floranas ištre- 
miamas į Kajeną, pribakštino Keniu, šiurkščiai pranešė naujieną 
ir tuo sukėlė jam tokį priepuolį, tokią krizę, kuri betgi išėjo į 
gera — rytojaus dieną jaunuolis buvo ant kojų. Jo širdgėla iš- 
garavo; putlus kūnas tarytum sugėrė paskutines ašaras. Po mėne- 
sio jis jau juokėsi irzdamas ir krimsdamasis, kad juokiasi; pas- 
kum viršų paėmė jo linksmas būdas, ir jis juokdavosi netgi pats 
to nepastebėdamas. 

Keniu išmoko dešrininko amato, kuris jam patiko nepalygi- 
namai labiau nei valgių gaminimo menas. Tačiau dėdė Gradelis 
kartojo jam, kad nevalia visiškai pamiršti prikaistuvių: dešrinin- 
kas, kuris sykiu ir geras virėjas, — refenybė šiais laikais, ir Keniu 
stačiai pasisekę, jog iš pradžių padirbėjęs restorane ir tik paskum 
pakliuvęs pas jį. Beje, senis naudojosi Keniu talentais: liepdavo 
jam ruošti patiekalus pagal užsakymą, o svarbiausia — ant grote- 

lių keptą mėsą ir kiaulienos muštinius su konservuotais agurkė- 
liais. Jaunuolis gerokai pagelbėdavo dėdei, tad šis saviškai jį 
mylėjo ir, būdamas gerai nusiteikęs, įžnybdavo jam į ranką. Senis 
pardavė varganus baldelius, kuriais buvo apstatytas kambarys 
Ruajė-Kolaro gatvėje, o pinigus — keturiasdešimt ir kelis fran- 
kus — pasiėmė sau, kad tasai valiūkas Keniu, jo žodžiais tariant, 
nepaleistų jų šuniui ant uodegos. Tiesa, vėliau duodavo jam po 
šešis frankus per mėnesį menkutėms pramogoms. 

Amžinai stokodamas pinigų, kartais šiurkščiai aprėkiamas, 
Keniu vis dėlto jautėsi laimingas. Jam patiko, kad jo gyvenimą 
tvarko kiti. Floranas pernelyg ilgai lepino jį it tingią panelę. Be 
kita ko, gyvendamas pas dėdę Gradeiį, Keniu susirado draugę. 
Žmonai mirus, seniui prireikė pardavėjos. Jis nusižiūrėjo sveiką 
merginą, gyvą pagundą, nes žinojo, kad tokia pardavėja traukia 
pirkėjo akį ir sykiu kelia dešrų kainą. Kiuvjė gatvėje, netoli 
Botanikos sodo, gyveno pažįstama našlė, kurios amžinatilsį vyras 
kitados buvo pašto viršininkas Plasane, vienoje pietų suprefektū- 
roje. Toji dama, gyvaliojanti iš menkutės pensijos, atsivežė Pa- 
ryžiun gražutę storuliukę, kurią mylėjo kaip tikrą dukterį. Liza 
rūpinosi našle, visada romi, nesudrumsčiamos nuotaikos, gal 
truputį per rimta, bet užtat, kai tik nusišypsodavo, atrodydavo 
tikra gražuolė. Nepaprasto žavesio jai teikė tai, kad ji puikiai iš- 
manė, kada tinka šypsoti: retai, bet vietoje. Tuomet josios žvilgs- 
nis būdavo tarytum glamonė; įprastas jos rimtumas darė neįkai- 
nojamą tą netikėtai pasireiškiantį gundymo meną. Senutė dažnai 
sakydavo, jog už vieną Lizos šypseną ji pasirengusi eiti nors į 
pragarą. Našlė pasimirė nuo astmos priepuolio, palikdama įduk- 
terei visas santaupas — apie dešimt tūkstančių frankų. Liza sa- 
vaitę gyveno viena bute Kiuvjė gatvėje, — ten ir atėjo jos Grade- 
lis. Juodu buvo pažįstami: Liza dažnai lydėdavo šeimininkę, kai 
toji užsukdavo pas jį Pirueto gatvėn. O per laidotuves ji pasirodė 
seniui tokia pagražėjusi, taip tvirtai sudėta, kad jis nejučia nuėjo 
netgi į kapines. Leidžiant grabą duobėn, Gradelis sumetė, jog ji 
labai pritiksianti dešrinėje. Viską apsvarstęs, tarė sau, kad pasiū- 
lysiąs jai trisdešimt frankų per mėnesį, pastogę ir maistą. Kai jis 
išdėstė jai tą pasiūlymą, Liza paprašė leisti jai pagalvoti vieną 
parą, o kitą rytą atėjo su mazgeliu ir dešimčia tūkstančių frankų 
už korsažo. Po mėnesio visi namuose tapo jos vergais, pradedant 
Gradeliu ir Keniu ir baigiant paskutiniu virėjuku. Bet ypač paver- 
gė ji Keniu, kuris dėl jos buvo pasirengęs ranką nusikirsti. Kai 
tik ji nusišypsodavo, jis sustodavo kaip įdiegtas ir, ja grožėda- 
masis, prapliupdavo juoktis iš džiaugsmo. 

Lizos tėvas — 0 ji buvo vyresnioji plasaniškio Makaro duk- 

tė — tuo meta dar buvo gyvas. Liza sakydavo, kad jis išvykęs 
užsienin, ir su juo nesusirašinėjo. Kartais lyg tarp kitko užsimin- 
davo, kad ainžinatilsį motina buvusi be galo darbšti ir kad ji, Liza, 
nusidavusi į motiną. Ir tikrai buvo įi nepaprastai stropi ir darbšti. 
Tačiau Liza pridurdavo, kad jos geroji motulė niekados nepri- 
trūkdavusi kantrybės dėl šeimos nerdamasi iš kailio. Ir leisda- 
vosi samprotauti apie vyro ir pačios priedermes su tokiu iš- 
manymu ir doringumu, jog pakerėdavo Keniu. Jis tvirtindavo, 
kad esąs „tos pačios nuomonės. O Lizos nuomone, visiems pri- 
valu užsidirbti duonos kąsnį; kiekvienas esąs savo laimės kal- 
vis; skatindami tingystę, tik bloga darom; žodžiu, jei pasaulyje 
esama nelaimingų žmonių, tebūnie tai pamoka baltarankiams. 
Šitaip ji nedviprasmiškai smerkdavo senio Makaro girtuoklystę 
ir legendinį lengvinėjimą. Pati to nesuvokdama, Liza kalbėdavo 
Makarų vardu: ji pati buvo Makarų atžala, tačiau atžala padori, 
galvota, logiškai siekianti ištekliaus, įsisąmoninusi tiesą „kaip 
pasiklosi, taip išmiegosi“. Mintims apie minkštą patalėlį ji skir- 
davo visą savo laiką. Jau šešerių metukų ji sutikdavo ištisą 
dieną klusniai sėdėti ant kėdutės, kad tik vakare atlygio gautų 
pyrago. | 

Tarnaudama pas dešrininką Gradelį, Liza tęsė ramų, tvar- 
kingą gyvenimą, nušviesdama jį savo kerinčia šypsena. Ji ne 
šiaip sau priėmė senio pasiūlymą; sugebėjo padaryti jį savo 
globėju, ir galbūt. nuojauta, būdinga laimės lydimiems žmo- 
nėms, pasakė jai, kad čia, Pirueto gatvėje, iamsioje Krautuvėlėje, 
josios laukia išsvajotas aprūpintas rytojus, sveikų malonumų 
pilnas gyvenimas, ne per sunkiausias darbas, su kaupu atlygi- 
namas kiekvieną valandą. Ji taip pat ramiai ir rūpestingai Žiū- 
rėjo savo prekystalio, kaip anksčiau kad prižiūrėjo pašto vir- 
šininko našlę. Netrukus Lizos prijuosčių švarumas kvartale tapo 
priežodžiu. Gradelis taip džiaugėsi savo gražiąja pardavėja, jog 
kartais, raišiodamas dešras, sakydavo Keniu: 

— „ei nebūčiau persiritęs į septintą dešimtį, garbės žodis, 
padaryčiau kvailystę ir ją vesčiau... Kai vertiesi prekyba, vai- 
keli, tokia pati — tai grynas auksas. 

Keniu pritardavo dėdei. Tačiau jis nuoširdžiai nusikvatojo, 
kai vienas kaimynas kartą paerzino, kad jisai įsimylėjęs Lizą. 
Meilė jam buvo ne galvoj. Stačiai juodu gražiai sutarė, ir tiek. 
Vakare, eidami gulti, drauge kopdavo laiptais aukštyn. Liza 
miegodavo kambarėlyje greta tamsaus Keniu užkaborio, nuka- 
binėjo jį visą muslino užuolaidomis, ir kambariukas pasidarė 
šviesus šviesutėlis. Laiptų aikštelėje juodu paprastai stabtelė- 
davo paplepėti su žvake rankoje, kol kišdavo raktą į spyną. Pas- 
kum užsirakindavo, draugiškai tarę vienas kitam: 


43 


— Labos nakties, panele Liza! 

— Labos nakties, pone Keniu! 

Keniu išsitiesdavo lovoje, klausydamasis, kaip už sienos Liza 
ruošiasi gulti. Pertvara buvo tokia plonytė, kad jis nuspėdavo 
kiekvieną jos judesį. Sakydavo sau: „Šti dabar ji užtraukia užuo- 
laidas. O ką gi ji ten daro prie komodos? Aha, sėdasi ir nusiauna 
kurpaites: Ką gi, labanakt, jau užpūtė žvakę. Čiūčia liūlia!“ O iš- 
girdęs braškant lovą, kuždėdavo įuokdamasis: „Po šimts! 
Nepasakytum, kad panelė Liza tokia jau lengvutė“. Toji mintis 
jį pralinksmindavo; galop jis užmigdavo galvodamas, jog rytoj 
turėsiąs paruošti kumpius ir pasūdyti kiaulieną. 

Prabėgo metai, ir nė karto nei skruostai Lizai nukaito, nei 
Keniu susidrovėjo. Rytą, pačiame darbų įkaršty, kai mergina 
ateidavo virtuvėn, dažnai, kapojant mėsą, susiliesdavo jų ran- 
kos. Kartais ji padėdavo jam, putliais pirštukais laikydavo žarną, 
kai jis kimšdavo dešras, grūsdamas smulkiai sukapotą mėsą ir 
lašinius. Kartais liežuvio galiuku abu pagret ragaudavo dešrelių 
įdarą, tikrindami, ar pakankamai pridėta prieskonių. Liza buvo 
gera patarėja, žinojo daugybę pietietiškų patiekalų receptų, 
kuriuos jisai sėkmingai išbandė. Kai ji stovėdavo už nugaros ir 
per jo petį žiūrėdavo į prikaistuvius, dažnai taip arti prisikiš- 
davo, kad jis jausdavo, kaip jos standi krūtinė liečia jo šoną. 
Liza paduodavo jam tai šaukštą, tai dubenį. Nuo kaitrios ugnies 
jiems kaisdavo skruostai. Keniu nieku būdu nebūtų liovęsis 
maišyti riebaus viralo, tirštėjančio ant viryklės; o ji rimtu veidu 
svarstydavo, ar jau išvirusi mėsa. Po pietų, kai krautuvė ištuš- 
tėdavo, juodu ramiai šnekučiuodavo valandų valandas. Truputį 
atsilošusi kėdėje, ji sėdėdavo prie savo prekystalio ir ramiai, 
mechaniškai megzdavo. Jisai įsitaisydavo ant trinkos mėsai 
kapoti ir tabaluodavo kojomis, kulnais daužydamas į ąžuolo 
kelmą. Juodu sutardavo kuo gražiausiai, kalbėdavo apie viską: 
dažniausiai apie virtuvę, paskum apie dėdę Gradelį ir dar — 
apie kvartalo naujienas. Liza sekdavo jam kaip vaikui pasakas; 
mokėjo labai gražių, pilnų stebuklų, būdavo jose devynios ga- 
lybės avinėlių ir angeliukų; sekdavo jas skardžiu balseliu, kaip 
paprastai be galo rimta. Jei užeidavo pirkėja, Liza paprašydavo 
Keniu paduoti puodynėlę kiaulės taukų arba dėžutę sraigių, kad 
pačiai nereiktų trukdytis. Vienuoliktą valandą juodu kopdavo 
aukštyn gulti — neskubėdami kaip ir vakar. Paskum, prieš už- 
darydami duris, ramiu balsu palinkėdavo vienas kitam: 

— Labos nakties, panele Liza! 

— Labos nakties, pone Keniu! 

Vieną rytą dėdę Gradelį, beruošiantį mėsą drebučiuose, 
ištiko apopleksija. Jis sukniubo ant stalo mėsai kapoti. Liza 

neprarado savitvardos. Pasakiusi, jog nevalia laikyti numirėlio 
vidury virtuvės, paliepė nunešti jį į galinį kambarėlį, kur dėdė 
miegodavo. Paskum drauge su parankiniais sugalvojo legendą 
apie jo mirtį: reikią sakyti, jog dėdė pasimiręs savo lovoje, ki- 
taip atbaidysią kvartalo žmones ir neteksią pirkėjų. Keniu pa- 
dėjo nešti numirėlį: buvo visai apdujęs ir labai stebėjosi, kad 
akys sausos sausutėlės. Vėliau juodu su Liza vis dėlto paverkė 
drauge. Jis ir Floranas buvo vieninteliai Gradelio paveldėtojai. 
Kūmutės iš gretimų gatvių tauškė, jog senis Gradelis turįs su- 
sikrovęs didelį turtą. Po teisybei nepavyko aptikti nė vieno ekiū 
skambiais pinigais. Tačiau Liza nenurimo. Keniu matė ją mąs- 
tant nuo ryto ligi vakaro, tolydžio žvalgantis aplink, lyg ką pa- 
metus. Galop ji ryžosi iš pagrindų išvalyti namus, prasimesda- 
ma tuo, kad žmonės liežuviais juos badą: girdi, išėję paviršiun, 
kaip iš tikrųjų pasimiręs senis, ir todėl reikia apsišvarinti. Kartą 
po pietų, ištisas dvi valandas praleidusi rūsyje, kur pati mazgojo 
lovius mėsai sūdyti, Liza pasirodė skreite kažin kuo nešina. 
Keniu kapojo kiaulės kepenis. Liza palaukė, kol jis baigs, kal- 
bėdama su juo kuo abejingiausiu balsu. Tik akys jos keistai Žži- 
bėjo. Nusišypsojusi savo kerinčia šypsena, pasakė norinti su juo 
pasitarti. Laiptais kopė gana sunkiai: trukdė nešmenė, taip nu- 
svėrusi prijuostę, jog, rodės, tuoj plyš medžiaga. Ketvirtame 
aukšte Liza stabtelėjo atsipūsti ir atsirėmė į turėklus. Keniu 
nustebęs be žodžių ėjo įdurmu ligi pat jos kambarėlio. Liza pir- 
mąsyk pakvietė jį vidun. Uždarė duris, paskum atgniaužė nu- 
tirpusius pirštus, jau nebestengiančius laikyti prijuostės kam- 
pų, ir lovon pliūptelėjo liūtis sidabrinių ir auksinių monetų. 
Aptikusi dėdės Gradelio lobį sūdymo lovio dugne. Krūva pinigų 
giliai įduobė švarų ir minkštą merginos patalą. 

Savo džiaugsmą Liza ir Keniu išreiškė gana santūriai. Juodu 
atsisėdo. ant lovos krašto, abipus pinigų krūvos, — Liza galvū- 
galy, Keniu kojūgaly,— ir ten pat, ant lovatiesės, kad nežvan- 
gėtų monetos, suskaičiavo. Viso labo buvo keturiasdešimt tūks- 
tančių frankų auksu, trys tūkstančiai frankų sidabru ir dar 
skardinėje keturiasdešimt du tūkstančiai frankų banknotais. Pra- 
bėgo dvi geros valandos, kol juodu suskaičiavo visus tuos pi- 
nigus. Keniu truputį virpėjo rankos. Daugiausia darbo teko 
Lizai. Auksines monetas jie rikiavo stulpeliais ant pagalvės, o 
sidabrą paliko įduboje ant lovatiesės. Kai pagaliau gavo sumą, 
jų akimis žiūrint, milžinišką — aštuoniasdešimt penkis tūks- 
tančius frankų, prasidėjo svarbus pokalbis. Savaime supranta- 
ma, jie kalbėjo apie ateitį, apie vedybas, nors apie meilę net 
neužsiminė. Tie pinigai tarytum atrišo jiems liežuvius. Jie at- 
sisėdo patogiau, nugara atsirėmė į sieną ir ištiesė kojas; šneku- 

čiuodami tolydžio žarstė pinigus, tad rankos jų kartais susilies- 
davo, valandėlę gulėdavo viena ant kitos tarp šimto sū monetų. 
Ten juos užklupo sutemos. Tik tada Liza nukaito susivokusi, 
jog sėdi šalia jaunuolio. Lova buvo sujaukta, paklodės nuslin- 
kusios, auksas įspaudęs gilias duobes pagalvėje, padėtoje tarp 
Keniu ir Lizos, lyg ten būtų maigęsi aistra liepsnojantys mei- 
lužiai. 

Juodu atsistojo sumišę, varžydamiesi vienas kito nelyginant 
pirmąsyk nusidėję įsimylėjėliai. Suversta lova, apskleista pi- 
nigais, kaltino juos už uždarų durų paragavus užgintų malonu- 
mų. Tai buvo juodviejų pirmasis nuopuolis. Pasitaisiusi drabužį 
tokia mina, lyg būtų padariusi ką bloga, Liza atnešė savuosius 
dešimt tūkstančių frankų. Keniu pasiūlė pridėti juos prie dėdės 
aštuoniasdešimt penkių tūkstančių; paskum juokdamasis su- 
maišė pinigus sakydamas, kad ir jiems reikią susivesti; susitarė, 
jog Liza laikysianti „lobį“ savo komodoje. Kai ji užrakino pini- 
gus stalčiuje ir paklojo lovą, jie kuo ramiausiai nusileido krau- 
tuvėn. Juodu buvo vyras ir žmona. 

Vestuves atšventė kitą mėnesį. Kvartalo žmonėms jos pasi- 
rodė savaime suprantamos, niekuo nenusižengiančios dorai. Lo- 
bio istorija bendrais bruožais buvo žinoma, visi žmonės kaip 
įmanydami liaupsino Lizos sąžiningumą: šiaip ar taip, juk ji ga- 
lėjusi nieko nesakyti Keniu, o aptiktus auksinius pasilaikyti sau; 
ji prisipažinusi todėl, kad yra tyros sąžinės, nesgi niekas nema- 
tęs, jog ji radusi tuos pinigus. Ji tikrai esanti verta to, kad Keniu 
ją vestų. O ir Keniu stačiai pasisekę: gražuolis iš jo menkas, 
o šit imąs gražią žmoną, kuri lobį jam suradusi. Žavėjimasis 
Liza buvo toks didelis, kad galop net imta patylom sakyti, jog 
Liza „išties paikai pasielgusi, jei tatai padariusi“. Liza šypso- 
davo klausydama tų paskalų, persakomų jai truputį švelnesniais 
žodžiais. Juodu su vyru gyveno kaip ir anksčiau: draugiškai, 
sutartinai, ramiai ir laimingai. Ji padėdavo jam, juodviejų ran- 
kos liesdavosi minkant faršą; kaip ir anksčiau, ji žiūrėdavo į 
puodus pro jo petį, atsistojusi jam už nugaros. Ir jei kraujas 
mušdavo jiems į veidus, tai kalta būdavo tik kaitri krosnies ugnis. 

Šiaip ar taip, Liza buvo sumani moteris ir veikiai sumetė, 
jog kvaila komodos stalčiuje laikyti devyniasdešimt penkis 
tūkstančius frankų ir neleisti jų apyvarton. Keniu mielai būtų 
padėjęs juos atgal į sūdymo lovį ir palaukęs, kol jie užsidirbs 
antra tiek; tuomet persikeltų į Siurenę, savo mėgstamąjį prie- 
miesčio kampelį. Tačiau Liza turėjo kitokių siekių. Ji, dievinanti 
švarą, gryną orą, šviesą, tvirtą sveikatą, Pirueto gatvėje jautėsi 
kaip nesava. Krautuvėlė, kurioje, dėdamas vieną sū prie kito, 
dėdė Gradelis sukaupė savo turtą, panėšėjo į juodą žarną ir buvo 

iš tų įtertinų senamiesčio dešrinių, kur išdilusios aslos plokštės 
visada dvokia sudususia mėsa, kad ir kiek jas plautum; ir iau- 
noji moteris svaiojo apie šviesią šiuolaikinę parduotuve, labiau 
panašią į prabangų saloną, tvaskančiomis vitrinomis žvelgiančią 
į plačią gatvę. Beje, tai Luvo ne šiaip koks niekingas užgaidas 
vaidinti damą už prekystalio: Liza puikiai suvokė, jog šiuolai- 
kinė prekyba be prabangos negali apsieiti. Keniu persigando, 
kai žmona pirmąsyk prašneko apie persikraustymą ir dalį jų 
pinigų pasiūlė įdėti į parduotuvės apdailą. Šypsodama ji gūžčiojo 
pečiais. 

Kartą vėlų vakarą, kai dešrinėje buvo tamsu, vyras ir žmona 
išgirdo prie durų vieną kvartalo moterį sakant kitai: 

— Na jau ne! Daugiau aš čia kojos nekelsiu, nė kąsnelio 
„kraujinės dešros nesipirksiu, mieloji mano... Juk pas juos virtu- 
vėje gulėjo numirėlis! 

Keniu net apsiverkė. Kalbos apie numirėlį virtuvėje ėjo iš 
lūpų į lūpas. Galop Keniu netgi ėmė rausti matydamas, jog pir- 
kėjai pernelyg atvirai uosto jo dešras. Jis pats iš naujo pradėjo 
kalbą apie persikraustymą. Nė žodžiu neprasitardama vyrui, 
Liza jau senokai ieškojo patalpų naujai krautuvei ir susirado jas 
čia pat, netoliese, Rambiuto gatvėje, labai patogioje vietoje. Mat 
priešais esąs Centrinis turgus, tad pirkėjų būsią trigubai daugiau, 
užtat ir garsas pasklisiąs po visą Paryžių. Keniu turėjo sutikti su 
beprotiškomis išlaidomis: daugiau nei trisdešimt tūkstančių 
frankų sukišo į krautuvės apdailą, išleido juos marmurui, vei- 
drodiniam stiklui, paauksavimams. Liza ištisas valandas nesi- 
traukdavo nuo darbininkų, aptardavo su jais menkiausias smulk- 
menas. Kai pagaliau ji užėmė savo vietą už prekystalio, plūste 
užplūdo pirkėjai, nekantraudami apžiūrėti krautuvę. Sienų ap- 
daila buvo vien baltojo marmuro; lubose tvaskėjo didžiulis 
ketvirtainis veidrodis plačiu auksuotų, gausiai ornamentuotų 
lipdinių apvadu; vidury tų veidrodinių lubų kabojo -keturšakis 
šviestuvas,.o veidrodis, už prekystalio užimantis visą sieną, 
taipgi kiti veidrodžiai marmuriniais rėmais po kairei ir pačiame 
gale atrodė nelyginant šviesos ežerai, durys, atsiveriančios į 
kitas sales, begalę salių, nuo apačios iki viršaus prikrautų viso- 
kiausių mėsų. Ypač visi gyrė platutėlį prekystalį, įrengtą po 
dešinei, teigdami, jog rausvojo marmuro rombai, įtinkinti kaip 
simetriški medalionai, esą tikras stebuklas. Asla buvo išklota 
baltomis ir rausvomis plytelėmis, apkraštuotomis tamsiai rau- 
donu graikišku ornamentu. Kvartalas didžiavosi savo dešrine, 
niekas nė neketino skleisti kalbų apie virtuvę Pirueto gatvėje, 
kurioje gulėjęs numirėlis. Ištisą mėnesį kaimynės stoviniuodavo 
ant šaligatvio, pro vitrinoje iškabinėtas dešras ir avių pilvVa- 

plėves taikydamosi pasižiūrėti į Lizą. Jos grožėdavosi josios 
skaisčiai rausva oda ne ką mažiau nei marmurais. Ji buvo tary- 
tum dešrinės dvasia, gyvasis šviesos šaltinis, sveikas ir drūtas 
dešrų dievukas; ir nuo tol niekas kitaip jos nevadino kaip gra- 
žiąja Liza. 

Durys po dešinei iš kritinės vėrėsi į valgomąjį, labai švarų 
kambarį, kur stovėjo indauja, stalas ir šviesaus ąžuolo kėdės 
pintomis sėdynėmis. Demblys ant grindų, gelsvi apmušalai, ąžuo- 
lo spalvų vaškytinė tarytum dvelkė šalčiu, bet užtat jaukumo 
teikė kabamoji lempa plačiu vaiskaus porceliano gaubtu, variu 
spindinti tiesiai viršum stalo. Iš valgomojo durys vedė į erdvią 
ketvirtainę virtuvę. Iš ten galėjai išeiti į akmens plokštėmis 
grįstą kiemelį, savotišką sandėlį, prigriozdintą molinių dube- 
nų, statinaičių, nebenaudojamų rykų; po kairei nuo šulinio, pa- 
lei nutekamąjį griovį, kur būdavo pilamos pamazgos, geibo va- 
zonaį apvytusių gėlių, nuimtų nuo vitrinos. 

Reikalai klostėsi kuo puikiausiai. Iš pradžių išsigandęs iš- 
laidų, Keniu dabar pajuto kone pagarbą žmonai, jo žodžiais ta- 
riant, „turinčiai košės pakaušy“. Po penkerių metų juodu turėjo 
apie aštuoniasdešimt tūkstančių frankų, pelningai paverstų ver- 
tybiniais popieriais. Pasak Lizos, jie ne kokie tuščiagarbiai, ne- 
geidžią labai greitai pralobti, — mat, priešingu atveju, ji būtų 
paskatinusi vyrą verstis didmenų prekyba kiaulėmis, ir dabar 
jis uždirbtų „tūkstančius ir šimtus tūkstančių“. Juk jie dar jauni, 
prieš akis visas gyvenimas; be to, jiems ne prie širdies visokios 
machinacijos, jie norį dirbti ramiai, nedžiūdami iš rūpesčių, 
kaip ir pritinką doriems žmonėms, kuriems sveikata už viską 
brangiausia. 

— Beje,— pridurdavo Liza atvirumo valandėlę,— turiu Pa- 
ryžiuj pusbrolį... Aš su juo nesusitinku, mūsų šeimos nesutaria. 
Jis pasikeitė pavardę, pasivadino Sakaru, kad žmonės primirštų 
kai. kuriuos jo darbelius... Tai va, tasai pusbrolis, kaip girdėjau, 
kraunasi milijonus. Šviesios dienos nemato, kraują sau gadina, 
amžinai duodasi keliais ir šunkeliais, rezga savo šėtoniškas 
machinacijas. Bene galimas daiktas — juk tiesa? — kad toksai 
žmogus įmanytų ramiai pavakarieniauti? Mes bent jau žinom, ką 
valgom, mums tokie rūpesčiai smegenų nedžiovina. Pinigus 
žmogus mėgsta tik todėl, kad jų reikia pragyvenimui. Kiekvie- 
nas nori gerai gyventi, aišku kaip dieną. O kalti pinigą, kad tik 
apsikrautum pinigais, šitiek vargti, kad paskum nejaustum jokio 
malonumo,-- na jau ne, garbės žodis, verčiau sėdėsiu rankas 
susidėjusi... Beje, labai norėčiau pamatyti visus tuos pusbrolio 
milijonus. Netikiu aš tokiais milijonais. Andai mačiau jį važiuo- 
jant karieta: visas pergeltęs, veidas rūškanas, apsiniaukęs. Bene 

šitaip turi atrodyti žmogus, kurs kraunasi didelius pinigus? Et, 
tesižinai... Mes verčiau užsidirbsim tik šimtą sū, kad tik tas šimtas 
sū eitų į naudą. 

Tr tikrai, viskas juodviem ėjo į naudą. Pirmaisiais metais po 
vedybų jiems gimė mergaitė. Į visus tris miela malonu buvo 
žiūrėti. Prekyba sekėsi kuo gražiausiai, per daug jų nevargino, 
kaip to norėjo Liza. Ji kruopščiai šalino viską, kas būtų galėję 
kelti rūpestį, stengdamasi, kad dienos ramiai plauktų viena po 
kitos toje riebių garų prigėrusioje aplinkoje, tame tingiame iš- 
tekliuje. Buvo tai blaivios laimės kampelis, jaukus gardas, kur, 
penimiais virtę, gyveno motina, tėvas ir duktė. Vieną tik Keniu 
kartais apimdavo liūdesys, prisiminus savo vargšą Floraną. Iki 
tūkstantis aštuoni šimtai penkiasdešimt šeštųjų jis dar gaudavo 
vieną kitą laišką. Vėliau nebeatėjo nė vieno. Keniu perskaitė 
laikraštyje, jog trys tremtiniai mėginę bėgti iš Velnio salos ir 
nuskendę nepriplaukę žemyno. Policijos prefektūra irgi neturėjo 
tikslių duomenų: jo brolis tikriausiai būsiąs miręs. Bėgo mėne- 
siai, ir vis dėlto Keniu puoselėjo viltį. Floranas, tuo metu klaūjo- 
jęs po Olandų Gvijaną, bijojo rašyti — vis dar tikėjosi grįžti 
Prancūzijon. Galop Keniu apraudojo brolį kaip velionį, su kuriuo 
jam nebuvę lemta netgi atsisveikinti. Liza nepažinojo Florano. 
Ji visada sugebėdavo pasakyti geriausių paguodos žodžių vy- 
rui, kai jį apnikdavo sielvartas; klausydavosi jo nepertrauk- 
dama, kai jis šimtąjį kartą pasakodavo jai apie juodviejų jau- 
nystę, apie didįjį kambarį Ruajė-Kolaro gatvėje, apie trisdešimt 
šešis amatus, kurių jis mokėsi, apie gardžius patiekalus, kuriuos 
jis, baltai apsirengęs nuo kojų iki galvos, ruošdavo ant viryklės, 
o Floranas tuo tarpu vilkėdavo juodais drabužiais. Ji klausyda- 
vosi ramiai, begalinio atlaidumo pilna širdimi. 

Štai kur užgriuvo Floranas vieną rugsėjo rytmetį, pačiu taip 
išmoningai puoselėtų ir brandintų malonumų žydėjimu, tuo metu, 
kai Liza mėgavosi ryto saulės spinduliais, o Keniu dar mieguisto- 
mis akimis tingiai tikrino pirštu, ar gerai sustingo vakar lydyti 
taukai. Dešrinėje viskas apvirto aukštyn kojomis. Pūsdamas 
žandus, Gavaras reikalavo paslėpti „tremtinį“, jo žodžiais tariant. 
Perblyškusi ir dar rimtesnė nei paprastai Liza galop nuvedė 
Floraną į šeštą aukštą ir įkurdino pardavėjos kambaryje. Ke- 
niu atriekė jam duonos ir atpjovė luistą kumpio. Tačiau Floranui 
kąsnis nelindo į gerklę, svaigo galva ir pykino širdį. Jis virto 
į lovą, penkias dienas klejojo: jam prasidėjo smegenų uždegi- 
mas, kurį, laimė, ryžtingomis priemonėmis pavyko įveikti. At- 
sipeikėjęs Floranas pamatė galvūgaly Lizą, tyliai maišančią šau- 
kšteliu gėrimą. Jis buvo jai bedėkojąs, bet ji liepė jam ramiai 
gulėti — vėliau pasišnekėsią. Po trijų dienų Floranas jau buvo 

ant kojų. Tr šit vieną rytą Keniu atėjęs pasakė, jog Liza laukianti 
juodviejų savo kambaryje, antrame aukšte. 

Keziu ir Liza turėjo ten nedidelį butuką —- tris kambarius ir 
podėlį. Iš pradžių reikėjo pereiti tuščią kambarį, kame stovėjo 
tik kelios kėdės, paskum mažytę svetainę, ku: už nuolatos 
užtrauktų užuolaidų -- kad nuo ryškių saulės spindulių neišdeg- 
tų šveiniai melsvaš ripsas -— amžinoje prieblandoje romiai snau- 
dė baldai baltais apvalkais, o iš svetainės durys vėrėsi į mie- 
gamąjį, vienintelį gyvenamą kambarį, labai ištaigiai apstatytą 
raudonmedžio baldais. Ypač didelį įspūdį darė lova — pilvota, 
migdanti vidury drėznos alkovos, su keturiais čiužiniais, ketu- 
riomis pagalvėmis, storais apklotais, patalais. Buvo tai miega- 
moji lova. Veidrodinė spinta, komoda, sykiu atstojanti tualetinį 
staliuką, apskritas vienakojis staliukas, užtiestas nertine staltie- 
sėle, kėdės su ketvirtainėmis megztomis servetėlėmis ant atkal- 
čių, — visa tai dvelkė miesčioniška ištaiga, valyva ir solidžia. 
Kairėje, ant sienos, abipus židinio, padabinto vazomis su varyje 
raižytais peizažais ir laikrodžiu su paauksuota susimąsčiusio, 
pirštą knygon įrėmusio Gutenbergo figūra, kabojo aliejiniai 
Keniu ir Lizos portretai ovaliais, raižytinių ornamentų perkrau- 
tais rėmais. Keniu šypsojo, Liza atrodė kaip pridera; abudu — 
juodu drabužiu, lygiais, rausvais, lyg pavandenijusiais išsklydu- 
sių bruožų veidais, dailininko įteikliai pagražintais. Parketą den- 
gė pusvilnonis kilimas su įmantriu piešiniu — rozetės pramaišiui 
su žvaigždutėmis. Prie lovos gulėjo gauruotas suktų vilnų kilimė- 
lis — kantrybės vaisius, gražiosios dešrininkės numegztas už pre- 
kystalio. Keisčiausia, kad tarp tų naujintelaičių daiktų dešinėje, 
prie sienos, stovėjo griozdiškas senovinis sekreteras, žemas, ket- 
virtainis, ne per seniausiai perlakuotas, — nors, tiesa, meistrui ne- 
pavyko nei užtaisyti suskeldėjusios marmurinės lentos, nei nusvi- 
dinti subraižyto, per ilga pajuodusio raudonmedžio. Liza norėjo 
žūtbūt išsaugoti tą baldą, dėdei Gradeliui tarnavusį daugiau nei 
keturiasdešimt metų: sakė, kad jis atnešiąs jiems laimę. Iš tik- 
rųjų jis buvo ištisai apkaustytas geležimis, toks sunkus, kad 
negalėjai pajudinti iš vietos, o spyna priminė kalėjimo skląsčius. 

Floranui ir Keniu įėjus, Liza sėdėjo prie atvožtos sekretero 
lentos ir aiškia rašysena rikiavo didelių, apvalių skaitmenų eiles. 
Ženklu jiems parodė, kad jai netrukdytų. Vyrai atsisėdo. Flora- 
nas nustebęs apžiūrinėjo kambarį, abu portretus, laikrodį, lovą. 

— Štai, — pagaliau prabilo Liza, kruopščiai patikrinusi visą 
skaičiavimų primargintą lakštą.— Paklausykit... Mes turime 
duoti jums ataskaitą, mielasis Floranai. 

Ji pirmąsyk šitaip kreipėsi į svainį. Paskui paėmė lakštą 
su skaičiavimais ir kalbėjo toliau: 

— Jūsų dėdė Gradelis mirė nepalikęs testamento; judu abu, 
jūs ir jūsų brolis, buvot vieninteliai paveldėtojai... Šiandien 
mes turime jums atiduoti jūsų dalį. 

— Bet aš nieko nereikalauju! — sušuko Floranas.—- Man 
nieko nereikia! 

Keniu, matyt, nežinojo žmonos ketinimų. Jis truputį pablyško, 
piktai į ją pasižiūrėjo. Kas be ko, jis labai myli brolį; bet kur 
tai matyta, va šitaip, nei šiaip, nei taip mesti jam į akis dėdės 
palikimą. Vėliau būtų viską aptarę. 

— Aš gerai žinau, mielasis Floranai, kad jūs grįžot anaiptol 
ne savo dalies reikalauti, — atrėmė Liza.— Tačiau reikalai lieka 
reikalais; geriau iškart juos sutvarkyti... Jūsų dėdės santaupos 
siekė aštuoniasdešimt penkis tūkstančius frankų. Taigi aš atskai- 
čivau jums keturiasdešimt du tūkstančius penkis šimtus frankų. 
Štai jie. . 

Ir parodė skaičių popieriaus lakšte. 

— Deja, ne taip paprasta įkainoti krautuvę, padarynę, pre- 
kes, apskaičiuoti pajamas. Aš galėjau nurodyti tik apytikrius 
skaičius, bet, man regis, apskaičiavau viską, suapvalindama... 
Viso labo išėjo penkiolika tūkstančių trys šimtai dešimt frankų, 
o jums priklauso septyni tūkstančiai šeši šimtai penkiasdešimt 
penki frankai, — vadinasi, iš viso penkiasdešimt tūkstančių šim- 
tas penkiasdešimt penki frankai... Jūs patikrinsit, gerai? 

Aiškiai, skiemenimis, perskaitė sumą, paskui atkišo jam po- 
pieriaus lakštą, kurį jis buvo priverstas paimti. 

— Betgi senio dešrinė niekados nebuvo verta penkiolikos 
tūkstančių frankų! — sušuko Keniu.— Už ją nė dešimties tūks- 
tančių nebūčiau davęs! 

Žmona galop išvedė jį iš kantrybės. Juk ir sąžiningumui 
reikia žinoti saiką! Bene Floranas užsiminė jai apie dešrinę? 
Beje, jis nieko nereikalauja, taip jis ir pasakė. 

— Dešrinė kainavo penkiolika tūkstančių tris šimtus dešimt 
frankų, — ramiai pakartojo Liza.— Juk jūs suprantat, mielasis 
Floranai, nėra ko čion pinti notaro. Jeigu jau jūs prisikėlėt iš 
numirusių, mes patys galim pasidalyti turtą... Kai jūs pasirodėt, 
aš apie tai tik ir galvojau, ir kol jūs čia, aukštai, gulėjot karš- 
čiuodamas, aš stengiausi kaip įmanydama sudaryti turto apra- 
šą... Matot, čia viskas tiksliai nurodyta. Aš perskleidžiau mūsų 
senas sąskaitines knygas, įtempiau atmintį. Skaitykit garsiai, o 
aš jums paaiškinsiu, jei ko nors nesuprasit. 

Floranas neištvėręs nusišypsojo. Jį sujaudino tas dorumas, 
tiesmukas ir, matyt, nuoširdus. Jis padėjo lakštą su apskaičiavi- 
mais jaunajai moteriai ant kelių, paskui, paėmęs jai ranką, tarė: 

— Mieloji Liza, man labai malonu, kad jums taip sekasi pre- 

kyba, bet jūsų pinigų man nereikia. Palikimas priklauso broliui 
ir jums, nes judu rūpinotės dėde iki pat mirties... Aš nieko ne- 
noriu ir neketinu kištis į jūsų prekybą. 

Liza neatlyžo, netgi supyko, o Keniu vos tvardėsi ir, žodžio 
netardamas, graužėsi nagus. 

— Ek, kad išgirstų jus dėdė Gradelis,— juokdamasis vėl 
prabilo Floranas,— ateitų čionai ir atimtų iš jūsų pinigus... Ne- 
labai mane mėgo dėdė Gradelis. 

— Čia tai tiesa, nelabai mėgo, — jau nebesitvardydamas su- 
niurzgė Keniu. 

Tačiau Liza vis dar spyrėsi. Sakė, jog nenorinti savo sekre- 
tere laikyti svetimų pinigų, jog negalėsianti užmigti, ramybės jai 
neduosianti toji mintis. Tuomet Floranas, lyg toliau juokauda- 
mas, pasiūlė Lizai paskolinti tuos pinigus už palūkanas, kad ji 
paleistų juos apyvarton. Beje, jų pagalbos jis neatsisakąs: juk 
jis, be abejo, ne iškart susirasiąs darbo, be to, ir atrodąs nekaip, 
turėsiąs apsirengti nuo kojų iki galvos. 

— Po šimts! — sušuko Keniu.— Juk tu pas mus nakvosi, 
gersi ir valgysi su mumis, ir mes tau nupirksim viską, ko tik 
reikės. Sutarta!.. Juk žinai, kad nepaliksim tavęs gatvėje, vel- 
niai rautų! 2 | 

Keniu susigraudino. Netgi truputį susigėdo, jog pabijojo ati- 
duoti išsyk tokius didelius pinigus. Ėmė juokauti, pasakė, jog 
apsiima atšerti brolį. Šis lipšniai palingavo galvą. Tuo tarpu 
Liza sulankstė lakštą ir įkišo į sekretero stalčių. 

— Be reikalo taip elgiatės,— tarė, lyg užbaigdama ginčą.— 
Aš padariau tai, kas priklausė padaryti. O dabar žinokitės... 
Matot, kitaip nebūčiau turėjusi ramybės. Nemalonios mintys 
man drumsčia nuotaiką. 

Ir jie pakeitė kalbą. Reikėjo paaiškinti, kaip atsirado Flora- 
nas, kad policijai nekiltų įtarimo. Floranas prisipažino, jog Pran- 
cūzijon sugrįžo su svetimais dokumentais, kurie atiteko jam 
iš vieno vargetos, ant jo rankų pasimirusio Suriname nuo gelto- 
nojo drugio. Taip jau keistai sutapę, kad tą žmogų irgi šaukę 
Floranu: tiesa, toks buvęs jo vardas, o ne pavardė. Floranas 
Lakerjeras Paryžiuje turėjęs tik pusseserę, bet ir ji pasimirusi, 
kaip jam davę žinią Amerikon; taigi nieko nesą lengviau kaip 
atlikti Florano Lakerjero vaidmenį. Tuomet Liza pasisiūlė apsi- 
šaukti jo pussesere. Jie sutarė paskleisti gandą, jog iš užjūrio 
grįžęs Lizos pusbrolis, bergždžiai ieškojęs laimės svetimame 
krašte, ir jog Keniu-Gradeliai — šitaip vadinti jie kvartale — 
priglaudę jį šiuo tarpu, kol susirasiąs vietą. Kai viskas buvo 
apkalbėta, Keniu panoro aprodyti broliui butą ir buvo toks ne- 
gailestingas, kad privertė apžiūrėti net paskutinę taburetę. Liza 

atidarė duris į tuščią kambarį, kur stovėjo tik kelios kėdės, .ir 
parodė Floranui podėlį sakydama, jog ten dabar miegosianti 
pardavėja, 0 jisai galėsiąs pasilikti savo kambary šeštame aukšte. 

Vakare Floranas buvo jau naujinteliais drabužiais. Jis užsis- 
pyręs išreikalavo, kad jam nupirktų, be kita ko, juodą paltą ir 
juodas kelnes, nors Keniu ir nepatarė: girdi, ši spalva kelianti 
liūdesį. Floraną jie nustojo slapstyti, Liza pasakojo visiems kas 
pakliuvo savo pusbrolio istoriją. Floranas gyveno dešrinėje: 
atsisėda virtuvėje ant kėdės ir nukyla mintimis kitur, o atsipei- 
kėja jau krautuvėje, atsikolęs į marmuro plokščių apdailą. Prie 
stalo Keniu verste versdavo jį valgyti ir pykdavo, kad taip mažai 
valgo ir palieka pusę mėsos, prikrautos jam lėkštėn. Liza vėl 
atgavo ankstesnį vangumą ir nedrumsčiamą ramybę; ji pakęs- 
davo Floraną netgi rytą, kai trukdydavo jai dirbti: būdavo, visai 
jį pamiršta, o paskui netikėtai pamato priešais juodą žmogystą, 
krūptelėja, bet tuoj kerinčiai nusišypso, kad jo neužgautų. Ją 
pritrenkė šito lieso žmogaus nesavanaudiškumas; ji jautė jam 
savišką pagarbą ir sykiu jo bijojo. Floranui atrodė, jog visi ap- 
link jį labai myli. 

Atėjus metui gulti, Floranas, truputį nuvargęs nuo tuščiai 
praleistos dienos, kopdavo aukštyn drauge su dviem Keniu pa- 
rankiniais — juodu miegodavo gretimuose kambariukuose. Vie- 
nas jų, mokinys Leonas, neseniai sukakęs penkiolika metų, buvo 
tikras vaikas, laibutis, iš pažiūros labai romus: jis vogdavo kum- 
pių nuopjovas ir pamirštus dešrigalius, slėpdavo po pagalve, o 
naktį suvalgydavo be duonos. Keletą kartų Floranui pasirodė, 
jog po vidurnakčio Leonas kažin ką vaišina vakariene: girdė- 
davai kažką kuždant, paskui kramtant, šnarant popierių, švelniai 
juokiantis pačiu įmygiu, kai visame name viešpataudavo gūdi 
tyla, — būdavo tai mergaitės juokas, panašus į prislopintą fleitos 
trelę. Kitas parankinis, Ogiustas Landua, kilęs iš Trua, buvo 
apkūnus, bet tas apkūnumas atrodė nesveikas, juo labiau kad 
ir galva, pažiūrėti pernelyg didelė, buvo jau gerokai praplikusi, 
nors neseniai jam suėjo tik dvidešimt aštuoneri. Patį pirmąjį 
vakarą, drauge su Floranu kopdamas laiptais, jis ilgai ir painiai 
pasakojo savo gyvenimo istoriją. Iš pradžių jis atvykęs Pary- 
žiun ketindamas pasitobulinti ir, grįžęs į Trua, kur jo laukianti 
pusseserė Ogiustinė Landua, atidaryti dešrinę. Juodu su pussesere 
turį tą patį krikštatėvį, todėl ir buvę abu pakrikštyti tuo pačiu 
vardu. Vėliau jam, Ogiustui, pabudusi savimeilė, jis ėmęs sva- 
joti apie Paryžių, kaip įsikursiąs čia, paleisdamas apyvarton 
motinos palikimą, kurį, išvykdamas iš Šampanės, atidavęs sau- 
goti notarui. Pagaliau, kai juodu užlipo į šeštą aukštą, Ogiustas 
sustabdė Floraną ir įniko liaupsinti ponią Keniu. Ji sutikusi iš- 

kviesti Ogiustinę Landua ir priimti tarnybon vietoj pardavė- 
jos. kuri nuėjusi kreivais keliais. Dabar jis jau gerai išmanąs 
savo amatą, tik Ogiustinei reikią išmokti prekiauti. Po metų 
ar pusantrų juodu susivesią, atidarysią dešrinę — aišku, Ple- 
zanse arba kokiame judresniame Paryžiaus priemiestyje. Su 
vestuvėmis juodu nesiskubiną, nes lašiniai šiemet neturį paklau- 
sos. Ir dar Ogiustas papasakojo, kad juodu kartu nusifotogra- 
favę per švento Uano atlaidus. Ir jis pasinešė dar kartą pasižiūrėti 
į nuotrauką: mat Ogiustinė laikiusi savo pareiga palikti ją Flo- 
ranui ant židinio, kad būtų gražu ponios Keniu pusbrolio kam- 
bary. Ogiustas valandėlę susimąstė, geltonų žvakės atšvaitų 
apšviestas veidas atrodė it lavono; jis apžiūrėjo kambarį, dar 
pilną prisiminimų apie Ogiustinę, paskui priėjo prie lovos, pa- 
klausė Floraną, ar jam patogu joje miegoti. Dabar Ogiustinė 
nakvojanti apačioje, ten jai būsią geriau, nes žiemą mansardose 
esą labai šalta. Galop jis išėjo palikdamas Floraną vieną su lova 
ir akis į akį su nuotrauka. Ogiustas buvo blankus Keniu šešėlis, 
Ogiustinė — nesubrendusi Liza. 

Parankiniai buvo draugiški Floranui, brolis jį lepino, Liza 
su juo sutarė, ir vis dėlto jį ėmė pjauti siaubingas nuobodulys. 
Jis bandė susirasti pamokų, bet veltui darbas. Beje, rodytis uni- 
versiteto kvartale jis bijojo, kad kas nepažintų. Liza romiai už- 
simindavo, jog būtų ne pro šalį kreiptis į kokią nors prekybos 
firmą: ten jis galėtų tvarkyti sąskaitas, vesti susirašinėjimą. 
Ji tolydžio grįždavo prie tos minties ir galų gale pasisiūlė pati 
surasti jam vietą. Ilgainiui ji ėmė irzti, kad jis amžinai painiojasi 
jai po kojų, slankioja be darbo, nebežino kur dėtis. Iš pradžių 
tai buvo kaip ir pagrįstas bodėjimasis žmonėmis, kurie sėdi ran- 
kas susidėję ir žino tik valgyti; tiesa, tuomet ji dar neketino 
jam priekaištauti, kad jisai valgąs jos duoną. Ji sakydavo: 

— Aš, pavyzdžiui, negalėčiau šitaip gyventi, kiauras dienas 
skrajodama padebesiais. Todėl vakare jums ir nesinori valgyti... 
Matot, kad būtų apetitas, reikia paplušėti. 

Gavaras irgi ieškojo vietos Floranui. Bet jis ieškojo labai 
neįprastai ir visiškai slaptai. Jis norėjo surasti Floranui kokį 
tragišką arba bent karčia ironija dvelkiantį vaidmenį, pritinkamą 
„tremtiniui“. Gavaras buvo opozicionierius iš pašaukimo. Buvo 
jau įžengęs į šeštą dešimtį ir visiems gyrėsi, jog keturioms vy- 
riausybėms rėžęs tiesą į akis. Apie Karolį X, kunigus, bajorpa- 
laikius, apie visą tą šutveę, kurią išspyręs lauk, Gavaras ir dabar 
kalbėdavo niekinamai traukydamas pečiais; Liudvikas Pilypas 
su visa savo buržujų gauja buvęs stačiai mulkis, ir jis pasako- 
davo, jog „karalius pilietis“ laikydavęs pinigus vilnonėse koji- 
nėse; o keturiasdešimt aštuntųjų metų .respublika buvusi kome- 

dija, darbininkai jį apmulkinę; bet jis nebeprisipažindavo, jog 
sveikino Gruodžio antrąją, nes dabar Napoleoną III laikė savo 
asmeniniu priešu: „Tai galvijas, užsidaro su de Morni ir kitais 
ir ūžauja dienas naktis!“ Apie tuos ūžavimus jam nepristigdavo 
kalbos; nuleidęs balsą, jis tvirtindavo, jog uždaromis karieto- 
mis kas vakaras vežamos moterys į Tiuilri rūmus, o vieną naktį 
Karuselės aikštėje pats savo ausimis girdėjęs orgijų triukšmą. 
Gavaro gyvenimo tikslas buvo pridaryti kaip galima daugiau 
nemalonumų vyriausybei. Jis prasimanydavo visokiausių šuny- 
bių, o paskum mėnesių mėnesius kerštingai kikendavo. Šitaip 
jis balsavo už kandidatą, kuris, be abejo, Įstatymų leidžiamuo- 
siuose rūmuose ministrams „galvą paėsiąs“. Be to, Gavarui 
būdavo vienas malonumas apgauti iždą, suklaidinti policiją, 
surengti kokias riaušes, ir visa tai jis stengdavosi pateikti kaip 
didžiai revoliucingą žygį. Beje, jis buvo užkietėjęs melagis, dė- 
josi labai pavojingų žmogumi, .postringaudamas nutaisydavo 
tokią miną, lyg toji „tiuilriečių gauja“ tikrai būtų jį pažinojusi 
ir drebinusi kinkas, sakydavo, jog dalį tų pašlemėkų reikią gil- 
jotinuoti, o kitą dalį — ištremti, „kai tik prasidėsiančios naujos 
tąsynės". Visa jo tuščiakalbė ir smurtinga politika rėmėsi pais- 
talais, senomis giesmėmis, miesčionišku potraukiu prie triukšmo 
ir pramogų, skatinančiu Paryžiaus krautuvininką tomis dienomis, 
kai barikadose liejasi kraujas, atsidaryti langus, kad galėtų pa- 
žiopsoti į lavonus. Todėl, Floranui grįžus iš Kajenos, Gavaras 
užuodė, jog pasitaikė proga padaryti kokią šlykščią kiaulystę, 
ir įniko laužyti galvą, kaip būtų galima itin sąmojingai pasity- 
čioti iš imperatoriaus, vyriausybės, pareigūnų — iš visų, baigiant 
paskutiniu policininkėliu. 

Gavaro elgesys su Floranu sakyte sakė, kad jis gardžiuoda- 
masis ragauja užgintų vaisių. Tolydžio merkdavo jam, pakuždo- 
mis kalbėdavo apie pačius paprasčiausius dalykus, mįslingai 
kaip masonas spausdavo ranką. Pagaliau jam pasisekė: jis turėjo 
draugą, iš tikrųjų rizikuojantį savo kailiu, tad dabar galėjo 
nėmaž neapsimeluodamas girtis, kokie pavojai jam gresią. Aiš- 
ku, jis bijojo — pats sau neprisipažindamas — to pabėgusio iš 
katorgos žmogaus; kurio liesumas liudijo jį daug kentėjus; bet 
toji saldi baimė leido Gavarui jaustis didesniam, teigė mintį, kad 
jis be galo drąsiai pasielgęs užmegzdamas draugystę su nepap- 
rastai pavojingu žmogumi. Floranas tapo jam šventuoju: jis 
prisiekdavo Floranui, remdavosi Floranu, kai pristigdavo argu- 
mentų ir kai grasindavo galų gale susidorosiąs su vyriausybe. 

Gavaro žmona pasimirė dar gyvenant Sen Žako gatvėje, ke- 
liems mėnesiams praslinkus po valstybinio perversmo. Jis laikė 
kepsninę iki tūkstantis aštuoni šimtai penkiasdešimt šeštųjų. 

Tuo metu sklido gandai, jog drauge su kaimynu bakalėjininku 
Gavaras susižėręs didelius pinigus, Rytų armijai tiekdamas džio- 
vintas daržoves. Tiesą pasakius, pardavęs kepsninę, metus jisai 
gyveno iš rentos. Bet jis nemėgo kalbėti, kaip susikrovęs turtą; 
tai jį varžydavo, maišydavo jam atvirai išsakyti savo huomonę 
apie Krymo karą, kurį laikė rizikingu žygiu, „prasimanytu tik 
sostui sutvirtinti ir sudaryti sąlygas kai kam kišenes prisikimšti'. 
Po metų jam pasidarė velnioniškai nuobodu savajame viengun- 
gio bute. Kadangi jis kone kas dieną lankydavosi pas Keniu-Gra- 
delius, tad artimai su jais susidraugavo ir atsikraustė į Kosonri 
gatvę. Ten ir pakerėjo jį Halės savo triukšmu, pasakiškomis 
paskalomis. Jis ryžosi išsinuomoti vietą paukštienos paviljo- 
ne — vien tik pramogos dėlei, kad turgaus paskalomis galėtų 
pripildyti tuščias dienas. Nuo tol jis galėjo, kur buvęs nebuvęs, 
laidyti liežuvį, žinojo visas kvartalo naujienas, netgi menkiausius 
kivirčus, galva jo gauste gaudė nuo spygavimų ir klyksmų, be 
perstojo skardinčių aplink. Tūkstančiai malonumų kuteno jam 
širdį, jis džiūgavo pakliuvęs į savo gaivalą, mėgavosi palaima 
nelyginant karpis, plaukiojantis saulėkaitoje. Kartais jo krau- 
tuvėlėn užsukdavo Floranas. Popietės valandomis dar būdavo la- 
bai karšta. Susėdusios išilgai .siaurų perėjų, moteriškės pešdavo 
paukščius. Pro nuleistų stogelių tarpus ruožais guldavo saulės 
šviesa, ištrūkę iš pirštų, pūkai sklandydavo įkaitusiame ore, 
auksinių saulės dulkių debesyse, nelyginant sūkuriuojančios 
snaigės. Floranas eidavo, iš visų pusių siaučiamas šauksmų, -siū- 
lymų, kvietimų, saldžių žodelių: „Graži antytė, pone, gal paim- 
sit?.. Prašom čionai... Štai riebūs viščiukai, tokie rubuiliukai, 
net akys slysta... Pone, pone, pirkit porelę balandžių...“ Užtrenk- 
tomis ausimis, nukaitusiais skruostais jis stengdavosi išsisukti. 
Viliodamos jį viena nuo kitos, moteriškės toliau pešdavo paukš- 
čius, ir kamuoliai plonytėlių pūkelių leisdavosi ant jo, dusin- 
davo it dūmai, — atrodydavo, kad jie atsiduoda karštais, sūdriais 
ir stipriais paukštienos kvapsniais. Galop vidury galerijos, prie 
fontanų, jis užtikdavo Gavarą — vienmarškinis, mėlyna prijuos- 
te, susinėręs ant krūtinės rankas, jis pamokslavo priešais savo 
krautuvėlę. Nutaisęs maloningo valdovo išraišką, Gavaras vieš- 
patavo dešimties dvylikos moterų būrelyje. Turguje jis buvo vie- 
nintelis vyriškis. Per savo ilgą liežuvį susipjovęs su penkiomis ar 
šešiomis merginomis, kurias vieną po kitos samdėsi pardavėjo- 
mis, galop jis asisprendė pats stoti prie prekystalio, naiviai guos- 
damasis, kad tos kvėšos visą labą dieną laidžiusios burną, o jis 
niekaip negalėjęs jų užčiaupti. Šiaip ar taip, jam reikėjo žmogaus, 
kad išeidamas galėtų ką nors palikti krautuvėje, tad nusisamdė 
Mairūną, kuris, Halėse išbandęs visus lengvesnius amatus, šven- 

tė tinginį. Floranas kartais praleisdavo valandėlę pas Gavarą, 
žavėdamasis jo neišsenkamu liežuvavimu, šauniu stotu ir nevar- 
žoma laikysena tarp visų tų moterėlių: vieną užčiaupia, su kita, 
prekiaujančia per pusšimtį žingsnių, smagiai kivirčijasi, nuo 
trečios paveržia pirkėją, ir pats vienas kelia didesnį triukšmą 
nei šimtas su trupučiu kaimynių, kurioms lalant net tirta, skam- 
biai it tamtamai dundėdamos, paviljono ketinės plokštės. 

Iš visos giminės Gavarui buvo belikusios tik svainė ir- jos 
seserėčia. Žmonai pasimirus, vyresnioji jos sesuo ponia Leker, 
prieš metus palaidojusi vyrą, gal net pernelyg uoliai verkė ve- 
lionės ir kas vakaras vaikščiojo guosti nelaimingojo našlio. 
Matyt, tuo metu baudėsi patikti svainiui ir užimti dar šiltutę 
amžinatilsį sesers vietelę. Tačiau Gavaras nepakentė liesų mo- 
terų: pasak jo, širdį persmelkiąs skausmas, kai po oda užčiuo- 
piąs kaulus; glostydavo jis tik labai riebius katinus ir šunis, su 
ypatingu pasimėgimu graibydamas apskritus, tuklius šonus. Įsi- 
žeidusi, įtūžusi, kad kepsninės šeimininko penkiafrankės mone- 
tos slysta jai iš rankų, ponia Leker pajuto jam mirtiną pagiežą. 
Svainis tapo jos priešu, ir ji dieną naktį' galando ant jo dantį. 
Kai jis atidarė krautuvę Halėse per kelis žingsnius nuo pavil- 
jono, kur ji prekiavo sviestu, sūriais ir kiaušiniais, našlė apkal- 
tino jį tyčia tai padarius, „kad kraują jai gadintų ir nelaimę 
užtrauktų“. Nuo tos dienos ji įniko amžinai dejuoti, dar labiau 
pergelto ir taip tvirtai įsikalė galvon tą mintį, jog pagaliau tikrai 
nustojo pirkėjų ir visiškai nusmurgo. Pas ponią Leker veik nuo 
mažens gyveno seserėčia, dukrelė sesers valstietės, kuri išsiuntė 
mergaitę Paryžiun ir daugiau ja nebesirūpino. Mergaitė augo 
Halėse. Pavardė jos buvo Sarjė, tad netrukus visi ėmė ją šaukti 
Sarjete ir kitaip jos nevadino. Šešiolikos metų Sarjetė buvo tikra 
šelmė ir tokia pasiutusi, jog „ponai“ ateidavo pas ponią Leker 
pirkti sūrių tik norėdami pasmaksoti į mergiūkštę. Bet Sarjetei 
ponai nepatiko, toji tamsiaplaukė mergelė baltu skaisčiu veidu 
ir žėrinčiomis it žarijos akimis labiau linko prie paprastų žmo- 
nių. Pasirinko ji vaikiną iš Menilmontano, tetos parankinį, pa- 
sisiunčiamą bernėką. Kai Sarjetė, dvidešimt metų sulaukusi, 
už nežinia kokius pinigus nusipirko vaisių krautuvėlę, jos mei- 
lužis, vadinamas ponu Žiuliu, ėmė puoselėti rankas, vilkėti tik 
švarutėlėmis palaidinėmis, nešioti aksominę kepurę, o Halėse 
rodytis nebent po pietų ir, be kita ko, įsispyręs į šlepes. Juodu 
gyveno Voviljė gatvėje, didelio namo ketvirtame aukšte, o pir- 
mame buvo negeros šlovės kavinė. Sarjetės nedėkingumas ga- 
lutinai paėdė širdį poniai Leker, ji visai subjuro, rytą vakarą 
plūdo seserėčią pačiais bjauriausiais žodžiais. Jos susipyko: te- 
ta tūžo, o seserėčia sykiu su ponu Žiuliu prasimanydavo apie ją 

nebūtų dalykų, kuriuos jisai pasakodavo sviesto paviljone. Ga- 
varas laikė Sarjetę šaunia merga; žiūrėdavo į ją atlaidžiai, 0 susi- 
tikęs plekšnodavo per žanduką: ji buvo tokia putli, stačiai gar- 
dumėlis. 

Kartą po piėtų, kai Floranas, nusilakstęs nuo labo ryto, po 
visą miestą bergždžiai ieškojęs. darbo, sėdėjo dešrinėje, vidun 
įėjo Mairūnas. Tas augus bernas, flamandų stotingumo ir nuo- 
širdumo, buvo Lizos globotinis. Pasak jos, Mairūnas nepiktas, 
žioplokas, stiprus kaip arklys ir, beje, įdomiausia, kad neturi 
nei tėvo, nei motinos. Ne kas kitas kaip Liza įtaisė jį pas Gavarą. 

Liza sėdėjo už prekystalio suirzusi, kad Floranas savo pur- 
vinomis kurpėmis pripėdavo dešrinės aslą, išklotą baltomis ir 
rausvomis plytelėmis; jau du kartus ji kėlėsi iš vietos ir barstė 
aslą pjuvenomis. Ji nusišypsojo Mairūnui. 

.— Ponas Gavaras mane atsiuntė paklausti... -—- prabilo vai- 
kinas. 

Jis nutilo, apsižvalgė ir nuleido balsą. 

---. Jis griežtai įsakė man palaukti, kol krautuvėje nieko 
nebus, ir tuomet pakartoti tai, ką paliepė įsikalti į galvą: „Pa- 
klausk juos, ar nėra kokio pavojaus ir ar galiu aš ateiti pasikal- 
bėti apie jiems žinomą dalyką“. 

— Pasakyk ponui Gavarui, kad mes jo laukiam, — atsiliepė 
Liza, pripratusi prie mįslingų paukštienos pirklio poelgių. 

Bet Mairūnas neišėjo; susižavėjimo ir nuoširdaus nuolanku- 
mo. kupinu veidu stovėjo priešais gražiąją dešrininkę. Matyt, 
to bežadžio dievinimo sujaudinta, ji paklausė: 

— Tau patinka pas poną Gavarą? Jis neblogas žmogus, būk 
geras, klausyk jo. 

— Gerai, ponia Liza. 

— Tik štai tu negražiai elgiesi: vakar vėl mačiau tave kars- 
tantis Halių stogais; be to, prisiplakei prie šutvės apdriskusių 
bernų ir mergų. Juk tu jau suaugęs, tikras vyras; metas pagai- 
voti apie ateitį. 

— Gerai, ponia Liza. 

Tuo metu į ją kreipėsi dama, prašydama svaro kiaulienos 
muštinių. Liza išėjo iš už prekystalio ir žengė prie trinkos krau- 
tuvės kampe. Ten, apsiginklavusi aštriu peiliu, rėžtelėjo per kiau- 
lienos ketvirtį, nužymėdama tris muštinius, paskum stipria ap- 
nuoginta ranka triskart kirto kapone. Sulig kiekvienu kirčiu 
užpakaly kilstelėdavo juoda vilnonė suknelė, o po įsitempusia 
kikliko medžiaga išryškėdavo korseto plokštelės. Susikaupusi, 
kietai sučiaupusi lūpas, ji paėmė muštinius, įsmeigusi į juos gied- 
rą žvilgsnį, ir neskubėdama pasvėrė. 

Pirkėjai išėjus, Liza pastebėjo, kad Mairūnas tebestovi su- 

žavėtas trimis kaponės kirčiais, tokiais taikliais ir staigiais. 

-— Ką? Tu dar čia? — suriko ji. 

Jis šoko į duris, bet Liza jį sustabdė. 

—- Klausyk,-- tarė,--- jei dar sykį pamatysiu tave su ta sų- 
skretėle Kadine... Tik jau neatsikalbinėk! Šįryt judu abu buvot 
kogalvių skyriuje, žiopsojot, kaip skaldo avių galvas... Nesu- 
prantu; kuo tau, tokiam dailiam vyrui, gali patikti šita padraika, 
šita plevėsa... Na, drožk, pasakyk ponui Gavarui, kad ateitų tuo- 
jau pat, kol nieko nėra. 

Mairūnas išėjo neatsakęs nė pusės žodžio, susigėdęs ir nu- 
siminęs. 

Gražioji Liza vis dar stovėjo prie savo prekystalio, galvą 
pakreipusi Halių pusėn; ir Floranas žiūrėjo į ją tylėdamas, ste- 
bėdamasis, kad ji, pasirodo, tokia gražuolė. Ligi šiol nebuvo 
dorai į ją įsižiūrėjęs — mat nemokėjo žiūrėti į moteris. Dabar 
matė ją virš mėsų, išdėliotų ant prekystalio. Prieš ją balto por- 
celiano padėkluose gulėjo prapjautos Arlio ir Liono dešros, virti 
liežuviai ir luisteliai šviežio sūdymo kiaulienos, kiaulės galva 
drebučiuose, stovėjo puodynėlė spirgų ir skardinė sardinių su 
ežerėliu aliejaus ant prapjauto dangtelio; po dešinei ir po kairei 
lentynose kūpsojo rietuvėmis sukrauti luitai kepenų paštetų, 
kiaulienos vyniotinių ir lašinėčių, paprastas šviesiai rausvas 
kumpis, tamsiai raudonas Jorko kumpis storu lašinių apvadu. 
Ir dar matei ten apskritų ir ovalių padėklų, o juose — įdarytų 
liežuvių, drebučių su triufeliais, žemės riešutais kimštą šerno 
galvą, o šalia pat Lizos, po ranka, geltono molio dubenyse, — 
lašinukais įdarytą veršieną, kepenėlių paštetą, netikrą zuikį. 
Gavaras vis nesirodė, ir Liza perkėlė krūtininę ant mažutės 
marmurinės lentynėlės prekystalio gale, dailiai surikiavo puo- 
dynėles su kiaulės taukais ir lajumi, iššluostė svarstyklių mel- 
chiorines lėkštes, pačiupinėjo vėstančią orkaitę ir, netardama 
nė žodžio, vėl pasigręžė ir sužiuro Halių pusėn. Dvelkė gardžiais 
mėsų kvapsniais, ir Liza, nugrimzdusi į nedtumsčiamą ramybę, 
pati tarytum kvepėjo triufeliais. Tą dieną visa ji dvelkė.nuosta- 
bia gaiva; prijuostės ir antrankovių baltumas siekėsi su porce- 
liano padėklų baltumu, užliejančiu putlų kaklą ir rausvus skruos- 
tus, švelniais tonais primenančius kumpius ir vaiskius taukus. 
Kuo ilgiau Floranas žiūrėjo į Lizą, tuo labiau jos varžėsi, tuo 
stipriau jaudino jį tas įspūdingas stuomuo; galiausiai Floranas 
ėmė stebėti ją vogčiomis, nukreipdamas žvilgsnį į veidrodžiais 
išklotas krautuvės sienas ir lubas. Ji atsispindėjo iš užpakalio, 
iš priekio, iš šono; net lubose matė ją galva žemyn, plaukų mazgą 
ant pakaušio, prie smilkinių priplotas, prilaižytas sruogas. Prie- 
šais buvo devynios galybės Lizų, puikuojančių plačiais pečiais, 

rankų putlumu ir stiprybe, apvalia. krūtine, tokia Tamia ir iš- 
paripusia, kad ji nežadino jokių geismų ir veikiau priminė pilvą. 
Floranas sulaikė žvilgsnį prie vieno, jam ypač patikusio Lizos 
profilio, atsispindinčio veidrodyje greta jo paties, tarp dviejų 
skerdenos šalinių. Virš marmurinių apdailos plokščių, virš vei- 
drodžių, ant skersinių vąšų, kabojo. kiaulių skerdenos ir paltys 
šviežių lašinių; ir, tarytum visų tų lašinių ir žalių mėsų įrėmintas, 
Lizos profilis, stuomeningos, apvalios, krūtingos Lizos profilis, 
atrodė it kokios įmitusios karalienės portretas. Paskum gražioji 
dešrininkė pasilenkė ir lipšniai nusišypsojo dviem raudonosioms 
žuvytėms, be atilsio nardančioms vitrinos akvariume. 

Įėjo Gavaras ir, nutaisęs reikšmingą miną, pašaukė iš virtuvės 
Keniu. Kai Keniu atsikolė į kiaulės šalinę -- Floranas sėdėjo 
kaip sėdėjęs ant kėdės, Liza stovėjo už prekystalio, — Gavaras 
šonu klastelėjo ant marmurinio staliuko ir paskelbė, jog paga- 
liau surado Floranui vietą, tokią vietą, kad gali mirti iš juoko, 
o ir vyriausybei tai būsiąs geras akibrokštas! 

Ir ūmai užsikirto pastebėjęs įeinant panelę Sažė, kuri virs- 
telėjo krautuvės duris, iš gatvės užmačiusi, jog pas Keniu-Gra- 
delius susirinko pokalbio gausi draugija. Geibi senučiukė išblu- 
kusia suknele ir juoda šiaudine skrybėlaite be kaspinų, mįslingu 
šešėliu dengiančia jos blyškų veidą, su nepamainoma juoda 
kraitele rankoje, pasisveikino su vyrais vos pastebimu gal- 
vos linktelėjimu, o su Liza — dygiu šypsniuku. Panelė Sažė buvo 
sena pažįstama; kaip ir anksčiau, gyveno Pirueto gatvėje, kur 
praleido keturiasdešimt metų, manydamasi, be abejo, mažyte 
renta, bet apie tai niekada neužsimindavo. Tiesa, kartą ji praš- 
neko apie Šerburą ir pridūrė, jog ten gimusi. Daugiau nieko ne- 
pavyko iš jos išpešti. Ji kalbėdavo tik apie kitus, smulkmeniškai 
pasakodavo kitų gyvenimą, net žinodavo, kiek marškinių žmonės 
atiduoda skalbti kas mėnesį, taip karštai trokšdavo įsismelkti 
į kaimynų buitį, jog klausydavosi prie durų ir nesidrovėdavo 
atplėšti svetimų laiškų. Jos liežuvio bijojo -pusė miesto — nuo 
Sen Deni gatvės iki Žano Žako Ruso gatvės, nuo Sent Onorė gat- 
vės iki Mokonsejo gatvės. Kiaurą dieną vaikščiodavo su savo 
juoda kraitele, lyg eidama apsipirkti, bet nieko nepirkdavo, tik 
nešiodavo paskalas, gaudydavo menkiausius gandelius ir šitaip 
rikiuodavo galvoje kvartalo namų, aukštų ir žmonių visuotinę 
istoriją. Keniu net neabejojo, kad tai ji paskleidė žinią, jog dėdė 
Gradelis pasimiręs ant mėsos kapojimo stalo, ir nuo to laiko 
griežė ant jos apmaudą. Beje, dėdės Gradelio ir Keniu šeimos 
istoriją ji žinojo kaip penkis pirštus, kiekvieną jų galėjo išnars- 
tyti po kaulelį, išversti it pirštinę, pasakyti, katra koja kuris 
raišta. Bet Florano atvykimas išmušė ją iš vėžių, štai jau dvi 

savaitės, kai ji stačiai degė smalsumu. Ji susirgdavo, kai jos 
žiniose netikėtai atsirasdavo spraga. Ir vis dėlto ji galėjo pri- 
siekti, jog kažin kur mačiusi tą pertįsėlį. 

Ji sustojo prie prekystalio ir, vedžiodama akimis nuo vieno 
padėklo prie kito, prašneko laibu balseliu: 

— Jau ir nebežinai žmogus, ko čia galėtum pavalgyt. Kai 
tik ateina pietūs, tai ir bastausi kaip dvasia be vietos. Be to, ir 
valgyt nesinori... Gal turit dar džiūvėsėliuose išvoliotų kotletų, 
ponia Keniu? 

Ir, nelaukdama atsakymo, atvožė melchiorinio prikaistuvio 
dangtį. Toje pusėje paprastai gulėdavo. dešrelės, kepeninės ir 
kraujinės dešros. Tačiau viryklė buvo atvėsusi, ant grotelių 
mėtėsi tik pamiršta subliuškusi dešrelė. 

— Pažiūrėkit iš“ kitos pusės, panele Sažė,— tarė dešrinin- 
kė.— Man regis, ten dar užsiliko vienas kotletas. 

— Ne, man tas ne po nosiai kvapas, — suniurzgė senučiukė, 
bet vis dėlto kyštelėjo nosį po kitu dangčiu.— Lyg ir norėjau 
džiūvėsėliuose išvolioto kotletuko, bet nakčiai tai per sunkus 
maistas... Geriau būtų kas nors kita, kad nereiktų pačiai šildytis. 

Ji pasigręžė į Floraną, nužvelgė jį, nužvelgė Gavarą, galais 
pirštų barškinantį į marmurinį stalelį, ir nusišypsojo, lyg ska- 
tindama toliau tęsti pokalbį. 

— O kodėl jums nenusipirkus gabalėlio šviežio sūdymo kiau- 
lienos? — paklausė Liza. 

— Taigi, gal nebent šviežio sūdymo... 

Panelė Sažė paėmė šakutę balto metalo kotu, gulinčią ant pa- 
dėklo krašto, ir įniko versti mėsą, smaigstydama kiekvieną kiau- 
lienos luistelį. Beldė šakute kiekvieną kaulelį, tikrindama, ar ne 
per didelis, ir šiaip, ir taip vartaliojo mėsgalius, įdėmiai žiūri- 
nėjo atšokusius rausvus plaušelius ir vis kartojo: 

— Ne jau, ne, man tas ne po nosiai kvapas. 

— Tai imkit gabalėlį liežuvio arba kiaulės galvos, luistelį 
įdarytos veršienos, — ramiai tarė dešrininkė. 

Bet panelė Sažė tik purtė galvą. Dar valandėlę pastovėjo, 
pasiraukė dygėdamasi patiekalais, paskum, matydama, kad visi 
tvirtai pasiryžę tylėti ir kad ji vis vien nieko nesužinos, žengė 
į duris sakydama: 

— Ne, matot, norėjau džiūvėsėliuose išvolioto kotletuko, 
bet šitas, kur atlikęs, labai jau riebus... Užbėgsiu kitą kartą. 

Liza pasilenkė, pro vitrinoj iškabinėtas avių pilvaplėves 
sekdama ją žvilgsniu. Pamatė, jog panelė Sažė perėjo gatvę ir 
įsmuko į vaisių paviljoną. 

— Tai sena karvė! — suniurzgė Gavaras. 

Jie liko vieni, ir jis papasakojo, kokią vietą suradęs Floranui. 


61 


Tai ištisa istorija. Vienas jo bičiulis, ponas Verlakas, jūros gė- 
rybių paviljono inspektorius, šitaip rimtai susirgęs, jog esąs 
priverstas išeiti atostogų. Vargšelis šįryt sakęs Gavarui, jog 
pats mielai pasiūlytų ką nors savo vieton, kad tik ją išlaikytų 
tam atvejui, jeigu pasveiksiąs. 

— Suprantat,— pridūrė Gavaras, — Verlakas vargu ar pusę 
metų pratrauks. Vieta liks Floranui. O darbas labai geras... Ir 
dar policijai nosį nušluostysim! Juk ši vieta priklauso prefek- 
tūrai. Na, argi nejuokinga, kad pinigus Floranui mokės tie fa- 
raonai? 

Gavaras kvatojo iš malonumo, viskas jam atrodė baisiai ko- 
miška. | 

— Aš nenoriu tos vietos, — tvirtai pareiškė Floranas.— Aš 
prisiekiau sau nieko neimti iš Imperijos. Greičiau badu padvė- 
siu, negu koją įkelsiu į prefektūrą! Tai neįmanoma, girdit, Ga- 
varai? 

Gavaras girdėjo ir jautėsi nei šiaip, nei taip. Keniu nuleido 
galvą. Tačiau Liza atsigręžė į Floraną, įsmeigė į jį akis: kaklo 
gyslos buvo išpampusios, krūtinė 1 kilsavo, jog S 

Vėl stojo tyla. 

— Ak, kokia aš žiopla! — sušuko Sarjetė, prapliupdama savo 
švelniu juoku.— Ko neužmiršau nusipirkti lašinių!.. Ponia Keniu, 
būkit maloni, papjaustykit man kokia dvylika luistelių, tik plo- 
nų plonytėlių, gerai? Tai vyturiams... Matot, Žiuliui užėjo noras 
pavalgyti -vyturių... O, čia jūs, dėde? Kaip sveikata? 

Sarjetė pripildė visą krautuvę savo plačiausiais sijonais. Ji 
visiems šypsojo, gaivutėlė, lyg iš pieno plaukusi, iš vienos pusės 
Halių vėjo sutaršyta šukuosena. Gavaras paėmė ją už rankų, ir 
ji su savitu jai įžūlumu tarė: 

— Kertu lažybų, kad šnekėjot apie mane, kai įėjau. Tai ką 
gi jūs šnekėjot, dėde, ką? 

Ją pasišaukė Liza. 

— Na kaip, ar ne per storai? 

Pasidėjusi lašinius ant lentos krašto, Liza kruopščiai pjaustė 
juos luisteliais. Paskui, jau vyniodama, paklausė: 

— Gal dar ko nors reikia? 

-— Dievaži, jeigu jau susirengiau ateiti,—- tarė Sarjetė,— tai 
pasverkit man svarą kiaulės taukų... Man velnioniškai patinka 
keptos bulvės, ir per pusryčius visada sušveičiu keptų bulvių 
už du sū ir pluoštelį ridikėlių... Taip, svarą kiaulės taukų, ponia 
Keniu. | 

Dešrininkė padėjo svarstyklių lėkštėn lakštą standaus popie- 
riaus. Medine mentele ji kabino taukus iš puadynėlės, stovinčios 

po lentyna, neskubėčama, pamažėle krėsčama po irucutį į tyž- 
tančią krūvelę. Svarstyklių lėkštei nusileidus, Liza pažimė popie- 
rių su taukais, mikliai sulankstė, pirštų galiukais užspaudė 
karnpus. 

—- Dvidešimt keturi sū už taukus ir šeši sū už lašinius, iš viso 
bus trisdeširat sū,— tarė ji. — Gal dar ko nors reikia? 

Sarjeiė atsakė, kad nereikia. Užsimokėjo už pirkinį, be pers- 
tojo kyatodama, rodydama dantis ir žiūrėdama vyrams į akis; 
jos pilkas sijonas apsisuko, pro nerūpestingai parištą raudoną 
skevetaitę giedravo baltutėlė lomelė vidury krūtinės. Prieš išei- 
dama ji juokais pagrasino Gavarui, pakartojo: 

— Tai nenorit pasakyti, ką čia šnekėjot, kai įėjau? Tš gatvės 
mačiau, kaip kvatojot... Na ir slapukas! Žiūrėkit, nebemylėsiu 
jūsų! 
ji išskubėjo iš krautuvės, tekina perbėgo »gatvę. Gražioji 
Liza sausai tarė: 

— Ją atsiuntė čionai panelė Sažė. 

Visi tylėjo. Gavaras negalėjo atsipeikėti priblokštas Flo- 
rano atsisakymo. Pirmoji prašneko dešrininkė, labai draugiškai 
kreipdamasi į dieverį: 

— Jūs negerai darot, Floranai, kad atsisakot inspektoriaus 
vietos jūros gėrybių paviljone... Juk jūs žinot, kaip sunku susi- 
rasti darbą. Ne tokia jau puiki jūsų padėtis, kad galėtumėt rodyti 
kaprizus. 

— Aš išdėsčiau savo argumentus, — tarė Floranas. 

Ji patraukė pečiais. 

— Klausykit, tai nerimta... Apskritai, aš suprantu, kodėl 
jums nepatinka vyriausybė. Bet juk reikia užsidirbti duonos 
kąsnį, labai jau kvailai atrodytų... Be to, mielasis, imperatorius 
ne toks jau blogas žmogus. Aš jūsų klausiausi, kai pasakojot, 
kiek turėjot iškentėti. O iš kur jis galėjo žinoti, kad jus maitino 
sužiedėjusia duona ir sudususia mėsa? Juk jis irgi žmogus, negali 
visko apžioti... Pats matot, kad mums, pavyzdžiui, jis nesutrukdė 
verstis prekyba... Ne, jūs negerai darot, labai negerai. 

Gavaras vis labiau jautėsi kaip nesavas. Jis negalėjo pakęsti, 
kad jam girdint būtų liaupsinamas imperatorius. 

— Ką jūs, ponia Keniu,— suniurzgė jis,— jūs per toli nuėjot. 
Visi jie vieno galo... 

— Liaukitės! — suirzusi nutraukė jį gražioji Liza.— Jūs pa- 
galiau prisišauksit bėdą savo tauškalais, sulauksit, kad jus ap- 
vogs ir paskers... Apie politiką nekalbėkim, nes aš supyksiu... 
Mums rūpi Floranas, ar ne? Tai va, mano galva, jis turi žūtbūt 
eiti į tą inspektoriaus vietą. Tu sutinki su manim, Keniu? 

Keniu, kuris nebuvo prataręs nė žodžio, netikėtas žmonos 
klausimas pastatė į keblią padėtį. 

— Labai gera vieta, — išsisukinėdamas pasakė jis. 

Vėl stojo nejauki tyla, ir Floranas tarė: 

—- Gana, nekalbėkim apie tai. Aš tvirtai apsisprendžiau. 
Dar palauksiu. 

—- Jis palauks! — suriko Liza, netekdama kantrybės. 

Jos žandus išmušė dvi rausvos dėmės. įrėmusi rankas į balta 
prijuoste aprištus šonus, plačiai išsižergusi, ji vos tvardėsi, kad 
nuo lūpų nenusprūstų negeras žodis. Bet įėjo nauja pirkėja, nu- 
kreipdama nuo Florano pyktį. Tai buvo ponia Leker. 

— Ar negalėčiau gauti lėkštę šaltų užkandžių po penkiasde- 
šimt su už svarą? —- paklausė ji. 

Iš pradžių ponia Leker dėjosi nepastebinti svainio, paskui 
linktelėjo jam, netardama nė žodžio. Ji apžiūrėjo visus tris vyrus 
nuo kojų iki galvos įsitikinusi, jog užklupo juos slapčia tarian- 
tis, — Mat jie nekantriai laukė, kada ji išeis. Ji juste juto, kad 
jiems trukdo, todėl pasidarė dar nerangesnė, dar gaižesnė; pa- 
sitaisė smunkančius sijonus ilgomis it voro kojos rankomis ir 
susinėrė jas po prijuoste ant pilvo. Paskum, kai ji kostelėjo, 
Gavaras nutraukė nejaukią tylą ir paklausė: 

— Ar tik nebūsit persišaldžiusi? | 

Ji sausai atrėžė: ne. Ant išsišovusių skruostikaulių oda buvo 
įtempta, plytų raudonumo, o vidinis karštis, deginantis akių 
vokus, rodė ją sergant kokia kepenų liga, tolydžio kurstoma 
pavydulingos pagiežos priepuolių. Atsigręžusi į prekystalį, ponia 
Leker stebėjo kiekvieną Lizos judesį, kaip įtariu žvilgsniu kad 
stebi nepatikli pirkėja, iš anksto įsitikinusi, jog būsianti apsverta. 

— Nekiškit man servelato,— tarė ji. — Aš jo nemėgstu. 

Apsiginklavusi aštriu peiliu, Liza pjaustė dešrą. Paskui ėmėsi 
rūkyto ir paprasto kumpio ir, truputį pasikūprinusi, įsmeigusi 
akis į peilį, papjaustė minkštučių luistelių ir nuo vieno, ir nuo 
kito. Jos putlios, skaisčiai rausvos rankos, lengvai ir švelniai 
liečiančios mėsas, judėjo nepaprastai vikriai, nors ir buvo gana 
storos, O pirštai — patinę per sąnarius. Ji pastūmėjo artyn mo- 
linį dubenį ir paklausė: 

— Gal norit įdarytos veršienos, ką? 

Ponia Leker, regis, ilgokai svarstė šį klausimą, paskui sutiko. 
Dabar dešrininkė pjaustė mėsas moliniuose dubenyse:. plataus 
peilio galu ima luistelius įdarytos veršienos ir netikro zuikio, 
deda svarstyklių lėkštėn, vidury popieriaus lakšto. 

— (O žemės riešutais kimštos šerno galvos ar duosit bent 
gabalėlį? — spigiu balsu paklausė ponia Leker. 

Liza atpjovė ir žemės riešutais kimštos šerno galvos. Tačiau 
sviestininkės norams nebuvo galo. Ji paprašė dar du luistus dre- 
bučių: labai juos mėgstanti. Jau tūždama ir piktai sukiodama 

rankoje peilį, Liza veltui bandė aiškinti, jog drebučiai esą su 
triufeliais ir parduodami su kitais šaltais patiekalais po tris 
frankus už svarą. Ponia Leker nesiliovė naršiusi po padėklus, 
svarstydama, ko čia dar jai paprašius. Susvėrusi visus šaltus 
patiekalus, dešrininkė dar turėjo pridėti šaltienos ir marinuotų 
agurkėlių. Šaltienos kalnas vidury porcelianinio padėklo, savo 
forma primenantis Savojos pyragą, sudrebėjo paliestas įsiutu- 
sios Lizos; ir ji taip suspaudė pirštais du stambokus agurkus, 
ištrauktus iš stiklainio, jog iš jų trykštelėjo sultys. 

— Viso labo dvidešimt penki sū, ar ne? — paklausė ponia 
Leker, neskubėdama atsiskaityti.. 

Ji puikiausiai matė, kaip Liza tramdo apmaudą, ir mėgavosi 
malonumu, iš lėto traukė pinigą, lyg niekaip negalėdama jo su- 
graibyti kišenėje tarp kitų variokų. Šnairomis žiūrėjo į Gavarą, 
gardžiavosi nesmagia tyla, užsitęsusia dėl josios kaltės, ir pati 
viena dievagojosi, kad neišeisianti, jeigu jau jie susimanę su 
ja „Žaisti katę pelę“. Pagaliau dešrininkė įgrūdo jai į rankas 
paketą, ir ponia Leker gavo nešdintis. Ji žengė į duris, netarusi 
daugiau nė žodžio ir dar sykį įdėmiai apžvelgusi krautuvę. 

Jai dingus už durų, Liza pratrūko: 

— Ir dar šitą toji Sažė užleido mums ant galvos! Ta sena 
gyvatė siųs čionai paeiliui visas Halių prekininkes, kad tik iš- 
šniukštinėtų, apie ką mes šičia šnekamės!.. Ir kokios jos bjaurios! 
Kur tai matyta: penktą valandą vakaro pirkti džiūvėsiuose išvo- 
liotus kotletus ir šaltus patiekalus! Jos pasirengusios skrandžius 
susigadinti, kad tik šį tą sužinotų... Na jau ne, jei toji Sažė atsiųs 
čionai dar vieną pirkėją, pamatysit, kaip ją pasitiksiu. Grūsiu 
lauk pro duris, nors ir tikra sesuo būtų! 

Visi trys vyrai tylėjo saugodamiesi dar labiau. įsiutinti įtū- 
žusią Lizą. Gavaras priėjo prie vitrinos ir alkūnėmis užsikvempė 
ant varinės tvorelės; susimąstęs jis sukiojo rankose raižyto stik- 
lo stulpelį, iššokusį iš žalvarinio lizdo. Paskui, kilstelėjęs galvą, 
tarė: į 

— Aš žiūrėjau į visa tai kaip į pokštą. 

— Į ką tokį? — vis dar drebėdama iš pykčio paklausė Liza. 

— Į inspektoriaus vietą jūros gėrybių paviljone. 

Liza tik iškėlė rankas, paskutinįsyk žvilgtelėjo į Floraną ir, 
atsisėdusi ant minkštos taburetės už prekystalio, daugiau nepa- 
sakė nė žodžio. Tuo tarpu Gavaras toliau plėtojo savo mintį: 
labiausiai apsigausianti, aišku, vyriausybė, juk pinigus ne kas 
kitas mokėsiąs. Ir jis, patenkintas savimi, kartojo Floranui: 

— Mielasis mano, juk tie šunsnukiai norėjo badu jus numa- 
rinti, ar ne? Tai va, dabar tegul maitina jus... Man regis, labai 
šauniai išeina, šita mintis mane iš karto patraukė. 

Floranas šypsodamas purtė galvą. Norėdamas įtikti žmonai, 
Keniu stengėsi protingai patarti broliui. Bet žmona tarytum jo 
ir negirdėjo. Jau kuris laikas žiūrėjo susidomėjusi B pusėn. 
Ir staiga ji pašoko surikdama: 

— Aha! Dabar jie man Normandę siunčia! Ką gi, Normandė 
atsiims už visas! 

Krautuvės duris atidarė aukšta juočkė. Tai gražioji žuvininkė 
Luizė Mejuden, šaukiama Normande. Buvo ji akiplėšiškai graži, 
labai baltos ir švelnios odos, beveik tokia pat stuomeninga kaip 
Liza, tik akys jos įžūlesnės ir krūtinė ne tokia romi. Ji įėjo nė- 
maž nesivaržydama, nepridengtais plaukais, bet madingai susi- 
šukavusi, su auksine grandinėle, žvangančia ant prijuostės, pa- 
sirišusi ant krūtinės nėrinių skarelę tokiu mazgu, kuris darė ją 
visų Halių dabitų karaliene. Jai įėjus, padvelkė jūros kvapais, 
o ant vienos rankos prie smiliaus lyg perlamutrinis grožio taškas 
mirguliavo prilipęs silkės žvynelis. Abi moterys, anksčiau gy- 
venusios viename name, Pirueto gatvėje, buvo senos draugės, 
bet labiausiai jas siejo varžovių jausmas, skatinantis be perstojo 
domėtis.viena kita. Kvartale viena buvo vadinama gražiąja Nor- 
mande , kaip kita — gražiąja Liza. Šitaip jos buvo priešprieši- 
namos, lyginamos, o tai akstino kiekvieną iš paskutiniųjų saugoti 
garbingą gražuolės vardą. Palinkusi prie prekystalio, dešrininkė 
paprastai stebėdavo žuvininkę, priešais, paviljone, prekiaujan- 
čią savo lašišomis ir plekšnėmis. Jiedvi sekdavo viena kitą. Gra- 
žioji Liza dar standžiau susiverždavo korsetą. Gražioji Norman- 
dė užsimaudavo dar daugiau žiedų ir dar dažniau keisdavo nėri- 
niais padabintas skepetaites. Susitikusios jos burkuote burkuo- 
davo, meilikaudavo viena kitai, o drauge primerktomis akimis 
slapčia smaigstydavo varžovę, stengdamosi įžiūrėti kokią bent 
menkutę kliaudelę. Jiedvi garsindavosi, jog einančios apsipirkti 
viena pas kitą ir labai mylinčios viena kitą. 

"r Sakykit, juk rytoj vakare jūs rengiatės daryti kraujinę 
dešrą? — kaip paprastai spinduliuojančiu veidu paklausė Nor- 
mandė. | 

Liza liko šalta. Pyktis retai ją perimdavo, bet perėmęs negreit 
nuslūgdavo. Ji prakošė pro dantis: „Taip , ir nutilo. | 

— Matot, man baisiai patinka kraujinė dešra, kai ji karšta 
karštutėlė, stačiai iš puodo... Taigi ryt užbėgsiu. 

Normandė jautė, jog varžovė prastai ją sutinka. Ji pasižiūrėjo 
į Floraną, matyt, ją dominantį; paskum, turbūt nenorėdama išeiti 
nieko nepasakiusi, netarusi paskutinio >peŽI0, ji: i L 
PEISUSS š ais 
-— Užvakar pirkau pas' jus kraujinės dėškois Pasitaikė ae: 
labai šviežia. į 

— Nelabai šviežia! — drebančiomis lūpomis pakartojo per- 
blyškusi dešrininkė. 

Ji gal būtų ir sūsivaldžiusi — tegu Normandė nemano, kad 
sugadino nuotaiką savo nėrinių skepetaite. Betgi jos ne tik šnipi- 
nėja, jos ateina čionai užgaulioti, ir tai jau viršija saiką. Liza 
ie į priekį, kumščiais įsirėmė į prekystalį ir kimiu balsu 
a — Sakykit, kai praėjusią savaitę pirkau iš jūsų du sykus, — 
pamenat? — tai bene paskum atbėgau skųstis žmonėms girdint, 
kad jie buvo sušvinkę? 

— Sušvinkę?.. Mano sykai — sušvinkę!..— suriko žuvininkė, 
apsipildama raudoniu. 

Akimirką jiedvi stovėjo uždususios, be žado, siaubingos, 
virš mėsų įrėmusios žvilgsnius viena į kitą. Jų meilios draugys- 
tės nebeliko nė ženklo; vieno žodžio pakako, kad vietoj šypsenos 
suspindėtų aštrūs dantys. 

— Burną išsiplautumėt! — tarė gražioji Normandė.— Žinot, 
kaip gyva kojos čionai nekelsiu! 

— Eikit, eikit iš čia! — atrėžė gražioji Liza.— Ne pirmą dieną 
pažįstam. 

* Žuvininkė išėjo drėbusi tokį žodį, kad dešrininkė net sudrebė- 
jo. Viskas įvyko taip greitai, jog vyrai sutrikę nespėjo įsiterpti. 
Liza atsipeikėjo ilgai netrukus. Ji vėl įsileido į kalbas net neuž- 
simindama apie nuotykį, bet tuo metu krautuvėn grįžo pardavėja 
Ogiustinė, buvusi mieste su reikalais. Tuomet Liza pasivedėjo 
Gavarą į šalį ir paprašė palūkėti su atsakymu ponui Verlakui: ji 
apsiimanti perkalbėti dieverį, jai prireiksią daugių daugiausia 
dviejų dienų. Keniu grįžo atgal virtuvėn. Gavaras nusivedė Flo- 
raną pas poną .Lebigrą išgerti po taurelę vermuto ir, leisdamasis 
vyninėn, parodė į tris moteriškes, stovinčias dengtoje galerijoje 
tarp jūros gėrybių ir paukštienos paviljonų. 

— Jau kad plaka liežuviais, tai plaka! — pavydžiai suniurzgė. 

Halės tuštėjo, ir šaligatvio pakrašty tikrai stypsojo panelė 
Sažė, ponia Leker ir Sarjetė. Senmergė sakė prakalbą. | 

— Juk aš jums sakiau, ponia Leker, kad jūsų svainis amžinai 
tupi jų krautuvėj... Juk matėt, tiesa? | 

— Kurgi ne! Savo akimis mačiau! Sėdi ant stalo. Jaučiasi 
kaip namie. 

— O) aš nieko bloga negirdėjau,— įsiterpė Sarjetė.— Nesu- 
prantu, ko jūs taip karščiuojatės. 

Panelė Sažė patraukė pečiais. 

— Tai va, gražuolėle jūs mano,— tarė ji, — vadinas, dar ne- 
kalta jūsų širdis!.. Argi jūs nesuprantat, kodėl tie Keniu stengiasi 
prisivilioti poną Gavarą?.. Kertu lažybų, visą savo turtą jis už- 
rašys mažylei Polinai. 

— Jūs taip manot? — perbalusi iš pykčio suriko ponia Leker. 

Ir sopulingu balsu, lyg gavusi mirtingą smūgį, suaimanavo: 

— Juk aš vieniša moteris, niekas manęs neapgins, užtat tasai 
žmogus gali daryti man, ką tiktai nori... Jūs girdėjot, seserėčia 
mūru už jį stoja, pamiršo, kiek pinigų ji man kainavo, įmanydama 
šaukšte vandens mane prigirdytų. 

— Ką jūs, tetule,— tarė Sarjetė, — juk ne aš jus, o jūs mane 
bjauriausiais žodžiais išdirbot. 

Jiedvi tuoj susitaikė, išsibučiavo. Seserėčia pasižadėjo dau- 
giau jos nebeužkabinėti; teta prisiekė visais šventaisiais, jog 
visada mylėjusi Sarjetę kaip tikrą dukterį. Tuomet panelė Sažė 
patarė joms, kaip jiedvi turinčios elgtis, kad Gavaras neiššvais- 
tytų viso savo turto. Visos priėjo išvadą, jog Keniu-Gradeliai — 
ne tokie jau patikimi ir jog nevalia nuleisti nuo jų akių. 

— Nežinau, kokią jie ten košę verda, — prašneko vėl ponia 
Leker,— bet jau dvokia kaip reikiant... O ką jūs manot apie tą 
Floraną, ponios Keniu pusbrolį? 

Visos trys moterys susikišo, įniko kuždėtis. 

— Juk puikiai prisimenat,-- tarė ponia Leker,-- matėm jį 
vieną rytą sukiurusiom kurpėm, visą dulkių nugultą, daugiau 
panašų į vagį, iškrėtusį kokią šunybę... Bijau aš to vaikino. 

— Ką jūs! — sukuždėjo Sarjetė.— Kad ir liesas, bet vyras jis 
neblogas. . 

Panelė Sažė mąstė sau viena. Ir balsu svarstė: 

— Šit jau dvi savaitės laužau sau galvą ir niekaip negaliu pri- 
siminti... Ponas Gavaras jį tikriausiai pažįsta... Kažin kur lyg 
buvau jį susitikusi, bet kur — neprisimenu... 

Ji vėl įniko raustis atminty, bet staiga it viesulas atlėkė Nor- 
mandė. Tiesiai iš dešrinės. 

— Tai bent mandagumas tos mulkės Keniu! — suriko ji, 
džiaugdamasi, kad gali išlieti širdį. — Juk ėmė ir išdrožė man 
stačiai į akis: girdi, tik sušvinkusias žuvis aš pardavinėjanti! 
Būtumėt mačiusios, kaip aš ją suvysčiau!.. Jūs tik pažiūrėkit: susi- 
rėmė sau būdą ir nuodija žmones sugedusia kiauliena! 

— Ką gi jūs jai pasakėt? — paklausė senė, visa virpėdama, 
džiūgaudama, kad susipjovė abi moterys. 

— Aš? Nieko jai nesakiau! Aš ne iš tokių, būkit ramios!.. 
Užėjau ir labai mandagiai pasakiau, kad rytoj norėčiau gauti 
kraujinės dešros, o ji kad šoks kipšus krauti... Prakeikta apsi- 
metėlė, dar ji man dedasi dora moterimi! Brangiai ji man užsimo- 
kės, brangiau nei mano! 

Visos trys moterys jautė, jog Normandė meluoja; šiaip ar taip, 
palaikė jos pusę ir su purvais sumaišė Lizą. Tolydžio žvilgčioda- 
mos į Rambiuto gatvę, jos plūdo Keniu šeimą, išsigalvodamos,.. 

kaip nešvaru esą jų virtuvėje, prikišdamos jiems tikrai nebūtų 
nuodėmių. Jeigu Keniu šeima būtų prekiavusi žmogiena, ir tada 
kūmutės vargu ar būtų šitaip liejusios tulžį. Žuvininkei teko 
trissyk kartoti savo pasakojimą. 

— Na, o pusbrolis? Ką pusbrolis sakė? — tūždama klausinėjo 
panelė Sažė. 

— Pusbrolis? — suspigo Normandė.— Ir jūs tikit, jog tai 
pusbrolis, ką?.. Tasai dilba jos meilužis, ir baigta! 

Trys kūmutės šoko prieš: kvartale niekas nedrįso ginčyti 
Lizos doringumo. 

— Liaukitės! Sužinok, kad gudri, kokių velnių priėdusios tos 
storulės šventuolėlės, jei visos jos iš vienų lašinių! Norėčiau 
pamatyti tą josios dorybę nuogutę, be marškinių!.. Kai turi tokį 
mulkį vyrą, kokį jinai turi, norom nenorom ragus jam prisegsi. 

Panelė Sažė linkčiojo galvą, lyg sakydama, kad ir ji beveik | 
pasirengusi pritarti tai nuomonei. Ir lyg tarp kitko įterpė: 

— Juo labiau kad nežinia iš kur atsirado tasai pusbrolis, o 
ir istorija, kurią pasakoja abudu Keniu, sunku patikėti. 

— Kas be ko, juk tai storulės meilužis! — kalte kalė savo 
žuvininkė.— Koks nors nenauda, koks nors perėjūnas, parsivedė 
jį stačiai iš gatvės. Juk tai aišku kaip dieną. 

— Liesi vyrai — pasiutę, — pareiškė Sarjetė kategorišku 
tonu. 

— Jinai aprengė jį nuo kojų iki galvos, — tarė ponia Leker.— 
Matyt, jis brangiai jai kainuoja. 

— Taip, taip, ko gera, jūsų tiesa,— sukuždėjo senmergė.— 
Reikės susižinoti... 

Tuomet jos susitarė duoti viena kitai žinią, kas dedasi Keniu- 
Gradelių , būdo je '. Sviestininkė tvirtino atversianti akis svainiui, 
kad susivoktų, pas ką vaikščiojąs į svečius. Tuo tarpu Normandė 
apsiramino; apskritai ji buvo geros širdies ir apmaudavo, jog 
per daug prišnekėjo. Kai ji dingo iš akių, ponia Leker tulžingai 
tarė: . 
— Kaip kažin-ką, matyt, Normandė bus prišnekėjusi atžary- 
bių, tai jai įprasta... Kam jau kam, o jai nederėtų kalbėti apie 
pusbrolius, lyg iš dangaus krintančius, jei pati savo žuvų krau- 
tuvėlėje susirado vaikelį! 

Visos trys susižvelgė ir nusijuokė. Paskum, kai ponia Leker 
savo ruožtu nuėjo krautuvėn, Sarjetė tarė: 
= -— Veltui tetulė taip imasi į galvą visas tas istorijas, tik 
džiūsta be reikalo. Ji duodavo man į kailį, kai vyrai į mane žiop- 
sodavo. Na, -o ji, kad ir-kaip ieškotų, nesusiras vaikeliuko po 
priegalviu. 

Panelė Sažė vėl susijuokė. O pati, viena grįždama namo -Pirue- 

to gatvėn, pagalvojo, kad „visas tris kvailes“ jau seniai laikas pa- 
karti, tik virvės gaila. Beje, juk ją galėję pastebėti anų draugėje, 
būtų labai nemalonu susipykti su Keniu-Gradeliais — šiaip ar 
taip, jie turtingi ir gerbiami žmonės. Ji padarė lanką, užsuko Tiur- 
bigo gatvėn ir užėjo į Taburo duoninę, pačią gražiausią kvartalo 
duoninę. Ponia Taburo, artima Lizos draugė, be kita ko, garsėjo 
kaip neginčijamas autoritetas. Kai kas nors sakydavo: „Ponia 
Taburo sakė šitaip, ponia Taburo sakė anaip',— klausytojams 
nelikdavo nieko kita, kaip pritarti jos nuomonei. Prasimetusi 
dingstimi, jog atėjusi susižinoti, kelintą valandą kursią krosnį — 
mat norinti išsikepti kriaušių pyragą, — senmergė iškėlė dešri- 
ninkę į padanges, išliaupsino jos valyvumą ir nepaprastai gardžią 
kraujinę dešrą. Paskum, patenkinta tuo moraliniu alibi, džiaugda- 
masi, jog, pati su niekuo nesusipykusi, sukurstė, jos spėjimu, 
karštas grumtynes, panelė Sažė lengva širdimi ir tvirtais žings- 
niais pasuko namo, šimtąjį sykį perkratydama mintyse visa tai, 
kas susiję su ponios Keniu pusbroliu. 

Tą pačią dieną, vakarop, Floranas išėjo pasivaikščioti vienoje 
Halių galerijų. Kilo lengvutė ūkana, tušti paviljonai dvelkė gū- 
džiu liūdesiu, šen bei ten žibančiu geltonomis dujų žibintų ašaro- 
mis. Floranas pirmąsyk pasijuto liekas: jisai suvokė, kaip neti- 
kusiai jis, sudžiūvęs naivuolis, įsibrovė į rubuilių pasaulį; jis 
aiškiai matė, jog tampa kliuviniu visam kvartalui, jog apsunkina 
ir brolį, ir jo žmoną — kam reikalingas kontrabandinis pusbrolis, 
ir dar taip įtartinai atrodantis! Nuo tų minčių jam darydavosi 
liūdna, ir ne todėl, kad būtų pastebėjęs bent šešėlį rūstumo brolio 
arba Lizos elgesy,— ne, jam buvo kančia netgi jų gerumas; jis 
kaltino save, kad apsigyvendamas pas juos nusižengė svetingu- 
mui. Jį apniko abejonės. Kai prisimindavo tos popietės pokalbį 
krautuvėje, darydavosi bloga. Atrodydavo, jog jį užtvindo mėsų 
kvapai nuo prekystalio ir jis tarytum grimzta į lepaus sotumo 
klampynę. Gal tikrai negerai daro atsisakydamas peršamos in- 
spektoriaus vietos? Toji mintis sukeldavo įnirtingą dvasinę kovą; 
reikėjo kokio sukrėtimo, kad sąžinė atgautų ankstesnę stiprybę. 
Dengtoje galerijoje papūtė drėgnas vėjas, priversdamas susi- 
sagstyti visas durtinio sagas, ir Floranas vėl pasijuto ramus ir 
tikras savimi. Vėjas išblaškė riebius dešrinės kvapsnius, įsigėru- 
sius į drabužius ir tarytum pakirtusius valią. 

Grįždamas Floranas susitiko Klodą Lantjė. Įsisiautęs į dukslų 
žalsvą paltą, dailininkas prabilo kimiu, tūžmingu balsu. Užsi- 
puolė tapybą, išvadino ją paskutiniu amatu, prisiekė, jog kaip 
gyvas neimsiąs į rankas teptuko. Šiandien spyręs į etiudą, kurį 
tapęs pozuojant tai padraikai Kadinei,— sudraskęs jį, ir baigta. 
Klodas buvo perimtas to pykčio, kuris pašoka menininkui, kai 

šis jaučiasi bejėgis įkūnyti gyvus ir gaivalingus savo svajonių 
kūrinius. Tokiomis valandėlėmis viskas jam būdavo niekai, jis 
bastydavosi gatvėmis, piešdavo pasaulį juodomis spalvomis, 
laukdavo rytojaus kaip prisikėlimo iš numirusių. Paprastai jis 
sakydavo, jog rytą būna linksmas, o vakare pasiutiškai nelaimin- 
gas; kiekviena nugyventa diena būdavo ilga beviltiška pastanga. 
Floranas neatpažino nerūpestingo jaunuolio, vieną naktį klajoju- 
sio su juo po Hales. Po ano karto juodu jau buvo susitikę dešrinė- 
je.. Tuomet, sužinojęs tremtinio istoriją, Klodas paspaudė jam 
ranką ir tarė, kad jis šaunus vyras. Beje, Klodas labai retai užsuk- 
davo pas Keniu. 

— Vis dar gyvenat pas mano tetą? — paklausė Klodas.— Gal- 
va neneša, kaip jūs galit išsėdėti jų virtuvėje! Juk velnioniškai 
dvokia. Kai praleidžiu ten valandėlę, atrodo, lyg būčiau prisikir- 
tes trims dienoms. Bė reikalo užsukau ten aš aną rytą: kaip tik 
todėl ir sugadinau etiudą. 

Nuėjo kelis žingsnius tylėdamas ir pridūrė: 

— Ak, tie padorieji! Jie taip gerai laikosi, kad man net gaila 
jų. Ne kartą baudžiausi nupiešti jų portretus, bet man niekaip 
nesiseka apmesti apskritų snukių, kuriuose nematai nė menkiau- 
sio kauliuko... Kas jau kas, bet mano teta Liza tikrai neimtų spar- 
dyti savo prikaistuvių. Kvailys, ir tiek, kad perplėšiau galvą Kadi- 
nei! Kai dabar pagalvoju, man atrodo, kad gal ne taip jau prastai 
buvo. 

Tuomet juodu įsišneko apie tetą Lizą. Klodas pasakė, kad jo 
motina jau senokai nebesueina su dešrininke. Jis užsiminė, jog“ 
Liza lyg ir gėdisi sesers, ištekėjusios už darbininko; be kita ko, 
ji nemėgstanti nelaimingų žmonių. Apie save Klodas papasakojo 
tiek, jog vienas doras žmogus sumanęs pasiųsti jį koležan — 
susižavėjo asilais ir moterimis, kurias vaikas piešdavęs nuo aš- 
tuonerių metų; gerasis žmogus miręs palikdamas jam tūkstančio 
frankų rentą, tad Klodas ir nemirštąs badu. 

—- Šiaip ar taip, — kalbėjo jis, — jau verčiau aš būčiau buvęs 
darbininkas... Na, tarkim, kad. ir stalius. Staliai labai laimingi 
žmonės. Jiems reikia padaryti stalą, ar ne? Jie padaro įr eina gulti 
visiškai patenkinti, jog baigė savo stalą... O aš beveik nemiegu 
naktimis. Galvoje sukasi visi tie prakeikti etiudai, kurių nesu- 
gebėjau baigti. Aš niekad nieko nebaigiu, niekad, niekad... 

Jo balsas nutrūko, virto kone inkštimu. Staiga Klodas prisi- 
versdamas nusijuokė. Paskui ėmė keiktis parinkdamas pačius 
bjauriausius žodžius, maišė save su purvais, apimtas įtūžio, kuris 
kartais pašoka rafinuoto ir subtilaus intelėkto žmogui, kai: jis 
suabejoja savimi ir užsinori save: pažeminti. Galop jis atsitūpė: 
prie vieno tų Halių rūsių langučių, kuriuose amžinai spingsi du- 

jos. Ten, rūsio gilumoje, Floranas pastebėjo Mairūną ir Kadinę: 
juodu ramiai vakarieniavo sėdėdami ant akmeninio stalo, ant ku- 
rio paprastai pjaunami paukščiai. Uždarant pavilijonų vartus, tie 
vaikai kažkaip sugebėdavo pasislėpti ir likdavo Halių rūsiuose. 

— Žiū, koks žvėris, koks gražus žvėris! — kartojo Klodas, 
pavydžiai žavėdamasis Mairūnu.— Ir tik pamanykit, juk tas 
galvijas laimingas!.. Jie sutriauškins savo obuolius ir sugrius 
miegoti į vieną tų didelių pintinių su plunksnomis. Čia tai bent 
gyvenimas!.. Dievaži, gerai padarėt, kad pasilikot dešrinėj: gal 
įsiganysit. 

Jis ūmai pašoko ir nuėjo sau. Floranas užkopė į savo mansardą 
sudirgintas: dailininko dvasinis nerimas kurstė ir jo abejones. 
Kitą dieną iš pat ankstaus ryto jis išsprūdo iš dešrinės, ilgai 
vaikščiojo krantinėmis. Tačiau per priešpiečius vėl nejučia pasi- 
davė Lizos romumo kerams. Ji užsiminė apie inspektoriaus vietą, 
bet primygtinai jos nepiršo, kalbėjo tik kaip apie pasiūlymą, 
apie kurį verta pagalvoti. Jis klausėsi sėdėdamas valgomajame 
prie pilno dubens, norom nenorom mėgaudamasis Lizos dievo- 
baimingai palaikoma švara; minkštas demblys po kojomis, kaba- 
mos varinės lempos tviskėjimas, švelnūs tonai gelsvų apmušalų 
ir šviesių ąžuolinių baldų — visa tai teigė tą išteklių esant ne- 
priekaištingą, jaukė Florano įsitikinimus tikru ir tariamu gėriu. 
Vis dėlto jam pakako jėgų atsisakyti dar sykį, pakartoti savo 
argumentus, nors jis aiškiai suvokė, kaip negražu ir nepritiklu 
šitaip grubiai puikuotis savo užsispyrimu ir pagieža. Liza nesupy- 
ko; priešingai, nusišypsojo savo kerinčia šypsena, sutrikdžiusia 
Floraną labiau nei jos vakarykštis apmaudas. Per pietus kalbėta 
tik apie didįjį mėsų žiemai sūdymą, į kurį įsitrauksią visi dešrinės 
tarnautojai. | 

Vakarai darėsi vis vėsesni. Po vakarienės visi sugužėdavo 
virtuvėn. Ten būdavo labai šilta. Be to, ten buvo taip erdvu, jog 
aplink ketvirtainį stalą virtuvės vidury galėjo dirbti keli žmonės, 
vienas kitam netrukdydami. Pasieniais degė dujų rageliai, sienos 
buvo išklotos baltomis ir mėlynomis fajansinėmis plytelėmis 
sulig žmogaus ūgiu. Po kairei stovėjo didelė ketinė krosnis trimis 
angomis, kuriose kūpsojo trys kresni puodai, giliai suleidę savo 
juodus, akmens anglių suodžiais apėjusius dugnus; verdamosios 
krosnies gale buvo mūris — mėsai rūkyti arba kepti ant ardelių; 
viršum krosnies, viršum graibštų, samčių ir ilgakočių šakučių, 
kabojo eilė sunumeruotų dėžučių su smulkiai ir rupiai trintais 
džiūvėsėliais, prieskoniais, gvazdikėliais, muškatais, visų rūšių 
pipirais. Po dešinei, priremtas prie sienos, stovėjo stalas mėsai 
kapoti — dideliausia ąžuolinė trinka, visa rėžiuota ir išduobta, 
o daugybė prietaisų, priveržtų prie stalo, — įdaro švirkštas, dešrų 

kimšimo mašinėlė, mėsmalė,— visa ta begalė krumpliaračių ir 
rankenėlių slapčia piršo baisią mintį, jog čia būsianti pragaro 
virtuvė. Be to, visais pasieniais, lentynose ir net pastalėse riogso- 
jO puodai, dubenys, kibirai, padėklai, skardiniai rykai, visa bate- 
rija gilių prikaistuvių, plačių piltuvų, rinkiniai peilių ir kaponių, 
ylų ir adatų, ir visa tai skendėte skendėjo riebaluose. Riebalai 
ėjo per kraštus; nors virtuvėje viešpatavo nepaprasta švara, jie 
sunkėsi tarp fajansinių plytelių, traukė spindesiu raudonus aslos 
ketvirtainius, teikė pilkšvą atspalvį ketiniam viryklės viršui, o 
kraštai stalo mėsai kapoti atrodė it nupoliruoti ir vaiskiai spindė- 
jo lyg lakuotas ąžuolas. Ir tame kambaryje, kur lašas po lašo 
kaupėsi apnašos be perstojo garuojant trims katilams, kuriuose 
lydydavosi kiaulės taukai, žinoma, nebuvo nė vienos vinies — 
nuo aslos iki lubų, — iš kurios nevarvėtų taukai. 
Keniu-Gradeliai viską gamino patys. Iš kitų, iš pagarsėjusių 
prekybos namų pirkdavo tik paštetus, spirgus, konservų stiklai- 
nius, sardines, sūrius, valgomąsias sraiges. Tad nuo rugsėjo mėne- 
sio reikėdavo pripildyti per vasarą ištuštėjusį rūsį. Vakaronės 
užtrukdavo iki vėlumos, netgi krautuvę uždarius. Keniu, Ogiusto 
ir Leono padedamas, kimšdavo dešras, ruošdavo kumpius, lydy- 
davo taukus ir lajų, sūdydavo lašinius, rūkydavo lašinukus. Bai- 
singai žvangėdavo katilai ir puodai, čekšėdavo kaponės, visus 
namus tvindydavo virtuvės kvapsniai. Kad ir užsiėmus tokiais 
darbais, nevalia būdavo pamiršti dešrų šiai dienai, šviežių prekių: 
kepenų paštetų, netikro zuikio, šaltienos, dešrelių, kraujinės 


dešros. 
Tą vakarą, apie vienuoliktą valandą, Keniu, jau užkaitęs du 


katilus taukų, gavo imtis kraujinės dešros. Jam padėjo Ogiustas. 
Viename ketvirtainio stalo krašte Liza ir Ogiustinė adė baltinius; 
kitapus stalo, veidu atsigręžęs į krosnį, sėdėjo Floranas, šypso- 
damas mažylei Polinai, kuri stovėjo užsilipusi jam ant kojų ir 
prašė „pasūpauti aukštai aukštai“. Užpakaly jų, ant ąžuolinės 
trinkos, Leonas kapojo įdarą dešrelėms, kapojo lėtai ir vienodai. 
Iš pradžių Ogiustas nuėjo atsinešti dviejų ąsočių, sklidinų 
kiaulių kraujo. Kiaulės jis pats skersdavo skerdykloje. Kraują ir 
vidurius pasiimdavo, 0 po pietų, nuplikę kiaules, darbininkai 
vežimėliu atveždavo krautuvėn paruoštas skerdenas. Keniu sa- 
kydavo, jog visame Paryžiuje nesą tokio dešrininko paranki- 
nio, kuris kaip Ogiustas sugebėtų paskersti kiaulę. Mat Ogiustas 
nuostabiai išmanydavo kraujo kokybę; kraujinė dešra visad 
būdavo gera, kai Ogiustas pasakydavo: „Kraujinė dešra bus 
era . 
“ — Na, kaip, gera bus kraujinė dešra? — paklausė Liza. 
Ogiustas pastatė abu atneštus ąsočius ir neskubėdamas at- 
sakė: 

— Man regis, ponia Keniu, man regis, bus gera... Pirmiausia 
sprendžiu iš to, kaip teka kraujas. Kai ištraukiu peilį ir kraujas 
«vos vos sunkiasi, tai blogas ženklas, — vadinasi, prastas krau- 
jas... 

— Betgi tai priklauso ir nuo to, kaip giliai smeigtas peilis, — 
pertraukė jį Keniu. 

Blyškų Ogiusto veidą nušvietė šypsena. 

— Ne,ne,— atrėmė jis, — aš visados įsmeigiu peilį per keturis 
pirštus: tokia norma... Bet, žinot, pats geriausias požymis, kai 
kraujas gerai teka ir kai galiu čia pat, kibire, ranka jį plakti. 
Jis turi būti pakankamai šiltas, tumus, bet ne per daug tirštas. 

Ogiustinė padėjo savo adatą. Kilstelėjusi akis, ji žiūrėjo į 
Ogiustą. Jos raudonas, šiurkščių kaštoninių plaukų apriestas 
veidas buvo kupinas begalinio dėmesio. Beje, Liza ir net mažylė 
Polina irgi klausėsi labai susidomėjusios. 

— Taigi aš plaku, plaku, plaku, suprantat? — toliau kalbėjo 
Ogiustas, taip sukdamas ranką, lyg būtų plakęs grietinėlę.- — Tai 
Kraujo, tokia, kad ta raudona pirštinė visur būtų vienodai raudo- 
na... Tuomet galima drąsiai pasakyti: „Kraujinė dešra bus gera“. 

Akimirką jis stovėjo iškėlęs ranką vangia poza, patenkintas 
savimi; ši ranka, amžinai grimzdinti kibiruose kraujo, iki pat 
antrankovio buvo rausva, skaisčiai raudonais nagais. Keniu 
pritariamai palinkčiojo galvą. Stojo tyla. Leonas vis dar kapojo 
mėsą. Polina susimąstė, vėl užsilipo dėdei ant kojų ir skambiu 
balseliu sušuko: 

— Klausykit, dėde, pasekit man pasaką apie tą poną, kurį 
žvėrys suėdė! 

Kalbos apie kiaulės kraują, be abejo, priminė mergytei pasaką 
apie „žvėrių suėstą poną“. Floranas nesuprato, paklausė, kokį 
poną ji turinti galvoj. Liza prapliupo juoktis. 

— Ji prašo jus papasakoti apie tą nelaimingąjį, pamenat, 
vieną vakarą pasakojot tą istoriją Gavarui. Ji tikriausiai girdėjo. 

Florano veidas apsiniaukė. Mergytė nubėgusi atsinešė storą 
geltoną katę, pasodino dėdei ant kelių ir pareiškė, kad ir Avukas 
norįs paklausyti pasakos. Tačiau Avukas stryktelėjo ant stalo. 
Atsitūpė išrietęs nugarą ir įsistebeilijo į sudžiūvusį ilgšį, kuris 
šit jau dvi savaitės, regis, jį stūmė į gilius apmąstymus. Mažoji 
Polina supyko, ėmė trypti kojomis, reikalauti pasakos. Ji kėlė 
tokį triukšmą, jog Liza tarė Floranui: 

— Na, Papasakok: jai tai, ko ji prašo, kitaip ji neduos mums 
ramybės. | 

Floranas ašimiiią patylėjo. Sėdėjo nudūręs žvilgsnį žemėn. 
Paskui iš lėto pakėlė galvą, sužiuro į abi siuvančias moteris, nu- 

kreipė žvilgsnį į Keniu ir Ogiustą, ruošiančius katilą kraujinei 
dešrai. Ramiai degė dujos, nuo krosnies dvelkė švelnia šiluma, 
visi virtuvėj susikaupę riebalai spindėjo, tarytum drauge su 
visais džiaugdamiesi lengvu ir sveiku virškinimu. Tuomet Flora- 
nas pasisodino mažylę Poliną ant vieno kelio ir, liūdnai šypsoda- 
mas, kreipėsi į mergytę tokiais žodžiais: 

— Gyveno kartą neturtingas žmogus. Toli toli už jūrų marių 
teko jam keliauti... O laive, kuriuo jis plaukė, buvo dar keturi 
šimtai katorgininkų, jo likimo draugų. Ištisas penkias savaites 
gyveno jis tarp tų galvažudžių, kaip ir jie, vilkėjo šiurkščiais pa- 
šukiniais, valgė kartu iš to paties katilo. Jį ėdė riebios utėlės, 
mušė devyni prakaitai, ir jis visai neteko jėgų. Nuo virtuvės, 
kepyklos, mašinos, varančios laivą, tvoskė toks baisus karštis, 
jog, neištvėrę tvankiame triume, pasimirė dešimt katorgininkų. 
Dieną juos išvarydavo ant denio po penkiasdešimt vyrų, kad 
pakvėpuotų gaiviu jūros oru, tik laive jų bijota, ir ankšton aikš- 
telėn, kur jie išeidavo pasivaikščioti, būdavo nutaikytos dvi 
patrankos. Mūsų varguolis labai džiaugdavosi, kai ateidavo jo 
eilė pasivaikščioti. Ten ir prakaitas mažiau mušdavo. Valgyti jis 
jau nebegalėjo, labai labai sirgo. Naktį, kai jį vėl sukaustydavo 
grandinėmis ir, kilus audrai, bangos svaidydavo čia ant vieno 
kaimyno, čia ant kito, jis puldavo į neviltį, verkdavo ir džiaugda- 
vosi, kad niekas nemato jo ašarų... | 

Polina klausėsi išpūtusi akutes, pamaldžiai, lyg poterius kal- 
bėdama, sunėrusi rankeles. 

— Betgi čia ne ta pasaka apie poną, kurį žvėrys suėdė,— 
nutraukė ji Floraną.— Juk čia visai kita pasaka, tiesa, dėde? 

— Palauk, tuoj pamatysi, — švelniai atsakė Floranas.— Pa- 
seksiu tau ir pasaką apie aną poną... Aš tau seku visą pasaką iš 
eilės. 

— Tai gerai, — nušvitusi sukuždėjo mergytė. 

Ir vis dėlto ji sėdėjo susimąsčiusi, matyt, susirūpinusi kokiu 
labai svarbiu klausimu, kurio niekaip nemokėjo išspręsti. Galop 
ji ryžosi. 

— O ką gi padarė tasai varguolis, — paklausė ji, — kad jį išvi- 
jo ir pasodino į tą laivą? 

Liza ir Ogiustinė nusišypsojo. Jiedvi žavėjosi vaiko protu. 
Ir Liza, neatsakydama tiesiai į klausimą, pasinaudojo gera proga 
paauklėti mergytę ir pareiškė, jog laivan sodinami ir neklusnūs 
vaikai; Polinai tai padarė didelį įspūdį. 

— Ką gi, jei dėdės varguolis naktimis verkdavo,— labai 
protingai sumetė ji,— vadinasi, ne be reikalo ten pakliuvo. 

Liza vėl įgulė į siuvinį. Keniu nieko negirdėjo. Jis supjaustė 
svogūnus skridinėliais, suvertė į katilą, ir tie sučirškė nelyginant 

cikados, geibdamos nuo karščio. Labai gardžiai pakvipo.. Kai 
Keniu pamaišydavo katilą dideliu mediniu šaukštu, šis dar garsiau 
imdavo šnypšti pripildydamas virtuvę stipraus keptų svogūnų 
kvapo. Ogiustas krovė padėklan lydymui paruoštus lašinius. O 
Leono kaponė čekšėjo vis smagiau, retkarčiais subraukdama 
krūvon koše virstantį dešrelių įdarą. 

— Kai pagaliau jie atplaukė, — toliau pasakojo Floranas,— 
tasai žmogus pakliuvo į salą, vadinamą Velnio sala. Gyveno jis 
ten kartu su kitais draugais, irgi ištremtais iš tėvynės. Visi jie 
buvo labai nelaimingi. Iš pradžių jie buvo varomi į katorgos 
darbus. Žandaras, pristatytas jų saugoti, triskart per dieną juos 
skaičiuodavo tikrindamas, ar nieko netrūksta. Vėliau jiems leido 
veikti, ką nori, tik vakare uždarydavo didelėn ręstinėn lūšnon, 
ir jie miegodavo ten hamakuose, ištemptuose tarp dviejų sijų. 
Metams praslinkus, jiems nuplyšo kurpės, o drabužiai taip sudris- 
ko, jog perdėm giedravo kūnas. Jie susirentė lūšneles iš medžių 
kamienų, gelbėdamiesi nuo saulės, viską deginančios tame 
krašte; tačiau nė trobelės negelbėjo jų nuo uodų, tie kandžiodavo 
juos naktimis, ir jų kūnai pūliavo, tino, ėjo gumbais. Kai kurie 
mirė; kiti pergelto, taip sudžiūvo, apžėlė barzdomis ir apsileido, 
jog širdį gėlė į juos bežiūrint... 

— Ogiustai, duokš lašinius! — suriko Keniu. 

Ir, paėmęs padėklą, pradėjo atsargiai mėtyti katilan lašinių 
gabaliukus, maišydamas medinio šaukšto galiuku. Lašiniai lydėsi. 
Nuo viryklės ėmė virsti dar sūdresni garai. 

— O kogi jie gaudavo valgyti? — labai susidomėjusi paklau- 
sė Polina. 

— Sukirmijusių ryžių ir sudususios mėsos, — ūmai paduslė- 
jusiu balsu atsakė Floranas.— Prieš valgant ryžius, reikėdavo 
išrankioti kirmėles. Jei mėsą iškepdavai ir gerai ištroškindavai, 
dar galėdavai ją praryti, bet jei tik išvirdavai, ji taip dvokdavo, 
jog širdį pykindavo. 

— Jau geriau sausą duoną valgyčiau,— truputį pamąsčiusi, 
tarė mergytė. 

Baigęs kapoti mėsą, Leonas pastatė dubenį su dešrelių įdaru 
ant ketvirtainio stalo. Avukas, kuris tupėjo ten įsmeigęs akis į 
Floraną, tarytum. nepaprastai stebėdamasis ta istorija, gavo tru- 
putį pasitraukti, kad ir labai nenoriai. Jis susirietė murkdamas, 
įbedė nosį į įdarą. Tuo tarpu Liza negalėjo nuslėpti nei nuostabos, 
nei pasidygėjimo: sukirmiję ryžiai ir sudususi mėsa, be abejo, 
atrodė jai sunkiai įsivaizduojama šlykštynė, daranti gėdą tiems, 
kurie visa tai valgė. Ir gražiame, romiame dešrininkės veide, 
taipgi išpampusioje kaklo gysloje atsispindėjo slepiamas pasi- 
baisėjimas priešais sėdinčiu žmogumi, mitusiu visokiausia 
bjaurastimi. 

— Ne, gyventi ten buvo ne pyragai, — toliau kalbėjo Flora- 
nas, pamiršęs mažylę Poliną ir nejučia nukreipęs akis į rūkstantį 
katilą.— Kas dieną vis nauji įžeidimai, amžina priespauda, nė 
šešėlio teisingumo, jokios užuojautos Žmogui, — visa tai siutino 
kalinius, liguista pagieža iš lėto degino juos lyg karštligė. Gyve- 
nom kaip gyvuliai, virš pečių amžinai kybojo botagas. Tie niekšai 
norėjo užmušti mumyse žmogų... To negalima, neįmanoma pa- 
miršti. Kada nors tos kančios pareikalaus keršto. 

Jis nuleido balsą ir jį nustelbė smagus spirgų šnypštimas ka- 
tile, garsus taukų burbuliavimas. Tačiau Liza išgirdo jo žodžius 
ir išsigando baisios neapykantos išraiškos, ūmai šmėkštelėjusios 
jo veidu. Ir Liza tarė sau, kad jis veidmainys, tik dedasi gerutis, 
nutaisydamas saldžią miną. 

Tai, kad Floranas prašneko pusbalsiu, dar labiau nudžiugino 
Poliną. Ji muistėsi ant kelio, pasakos sužavėta. 

— O kas gi varguoliui, kas nutiko varguoliui? — klausinė- 
jo ji. 

Floranas žvilgtelėjo į mažylę Poliną, prisiminė, kur esąs, ir 
vėl liūdnai nusišypsojo. 

— Varguoliui nepatiko gyventi toje saloje, — tarė jis.— Vie- 
na vienintelė mintis sukosi jo galvoje: pabėgti, perplaukti jūrą, 
pasiekti krantą, — kartais giedru oru matydavai horizonte baltą 
ruoželį. Bet pabėgti ne taip jau paprasta. Reikėjo surišti plaustą. 
Jau anksčiau kai kas iš kalinių mėgino bėgti, todėl saloje buvo 
iškirsti visi medžiai, kad kiti nepasidarytų luoto. Sala buvo visiš- 
kai plika, grynai gryna, tokia išdeginta kaitrios saulės, kad gy- 
venti joje darėsi vis pavojingiau, vis grėsmingiau. Tuomet var- 
guoliui ir dviem jo draugams dingtelėjo mintis pasinaudoti rąs- 
tais, iš kurių buvo suręstos jų lūšnos. Vieną vakarą jie leidosi 
kelionėn, sausomis šakomis surišę kelis sutrūnijusius rąstus. 
Vėjas varė plaustą kito kranto link. Švintant bangos taip smar- 
kiai bloškė jį ant smėlėto kranto, jog rąstai iširo ir nuplaukė į 
jūrą. Trys nelaimingieji ko nežuvo smėlyje; įgrimzdo į jį ligi 
juosmens, o vienas net iki smakro, ir kiti du vargais negalais jį 
ištraukė. Galop jie nusigavo ligi uolos, vos ne vos visi trys ant 
jos sutilpo. Saulei patekėjus, priešais pamatė krantą — ruožą 
pilkų uolų, užtveriančių visą horizontą. Du iš jų — jie mokėjo 
plaukti — ryžosi gautis prie tų uolų: jau geriau iškart nuskęsti ne- 
gu iš lėto mirti badu ant uolos. Draugui pažadėjo grįžti, kai tik pa- 
sieksią sausumą ir prasimanysią valtį. 

— O! Štai dabar aš jau žinau! — sušuko mažylė Polina, 
džiaugsmingai plodama delniukais.— Čia pasaka -apie tą poną, 
žvėrių suėstą. 

— Jiems pavyko nusigauti iki kranto, — toliau pasakojo Flo- 

ranas, — bet kraštas buvo negyvenamas, tik po keturių dienų jie 
surado valtį... Kai priplaukė prie uolos, pamatė, jog draugas guli 
aukštielninkas, rankos ir kojos apgraužtos iki kaulų, veidas iš- 
draskytas, o pilve knibždėte knibžda krabai, todėl šonai juda, 
tarytum tas pusiau suėstas ir dar šviežias lavonas bandytų įtūžęs 
kažin ką surikti. | 

Liza ir Ogiustinė žagtelėjo iš pasišlykštėjimo. Leonas susirau- 
kė taisydamas kiaulės žarnas, kad būtų patogiau kimšti dešras. 
Keniu pertraukė darbą ir pažvelgė į žiaukčiojantį Ogiustą. Juo- 
kėsi tik viena Polina. Krabų knibždantis pilvas nežinia kaip atsi- 
dūrė vidury virtuvės, ir prie gardžių taukų ir svogūnų kvapsnių 
prisidėjo nemalonus tvaikas. 

— Duokš kraują! — suriko Keniu, beje, nesiklausęs Florano 
pasakojimo. 

Ogiustas atnešė abu ąsočius. Ir ėmė iš lėto pilti kraują į kati- 
lą siaurutėmis raudonomis čiurkšlėmis, o Keniu tuo tarpu įnirtin- 
gai maišė tirštėjantį viralą. Kai ąsočiai liko tušti, iš dėžučių, ka- 
bančių virš viryklės, Keniu ėmė žiupsniais barstyti prieskonius. 
Ypač nešykštėjo pipirų. 

— Ten ir paliko jį, tiesa? — paklausė Liza.— Jie laimingai 
grįžo? 

— Kai jie plaukė atgal,— atsakė Floranas,— vėjas pasisuko 
ir nunešė juos į atvirą jūrą. Banga išplėšė jiems vieną irklą, van- 
duo taip įnirtingai griuvo į valtį sulig kiekvienu vėjo gūsiu, kad 
jie turėjo be paliovos semti jį rankomis iš valties. Šitaip jie suko- 
si netoli kranto, čia audros nubloškiami jūron, čia mūšos varomi 
atgal, kol pagaliau baigė visas maisto atsargas, liko be duonos 
kąsnelio. Tatai truko tris dienas. 

— Tris dienas! — suriko dešrininkė nustėrusi.— Tris dienas 
nevalgę! | 

— Taip, tris dienas nevalgę. Kai rytys pagaliau išmetė juos 
ant kranto, vienas bėglys buvo toks nusilpęs, jog visą rytmetį 
išgulėjo ant smėlio. Vakare jis mirė. Veltui jo draugas bandė pri- 
versti jį kramtyti nuo medžio nuplėštus lapus. 

" Tuo metu Ogiustinė ūmai suprunkštė, bet, susigėdusi savo 
juoko ir nenorėdama pasirodyti kietaširdė, suvapėjo: 

— Ne, ne, aš ne todėl juokiuos. Aš iš Avuko... Pažiūrėkit į 
Avuką, ponia! 

Liza irgi nusijuokė. Matyt, Avukui, kurio panosėje stovėjo 
padėklas su dešrelių įdaru, pasidarė negera ir koktu nuo visos tos 
mėsos. Jis pašoko ir įniko letena greitai draskyti stalą, lyg norė- 
damas užkasti padėklą, — taip paprastai daro katės, užkasdamos 
savo išmatas. Paskui jis nusisuko nuo padėklo ir atsigulė ant šono 
prisimerkęs, rąžydamasis, su neapsakoma palaima trindamasis 


78 


galvą į stalą. Tuomet visi ėmė girti Avuką, tvirtinti, jog jisai 
niekada nevagia, nors padėtum mėsą jam panosėje. O Polina 
labai padrikai papasakojo, kad liežuviuku jis nulaižąs jai pirštus 
po pietų, ją nuprausiąs ir.nė kiek nedreskiąs. 

Tačiau Liza vėl grįžo prie klausimo: ar įmanoma išgyventi 
tris dienas nevalgius. Jos manymu, neįmanoma. 

— Ne! — tarė ji. — Netikiu!.. Beje, nėra tokio žmogaus, kuris 
būtų išbuvęs tris dienas nevalgęs. Kai sakoma: „Tas ir tas miršta 
badu“, tai čia tik žodžiai. Žmonės visad valgo — daugiau ar ma- 
žiau, bet valgo. Tiktai kokie visų apleisti, žuvę žmonės, kokie... 

Savaime suprantama, ji buvo besakanti „kokie valkatos ', 
bet susigriebė pažvelgusi į Floraną. Ir niekinamai iškreiptos lū- 
pos, ir žvilgsnis sakyte sakė tai, ką ji nutylėjo: tik paskutiniai 
niekšai va taip netikusiai dvesią badu. Žmogus, galintis tris dienas 
nevalgyti, jos akimis žiūrint, buvo nepaprastai pavojingas. Juk, 
šiaip ar taip, dori žmonės niekada neatsidursią tokioje padėtyje. 

Dabar Floranas duso nuo karščio. Priešais jį krosnis, į kurią 
Leonas įmetė kelis semtuvėlius anglių, šnarpštė nelyginant vie- 
nuolis, miegantis saulėkaitoje. Darėsi -vis karščiau. Ogiustas, 
pristatytas prižiūrėti katilų su taukais, stačiai plaukė prakaitu, o 
Keniu, rankove šluostydamasis kaktą, laukė, kol išsimaišys kaip 
reikiant kraujas. Virtuvėje dvelkė sočiu mieguistumu, slogiu 
persisotinimu. 

— Palaidojęs savo draugą smėlyje, — toliau pasakojo Flora- 
nas, — vargdienis nuėjo sau vienas, kur akys veda. Olandų Gvi- 
jana, kur jis buvo atsidūręs, — tai miškingas kraštas, pilnas upių 
ir pelkių. Daugiau nei savaitę ėjo jis, bet neužtiko nė vienos sody- 
bos. Jautė, jog kiekviename žingsnyje jo tykoja mirtis. Dažnai, 
bado traukulių tampomais viduriais, jis nedrįsdavo atsikąsti gra- 
žiausių vaisių, apkibusių medžius; jis bijojo metalinio atspalvio 
uogų, jų mazguotų kekių, varvančių nuodais. Kiauras. dienas jis 
kėblino po tankių šakų skliautais, nematydamas nė lopinėlio 
dangaus, slinko. žalsvoje prieblandoje, kurioje viskas alsavo siau- 
bu. Baisingai šnarėdami sparnais, virš galvos pakildavo didžiu- 
liai paukščiai; o jų kryksmai primindavo mirštančiojo kriokimą; 
prieš pat nosį tankme šuoliais pralėkdavo beždžionės, galvotrūk- 
čiais pradundėdavo žvėrys, sujudindami medžių liemenis, ir nuo. 
jų, lyg vėjui pasiautus, pabirdavo lapų lietus; bet ypač sugniauž- 
davo lediniais pirštais siaubas, kai, dėdamas koją ant minkštos 
sausų lapų paklotės, tarp baisingai susimazgiusių šaknų pastebė- 
davo šmėkščiojant gyvates, jų mažas galvutes. Kai kurie tankmės 
kampeliai, drėgnos prieblandos kampeliai, knibždėte knibždė- 
davo šliužų — juodų, geltonų, violetinių, dryžų kaip zebrai, rainų 
kaip tigrai, suvytusių žolių spalvos, — ūmai pabaidyti, jie išlaks- 

akmenį, kad galėtų išsigauti iš klampaus raisto; kartais valandų 
valandas išstovėdavo ant tokio akmens, siaubo surakintas, iš tolo 
pamatęs laukymėje smauglį, kuris, susivyniojęs ir aukštai iškėlęs 
galvą, siūbuodavo lyg milžiniškas medžio kamienas, tviskėdamas 
auksiniais šarvų žvynais. Naktimis varguolis miegodavo me- 
džiuose, baimindamasis menkiausio šnaresio, jam rodėsi, jog 
šalimais, tamsoje, šliaužiąs begalinis žvynuotas kūnas. Jis duso 
po tuo bekraščiu lapijos skliautu; miško prietema alsavo tvaikiu 
karščiu nelyginant gerai prikūrenta krosnis, tvoskė drėgme, 
smardžiu šutu, prigėrusiu gailaus kvapniųjų medžių aromato ir 
salsvo gėlių dvoko. Paskum, kai varguolis pagaliau ištrūko iš 
girių, kai po ilgų klajonių vėl pamatė dangų, priešais atsivėrė 
plačios upės, užtverdamos jam kelią; jis leidosi pasroviui, sek- 
damas, ar nešmukštelės kur nors pilka aligatoriaus ketera, 
smaigstydamas žvilgsniu vandens nešamas žoles, plaukte plauk- 
damas ten, kur pasitaikydavo saugesni vandenys. Už upių vėl 
prasidėdavo girios. O kartais nusidriekdavo plačios derlingos 
lygumos, vešliai prižėlusios vietovės, šen bei ten giedruojančios 
skaisčiu ežerėlio veidrodžiu. Tuomet jis darydavo didelį vingį, 
eidavo tirdamas kiekvieną žemės pėdą, tolydžio būdamas per 
plauką nuo mirties, nes tos viliojančios lygumos, žliugsėdamos 
kas žingsnis, grasėsi jį praryti. Aukštutėlė žolė, mintanti susi- 
kaupusiais puvėsiais, ištisai dengia pūvančias pelkes, skysto 
dumblo bedugnes; ir visame tame žalumos greime, iki pat hori- 
zonto plytinčiame bekraščiais tamsžaliais plotais, pasitaiko tik 
siauri tvirtos sausumos liežuviai, ir jei nenori amžinai atsisveikin- 
ti su šiuo pasauliu, turi žinoti, kaip jie išsidėstę. Vieną vakarą 
mūsų varguolis įsmuko ligi juosmens. Bandydamas išsikapanoti, 
sulig kiekvienu judesiu grimzdo vis giliau: dumblas, rodės, tuoj 
užkimš burną. Dvi valandas jis nė nekrustelėjo. Laimė, mėnuliui 
patekėjus, jam pasisekė įsitverti į medžio šaką virš galvos. Kitą 
dieną, kai jis pasiekė vieną sodybą, rankos ir kojos kraujavo su- 
žeistos, skaudžios, ištinusios nuo nuodingų įkandimų. Jis atrodė 
toks pasigailėtinas, toks peralkęs, kad žmonės jo persigando. 
Šeimininkas numetė jam maisto už pusšimčio žingsnių nuo trobos 
ir, apsiginklavęs šautuvu, atsistojo prie durų. 

Floranui nutrūko balsas; jis nutilo įsmeigęs žvilgsnį į tolumą. 
Atrodė, dabar jis kalbasi su savimi. Mažylę Poliną pjovė miegas, 
ji prisispaudė prie dėdės, atvertusi gavelę, iš paskutiniųjų steng- 
damasi, kad neužsimerktų nuostabos pilnos akutės. O Keniu siuto 
ant pagalbininkų. 

— Avigalvi! — rėkė jis ant Leono.— Žarnos, ir tos laikyti 
nemoki!.. Ko žiūri į mane? Ne į mane reikia žiūrėti, bet į žarną!.. 
Va šitaip. O dabar nebejudėk. 

Dešine ranka Leonas laikė iškėlęs ilgos žarnos galą, į kurį 
buvo įkištas kimštukas labai plačiu gurkliu; kaire ranka jis suk- 
damas dėjo kraujinę dešrą į plokščią dubenį — apskritą metalinį 
padėklą, o dešrininkas tuo tarpu dideliu šaukštu kabino tyrę ir 
grūdo į kimštuvą. Juoda juodutėlė, dar garuojanti košė tekėjo į 
žarną, ir ji tiesėsi pūsdamasi, gulė gražiomis ringėmis. Keniu 
nukėlė katilą nuo ugnies, ir dabar ryški žioruojančių žarijų šviesa 
nutvieskė juos abu, Keniu ir Leoną, siaurą paauglio profilį ir 
plačią dešrininko fizionomiją, šiltais rausvais tonais dažydama 
jų blyškius veidus ir baltus drabužius. 

Liza ir Ogiustinė susidomėjusios stebėjo tą procedūrą, ypač 
Liza, savo ruožtu aprėkusi Leoną, per stipriai gniaužantį žarną, 
nes šitaip, pasak jos, kraujinė dešra išeinanti gumbuota. Kai 
dešra buvo suraišiota, Keniu atsargiai nuleido ją į katilą su ver- 
dančiu vandeniu. Jis aiškiai atlėgo: dabar reikėjo tik išvirti ją, 
ir baigta. 

— O kaip varguolis, kas jam nutiko? — vėl suvapėjo Polina 
ir atsimerkė stebėdamasi, kad nebegirdi dėdės balso. 

Supdamas ant kelio mažylę, Floranas ėmė pasakoti dar lėčiau, 
tyliu ir giesmingu balsu nelyginant auklė, niūniuojanti lopšinę: 

— Varguolis nusikasė į didelį miestą. Iš pradžių miesto val- 
džia palaikė jį pabėgusiu katorgininku, kelis mėnesius kalino... 
Paskum paleido, ir jis dirbo kas pakliūva: vedė sąskaitybą, mokė 
vaikus rašto, kartą net parsisamdė juodadarbiu į žemės darbus... 
Ir be paliovos svajojo grįžti tėvynėn. Buvo jau beveik susitaupęs 
pinigų kelionei, bet netikėtai susirgo geltonuoju drugiu. Kaimy- 
nai palaikė jį mirusiu, išsidalijo visus jo drabužius, o kai jis pas- 
veiko, neberado net marškinių... Ir teko jam pradėti viską iš nau- 
jo. Varguolis buvo ligų priveiktas. Bijojo, kad ir liks ten amži- 
nai... Bet pagaliau jam pasisekė išvykti, jis grįžo namo. 

Jo balsas ėjo silpnyn, tylyn. Pagaliau užgeso, paskutinįsyk 
virptelėjus lūpoms. Pasakos pabaigos užliūliuota, mažylė Polina 
miegojo pasidėjusi galvą dėdei ant peties. Jis prilaikė ją ranka, 
vis dar sūpavo ant kelio — meiliai, vos juntamai. Niekas į jį 
nekreipė dėmesio, ir Floranas liko šitaip besėdįs savo vietoje 
su miegančiu vaiku ant rankų. 

Prasidėjo pats svarbumas, Keniu žodžiais tariant. Jis traukė 
dešrą iš katilo. Kad ji nesprogtų ir kad nesusipintų galai, Keniu 
kabino ją pagaliu, vyniojo ringėmis ir nešė į kiemą, kur ji turėjo 
greitai išdžiūti sietuose. Leonas jam padėjo prilaikydamas nuka- 
rusius galus. Nešamos per virtuvę virtinės sultingų kraujinių 
dešrų palikdavo driekenas garų, ir darėsi dar tvankiau. Baigęs 
lydyti taukus, Ogiustas paskutinįsyk metė žvilgsnį į katilus: tau- 
kai virė kunkulu, iš sproginėjančių burbulų kilo debesėliai gailių 

išgarų. Nuo pat vakaro pradžios bangomis plūdo riebūs garai, 
ir dabar jie tvindė visą virtuvę, temdė dujų žibintus, smelkėsi 
visur, ūku siausdami baltas, rausvomis dėmėmis išmuštas Keniu 
ir abiejų jo parankinių figūras. Liza ir Ogiustinė atsistojo. Visi 
pūkštavo, lyg būtų persivalgę. 

Ogiustinė paėmė ant rankų miegančią Poliną. Keniu, mėgęs 
pats užrakinti virtuvę, atleido Ogiustą ir Leoną, pasakęs, jog 
pats įnešiąs iš kiemo kraujinę dešrą. Leonas nuėjo raudonas kaip 
ugnis: jis pasikišo po marškiniais apie metrą kraujinės dešros, 
ko gera, deginte deginančios jam kūną. Keniu, Liza ir Floranas, 
likę vieni, tylėjo. Liza stačiomis valgė gabalėlį karštos kraujinės 
dešros atsikąsdama mažyčius kąsnelius ir šiepdama savo gražias 
lūpas, kad nenusidegintų; ir juodos dešros galas pamažėle išnyko 
rausvoje burnoje. 

— Ką gi,-- prabilo Liza,— Normandė apsišovė, be reikalo 
akis šoko draskyti... Šiandien dešra gardi. 

Pasigirdo beldimas į užpakalines duris, įėjo Gavaras. Kas 
vakaras jis užsisėdėdavo iki pat vidurnakčio pas poną Lebigrą. 
Jis atėjo galutinio atsakymo dėl jūros gėrybių paviljono inspek- 
toriaus vietos. 

— Suprantat,— paaiškino jis,— ponas Verlakas nebegali 
ilgiau laukti, jis tikrai rimtai serga... Tegu Floranas apsisprendžia.. 
Aš pažadėjau atsakyti rytoj iš pat ryto. 

— Kad Floranas sutinka, — ramiai atsakė Liza, vėl atsikąs- 
dama kraujinės dešros. 

Floranas vis dar sėdėjo ant kėdės, prislėgtas keisto slogučio, 
jis buvo bepašokąs, beprieštaraująs. 

— Ne, ne,— pridūrė dešrininkė,— viskas jau nuspręsta... 
Klausykit, mielasis Floranai, gana jau prisikentėjot: Stačiai šiur- 
pas krečia, kai prisimeni, ką čia dabar pasakojot... Laikas į vėžes 
stotis. Juk esat iš gerbiamos šeimos, gavot gerą išsilavinimą, ir 
jums nepritinka bastytis, lyg iš tiesų būtumėt benamis valkata... 
Jūsų amžiaus žmogui nevalia paikioti... Prikrėtėt kvailysčių, ką 
gi, žmonės jas pamirš, atleis jums. Grįžkit į savo aplinką, dorų 
žmonių aplinką, — žodžiu, gyvenkit kaip visi. 

„Floranas klausėsi nustebęs,, nebežinodamas, ką atsakyti. Be 
abejo, ji sakė tiesą. Tokia sveika, rami moteris niekam negalėjo 
linkėti bloga. Blogas galėjo būti tik jis, sudžiūvęs, pajuodęs ir 
įtartinas, svajojąs apie tokius dalykus, kad gėda prisipažinti. Jis 
niekaip negalėjo suprasti, kodėl ligi šiol dar spyriojosi. | 

Bet ji stačiai 'sruvo žodžiais, graudeno jį kaip mažą vaiką, 
prikrėtusį eibių ir dabar bauginamą žandarais. Kalbėjo kaip tikra 
motina, ' pateikdama tikrai įtikinamų argumentų. Paskum metė 
paskutinį: 

— Padarykit tai mūsų labui, Floranai. Kvartale mes užimam 
tam tikrą padėtį, kuri mus įpareigoja būti apdairius... Bijau, 
kad tik paskalomis mūsų neapkeltų,— čia kalbant, čia paliekant. 
O jeigu jūs užimsit inspektoriaus vietą, viskas bus gerai, turėsit 
šiokį tokį balsą, o ir mes jumis didžiuosimės. 

Liza tarytum glostyte jį glostė. Floranas jautėsi sklidinas 
palaimos; visas jis buvo lyg prisigėręs virtuvės kvapų, sočiai 
prisivalgęs patiekalų, kuriais dar kvepėjo viskas aplink; jis ri- 
tosi žemyn — į palaimingą sotybę, laiduojančią jam netrikdomą 
virškinimą toje taukais užplaukusioje aplinkoje, kur jis gyveno 
štai jau dvi savaitės. Po oda tūkstančiuose vietų maloniai kuteno 
augantys lašiniai, iš lėto apvelkantys visą jo esybę puriu ir pato- 
giu krautuvininkų luobu. Šią vėlyvą nakties valandą, prikūrento 
kambario tvankoje, išgaravo Florano užsispyrimas ir valia; jis 
apsalo užliūliuotas šio ramaus vakaro, kraujinės dešros ir lydytų 
taukų kvapo, storulės Polinos, užsnūdusios jam ant kelių, ir susi- 
griebė trokštąs šitaip leisti kitus vakarus, begalę vakarų, gal 
eisiančių jam į kūną. Bet paskutinį žodį tarti paskatino Avukas. 
Avukas kietai miegojo išvertęs pilvą, viena letena prisidengęs 
nosį, o uodegą pasitiesęs pašonėj nelyginant patalus; jis miegojo 
mėgaudamasis tokia begaline katino laime, jog Floranas, žiūrėda- 
mas į jį, suniurnėjo: 

— Ne! Šiaip ar taip, labai jau būtų kvaila... Aš sutinku. Pasa- 
kykit, kad aš sutinku, Gavarai. 

Tuomet Liza baigė valgyti dešrą ir prijuostės kraštu dailiai 
nusišluostė pirštus. Paskui pasišovė atnešti dieveriui žvakę su 
žvakide, o Gavaras ir Keniu tuo tarpu sveikino Floraną vienąsyk 
apsisprendus: be galo nebūsią galo, iš politikos sviesto nesuksi, 
tik vargo prisigyvensi. Ir Liza stovėjo su degančia žvake rankoje, 
patenkinta ir rami kaip šventoji karvė žiūrėjo į Floraną, ir gražus 
jos veidas buvo sklidinas džiaugsmo. 


III 


Po trijų dienų, atlikus visus formalumus, prefektūra priėmė 
Floraną iš pono Verlako rankų, galima sakyti, užmerktomis aki- 
mis — paprasčiausiai laikinai įtaisė į jo vietą, ir tiek. Gavaras 
įsipiršo Floraną ir Verlaką lydėti. Paskui, kai juodu pasiliko vieni 
du gatvėje, Gavaras įniko kumščiuoti Floraną alkūnėmis, pašai- 
piai merkė jam ir kvatojo netardamas nė žodžio. Matyt, labai 
jau juokingi pasirodė jam policininkai, sutikti Laikrodžio kranti- 
nėje, nes, eidamas pro šalį, jis susikūprino ir stipriai sučiaupė 
lūpas, kaip tai daroma, kai nenorima nusijuokti kam nors stačiai 
į akis. 

"Nuo rytojaus dienos ponas Verlakas apsiėmė supažindinti 
naują inspektorių su jo pareigomis. Jis pasisiūlė keletą rytmečių 
pagret vedžioti Floraną po tą kunkuliuojantį pasaulį, kurį jis 
turėsiąs prižiūrėti. Vargšelis Verlakas, kaip vadino jį Gavaras, 
buvo blyškus žmogelis, amžinai kosulio draskomas, apsimuturia- 
vęs flanelėmis, šalikais ir skepetaitėmis, vėsiame ir drėgname 
žuvų paviljone liesomis it ligoto vaiko kojytėmis žirgliojantis 
tarp tekančio vandens latakų. 

Patį pirmąjį rytą, septyniomis atėjęs į Hales, Floranas pasi- 
juto Žuvęs, sustojo pasimetęs, visiškai apdujęs. Aplink devynis 
aukciono stalus jau slampinėjo perpirklės, rinkosi Halių tarnau- 
tojai su įrašų knygomis, o prieš aukciono kasas, laukdami mokė- 
jimų, ant suverstų kėdžių sėdėjo siuntėjų patikėtiniai su odiniais 
krepšiais ant peties. Tarp aukciono stalų ir šaligatvių, atitvertame 
plote, buvo iškraunamos ir išpakuojamos prekės. Krautuvėlėse 
palei prekybos aikštelę augo krūvos nedidelių pintinėlių, ten be 
perstojo plaukė dėžės ir krežinės, kūpsojo vis aukštesnės rietuvės 
maišų su midijomis, iš kurių čiurkšlėmis sruvo vanduo. Žargsty- 
dami per krūvas, skubrūs skaičiuotojai-priėmėjai vienu trūkiu 
nuplėšdavo. šiaudus nuo dengtų pintinėlių, išpildavo jas ir mes- 
davo šalin, o paskum kiekvieną prekių partiją staigiai išskirsty- 
davo po dideles apvalias pintines, be kita ko, stengdamiesi paro- 
dyti prekes iš geriausios pusės. Išrikiavus tas pintines, Floranui 
pasirodė, jog ant šaligatvio bangos išmetė visą guotą žuvų, dar 
virpančių, blizgančių rausvu perlamutru, kraujo raudonumo 
koralais, pieno baltumo perlais,— mirguliuojančių visomis 
vandenyno spalvomis ir įvairiausių žalsvumo tonų atspalviais. 

Gelmių dumbliai, tarp kurių snaudžia mįslingas didžiųjų van- 
denų gyvenimas, užmesto tinklo malonei atidavė sumišai visą sa- 
vo turtą: menkes, plakius, pledekšnes, plekšnes — paprastas pil- 
kšvas žuvis balzganomis dėmėmis; melsvus jūros ungurius, pa- 
našius į didelius žalčius, mažutėmis juodomis akutėmis, tokius 
slidžius, jog, atrodė, jie dar gyvi, dar šliaužioja; buvo čia ir plo- 
kščių rajų balkšvais pilvais su šviesiai raudonu apvadu, nuosta- 
biomis nugaromis su dygliais per visą keterą ir iki pat uodegos 
pelekų išmargintomis cinoberiniais žvyneliais ir išilginiais Flo- 
rencijos. bronzos dryžiais, niūriu margumu primenančiomis rupū- 
žės odą arba nuodingą gėlę; buvo čia ir ryklių, siaubingų jūros 
šunų, šlykščių, apskritagalvių, plačiai ištemptomis kaip šypsan- 
čių kinų dievukų burnomis, trumpais ir mėsingais šikšnosparnių 
sparnais, — tos pabaisos, ko gera, šiepdamos dantis, jūrų grotose 
saugo neįkainojamus lobius. Toliau buvo gražuolės žuvys, išdės- 
tytos skyrium plokščiose gluosnio vytelių pintinėse: raižytinio 
sidabro lašišos, kurių kiekvienas žvynelis tarytum iškaltas lygaus 

metalo paviršiuje; kuojos storesniais ir, sakytumei, grubesnio 
darbo žvynais; dideli uotai, stamboki šlyžiai smulkiais ir balsvais 
it rūgpienis ikrais; tunai, glotnūs ir blizgantys, panašūs į juosvus 
odmaišius; apvalaini jūros ešeriai plačiais žiomenimis, į kuriuos 
žiūrint nejučia dingsi mintis, ar nebus tose žiotyse mirties valan- 
dą įstrigusi kieno nors pernelyg įtukusi dvasia? Kur pažvelgsi, 
visur matei poromis sudėtas saulažuves, pilkas arba gelsvas; plo- 
nyčiai, sustingę vijūnai priminė alavo strypus; lyg žaizdos rau- 
donavo išlinkusių, tarytum raibuliuojančiu brokatu trauktų sil- 
kių kruvinos žiaunos; riebios dorados švietė karminu; auksašo- 
nės skumbrės žalsvais ir rusvais dryžiais išmargintomis nuga- 
romis mirguliavo visais perlamutro atšvaistais, rausvos balta- 
pilvės raudonsparnės, suguldytos pintinėse galvomis į vidurį, 
ribėjo vaivorykštinėmis uodegomis, keisto spalvų derinio —- 
perlų baltumo ir skaistaus raudonio — vėduoklėmis. Buvo ten 
ir nepaprastai gardžių mekšrų, ir tarytum raudoniu paskaistintų 
karpių, ir dėžės menkių, spindinčių opalo atspalviais, ir pintinė- 
lės karšių — dailutės, švarutėlės kaip pintinės nuo braškių, gar- 
džiai kvepiančios žibuoklėmis. Balkšvoje kraitėse knibždančių 
rausvų ir pilkų krevečių košėje it vos pastebimi karoliukai 
blizgėjo tūkstančiai akučių; ramstydamiesi savo suluošintomis 
kojomis, šiugždėjo dar gyvi dygliuotieji langustai, juodadryžiai 
omarai. 

Floranas nelabai klausėsi pono Verlako aiškinimų. Spindulių 
pėdas, iš viršaus krisdamas pro galerijos stiklinį skliautą, uždegė 
visas tas spalvas, bangų nuskalautas ir sušvelnintas, raibuliuo- 
jančias ir susiliejančias viena su kita: kiaukutų kūno spalvų to- 
nus, menkių opalą, skumbrių perlamutrą, mekšrų auksą, silkių 
marguliuojančius šilkus, lašišų didelius sidabro luitus. Rodės, 
tai undinė išbėrė žemėn iš savo skrynelių neregėtus negirdėtus 
papuošalus — kalnus tvaskančių vėrinių, milžiniškų apyrankių, 
didžiulių sagių, nežinia kam naudojamų barbariškų brangenybių. 
Dideli tamsūs akmenys, žalsvi ir violetiniai, ant rajų ir ryklių 
nugarų atrodė lyg įtverti į juodintą sidabrą; o plonyčiai vijūnų 
strypeliai, karšių uodegos ir plaukmenys buvo nelyginant rinkti- 
niai juvelyriniai dirbiniai. 

Bet tuo metu Floranui veidan pūstelėjo gaivus dvelksmas — 
pažįstamas kartokas ir sūrus jūros vėjas. Floranas prisiminė Gvi- 
janos krantus, tokius, kokius giedrą dieną matė nuo laivo denio. 
Jam pasidingojo, kad jis kokioje įlankoje jūrai nuslūgus, kai 
saulėkaitoje garuoja dumbliai; džiūva išnirusios uolos, stipriai 
atsiduoda jūros gėrybėmis gargždai. Aplink gardžiai kvepėjo 
šviežia šviežutėle žuvimi, taip aitriai ir erzinančiai, jog nejučia 
tįso seilės. 

Ponas Verlakas nusikosėjo. Drėgmė kiaurai smelkė, ir jis dar 
labiau apsimuturiavo šaliku. 

— O dabar,— tarė, — eime į gėlavandenių žuvų paviljoną. 

Ten, greta vaisių paviljono, paskutinio Rambiuto gatvės pra- 
džioje, prie aukciono šliejasi du apskriti baseinai, ketinėmis 
tvorelėmis padalyti į keletą skyrių. Iš varinių čiaupų, išlenktų 
it gulbės kaklas, plonytėmis čiurkšlėmis pilasi vanduo. Kiekvie- 
name skyriuje vanduo tai tyliai kunkuliuoja knibždant vėžiams, 
sių ungurių, čia susipinančių, čia vėl išsileidžiančių. Ponui Verla- 
kui vėl prasidėjo nežmoniškas kosulio priepuolis. Drėgnas oras 
čia buvo veik be kvapo: atsidavė lyg upe, lyg smėlyje telkšančiu 
drungnu vandeniu. 

Tą rytą iš Vokietijos privežta gausybė vėžių — kalnai dėžių ir 
pintinių. Be to, turgus buvo užverstas Olandijos ir Anglijos balto- 
siomis žuvimis. Virpėjo iškraunami Reino karpiai, rusvi, auksa- 
spalviai, kerintys akį savo metaliniu spindesiu ir žvynais — ema- 
lių mozaika bronzos įtvarais; žiopčiojo didelės lydekos, grasios 
geležies pilkumo upių plėšikės, šiepdamos plėšrias žiotis; juoda- 
vo puikūs lynai, lyg nulieti iš raudonojo vario, šen bei ten apėju- 
sio žalėsiais. Tarp tų griežtų auksinių spalvų ryškiai baltavo 
pintinės gružlių ir ešerių, padėklai upėtakių, krūvos paprastųjų 
aukšlių, krytimis gaudomų žuvyčių, kurių keterų mėlynas plie- 
nas papilvės link ėjo vaiskyn, šviesyn; ir tame milžiniškame 
natiurmorte ryškia nata akį traukė jaunučiai, bet storoki sniego 
baltumo ūsoriai. Atsargiai pilami iš maišų, į skiaures pliumpsėjo 
jauni karpiai; jie apsiversdavo, akimirką plūduriuodavo ant šo- 
no, paskum nerdavo ir dingdavo vandeny. Maži unguriai ūžtel- 
davo iš pintinių vienu metu, grimzdavo baseino dugnan it susi- 
pynęs gyvačių mazgas, o didieji, storumo sulig vaiko ranka, iškė- 
lę galvas, patys sliuogdavo į vandenį raitydamiesi nelyginant 
žalčiai, smunkantys į krūmus. Ir visos žuvys, nuo pat ryto merdin- 
čios nešvariose gluosnio vytelių pintinėse, troško iš lėto viena 
po kitos aukciono šurmuly: žiopčiodavo įtraukdamos žiaunas, 
tarytum gerdamos drėgną orą, ir tas bežadis žagsėjimas karto- 
davosi kas trys sekundės, — atrodė, jog žuvys be perstojo žio- 
vauja. 

Tuo tarpu ponas Verlakas nusivedė Floraną atgal prie pre- 
kystalių su jūros gėrybėmis. Vedžiojo jį visur, aiškino pačius 
sudėtingiausius klausimus. Paviljone, palei tris sienas, grūdosi 
milžiniška minia — siūbuojančių galvų jūra aplink devynias 
aukciono kontoras, o viršum minios, atsisėdę ant aukštų tabu- 
rečių, buvo matyti tarnautojai, kažin ką rašantys į savo knygas. 

— Kąė — paklausė Floranas.— Nejaugi visi jie dirba ko- 
misionierių naudai? 

Tuomet Verlakas apėjo drauge su Floranu paviljoną ir įvedė 
jį į vieną aukciono kontorą. Išaiškino, kiek skyrių sudaro ir 
kiek žmonių aptarnauja tą kontorą — didelį geltonų lentų ba- 
raką, dvokiantį žuvimi ir aptaškytą purvais, tyškančiais iš pre- 
kydėžių. Pačiame viršuje, stiklinėje būdelėje, municipaliteto 
mokesčių skyriaus valdininkas rašėsi siūlomas kainas. Žemėliau, 
ant aukštų kėdžių, sėdėjo dvi moteriškės ir, užsikvempusios 
ant siaurų staliukų, į knygas rašė komisionieriams parduodamų 
prekių kainas. Kontora dviejų aukštų; apačioje, gale akmeninio 
prekystalio, einančio skersai barako, aukcionininkas stato pin- 
tines su žuvimis, šaukia kainas už visą partiją arba už atskiras 
žuvis; jeigu tos didelės, o viršuje raštininkė su plunksna rankoje 
laukia, kada bus paskelbta paskutinė kaina. Tr Verlakas parodė 
Floranui, jog priešais, lygiai tokiame pat geltonų lentų barake, 
sėdi kasininkė, nepaprastai stora senė, rikiuodama vieno sū ir 
penkių frankų monetų stulpelius. 

— Čia dviguba kontrolė,— tarė jis,— ją vykdo ir Senos 
departamento prefektūra, ir policijos prefektūra. Policijos pre- 
fektūra, skirianti komisionierius, tvirtina, kad jos kompetenci- 
jon įeina ir jų priežiūra. Miesto savivaldybė savo ruožtu pagei- 
dauja stebėti sandėrius, kad galėtų nustatyti mokesčius. 

Jis kalbėjo toliau savo silpnu abejingu balsu, nuosekliai dės- 
tydamas abiejų prefektūrų nesutarimus. Floranas beveik nesi- 
klausė. Žiūrėjo į raštininkę, sėdinčią priešais ant aukštos kėdės. 
Buvo tai augalota, kokių trisdešimties metų brunetė didelėmis 
juodomis akimis, savimi pasitikinčios išvaizdos; ilgi jos pirštai 
mikliai valdė plunksną, — taip rašo išsilavinusi panelė. 

Staiga jos dėmesį patraukė spigus balsas — tai aukciono 
įkainotojas siūlė pirkti puikų uotą. 

— Parduodama už trisdešimt frankų!.. Trisdešimt frankų!.. 
Trisdešimt frankų! 0 

Jis kartojo skaičių įvairiais tonais, progiesmiu, lyg, keistą 
gamą, sukrečiančią netikėtais balso atskambiais. Buvo tai kuprys, 
pasišiaušęs, iškreipto veido, prisijuosęs plačią mėlyną prikyštę 
su antkrūtiniu. Atkišęs ranką ir žaibuodamas akimis, vėl siu- 
tingai sukliko: . 

— Trisdešimt vienas! Trisdešimt du! Trisdešimt trys! Tris- 
dešimt trys penkiasdešimt!.. Trisdešimt trys penkiasdešimt!.. 

. Jis atsikvėpė sukiodamas pintinę su uotu ant akmeninio pre- 
kystalio ir stumdamas ją priekin, o žuvininkės tuo tarpu palin- 
kusios pirštų galiukais atsargiai badė uotą. Paskum kuprys vėl 
pratrūko užsidegęs nauju įkarščiu, tarytum ranka svaidydamas: 
kiekvieno pirkėjo siūlomus skaičius, pastebėdamas menkiausią 
ženklą, pakeltą pirštą, antakio krustelėjimą, mirktelėjimą,- lūpų 


87. 


judesį, ir visa tai darė taip greitai ir taip smagiai bėrė skaičius, 
jog Floranas, nespėdamas jo sekti, visai sutriko, kai kuprys stai- 
ga užtraukė progiesmiu kaip bažnyčios choristas, kartojantis 
paskutinę psalmės eilutę: 

— Keturiasdešimt du! Keturiasdešimt du!.. Uotas už keturias- 
dešimt du frankus! 

Paskutinę kainą pasiūlė gražioji Normandė. Floranas paži- 
no ją tarp žuvininkių, išsirikiavusių už geležinės aukciono tvo- 
relės. Rytas buvo vėsus. Už tvorelės margavo virtinė kailinių 
apykaklių, ištisa paroda putlių krūtų, mėsingų pečių, atsikišusių 
pilvų, aptemptų plačiomis baltomis prijuostėmis. Vyturais pa- 
dabinta aukšta šukuosena, baltutėle švelnia oda, dailiai parišta 
nėriniuota skepetaite gražioji Normandė puikavo tarp susivė- 
lusių skarotų moterėlių, tarp mėlynanosių taurelės mėgėjų, tarp 
įžūliai išsišiepusių snukių, tarp plačiai išžiotų burnų, panašių į 
švarplėtą puodą. Normandė irgi pažino ponios Keniu pusbrolį 
ir, neslėpdama nuostabos, suskato šnibždėtis su kaimynėmis. 

Balsų šurmulys pasidarė toks garsus, jog ponas Verlakas 
atsisakė tolesnių aiškinimų. Prekijai ant šaligatvių šaukė nesa- 
vais balsais piršdami dideles žuvis, ir atrodė, jog balsai sklinda 
iš milžiniškų garsiakalbių; ypač griaudėjo vienas, nuo kurio 
drebėjo net Halių skliautai; jis plyšojo užkimęs, springdamas: 
„Midijos! Midijos!“ Vieni pylė midijas iš maišų tiesiai į pintines, 
kiti sėmė jas kastuvais. Pro šalį plaukė krepšiai su žuvimis — 
rajomis, plekšnėmis, skumbrėmis, upėtakiais, lašišomis: jas ne- 
šiojo priėmėjai, vis garsiau šurmuliuojant ir kliegiant miniai, 
braškant žuvininkių užgultai geležinei tvorelei. Atkišęs apatinį 
žandikaulį, kuprys plyšojo mostaguodamas liesomis rankomis. 
Galop jis užšoko ant taburetės, tarytum pliekiamas virtinės skai- 
čių, kuriuos gaudė ir svaidė atgal į minią: burna jo buvo persi- 
kreipusi, plaukai išsidraikę, o iš perdžiūvusios gerklės veržėsi 
nebe žodžiai, bet neaiškus kriokimas. Viršuje sėdintis senukas, 
municipaliteto mokesčių skyriaus tarnautojas, kūpsojo įsigū- 
žęs į netikro karakulio apykaklę, tik nosies galiuką iškišęs iš 
po juodos aksominės šlikės; o augalotoji juodbruvė ramiai sau 
rašė sėdėdama ant aukšto pasėsto paraudusiu nuo šalčio veidu 
ir atsainiu žvilgsniu ir nė nemirkčiojo, nors prie pat jos kojų 
skardojosi kuprys. 

— Logrui niekas neprilygtų,— šypsodamas tarė ponas Ver- 
lakas.— Tai geriausias aukciono įkainotojas... Puspadžius, ir 
tuos, ko gera, įmanytų įpiršti vietoj plekšnių. 

Verlakas drauge su Floranu grįžo atgal į paviljoną. Iš naujo 
einant pro gėlavandenių žuvų aukcioną, kur varžytynės vyko 
nepalyginamai vangiau, Verlakas tarė, jog prekyba čia smun- 

kanti, jog upių žvejybai Prancūzijoje gresiąs pavojus. Blankus, 
neišvaizdus įkainotojas vienodu balsu, be menkiausio judesio, 
skelbė ungurių ir vėžių kainas, o priėmėjai vaikščiojo palei 
skiaures ir trumpakočiais graibštais gaudė parduotas žuvis. 

Tuo tarpu spūstis aplink kontoras didėjo. Kuo sąžiningiausiai 
atlikdamas Florano mokytojo vaidmenį, ponas Verlakas alkū- 
nėmis skynėsi kelią ir vedė savo įpėdinį į patį varžytynių tirštį. 
Plačių užmojų perpirklės ramiai laukė ten geriausių prekių, 
krovė nešikams ant pečių tunus, uotus, lašišas. Prekeivės dali- 
josi bendrai pirktas ant žemės išdėliotas pintines silkių ir smul- 
kių plekšnių. Buvo ten ir rentininkų, ketvirtą valandą ryto 
atėjusių iš atokių kvartalų nusipirkti šviežios žuvies ir galop 
susiviliojusių didele partija jūros gėrybių už keturiasdešimt 
penkiasdešimt frankų,— dabar jie bus priversti kiaurą dieną 
nertis iš kailio, kad iškaišiotų jas pažįstamiems. Vienur kitur 
siūbtelėdavo žmonių srautas, prasidėdavo baisi grūstis. Viena 
žuvininkė, suspausta iš visų pusių, stengėsi išsivaduoti švaisty- 
damasi kumščiais, visa gerkle kraudama kipšus. Paskui minia 
ūmai susitvenkdavo, lyg siena užtverdavo kelią. Pagaliau, vos 
gaudydamas kvapą, Floranas pareiškė, kad jau visko prisižiūrė- 
jęs, kad viską perpratęs. 

Ponas Verlakas padėjo jam išsprūsti iš grūsties, ir juodu 
kaktomuša susidūrė su gražiąja Normande. Ji sustojo priešais 
karalienės poza ir valdingu balsu paklausė: 

— Na, tai jau tvirtai apsispręsta, pone Verlakai: jūs paliekat 
mus? 

— Taip, taip, — atsakė žmogelis.— Važiuoju pailsėti į kaimą, 
į Klamarą. Pasirodo, man kenkia žuvų kvapas... Beje, štai šitas 
ponas užims mano vietą. 

Ir pasisuko į Floraną. Gražioji Normandė neteko žado. Ir, 
eidamas šalin, Floranas išgirdo, kaip ji, gniauždama juoką, pa- 
kuždėjo kaimynėms į ausį: „Čia tai bent! Na ir pasismaginsim!“ 

Žuvininkės ruošėsi prekiauti. Visais marmuriniais prekys- 
taliais srautu pliaupė vanduo iš kampuose atsuktų čiaupų. Atro- 
dė, žliaugia vidurvasario lietus: tiesios vandens čiurkšlės šniokštė 
ir, atsimušdamos į marmurą, tiško į šalis, o nuo nuožulnių pre- 
kystalių ritosi dideli lašai, teškėjo tyliai burgėdami it šaltinis, 
gėrėsi į takų purvą, kur jau čiureno upeliukai, daiktais išsilie- 
dami tvenkiniais, paskui šakojosi į tūkstančius atšakėlių ir kle- 
gėjo pakalnėn Rambiuto gatvės link. Kilo drėgnas ūkas, tarytum 
dulksna, dvelkčiojo Floranui į veidą tuo gaiviu alsavimu, tuo 
pažįstamu jūros vėju, karčiu ir sūroku, 0 pirmosios žuvys, išdė- 
liotos ant prekystalių, spindėjo rausvu perlamutru, kraujo rau- 
donumo koralais, pieno balzganumo perlais, — visomis mirgu- 

liuojančių šilkų spalvomis, visais vandenyno žalzganumo at- 
spalviais. 

Tas pirmas rytas sukėlė jam didelių abejonių. Jis jau gailė- 
josi nusileidęs Lizai. Rytojaus dieną, atsipeikėjęs nuo Keniu 
tižimą, jog ko neapsiverkė. Tačiau laužyti duoto žodžio nesi- 
ryžo, truputį bijojo Lizos: jau tarytum matė rūsčiai sučiauptas 
lūpas, nebylų priekaištą gražiame veide. Jo akimis žiūrint, Liza 
buvo pernelyg ori ir savimi patenkinta moteris, kad galėtum be 
niekur nieko ardyti jos planus. Laimė, Gavaras pakišo jam išga- 
ningą mintį. Tą -pačią dieną, kai ponas Verlakas vaikščiojo su 
Floranu po aukcionus, Gavaras pasivedėjo jį į šalį ir ėmė labai 
miglotai aiškinti, jog „tam vargetai Verlakui“ gyventi ne taip 
jau saldu. Paskum, truputį pasamprotavęs apie „sumautą vyriau- 
sybę“, kuri katorginiu triūsu žudanti savo tarnautojus, nepasi- 
rūpindama jų buitimi bent jau tiek, kad jie galėtų ramiai pasi- 
mirti, jis ryžtingai užsiminė, jog būtų gražu, jei dalį atlyginimo 
Floranas atiduotų buvusiajam inspektoriui. Floranas apsidžiau- 
gė ta mintimi. Tai. būsią teisingiausia, juk jisai, Floranas, tik 
laikinai pavaduojąs poną Verlaką, be to, jam nieko nereikią, 
nes ir nakvojąs, ir valgąs pas brolį. Gavaras pridūrė, jog, jo aki- 
mis žiūrint, būtų į valias, jei iš šimto penkiasdešimties frankų 
mėnesinio atlyginimo penkiasdešimt frankų Floranas paskirtų 
ponui Verlakui, ir, nuleidęs balsą, paaiškino, kad ilgai tatai 
neužsitęsią: vargšelis tikrai džiovos kiaurai sugraužtas. Juodu 
susitarė, kad Floranas aplankysiąs ponią Verlak, su ja viską ap- 
kalbėsiąs, idant neužsigautų vyras. Pagalvojus apie šį gerą darbą, 
Floranui atlėgo širdis, dabar, jau pasiaukojimo skatinamas, mie- 
lai sutiko eiti naujas pareigas — vėl prisiėmė vaidmenį, kuris 
jam buvo įprastas visą gyvenimą. Tik paprašė paukščių pirklį 
duoti žodį, jog tas niekam neprasitarsiąs apie jųdviejų sandėrį. 
Gavaras irgi nesąmoningai bijojo Lizos, tad saugojo paslaptį, ir 
tai buvo didis jo nuopelnas. 

Taigi visa dešrinė džiūgavo. Gražioji Liza kuo draugiškiau- 
siai laikėsi -<su dieveriu; siųsdavo jį gulti kaip galima anksčiau, 
kad keltųsi iš pat ankstaus ryto; paduodavo jam pusryčius stačiai 
nuo ugnies; jau nebesidrovėdavo kalbėtis su juo gatvėje: juk 
jis nešiojo. uniforminę kepurę. Džiaugdamasis tuo gražiu suta- 
rimu, Keniu kaip niekad jaukiai jausdavosi vakare prie stalo, 
tarp žmonos ir brolio. Vakarienė dažnai užsitęsdavo iki devy- 
nių, o prie prekystalio gaudavo stovėti Ogiustinė. Tai.būdavo 
ilgas virškinimo malonumas, atmieštas kvartalo paskalomis ir 
svariais dešrininkės samprotavimais apie politiką. Floranui tek- 
davo pasakoti, kaip einanti prekyba jūros gėrybių paviljone. 

Ilgainiui jis priprato prie to nuosaikaus gyvenimo, išmoko juo 
mėgautis. Gelsvas valgomasis buvo tokio miesčioniško valyvumo 
ir jaukumo, jog Floranas beregint ištiždavo, vos tik perženg- 
davo slenkstį. Gražioji Liza rūpinosi juo tarytum siausdama 
minkštais pūkų patalais, ir jis grimzdo į juos visas. Tie vaka- 
rojimai būdavo pilni abipusės pagarbos ir visiškos santarvės. 

Tačiau Gavaras Keniu-Gradelių namų aplinką laikė pernelyg 
apsnūdusia. Jis nesmerkė Lizos už jos palankumą imperatoriui, 
nes, jo žodžiais tariant, niekada nedera su moterimis kalbėti apie 
politiką, juo labiau kad gražioji dešrininkė, šiaip ar taip, labai 
dora moteris ir mokanti pasiutiškai gražiai prekiauti. Tad kojos 
pačios nešdavo jį pas poną Lebigrą, jis mielai leisdavo ten visus 
vakarus kartu su keliais draugais ir vienaminčiais. Floranui 
tapus jūros gėrybių paviljono inspektorium, Gavaras pamažėle 
išvedė jį iš kelio, kas vakaras kelioms valandoms nuviliodamas 
pas poną Lebigrą, visaip kurstydamas gyventi kaip viengun- 
giui — juo labiau dabar, kai turįs vietą. 

Ponas Lebigras laikė labai gražią vyninę, įrengtą prašmatniai, 
pagal paskutinį mados žodį. Stovėjo ji dešiniajame Pirueto gat- 
vės kampe, fasadu į Rambiuto gatvę, atitverta keturiomis ne- 
aukštomis norvegiškomis pušimis, augančiomis žaliose rėčkose, 
ir labai derėjo prie prabangios Keniu-Gradelių dešrinės. Pro 
vaiskius veidrodinius vitrinos stiklus matei salę, ištapytą vynuo- 
gienojų lapų vainikais ir vynuogių kekėmis švelniai žalsvame 
dugne. Asla buvo grįsta didelėmis baltomis ir juodomis plokštė- 
mis. Pačiame gale, už raudonos užuolaidos, po įvijais laiptais 
į biliardinę antrame aukšte, žiojėjo rūsio anga. Ypač prašmat- 
niai buvo įrengtas prekystalis, spindintis it gludintas sidabras. 
Cinkuotos skardos apdaila plačiu pūstu bordiūru gaubė pusiau 
baltą, pusiau raudoną marmurinį cokolį, nelyginant didįjį alto- 
rių dengė jį metalo juosta su ribuliuojančio vandens piešiniu. 
Viename prekystalio gale ant dujinės viryklės stovėjo porce- 
lianiniai arbatiniai variniais lankeliais su karštu vynu ir punšu; 
kitame gale stūksojo labai aukštas, skulptūriniais ornamentais 
gausiai išpuoštas marmurinis fontanas, iš kurio tryško vandens 
čiurkšlė, tokia vienoda ir pastovi, jog atrodė lyg sustingusi; 
vidury prekystalio, pačiame centre trijų cinkuotos skardos nuo- 
takų, buvo tarytum didžiulis dubuo vynui vėsinti ir stiklams 
skalauti: iš ten kyšojo žalzgani atkimštų butelių gurkliai. Abie- 
jose prekystalio pusėse pulkais rikiavosi ištisa armija stiklų: 
stikliukai degtinei, storos stiklinės vynui, vazelės desertui, 
taurelės absentui, bokalai alui, didelės taurės, — ir visi tie in- 
dai apversti dugnais aukštyn, balsvu paviršiumi atspindintys pre- 
kystalio metalo tvaskėjimą. Be to, po kairei stovėjo melchioro 

vaza smulkiems pinigams, o po dešinei — tokia pat vaza, kurioje 
stirksojo vėduokle išrikiuoti šaukšteliai. 

Paprastai ponas Lebigras sėdėdavo lyg soste už prekystalio 
ant raudona oda mušto minkštasuolio. Čia pat, po ranka, buvo 
likeriai — raižytinio krištolo ropinės, ligi pusės sukaišiotos į 
pastovo skyles; pakumpusia nugara jis rėmėsi į didelį veidrodį, 
užimantį visą tarpsienį, o virš galvos ėjo dvi lentynos — dvi 
stiklo plokštės, nustatytos grafinais ir buteliukais. Vienoje len- 
tynoje tamsiomis dėmėmis margavo buteliai su įvairiausiais — 
vyšnių, slyvų, persikų — antpilais ir trauktinėmis; kitoje, tarp 
simetriškai išdėliotų pakelių sausainių, šviesūs flakonai — žals- 
vi, rausvi, gelsvi — nejučia piršo mintį apie negirdėtus gėrimus, 
apie nuostabaus vaiskumo gėlių ekstraktus. Atrodė, jog tie fla- 
konai kabo ore ir tarytum šviečia skaisčiai baltame didelio vei- 
drodžio tvaskesy. 

Kad vyninė labiau panėšėtų į kavinę, pasienyje, prieš prekys- 
talį, ponas Lebigras pastatė du lakuoto ketaus staliukus ir ke- 
turias kėdes. Palubėje kabojo penkiašakis sietynas su matinio 
stiklo gaubtais. Po kairei, virš turniketo, pritvirtinto prie sienos, 
tiksėjo apskritas, perdėm auksuotas laikrodis. Be to, pačiame 
gale buvo atskiras kabinetas — vyninės kampelis, atitvertas 
balto, langeliais dažyto stiklo pertvara; dieną blausi šviesa sklis- 
davo pro langą, žvelgiantį į Pirueto gatvę; vakare virš dviejų 
marmuro spalva dažytų stalų degdavo dujų ragelis. Štai čia ir 
rinkdavosi kas vakaras po vakarienės Gavaras ir jo politiniai 
vienaminčiai. Čia jie jausdavosi kaip namie, netgi pripratino šei- 
mininką palikti jiems tą kabinetą. Kai paskutinis svečias užda- 
rydavo stiklinės pertvaros duris, jie pasijusdavo tokie saugūs, 
jog prašnekdavo tiesiai šviesiai, kad pagaliau laikas „imtis šluo- 
tos ir gerai apsišvarinti“. Tenai nedrįsdavo kišti nosies nė vienas 
lankytojas. 

Pačią pirmąją dieną Gavaras papasakojo Floranui šį tą apie 
poną Lebigrą. Tai esąs šaunus vyras, kartais net užeinąs drauge 
išgerti puodelio kavos. Jo nesivaržą, nes kartą jis pasakęs, jog 
keturiasdešimt aštuntaisiais kovęsis barikadose. Kalbąs nedaug, 
atrodąs nedidelio proto. Eidami į atskirą kabinetą, Gavaro vie- 
naminčiai be žodžių paspaudžią jam ranką per stiklus ir butelius. 
Šalia jo ant raudona oda mušto minkštasuolio dažniausiai sėdinti 
tokia šviesiaplaukė moterikė, pasamdyta aptarnauti lankytojų 
prie prekystalio,— mat kelneris balta prijuoste aptarnaująs sta- 
liukus ir biliardinę..Vardu ji esanti Roza, įš prigimties labai romi, 
labai nuolanki. Merkdamas akį, Gavaras pasakė Floranui, jog 
Rozos nuolankumas šeimininkui neturįs ribų. Beje, Gavaro vie- 
naminčiai mielai sutinką, kad juos aptarnautų. Roza, ir.ji, am- 

žinai tokia pat kukli ir laiminga; vaikščiojanti pro duris verdant 
karščiausiems politiniams ginčams. 

Tą dieną, kai paukštienos pirklys atsivedė Floraną pas savo 
bičiulius, kabinete už stiklinės pertvaros juodu rado tik vieną 
žmogų — kokių penkiasdešimties metų poną, pažiūrėti mąslios ir 
romios išvaizdos, duksliu tamsiai rudu paltu ir abejotino švarumo 
skrybėle. Jis sėdėjo prie pilno bokalo, smakrą parėmęs stora 
lazda dramblio kaulo bumbulu, burna skendėjo vešlioje barzdoje, 
o veidas atrodė bežadis it belūpė kaukė. 

— Kaip laikomės, Robinai? — paklausė Gavaras. 

Robinas tylėdamas atkišo ranką, neatsakė nė žodžio, pasi- 
sveikino tik miglota šypsena, šmėkštelėjusia akyse; paskum vėl 
parėmė smakrą lazdos bumbulu ir per bokalo viršų nužvelgė 
Floraną. Floranas buvo priprašęs Gavarą laikyti paslaptyje jo 
istoriją, kad nepasklistų pavojingų gandų, todėl nėmaž neužsi- 
gavo pastebėjęs, jog tas barzdotasai ponas labai atsargus ir gana 
nepatikliai į jį žiūri. Tačiau Floranas klydo. Robinas niekad 
negarsėjo kalbumu. Visada ateidavo pirmas, lygiai aštuntą va- 
landą, atsisėsdavo tame pačiame kampe, nepaleisdamas iš rankų 
lazdos, nenusivoždamas skrybėlės, nenusivilkdamas palto: niekas 
dar nebuvo matęs Robino be skrybėlės. Taip ir sėdėdavo iki 
vidurnakčio, klausydamasis kitų, ir per keturias valandas suge- 
bėdavo išgerti tik vieną bokalą alaus, tolydžio įdėmiai stebei- 
lydamas į kiekvieną kalbėtoją, lyg girdėtų akimis. Kai Floranas 
vėliau paklausė Gavaro nuomonės apie Robiną, šis labai gerai 
apie jį atsiliepė; jo žodžiais tariant, tai esąs didelis žmogus; nors 
ir negalėdamas aiškiai pasakyti, iš kur pasisėmęs tokių žinių, 
Gavaras apibūdino Robiną kaip vieną vyriausybei pavojingiau- 
sių opozicijos veikėjų. Robinas gyveno Sen Deni gatvėje ir nieko 
nesikvietė į svečius. Vis dėlto paukštienos pirklys sakėsi kartą 
lankęsis pas Robiną: vaškuotas parketas jo bute užklotas žaliais 
drobiniais takeliais, baldai aptraukti užvalkais, ant sienos kabąs 
alebastro laikrodis su kolonėlėmis. Ponia Robin — Gavaras ta- 
rėsi matęs ją tarpdury iš nugaros, tiesa, galvos neguldąs, jog 
tai buvusi ji,— esanti labai ori, sena dama, plaukus šukuojanti 
angliškai. Niekas nenumanė, kodėl juodu apsigyveno triukš- 
mingame prekybiniame kvartale; vyras ničnieko neveikė, die- 
nas leido nežinia kur, manėsi nežinia kuo ir kas vakarą pasiro- 
dydavo lyg nuvargęs ir laimingas keliauninkas, kopiantis į aukš- 
tosios politikos viršūnes. 

— Na, ar skaitėt štai šitą valdovo prakalbą? — EN: Ga- 
varas, imdamas nuo stalo laikraštį. 


Robinas patraukė pečiais. Staiga triukšmingai atsilapojo stik- 
linės pertvaros durys, vidun įlėkė kuprys. Floranas pažino auk- 

ciono įkainotoją: dabar buvo jis švariai nusimazgojęs rankas, 
valyvai apsirengęs, kaklą apsirišęs ilgu raudonu šaliku, kurio 
vienas galas karojo užkritęs ant kupros it veneciško apsiausto 
skvernas. 

— O, štai ir Logras! — vėl prašneko paukštienos pirklys.— 
Tuojau jis mums pasakys savo nuomonę apie valdovo prakalbą. 

Tačiau Logras buvo įsiutęs. Ko nenuplėšė kabyklos, kabin- 
damas savo skrybėlę ir šaliką. Išsidrėbė kėdėje, smogė kumš- 
čiu į stalą, nubloškė šalin laikraštį. 

— To dar betrūko, kad imčiau skaityti jų šlykštų melą! — 
atrėžė. 

Ir staiga prapliupo: 

— Kur tai girdėta, kad šeimininkai šitaip tyčiotųsi iš žŽmo- 
nių! Ištisas dvi valandas laukiau atlyginimo. Mūsų buvo dešimt 
žmonių kontoroj. Tai va, brangučiai, laukit kaip gervė giedros... 
Pagaliau ponas Manuri teikiasi atidardėti karieta, aišku, iš kokios 
nors kekšės. Visi tie komisionieriai — vagys ir ūžautojai... Ir 
dar išmokėjo algą smulkiais, kiaulė, ir gana. 

Robinas primerkė akis — atseit užjaučiąs Logrą. Tuo tarpu 
Logras netikėtai rado ant ko išgiežti apmaudą. 

— Roza! Roza! — pašaukė išsikišdamas pro duris. 

Ir kai jaunoji moteris atsistojo priešais visa virpėdama, jis 
užriko: 

— Na, ar dar ilgai į mane spoksosit?.. Matėt, kad atėjau, ir 
nenešat man mazagrano! 

Gavaras užsakė dar dvi taures mazagrano. Roza skubiai at- 
nešė, rūsčiai stebint Logrui, kuris tarytum įdėmiai apžiūrinėjo 
taures ir mažučius padėkliukus su cukrum. Nugėrė gurkšnį, tru- 
putį apsiramino. 

— O Šarvė turbūt jau nusibodo ten stypsoti... — tarė ne- 
trukus.— Jis laukia Klemansės gatvėje. | 

Tuo metu įėjo Šarvė, Klemansės lydimas. Buvo tai aukštas, 
prakaulus vyriškis, švariai nusiskutęs, smailia nosimi ir siau- 
romis lūpomis; gyveno jis Vaveno gatvėje, už Liuksemburgo 
sodo. Skelbėsi esąs „laisvos profesijos“, pagal politines pažiū- 
ras priklausąs ebertistams. Plaukus nešiojo ilgus ir banguotus, 
vilkėjo nuzulintu durtiniu kruopščiai išlygintais atvartais. Šarvė 
mėgo vaidinti Konvento šalininką, be saiko laidė kandžius žo- 
delius ir rodė tokį išprusimą — beje, keistai derinamą su puiky- 
be,— jog visados supliekdavo priešininkus. Gavaras jo bijojo, 
nors ir nedrįso prisipažinti; už akių sakydavo, jog Šarvė per toli 
nueinąs. Robinas visiems pritardavo — prisimerkdavo, šitaip 
duodamas ženklą, jog sutinka. Vienas tik Logras kartais susikib- 
davo su Šarvė, kai išeidavo kalba apie atlyginimus. Tačiau Šar- 

vė, būdamas valdingiausias ir labiausiai išprusęs, niekam ne- 
užleisdavo būrelio diktatoriaus vietos. Su Klemanse juodu gy- 
veno jau dešimt metų kaip vyras ir žmona, abu griežtai laiky- 
damiesi tam tikrų iš anksto aptarto sandėrio sąlygų. Floranas 
kiek stebėdamasis žiūrėjo į jaunąją moterį, bet pagaliau prisi- 
minė, kur ją buvo matęs: tai buvo ta pati augalota juodukė raš- 
tininkė, ilgais pirštais vedžiojusi plunksną taip lengvai, kaip tatai 
daro tik išsilavinusios panelės. 

Pasirodžius naujiems svečiams, Roza tuoj įėjo pavymui; ne- 
tardama nė žodžio, pastatė prieš Šarvė bokalą, o prieš Kleman- 
sę — padėklą, ir toji beregint suskato kruopščiai ruoštis grogą: 
pylė karšto vandens ant citrinos griežinėlių, SYNE juos šaukšteliu, 
įsipiltų lygiai tiek, kiek jai priklauso: mažą taurelę. Tuomet 
Gavaras supažindino Floraną su vienaminčiais, o svarbiausia — 
su Šarvė. Apibūdino juodu vieną kitam kaip pedagogus, itin 
gabius žmones, kurie sugebėsią sutarti. Bet buvo numanu, kad jis 
sulaužė žodį ir šį bei tą papasakojo, nes visi paspaudė jam ranką 
tvirtai ir reikšmingai, kaip masonų įprasta. Šarvė, ir tas kone 
šypsojo Floranui. Beje, visi kalbėjo be jokių užuominų. 

— Ar Manuri ir jums išmokėjo smulkiais? — paklausė Log- 
ras Klemansę. | 

Ji linktelėjo, ištraukė keletą tūtelių su dailiai sudėtomis 
monetomis po vieną ir du frankus ir išvyniojo. Šarvė nenuleido 
nuo jos akių, žiūrėjo į tūteles, kurias ji susikišo vieną po kitos 
kišenėn, perskaičiavusi pinigus. 

—- Mums reikės suvesti sąskaitas, — pusbalsiu tarė jis. 

—- Būtinai, dar šį vakarą, — sukuždėjo ji.— Beje, man rodos, 
mudu neskolingi vienas kitam. Aš pusryčiavau su tavim keturis 
kartus, ar ne? Bet užtat praėjusią savaitę paskolinau tau šimtą sū. 

Floranas nustebęs nusisuko, kad nepasirodytų nemandagus. 
(O Klemansė įsikišo paskutinę tūtelę, siurbtelėjo grogo ir atsirė- 
mė į stiklinę pertvarą, ramiai klausydamasi vyrų kalbų apie 
politiką. Gavaras vėl kibo į laikraštį ir, stengdamasis nutaisyti 
kaip galima komiškesnį toną, pradėjo gabalais skaityti valdovo 
prakalbą, pasakytą rytą, atidarant abejų Rūmų posėdį. Tuomet 
ir Šarvė nedovanojo nepasityčiojęs iš oficialios kalbos štampų, 
triuškindamas. kiekvieną posakį. Ypač visus pralinksmino viena 
frazė: „Mes tikime, ponai, jog, remdamiesi šviesa, kuria spin- 
duliuoja jūsų protai, ir krašto savisaugos jausmais, sugebėsime 
kąs dieną kelti visuomenės gerovę". Logras stovėdamas progies- 
miu .skaitė tą frazę; jis kalbėjo pro nasį. ir puikiai = 22B 
sniaukrojantį imperatoriaus balsą. 

— Nieko.sau toji jo gerovė, — tarė Šarvė.— Visi badi dvesia. 

— Prekyba visai baigia nusmukti,— patvirtino Gavaras. 

— Ir, be to, kaip galima „remtis šviesa'? — įsiterpė Kle- 
mansė, laikanti save literatūrinio stiliaus žinove. 

Robinas, ir tas sukikeno, vešlia barzda slopindamas juoką. 
Atmosfera vis labiau kaito. Kalba išėjo apie Įstatymų leidžia- 
mąjį korpusą, kurį visi pliekė kaip įmanydami. Logras įsisiau- 
tėjo..Floranas vėl tarytum matė aną gerklingą aukciono įkaino- 
toją, kuris, atkišęs apatinį žandikaulį, rieškučiomis svaidė tuš- 
tumon žodžius, laikėsi akiplėšiškai ir podraug atžvalgiai; kal- 
bėjo apie politiką su tokiu įkarščiu, jog atrodė, kad kelia kainą, 
kurstydamas pirkėjus varžytis dėl pintinės plekšnių. Šarvė, prie- 
šingai, rūkstančių pypkių ir dujų dūmuose, tvindančiuose ankštą 
kabinetą, darėsi vis šaltakraujiškesnis; jo balsas skambėjo sausai 
it kaponės čeksėjimas, tuo tarpu Robinas romiai lingavo galvą, 
nenukeldamas smakro nuo lazdos bumbulo. Paskum, Gavarui 
kažin ką pasakius, sušnekta apie moteris. 

— Moteris, — tiesmukai pareiškė Šarvė, — niekuo nenusilei- 
džia vyrui, vadinasi, gyvenime neturi būti jam našta. Vedy- 
bos — tai sandrauga... Viską. po lygiai, ar ne, Klemanse? 

— Savaime aišku, — atsakė jaunoji moteris, pakaušiu įsirė- 
musi į pertvarą, akis nukreipusi į tolį. 

Tuo metu FrHoranas pastebėjo žaliuonių prekeivį Lakajį ir 
kroviką Aleksandrą, Klodo Lantjė bičiulį. Tiedu vyraį iš pra- 
džių ilgokai sėdėjo prie kito staliuko, nes nepriklausė Gavaro 
draugijai. Paskum, politikai talkinant, jie prisislinko su kėdėmis 
ir prisidėjo prie būrelio. Šarvė akimis žiūrint, jie atstovavo 
liaudžiai, todėl jis pasinešė juos stipriai šviesti, tuo tarpu Ga- 
varas, kaip prietarų nusikratęs krautuvininkas, mielai su jais 
gėrė. Aleksandras buvo nuostabiai ir nuoširdžiai linksmas kaip 
tikras milžinas, panašus į didelį laimingą vaiką. Lakajis, jau 
pražilęs, kartėlio pilnas, vakarop visados nusivaręs nuo amžino 
vaikščiojimo Paryžiaus gatvėmis, kartais blėstelėdavo pagiežinga 
akimi į buržua geraširdiškumu spinduliuojantį Robiną, į jo at- 
sakančius batus ir storos gelumbės paltą. Lakajis ir Aleksandras 
užsisakė po taurelę, ir dabar, kai draugijoje nieko nebetrūko, 
pokalbis pasidarė dar audringesnis ir karštesnis. 

Tą patį vakarą pro praviras pertvaros duris Floranas paste- 
bėjo ir panelę Sažė stovint prie prekystalio. Išsitraukusi iš po 
prijuostės butelį, ji stebėjo, kaip Roza įpila didesnę menzūrą 
juodųjų serbentų antpilo, o paskum — mažąją menzūrėlę deg- 
tinės. Tuomet butelis vėl dingo po prijuoste; susikišusi po ja 
rankas, panelė Sažė bandė užmegzti pokalbį, stovėdama baltuose 
prekystalio atšvaituose prieš veidrodį, kuriame atsispindintys 
gėrimų buteliai ir ropinės atrodė lyg virtinės veneciškų žibintų. 

Vakarais karšta vyninė tvaskėjo metalu ir stiklais. Tame ryškių 
šviesų spindesy našlė juodais drabužiais atrodė it keista dėmė, 
primenantį kažin kokį vabzdį. Matydamas ją kalbinant Rozą, 
Floranas pagalvojo, kad senė, ko gera, bus jį pastebėjusi pro 
praviras duris. Pradėjęs dirbti Halėse, jis susidurdavo su ja kas 
žingsnis dengtose galerijose, kur ji dažniausiai stoviniuodavo su 
ponia Leker ir Sarjete: visos trys vogčiomis dėbsodavo į jį, pa- 
žiūrėti labai stebėdamosi jo nauja padėtimi. Roza aiškiai nenorėjo 
leistis į kalbas, nes panelė Sažė pasisukiojo prie prekystalio, pas- 
kum buvo beeinanti prie pono Lebigro, su vienu lankytoju lošian- 
čio piketą prie ketinio staliuko. Galop ji patyliukais prisėlino 
prie pertvaros, bet ten ją pastebėjo Gavaras. O Gavaras pakęsti 
jos negalėjo. | 

— Uždarykit duris, Floranai, — šiurkščiai tarė jis.— Čia jau 
nė ramiai pasišnekėti žmogus negali. 

Vidurnaktį, prieš išeidamas, Lakajis pusbalsiu persitarė viėnu 
kitu žodžiu su ponu Lebigru. Kai jie spaudė vienas kitam ranką, 
ponas Lebigras nepastebimai įspraudė Lakajui saujon keturis 
penkiafrankius ir pakuždėjo į ausį: | 

—- Juk žinot, rytoj gausit grąžint dvidešimt du frankus. Tasai 
žmogus nesutinka skolint už mažesnes palūkanas... Beje, nepa- 
mirškit, ir už vežimaitį jau trys dienos nemokėta nuoma. Turėsit 
atsiteist už viską. 

Ponas Lebigras palinkėjo svečiams labos nakties. Šiąnakt 
gerai miegosiąs, pasakė ir nusižiovavo šiepdamas stiprius dantis; 
Roza žiūrėjo į jį nuolankios tarnaitės žvilgsniu. Šiurkščiai ją 
stumtelėjęs, jis paliepė užsukti dujas atskirajame kabinete. 

Gatvėje Gavaras kluptelėjo ir ko neparvirto. Vis dar būdamas 
smagiai nusiteikęs, pajuokavo: 

—- Po perkūnais! Štai kas nutinka, kai žmogus nesiremi šviesa! 

Sąmojis labai patiko, ir visi išsiskirstė linksmi. 

Floranas atėjo vyninėn dar sykį; ilgainiui prijunko prie to 
kabineto už stiklinės pertvaros, pamėgo ir Robino tylėjimą; ir 
Logro pykčio protrūkius, ir Šarvė šaltą neapykantą. Vakare 
grįžęs namo, jis ne iškart eidavo gulti. Jam patiko toji palėpė, tas 
merginos kambarėlis, kur mėtėsi Ogiustinės paliktos medžiagos 
skiautės, kiti mieli ir kvaili moteriški niekučiai. Ant židinio vis 
dar gulėjo plaukų smeigtukai, iškarpyti paveikslėliai, stovėjo 
auksuotos kartoninės dėžutės, pilnos sagų ir ledinukų, jazminais 
kvepiantys tušti pomados indeliai; prasto, neobliuotų lentų stalo 
stalčiuje buvo dar siūlų, adatų, maldaknygė greta nučiupinėto 
„Sapnininko“; ant vinies kabojo pamiršta vasarinė suknutė — 
balta, geltonais žirneliais, o lentynoje, atstojančioje tualetinį 
staliuką, už ąsočio vandeniui, juodavo didelė dėmė, atsiradusi iš 

apversto flakono išsiliejus plaukų tepalui. Floranui būtų buvę 
nemalonu moters miegamajame, bet visas tas kambarys, siaura 
geležinė lovelė, dvi šiaudinės kėdės, net išblukę pilki sienų 
apmušalai dvelkė tik naiviu paikumu, mergiškais žioplos storu- 
lės kvapsniais. Ir Floraną džiugino užuolaidų švarumas, vaikiškas 
auksuotų kartoninių dėžučių naivumas ir „Sapnininkas“, taipgi 
neskoningai koketiški pagražai, kuriais margavo sienos. Čia jis 
atgaudavo širdį, grįždavo prie jaunystės godų. Mielai būtų norė- 
jęs nepažinoti Ogiustinės, pardavėjos šiurkščiais kaštoniniais 
plaukais, mielai būtų vaizdavęsis, kad gyvena pas seserį, šaunią 
merginą, bundančios moters žavesiu apdvelkusią aplink jį kiek- 
vieną mMmažmožį. 

Atgaudavo širdį ir tada, kai vakarais stovėdavo užsikvempęs 
ant palangės savo mansardoje. Langas, išpjautas stoge, žvelgė į 
aukštais geležiniais turėklais aptvertą siaurutį balkoną, kuriame 
"Ogiustinė augino dėžėje pasodintą granatmedį. Orams atvėsus, 
Floranas įnešdavo medelį nakčiai į kambarį ir statydavo lovos 
kojūgaly. Taip stovėdavo prie lango keletą minučių, visa krūtine 
kvėpdamas gaivų orą, viršum Rivoli gatvės namų atidvelkiantį 
stogai. Jie plytėdavo nelyginant snaudžiantys ežerai, ir vidury jų 
kartais, blykstelėjus kokio lango atšvaitui, sidabrine šviesa su- 
žėrėdavo bangos ketera. Tolumoje ūkuose skendėjo mėsos ir 
paukštienos paviljonų stogai — sakytumei, tamsos sankrašos, 
nugulusios horizontą. Floranas grožėdavosi priešais atsiveriančiu 
didoku dangaus sklypu, milžiniška Halių panorama, tarp ankšty- 
bėje dūstančių Paryžiaus gatvių darančia įspūdį lyg jūros kranto, 
sustingusių švininių įlankos vandenų, vos vos raibuliuojančių 
nuo tolumoj gaudžiančios bangų mūšos. Floranas nukildavo 
mintimis kitur, kas vakaras piešdavo vaizduotėje vis naujus 
krantus. Ir baisiai graudu, ir baisiai malonu būdavo grįžti atgal 
į anuos aštuonerius nevilties metus, praleistus toli nuo Prancūzi- 
jos. Paskum, drebėdamas iš šalčio, uždarydavo langą. Dažnai, 
prie židinio nusisegdamas apykaklę, nesmagiai pasijusdavo ma- 
tydamas Ogiusto ir Ogiustinės nuotrauką: susiėmę už rankų, su 
blankia šypsena lūpose juodu žiūrėdavo, kaip jis nusirengia. 

Pirmosios savaitės jūros gėrybių paviljone Floranui buvo 
labai sunkios. Mejudenų šeima pasitiko jį su neslepiamu priešiš- 
kumu, ir tai nuteikė prieš jį visą turgų. Gražioji INormandė užsi- 
mojo atkeršyti gražiajai Lizai ir pusbrolį pasirirko kaip tinka- 
miausią auką. 

Mejudenai kilę buvo iš Ruano. Luizės motina ir dabar dar 
pasakojo, kaip ji atkakusi Paryžiun su krepšiu ungurių. Nuo to 
laiko ji nesiskyrė su žuvų turgum. Ten ištekėjo už mokesčių žiny- 

bos valdininko, kuriam mirus liko viena su dviem dukrelėmis. 
Kaip tik ji savo plačiais klubais ir neregėto skaistumo veidu pelnė 
gražiosios Normandės pravardę, kurią vėliau paveldėjo vyres- 
nioji duktė. Šiandien tai buvo šešiasdešimt penkerių metų matro- 
na, sutižusi, sugriuvusi, nuo amžinos turgaus drėgmės užkimusiu 
balsu ir pamėlusia oda. Nuo sėdimo gyvenimo ji nežmoniškai 
išstorėjo, kūnas išplero, galva atsivertė atgal, krūtų kalno ir daši- 
nių. laužiama. Beje, jaunystės įpročių atsisakyti ji neketino: vil-. 
kėjo gėlėtomis suknelėmis, ryšėjo geltona tradicine žuvininkių 
skepetaite virš kaktos styrančiais galais, plyšojo visa gerkle, 
švaistėsi rankomis ir įsisprendusi keikėsi paskutiniais žodžiais, 
išmoktais iš žuvininkų katekizmo. Su ilgesiu minėdavo ji Inosanų 
turgų, anų laikų turgaus damų teises, pramaišiui pasakodavo čia 
apie kumštynes su policijos inspektoriais, čia apie tai, kaip Karo- 
lio X ir Liudviko Pilypo laikais eidavusi į karaliaus dvarą, šilkais 
apsitaisiusi, su dideliausia puokšte rankose. Močiutė Mejuden, 
kaip visi ją vadino, dar ilgai buvo Sen Lė parapijos Švenčiausio- 
sios Mergelės brolijos vėliavininkė. Pasipuošusi šventine sukne- 
le, tiuliniu kyku su atlasiniais kaspinais, išburkusiais pirštais 
gniauždama auksuotą kotą, per procesijas nešdavo aukštai iškė- 
lusi bažnyčios vėliavą. prašmatniais kutais ir šilkais išsiuvinėtu 
Dievo Motinos paveikslu. 

Pasak kvartalo kūmučių, močiutė Mejuden per ilga susikro- 
vusi gražų turtą. Tiesa, spręsti apie tai galėjai nebent iš gryno 
aukso papuošalų, kuriais švenčių dienomis ji apsikarstydavo 
kaklą, rankas ir liemenį. Paaugusios dukterys ėmė nebesutarti. 
Jaunėlė, Klerė, šviesiaplaukė tinginė, skųsdavosi Luizės storžie- 
viškumu, vangiu balsu sakydavo, jog niekados nebūsianti sesers 
tarnaitė. Galop jiedvi tikrai būtų susipliekusios, tad motina jas 
išskyrė. Luizei perleido prekystalį jūros gėrybių paviljone. Klerė, 
kurią pjaudavo kosulys nuo rajų ir silkių kvapo, įsitaisė gėla- 
vandenių žuvų paviljone. Tačiau motina, nors visiems dievago- 
josi pasitrauksianti poilsio, vis viena vaikščiodavo nuo prekysta- 
lio prie prekystalio, kišdavosi į prekybą, amžinai pridarydama 
dukterims nemalonumų savo nešvankiomis atžarybėmis. 

Klerė buvo užgaidi būtybė, labai geros širdies ir kartu visiškai 
nesugyvenama. Pasak žmonių, ji visada šokdavo piestu. Ši pa- 
žiūrėti svajingo veido skaistuolė buvo pilna aklo užsispyrimo, 
nepriklausomybės geismo, kurio kurstoma gyveno skyrium nuo 
visų, nieko nepripažindama, šiandien šventai laikydamasi tiesos, 
rytoj piktindama neteisybe. Kartais, stovėdama už savo prekysta- 
lio, sukeldavo sąmyšį visame turguje — mat nežinia kodėl staiga 
imdavo čia pigiau, čia brangiau pardavinėti prekes. Kai Klerė 
perkops tris dešimtis, jos įgimtas žavumas, tyra oda, kurios 

skaistumą be perstojo gaivina skiaurių vanduo, dailių bruožų 
veidelis, lankstus kūnas — visa tai tikriausiai išgleš ir galop ji 
virs įmitusia paveikslėline šventąja, sugrubusia tarp turgaus 
prekininkių. Tačiau dvidešimt dvejų metų ji buvo dar, pasak 
Klodo Lantjė, Muriljo madona tarp karpių ir ungurių, ir toji 
madona dažniausiai vaikščiodavo susivėlusi, sunkiomis kurpė- 
mis, vėdaro siuvėjo sukirptomis suknelėmis, kabančiomis ant 
jos kaip ant mieto. Čiustytis ji nemėgo; niekinamai šypsodavo, 
kai Luizė, puikuodama savo įmantriai sumazgytais kaspinais, 
šaipydavosi iš jos kreivai pasirištų skarelių. Sklido kalbos, jog 
turtingo vietinio krautuvininko sūnus neišpešęs iš Klerės nė 
vieno meilaus žodelio ir, apmaudo pagautas, išklydęs į pasaulį. 

Luizė — kitaip sakant, gražioji Normandė -- pasirodė besanti 
jautresnės širdies. Jau buvo paduoti užsakai, bet jaunikiui, 
Grūdų turgaus tarnautojui, užkritęs maišas miltų sulaužė strėnas 
ir jis pasimirė. Šiaip ar taip, po septynių mėnesių Luizė pagimdė 
rubuilį kūdikį. Mejudenų artimieji gražiąją Normandę laikė 
našle. Senoji žuvininkė, ir ta saliai sakydavo: „Kai žentas dar 
buvo gyvas... 

Žuvininkių trijulė turėjo didelę galią. Supažindinęs Floraną 
su naujomis pareigomis, ponas Verlakas patarė jam sugyventi su 
kai kuriomis prekininkėmis, jei nenorįs gadinti sau kraujo; netgi 
buvo toks malonus, jog atskleidė vieną kitą mažytę amato pas- 
laptį: reikią būti pakančiam, dėtis griežtam, bet kartais priimti 
ir dovanėlę. Inspektorius esąs sykiu ir policijos komisaras, ir 
taikos teisėjas, kuriam priklausą žiūrėti, kad turguje būtų laiko- 
masi tvarkos, spręsti pirkėjų ir pardavėjų ginčus. Floranas, silpno 
būdo žmogus, verste vertė save būti reiklų ir viršydavo saiką 
kiekvieną sykį, kai tekdavo parodyti valdžią; be to, jis turėjo dar 
vieną priešą: kartėlį, kuris randasi po ilgų kančių ir slapčia kau- 
piasi visuomenės paniektų žmonių širdyse ir veiduose. 

Gražioji Normandė laikėsi vienos taktikos: stengėsi žūtbūt 
jį įvelti į kokį ginčą. Ji prisiekė, kad jis išlėksiąs iš savo vietos 
greičiau nei per dvi savaites. 

— Ką, nejaugi toji storulė Liza mano, kad mes gviešimės 
į jos ištaršas?..— pasakė ji poniai Leker, susitikusi ją vieną ry- 
tą.— Kas jau kas, o mes turim geresnį skonį. Kai pasižiūri į tą 
jos prielipą, bloga darosi! 

Po aukciono išėjęs žiūrėti tvarkos ir lėtai žingsniuodamas 
vandens užlietais takais, Floranas puikiausiai matydavo gražiąją 
Normandę, girdėdavo jos įžūlų juoką. Jos prekystalis buvo antro- 
je eilėje po kairei, greta gėlavandenių žuvų prekystalių, priešais 
Rambiuto gatvę. Luizė gręždavosi nenuleisdama akių nuo aukos, 
šaipydavosi iš jo su kaimynėmis. Kai jis eidavo pro šalį, įdėmiai 

žiūrinėdamas grindinio akmenis po kojomis, ji dėdavosi be galo 
linksma, pliaukšėdavo deinu per dideles žuvis, atsukdavo čiaupą, 
užtvindydavo vandeniu taką tarp prekystalių. Florano tai ne- 
veikdavo. 

Tačiau vieną rytą neišvengiamai prasidėjo karas. Tą dieną, 
einant pro gražiosios Normandės prekystalį, Floranui nosin dūrė 
nepakenčiama smarvė. Ant marmurinio viršaus gulėjo puiki laši- 
ša — perpjauta, kad būtų matyti rausvo gelsvumo mėsa; gulėjo 
grietinėlės baltumo uotai, jūros unguriai, prismaigstyti juodų 
smeigtukų, kuriais ženklinami atmatuoti gabalai; poromis gulėjo 
plekšnės, mekšrai, jūros ešeriai; visos žuvys buvo šviežutėlės. O 
tarp tų žuvų dar spindinčiomis akimis ir kraujuojančiomis žiau- 
nomis riogsojo didelė raja, raudonai raudona, tamsiomis dėmėmis 
išmargintais šonais, žavinti neregėtais atspalviais, bet toji raja 
buvo sugedusi, uodega vos laikėsi, pelekų spygliai jau lindo iš 
storos odos. . 

— Šitą rają reikia išmesti, — priėjęs tarė Floranas. 

Gražioji Normandė sukikeno. Jis kilstelėjo akis, pastebėjo, 
kad ji stovi atsirėmusi į varinį stulpą su dviem dujų žibintais, 
apšviečiančiais prekystalio keturias vietas. Saugodama kojas 
nuo drėgmės, ji buvo pasilipusi ant dėžės, todėl pasirodė jam 
labai aukšta. Čiaupė lūpas, tramdydama juoką, graži kaip niekad, 
garbiniais apsiskleidusi kaktą; žiūrėjo į jį šelmišku žvilgsniu, 
truputį palenkusi galvą, skaisčiai rausvas rankas susinėrusi ant 
plačios baltutėlės prijuostės. Dar niekad Floranas nebuvo matęs 
jos taip pasipuošus: auskarai su karuliais, ant kaklo auksinė gran- 
dinėlė, ant krūtinės sagė, kairės rankos du pirštai, dešinės vienas 
apmaustyti žiedais. 

Ji žiūrėjo iš aukšto, netardama nė žodžio, tad Floranas vėl 
pasakė: 

— Girdite? Nuimkite šitą rają. 

Tačiau Floranas nebuvo pastebėjęs močiutės Mejuden, sėdin- 
čios kėrtėje ant kėdės. Iš po prekystalio išlindo statūs it ragai 
ant kaktos surištos skarelės galai; močiutė Mejuden atsistojo, 
kumščiais įsirėmė į marmurinį prekystalio viršų ir įžūliai atrėžė: 

— Še tau! Ims ji mat ir išmes savo rają!.. Gal jūs kartais už 
ją užmokėsit, ką? 

Tuomet Floranas viską suprato. Žuvininkės kikeno. Jis pajuto, 
jog aplink bręsta maištas: dar vienas žodis, ir pratrūks audra. 
Floranas susitvardė, pats ištraukė iš po prekystalio atmatų kibirą 
ir įmetė į jį rają. Močiutė Mejuden jau stovėjo įsisprendusi, o 
gražioji Normandė, nepračiaupdama lūpų, vėl piktdžiugiškai 
sukrizeno, žuvininkės smerkiamai suūžė, bet Floranas nuėjo 
griežtu veidu, dėdamasis, jog nieko negirdi. 

Kas dieną jo laukdavo kokia nauja išmonė. Inspektorius 
dabar vaikščiodavo tarp prekystalių lyg priešų stovykloje bud- 
riai žvalgydamasis aplink. Čia moterys jį aptėkšdavo nešvariu 
vandeniu šluostydamos prekystalius, čia pakišdavo po kojomis 
kibirą su nešvarumais, čia nešikai užgaudavo jam galvą pintine 
su žuvimis. O vieną rytą, kai dvi prekininkės susikivirčijo ir 
Floranas puolė jų skirti, kad nekiltų peštynės, jam teko staigiai 
susilenkti, kitaip į abu žandus būtų gavęs krušą žuvyčių, iš abiejų 
pusių pralėkusių virš galvos; aplink skardėjo kvatojimas, ir Flo- 
ranas net neabejojo, kad abi prekininkės buvo susitarusios su 
močiute Mejuden ir jos gražuole dukterim. Ankstesnis pjudomo 
mokytojo amatas buvo išmokęs jį angeliškos kantrybės: jis 
mokėjo išlaikyti šaltą kraują, kaip ir pridera pedagogui, kai 
pyktis mušdavo į galvą, o širdis krauju apsiliedavo iš pažemini- 
mo. Tačiau Estrapadės gatvės berniūkščiai niekada nebūdavo 
tokie žiaurūs kaip Halių prekininkės, tokie tūžmingi kaip tos 
neapglėbiamos moteriškės, kurioms pilvai ir krūtys kretėdavo iš 
pašėliško džiaugsmo, kai jis netyčia įkliūdavo į paspęstas pinkles. 
Iš visų pusių į jį žvelgė raudonos marmūzės. Girdėdamas vylingai 
niekšiškų balsų toną, matydamas plačius klubus, išpampusius 
kaklus, vinksinčias šlaunis, vangiai nuleistas rankas, jis juste 
juto, jog kiekvieną akimirką ant jo gali pliūptelėti srautas keiks- 
mų ir blevyzgų. Tarp šitų besarmačių ir šutu tvoskiančių patelių 
Gavaras būtų salęs iš laimės, ištaisęs pasturgalius kam pakliūva, 
jeigu tik jos būtų mėginusios priremti jį prie sienos. Floranas, 
visada varžęsis moterų, pajuto, kad jį lyg košmaras pamažu įvei- 
kia ratelį aplink šokančios gašlios mergos užkimusiais balsais ir 
plikomis mėsingomis imtynininkių rankomis. 

Šiaip ar taip, tarp šitų rujojančių patelių jis susirado draugę. 
Klerė tiesiai pareiškė, jog naujasis inspektorius — šaunus vyras. 
Kai jis eidavo pro šalį, lydimas jos kaimynių plūdimo, jinai jam 
šypsodavo. Sėdėdavo abejinga už prekystalio kreivai susagstyta 
suknele, šviesios garbanėlės dryksodavo ant kaklo ir smilkinių. 
Bet dažniausiai matydavo ją prie skiaurių: stovėdavo sukišusi 
rankas į vandenį, keisdavo jose žuvis, paikiodama sukiodavo 
varinius čiaupus-delfinus, kuriems iš žiočių šniokšdavo stipri 
trykšlė. Ir ten, prie gurgiančio vandens, ji primindavo grakščią, 
šiurpo krečiamą mauduolę, ką tik paskubom apsirengusią upelio 
pakrantėje. 

Vieną rytą Klerė buvo ypač maloni. Ji pasišaukė inspektorių, 
norėdama parodyti didelį ungurį, nustebinusį visus aukcione. Ji 
atkėlė apdairiai uždarytas skiaurės groteles: ungurys kaip ir 
snaudė pačiame dugne. 

— Luktelėkit,— tarė ji — tuoj pamatysit. 

Ji atsargiai įkišo ranką į vandenį, liesutę ranką šilkine oda, 
kurioje giedravo tinklas švelniai melsvų gyslelių. Vos pajutęs 
prisilietimą, ungurys mikliai susivyniojo į kamuolį, ir ankšta 
skiaurė prisipildė jo kilpų žalzgano muaro. Klerei patiko nagų 
galiukais kutenti ungurį, kai tik jis užsnūsdavo. 

— Koks jis didelis, — laikė reikalinga pasakyti Floranas.— 
Tokio gražaus kaip gyvas nesu matęs. 

Tuomet Klerė prisipažino, jog iš pradžių bijodavusi ungurių. 
O dabar žinanti, kaip reikia sugniaužti pirštus, kad jie neišsprūs- 
tų. Ir pagavo kitą ungurį, truputį mažesnį. Sugniaužtas per vidurį, 
Klerės kumštyje jis beviltiškai raitėsi. Klerė kvatojo. Paleido 
jį, nutvėrė kitą, išnaršė visą skiaurę, savo laibais pirštukais iš- 
raizgė visą knibždynę tų žalčių. 

Paskum ji dar pastovėjo prie skiaurių, skųsdamasi prasta pre- 
kyba. O prekeiviai, užplūstą paviljono galeriją, — tikra pragaištis 
žuvininkėms. Vandens gaiva dvelkiančia šlapia Klerės ranka 
plaukė srovelės. Nuo kiekvieno piršto varvėjo dideli lašai. 

— Ak! — staiga sušuko ji.— Juk aš jums dar neparodžiau 
savo karpių. 

Ji atvožė trečią skiaurę ir abiem rankomis ištraukė karpį, 
žiopčiojantį ir vinksintį uodegą. Paskum pasigavo kitą, ne tokį 
didelį, kurį galėjo nulaikyti viena ranka; žuviai žiopčiojant ir 
išpučiant šonus, jos pirštai vos vos skėtėsi. Klerei dingtelėjo 
įkišti nykštį į pražiotus žiomenis. 

— Nesikandžioja,— pasakė tyliai juokdamasi.— Jie nepikti... 
Kaip ir vėžiai, ir vėžių aš nebijau. 

Klerė vėl įkišo ranką į skiaurę, kurioje kažin kas vibždėjo, 
ir ištraukė vėžį, žnyplėmis įsikibusį jai į mažylį pirštą. Akimirką 
bandė jį nukratyti, bet vėžys turbūt labai skaudžiai žnybė, nes 
ji visa nuraudo ir, vis dar šypsodama, staigiu judesiu nutraukė 
jam koją. 

— Kuo jau kuo, o lydeka tikrai nepasikliaučiau,— tarė ji, 
stengdamasi. nuslėpti susijaudinimą.— Kaip peiliu nušniotų man 
pirštus. 

Ir Klerė parodė į šarmu numazgotas, neregėto švarumo lenty- 
nas, kuriose gulėjo pagal dydį išrikiuotos stambios lydekos, o 
gretimais — variu spindintys lynai ir krūvelės gružlių. Dabar jos 
rankos buvo lipnios nuo gleivių, kuriomis aptekę karpių žvynai; 
ji stovėjo skiaurių drėgmėje išskėtusi rankas viršum šlapių žu- 
vų, išdėliotų ant prekystalio. Atrodė, ją siaučia neršto kvapsniai, 
tie sūdrūs kvapsniai, kuriais dvelkia nuo nendrių ir vandens leli- 
jų, kai neršia saulėkaitoje nuo meilės sąlančios žuvys. Vis dar 
šypsodama, Klerė nusišluostė rankas į prijuostę,— subrendusi 
mergina, rami, šaltakraujė, abejinga drungnai ir nuvėsusiai gėla- 
vandenių gašlai. 

Tas Klerės palankumas Floranui buvo menka paguoda. Juoba 
kad pasipildavo dar daugiau pačių nešvankiausių blevyzgų jam 
stabtelėjus pasišnekėti su mergina. Klerė tik traukydavo pečiais, 
sakydavo, jog motina — sena pašlemėkė, o ir sesuo ne ką geres- 
nė. Ją stačiai siutinho neteisybė — turgaus nusistatymas prieš 
inspektorių. Tačiau karas nesiliovė, netgi priešingai — kas dieną 
ėjo vis nuožmyn. Floranas jau galvojo mesti darbą; nė dienos 
nebūtų tesėjęs, jei nebūtų bijojęs, kad Liza palaikysianti jį bai- 
liu. Jam kėlė nerimą tai, ką ji pasakysianti, ką pamanysianti. Ji 
negalėjo nežinoti, kokia įnirtinga kova vyksta tarp žuvininkių 
ir inspektoriaus, nes gandai apie tai skambėjo po visą turgų, o 
kiekvienas naujas susidūrimas buvo be galo aptariamas kvar- 
tale. 

— Kas jau kas, o aš dievaž imčiausi atvesti jas į protą! — 
dažnai sakydavo ji po vakarienės.— Tai tokios moterys, kurių 
net piršto galu šlykštu prisiliesti, visos jos — šunkaros, padrai- 
kos! O toji Normandė — kekšė paskutinė!.. Aš ją paimčiau į na- 
gą, kaip kažin ką! Valdžios, štai ko čia reikia, girdit, Floranai! O 
jūs postringaujat nei šį, nei tą. Trumpai prigriebkit jas vieną 
kartą, pamatysit, visos pasidarys kaip šilkinės! 

Paskutinis susirėmimas buvo siaubingas. Vieną rytą duoninės 
savininkės ponios Taburo tarnaitė nuėjo į žuvų paviljoną pirkti 
menkės. Pastebėjusi, jog mergina jau kelios minutės vaikščioja 
aplink, gražioji Normandė suskato masinti ją, vilioti. 

— Ateikit čionai, aš jau sugebėsiu jums įtikti... Gal norit 
porelės plekšnių, gražučio uoto? 

Kai mergina priėjo ir, paėmusi menkę, apuostė raukydamasi, 
kaip tai daro pirkėjos, kad numuštų kainą, gražioji Normandė 
tarė: 

— Na, pažiūrėkit, kokia sunki. 

Ir padėjo merginai ant delno menkę, įvyniotą į storą geltoną 
popierių. | 

Tarnaitė, iš pažiūros silpna valstietė iš Overnės, ilgai svarstė 
rankoje menkę, žiūrinėjo atplėšusi žiaunas, vis taip pat rauky: 
damasi ir netardama nė žodžio. Paskui lyg nenorom paklausė: 

— Kiek prašot? 

— Penkiolika frankų, — atsakė žuvininkė. 

Tuomet mergina greit padėjo menkę ant marmurinio prekys- 
talio ir jau buvo beeinanti šalin. Bet gražioji Normandė ją su- 
stabdė: 

— Na, sakykit savo kainą. 

— Ne, ne, per brangu. 

— Sakykit, kiek duodat. 

— Aštuonių frankų pakaks? 

Močiutė Mejuden tarytum pabudo ir bjauriai sukrizeno: 

— Gal kai kas mano, kad jos vagiančios žuvis? Aštuoni 
frankai už tokią didelę menkę! Taigi tau, širdele, tiek reikėtų su- 
mokėti už naktį, kad sveikatą atgautum! 

Gražioji Normandė įsižeidusi nusisuko. Tačiau tarnaitė sugrį- 
žo dar du kartus, pasiūlė devynis frankus, paskum — dešimt. O 
kai jau buvo suvis benueinanti, žuvininkė sušuko: 

— Tiek to, imkit, duokit pinigus! | 

Tarnaitė sustojo prie prekystalio, draugiškai įsišneko su 
močiute Mejuden. Ponia Taburo esanti tokia priekabi! Šįvakar 
laukianti svečių: pusbrolio iš Blua, notaro su žmona. Ponios Ta- 
buro giminė — labai padorūs žmonės; ji pati, nors ir laikanti duo- 
ninę, gavusi gerą išauklėjimą. 

— Gal galėtumėt ją išskrosti? — nustojusi plepėti, paprašė 
mergina. 

Gražioji Normandė vienu .pirštu kaipmat perplėšė menkės 
pilvą, vidurius išmetė kibiran. Prijuostės kraštu iškrapštė iš Žiau- 
nų pakliuvusias smilteles. Paskum įdėjo žuvį overnietei į krepšelį 


tardama: 
— Šekit, brangute, jūs man dar dėkosit. 


Bet po penkiolikos minučių tarnaitė atbėgo raudona kaip 
ugnis, užsiverkusi, drebėdama iš pasipiktinimo visu menku kūne- 
liu. Sviedė menkę ant prekystalio ir parodė platų plyšį: Žuvis 
buvo perplėšta iki pat nugarkaulio. Ašarų smaugiama, ji prapliu- 
po gaikščiodama: 

— Ponia Taburo nenori tokios žuvies. Sako, negalėsianti 
paduoti jos į stalą. Ir dar sakė, kad aš paskutinė mulkė, leidžiuosi 
visų apvagiama... Juk pačios matot, jog žuvis netikusi. Aš jos 
neapverčiau, neapžiūrėjau, patikėjau jumis... Grąžinkit man 
dešimt frankų. 

— Reik žiūrėti, kai perki, — ramiai atkirto gražioji Nor- 
mandė. 

Tarnaitė neatlyžo, tad atsistojo močiutė Mejuden. 

— Ar atstosit nuo galvos pagaliau? Žuvis per dešimt rankų 
perėjo, ir jūs dar norit, kad ją atsiimtume! Kas jus žino, kur ją 
išvoliojot, kad va šitaip atrodo? 

— Aš? Aš? 

Tarnaitė pritrūko žado. Paskum prapliupo raudoti. 

— Vagilės jūs abi, taip, taip, vagilės! Ponia Taburo teisybę 
sakė. 

Tuomet atsitiko baisus dalykas. Įtūžusios motina ir duktė, 
atkišusios kumščius, davė sau valią. Mažoji tarnaitė visiškai su- 
glumo, apkurtinta tų dviejų moterų burnojimo. Kimus senės 
balsas tartum sviesdavo mergaitę spiegiančiai dukteriai. Over- 
nietė dar labiau įsiverkė. 

— Va, dailiausia! Mūsų žuvis šviežesnė už tavąją ponią Ta- 
buro: kad tavo šeimininkė kam nors tiktų, ją reikėtų gerokai 
palopyti. | | | 

— Sveiką žuvį už dešimt frankų? Čia tai bent! Ne jau, ačiū, 
per daug nori! 

— Okiek kainuoja tavo auskarai, ką?.. Kas be ko, tokius pini- 
gus, matyt, aukštielninka užsidirbi! 

— Aiškus daiktas! Juk vakarais ji budi Mondeturo gatvės 
kampe. 

Turgaus sargo pašauktas, Floranas atėjo jau įsiliepsnojus 
ginčui. Paviljonas stačiai pasiuto. Prekininkės, paprastai nuož- 
miai kariaujančios viena su kita, kad tik parduotų silkę už du sū, 
kuo gražiausiai sutaria prireikus susivienyti prieš pirkėjus. Jos 
klykė: „Duoninės savininkė už dyka pinigus gauna! ' ; trypė kojo- 
mis kurstydamos motiną ir dukterį, kaip siundomi šunys; kitame 
gale tako moterys išpuolė iš už prekystalių, lyg pasinešusios 
kibti į plaukus vargšei tarnaičiukei, apkvaišusiai, pasimetusiai, 
užtvindytai to baisingo keiksmų srauto. 

— Grąžinkite panelei dešimt frankų, — griežtai tarė Floranas, 
sužinojęs, kas atsitiko. 

Tačiau močiutė Mejuden jau nebesitvardė. 

— O į tave, berneli, man nusi... Še, pažiūrėk, kaip grąžinu 
jai tuos dešimt frankų! 

Ir atsivėdėjusi paleido menkę tarnaitei tiesiai į veidą. Kraujas 
ištryško merginai iš nosies, menkė atšoko, šleptelėjo ant žemės it 
šlapias skuduras ir ištižo. Šis žvėriškas poelgis galutinai išvedė 
Floraną iš kantrybės. Gražioji Normandė persigando, loštelėjo 
atgal, išgirdusi jį rėkiant: 

— Savaitei atimu jums teisę prekiauti! Aš pasirūpinsiu, kad 
nebegautumėt leidimo, girdit! 

Užpakaly pasigirdo leliojimas, jis atsigręžė tokiu grėsmingu 
veidu, jog žuvininkės iškart nusiramino dėdamosi, kad jos nieko 
bloga nedaro. Kai motina ir duktė grąžino dešimt frankų, jis pa- 
liepė nedelsiant baigti prekybą. Senė stačiai duso iš pykčio. Duk- 
tė tylėjo perbalusi kaip drobė. Ji, gražioji Normandė, išvyta iš 
turgaus! Klerė ramiu balsu tarė: „Taip jai ir reikia!“ — užtat 
vakare namie, Pirueto gatvėje, abi seserys ko nekibo viena kitai 
į plaukus. Po savaitės grįžusios į savo vietą, motina ir duktė buvo 
kaip šilkinės, bet dėjosi įsižeidusios, klausiamos atsakinėjo trum- 
pai, pagiežos kupinu lediniu balsu. Beje, joms grįžus, paviljo- 
ne jau viešpatavo ramybė, viskas ėjo savomis vėžėmis. Nuo 
tos dienos gražioji Normandė, savaime suprantama, puoselėjo 
svajonę žiauriai atsikeršyti. Ji juste juto, jog visa kuo kalta gra- 
žioji Liza; kai rytojaus dieną po susirėmimo susitiko dešrininkę, 

toji praėjo aukštai iškelta galva, ir Normandė davė sau žodį, jog 
Liza brangiai sumokėsianti už tą pergalingą žvilgsnį. Visose Ha- 
lių pakampėse prasidėjo begaliniai pasitarimai su panele Sažė, 
ponia Leker ir Sarjete, bet, nusibodus senoms pasakoms apie 
Lizos paleistuvavimą su pusbroliu ir apie plaukus, aptiktus Keniu 
dešrelėse, pasidarė aišku, jog tie pasitarimai nieko gera neduos 
ir nepalengvins jai širdies. Tad gražioji Normandė įniko sukti 
galvą, kaip prasimanius ką nors labai žiauraus, kad varžovė būtų 
kliudyta stačiai į širdį. 

Normandės vaikas augo nevaržomas žuvų turguje. Nuo trejų 
metų sėdėdavo ant skiautės, patiestos tarp jūros gėrybių. Broliš- 
kai miegodavo šalia tunų, atsibusdavo tarp skumbrių ir menkių. 
Berniūkštis taip dvokdavo silkėmis, kad galėjai pamanyti, jog ir 
jis būsiąs išlindęs iš pilvo kokiai didelei žuviai. Tik motinai nusi- 
sukus, jis griebdavosi savo mėgstamiausio žaidimo: iš silkių ręs- 
davo sienas ir trobas; taipgi žaisdavo karą ant prekystalio mar- 
murinio viršaus: voromis rikuodavo raudonsparnes vienas prieš 
kitas, stumdydavo jas, mušdavo per galvas, mėgdžiodavo trimitų 
garsus ir būgnų dundešį, o galiausiai suversdavo visas žuvis į krū- 
vą ir paskelbdavo jas nukautomis. Vėliau jis ėmė sukinėtis aplink 
savo tetą Klerę, medžioti jos išdarinėjamų karpių ir lydekų 
pūsles: numeta ant žemės, užmina ir džiūgauja, kai jos sprogsta. 
Septynerių metukų jis zujodavo takais, landžiodavo po prekysta- 
liais tarp cinkuota skarda apkaltų medinių dėžių, pasidarė tikras 
padauža, žuvininkių išpaikintas. Kai jos parodydavo jam kokį 
gražų, dar neregėtą daiktą, jis pliaukšėdavo delniukais ir spring- 
damas iš džiaugsmo vapėdavo: „Čia tai bent! Užsimušęs niekur 
tokio nerasi!“ Nuo to ir prigijo jam Mušo pravardė: Mušai, šen! 
Mušai, ten! Visos jo pasigesdavo. Užtikti jį galėdavai visur: ir 
aukciono kontorose, ir pintinių krūvoje, ir tarp atmatų kibirų. 
Jis šmirinėdavo po turgų it jaunutis, tik iš ikrų išsiritęs vijūnas, 
rausvutėlis, nenustygstantis, vinklus, paleistas į plačius vandenis. 
Tekantį vandenį mėgdavo kaip mailius. Voliodavosi klanuose, 
landžiodavo po varvančiais prekystaliais. Dažnai atsukdavo vog- 
čiomis čiaupą, džiaugdamasis, kad ant jo tyška vanduo. O va- 
kare motina susirasdavo jį dažniausiai prie baseinų, po laiptais 
į rūsius, ir parsivesdavo kiaurai permirkusį, pamėlusiomis ranko- 
mis, vandens pilnomis kurpėmis ir net kišenėmis. 

Septynerių metukų Mušas buvo gražutis kaip angeliukas 
ir baisus nepraustaburnis. Plaukai buvo kaštoniniai, garbanoti, 
akys gražios ir lipšnios, lūpos švelnios, bet iš jų pildavosi to- 
kios blevyzgos, tokie bjaurūs keiksmai, kokiais būtų paspringęs 
netgi žandaras. Išauklėtas Halių bjaurasty, jisai stropiai mokėsi 
turgaus burnojimo abėcėlės, įsisprendęs mėgdžiodavo įsisiautėju- 

sią. močiutę Mejudeu. Tuoniet skaidriu krištoliniu it bažnyčios 
choristo balseliu barstydavo „kekšes“ ir „šiiunidras“, ir „eik iI 
pabučiuok savo prielipui į subinę“, ir „lendi be z:Gilo". Taip buvo 
subjaurota šio puikaus žmogučio, panašaus į kūdikį, šypsantį ant 
madonos kelių, vaikystė. Žuvininkės net ašarodavo kvatodamos. 
O jisai, jų skatinamas, dviejų žodžių nesumegdavo neįterpdamas 
kipšo. Bet, šiaip ar taip, vaikas buvo žavus, jis nesuvokė savo 
sakomų šlykštybių, augo sveikas, nes alsavo gaiviu jūros dvelks- 
mu ir aitriais žuvų kvapsniais, o virtines nešvankių keiksmų rin- 
gavo su tokiu pasimėgimu, lyg būtų kalbėjęs poterius. 

Artėjo žiema; tais metais Mušas labai žvarbo. Vos atšalus 
jis nepaprastai susidomėjo inspektoriaus kabinetu. Kabinetas 
buvo kairiajame paviljono kampe, Rambiuto gatvės pusėje. Buvo 
ten stalas, knygų lentyna, krėslas, dvi kėdės ir krosnis. Toji kros- 
nis ir masino Mušą. Floranas mylėjo vaikus. Pastebėjęs pro 
langą žiopsant vaikiūkštį šlapiomis ligi kelių kojomis, Floranas 
įsileido jį į vidų. Pirmasis pokalbis su Mušu jį sukrėtė. Mušas 
atsisėdo prie krosnies, ramiu balseliu rentaudamas: 

— Mažumytį pasispraginsiu balžienas, sučiuopi?.. Taip pašė- 
liškai šąla, kad nusprogti gali, suk tave velniai. 

Paskum, praplyšdamas krištoliniu juoku, pridūrė: 

— O teta Klerė šįryt pirštu perduriama... Sakyk, dėde, ar“ 
tikrai naktimis eini jai patalėlio sušildyti? 

Floranas nustėro, bet savotiškai susidomėjo berniūkščiu. Gra- 
žioji Normandė vis dar dėjosi įsižeidusi, tačiau nedraudė vai- 
kui vaikščioti pas Floraną, nė žodžio nesakė. Tuomet Floranas 
tarė sau turįs teisę kviestis jį į svečius, ėmė vadintis Mušą popie- 
tėmis, pamažėle įtikėdamas mintimi, kad padarysiąs iš jo pavyz- 
dingą vaiką. Floranui atrodė, jog tai brolis Keniu vėl tapo mažas, 
jog juodu vėl gyvena drauge erdviame kambaryje, Ruajė-Kolaro 
gatvėje. Didžiausias džiaugsmas Floranui, jo pasiaukojamos šir- 
dies svajonė buvo gyventi visada su jauna būtybe, kuri niekad 
nesuaugtų, kurią jis mokytų ir, mylėdamas ją už tyrumą, sykiu 
mylėtų visą žmoniją. Trečią dieną jis atsinešė elementorių. Mušas 
sužavėjo jį savo nuovoka. Jisai įsimindavo raides, akimoju viską 
išmokdavo kaip tikras Paryžiaus gatvių vaikėzas. Jam baisiai 
patikdavo elementoriaus paveiksliukai. Paskum ankštame Flora- 
no kabinete jis surengdavo atsakančias pertraukas; krosnis, kaip. 
ir anksčiau, buvo jo didžiausia draugė, begalinės palaimos šalti- 
nis. Iš pradžių jis kepdavosi bulves ir kaštonus, bet tai pasirodė 
per daug neįdomu. Tuomet iš tetos Klerės prisivogė gružlių ir, su- 
vėręs juos ant siūlo, išsikepė prieš liepsnojančią pakurą; suvalgė 
gardžiuodamasis, be duonos. Kartą atsinešė karpį, bet karpis 
niekaip nenorėjo kepti, priėjo tiek smarvės, jog teko kiaurai 

atlapoti duris ir langą. Kai kabinetas pernelyg prasmirsdavo 
tais virtuvės kvapais, Floranas ištėkšdavo žuvis į gatvę. Daž- 
niausiai jam būdavo stačiai juokinga, ir tiek. Po dviejų mėnesių 
Mušas išmoko lengvai skaityti, o jo dailyraščio sąsiuviniai vi- ' 
sada būdavo švarutėliai. 

Vakarais vaikas iškvaršindavo motinai galvą pasakojimais 
apie draugužį Floraną: draugužis nupiešęs jam medžius ir žmones 
lūšnelėse; draugužis va šitaip mostelėjęs ranka ir pasakęs, kad 
žmonės būtų nepalyginamai geresni, jei mokėtų skaityti. Tad 
Normandė gyveno beveik drauge su žmogum, kurį svajojo pa- 
smaugti. Kartą ji uždarė Mušą namuose, kad jis neišspruktų 
pas inspektorių; bet vaikas verkė kruvinomis ašaromis, ir kitą 
dieną motina išleido jį laisvėn. Kad ir tvirtai suręsta ir pažiū- 
rėti šauni, vis dėlto ji buvo silpno būdo. Kai vaikas pasakodavo 
jai, kaip jam buvę šiltd Florano kabinete, kai grįždavo namo 
sausutėliais drabužiais, Normandė mintyse dėkodavo inspek- 
toriui, džiaugdavosi, kad sūnelis pastogėje, šildosi kojas prie 
ugnies. Paskum ir suvis susigraudino, kai Mušas perskaitė jai 
keletą eilučių iš sumaigytos laikraščio skiautės, kurion buvo 
suvyniotas gabalas ungurio. Šitaip pamažu ji pradėjo galvoti, — 
nors niekam to nesakė, — jog Floranas galbūt ne toks jau blogas 
žmogus; jo išsilavinimas darė jai įspūdį, ji pajuto kylant norą 
artimiau su juo susipažinti, kaip galima daugiau išgirsti apie 
jo gyvenimą. Paskum visai netikėtai ji ir dingstį sugalvojo, įti- 
kinusi save, jog taip atkeršysianti inspektoriui: reikią būti kuo 
prielankesnei Lizos pusbroliui ir sukiršinti jį su ta storule, — ši- 
taip būsią juokingiau. 

— Ką, tavo draugužis Floranas niekad neužsimena apie ma- 
ne? -— paklausė ji vieną rytą, rengdama Mušą. 

— To dar betrūko! — atsakė vaikas.— Juk mudu dūkstam. 

— Tai va, pasakyk jam, kad daugiau nebepykstu ir dėkoju 
jam už tai, jog išmokė tave rašto. 

Nuo tol vaikas kasdien gaudavo ką nors Bšrdiisti, Vaikščio- 
davo nuo motinos pas inspektorių, nuo inspektoriaus pas motiną, 
persakydamas tai vienam, tai kitam begales malonių klausimų 
ir atsakymų, bet į juos nėmaž nesigilindavo,— būtum galėjęs 
paliepti jam perduoti kad ir nešvankiausias blevyzgas. Tačiau 
gražioji Normandė pabijojo pasirodyti nedrąsi: kartą pati atėjo 
pas Floraną, atsisėdo į antrą kėdę ir žiūrėjo, kaip Mušas rašo. 
Buvo labai romi, be saiko liaupsino Floraną. Floranas varžėsi 
labiau negu ji. Kalbėjo juodu tik apie vaiką. Kadangi Floranas 
pareiškė, jog tikriausiai nebegalėsiąs savo kabinete mokyti 
Mušo, ji pasiūlė vakarais ateiti pas juos į namus. Paskui užsi- 
minė apie pinigus. Floranas išraudo, pareiškė, kad jeigu apie 

tai kalbėsianti, atsisakysiąs mokyti Mušą. Tuomet ji davė sau 
žodį atsidėkoti dovanomis, atsiųsti gražiausių Žuvų. 

Šitaip buvo sudaryta taika. Gražioji Normandė netgi paėmė 
jį savo globon. Beje, inspektorius galų gale buvo pripažintas 
savu žmogum; žuvininkės priėjo nuomonę, kad, šiaip ar taip, 
noIS ir piktų akių, Floranas vis dėlto geresnis.už poną Verlaką. 
Tik močiutė Mejuden gūžčiojo pečiais: vis. dar jautė pagiežą 
„tam perkarusiam išstypėliui“, kaip jį vadino. O vieną rytą, kai 
Floranas šypsodamas stabtelėjo prie Klerės skiaurių, mergina, 
paleidusi iš rankų ungurį, kurį laikė, ir tirštai nuraudusi, nusi- 
suko pikta, pasipūtusi. Floranas taip nustebo, jog užsiminė apie 
tai Normandei. 

— Neimkit į galvą! — atsakė ši.— Juk ji kuoktelėjusi... 
Viską daro priešingai nei kiti. Nori mane įsiutinti, užtat ir el- 
giasi šitaip. 

Normandė triumfavo;.stovėjo įsisprendusi už prekystalio, 
dar labiau išsigašnijusi, pasidariusi nepaprastai įmantrią šukuo- 
seną. Susitikusi gražiąją Lizą, savo ruožtu sviedė į ją niekinamą 
žvilgsnį, netgi nusikvatojo stačiai į akis. Tvirtai įsitikinusi, jog, 
paverždama iš jos pusbrolį, įvarys dešrininkę į neviltį, Norman- 
dė leipo juoku, smagiu, skambiu juoku, juokėsi visa krūtine, net 
kretėjo putlus baltas kaklas. Kaip tik tada jai dingtelėjo mintis 
puošniai aprengti Mušą, nupirko jam škotišką striukę ir aksomi- 
nę beretę. Mušas visada lakstydavo sudriskusia palaidine. Ir tuo 
metu kaip tyčia Mušas vėl užsidegė meile vandeniui. Ledas 
nutirpo, orai atšilo. Mušui šovė mintis išmaudyti škotišką striu- 
kę ir iki galo atsukęs čiaupą paleido vandens šiurkšlę ranko- 
vėn — panoro, jo žodžiais tariant, „žaisti laštaką . Motina už- 
klupo jį drauge su kitais dviem pramuštgalviais žiopsant, kaip 
aksominėje beretėje, sklidinai prileistoje vandens, nardo dvi 
baltos žuvytės, pavogtos iš tetos Klerės. 

Floranas praleido Halėse beveik aštuonis mėnesius, ir visą 
tą laiką jį tarytum marino miegas. Po septynerių metų kančių 
jis pakliuvo į tokią ramybę, tokį tvarkingą gyvenimą, jog var- 
giai jautė esąs gyvas. Jis plaukė pasroviui kone tuščia galva, 
amžinai stebėdamasis, kad kiekvieną rytą sėdi savo ankštame 
kabinete, tame pačiame krėsle. Jam patiko tas kambarys, tuščias, 
mažytis it kajutė. Ten jis jautėsi toli nuo pasaulio ir, gobiamas 
netylančio Halių gausmo, vaizdavosi, jog tai ošia bekraštė jūra, 
apsupusi jį iš visų pusių ir atskyrusi nuo visų. Bet ilgainiui širdin 
ėmė smelktis miglotas nerimas; jis buvo nepatenkintas savimi, 
prikaišiojo sau klaidas, kurių tiksliai negalėjo nusakyti, pikti- 
nosi tuštuma, jo manymu, vis labiau atsiveriančia galvoje ir krū- 
tinėje. Be to, jį bjauriai pykino smarvė, sugedusių jūros žuvų 

dvokas. Prasidėjo lėtas trikimas, įsimetė neapibrėžtas maudulys, 
pamažu pereinąs į aštrią nervinę įtampą. 

Visos dienos slinko vienodai. Visur lydėjo tie patys garsai, 
tie patys kvapai. Rytais Floraną apkurtindavo tolimi varpų dū- 
žiai, skelbiantys triukšmingų aukcionų pradžią. Kadangi prekės 
dažnąi vėluodavo, aukcionai užtrukdavo ilgai. Tuomet Floranas 
išbūdavo paviljone iki vidurdienio, tolydžio įveliamas į rietenas 
ir' ginčus, kuriuos stengdavosi išspręsti kaip galima teisingiau. 
Kartais prireikdavo kelių valandų sutvarkyti kokiam menkam 
nesusipratimui, sukėlusiam ant kojų visą turgų. Jis klajodavo 
Halių kamšaty ir šurmuly, iš lėto žingsniuodavo takais, retkar- 
čiais stabtelėdamas prie prekystalių: Rambiuto gatvės pakraštyje. 
Ten riogsodavo rausvos krūvos krevečių, raudonos pintinės 
virtų langustų, suraišiotų daiktan už apskritų uodegų, o dar gyvi 
šie dešimtkojai vėžiai trokšdavo išdriki šalimais ant marmuro. 
Ten jis stebėdavo, kaip pirkėjai, skrybėlėti ponai juodomis 
pirštinėmis, įnirtingai derasi ir galop nueina durtinio kišenėje 
nešdamiesi laikraščio skiautėn įvyniotą virtą langustą. Tolėliau, 
prie staliukų, kur prekiaujama paprastomis žuvimis, matydavo 
pažįstamas kvartalo moteris, vienplaukes ateinančias apsipirkti 
visada tuo pačiu laiku. Kartkartėm akį patraukdavo kokia elegan- 
tiška dama, šlapiais grindinio akmenimis velkanti nėriniais ap- 
kraštuotos suknelės padurkus, lydima tarnaitės baltutėle pri- 
juoste; truputį atsilikęs, jis eidavo įkandin stebėdamas, kaip, 
damai nutolus, prekininkės pečių gūžčiojimu atsako į jos pasi- 
dygėjimo grimasas. Iki pat priešpiečių Floranas smagiai leis- 
davo laiką, žiopsodavo į virtines pintinių, krepšelių, odinių 
maišų, slenkančių pro šalį, į sijonus, šluojančius apsemtus takus, 
džiaugdavosi čiurškiančiu vandeniu, gaiva, apdvelkiančia jį čia 
aitriais jūros kriauklių aromatais, čia laiškiu sūdytų žuvų sū- 
rymu. Čia, prie sūdytų žuvų, jis paprastai baigdavo savo apžiūrą; 
dėžės rūkytų silkių, Nanto sardinės ant paskleistų lapų, suvy- 
niotos menkės, krūvomis kūpsančios prieš storas, vulgarias 
prekininkes, nejučia piršdavo mintį, kad gera būtų išplaukti 
tolimon kelionėn štai šitaip, tarp statinių su sūdytomis žuvimis. 
Vėliau, po pietų, Halės aprimdavo, apsnūsdavo. Floranas užsi- 
darydavo kabinete, švariai perrašydavo savo raštus, mėgauda- 
vosi gražiausiomis dienos valandomis. Jei išeidavo, jei pasuk- 
davo į žuvų paviljoną, ten jau būdavo beveik tuščia. Nei kam- 
šaties, nei stumdymosi, nei triukšmo kaip dešimtą valandą ryto. 
Žuvininkės megzdavo atsilošusios už tuščių prekystalių; aplink 
maklinėdavo viena kita vėlyva šeimininkė, dėbčiodavo neryž- 
tingai, skersa akimi, sučiaupusi lūpas, kaip tai daro moterys, 
tiksliai, ligi paskutinio sū apskaičiuojančios pietus. Leisdavosi 

sutemos, dunksėdavo stumdomos dėžės — prekininkės nakčiai 
dėdavo žuvis ledan. Tuomet, pažiūrėjęs, kaip rakinami turgaus 
vartai, Floranas eidavo namo nešdamasis žuvų paviljono kvaps- 
nius, įsigėrusius į drabužius, barzdą, plaukus. 

Pirmaisiais mėnesiais jam nelabai įkyrėdavo tas skvarbus 
kvapas. Žiema buvo žvarbi; plikšala pavertė takus veidrodžiais, 
varvekliai baltais nėriniais papuošė marmurinių prekystalių ir 
baseinų kraštus. Rytais tekdavo gorėmis šildyti čiaupus, kad iš 
jų bent srovele imtų tekėti vanduo. Sušalusios žuvys užsirie- 
tusiomis uodegomis, matinės ir šiurkščios kaip negludintas me- 
talas, krisdavo skambėdamos ant prekystalių it balzgano ketaus 
luitai. Iki pat vasario paviljonas atrodė pasigailėtinas, nykus, 
aptrauktas dygia ledo drobule. Tačiau kovo mėnesį orai atšilo, 
prasidėjo atlydžiai, rūkai ir lietūs. Tuomet žuvys atsileido, ati- 
drėko, purvinų kvartalo gatvių dvisus alsavimas susiliejo su 
švinkstančios mėsos ūmu. Vėl kilo kol kas dar vos juntamas 
dvokas, šleikštus, pažeme šliaužiantis drėgnas šutas. Paskum, 
kaitriomis birželio popietėmis, smarvė pašoko, oras pritvinko 
nuodingų išgarų, pasidarė sunku kvėpuoti. Prekininkės plačiai 
atlapojo viršutinius paviljonų langus, dideliausiomis pilkšvos 
drobės užuolaidomis. atsitvėrė nuo įkaitusio dangaus, bet ant 
Halių pliaupė ugninis lietus, prišildydamas jas kaip geležinę 
krosnį, — ir nė menkiausio dvelktelėjimo, kuris būtų nuvaikęs 
sušvinkusių žuvų tvaiką. | 

Tuomet Floranas pajuto, kad jam bloga nuo tų krūvų maisto, 
supančio iš visų pusių. Vėl apėmė pasišlykštėjimas valgiu, jau 
patirtas dešrinėje, tik šįsyk dar didesnis. Tuomet irgi nežmo- 
niškai pykino, bet dabar šleikštu darėsi ne nuo persisotinimo. 
Jo skrandis, susitraukęs lieso žmogaus skrandis, maištaudavo 
einant pro kalnus žuvų, mirkstančių didelėse rėčkose ir švinks- 
tančių nuo vasaros karščių. Jis buvo sotus jau vien tais kvapais, 
jis duste duso, lyg būtų persirijęs. Floranas užsidarydavo kabi- 
nete, bet ir ten šleikštulys neduodavo ramybės, smelkdavosi 
pro nesandarius langus ir duris. Niūkiomis dienomis kambarė- 
lyje būdavo visiškai tamsu; atrodydavo, jog dvokiančio raisto 
dugne tęsiasi begalinės sutemos. Dažnai neišlaikydavo nervai, 
jis pajusdavo poreikį vaikščioti, nusileisdavo į rūsius plačiais 
laiptais, esančiais vidury paviljono. Ten, uždaroje patalpoje, 
kelių dujų žibintų blausiai apšviestoje, vėl alsuodavo tyro van- 
dens gaiva. Sustodavo prie didelio baseino, kur laikomos gyvų 
žuvų atsargos; klausydavosi, kaip be perstojo čiurlena keturios 
srovelės, tekančios iš pagrindinės vandens talpyklos keturių 
kampų, kaip jos tyliai alma it amžinasis srautas ir plačia skraiste 
išsilieja po užrakintomis baseinų grotomis. Toji požeminė vers- 

mė, tasai prieblandoje gurgantis upeliukas, jį nuramindavo. Pa- 
tikdavo jam ir- vakarai su gražiais saulėlydžiais, kai raudonuose 
dangaus gaisuose vis ryškiau juoduoja plonyčiai Halių nėriniai; 
penktą valandą pavakario šviesa — lakios paskutiniųjų spindu- 
lių dulkės — smelkdavosi pro visus namų tarpus, pro visus lan- 
ginių plyšius; būdavo tai lyg matinis šviečiantis ekranas, kuriame 
tolydžio ryškėja plonytės piliastrų briaunos, dailūs skliautų 
išlinkiai, taisyklingos geometrinės stogų figūros. Jis žiūrėdavo 
išpūtęs akis į tą milžinišką brėžinį, tušu išvedžiotą fosforescuo- 
jančiame pergamente, ir jo vaizduotė vėl piešdavo gigantišką 
mašiną su visais dantračiais, svirtimis, švaistikliais, mašiną, 
pasivaidenusią jam tamsiame po garo katilu liepsnojančių ang- 
lių purpure. Kas valandą keisdavosi Halių apribai — nuo ryt- 
mečio šaltai mėlynų tonų ir sūdrių popietės šešėlių iki saulė- 
lydžio gaisrų —- be perstojo žaidžiant šviesai, galop išblėstan- 
čiai pilkuose sutemų pelenuose. Tačiau troškiais vakarais, kai 
pakildavo tvaikas, kaitriu ūku užgoždamas pluoštus geltonų 
spindulių, Floraną vėl įnikdavo tąsyti šleikštulys, išsisklaidydavo 
svajos ir vaizduotė imdavo piešti milžiniškus katilus, dvokian- 
čius mėsinės puodus, kuriuose verda visos tautos riebalų per- 
teklius. 

Be to, jį slėgė grubūs žmonės, aplinką tarytum dar labiau 
smardino jų žodžiai ir veiksmai. Šiaip ar taip, jis laikėsi drau- 
giškai ir nesileido įbauginamas. Nedrąsu jam būdavo tik su mo- 
terimis. Širdį atgaudavo vien su ponia Fransua, kurią atsitiko 
dar sykį pamatyti. Ji nuoširdžiai apsidžiaugė sužinojusi, kad 
jis atsistojo ant kojų, klesti, pasak jos, visų bėdų nusikratęs,— 
Floranas net susigraudino. Lizos, Normandės, visų kitų juokas 
išmušdavo jį iš vėžių. Poniai Fransua jis būtų viską išsipasakojęs. 
Ji juokdavosi ne šiaip dantis rodydama: juokdavosi džiaugda- 
masi kitų laime. Be to, ji nesibaidė darbo, dėl duonos kąsnio 
plušo net žiemą, per didžiausius šalčius, o lietingomis dienomis 
dar daugiau prisikentėdavo. Floranas matydavo ją ne vieną rytą, 
kai lydavo kaip iš kibiro, kai šaltas įgrisus lietus žliaugdavo 
kelias dienas pagret. Važiuojant iš Nantero į Paryžių, tekiniai 
grimzdavo į purvą iki pat ašių. Baltazaro net papilvė būdavo 
nutaškyta dumblais. Ponia Fransua jo gailėjo, nuoširdžiai juo 
suosėsi, šluostė senomis prijuostėmis. 

— Labai jau lepus tas mano arklelis, — sakydavo ji. — Kad 
tik kas, žiūrėk, jau ir palaidi viduriai... Ak, tu, Baltazare, vargše- 
li mano! Kai važiavom per Neji tiltą, pamaniau, kad Senon 
būsim nudardėję — šitaip lijo! | 

Baltazaras eidavo pastogėn, o ji stypsodavo lietuje ir pre- 
kiaudavo daržovėmis. Patvinusi aikštelė virsdavo dumblyne. 

Drumzlino lietaus plakami kopūstai, morkos, ropės skendėdavo 
toje pliurzėje, srauniai almančioje visu grindinio plotu. Tai bū- 
davo jau nebe anos nuostabios daržovės, skaisčiais rytmečiais 
kerinčios akį. Daržovininkai gūždavosi apsidangstę apsiautalais, 
plūsdavo administraciją, kuri pasitarusi pareiškė, jog lietus 
daržovėms nekenkiąs ir nesą pagrindo ręsti pastoges. 

Lietingi rytai varydavo Floraną į neviltį. Jis prisimindavo 
ponią Fransua. Ištrūkdavo iš turgaus, lėkdavo su ja paplepėti. 
Tačiau niekada neužtikdavo jos nusiminusios. Ji purtydavosi it 
permirkęs šunytis, sakydavo, jog mačiusi ir šilta, ir šalta, jog 
ji ne iš cukraus —- neištirpsianti nuo vieno kito lašo lietaus. 
Floranas prievarta įstumdavo ją kelioms minutėms dengton ga- 
lerijon, dažną kartą nusivesdavo pas poną Lebigrą, išgerdavo 
su ja karšto vyno. Ir matydamas jos giedrą veidą, lipšnias akis 
jausdavosi laimingas, džiaugdavosi tyru laukų dvelksmu, jos 
atneštu į Halių smarsą. Ji kvepėdavo žeme, šienu, grynu oru, 
atviru dangumi. 

— Atvažiuokit kada nors į Nanterą, vaikeli. — siūlydavo 
ji. — Apžiūrėsit mano daržą, aš visas lysves apsodinau kmynais... 
O šičia, jūsų susmirdusiame Paryžiuje, kvėpuot nėra kuo, toks 
tvaikas! | 

Ir vėl eidavo sau, viso varvanti. Pabendravęs su ja,-Floranas- 
jausdavosi lyg iš naujo gimęs. Jis irgi kibdavo į darbą, stengda- 
masis įveikti dažnokai užeinančias nervines krizes. Įgimtas po- 
linkis griežtai laikytis iam tikro plano, skatinąs kartais smulk- 
meniškai skirstyti laiką, pereidavo netgi į maniją. Du kartus 
per savaitę vakarais jis užsidarydavo savo kambary, užsimojęs 
parašyti didelį veikalą apie Kajeną. Jo manymu, nevarginamas 
buitinių rūpesčių, jis turįs visas sąlygas susikaupti ir rimtai nusi- 
teikti darbui. Užsikurdavo židinį, patikrindavo, kaip laikosi 
granatmedis lovos kojūgaly, paskum pristumdavo prie ugnies 
staliuką ir iki vidurnakčio užsisėdėdavo prie darbo. Maldakny- 
gę ir „Sapnininką“ nukišo giliai į stalčių, kuris pamažu pildėsi 
pastabomis, prirašytais lakšteliais, visokiausiais rankraščiais. 
Veikalas apie Kajeną beveik nejudėjo iš vietos, pertraukiamas 
kitų projektų, milžiniškų darbų planų, kuriuos glaustai apmes- 
davo keliomis eilutėmis. Vieną po kito jis parengė kelių reformų 
variantus: kaip iš pagrindų pertvarkyti Halių valdymą; kaip 
patobulinti mokesčių sistemą vietoj pajamų mokesčio įvedant 
pelno mokestį; kaip reorganizuoti maisto paskirstymą varguolių 
kvartaluose, kitaip sakant, parengė naują, dar tik bendrais bruo- 
žais aptartą humanišką įstatymą, kuriuo remiantis maisto prekės 
būtų pristatomos į visuomeninius sandėlius ir kasdien būtų ga- 
rantuotas produktų minimumas kiekvienai paryžiečių šeimai. Su- 

kumpęs, įgulęs į rimtus darbus, Floranas linksodavo prie popie- 
rių, ir jo didelis juodas šešėlis šmėkšodavo nakties ramybės 
sklidinoje mansardoje. Tik kartais dagilis, kurį Floranas per 
pūgą parsinešė iš Halių, imdavo čirkšti šviesos suklaidintas ir 
sudrumsdavo tylą, trikdomą vien popieriaus lakštu skubančios 
plunksnos krebždėjimo. 

Floranas neišvengiamai grįžo prie politikos. Per daug nuo 
jos buvo nukentėjęs, kad ji netaptų širdžiai mieliausiu užsiė- 
mimu jo gyvenime. Atsidūręs kitoje aplinkoje ir kitaip susiklos- 
čius aplinkybėms, jis būtų buvęs doras provincijos mokytojas, 
džiaugęsis ramiu gyvaliojimu mažame miestelyje. Bet su juo 
buvo pasielgta kaip su vilku, ir dabar jis jautėsi lyg pačios trem- 
ties nuskirtas dėtis prie politinės kovos. Nervų sudirgimas reiš- 
kė ne ką kita kaip grįžimą prie ilgų apmąstymų Kajenoje, prie 
kartėlio, susikaupusio širdy dėl nepelnytai patirtų kančių, prie 
kadaise duotos priesaikos atkeršyti kada nors už botagu tram- 
domą žmoniją, už sutryptą teisingumą. Milžiniškos Halės, galybė 
maisto tik pagreitino krizę. Halės Floranui priminė sotų, paten- 
kintą žvėrį, pilvotą, į lašinius išėjusį Paryžių, slapčia remiantį 
Imperiją. Halės rikiavo aplink jį neapglėbiamas krūtis, pasi- 
baisėtinus klubus, apskritus snukius — nenuginčijamus argu- 
mentus prieš jo išvaizdą: kankinio liesumą ir nepatikimo valdi- 
nio pergeltusį veidą. Prieš jį buvo krautuvininko pilvas, viduti- 
nio dorumo žmogaus pilvas, išpampęs, patenkintas savimi, bliz- 
gantis saulėje, įsitikinęs, jog viskas eina į gera, jog dar niekada 
taikūs žmonės nėra taip gražiai tukę. Tuomet jis pajuto, kad jam 
gniaužiasi kumščiai, kad jis pasirengęs kovoti, kad prisimin- 
damas tremtį dabar piktinasi vis labiau nei tada, kai tik grįžo 
Prancūzijon. Neapykanta užtvindė jį visą. Dažną kartą plunksna 
išslysdavo jam iš pirštų, jisai įsisvajodavo. Židinyje žerplėjan- 
čios žarijos nuplieksdavo jo veidą ugnies atšvaitais; lempa rūk- 
davo, o dagiliukas užmigdavo parietęs vieną sal ir pasikišęs 
galvytę po sparnu. 

Kartais, vienuoliktą valandą eidamas gulti, Ogiustas paste- 
bėdavo šviesos ruožą po durimis ir pasibelsdavo. Floranas ati- 
darydavo suirzęs. Dešrininko parankinis atsisėsdavo prie židinio 
ir sėdėdavo beveik nekalbėdamas ir niekada nesiaiškindamas, 
ko atėjęs. Žiūrėdavo akis susmeigęs į nuotrauką, kurioje buvo 
įamžintas su Ogiustine: abu šventiškai apsirengę, susiėmę už 
fankų. Galop Floranas suprato: šitas kambarys traukte traukiąs 
Ogiustą todėl, kad jame gyveno Ogiustinė. Vieną vakarą šypso- 
dz. mas paklausė, ar teisingai įspėjęs. 

— Gali būti, — atsakė Ogiustas, labai nustebintas jam pačiam 
netikėto atradimo.— Niekad apie tai negalvojau... Tai bent! 

Jei pasakyčiau Ogiustinei, sprogtų iš juoko... Kai rengiesi ves- 
tis, ne kvailystės galvoj. 

Jei Ogiustas kada į kalbą įpuldavo, tai šnekėdavo apie deš: 
rinę, kurią ketino drauge su Ogiustine atidaryti Plasane. Pažiū- 
rėti buvo tvirtai įsitikinęs, jog sugebėsiąs sukurti tokį gyvenimą, 
kokio nori, todėl Floranas galiausiai pajuto jam tam tikrą pa- 
garbą, atmieštą apmaudu. Apskritai tas vyrukas buvo gana su- 
manus, nors ir koks bukas atrodė: prie tikslo ėjo tiesiai, ir galė- 
jai manyti, kad pasieks jį be jokių svyravimų, mėgaudamasis 
visiška palaima. Tokiais vakarais, apsilankius Ogiustui, Floranas 
negalėdavo prisiversti vėl sėsti prie darbo, eidavo gulti nepa- 
tenkintas; dvasinę pusiausvyrą atgaudavo tik taręs sau: „O juk 
Ogiustas stačiai galvijas, ir tiek!“ 

Kas mėnesį Floranas važiuodavo į Klamarą aplankyti pono 
Verlako. Jam tai būdavo beveik pramoga. Vargeta stūmė die- 
nas, nors ir kaip stebėjosi Gavaras, išpranašavęs, kad jisai ne- 
pratrauksiąs nė pusės metų. Kiekvienąsyk ligonis sakydavo Flo- 
ranui, jog jaučiąsis geriau, jog baisiai norįs grįžti į darbą. Bet 
dienos bėgo, ir liga ėmė viršų. Floranas atsisėsdavo prie pono 
Verlako lovos, pasakodavo apie žuvų paviljoną, stengdavosi 
bent kiek jį pralinksminti. Padėdavo ant naktinio stalelio pen- 
kiasdešimt frankų nominaliniam inspektoriui, ir tasai, nors šiuo 
klausimu iš anksto buvo sutarta, kiekvienąsyk pykdavo, atsisa- 
kinėdavo pinigų. Paskum kalba pakrypdavo apie ką kita, o pi- 
nigai likdavo ant staliuko. Floranui atsisveikinus, ponia Verlak 
palydėdavo jį ligi durų. Buvo ji mažutė, geibi, verksminga. Kal- 
bėdavo tik apie išlaidas, susijusias su vyro liga, apie vištienos 
sultinį, apie puskepius bifšteksus, apie raudonąjį vyną, vaisti- 
ninką ir gydytoją. Tie graudūs pokalbiai darydavo Floranui 
labai slogų įspūdį. Iš pradžių jis nesuprato, ko siekia ponia 
Verlak. Tačiau vargšė moteriškė verkdavo be perstojo, prisimin- 
dama, kaip laimingai juodu gyvenę iš tūkstančio aštuonių šim- 
tų frankų inspektoriaus atlyginimo, ir galop Floranas nedrąsiai 
pasiūlė truputį pridėti, aišku, slapčia nuo vyro. Ji griežtai atsi- 
sakė, bet paskui staiga pati pareiškė, jog penkiasdešimties fran- 
kų priedo būsią į valias. Tačiau dar tą patį mėnesį ne kartą ra- 
šydavo laiškus tam, kurį vadino šeimos gelbėtoju; smulkia, aiš- 
kia rašysena, kiek pakrypusia į dešinę, ji pripildydavo lygiai 
tris puslapius sklandžių ir nuolankių nusiskundimų, kad išpra- 
šytų dar dešimt frankų; tad visi šimtas penkiasdešimt frankų, 
Florano gaunamų atlyginimo, galop atitekdavo Verlakams. Vyras, 
aiškų, nieko nežinojo, o žmona stačiai bučiuodavo Floranui ran- 
kas. Tas geras darbas buvo jam didžiausias džiaugsmas; Floranas 
slėpdavo jį kaip užgintą malonumą, kuriuo egoistiškai mėgau- 
davosi pats vienas. 

— Tasai sukčius Verlakas stačiai tyčiojasi iš jūsų, — saky- 
davo kartais Gavaras.— Jūs duodat jam išlaikymą, o jis vartosi 
sau kaip inkstas taukuose. 

Galop neištvėręs Floranas kartą jam pasakė: 

-— Viskas gerai, dabar aš jam duodu tik dvidešimt penkis 
frankus. 

Beje, Floranui nieko netrūko. Keniu su žmona, kaip ir anks- 
čiau, ir maitindavo jį, ir duodavo pastogę. Tų kelių frankų, kurie 
atlikdavo, pakakdavo vakarais užsisakyti taurelę pas poną Lė- 
bigrą. Ilgainiui jo gyvenimas nusistovėjo ir ėjo kaip laikrodis: 
jis dirbdavo užsidaręs savo kambary; dukart per savaitę, nuo 
aštuntos iki devintos, mokydavo Mušą; vieną vakarą paskirdavo 
gražiajai Lizai, kad ji nepyktų; visą kitą laiką leisdavo atskira- 
me kabinete už stiklinės pertvaros drauge su Gavaru ir jo bi- 
Čiuliais. 

Į Mejudenų butą Floranas ateidavo kaip mokytojas, atlaidus 
ir podraug griežtokas. Jam patiko tas senas namas. Apačioje 
pasitikdavo šleikštūs virtų daržovių krautuvėlės kvapai: nedide- 
liame kiemelyje aušdavo geldos špinatų tyrės, moliniai dube- 
nys rūgštynių. Paskui kopdavo slidžiais nuo drėgmės įvijais 
laiptais, kuriais reikėdavo lipti labai atsargiai — tokie išklypę 
buvo ir sutrešę. Mejudenų butas buvo trečiame aukšte. Netgi 
šeimai prasikūrus, motina nieku gyvu nenorėjo persikraustyti, 
nors abi dukterys melste meldė — seniai svajojo persikelti į 
naują namą plačioje gatvėje. Senė spyrėsi, sakė, jog čia nugy- 
venusi amželį, čia norinti ir pasimirti. Tiesa, ji tenkinosi tamsiu 
užkaboriu, geruosius kambarius užleidusi Klerei ir Normandei. 
Normandė pasinaudojo vyresniosios teise ir užgrobė kambarį 
langais į gatvę: buvo tai didžiausias, gražiausias kambarys. Klerė 
įsižeidusi atsisakė gretimo kambario langais į kiemą; eidavo 
gulti į kambariuką kitapus laiptų aikštelės, tarytum į kokį po- 
dėlį, kurio netgi neišsibaltino kalkėmis. Ji turėjo savo raktą ir 
gyveno nepriklausoma; kilus bent menkiausiam nesutarimui, 
užsirakindavo ir nieko nesileisdavo. 

Floranas paprastai ateidavo į vakarienės pabaigą. Mušas 
puldavo jam ant kaklo. Floranas atsisėsdavo, pasistatydavo 
vaiką tarp kelių ir klausydavo jo čiauškėjimo. Nušluosčius 
vaškytinę, ant vieno pietų stalo galo prasidėdavo pamoka. Gra- 
žioji Normandė maloniai sutikdavo Floraną. Su kėde pasislin- 
kusi arčiau lempos, megzdavo arba adydavo skalbinius, bet daž- 
niausiai atidėdavo darbą į šalį ir klausydavo kuo nors sudomi- 
nusios pamokos. Netrukus ji pajuto didelę pagarbą tam tokiam 
mokslingam vyrui, su moters švelnumu auklėjančiam jos sūnelį 
ir su angeliška kantrybe be perstojo kartojančiam tuos pačius 

pamokymus. Floranas jau nebeatrodė jai negražus. Galop ji netgi 
ėmė lyg ir pavyduliauti gražiajai Lizai. Dar arčiau slinkdavo su 
kėde ir žiūrėdavo į Floraną šypsodama taip, kad jis pasijusdavo 
kaip nesavas. 

--—- Mamyt, alkūnę man užkliudei, trukdai rašyti! — pykdavo 
Mušas.— Žiū, kokia dėmė! Vėl rašalo užtėškiau! Traukis šalin! 

Pamažėle Normandė įjunko dergti gražiąją Lizą. Jos žodžiais 
tariant, Liza slepianti savo metus ir taip susiveržianti korsetą, 
kad net dūstanti: kas be ko, jeigu jau iš pat ankstaus ryto deš- 
rininkė išeinanti susivarsčiusi ir šitaip susilaižiusi, jog plaukai 
gulį kaip taukais apglieti, vadinas, kai neapsirengusi, baisu į ją 
žiūrėti. Ir tuomet Normandė kilstelėdavo rankas — atseit namie 
korseto nedėvinti; ji šypsodavo ta pačia vylinga šypsena, at- 
kišdama priekin reto grožio krūtinę, kilsuojančią ir virpančią 
po plonyte, šiaip taip susagstyta palaidinuke. Pamoka nutrūk- 
davo. Mušas susidomėjęs žiūrėdavo, kaip motina kilnoja rankas. 
Floranas klausydavosi, kartais netgi juokdavosi nejučia galvo- 
damas, jog moterys — keisti padarai. Jį smagiai nuteikdavo 
gražiosios Normandės ir gražiosios Lizos varžybos. 

Tuo tarpu Mušas baigdavo perrašyti užduotį. Floranas dailiu 
braižu ruošdavo mokiniui pavyzdžius, didžiosiomis ir mažesnė-- 
mis raidėmis siaurose popieriaus juostelėse per visą eilutės plotį 
rašydavo labai ilgus žodžius. Ypač jam patikdavo žodžiai: „tiro- 
niškai, nežabota savivalė, antikonstitucinis, revoliucinis '; arba 
kartais liepdavo vaikui perrašyti tokius sakinius: „Ateis tei- 
singumo diena... Teisiojo kančios -— nuosprendis nedorėliui... 
Išmuš atpildo valanda, kaltininkui ateis galas . Rašydamas tuos 
pavyzdžius, Floranas nejučia išsakydavo mintis, kurios spiesda- 
vosi galvoje; tuomet pamiršdavo ir Mušą, ir gražiąją Normandę, 
ir viską aplink. O Mušas mielai būtų perrašęs net „Visuomeninę 
sutartį . Jis primargindavo ištisus puslapius, raidė po raidės 
kruopščiai išvedžiodamas žodžius: „tironiškai, antikonstitucinis'. 

Kol mokytojas būdavo kambary, močiutė Mejuden niurgz- 
dama sukiodavosi aplink stalą. Ji vis dar jautė nenumaldomą 
pagiežą Floranui. Jos žodžiais tariant, kvaila esą versti vaiką 
šitaip dirbti vakarais, kai tokiems mažiams jau seniai metas mie- 
goti. Ji, be abejo, būtų išgrūdusi pro duris tą „perkarusį išstypė- 
lį“, jei kartą, po itin audringos scenos, gražioji Normandė ne- 
būtų motinai stačiai į akis išrėžusi, jog persikraustysianti ki- 
tur, jeigu jai nevalia priimti namie ką tinkamai. Beje, kiekvieną 
vakarą ginčas įsiliepsnodavo iš naujo. 

— Šiaip sakysi ar taip, o jo akyse klasta, — kaldavo senė.— 
Ir apskritai nepasitikiu aš perkarėliais. Iš perkarusio gero ne- 
lauk. Kaip gyva tokio nė vieno doro nesu mačiusi... O šitam pil- 

vas, matyt, prie subinės pridžiūvo — plokščias kaip lenta... Tik 
žvirbliams baidyti! Šešiasdešimt penkerius metus nugyvenau 
pasaulyje, bet šitokio nė iš tolo neprisileisčiau. 

Močiutė Mejuden varinėjo šitokias kalbas, nes puikiai matė, 
kur link krypsta reikalai. Ir užtat liaupsino poną Lebigrą, kuris 
iš tikrųjų kvapu gėrė gražiąją Normandę: ne tik gviešėsi į gerą 
kraitį, bet ir turėjo galvoje, kad jaunoji moteris pasiutiškai tik- 
sianti jo vyninėje prie prekystalio. Senė įsileidusi netilo: šitas 
bent jau nesukritęs, be to, tikriausiai stiprus kaip jautis; močiutė 
Mejuden nuėjo netgi taip toli, jog užniko žavėtis jo blauzdomis, 
o pono Lebigro blauzdos išties buvo atsakančios. Tačiau gražioji 
Normandė tik traukė pečiais, gaižiai atsikirsdama: 

— O man nusispjaut į jo blauzdas! Baisiai man reikia kieno 
blauzdų!.. Ką norėsiu, tą ir darysiu. 

Ir jeigu motina neatlyždavo ir jau tiesmukai išrėždavo, ką 
mananti, duktė užrikdavo: 

— Didelio čia daikto! O kas jums rūpi?.. Beje, tai netiesa. 
O kad ir būtų šitaip, jūsų neatsiklausčiau, leisit ar ne, aišku! 
Atstokit nuo mano galvos! 

Ir, trinktelėjusi durimis, eidavo į savo kambarį. Namuose 
ji turėjo balsą ir tuo piktnaudžiavo. O senė, jei tik naktį jai 
pasivaidendavo koks brazdesys, keldavosi, basa sėlindavo prie 
dukters durų — ar nebus įslinkęs vidun tas „perkaręs išstypėlis“. 
Tačiau Mejudenų bute Floranas turėjo dar nuožmesnį priešą. 
Kai tik jis pasirodydavo, Klerė atsistodavo netardama nė žodžio, 
imdavo žvakę ir eidavo į savo kambariuką kitapus laiptų aikš- 
telės. Girdėdavai, kaip ji, šalto įtūžio pagauta, dviem sūkiais 
užsirakina duris. Vieną vakarą, kai Luizė pakvietė mokytoją va- 
karienės, Klerė pasitaisė kažin ko laiptų aikštelėje ir pavalgė 
savo kambary. Dažnai ji nesirodydavo savaitę, kitą. Tiesa, buvo 
ji tokia kaip ir anksčiau: romi, bet užtat nepermaldaujamai aikš- 
tinga, it laukinis žvėrelis nepatikliai dėbčiodavo pro apkritusius 
rusvai auksinius plaukus. Kartą stačiai pasiuto iš pykčio, kai 
močiutė Mejuden susimanė širdį išlieti ir atvirai pasišnekėti 
su ja apie Floraną. Tuomet senė, apmaudu netverdama, vaikš- 
čiojo visur ir klykavo, jog eitų kur akys mato, jei tik nebijotų, 
kad vienos likusios dukterys visai susipjausiančios. 

Vieną vakarą, po pamokos, Floranas ėjo pro plačiai atlapo- 
tas Klerės duris. Pamatė, kad ji stovi raudona kaip ugnis ir žiūri 
į jį. Skaudu jam buvo, kad mergina taip priešiškai nusiteikusi; 
jei būtų buvęs drąsesnis su moterimis, seniai būtų viską išsiaiš- 
kinęs su Klere. Tą vakarą tikrai būtų užėjęs į jos kambarį, bet 
viršutiniame aukšte pastebėjo blausų veidą — persisvėrusi per 
turėklus, į juos spoksojo panelė Sažė. Jis praėjo pro šalį ir ne- 

nulipo nė dešimt pakopų, kai Klerės kambario durys taip smar- 
kiai trinktelėjo, kad sudrebėjo visas laiptų narvas. Kaip tik šitas 
atvejis galutinai įtikino panelę Sažė, jog ponios Keniu pusbrolis 
miegąs su abiem seserimis Mejuden. 

Floranas kuo mažiausiai galvodavo apie tas gražias merginas. 
Į moteris paprastai žiūrėdavo kaip vyras, nededąs į jas jokių 
vilčių. Be to, per daug vyriškos jėgos atiduodavo godoms. Ilgai- 
niui Normandei jis pajuto tikrą draugiškumą: ji būdavo gera, 
kol jai pakaušis neužkaisdavo. Tačiau kitokių jausmų ji niekad 
jam nežadindavo. Kai vakare, degant lempai, ji slinkdavosi su 
kėde artyn, lyg norėdama pasižiūrėti į Mušo sąsiuvinį, Floranas 
pasidarydavo kaip nesavas, jausdamas šalimais šiltą ir stiprų 
jos kūną. Ji atrodė jam nepaprastai stambi, gramozdiška, beveik 
kėlė baimę savąja milžinės krūtine; jis atitraukdavo smailias 
alkūnes, kaulėtus pečius, tarytum baugėdamasis susmegti į tas 
mėsas. Lieso žmogaus kaulai baisėdavosi prisiliesti prie tų riebių 
krūtų. Floranas nukneibdavo galvą, susigūždavo į kamuolėlį, 
stačiai sunegaluodavo aptvokstas karščio, mušančio nuo jos 
kūno. Prasiskleidus palaidinukei, jis tarytum matydavo tarp 
dviejų baltutėlių gūbrių kylant — it garą — gyvybės dvelksmą, 
sveiko organizmo alsavimą, kuris smogdavo jam į veidą, tvaikus, 
dar atsiduodantis Halių smarsu, atneštu kaitraus liepos pava- 
karės vėjelio. Buvo tai stiprus kvapas, įsigėręs į plonytę it šil- 
kas odą, jūros žuvų ir moliuskų dvakas, kuris sunkėsi iš puikių 
krūtų, iškilnių pečių ir lankstaus liemens, savo aitra atmiešda- 
mas moters kūno aromatą. Normandė išbandė visus kvapiuosius 
aliejus; ji prausdavosi nuo kojų iki galvos, bet vos tik išgaruo- 
davo vandens gaiva, kraujas kaipmat išnešiodavo po visą kūną 
ankstesnius kvapsnius ir ji vėl atsiduodavo prėskomis lašišomis, 
žibuoklėmis ir muskusu kaip sykai, silkių ir rajų aitriu. Tuomet 
plevėsuojantys Normandės sijonai skleisdavo bangas šiltų iš- 
garų; sulig kiekvienu žingsniu nuo jos dvelkdavo dumblėtu 
jūros dugnu, dumblėmis; toji stuomeninga moteris kerinčiai 
skaisčiu ir baltutėliu deivės kūnu priminė nuostabią antikinę 
statulą, kuri ilgai glūdėjo jūros dugne, kol atsitiktinai, pasiga- 
vęs į savo tinklus, ištraukė krantan nežinomas sardinių žvejys. 
Floranas kankinosi; jis nėmaž jos negeidė, visi jausmai, suerzin- 
ti žuvų paviljono popiečių tvaiko, kratėsi tos moters, kuri pyki- 
no jį: atrodė ji ir persūdyta, ir perkartusi, grožybės jos buvo ne- 
apglėbiamos, o sudususių žuvų tvaikas pernelyg dūrė nosį. 

Tačiau panelė Sažė dievagojosi, kad Floranas — gražiosios 
Normandės meilužis. Senmergė buvo susipykusi su ja dėl dešim- 
ties sū vertės plekšnės. Po to susikirtimo ji prisiplakė prie gra- 
žiosios Lizos. Šitaip ji tikėjosi greičiau iššniukštinėti, kurį vel- 

nią, jos žodžiais tariant, rezga tie Keniu. Tačiau Floranas, kaip 
ir anksčiau, buvo jai mįslė, ir ji vaikščiojo lyg dvasia be vietos, 
kaip pati sakė nesiaiškindama, kas neduoda jai ramybės. Mer- 
gina, bergždžiai sekiojanti kokį vaikiną, būtų mažiau sielvar- 
tavusi, nei sielvartavo baisingoji senė, jausdama, jog Lizos 
pusbrolio paslaptis slysta jai iš rankų. Ji sekdavo Floraną, lip- 
davo jam ant kulnų, varstyte varstydavo akimis, visur jo tyko- 
davo netverdama įniršiu, jog nesiseka patenkinti sukilusio 
smalsumo. Nuo tos dienos, kai Floranas pradėjo lankytis Meju- 
denų bute, panelė Sažė nesitraukdavo nuo laiptų turėklų. Pas- 
kum ji suprato: gražioji Liza labai nepatenkinta, kad Floranas 
svečiuojasi pas „tas moteris“. Tuomet panelė Sažė ėmė kas rytą 
nešioti jai Pirueto gatvės naujienas. Būdavo, įeina šaltomis die- 
nomis į dešrinę, visa susitraukusi nuo žvarbos, lyg dar labiau 
sumažėjusi, deda pamėlusias rankas ant melchiorinės orkaitės, 
šildosi sustirusius pirštus, stovi prie prekystalio ir, nieko ne- 
pirkdama, kartoja spigiu balseliu: 

— Vakar ir vėl buvo pas jas, stačiai gula ten ir kelia... O laip- 
tuose Normandė pvadino jį „pupuliuku . 

Panelė Sažė melavo, kad galėtų ilgiau pabūti dešrinėje ir 
pasišildyti rankas. Kitą dieną po to, kai pasidingojo mačiusi 
Floraną išeinant iš Klerės kambario, ji atkūrė pas gražiąją Lizą 
ir gerą pusvalandį pasakojo tą nutikimą. Sarmata, ir gana, juk 
dabartės pusbrolis laipiojąs iš vienos lovos į kitą! 

*— Savo akimis mačiau, — kalbėjo ji.— Lig soties pasisma- 
ginęs su Normande, pirštų galais nusėlina pas savo blondinukę. 
Vakar žiūriu — išeina iš blondinės ir jau ners atgal pas tą drūtą 
juočkę, bet pastebėjo mane ir išdūmė lauk it musę kandęs. Kiau- 
rą naktį girdžiu, kaip trinksi durys, čia vienos, čia kitos, galo 
krašto nematyti... O juk senė Mejuden miega užkabory, kaip 
tik tarp dukterų kambarių! 

Liza niekinamai raukydavosi. Ji įterpdavo tik žodį kitą, dau- 
giau savo tylėjimu kurstydama panelę Sažė pliurpti be saiko. 
Ir domiai klausydavosi. Kai senmergė leisdavosi į pernelyg 
nepadorias smulkmenas, sukuždėdavo: 

— Ne, ne, negražu... Ir būna gi tokių moterų! 

Tuomet panelė Sažė atsakydavo, jog, kas be ko, anaiptol 
ne visos moterys tokios doros kaip Liza. Be kita ko, ji gana pa- 
kančiai atsiliepdavo apie pusbrolį. Vyrai tokie jau esą: pamato 
sijoną ir lekia; juo labiau kad jis, pusbrolis, ko gera, nevedęs. 
Ir probėgšmais kaišiodavo klausimus, tikėdamasi iš netyčių iš- 
gauti atsakymą. Tačiau Liza niekados nesmerkdavo pusbrolio, 
šlykštėdamasi žiūrėdavo į orkaitės dangtį, į nešvarų mažyčių 
senės rankų pėdsaką spindinčio metalo paviršiuje. 

— Ogiustine! — šaukdavo.— Atneškit čionai skudurą ir nu- 
šluostykit dangtį. Bjauru žiūrėti. 

Tuo metu gražiosios Lizos ir gražiosios Normandės varžybos 
pasiekė viršūnę. Gražioji Normandė buvo įsitikinusi, kad pa- 
veržė meilužį nuo priešininkės, o gražioji Liza siuto ant „tos 
šiukšlės“, kuri galų gale gėdą jiems padarysianti prisiviliodama 

„tylenį Floraną'. Kiekviena kariavo su savitu jai temperamentu: 
viena buvo rami, pilna paniekos, visa savo išvaizda rodydavo, 
jog ji — iš tų moterų, kurios pasikelia sijoną, kad neišsipurvintų 
padurkų; kita buvo atžaresnė, skambiai ir akiplėšiškai kvato- 
davo, eidavo pačiu šaligatvio viduriu, laikydavosi įžūliai kaip 
dvikovininkas, ieškantis kliaučių. Vien juodviejų susitikimas 
visą dieną jaudrindavo žuvų paviljoną. Pastebėjusi gražiąją 
Lizą dešrinės tarpdury, gražioji Normandė pasukdavo iš kelio, 
kad galėtų praeiti pro šalį ir tyčia užgauti ją prijuostės kraštu; 
tuomet niūrūs abiejų žvilgsniai susikryžiuodavo it kalavijai, 
žybtelėdami plienu ir akimoju persmeigdami viena kitą. O gra- 
žioji Liza, užsukusi į žuvų paviljoną, išsiviepdavo šlykštėdamasi, 
kai atsidurdavo netoli gražiosios Normandės prekystalio; nusi- 
pirkdavo kokią didesnę žuvį — uotą arba lašišą — iš kaimynės 
ir paklodavo pinigus ant marmurinio prekystalio viršaus, pui- 
kiai matydama, jog „toji šiukšlė“ nustoja juoktis įžeista iki 
širdies gelmių. Beje, abiejų varžovių žodžiais tariant, viena pre- 
kiavo sušvinkusiomis žuvimis, o kita — sugedusiomis dešromis. 
Tačiau ryškiausiai karo ugnis pliūpsėdavo skersai Rambiuto 
gatvės, kiekvienai stovint savo kovos poste, už prekystalio. 
Jiedvi viešpataudavo ten, įsisupusios į plačias beltutėles prijuos- 
tes, išsipusčiusios, apsikarsčiusios brangenybėmis. Mūšis prasi- 
dėdavo iš pat ankstaus ryto. 

— Žiū, storoji karvė jau atsikėlė! — rėkdavo gražioji Nor- 
mandė.— Dešromis prekiauja, užtat ir pati kaip dešra — visa 
susismaugusi, susiveržusi!.. Še tau! Vėl prisisegė tą pačią apy- 
kaklę kaip ir šeštadienį, o ir vilki savo nepamainoma poplino 
suknele! 

Tuo pat metu gražioji Liza kitoje gatvės pusėje sakydavo 
savo pardavėjai: 

— Žvilgtelėkit, Ogiustine, į aną šlavėdrą, žlibes į mus išver- 
tusią. Matot, koks veidas sumaigytas, bet kitoks ir būti negali, 
kai va šitaip gyvena... Pastebėjot, kokiais auskarais segi? Regis, 
vėl tais pačiais, su dideliais karuliais, ar ne? Kai tokios mergos 
ima segėti briliantais, jokios vertės tie briliantai neturi, stačiai 
sarmata, ir tiek. 

— Kas pigiai atsieina, pigiai ir atrodo! — įteikliai atsakydavo 
Ogiustinė. 

Kai viena pasirodydavo su nauju papuošalu, būdavo jos vir- 
šus: antroji sprogdavo iš apmaudo. Kas rytą jiedvi pavydžiai 
skaičiuodavo viena kitos pirkėjus ir neslėpdavo blogos nuotai- 
kos, jeigu joms pasivaidenduvo, jog „anai keverzai“ prekyba 
einanti geriau. Paskum prasidėdavo šnipinėjimas, ką priešpie- 
čiams turi varžovė; jiedvi žinodavo, ką valgo viena ir kita, sek- 
davo netgi, katra kaip virškina. Po pietų viena sėdėdavo tarp 
savo mėsų, kita —- tarp žuvų, ir abi puikuodavo, maivydavosi, 
nerdavosi iš kailio. Tai: būdavo metas, kuris nulemdavo visos 
dienos sėkme. Gražioji Normandė siuvinėdavo, imdavosi kokių 
nors itin dailių rankdarbių, ir gražioji Liza stačiai sprogdavo 
iš pykčio. 

— Verčiau puskojines savo vaikui suadytų, 0 tai bėgioja kiau- 
rais kulnais... — sakydavo Liza.— Pasigrožėkit ta prakilnia pa- 
nele: rankos raudonos, žuvimi prasmirdusios! 

Ji paprastai megzdavo. 

— Vis mezga ir mezga tą pačią kojinę, niekaip baigti nega- 
li,—- tyčiodavosi gražioji Normandė.— Koks čia darbas, kad 
knapsi persirijusi... Ragus vyrui mikliai prisegė, o kojinių nu- 
megzt nesuroja, dar negreit vargšelis kojas susišildys! 

Taip iki pat vakaro jiedvi negailestingai taršydavo viena 
kitą, aptardamos kiekvieną varžovės pasirodymą, su neregėtu 
įžvalgumu pastebėdavo menkiausią tualeto detalę netgi tada, 
kai kitos moterys tvirtindavo, jog per tokį atstumą nieko ne- 
įmanoma įžiūrėti. Panelė Sažė susižavėjo ponios Keniu akylumu, 
kai ši vieną dieną pamatė įbrėžimą žuvininkės kairiajame skruos- 
te. 

— Su tokiomis akimis kiaurai duris viską pamatysi,-- sa- 
kydavo panelė Sažė. 

Ateidavo vakaras, ir dažnai būdavo neaišku, katros viršus; 
kartais viena kuri pralaimėdavo, bet užtat rytojaus dieną per- 
sverdavo varžovę. Kvartale būdavo einama lažybų: vieni laiky- 
davo gražiosios Lizos pusę, kiti — gražiosios Normandės. 

Prieita prie to, jog varžovės uždraudė kalbėtis vaikams. 
Anksčiau Polina ir Mušas buvo geri draugai: gražiai išauklėta 
panelė krakmolyta suknyte ir nevalyvas berniūkštis, keikūnas, 
mušeika, amžinai pasinešęs žaisti vežėjus. Kai juodu žaisdavo 
ant plataus šaligatvio prieš žuvų paviljoną, arkliuku būdavo 
Polina, o Mušas — vežėju. Bet vieną dieną, kai Mušas kaip nie- 
kur nieko atėjo Polinos, gražioji Liza išgrūdo jį pro duris ir iš- 
vadino pajodžarga. 

— Negali žinoti, ką ims ir iškrės tie neišauklėti vaikai!.. — 
tarė ji.— Šitas vaikas turi prieš akis tokį blogą pavyzdį, kad 
man neramu, kai jis žaidžia su dukrele. 

Mušas buvo septynerių metukų. Panelė Sažė, tuo metu styp- 
sojusi dešrinėje, pridūrė: 

— Jūsų tiesa. Tas nenaudėlis amžinai trinasi su kaimynų 
mergiūkštėmis... Kažkas užtiko jį rūsy su anglininko dukrele. 

Kai Mušas bliaudamas atbėgo pas motiną ir papasakojo, kas 
atsitiko, gražioji Normandė siaubingai įtūžo. Jau buvo bepuo- 
lanti daužyti langus Keniu-Gradeliams. Paskum pasitenkino tuo, 
jog įkrėtė į kailį Mušui. 

— Jei dar kada nors ten eisi, — šaukė įsiutusi,-- aš tau pa- 
rodysiu, kur kojos dygsta! | 

Tačiau pati tikroji abiejų moterų auka buvo Floranas. Tiesą 
pasakius, ne kas kitas kaip jis sukurstė karą: tik dėl jo jiedvi 
ir kariavo. Jam atvykus, viskas nuėjo kreiva vėže; jisai kompro- 
mitavo, pjudė, kiršino visus, kurie ligi tol gyveno taukais už- 
plaukusioje ramybėje. Gražioji Normandė mielai būtų nagais 
išakėjusi jam veidą, pamačiusi, kad jis per ilgai užsisėdi pas 
Keniu; didžia dalimi tik kovos įkarštis skatino ją grumtis dėl 
to vyro. Gražioji Liza laikėsi teisėjo pozicijos, smerkdama ne- 
tikusį svainio elgesį, nes visas kvartalas piktinosi jo santykiais 
su seserimis Mejuden. Ji jautėsi siaubingai įsižeidusi; stengėsi 
nuslėpti pavydą, labai jau savotišką pavydą, kuris, nepaisant 
jos paniekos Floranui ir doros moters blaivumo, ją grauždavo 
kiekvieną sykį, kai jis eidavo iš dešrinės į Pirueto gatvę ir kai 
ji vaizduodavosi, kokiais uždraustais malonumais jis ten tik- 
riausiai mėgaujasi. 

Per vakarienę Keniu namuose vis rečiau tvyrodavo nuoširdi 
nuotaika. Valgomojo švara durdavo akį, darydavo slegiantį 
įspūdį. Floranui atrodydavo tartum jam priekaištauja šviesaus 
ąžuolo baldai, pernelyg nušveista lempa, pernelyg nauja vašky- 
tinė, lyg kuo kaltintų. Beveik nebedrįsdavo valgyti bijodamas 
pritrupinti duonos ir palikti nešvarią lėkštę. Tačiau įgimtas 
naivumas neleisdavo jam suvokti, kas dedasi iš tikrųjų. Jis vi- 
sur liaupsindavo Lizos. romumą. Ir tikrai ji buvo romi kaip ir 
anksčiau. Šypsodama lyg juokais jam sakydavo: 

— Keista! Dabar valgot jūs neblogai ir vis dėlto nė kiek ne- 
sitaisot... Matyt, neina į kūną. 

Keniu kvatodavo, plekšnodavo broliui per pilvą, tvirtinda- 
mas, kad galėtum visą dešrinę per jį perleisti, bet lašinių nepri- 
augtų nė per dviejų sū monetos storumą. Bet primygtinėse Li- 
Zos pastabose buvo justi ta neapykanta perkaūrėliams, tas nepa- 
sitikėjimas, kurį močiutė Mejuden reikšdavo kur kas grubiau; 
buvo jose ir slaptų užuominų į palaidą Florano gyvenimą. Beje, 
jam girdint, ji niekada neužsimindavo apie gražiąją Normandę. 
Vieną vakarą Keniu pajuokavo šia tema, bet Liza iškart nutaisė 

tokią ledinę išraišką, jog geruolis vyras nebedrįso laidyti tokių 
juokų. Po deserto paprastai jie dar pasėdėdavo prie stalo. Pa- 
stebėjęs, jog brolienei nepatinka, kad jis pernelyg greit išeina 
iš namų, Floranas stengdavosi užmegzti kalbą. Ji sėdėdavo gre- 
ta. Tačiau jis nejausdavo nuo jos dvelkiant šilumos ir gyvybės 
kaip nuo Normandės. Ir, žinoma, Liza nekvepėjo puikios koky- 
bės jūros gėrybėmis taip kaip anoji; atsidavė ji taukais, pirma- 
rūšių virtų dešrų prėskumu. Niekas nejaudino tos krūtinės, nė 
menkiausios raukšlelės nesusimesdavo aptemptame kiklike. Tų 
pernelyg standžių mėsų prisilietimas baugino lieso žmogaus kau- 
lus kur kas labiau nei švelnus gražiosios Normandės gundymas. 
Kartą, paprašęs saugoti kaip didžiausią paslaptį, Gavaras pa- 
sakė Floranui, jog ponia Keniu, be abejo, graži moteris, bet jam 
labiau prie širdies esančios damos, „truputį silpniau šarvuotos“. 

Liza stengdavosi nekalbėti su Keniu apie Floraną. Kaip pa- 
prastai puikuodavo savo neišsenkama kantrybe. Be to, laikė 
nedora be rimto pagrindo kištis į brolių santykius. Jos žodžiais 
tariant, ji esanti labai gera, tik nederą spirti jos prie sienos. Tuo 
tarpu ji rodė pakantumo pavyzdį, bejausmiu veidu laikėsi ne- 
priekaištingo mandagumo taisyklių, buvo pabrėžtinai abejinga 
ir kol kas rūpestingai vengė visko, kas Floranui būtų galėję pa- 
sirodyti užuomina: šiaip ar taip, pas juos ir gyvenąs, ir valgąs, 
o jo pinigų dar niekad netekę matyti; aišku, ji nieku būdu nebūtų 
sutikusi imti iš jo kokio užmokesčio, tokie dalykai jai nebūtų 
į galvą atėję, bet apskritai jis būtų galėjęs bent jau pusryčiauti 
mieste. Kartą ji tarė Keniu: 

— Dabar jau niekad nebebūnam vieni. Pasišnekėti galim tik 
vakaro sulaukę, kai einame gulti. 

Kitą sykį, naktį, gulėdama lovoje, tarė vyrui: 

— Tavo brolis užsidirba šimtą penkiasdešimt frankų, ar ne?.. 
Keisčiausia, kad jis neišgali atsidėti trupučio pinigų bent jau 
baltiniams nusipirkti. Antai vėl buvau priversta duoti jam trejus 
tavo senus marškinius. 

— Et, didelio čia daikto! — atsiliepė Keniu.— Mano bro- 
lis — neblogas žmogus... Tegul pats tvarkosi su savo pinigais. 

— O, žinoma, — sumurmėjo Liza, daugiau nesileisdama į kal- 
bas,— aš tik šiaip sakau... Tegu švaisto juos kaip nori, naudingai 
ar nenaudingai,— kas mums rūpi! | 

Liza buvo įsitikinusi, kad Floranas išleidžia savo atlyginimą 
pas seseris Mejuden. Tik vieną sykį ji nesusivaldė, neteko įpras- 
tos ramybės ir jai įgimtos podraug gerai apskaičiuotos savit- 
vardos. Gražioji Normandė padovanojo Floranui nuostabią la- 
šišą. Nebežinodamas, ką daryti su lašiša, ir nedrįsdamas atsisa- 
kyti dovanos, jis atnešė žuvį gražiaja! Lizai. 

—- Padarykit iš jos paštetą,— pasakė nieko neįtardamas. 

Lizai pabalo lūpos; ji įsmeigė į jį akis, paskum, stengdamasi 
nekelti balso, tarė: 

— Ką, nejaugi jūs manot, kad mes nebeturim -ko valgyt? 
Garbė Dievui, maisto mums netrūksta!.. Neškit ją lauk! 

— Tai bent paliepkit išvirti — tęsė Floranas, nustebintas . 
jos pykčio.— Aš pats suvalgysiu. 
| Tuomet ji:prapliupo: | 

— Mano namai — ne smuklė, aišku? Tiems, kurie -davė jums 
tą žuvį, ir liepkit ją išvirti, jeigu tik jie teiksis. O aš nenoriu, 
kad mano puodai persmirstų žuvimi... Neškit ją šalin, girdit! 

Dar kiek, ir Liza būtų stvėrusį žuvį ir šveitusi pro duris. 
Floranas nunešė ją pas poną Lebigrą, o šis įsakė Rozai pagaminti 
paštetą. Ir štai vakare visa draugija vaišinosi atskirajame ka- 
binete už stiklinės pertvaros. Gavaras užsakė austrių. Floranas 
ilgainiui įprato vis dažniau lankytis pas poną Lebigrą, leido čia 
visus vakarus. Čia patekdavo į įkaitusią atmosferą, kur būdavo 
erdvu jo politinėms aistroms. Dabar, kai Floranas kartais užsi- 
darydavo savo mansardoje ketindamas padirbėti, jį erzindavo 
kambario tyluma: jo nebepatenkino teoriniai laisvės ieškojimai, 
jį traukte traukė pas Lebigrą, jis veržėsi ten, kur galėdavo mė- 
gautis aštriomis kaip skustuvas Šarvė aksiomomis, Logro pro- 
trūkiais. Pirmais vakarais Floraną slėgdavo triukšmas, žodžių 
srautas; jis dar jausdavo jų tuštybę, bet trokšdavo žūtbūt ati- 
trūkti nuo kasdienybės, gauti akstiną, postūmį, kad galėtų pri- 
imti kokį kraštutinį sprendimą, kuris numaldytų sumišusį protą. 
Jį svaigino pats kabineto oras, prakvipęs likeriais, šiltas nuo 
tabako dūmų, skleidęs ypatingą palaimą, gramzdinęs užmirštin, 
ir Floranas, tokių nuotaikų užliūliuotas, kaip niekur nieko pri- 
tardavo net didžiausioms kvailystėms. Jis pamėgo ten susiren- 
kančius žmones, pamėgo juos matyti kas vakarą, sėdėti iki vė- 
lumos, džiaugtis tuo įpročiu, virtusiu malonumu. Romus barzdyla 
Robinas, griežtų bruožų Klemansė, blyškus, sudžiūvęs Šarvė, 
kuprotas Logras, Gavaras, Aleksandras, Lakajis — visi jie pa- 
mažu įėjo į jo gyvenimą, užimdami vis daugiau vietos, teikdami 
tarytum fizinį pasitenkinimą. Kai, žengdamas į atskirąjį kabi- 
netą, jis imdavo už durų rankenos, jam atrodydavo, jog rankena 
gyva, šildo jam pirštus, sukasi pati savaime; vargu ar būtų jam 
karščiau suplakus širdis spaudžiant moteriai liauną riešą. 

Tiesą pasakius, atskirajame kabinete vykdavo rimti dalykai. 
Vieną vakarą, įsisiautėjęs daug pasiučiau nei paprastai, Logras 
smogė kumščiu į stalą ir pareiškė: jeigu jie būtų tikri vyrai, imtų 
iI 4 6 vyriausybę. Ir mais j08 reikią susitarti rs 

sikišę krūvon ir nuleidę balsus, jie nusprendė įsteigti būrelį, 
pasiryžusį viskam. Nuo tos dienos Gavaras įsiteigė sau mintį, 
kad jisai — sąmokslininkas: ir priklauso slaptai organizacijai. 
Būrelis nepasipildė naujais nariais, bet Logras pažadėjo užmegzti 
santykius su kitomis jam žinomomis bendrijomis. O kai tik paim- 
sią į rankas visą Paryžių, tada jau pašokdinsią Tiuilri rūmus. Ir 
užvirė begalinės diskusijos, trukusios keletą mėnesių; svarstyta: 
organizaciniai klausimai, tikslo ir priemonių klausimas, strate- 
gijos ir būsimos vyriausybės sudarymo klausimai. Kai tik Roza 
atnešdavo Klemansei grogą, Šarvė ir Robinui bokalus, Logrui, 
Gavarui ir Floranui puodelius kavos, o Lakajui ir Aleksandrui 
taureles, durys būdavo stropiai užbarikaduojamos, ir prasidėdavo 
posėdis. 

Savaime suprantama, balsą turėdavo dažniausiai Šarvė ir Flo- 
ranas. Mat Gavaras vis dėlto nenulaikė liežuvio, papasakojo 
beveik viską, ką žinojo apie Kajenos tremtį, uždėdamas Floranui 
kankinio vainiką. Tad kiekvienas jo žodis buvo jiems lyg prie- 
sakas. Vieną vakarą, girdėdamas užsipuolant draugą, neatėjusį 
į sambūrį, paukštienos pirklys įskaudintas sušuko: 

— Duokit ramybę Floranui, jis buvo Kajenoje! 

Tačiau Šarvė labai siutino šis Florano pranašumas. 

— Kajena, Kajena! — iškošė jis pro dantis.— Šiaip sakysi 
ar taip, bet tenai nebuvo labai jau bloga! 

Ir bandė įrodyti, jog tremtis — tai niekniekis, jog pati tik- 
roji kankynė gyventi engiamoje šalyje, kai tau užkimšta burna 
ir negali nė žodžio pasakyti prieš triumfuojantį despotizmą. 
Beje, jis nekaltas, kad jo, Šarvė, nesuėmė Gruodžio antrąją. Ir 
netgi padarė užuominą, jog įkliūva tik žiopliai. Šis slepiamas 
pavydas nuolat kurstė jį pulti Floraną. Paprastai diskusija baig- 
davosi jųdviejų susikirtimu. Ir juodu kalbėdavo valandų valan- 
das, kitiems tylint, bet nė vienas neprisipažindavo nugalėtas. 

Mėgstamiausias buvo krašto pertvarkos klausimas: ką dary- 
sią ldimėję pergalę. 

— Tarkim, kad mes nugalėjom, o kas toliau?.. — pradėdavo 
Gavaras. 

Pergalė buvo savaime suprantamas dalykas, tad kiekvienas 
skubėdavo išsakyti savo nuomonę. Būrelis buvo suskilęs į dvi 
stovyklas. Šarvė, ebertizmo šalininkas, remdavosi Logru ir Ro- 
binu. Floranas, kaip paprastai ištikimas savajai žmonijos meilės 
idėjai, laikė save socialistu ir ėjo išvien su Aleksandru ir Lakaju. 
Na, o Gavaras apskritai bodėjosi prievartinėmis priemonėmis, 
bet kartais, negailestingai pliekiamas ir įgiliai pašiepiamas dėl 
savo turto, jis skelbėsi komunistu. | 

— Reikės viską nušluoti nuo žemės paviršiaus, — kapotu 

balsu sakydavo Šarvė, lyg kirviu įkirsdavo.— Medis kiaurai 
supuvęs, ir mums priklauso jį nuversti. 

— Taip, taip! — pritardavo Logras ir pašokdavo, kad atro- 
dytų aukštesnis, kupra daužydamas tirtančią pertvarą.— Viską 
sumalsim į dulkes, minėsit mano žodį... O paskum žiūrėsim, kai 
dugną dėsim. 

Robinas pritariamai kratydavo barzdą. Jo tylėjimas trykšdavo 
džiaugsmu pasigirdus kraštutinai revoliuciniams siūlymams. 
Sulig žodžiu „giljotina“ jo akys prisipildydavo begalinio ilgesio; 
jis žiūrėdavo prisimerkęs į tolį, sakytum, matydavo ją priešais 
ir graudindamasis mėgaudavosi tuo vaizdu; tuomet švelniai 
trindavosi pasmakrę į lazdos bumbulą. ir tylutėliai murkdavo 
iš pasitenkinimo. 

— Tačiau, — savo ruožtu prašnekdavo Floranas, ir tolimas 
liūdesio atgarsis atsiliepdavo jo balse, — tačiau, medį nukirtus, 
reikės išsaugoti sėklas... Aš manau, jog, priešingai, reikia iš- 
saugoti medį, tik įskiepyti į jį jaunas atžalas... Matoi, politi- 
nė revoliucija jau įvyko; šiandien reikia prisiminti darbo žmo- 
gų, darbininką; mūsų sąjūdis turi apimti visą visuomenę. Ir 
aš galvą dedu, kad jums nepavyks užgniaužti šio liaudies rei- 
kalavimo. Liaudis pavargo, ji reikalauja savo dalies gėrybių. - 

Tie žodžiai įkvėpdavo Aleksandrą. Geras jo veidas nušvis- 
davo, ir jis tvirtindavo, jog tai tiesa, jog liaudis pavargo. 

— Ir mes raikalaujam savo dalies, — grėsmingai pridurdavo 
Lakajis.— Iš visų revoliucijų tik buržujai gaudavo naudos. Da- 
bar jau gana! Pirmiaušia mes turim gauti savo! 

Tuomet prasidėdavo nesutarimai. Gavaras siūlydavo viską 
išdalyti po lygiai. Logras nesutikdavo, dievažydavosi, kad jam 
nusispjaut į pinigus. Paskum, po truputį stelbdamas balsų šur- 
mulį, kalbėdavo vienas Šarvė: 

— Klasinis egoizmas — vienas tvirčiausių tironijos ramsčių. 
Negerai, kai liaudis vien savęs težiūri. Jeigu ji mums padės, 
tuomet gaus savo dalį... Kodėl gi aš turėčiau kovoti už darbinin- 
ką, jei darbininkas atsisako kovoti už mane?.. Be to, ne tai svar- 
biausia. Jeigu norime tokį kraštą kaip Prancūzija išmokyti nau- 
dotis laisve, turime bent dešimt metų išlaikyti revoliucinę dik- 
tatūrą. 

— Juo labiau kad darbininkai dar nesubrendę,— griežtai 
pareiškė Klemansė,— jiems reikia vadovauti. 

Ji retai kalbėdavo. Ši aukšta, ori mergina, atsidūrusi viena 
tarp visų tų vyrų, pokalbių apie politiką klausydavosi išmanan- 
čio žinovo mina. Atsilošusi, nugara atsirėmusi į pertvarą, sriub- 
čiodavo grogą ir žiūrėdavo į pašnekovus: čia suraukia antakius, 
čia išpučia šnirpšles, be žodžių pritardama arba nepritardama 

jų mintims, visa savo išvaizda rodydama, jog viską puikiai su- 
pranta, jog turi savo tvirtą nuomonę apie pačias sudėtingiau- 
sias problemas. Kartais susisukdavo cigaretę ir, siaura srovele 
leisdama dūmus pro lūpų kertelę, klausydavosi dar įdėmiau. 
Atrodydavo, jog ji yra tų ginčų arbitras ir, jiems pasibaigus, 
turėsianti nustatyti laimėtojus. Tikriausiai ji manė, kad ne- 
reikšdama savo nuomonės, nesikarščiuodama kaip vyrai išsaugo 
jai skirtą moters vietą. Tik ginčui įsiliepsnojus ji tardavo kokią 
frazę, keliais žodžiais apibendrindavo diskusiją ir sugebėdavo, 
pasak Gavaro, „nusodinti“ netgi Šarvė. Apskritai ji laikė save 
kur kas labiau pasikausčiusia už visus tuos ponus. Gerbė ji tik 
Robiną ir savo didelėmis juodomis akimis glamonėdavo tą be- 
žadę žŽmogystą. 

Floranas, kaip ir kiti, nekreipė dėmesio į Klemansę. Visi žiū- 
rėjo į ją kaip į vyrą: sveikindamiesi taip spūsčiodavo jai ranką, 
jog vos nesutraiškydavo pirštų. Vieną vakarą Floranas stebėjo 
Klemansę ir Šarvė suvedant sąskaitas. Jaunoji moteris buvo ką. 
tik gavusi atlyginimą, ir Šarvė paprašė paskolinti jam dešimt 
frankų. Ji atsisakė: girdi, iš pradžių reikią suskaičiuoti, kiek 
jis skolingas. Juodu gyveno susidėje, laisvi vienas nuo kito tiek 
santuokos, tiek turto atžvilgiu; kiekvienas smulkmeniškai rū- 
pinosi savo išlaidomis: šitaip, jų žodžiais tariant, jie būsią ne- 
priklausomi vienas nuo kito, juk jie ne vergai. Buto nuoma, 
maistas, skalbimas, menkutės pramogos — viskas būdavo su- 
rašoma, suskaičiuojama, subalansuojama. Tą vakarą, patikri- 
nusi sąskaitas, Klemansė pareiškė Šarvė, kad jisai jau skolingas 
jai penkis frankus. Paskum davė jam dešimt frankų tardama: 

— Užsirašyk, jog dabar būsi man skolingas penkiolika fran- 
kų... Grąžinsi penktą dieną, kai gausi atlyginimą už pamokas, 
kurias duodi mažajam Lejudjė. 

Pašaukę Rozą apmokėti sąskaitą, kiekvienas išsitraukdavo 
iš kišenės kelis sū už gėrimus. Šarvė juokais netgi vadino Kle- 
mansę--aristokrate, nes ji gerianti grogą: girdi, norinti jį paže- 
minti, parodyti, kad jis uždirbąs mažiau, ir šitai buvo tiesa; juo- 
kėsi jis su kartėliu, lyg protestuodamas prieš didesnes žmonos 
pajamas, nes tai žeidė jo orumą, nepaisant paties propaguojamos 
lyčių lygybės teorijos. 

Jei diskusija neduodavo jokių rezultatų, ji dar karščiau įsi- 
liepsnodavo. Iš atskirojo kabineto sklisdavo baisus triukšmas; 
matiniai stiklai virpėdavo lyg būgno oda. Kartais vyrai taip 
įsismagindavo, jog Roza, kad ir kokia apatiška, pildama į stik- 
liuką kokiam lankytojui darbine palaidine, sunerimusi grįžčio- 
davo į kabinetą. 

— Oho! Ko gera, jie ten šonus lygina vieni kitiems, — sa- 

kydavo lankytojas, statydamas stikliuką ant cinkuoto prekystalio 
ir atgalia ranka šluostydamasis burną. 

— Nieko baisaus, — ramiai atsiliepdavo ponas Lebigras.— 
Ponai ten šnekasi. 


Ponas Lebigras, paprastai labai griežtas kitiems lankytojams, 
politikuotojams leisdavo rėkti kiek širdis geidžia ir niekad nė 
žodeliu jų nesudrausdavo. Valandų valandas jis sėdėdavo už pre- 
kystalio ant minkštasuolio viena liemene, didele galva atsirėmęs 
į veidrodį, ir mieguistomis akimis sekiodavo Rozą, atkemšančią 
butelius arba skuduru šluostančią staliukus. Kai Roza stovėdavo 
šalimais ir pasiraitojusi rankoves plaudavo stiklus, ponas Lebi- 
gras, jei būdavo gerai nusiteikęs, skaudžiai žnybdavo jai į blauz- 
das, o ji tik šypsodavo patenkinta. Ji nė nekrūptelėdavo šitaip 
begėdiškai šeimininko kirkinama; kai jis įžnybdavo jai iki krau- 
jų, ji sakydavo, jog nebijanti kutenimo. Kad ir apsnūdęs nuo 
vyno kvapų ir šiltų šviesų mirguliavimo, ponas Lebigras įdė- 
miai klausydavosi, kas dedasi kabinete. Kai triukšmas ypač 
sustiprėdavo, jis atsistodavo ir nugara atsiremdavo į pertvarą 
arba stumtelėjęs duris įeidavo vidun ir atsisėsdavo pasėdėti, 
delnu pliaukštelėdamas Gavarui per šlaunį. Ten jis pritardavo 
kiekvienam žodžiui linkčiodamas galvą. Paukštienos pirklys 
sakydavo: nors tasai žaltys Lebigras ir nesąs oratorius, juo bū- 
sią galima pasikliauti, kai „prasidėsianti velniava“. 

Tačiau kartą Halėse baisingai susipjovė viena žuvininkė su 
Roza, kai ši, netyčia užkliudžiusi alkūne, išvertė pintinę silkių; 
tada Floranas išgirdo Rozą vadinant „šnipo paklote“, „policijos 
išpera“. Kai pagaliau jis padarė tvarką, prekininkės dar prišne- 
kėjo jam visko apie poną Lebigrą: jis tarnaująs policijoje, visam 
kvartalui tatai žinoma; panelė Sažė kartą, dar tada, kai nevaikš- 
čiodavusi vyninėn, susitikusi jį nešant skundą policijon; be to, 
Lebigras dėl pinigo viskam pasirengęs, juk jis lupikautojas, 
prekeiviams skolinąs pinigų vienai dienai, nuomojąs jiems ve- 
žimaičius ir plėšiąs baisias palūkanas. Floranas buvo sukrėstas. 
Jis laikė savo pareiga tą patį vakarą pusbalsiu viską papasakoti 
vienaminčiams. Tie patraukė pečiais, pasijuokė iš jo būgštavimų. 

— Vargšas Floranas! — dygiai tarė Šarvė.— Pabuvęs Kaje- 
noj, dabar vaizduojasi, jog visa policija lipa jam ąnt kulnų. 

Gavaras davė garbės žodį, jog Lebigras esąs „geras vyras, 
nors prie žaizdos dėk“. Bet ypač įsikarščiavo Logras. Jo kėdė 
braškėte braškėjo; jis plėšė gerklę, dievažijosi, kad toliau šitaip 
negalį tęstis, kad jeigu visus įtarinėsią tarnaujant policijoje, jis 
verčiau sėdėsiąs namie ir nebesikišiąs į politiką. Bene jo, Logro, 
nėra apšaukę policijos parankiniu? O juk jis kovęsis ir keturias- 
dešimt aštuntaisiais, ir penkiasdešimt pirmaisiais ir dusyk tik per 

plauką išvengęs tremties! Ir, šitaip rėkaudamas, smaigstė visus 
akimis, priekin atkišęs apatinį žandikaulį, lyg stengdamasis bet 
kokia kaina įkalti jiems į galvas neginčijamą tiesą: „su policija 
jis neturįs nieko bendra“. Ir jie, tūžmingų Logro žvilgsnių vars- 
tomi, tik kratė rankas protestuodami. Tik Lakajis, išgirdęs poną 
Lebigrą vadinant lupikautoju, tylėdamas nudelbė akis. 
Politinės aistros virė toliau, ir šis nesmagus įvykis išdilo 
iš atminties. Logrui iškėlus mintį rengti sąmoksią, ponas Lebig- 
ras ėmė dar karščiau spausti rankas atskirojo kabineto lanky- 
tojams. Tiesą pasakius, naudos iš jų jis turėjo ne per daugiau- 
sia: jie niekad neužsisakydavo po antrą porciją. Prieš išeidami 
jie išsiurbdavo paskutinį lašą, su nuovokia atžvalga tausotą 
net pačiame politinių ir visuomeninių teorijų svarstymo įkarš- 
tyje. Atsidūrę lauke pašiurpdavo vėsios nakties drėgmės per- 
smelkti. Pastovėdavo gatvėje dar apkurtę nuo triukšmo, peršin- 
čiomis akimis, tarytum iš netyčių juodos miesto tylumos užklup- 
ti. Roza užsklęsdavo vyninės langines. Paskum, spūstelėję vienas 
kitam rankas, išsekę, nebesugebėdami ištarti nė žodžio, išsiskir- 
davo, ir kiekvienas vis dar gromuliuodavo savo argumentus 
gailestaudamas, kad nespėjo laiku jais užkišti gerklės priešinin- 
kui. Pakumpusi Robino nugara, siūbuodama migloje, dingdavo 
iš akių Rambiuto gatvės pusėje; Šarvė ir Klemansė eidavo šalia 
vienas kito per Hales ligi Liuksemburgo sodo, kariškai kauk- 
šėdami kulnais ir vis dar svarstydami kokį politinį arba filoso- 
finį klausimą, bet niekada neimdavo vienas kito už parankės. 
Sąmokslas brendo iš lėto. Vasaros pradžioje dar tebebuvo 
kalbama, jog būtina „griebtis perversmo“. Floranas galop įtikėjo 
revoliucinio sąjūdžio galimybe, nors iš pradžių žiūrėjo į tai gana 
nepatikliai. Jis labai rimtai įgulė į darbą, užsirašinėjo kai kurias 
mintis, braižė planus. Kiti, kaip ir anksčiau, tik kalbėjo. O jis 
ilgainiui visas jėgas sutelkė į savo idėją ir kas vakarą kaip ap- 
sėstas laužė dėl jos galvą; galop netgi brolį Keniu nusivedė pas 
poną Lebigrą, savaime suprantama, nemanydamas, kad stato jį į 
pavojų. Mat vis dar žiūrėjo į brolį kone kaip į mokinį, gal net 
laikė savo pareiga pasukti jį į gerą kelią. Keniu neišmanė poli- 
tikos nė trupučio. Bet po penkių ar šešių vakarų visiškai prigijo 
naujoje aplinkoje. Atstu nuo gražiosios Lizos jis klausė kiekvieno 
brolio žodžio, su tam tikra pagarba sekė jo patarimais. Beje, 
labiausiai jį viliojo nuodėminga mintis nusižengti miesčioniš- 
kam gyvenimo būdui: pasprukti iš dešrinės ir užsidaryti atski- 
rajame kabinete, kur taip garsiai plyšojama ir kur Klemansė darė, 
jo akimis žiūrint, ne visai padorų, bet užtat malonų įspūdį. Todėl 
dabar jisai skubėdavo kimšti dešras, kad spėtų kuo anksčiau 
nubėgti pas poną Lebigrą ir galas nuo galo išgirsti, jo manymu, 

pasiutiškai įdomius ginčus, nors dažniausiai ne kažin ką ir su- 
prasdavo. Gražioji Liza puikiai matė, kaip jis skubinasi išsprukti. 
Tuo tarpu nieko jam nesakė. Kai Floranas išsivesdavo Keniu, 
ji išeidavo ant slenksčio ir pablyškusi rūsčiu žvilgsniu stebėda- 
vo, kaip juodu žengia pas poną Lebigrą. 

Pro savo mansardos langutį panelė Sažė vieną vakarą paste- 
bėjo Keniu šešėlį atskirajame kabinete — jis šmėkščiojo dide- 
liame lange matiniais stiklais, žvelgiančiame į Pirueto gatvę. 
Ten ji įsirengė nuostabią sekyklą — tame balzganame ekrane 
ryškiai matei juodas žmogystas, staigiai išdygstant nosis, atsiki- 
šant apatinius žandikaulius, ūmai išsiskečiant ilgėliausias rankas, 
lyg atitrūkusias nuo liemens. Šis neregėtas šmėkščiojimas lyg 
sutraukytų kūnų, bežadžių ir įsiutusių profilių nejučia piršo 
mintį, jog kabinete liepsnoja karšti ginčai, ir panelė tol negalė- 
davo atsiplėšti nuo savo muslino užuolaidų, kol aptemdavo tas 
perregimas ekranas. Uoslė jai sakė, jog ten „ruošiama kokia 
šunybė“. Ilgainiui ji ėmė pažinti kiekvieną šešėlį iš rankų, plau- 
kų, drabužių. Toje maišalienėje kumščių, įtūžusių veidų, pečių, 
rodos, atšokančių nuo liemens, trinksinčių vienas į kitą, sen- 
mergė aiškiai matė kiekvieną žmogų: „Aha, tai tas išstypęs 
mulkis, ponios Keniu pusbrolis; aha, tai tas senas šykštuolis 
Gavaras, 0 štai kuprys, štai toji žalga Klemansė“. Paskum, kai 
žmogystos įsikarščiuodavo, tarytum visiškai pasiusdavo, panelę 
Sažė apimdavo nenumaldomas noras nusileisti apačion, nueiti 
pažiūrėti, kas ten dedasi. Vakarais ji pirkdavosi juodųjų ser- 
bentų antpilo ta dingstimi, jog rytais „mažumytį nesveikuojan- 
ti ',— atseit reikią jo kaip vaistų, tik atsikėlus iš lovos. Tą vaka- 
rą, kai ji pamatė pro didelę Keniu galvą tolydžio šmėkščiojant 
nervingai trūkčiojantį mažutį Šarvė kumštuką, atkūrė pas poną 
Lebigrą uždususi ir, kad laimėtų laiko, paprašė Rozą išskalauti 
jos butelėlį. Jau eidama į duris išgirdo dešrininką vaikiškai 
tiesmukai sakant: 

— Najaune, kam jų reikia... Per maža galvas nuimt tai šutvei 
deputatų ir ministrų, žodžiu, visai tai pašlemėkų gaujai! 

Rytojaus dieną, lygiai aštuoniomis, panelė Sažė jau buvo deš- 
rinėje. Ten užtiko ponią Leker ir Sarjetę, kurios, atėjusios pusry- 
čiams nusipirkti karštų dešrelių, kaišiojo nosį į orkaitę. Senmer- 
gės supjudytos su gražiąja Normande dėl dviejų sū vertės plekš- 
nės, jiedvi iškart persimetė gražiosios Lizos pusėn. Dabar joms 
buvo stačiai malonumas žuvininkę pamazgomis laistyti. Ir jos 
plakė liežuviais seseris Mejuden, tas pasileidusias mergas, kurios 
tik ir žiūrinčios, kaip čia iš vyrų pinigus išviliojus. Mat panelė 
Sažė kartą užsiminė poniai Leker, jog Floranas kartais perlei- 
džiąs vieną seserį Gavarui, ir visi keturi ūžaują Barato srauklėje, 

savaime suprantama, už paukštienos pirklio pinigus. Poniai Leker 
tai buvo toks smūgis, jog net akys jai pagelto tulžiai išsiliejus. 

Tą rytą liežuvių nešiotoja baudėsi smogti poniai Keniu. Pasi- 
sukinėjo prie prekystalio ir ramiu ramutėliu balseliu pragydo: 

— Vakar vakare mačiau poną Keniu. Ak, kad žinotumėt, kaip 
jie siautėja tame kabinete, stačiai galvomis eina! 

Liza pasisuko šonu į gatvę, įtempė klausą, bet, aišku, nenorė- 
jo, kad kūmutės matytų jos veidą. Panelė Sažė patylėjo tikėda- 
masi, kad ją apibers klausimais. Paskum, nuleidusi balsą, pridūrė: 

— Turi jie ten ir moterį... O, ponas Keniu niekuo nedėtas, 
aš nieko nesakau, nežinau... 

— Tai Klemansė,— pertraukė ją Sarjetė,— tokia išstypusi, 
sudžiūvusi, o jau nosį riečia! Mat pansione mokėsi... Gyvena 
su tokiu nuskurėliu.mokytojėliu... Esu mačiusi juos drauge; visa- 
da juodu taip atrodo, lyg vestų vienas kitą į nuovadą. 

— Žinau, žinau, — įsiterpė senmergė; ji puikiausiai pažinojo 
ir Šarvė, ir Klemansę, bet šitaip kalbėjo tik norėdama įvaryti 
baimės dešrininkei. 

Bet gražioji Liza net nemirktelėjo. Atrodė, lyg kažin ką labai 
įdomaus pastebėjusi Halėse. Tuomet senmergė griebėsi kraštuti- 
nių priemonių. Ir, kreipdamasi į ponią Leker, tarė: 

— Vis norėjau jus perspėti, būtų ne pro šalį, jei patartumėt 
savo svainiui būti atsargiam. Tame kabinete jis rėkia tokius daly- 
kus, jog. šiurpuliai per kūną bėga. Kas be ko, vyrai proto neturi, 
vis kišasi į tą politiką. Bet jeigu kas nors išgirstų, ką jie paisto,— 
tiesa? — dievaž, tos kalbos jiems per pakaušį išlįstų. 

— (Gavaras daro kas galvon šauna, — atsiduso ponia Leker.--- 
To dar betrūko! Jeigu jis paklius į kalėjimą, mirsiu iš sielvarto. 

Ir drumzlinose jos akyse sužibo ugnelė. Bet tuo metu prapliu- 
po kvatoti Sarjetė, net žandukai sutirtėjo, skaisčiai nuraudę nuo 
ryto gaivos. 

— O mano Žiulis vis svarsto, kaip susidoroti su tais, kurie 
dergia. Imperiją, — tarė ji.-- Sako, visus reikia sumesti į Seną, 
— mat, kaip jis man aiškina, tarp jų nėra nė vieno padoraus žmo- 
gaus. 

— Nedidelė bėda, jei tas kvailysles išgirsta toks žmogus kaip 
aš, — toliau kalbėjo panelė Sažė.—- Juk žinot, greičiau ranką nusi- 
kirsčiau negu... Tai va, vakar vakare ponas Keniu sakė... 

Ir vėl nutilo. Liza krustelėjo. 

— Ponas Keniu sakė, kad reikia sušaudyti ministrus, deputa- 
tus, visą jų šutvę. 

Šįsyk dešrininkė iškart atsigręžė - - perbalusi, susinėrusi ran- 
kas ant pilvo, prijuoste aptempto. 

— Taip Keniu sakė? — pakiausė užsikirsdama. 

— Ir dar visko prišnekėjo, jau nebepamenu ko. Juk suprantat, 
jeigu aš girdėjau, tai... Jums nėra ko graužtis, ponia Keniu. Juk 
žinot: kas įeina man į ausį, tai lygu į kapą; juk aš ne maža, su- 
prantu, kad už tokius žodžius žmogus gali nuvažiuoti... Taigi, 
čia kalbam, čia paliekam. 

Liza susitvardė. Ji didžiavosi savo pavyzdinga šeima, visada 
stengėsi, kad giedros jų padangės netemdytų nė menkutis debesė- 
lis. Tad patraukė pečiais ir šypsodama pratarė: 

— Tai šitaip kvaila, kad nė mažas vaikas nepatikėtų. 

Išėjusios į gatvę, visos trys vienu balsu tarė, jog gražioji Liza 
atrodžiusi nei šiaip, nei taip. Apskritai atsirūgsią jiems tie tamsūs 
darbeliai — ir pusbroliui, ir seserims Mejudėn, ir Gavarui, ir 
Lizai su vyru. Ponia Leker paklausė, kas nutinka žmonėms, suim- 
tiems „už politiką“. Tačiau panelė Sažė tiek težinojo, kad niekas 
jų daugiau niekad niekad nebematąs, ir todėl Sarjetė pasakė, jog 
tikriausiai juos įmetą į Seną, kaip to reikalaująs Žiulis. 

Nei per pusryčius, nei per pietus dešrininkė apie vakarykštį 
neužsiminė. Kai Floranas ir Keniu vėl išėjo pas poną Lebigrą, ji 
palydėjo juos akimis kaip kitais kartais. Tačiau tą vakarą kaip 
tyčia buvo svarstomas būsimosios konstitucijos klausimas, ir, 
vienaminčiams susiruošus namo, išmušė pirmą valandą nakties; 
ant vyninės durų jau buvo nuleistos grotos, ir jiems teko susilen- 
kus, vorele lįsti lauk pro ankštas užpakalines duris. Keniu grįžo 
neramia sąžine. Kaip galima tyliau atidarė trejas ar ketverias buto 
duris ir pirštų galiukais perėjo svetainę, atkišęs į priekį rankas, 
kad neužkliūtų už baldų. Visi miegojo. Atsidūręs miegamajame, 
Keniu labai nesmagiai pasijuto pamatęs, jog Liza paliko degant 
žvakę: vidury gūdžios tylumos žvakė degė aukšta ir sielvartinga 
liepsna. Kai nusiavęs batus dėjo kilimo krašte, laikrodis jau 
išmušė pusę antros — taip skambiai ir aidžiai, kad jis atsigręžė 
siaubo perimtas ir, bijodamas krustelėti, piktai ir priekaištingai 
pažvelgė į auksuotą Gutenbergą, kuris spindėdamas pirštu rodė 
į knygą. Liza gulėjo nusisukusi, paskendusi priegalviuose, bet 
Keniu juste juto, kad ji nemiega, kad tikriausiai žiūri akis išplėtu- 
si į sieną. Toji plati nugara, itin riebi per pečius, atrodė net pamė- 
lusi iš tramdomo pykčio; ji dunksojo priešais nepajudinama ir 
sunki, lyg neapskundžiamas nuosprendis. Keniu, išmuštas iš vėžių 
tos nepaprastai rūsčios nugaros, kuri tarytum žvelgė į jį it bejaus- 
mis teisėjo veidas, šmurkštelėjo po antklode, užpūtė žvakę ir su- 
stingo. Atsigulė pačiame krašte, kad ginkdie neprisiliestų žmo- 
nos. Ji vis dar nemiegojo, jis būtų galėjęs drąsiai eiti lažybų. 
Paskum jis krito į miegą nusiminęs, kad ji nešneka, užmigo ne- 
drįsdamas palinkėti labos nakties, jausdamasis bejėgis prieš tą 
nepermaldaujamą kalną, užtvėrusį lovą, kad jis negalėtų išreikšti 
jai savo nuolankaus atsidavimo. 

Kitą dieną Keniu pramigo. Kai atsibudo — išsivertęs vidury 
lovos, užsiklojęs ligi pat smakro, — pamatė Lizą sėdint prie sekre- 
tero ir tvarkant popierius: po vakarykščio nuopuolio jis taip kie- 
tai miegojo, kad netgi nepajuto, kaip ji atsikėlė. Keniu įsidrąsino 
ir prabilo iš alkovos glūdumos: 

— Še tau! Ko manęs nepažadinai? Ką ten darai? 

— Tvarkau stalčius, — ramiai atsiliepė ji įprastu balsu. 

Jam širdis atlėgo. Bet ji pridūrė: 

— Nežinia, kas gali atsitikti, jei staiga užgrius policija... 

— Policija? 

— O kaipgi! Juk dabar tu pasidavei į politiką. 

Keniu atsisėdo sumišęs, to netikėto ir nuožmaus puolimo 
priblokštas. 

— Pasidaviau į politiką, pasidaviau į politiką, — pakartojo.— 
O ką čia veikti policijai, juk aš nieko bloga nedarau. 

— Aišku, nedarai, — atsakė Liza, gūžtelėdama pečiais.— Tik 
sakai, kad reikia visus iššaudyti. 

— Aš? Aš? 

— Ir klykauji tai vyninėj... Panelė Sažė girdėjo. Dabar jau 
visas kvartalas žino, kad tu raudonasis. 

Keniu vėl drėbėsi į lovą. Dar nebuvo visai pabudęs. Lizos 
žodžiai dunksėjo ausyse nelyginant sunkūs žandarų batai už 
miegamojo durų. Jis žiūrėjo į ją, susišukavusią, susiveržusią 
korsetu, išsipusčiusią kaip paprastai, — ir stačiai glumte glumo 
matydamas, jog netgi tokiomis dramatiškomis aplinkybėmis ji 
kaip visada elegantiška. 

— Juk žinai, aš tau nieko nedraudžiu,— patylėjusi vėl prabi- 
lo ji, toliau tvarkydama popierius,— nenoriu, kad būtum, kaip 
sakoma, prie sijono pririštas... Čia tu šeimininkas, gali žaisti su 
ugnimi, mūsų gerą vardą purvan įminti, paleisti viską vėjais... 
Na, o tada jau man pačiai teks rūpintis Polinos ateitimi. 

Keniu buvo beprieštaraująs, bet Liza rankos mostu jį nutildė 
ir kalbėjo toliau: | 

— Ne, nieko nekalbėk, aš neketinu ginčytis, net nenoriu 
reikalauti, kad pasiaiškintum... Ak, jei būtum bent pasitaręs su 
manim, jei būtume anksčiau viską apšnekėję, bene dabar reikėtų 
šito pokalbio! Be reikalo žmonės sako, kad moterys neišmano 
politikos... Nori, aš tau išdėstysiu savo politiką, savo, girdi? 

Ji atsistojo, pavaikščiojo nuo lango prie lovos, pirštu nubrau- 
kė dulkelytes, pasitaikiusias ant spindinčio veidrodinės spintos ir 
komodos raudonmedžio. 

— Tai dorų žmonių politika... Aš dėkinga vyriausybei už tai, 
kad man sekasi prekyba, kad ramiai valgau savo sriubą ir kad 
naktį manęs neprikelia šūviai... Ar gerai buvo keturiasdešimt 

aštuntaisiaisė Amžinatilsį dėdė Gradelis — gero žodžio vertas 
žmogus — rodė mums to laiko sąskaitų knygas. Daugiau nei šeši 
tūkstančiai frankų nuostolių... O dabar, kai pas mus Imperija, 
viskas eina kuo gražiausiai, viską parduodam. Gal sakysi, kad 
ne?.. Tai ko jums reikia? Ką jūs laimėsit visūs iššaudę? 

Ji sustojo prie naktinio stalelio, susidėjusi rankas ant krūti- 
nės, prieš Keniu, kuris visas palindo po patalais. Jis bandė pa- 
aiškinti, ko reikia tiems žmonėms, bet susipainiojo įsivėlęs į 
menkai suprantamas Šarvė ir Florano politines ir visuomenines 
teorijas, kalbėjo apie sutryptus principus, apie demokratijos 
pergalę, apie visuomenės atgimimą, bet viską taip sujaukė, jog 
Liza, nieko nesuvokusi, patraukė pečiais. Pagaliau jis rado išeitį 
pliekdamas Imperiją: juk tai paleistuvystės, tamsių machinacijų, 
ginkluoto plėšimo viešpatija. 

— Supranti,— tarė prisiminęs vieną Logro frazę,— mes pa- 
kliuvom į rankas gaujai avantiūristų, kurie plėšia, prievartauja, 
žudo Prancūziją... Gana! 

Ji vis dar traukė pečiais. 

— Tik tiek ir gali man pasakyti? — paklausė, kaip paprastai 
išsaugodama nuostabią ramybę.— Baisiai man rūpi visa tai, ką tu 
čia Man pripaistei! Tarkim, kad taip ir yra, bet kas iš to?.. Bene 
aš tau patariu būti nedoru žmogum, ką? Bene aš tau liepiu nemo- 
kėti vekselių, apgaudinėti pirkėjus, krautis nesąžiningai pelnytus 
pinigus?.. Nevesk manęs iš kantrybės, būk geras! Juk mes garbin- 
gi žmonės, mes nieko neplėšiam, nieko nežudom. Argi to negana? 
O kas mums rūpi kitiė Tegu jie būna niekšai, jei nori! 

Liza buvo neprilygstama, ji šventė pergalę. Išdidžiai atsitie- 
susi, atstačiusi krūtinę, vėl leidosi vaikščioti po kambarį kalbė- 
dama: 

— Vadinas, kad įtiktum tiems, kurie nieko neturi, apskritai 
nedera dirbti ir užsidirbti?.. Savaime suprantama, aš naudojuos 
proga ir remiu vyriausybę, kurios dėka man sekasi prekyba. Jei- 
gu ji daro niekšybes, aš nieko nenoriu apie tai žinoti. Aš žinau, 
kad nedarau niekšybių, todėl man nėra ko bijoti, jog kaimynai 
ims badyti mane pirštais. Labai jau kvaila būtų kariauti su vėjo 
malūnais... Prisimeni, per rinkimus Gavaras sakė, jog imperato- 
riaus kandidatas — žlugęs žmogus, jog jis susitepęs nešvariais 
darbeliais. Gal ir jo tiesa, aš nesiginčiju. Šiaip ar taip, tu labai pro- 
tingai pasielgei balsuodamas už jį, nes tuomet ne tai buvo svarbu, 
niekas tavęs neprašė, kad skolintum jam pinigų ar kokį sandėrį 
su juo sudarytum, tau stačiai reikėjo parodyti vyriausybei, jog 
esi patenkintas, kad tavo dešrinė klesti. 

Tuomet Keniu prisiminė Šarvė žodžius, jog „tuos įsipenėju- 
sius buržujus, tuos sutukusius krautuvininkus, iš paskutiniųjų 

remiančius vyriausybę, iki gyvo kaulo visiems įsiėdusią, pirmu- 
čiausia reikią į dulkes sutrinti“. Juk tiktai jiems, tik tų pilvapenių 
egoizmui padedant, įsiviešpatavęs despotizmas, siurbiąs tautos 
kraują. Keniu bandė iki galo išsakyti tą mintį, bet Liza nutraukė 
jį netverdama pykčiu: 

— Liaukis pagaliau! Mano sąžinė švari. Aš niekam neskolinga 
nė vieno sū, nesu įsivėlusi į jokias machinacijas, perku ir parduo- 
du geras prekes, neimu brangiau už kaimyną... Tai, ką čia sakai, 
daugiau tinka mūsų giminaičiams Sakarams. Jie dedasi, jog nė 
žinoti nežino, kad aš gyvenu Paryžiuje; bet aš turiu daugiau oru- 
mo negu jie, aš spjaunu į jų milijonus. Girdėjau, Sakaras kraunasi 
turtus perpardavinėdamas griauti skirtus namus, plėšia visus 
koja primynęs. Nėmaž tuo nesistebiu: toks jis apsigimęs. Jam 
patinka aukso maišus turėti, — paskum blaško pinigus į balą kaip 
paskutinis mulkis... Aš nieko prieš, kad trauktų tieson tokius žmo- 
nes, kurie lobsta be saiko. Jei nori žinoti, aš negerbiu Sakaro... 
O juk mes — ramūs žmonės, mums prireiks mažų mažiausiai 
penkiolikos metų, kad susidarytume šiokį tokį turtelį ir gyventu- 
me ištekliuje, mes nesikišam į politiką ir vienintelis mūsų rūpes- 
tis — užauginti dukrytę ir gražiai nugyventi amželį! Eik jau, eik, 
gal juokauji ar ką, juk mes dori žmonės! 

Ji atsisėdo ant lovos krašto. Keniu jau buvo pasirengęs sudėti 
ginklus. 

— Įsidėk į galvą, — toliau kalbėjo ji įtaigiu balsu.— Manau, 
tu nenori, kad kas nors apiplėštų tavo krautuvę, iškraustytų tavo 
rūsį, išvogtų tavo pinigusė Manai, kad jeigu tie žmonės, su ku- 
riais susiuostei pas poną Lebigrą, paims viršų, rytojaus dieną po 
jų pergalės tu saldžiai miegosi po patalais kaip šiandie? Manai, 
nusileisi virtuvėn ir galėsi lyg niekur nieko virti šaltieną, kaip 
tuojau kad eisi virti? Juk ne? Tiesa?.. Tai kodėl sakai, kad reikia 
nuversti vyriausybę, kuri saugo tave ir sudaro tau sąlygas dėti 
pinigą prie pinigo? Turi žmoną, dukterį, ir tavo priedermė — 
pirmiausia jomis rūpintis. Tu būsi kaltas, jei statysi ant kortos 
jų laimę. Tik tas, kas nuogas plikas kaip tilvikas ir neturi ko pra- 
rasti, laukia nesulaukia, kada gatvėse supoškės šūviai. Tu juk 
nenori likti kvailio vietoj! Sėdėk namie, žiopliuk, saldžiai mie- 
gok, gardžiai valgyk, kalk pinigą, gyvenk ramia sąžine ir turėk 
galvoj, kad Prancūzija pati kuo gražiausiai susitvarkys, jeigu jai 
nusibos Imperija. Labai jau tavęs reikia Prancūzijai! 

Liza juokėsi savo kerinčiu juoku. Keniu buvo galutinai įtikin- 
tas: šiaip ar taip, jos tiesa; be to, štai ji, tokia gražutė, sėdi šalia 
ant lovos krašto, iš pat ankstaus ryto dailiai susišukavusi, tokia 
valyva ir šviežia, akinamai balta palaidinuke! Klausydamas 
Lizos, Keniu žiūrėjo į juodviejų portretus abipus židinio; kas 

be ko, jie dori žmonės, šit ir atrodo kaip reikiant: abudu juodu 
drabužiu, o ir rėmai auksuoti. Ir miegamasis pritinkamas, iškart 
matyti, kad šeimininkai turi skonį: ketvirtainės nėrinių servetėlės 
ant kėdžių daro jaukumo įspūdį, o kilimas, užuolaidos, peizažais 
išpaišytos porcelianinės vazos pirštu priduriamai rodo, jog šiuose 
namuose nevengiama darbo ir mėgstama ištaiga. Ir Keniu dar 
giliau palindo po patalais, kur stačiai salo iš malonumo nelyginant 
šiltoje vonioje. Ir jam pasidingojo, kad vos neprarado viso to 
pas poną Lebigrą: ir platutėlės lovos, ir taip gražiai apstatyto mie- 
gamojo, ir dešrinės, kurią dabar prisiminė susigraudinęs, graužia- 
mas sąžinės priekaištų. Ir nuo Lizos, ir nuo baldų, ir nuo visų tų 
gerų jį supančių daiktų dvelkė tokiu širdžiai mielu pasiturėjimu, 
kad jam net gerklę sugniaužė. 

— Žiopliuk,— tarė žmona, matydama jį nugalėtą,— gražiu 
keliu būtum pasukęs! Tik, matai, tau būtų tekę peržengti mudvie- 
jų lavonus, Polinos ir mano... Ir nekalbėk daugiau apie vyriausy- 
bę, kai niekas tavęs už liežuvio netraukia, gerai? Apskritai visos 
vyriausybės vienokios. Remiam šitą vyriausybę, remtume ir 
kitą,—- kur dėsies, žmogau, nerėmęs! Svarbiausia, senatvės sulau- 
kus ramiai gyventi iš savo rentos ir žinoti, kad sąžiningai esi ją 
užsidirbęs. 

Keniu linkčiojo galvą. Jau buvo bebandąs teisintis: 

— Tai vis Gavaras... 

Bet Liza ūmai tapo griežta, šiurkščiai jį pertraukė: 

— Ne, ne, ne Gavaras... Aš žinau, kas čia kaltas. Jau verčiau 
tas žmogus pagalvotų, kaip savo kailį išsaugoti, užuot stūmęs į 
bėdą kitus. 

— Turi galvoj Floraną? — stojus tylai, nedrąsiai paklausė 
Keniu. 

Liza atsakė ne iš karto. Atsistojo, vėl priėjo prie sekretero, 
lyg stengdamasi susitvardyti. Paskum išrėžė: 

— Taip, Floraną... Juk žinai, kokia esu kantri. Už jokius pini- 
gus nenorėčiau kištis į tavo santykius su broliu. Giminystės saitai 
šventi. Bet viskam ateina galas. Kai tavo brolis čia atsirado, vis- 
kas pakrypo kreiva vėže... Beje, ne, nenoriu nieko sakyti, taip 
bus geriau. 

Vėl stojo tyla. Kadangi vyras sutrikęs įsistebeilijo į lubas, 
ji prabilo iš naujo, tik dar pikčiau: 

— Žodžiu, sunku net pasakyti, ar jisai bent supranta, ką mes 
darom jo labui. Mes susispaudėm, atidavėm jam Ogiustinės kam- 
barį, ir vargšė mergelė nesiskųsdama eina gulti į užkaborį, kur 
nėra kuo kvėpuoti. Duodam jam valgyti rytą ir vakarą, lepinam 
kaip mažą vaiką... O jis — nė žodžio. Lyg taip ir turi būti. Užsi- 
dirba pinigų, tik nežinia, kur juos deda, nors, tiesą pasakius, čia 
jokia paslaptis. 

— Juk jam priklauso dalis palikimo, — išdrįso įsiterpti Keniu, 
kuriam buvo skaudu klausytis, kaip dergiamas jo brolis. 

Liza sustojo kaip įdiegta, stačiai apdujo. Pyktis atlėgo. 

— Tavo tiesa, priklauso... Štai šitame stalčiuje sąskaita. Betgi 
jis atsisakė, pats girdėjai, atsimeni? Argi tai nerodo, jog tas 
bernelis neturi nei nuovokos, nei sąžinės? Jei būtų turėjęs bent 
lašą proto, seniai būtų kam nors panaudojęs tuos pinigus... Ir aš 
labai norėčiau jų nusikratyti, tuomet bent turėtume laisvas ran- 
kas... Jau dukart jam apie tai užsiminiau, bet jis nė klausyti ne- 
nori. Tau, ne kam kitam kaip tau reikėtų prikalbint jį paimti tuos 
pinigus... Pabandyk su juo pašnekėti, gerai? 

Keniu suniurzgė užuot atsakęs. Liza nebesispyrė tarusi sau, 
jog atliko doros moters priedermę. 

— Ne, tas bernelis ne toks kaip visi žmonės, — vėl prašneko 
ji. — Šiaip sakysi ar taip, bet jis nekelia pasitikėjimo. Sakau tai, 
jeigu jau išėjo kalba apie jį... Man nerūpi jo elgesys, nors tik jis 
vienas kaltas, jog visas kvartalas bado mus liežuviais. Dar nieko 
tokio, kad jis čia valgo, čia miega, amžinai šmėkščioja prieš 
akis. Bet aš jam neleisiu, kad veltų mus į savo politiką. Įsidėmėk: 
jeigu vėl ims maišyti tau galvą, jei bent kiek suteps mūsų vardą, 
kaipmat išlėks man pro duris... Aš tave perspėjau, supratai? 

Floranui buvo paskelbtas nuosprendis. Ji stengėsi iš paskuti- 
niųjų susitvardyti, užgniaužti pagiežą, per ilga susikaupusią šir- 
dyje. Jis piktino visus jos jausmus, žeidė jos orumą, kėlė siaubą, 
darė ją tikrai nelaimingą. Ir ji tyliai pridūrė: 

— Žmogus, turėjęs tiek bjaurių nuotykių, žmogus, nesugebė- 
jęs netgi susikurti šeimos... Aš suprantu, kodėl jam norisi šūvių. 
Ir tegul pats lenda po kulkomis, jeigu šitaip jų ilgisi, bet tegu 
neatplėšia dorų žmonių nuo šeimos... Ir, be to, jis man nepatinka, 
aišku? Vakare prie stalo jis dvokia žuvimi. Man koktu valgyti. 
O jis nė kąsnio pro šalį neprakiš! Bent į kūną jam eitų! Net pasi- 
taisyti negali vargeta, šitaip jį ėda pagieža. 

Liza priėjo prie lango. Pamatė Floraną skersai Rambiuto 
gatvės skubant į žuvų paviljoną. Tą rytą jūros gėrybės tvindė 
turgų; didelės pintinės mirguliavo juodintu sidabru, gaudė 
aukcionai. Liza sekė akimis smailius dieverio pečius, kai jis, gūž- 
damasis ir jausdamas šleikštulį pamažu veržiant gerklę, žengė 
į Halių smarve; ir žvilgsnis, kuriuo Liza jį lydėjo, buvo žvilgsnis 
kovotojos, moters, tvirtai pasiryžusios nugalėti. 

Atsigręžusi ji pamatė, kad Keniu keliasi. Stovėjo vienmarški- 
nis, basas ant minkšto, gauruoto kilimo, dar neatvėsęs nuo 
jaukios patalų šilumos, perblyškęs ir įskaudintas žmonos ir brolio 
nesantaikos. Bet Liza nusišypsojo kerinčia šypsena. Ir sujaudino 
ligi širdies gelmių, paduodama jam puskojines. 

IV 


Mairūnas buvo pamestinukas, aptiktas Inosanų turguje, krū- 
voje kopūstų, po dideliausia balta gūže, plačiu atplyšusiu lapu 
uždengusia rausvą miegančio vaiko veiduką. Taip ir nesužinota, 
kieno niekšiška ranka jį ten paliko. Buvo tai dvejų ar trejų metu- 
kų bamblys, labai storas, labai linksmas, bet toks nupenėtas ir 
taip menkai išsivystęs, jog tiktai šypsojo ir mokėjo išvapėti vos 
vieną kitą žodį. Daržovininkė, aptikusi jį po dideliu baltu kopūs- 
tu, taip sukliko apstulbusi, jog subėgo visos kaimynės ir stebėda- 
mosi sužiuro į apkloto skiautėn suvyniotą, dar marškinėliais 
aprengtą vaikutį, tiesiantį į jas rankas. Kur jo motina — jis nega- 
lėjo atsakyti. Tik spoksojo nustebusiomis akutėmis, glausdamasis 
prie peties storai kogalvių pardavėjai, paėmusiai jį ant rankų. 
Iki pat vakaro turguje tik apie jį ir kalbėta. Vaikas greitai apsi- 
prato, žiaunojo sviestainius ir šypsojo kiekvienai moteriškei. Jį 
pasiėmė storulė kogalvių pardavėja; paskum jis pakliuvo pas kitą 
prekininkę; po mėnesio jau nakvojo pas trečią. Paklaustas: „Kur 
tavo mama?“, atsakydavo žaviu mostu — apsukdavo rankute 
ratą, rodydamas į visas prekininkes. Jis tapo Halių vaiku: kabin- 
davosi į sijonus čia vienai, čai kitai, visada rasdavo prieglobstį 
kieno nors lovoje, visur gaudavo pasrėbti sriubos, vilkėdavo dra- 
bužėliais iš Dievo malonės, tačiau kiaurose kišenėse visada skam- 
bėdavo kelios monetos. Graži rudaplaukė gydomųjų žolių parda- 
vėja nežinia kodėl pavadino jį Mairūnu. 

Kai Mairūnui buvo jau beveik ketveri, močiutė Šantemesė 
irgi rado pamestinukę: Sen Deni gatvėje, ant šaligatvio, pačiame 
turgaus kampe, užėjo mergytę. Mažė buvo gal dvejų metukų, 
bet jau tarškėjo kaip šarka, vaikiškai darkydama žodžius, todėl 
močiutė Šantemesė tarėsi supratusi, jog mergytė vardu Kadinė 
ir jog motina vakare pasodinusi ją tarpuvartėje ir liepusi pa- 
laukti. Mergytė ten ir užmigusi; ji neverkė, pasakojo, kad namie 
ją kuldavę. Paskui mielai nusekė motušę Šantemesę, lyg užkerėta 
tos didelės aikštės, kur tiek daug žmonių ir daržovių. Močiutė 
Šantemesė, prekiavusi mažmenomis, buvo dora moteris, baisi 
bambeklė, jau baigianti šeštą dešimtį; pati palaidojusi vieną po 
kito tris sūnelius, dar žinduklius, ji labai mylėjo vaikus. Tarusi 
sau, jog „toji kekšiukė iš pažiūros tokia bjauri, kad tikrai nenu- 
sprogs“, įsivaikino Kadinę. 

Bet vieną vakarą, kai močiutė Šantemesė jau ėjo namo, dešine 
ranka vesdamasi Kadinę, į kairę kaip niekur nieko įsikibo Mai- 
runas. 

—— Klausyk, vyreli, — tarė senė stabtelėdama,— čia tau nėra 
vietos... Ką, vadinas, jau nebegyveni pas dičkę Terezę! Žinai, 
esi pasiutęs mergininkas, kaip kažin ką! 

Mairūnas žiūrėjo į ją žaviai šypsodamas ir nepaleisdamas 
rankos. Toks jis buvo.gražutis ir garbanotas, kad močiutė Šante- 
mesė negalėjo ant jo pykti. Ir ji suniurzgė: 

— Tiek to, eime, pypliai... Suguldysiu jus krūvoj. 

Taip ir parėjo namo Lašinių gatvėn, dviem vaikais vedina — 
vienu iš kairės, kitu iš dešinės. Mairūnas įsigyveno pas močiutę 
Šantemesę. Būdavo, kai vaikai įsidūksta, ji duoda niuksų džiaug- 
damasi, kad turi ką aprėkti, išburnoti, apiprausti ir pakišti po 
viena antklode. Ji įrengė vaikams guolį sename prekeivio veži- 
maityje be tekinių ir ienų. Guolis priminė platų lopšį, nors buvo 
gana kietas ir prakvipęs daržovėmis, kurias močiutė Šantemesė 
jame ilgai laikė, uždangsčiusi šlapiais skudurais, kad nevystų. 
Kadinė ir ketverių metukų Mairūnas miegodavo ten apsikabinę. 

Šitaip juodu drauge augo, visi matydavo juos vaikščiojant 
apsikabinusius per liemenį. Naktį močiutė Šantemesė girdėdavo 
juos tyliai čiauškant. Kadinė plonyčiu balseliu valandų valandas 
pasakodavo begalines istorijas, Mairūnas klausydavo, dusliu 
kuždesiu reikšdamas nuostabą. Kadinė buvo bjauri; prigalvodavo 
jam baisių pasakų, tvirtindavo, kad nakčia mačiusi žmogų baltais 
drabužiais: girdi, stovėjęs lovos kojūgaly, spoksojęs į juos ir 
rodęs ilgėliausią raudoną liežuvį. Mairūnas apsipildavo šaltu 
prakaitu, prašydavo Kadinę papasakoti smulkiau, oji tyčiodavosi 
ir galop išvadindavo jį avigalviu. Kartais jie pasiusdavo dūkti, 
spardytis po antklode; Kadinė susiriesdavo į kamuolėlį ir prunkš- 
davo, kai Mairūnas iš visų jėgų spirdavo į gardį, jos nekliudy- 
damas. Tuomet močiutė Šantemesė gaudavo keltis ir apkamšyti 
nusispardžiusius vaikus; šleptelėdavo vienam ir kitam, ir juodu 
ramiai užmigdavo ant bendro priegalvio. Dar ilgai lova ėjo jiems 
žaidimų vieta; ten susinešdavo savo žaislus, ten grauždavo nu- 
kniauktas morkas ir ropes; kas rytą įmotė aptikdavo guolyje 
keisčiausių daiktų: akmenukų, lapų, obuolių nuograužų, skudu- 
rinių lėlių. Ypač šaltomis dienomis ji palikdavo vaikus miegan- 
čius; įuodi Kadinės gaurai dryksodavo susipynę su šviesiomis 
Mairūno sruogomis, vaikai gulėdavo taip susikišę, veik liesda- 
miesi lūpomis, tarytum šildydavo vienas kitą savo alsavimu. 

Jų būstas Lašinių gatvėje buvo erdvi apgriuvusi palėpė vienu 
vieninteliu langu nuo lietaus apsiblaususiais stiklais. Vaikai žais- 
davo ten skiniuką, slapstydavosi aukštoje riešutmedžio spintoje 
ir milžiniškoje močiutės Šantemesės lovoje. Buvo ten dar du ar 
trys stalai, ir juodu ropinėdavo po jais keturpėsčia. Žaisti būdavo 
smagu dar ir todėl, jog pastalėse tvyrodavo prieblanda, o tamsio- 
se pakampėse mėtydavosi daržovės. Be to, ir Lašinių gatvė buvo 
labai savotiška, siaurutė, tyli, plačia skliautine arka išeinanti į 
Skalbyklos gatvę. Namo durys, siauros ir žemos, buvo prie pat 

arkos ir darinėjosi tik iki pusės į purvinus ir slidžius įvijus laip- 
tus. Tas namas nuo drėgmės pajuodusiais ir susimėčiusiais stogo 
šlaitais, pažalusiais švininių laštakų loviais kiekviename aukšte 
vaikams buvo irgi kaip koks didelis žaislas. Kas rytą Kadinė ir 
Mairūnas iš apačios mėtydavo akmenis į švininius lovius; jei 
pataikydavo, akmenys, linksmai dundėdami, laštakais risdavosi 
žemyn. Šitaip jie iškūlė du langus ir aklinai užkimšo laštakus, 
tad močiutė Šantemesė vos negavo kraustytis iš namo, kur nugy- 
veno keturiasdešimt trejus metųs. 

Tuomet Kadinė ir Mairūnas apniko baldų furgonus, krovini- 
nius vežimus ir ratus, paprastai paliekamus tuščioje gatvėje. Jie 
karstydavosi tekiniais, sūpaudavosi įsikibę į grandines, laipio- 
davo krūvomis dėžių ir pintinių. Komisionierių prekių sandėliai 
Puodžių gatvėje, tos erdvios tamsios patalpos, kas dieną prisipil- 
dančios ir ištuštėjančios, tolydžio viliodavo juos vis naujais ža- 
viais kampeliais, slaptais užkaboriais, kur vaikai pamiršdavo 
viską gardžiuodamiesi sudžiūvusių vaisių, apelsinų, šviežių obuo- 
lių kvapsniais. Paskum, prisižaidę lig soties, jie eidavo į Inosanų 
turgų pas močiutę Šantemesę. Dumdavo jie susikibę už parankių, 
kvatodami bėgdavo skersai gatvės, nardydavo tarp vežimų nė 
kiek nebijodami pakliūti po tekiniais. Jie puikiai pažinojo kiek- 
vieną grindinio akmenį, drąsiai žengdavo savo trumpomis kojy- 
tėmis, iki kelių klimpdami į krūvomis kūpsančius daržovių lapus, 
niekada neslysčiodavo ir kvatodavo matydami, kaip koks vežikas 
sunkiomis kurpėmis apvirsta aukštyn kojomis, užmynęs ant arti- 
šoko. Jie buvo tarytum rausvažandžiai tų nešvarių kvartalų 
kaukai. Visur juos matydavai. Lyjant oriai eidavo išskleidę dide- 
liausią, perdėm sudriskusį močiutės Šantemesės skėtį, dvidešimt 
metų gatvėje saugojusį nuo darganų josios prekes; įsmeigę jį 
žemėn kur nors turgaus kampelyje, rimta mina sakydavo: „Štai 
čia mūsų namai“. Saulėtomis dienomis vaikai tiek prisilakstydavo 
gatvėmis, jog vakare vos galėdavo pajudėti; sėdėdavo prie fonta- 
nų, kojomis taškydami vandenį, statydavo užtvankas grioviuose, 
slapstydavosi daržovių krūvose ir, tūnodami ten, vėsoje, plepė- 
davo be galo, be krašto kaip naktimis savo guolyje. Praeiviai 
dažnai girdėdavo prislopintą čiauškėjimą kalne itališkųjų arba 
paprastų salotų. Praskleidę lapus, pastebėdavo ant žalios paklotės 
šalia vienas kito gulint du žvitriaakius vaikus, baikščius it paukš- 
tyčiai krūme. Dabar Kadinė negalėjo gyventi be Mairūno, o 
Mairūnas verkdavo pasimetęs su Kadine. Jeigu jiems atsitikdavo 
prasilenkti, juodu ieškodavo vienas kito po visas Hales, žiūrė- 
davo už prekininkių sijonų, dėžėse, po kopūstais. Daugiausia 
laiko jie praleisdavo po kopūstais — ten jie augo, ten smagin- 
davosi. " 

Kai Mairūnui ėjo aštunti, o Kadinei — šešti, močiutė Šante- 
mesė ėmė prikaišioti jiems tinginystę. Pareiškė, kad jie būsią 
dalininkai prekiaujant mažmenomis ir pažadėjo mokėti po vieną 
sū per dieną, jeigu padėsią jai valyti daržoves. Iš pradžių vaikai 
buvo labai stropūs. Susėsdavo abipus prekydėžės, apsiginklavę 
plonais peiliukais, ir uoliai kibdavo į darbą. Močiutė Šantemesė 
prekiaudavo valytomis daržovėmis; ant stalo, apkloto juodu 
sudrėkintu vilnonu, išrikiuodavo krūveles svogūnų, bulvių, 
ropių, morkų, sukrautas kūgiu, po tris apačioje ir vieną ant vir- 
šaus,— šeimininkėms, nespėjančioms laiku paruošti pietų. Mo- 
čiutė Šantemesė turėjo ir sriubos rinkinėlių: keturi porai, trys 
morkos, pastarnokas, dvi ropės, du salierai; turėjo ir smulkiai 
supjaustytų daržovių, krūvelėmis sudėtų popieriaus lakšteliuose, 
ketvirčiais sukapotų kopūstų galvų, pomidorų ir moliūgų grieži- 
nių, kurie raudonomis žvaigždutėmis ir auksiniais pusmėnuliais 
švietė kruopščiai nuplautų daržovių baltame dugne. Kadinė, 
nors ir jaunesnė, būdavo daug pagaulesnė už Mairūną: taip plo- 
nai skusdavo bulves, jog lupenos kiaurai šviesdavosi; taip dailiai 
suraišiodavo sriubos rinkinėlius, kad jie veikiau primindavo gė- 
lių puokštes; be to, mokėdavo taip sudėlioti krūveles daržovių — 
tris morkas ir tris ropes,— jog atrodydavo, lyg jų būtų labai 
daug. Praeiviai stabtelėdavo juokdamiesi išgirdę laibą vaikišką 
balselį: 

— Ponia, ponia, prašom čionai!.. Tik du sū už visą krūvelę! 

Kadinė turėjo nuolatinių pirkėjų, o jos daržovės buvo plačiai 
pagarsėjusios. Sėdėdama tarp abiejų vaikų ir stebėdama, kokie 
jie rimti prie darbo, močiutė Šantemesė juokdavosi pati sau viena, 
net pagurklis ir krūtinė kretėdavo. Ji sąžiningai mokėdavo kiek- 
vienam po sū per dieną, kaip jų ir buvo sutarta. Tačiau galop 
vaikams nusibodo prekiauti saujelėmis daržovių. Jie augo ir 
svajojo imtis pelningesnės prekybos. Mairūnas vystėsi labai lėtai, 
ir tai siutino Kadinę. Galva kaip kopūstas, sakydavo ji, tuščia 
tuštutėlė. Ir tikrai, kad ir kokį būdą uždirbti pinigų sugalvodavo 
ji Mairūnui, jis nieko neužsidirbdavo, nesugebėdavo atlikti netgi 
paprasčiausio darbelio. Bet užtat Kadinė buvo ne pirštu penėta. 
Aštuonerių metų ji parsisamdė vienai tų prekininkių, kurios sėdi 
ant suoliukų aplink Hales su krepšiu citrinų, jų pardavinėti siun- 
tinėdamos į visas puses būrį mergyčių; Kadinė siūlydavo citrinas 
po tris sū už dvi, bėgiodama paskui praeivius, kaišiodama vaisius 
moterims panosėn, o kai rankos būdavo tuščios, grįždavo pas 
šeimininkę pasipildyti atsargų; ji gaudavo po du sū nuo dvylikos 
parduotų citrinų ir, jei sekdavosi, per dieną prasimanydavo 
penkis arba šešis sū. Kitais metais ji prekiavo kykais po devynis 
sū; uždarbis buvo didesnis, bet reikėjo nesnausti, nes prekyba 

po atviru dangumi draudžiama; Kadinė užuosdavo policininkus 
per šimtą žingsnių, kykai akimoju dingdavo po sijonėliu, o ji 
pati nekaltu veidu grauždavo obuolį. Vėliau ji prekiavo pyragais, 
sausainiais, pyragaičiais su vyšniomis, traškučiais, storais gelto- 
nais kukurūziniais tešlainiais, išdėliotais plokščiose pintinėse; 
tačiau Mairūnas surijo visus jos išteklius. Pagaliau, vienuolikos 
metų sulaukusi, ji realizavo savo didįjį užmojį, kuris jau seniai 
nedavė ramybės. Per du mėnesius sutaupiusi keturis frankus, ji 
nusipirko nedidelę prekydėžę ir ėmė prekiauti lesalais. 

Buvo tai tikras verslas. Kadinė keldavosi iš pat ankstaus ryto, 
iš didmenininkų prisipirkdavo ganėtinai kanapių sėklų, sorų, 
paskum persikeldavo kitapus Senos ir apibėgdavo visą Lotynų 
kvartalą tarp Sen Žako ir Dofinės gatvių iki pat Liuksemburgo 
sodo. Ją lydėdavo Mairūnas. Kadinė nepatikėdavo jam netgi 
prekydėžės nešioti, sakydavo, kad jis gali nebent šaukti prekes; 
ir Mairūnas šaukdavo pratisai: 

— Kanapių sėklos paukštyčiams! 

O Kadinė pritardavo aukštu it fleitos balsu užtraukdama keistą 
muzikinę frazę, kuri baigdavosi tyra ir ilga nata: 

— Kanapių sėklos paukštyčiams! 

Juodu eidavo skyrium, kiekvienas savo šaligatviu, užvertę 
galvas. Tuo metu Mairūnas vilkėdavo dukslia raudona liemene, 
siekiančia kelius, — liemene, kurią dėvėdavo vežikaudamas amži- 
natilsį tėvukas Šantemesas; o Kadinė nešiodavo suknytę baltais 
ir mėlynais langeliais, pasiūtą iš seno močiutės Šantemesės sijono. 
Juos pažinojo visi Lotynų kvartalo mansardų dagiliai. Kai vaikai 
eidavo pro šalį progiesmiu kartodami savo muzikinę frazę ir 
sakytum aidas antrindami vienas kitam, jiems atsiliepdavo visi 
paukščių narveliai. 

Kadinė prekiavo ir pipirnėmis. „Pluoštelis — du sū! Pluošte- 
lis — du sū!“ O Mairūnas bėgiodavo po krautuves siūlydamas 
„gražiausių pipirnių, itin naudingų sveikatai“. Bet štai atsidarė 
centrinės Halės; Kadinė stačiai alpo iš susižavėjimo grožėdamasi 
gėlių galerija, kertančia vaisių paviljoną. Čai tarytum lysvės abi- 
pus sodo takelio žydi, veši dideliausios puokštės; ten it kvapnus 
derlius traukiasi dvi tankios eilės rožių, — tarp jų patinka vaikš- 
čioti kvartalo merginoms, kurios šypso kone dusdamos nuo stip- 
rių kvapsnių; o virš prekystalių kabo dirbtinės gėlės popieriniais 
lapeliais, nelyginant rasa nutaškytais klijų lašeliais, melsvais 
atspalviais mirguliuoja laidotuvių vainikai, nunerti iš juodų ir 
baltų stiklinių karoliukų. Plėsdama rausvos nosytės šnirpšles, 
Kadinė su katės goslumu uosdavo tuos aromatus; stabtelėdavo 
vidury tos saldžios gaivos, paskum eidavo toliau nešdamasi 
visus kvapsnius, kokius tik galėdavo nusinešti. Kai ji pakišdavo 

Mairūnui panosėn papurusią galvutę, jis sakydavo: „Kvepia gvaz- 
dikais“. Ji dievažydavosi, kad nebesitepa plaukų pomada, kad 
jai “užtenka tik pasivaikščioti galerija. Vėliau ji griebėsi viso- 
kiausių gudrybių ir galiausiai sugebėjo parsisamdyti vienai gėli- 
ninkei. Tuomet Mairūnas ėmė tvirtinti, kad ji kvepianti nuo 
kojų iki galvos. Kadinė gyveno tarp rožių, alyvų, leukonijų, pa- 
kalnučių. Ir Mairūnas prasimanė naują žaidimą: ilgai, lyg svars- 
tydamas, uosdavo jos sijonėlio padurkus ir galop tardavo: „Kve- 
pia pakalnutėmis“. Paskum šniukšėdavo aukštėliau — juosmenį, 
kikliką: „Kvepia leukonijomis“. Įbesdavo nosį į rankoves palei 
riešus: „Kvepia alyvomis“. Prisikišdavo prie pakaušio, kaklo, 
skruostų, lūpų: „Kvepia rožėmis“. Kadinė kvatodavo, vadindavo 
jį „avigalviu“, šaukdavo: „Liaukis, tu mane kuteni nosimi!“ Iš 
burnos jai kvepėjo jazminais. Visa ji buvo šilta ir gyva puokštė. 

Dabar mergytė keldavosi ketvirtą valandą ryto — reikėdavo 
padėti šeimininkei apsipirkti. Iš priemiesčio sodininkų kas rytą 
jos prisipirkdavo glėbius gėlių, krūvas samanėlių, vėslus papar- 
čių ir žibučių lapų puokštėms puošti. Kadinė it užkerėta spokso- 
davo į briliantus ir Valensijos nėrinius, kuriais pasidabinusios 
sėdėdavo rožių vežinuose garsiųjų Montrejo sodininkų dukterys. 
Per Švenčiausiosios Mergelės Marijos šventes, per Petrines, per 
Šventą Juozapą, per didžiuosius atlaidus prekyba prasidėdavo 
antrą valandą nakties; aplink paviljonus būdavo parduodama 
gyvų gėlių daugiau nei už šimtą tūkstančių frankų, per kelias 
valandas perpirklės pelnydavo iki dviejų šimtų frankų. Tomis 
dienomis virš kalnų razetų, našlaičių, ramunių šmėkščiodavo 
tik papurusi Kadinės galvutė; ji stačiai grimzdėjo, skendėjo gėlė- 
se; ištisą dieną ji dėdavo puokštes, raišiodavo jas viksvomis. 
Per kelias savaites ji perprato gėlininkės amatą, parodydama su- 
manumą ir savitą meną. Ne visiems patikdavo jos puokštės: kai 
kam jos keldavo šypseną, o kai kam — netgi baimę savo žiauroku 
paprastumu. Jose viršų imdavo raudonos spalvos, rėžiančios akį 
mėlynais, geltonais, violetiniais atspalviais, kerinčiais laukiniu 
grožiu. Jei rytais Kadinė skaudžiai apžnaibydavo Mairūną, įvary- 
davo jį į ašaras, jos puokštės būdavo stačiai žiaurios, tikros pa- 
siutmergės puokštės, kvaitinamai kvapnios, siautulingų tonų. Jei 
rytą Kadinė atsikeldavo romi, arba liūdesio, arba džiaugsmo 
pilna, jos puokštės būdavo it dulsvas sidabras, labai švelnių, pri- 
„slopintų tonų, vos'juntamo malonaus aromato. Kartais tai būdavo 
rožės, skaisčiai raudonos it krauju srūvančios širdys baltųjų 
gvazdikų ežere; arba rusvi kardeliai, lyg liepsnų liežuviai išsi- 
plaikstę tarp palinkusių iš baimės žalumynų; arba puokštės, 
panašios į įmantrių piešinių Smirnos kilimus, sudėtos iš kruopš- 
čiai parinktų gėlių, tarytum išsiuvinėtų kanvoje; arba puokštės 


vėduoklės, mirguliuojančios visomis spalvomis, švelniai išsi- 
skleidusios lyg nėriniai; čia būdavo visko: ir kerinčio tyrumo, 
ir negrabaus puošnumo, ir godų, tinkančių tiek silkių pardavėjai, 
tiek markizei, ir skaistuolės nerangumo, ir paleistuvės nežaboto 
goslumo,— viso to vaizduotės žavesio, būdingo dvylikametei 
mergaitei, kai joje bunda moteris. 

Su pagarba Kadinė žiūrėdavo tik į baltąsias alyvas, kurių 
puokštė, sudėta iš aštuonių arba dešimties šakelių, žiemą kainuo- 
ja nuo penkiolikos iki dvidešimties frankų, ir į kamelijas, dar 
brangesnes, kurios atvežamos dėžutėse, po dvylika suguldytos 
ant samanų paklotės ir uždengtos plonyčiu vatos sluoksniu. Imda- 
vo jas, kaip būtų ėmusi brangenybes — atsargiai, užkandusi žadą, 
bijodama sugadinti net savo alsavimu; paskum be galo kruopš- 
čiai jų trumpus kotelius pririšdavo prie nendrių stiebelių. Apie 
kamelijas Kadinė kalbėdavo labai rimtai. Sakydavo Mairūnui, 
jog baltoji kamelija be menkiausio trūkumo — didelė retenybė, 
grožio viršūnė. Kartą, kai ji parodė vieną kameliją, siūlydama ja 
pasigėrėti, jis sušuko: 

— Aišku, nieko sau, bet man labiau patinka štai šita vieta 
tavo pasmakrėj, nė iš tolo jos nepalyginsi su tavo kamelijomis,— 
tokia ji švelnutė, ir oda kiaurai persišviečia... Čia tokios melsvos 
ir rausvos gyslelės, stačiai žiedlapis, ir gana! 

Ir pirštų galiukais švelniai paglostė tą vietą; paskum prikišo 
nosį ir sukuždėjo: 

— Klausyk! Šiandie tu kvepi apelsinžiedžiais. 

Kadinė buvo nepaprastai bjauraus būdo. Ji nieku gyvu neno- 
rėjo taikstytis su pastumdėlės vaidmeniu. Todėl galiausiai pradė- 
jo prekiauti savo galva. Buvo ji tada tik trylikos metų ir nė 
svajoti negalėjo apie didelio masto prekybą, apie savo preky- 
stalį gėlių galerijoje, todėl ėmė pardavinėti puokšteles našlaičių 
po vieną sū: po kaklu jai kabojo pinta gluosnių vytelių preky- 
dėžė, o puokštelės buvo susmaigstytos į samanas. Šitaip, nešio- 
dama ant krūtinės mažytę vejelę, ji kiaurą dieną klaidžiodavo po 
Hales ir aplink Hales. Jai patiko vaikščioti — galėjo pramankš- 
tinti kojas, sustingusias valandų valandas klūpant ant žemo suo- 
liuko ir dėliojant puokštes. Dabar ji bevaikščiodama dėliodavo 
puokšteles, su neregėtu miklumu sukiodama pirštukais savo 
našlaites: atskaičiuodavo šešias arba aštuonias gėlytes, nelygu 
metų laikas, sulenkdavo perpus meldo stiebelį, pridėdavo lapuką, 
aprišdavo šlapiu siūlu, paskum aštriais it jauno vilkiuko dantimis 
ji siūlą nukąsdavo. Puokštelės tarytum pačios savaime dygdavo 
prekydėžės samanose — taip mikliai darbavosi jos rankos. Ne- 
žiūrėdama į savo vinklius pirštukus, kuriuose pražysdavo vis 
naujos našlaitės, ji lėkdavo šaligatviais, alkūnėmis kamšoma iš 

visų pusių, kurdavo akiplėšiškai užvertusi galvą ir spoksodama 
į krautuves ir praeivius. Paskum atsipūsdavo trupučiuką kur nors 
tarpuvartėje — prie kokio griovio, pilno riebių pamazgų, atsineš- 
davo kampelį pavasario, gėlytėmis mėlynuojančią laukymę. Iš 
puokščių visada galėdavai įminti jos nuotaiką, prastą arba gerą: 
vienos būdavo pasišiaušusios, piktos, įsigūžusios į savo popieri- 
nius maišelius, kitos, ramios ir mielos, šypsodavo kaip nedrąsūs 
įsimylėjėliai, pasidabinusios švarutėmis popierinėmis apykaklai- 
tėmis. Kadinei einant, iš paskos driekdavosi švelnus kvapas. 
Mairūnas apsalęs sekdavo jai įdurmu. Dabar Kadinė nuo kojų 
iki galvos kvepėdavo našlaitėmis. Mairūnas apsikabindavo ją, 
uosdavo čia sijonėlį, čia kikliką, čia veidą, čia rankas ir tvirtin- 
davo, kad ji visa — našlaitė, didelė našlaitė, ir tiek. Įsikniaubdavo 
į jos drabužius kartodamas: 

— Pameni tą dieną, kai mudu buvom Romenvilyje?.. Tai va, 
kvapas buvo lygiai toks pat, ypač štai čia, rankovėje... Nieko 
kita nesiimk. Tu dabar taip gardžiai kvepi! 

Ir Kadinė nieko kita nesiėmė. Gėlininkės amato ji nebekeitė 
į jokį kitą. Tačiau vaikai augo, ir Kadinė dažnai pamiršdavo savo 
prekydėžę, norėdama laisva pasivaikščioti po kvartalą. Centrinių 
Halių statyba davė jiems dingstį amžinoms išdaigoms. Pro spragą 
lentinėje tvoroje jie įsiskverbdavo į statybos aikštelę, leisdavosi 
į duobes, kur buvo klojami pamatai, laipiodavo pirmosiomis 
ketinėmis kolonomis. Kaip tik tada juodu įdėjo dalelę savęs, 
savo žaidimų, savo nesutarimų visur — į kiekvieną duobutę, į 
kiekvieną konstrukcijų sutvirtinimą. Paviljonai kilo, tolydžio 
glostomi jų mažų rankyčių. Todėl juodu pamilo didžiąsias Hales, 
o didžiosios Halės mokėjo jiems tuo pačiu. Jie buvo savi tam 
dideliam laivui, seni draugai, stebėję, kaip užveržiamas kiekvie- 
nas varžtas. Juodu nebijojo tos pabaisos, trankydavo jį, tokį 
milžiną, liesais kumštukais, elgdavosi su juo kaip geraširdžiu 
žmogum, kaip su bičiuliu, su kuriuo nėra ko varžytis. Ir Halės 
tarytųm šypsodavo abiem vaikams, kurie buvo laisva daina, aki- 
plėšiška idilė, gimusi jų neaprėpiamose įsčiose. 

Dabar Kadinė ir Mairūnas nebemiegodavo drauge prekeivio 
vežimaityje, kur močiutė Šantemesė buvo įtaisiusi jiems guolį. 
Kas naktį girdėdama juos be perstojo plepant, senė paklojo ma- 
žiui ant grindų, prie spintos; bet kitą rytą aptiko jį po viena ant- 
klode su mergyte: jis miegojo įsikniaubęs jai į kaklą. Tuomet 
pradėjo vedžioti jį nakvynei pas kaimynę. Vaikai pasijuto baisiai 
nelaimingi. Dieną, kai močiutės Šantemesės nebūdavo namie, 
juodu suguldavo apsikabinę ant grindų nelyginant lovoje, tik 
apsirengę, ir juokdavosi iš to. Vėliau, kai įjunko į draudžiamus 
žaidimus, ieškodavo kambaryje tamsesnių kampelių, bet dažniau- 

siai slėpdavosi Lašinių gatvės sandėliuose už krūvų obuolių ir 
apelsinų dėžių. Jie laikėsi nevaržomai, nejautė jokios gėdos, 
kaip tie žvirbliai, minantys vienas kitą stogo pakrašty. 

Ir pagaliau juodu įsmilo vėl gulėti drauge paukštienos pavil- 
jono rūsyje. Nieku būdu negalėjo atsisakyti malonaus įpročio 
užmigti prisiglaudę vienas prie kito, kai gulėti taip šilta ir jauku. 
Ten, rūsyje, prie akmeninių stalų, ant kurių pjaunami paukščiai, 
stovėjo didelės pintinės su plunksnomis, ir juodu jausdavosi jose 
kaip namie. Temstant lipdavo į rūsį ir visą vakarą praleisdavo 
šilumoje, džiaugdamiesi minkštutėliu guoliu ir skęsdami pūkuose. 
Paprastai atitraukdavo savo pintinę kaip galima toliau nuo dujų 
ragelio; būdavo vienui vieni tame aitriame paukštyno tvaike, tik 
kartais juos prižadindavo tamsoje netikėtai užgiedojęs gaidys. 
Ir jie prapliupdavo juoktis, puldavo glėbesčiuoti vienas kitą, 
apimti tokio aistringo švelnumo, jog nemokėdavo jo išreikšti. 
Mairūnas buvo labai kvailas. Kadinė jį mušdavo, pykdavo ant jo, 
pati nežinodama kodėl. Toji pasiutusi gatvės mergiūkštė pamažu 
išmiklino vėplą. Ilgainiui pintinėse su plunksnomis juodu išėjo 
visus mokslus. Stačiai žaisdavo, ir tiek. Vištos ir gaidžiai, miegan- 
tys šalimais, vargu ar daugiau išmanė,.ką daro. 

Per ilga it nerūpestingi žvirbliukai kiekvieną milžiniškų Halių 
atšakį jie pavertė meilės lizdeliu. Gyveno kaip laimingi žvėreliai 
ir, paklusnūs instinktams, tenkindavo savo geismus tarp kalnų 
maisto, kur užaugo, lyg kokie augalai, turintys kūną. Šešiolika- 
metė Kadinė buvo padūkusi mergiotė, tamsbruvė triukšmingo 
miesto bastūnė, labai gašli ir baisi skanliža. Mairūnas, aštuonio- 
likos metų jaunuolis, kaip suaugęs vyras, jau ėjo į pilvą, proto 
neturėjo nė lašo, gyveno vien instinktais. Kadinė dažnai negrįž- 
davo namo, nakvodavo drauge su juo paukščių rūsyje; rytojaus 
dieną įžūliai juokdavosi į akis močiutei Šantemesei, saugodamasi 
šluotos, kuria senė švaistydavosi į visas puses, niekada nesuge- 
bėdama kliudyti nenaudėlės. O toji tyčiodavosi su neregėtu 
akiplėšiškumu sakydama, jog „kiaurą naktį bluosto nesudėjusi, 
stebėjusi, ar mėnuliui neišdygsią ragai '. Mairūnas tomis nakti- 
mis, kai Kadinės nebūdavo drauge, bastydavosi, sėdėdavo kokia- 
me nors paviljone su budinčiais krovikais, miegodavo ant maišų, 
ant dėžių, pirmoj pasitaikiusioj pakampėj. Galop atsitiko taip, 
jog Mairūnas ir Kadinė nebeišeidavo iš Halių. Tai buvo jųdviejų 
narvelis, jųdviejų gardas, milžiniškos ėdžios — čia jie miegoda- 
vo, mylėdavosi, gyveno didžiuliame guolyje, mėsos, sviesto ir 
daržovių patale. 

Bet labiausiai jiems patikdavo didelės pintinės su plunksno- 
mis. Ten jie grįždavo praleisti meilės naktų. Plunksnos būdavo 
nesurūšiuotos. Pasitaikydavo ilgų juodų kalakutų plunksnų ir 

baltų glotnių žąsų plunksnų, kurios kutendavo jiems ausis vos tik 
sukrutėjus; būdavo ten ir ančių pūkų, į kuriuos jie grimzdavo lyg 
į vatą; o lengvutės vištų plunksnos, auksinės, raibos, kildavo 
aukštyn sulig kievienu atodūsiu nelyginant spiečius musių, dūz- 
giančių saulėkaitoje. Žiemą jiems atsitikdavo gulėti ir purpurinė- 
se fazanų plunksnose, ir pilkuose it pelenai vieversėlių apdaruo- 
se, ir taškais išmargintuose kurapkų, putpelių, strazdų šilkuose. 
Plunksnos būdavo dar gyvos, išsaugojusios šiltą paukščių kvapą. 
Jos liesdavo lūpas it virpantys sparnai, dvelkdavo lizdo šiluma. 
Kartais, kai Mairūnas ir Kadinė gulėdavo apsalę vienas kito glė- 
byje, jiems atrodydavo, kad jie skrenda nežinia kur ant plačios 
paukščio nugaros. Rytą Mairūnas dairydavosi Kadinės, dingusios 
pintinės dugne, tarytum sniego užpustytos. Ji atsikeldavo susi- 
vėlusi, nusipurtydavo ir išeidavo iš pūkų debesies, o jos plaukuo- 
se amžinai kyšodavo gaidžio uodegos plunksna. 

Juodu susirado dar vieną vietą meilės žaidimams — paviljoną, 
kur vykdavo didmeninė sviesto, kiaušinių ir sūrių prekyba. Ten 
kiekvieną rytą išdygsta aukštutėliai tuščių pintinių statiniai. 
Juodu įsigaudavo vidun sienoje padarę spragą ir įsirengdavo 
slaptavietę. Paskum, pintinių kalne įsitaisę būstą, išimtąją pintinę 
įkišdavo atgal, tarytum užsidarydavo. Tuomet pasijusdavo lyg 
namie, turėdavo savo butą. Ten galėdavo glamonėtis kiek tinka- 
mi, nebijodami bausmės. Jie spjaudavo į visus, plonyčių gluosnio 
vytelių pertvaru atskirti nuo minios, ūžiančios aplink. Dažnai jie 
prunkšdavo, kai žmonės sustodavo per porą žingsnių, nė neįtar- 
dami, kad juodu šalia pat; tvirtovės sienoje pasidarydavo lyg 
šaudymo angą, kad galėtų mesti žvilgsnį išorėn; kai sunokdavo 
vyšnios, Kadinė šaudydavo pro šalį einančioms senėms į veidus 
kauliukais, ir malonumas būdavo tuo didesnis, kad persigandu- 
sios moterys niekaip negalėdavo suvokti, iš kur lekia toji kauliu- 
kų kruša. Kadinė ir Mairūnas taipgi bastydavosi rūsiais, žinodavo 
kiekvieną tamsią landą, sugebėdavo prasmukti net pro geriau- 
siai ųžrakintas groteles. Didžiausias malonumas jiems būdavo 
nusigauti prie požeminio geležinkelio, turėsiančio sujungti įvai- 
rias stotis; to kelio atšakos ėjo po Halių dengtomis galerijomis, 
vieną nuo kito skirdamos kiekvieno paviljono rūsius; visose 
sankryžose jau buvo įrengti netgi grįžračiai. Storų tašų užtvaroje 
Kadinė ir Mairūnas ilgainiui surado prastai įdėtą rąstelį, išklibino 
jį, tad galėdavo lengvai įsmukti vidun kada tinkami. Ten jie būda- 
vo atskirti nuo pasaulio, nors virš galvų be paliovos dundėjo 
Paryžius, žingsniuojantis grindiniu. Aplink geležinkelį driekėsi 
požeminės gatvės, tuščios galerijos, išmargintos saulės spindulių, 
pluoštais krintančių pro ketaus grotomis užtrauktus liukus; tam- 
siuose galerijų galuose spingsėdavo dujų žibintai. Juodu vaikš- 

čiodavo čia lyg po savo pilį, tvirtai įsitikinę, kad niekas nesu- 
drums jiems ramybės, džiaugdamiesi ta gaudžiančia tyluma, 
drumzlina šviesa, netrikdoma požemio vienatve, kurioje netgi 
juos, grubios dvasios jaunuolius, pačiame meilės žaidimų įkaršty- 
je staiga it melodramos veikėjus nukrėsdavo šiurpas. Pro storus 
medinius tašus iš gretimų rūsių sklisdavo visokiausi kvapai: 
šleikštus daržovių dvokas, jūros gėrybių aitra, priplėkusių sūrių 
ūmas, šiltas paukščių tvaikas. Buvo tai sūdrūs maisto kvapsniai, 
ir juodu traukdavo juos krūtinėn, kai po kiekvieno pasibučiavimo 
gaudydavo kvapą tamsos alkovoje gulėdami apsalę skersai bėgių. 
Kartais, šviesiomis naktimis arba giedrais rytmečiais, jie laipio- 
davo stogais, kardavosi stačiais laipteliais vidury bokštelių, 
kyšančių kiekvieno paviljono kampe. Ten, viršuje, priešais juos 
plytėdavo cinkuotos skardos laukai, aikštės, alėjos, — kalvota 
lyguma, kur juodu vieni būdavo šeimininkai. Juodu apeidavo 
ketvirtainius paviljonų stogus, žygiuodavo ilgais dengtų galerijų 
stogais, leisdavosi ir vėl kildavo jų šlaitais, kartais pasiklysdami 
tose begalinėse klajonėse. Kai nusibosdavo lygumos, kopdavo 
dar aukščiau, drąsiai ropšdavosi geležinėmis kopėčiomis, ir Kadi- 
nės sijonai plaikstydavosi nelyginant vėliavos. Juodu atsidurda- 
vo antrame stogų aukšte, beveik pačioje padangėje. Virš jų bū- 
davo tik žvaigždės. Iš gaudžiančių Halių dugno kildavo griaus- 
mas, dundėjimas, sakytum naktį pasigirdęs tolimas audros siaus- 
mas. Tokiame aukštyje rytmečio vėjas vaikydavo dvisų tvaiką, 
slogų bundančių Halių alsavimą. Auštant juodu sutūpdavo prie 
pat laštakų, apiberdami bučinukais vienas kitam lūpas, — lygiai 
kaip padykę paukščiai po čerpėmis kad glaustosi snapukais 
vienas prie kito. Rytmečio gaisai užliedavo juos rausva šviesa. 
Kadinė juokdavosi mėgaudamasi grynu oru ir pūsdavo visomis 
spalvomis mirguliuojančią krūtinę tarytum balandėlė gūžį, o 
Mairūnas pasilenkes žiūrėdavo apačion į tamsoje tebeslūgsančias 
gatves, lyg laukinis karvelis nagais įsikibęs į cinkuotos skardos 
laštako kraštą. Kai leisdavosi apačion džiugūs, sočiai prisikvėpa- 
vę gryno oro, šypsodami kaip įsimylėjėliai, sumaigytais drabu- 
žiais išneriantys iš javų lauko, sakydavo vienas kitam, jog grįžta 
iš kaimo. 

Su Klodu Lantjė juodu susipažino kogalvių skyriuje. Kadinė 
ir Mairūnas eidavo ten kas dieną, masinami kraujo, vedami žiau- 
rumo, būdingo gatvės vaikams, kuriems malonu smaksoti į nu- 
pjautas galvas. Aplink paviljoną sruvo kraujo upeliai; Kadinė 
ir Mairūnas kaišiodavo į juos kurpių galus, užtvenkdavo juos 
glėbiais versdami lapus, kad išsilietų raudoni klanai. Spoksodavo 
išpūtę akis, kaip dvokiančiais vežimais atgabenami kogalviai ir 
kaip paskum juos plauna nešykštėdami vandens. Žiūrėdavo, kaip 

vyrai iškrauna avių kojas, paprasčiausiai išverčia žemėn it purvi- 
nus grindinio akmenis; stebeilydavo į ilgus sustingusius liežuvius, 
išplėštus iš gerklės drauge su kruvinais mėsgaliais, į jaučių širdis, 
dideles ir bežades lyg nukabinti varpai. Šiurpuliai nubėgdavo per 
kūną pamačius didžiules, krauju varvančias pintines, pilnutėles 
avių galvų; kyšodavo riebaluoti ragai, juodi snukiai, ant kurių, 
nudyrus kailį, dar šiurpsodavo skutai odos ir kuokštai vilnų; 
ir jiems dingodavosi, jog neregėta giljotina nesuskaitomoms 
kaimenėms kapoja galvas, kurios ritasi į pintines. Palei bėgius, 
nutiestus per laiptų pakopas, Kadinė ir Mairūnas leisdavosi 
paskui tas pintines į rūsį cypiant vagonėlių tekiniams, cypiant 
lygiai taip, kaip žviegia pjūklas. Apačioje širdis jiems saldavo 
iš siaubo. Ten tvoksdavo skerdyklos tvaiku, juodu žirgliodavo 
per tamsius klanus, kuriuose tarytum tolydžio žybsėdavo krauju 
pasruvusios akys; padai lipdavo prie aslos, sujaudrinti ir suža- 
vėti juodu šlepsėdavo per tą pasibaisėtiną purvą. Trumpos dujų 
žibintų liepsnelės mirksėdavo it krauju apėję vokai. Lenkdami 
vandens baseinus, juodu sėlindavo artyn prie mėsininkų stalų, 
užlietų blausios, pro rūsio langučius krintančios šviesos. Čia 
jie mėgaudamiesi žiūrėdavo, kaip išdarinėtojai sustirusiomis 
nuo kraujo prijuostėmis vieną po kitos kūlėmis skaldo avių 
galvas. Valandų valandas stovėdavo, kol ištuštėdavo pintinės, 
masinami traiškomų kaulų braškėjimo, degdami noru iki galo 
matyti, kaip. išplėšiami liežuviai, kaip iš sutriuškintų kiaušų 
išimamos smegenys. Kartais pro šalį praeidavo geležinkelio 
sargas, iš žarnos laistydamas rūsį; vanduo pliaupdavo per visą 
rūsio plotį lyg iš atdaro šliuzo, stipri čiurkšlė šluodavo purvą 
nuo akmens plokščių, bet nenuplaudavo nei įsiėdusių kraujo 
dėmių, nei jo tvaiko. 

Kadinė ir Mairūnas būdavo tikri, jog vakarop, apie ketvirtą 
arba penktą valandą, tikrai susitiks Klodą aukcione, kur didme- 
nomis prekiaujama jaučių plaučiais. Ir iš tiesų tarp kogalvių 
pardavėjų vežimų, užpakaliniais ratais veik įremtų į šaligatvius, 

vidury minios žmonių mėlynomis palaidinėmis ir baltomis pri- 
juostėmis, stovėdavo Klodas, visų stumdomas, apkurtęs nuo 
kainų siūlytojų riksmų; bet jis netgi nejausdavo, kaip kaimy- 
nai jį kamšo alkūnėmis, tik ekstazės apimtas grožėdavosi dide- 
liausiais plaučiais, kabančiais ant vąšų. Jis dažnai aiškindavo 
Kadinei ir Mairūnui, jog nesą puikesnio reginio kaip šis. Plau- 
čiai būdavo skaisčiai rausvi, žemėliau kiek tamsesni, o apačioje 
apkraštuoti skaudžiai raudonu apvadu; dailininkas sakydavo, 
kad jie tarytum iš mirguliuojančio atlaso, ir jokiais žodžiais 
negalėdavo apibūdinti jų šilkinio švelnumo, tos rievėtos, rodos, 
neapčiuopiamos mėsos, dryksančios plačiomis klostėmis nely- 

ginant ore pakibęs balerinos sijonėlis. Jis lygindavo plaučius 
su muslinu, su nėriniais, pro kuriuos giedruojanti žavios moters 
šlaunis. Kai įžambus saulės spindulys, sliuogdamas dideliais plau- 
čiais, apjuosdavo juos auksiniu kaspinu, Klodas saldavo iš lai- 
mės, kokios tikriausiai nebūtų patyręs netgi regėdamas pulkus 
nuogų graikų deivių arba brokato apdarais vilkinčių romantiškų 
pilių valdovių. 

Dailininkas artimai susidraugavo su jaunąją porele: turėjo 
silpnybę gražiems gyvulėliams. Jau seniai svajojo nutapyti di- 
delę drobe — Kadinės ir Mairūno glamones vidury Didžiųjų 
Halių, tarp daržovių, jūros gėrybių, mėsų. Tarytum jau matė juos 
sėdint maisto patale, apsikabinusius per juosmenį, idiliškai bu- 
čiuojantis. Toksai paveikslas, Klodo akimis žiūrint, būtų buvęs 
menininko manifestas, meno pozityvizmas, šiuolaikinis menas — 
tikrai eksperimentinis ir tikrai materialistinis; be to, tai būtų 
buvusi idealistinės tapybos satyra, antausis senojo raugo mo- 
kykloms. Tačiau beveik dvejus metus jis darė vis naujus eskizus, 
niekaip negalėdamas rasti reikiamo tono. Sudraskė kone pen- 
kiolika drobių. Jis netvėrė apmaudu, bet vis dėlto nenutraukė 
draugystės su savo dviem modeliais: su jais jį siejo beviltiška 
meilė nenutapytam paveikslui. Dažnai, popiete susitikęs juos 
bastantis, klaidžiodavo drauge su jais po Halių kvartalą, susi- 
kišęs rankas į kišenes ir be galo įdėmiai stebėdamas gatvės 
gyvenimą. 

Visi trys, vilkdami kojas, eidavo vienas greta kito visu šali- 
gatvio pločiu, tad praeiviams tekdavo trauktis ant grindinio. 
Užvertę galvas, jie uosdavo Paryžiaus kvapus ir būtų galėję net 
užsimerkę pažinti kiekvieną kampelį — iš vyninių svaigių kvapų, 
iš duoninių ir konditerijų šiltų dvelksmų, iš prėsko dvako, ei- 
nančio nuo vaisių vitrinų. Jie darydavo didelius žygius. Patik- 
davo jiems vaikščioti po Grūdų turgaus rotondą — milžinišką 
mūrinį narvą — tarp rietuvėmis sukrautų baltų maišų su mil- 
tais, klausytis, kaip tyloje po skliautais aidžiai skamba jų žings- 
niai. Patikdavo ir gretimos gatvės, ištuštėjusios, nykios ir gū- 
džios nelyginant apleisto miesto kampelis, — Babilio, Sovalio, 
Dviejų ekiū, Vjarmų, ypač paskutinė, balta baltutėlė nuo ma- 
lūnų kaimynystės, kurioje jau ketvirtą valandą ūžia grūdų bir- 
ža. Paprastai nuo ten ir pradėdavo savo žygį. Iš lėto slinkdavo 
Voviljė gatve, stabčiodami prie negeros šlovės smuklių, juok- 
davosi akimis rodydami į kokį namą uždaromis langinėmis, pa- 
ženklintą dideliu geltonu numeriu. Toje vietoje, kur Pruverų 
gatvė siaurėja, Klodas prisimerkęs žiūrėdavo į priekį: ten, pa- 
čiame gale dengtos turgaus galerijos, matyti Šv. Eustachijaus 
bažnyčios šoninis portalas su rozete ir dviem eilėmis skliauti- 

nių langų, tarytum įspraustas į tą milžinišką pastatą-laivą, pri- 
menantį šiuolaikinę geležinkelio stotį; lyg sau prieštaraudamas, 
sakydavo, jog visa viduramžių ir renesanso architektūra — tai 
menkas niekas palyginti su Didžiosiomis Halėmis. Paskum, kai 
jie traukdavo plačiomis naujomis gatvėmis, aiškindavo jaunuo- 
liams, kokių privalumų turi naujoviškas gyvenimas, puikūs 
šaligatviai, aukšti namai, ištaigios parduotuvės; skelbdavo -gims- 
tant savitą meną, kurio pirmuosius žingsnius jau girdįs, bet na- 
gus sau graužiąsis, kad nesugeba atskleisti jo esmės. Tačiau Ka- 
dinei ir Mairūnui labiau patikdavo provinciškai rami Burdonė 
gatvė, kur vidury grindinio galima drąsiai žaisti rutuliais, nesi- 
baiminant, kad tave partrenks vežimas; eidama pro kojinių ir 
pirštinių didmenines parduotuves, Kadinė atsitiesdavo, o vien- 
plaukiai pardavėjai su plunksna už ausies, nuobodžiaujantys 
ant slenksčių, lydėdavo ją žvilgsniais. Kadinei ir Mairūnui pa- 
tikdavo ir išlikę senojo Paryžiaus kvartalai: Puodžių ir Skal- 
byklų gatvės su pilvotais namais ir krautuvėlėmis, kuriose pre- 
kiaujama sviestu, kiaušiniais, sūriais, Geležių ir Adatų gatvės, 
kitados labai gražios, pilnos ankštų tamsių krautuvėlių; bet la- 
biausiai jiems patikdavo Kurtalono gatvė, bjauri, niūri gatvikė, 
jungianti Sent Oportiunės aikštę su Sen Deni gatve, išraizgyta 
dvokiančių perėjų, kur juodu dūkdavo maži būdami. Sen Deni 
gatvėje jie patekdavo skanskonių rojun: Kadinė ir Mairūnas 
vitrinose krūvomis kūpsančius džiovintus obuolius, džiovintas 
slyvas, ledinukus, saldumynus. Pasivaikščiojimai po miestą kiek- 
vienąsyk baigdavosi mintimis apie gardumynus, sukeldavo norą 
bent akimis prisiragauti išdėstytų valgių. Kvartalas buvo jiems 
tarytum padengtas stalas, neišsenkamas desertas, prie kurio jie 
mielai būtų prikišę nagus. Jie tik trumpam užsukdavo į griū- 
vančių lūšnų rajoną, apibėgdavo Pirueto, Mondeturo, Mažąją 
elgetų ir Didžiąją elgetų gatves, ne per daugiausia domėdamiesi 
valgomų moliuskų ir virtų daržovių krautuvėlėmis, blogos šlo- 
vės smuklėmis, kur prekiaujama kogalviais ir svaigalais; tačiau 
Didžiojoje elgetų gatvėje buvo muilo fabrikas, toks kvapnus 
vidury tvaiko, jog Mairūnas sustodavo ir laukdavo: gal kartais 
kas nors įeisiąs arba išeisiąs, tuomet jis galėsiąs įkvėpti gardaus 
oro, apdvelkiančio veidą durims atsidarius. Paskum jie skubė- 
davo atgal Pjero Lesko ir Rambiuto gatvėmis. Kadinė alpdavo 
sūdytų valgymų ir žiopsodavo susižavėjusi į rūkytų silkių ry- 
šius, statinaites su ančiuviais ir prieskoniais, statines su agurkė- 
liais ir alyvuogėmis, kuriose kyšojo dideli mediniai šaukštai; ma- 
rinato kvapai švelniai kutendavo jai gerklę; Kadinė rydavo sei- 
les, nejučia laižydavosi žiūrėdama į aitriai kvepiančias menkes, 

rūkytas lašišas, lašinius ir kumpius, pintinėse krūvelėmis sukrau- 
tas citrinas; patikdavo jai žiūrėti ir į skardinių su sardinėmis 
rietuves, stūksančias tarp maišų ir dėžių nelyginant išmoningai 
suręstos metalinės kolonos. Montorgejo ir Monmartro gatvėse 
buvo taipgi daug nuostabių bakalėjos krautuvių, restoranų, iš 
kur pro rūsių langučius sklisdavo gardūs kvapsniai;. buvo ten 
akį kerinčios paukštienos ir žvėrienos vitrinos, konservų krau- 
tuvės, kurių tarpduriuose iš neuždengtų statinių matei dryk- 
sant raugintus kopūstus, gelsvus it senoviniai nėriniai. O Kriauk- 
lių gatvėje Kadinė ir Mairūnas gerte gerdavo triufelių kvapus. 
Ten iš didelės maisto produktų krautuvės gatvėn plūsdavo tokie 
kvapai, jog Kadinė ir Mairūnas užsimerkdavo apsalusia širdimi 
tardamiesi, kad šveičia visokiausius gardumynus. Klodas pasijus- 
davo nekaip, sakydavo, kad jam šleikštu, ir Obleno gatve pa- 
sukdavo atgal Grūdų turgun — pasmaksoti į salotų pardavėjas 
tarpuvartėse ir negrabius fajansinius indus, išdėliotus ant šaligat- 
vių, „tuodu gyvuliukus“ palikdamas slampinėti triufelių kvaps- 
niuose, aštrumu prašokančiuose kitus visame kvartale. 

Tokie tat buvo jų didieji žygiai. Slankiodama viena su savo 
našlaičių puokštelėmis, Kadinė nueidavo dar toliau, užsukdavo į 
kai kurias savo mėgstamiausias krautuves. Ypač masindavo 
ją Taburo duoninė, kur visa vitrina buvo nukrauta konditerijos 
gaminiais; vaikščiodama Tiurbigo gatve, dešimtį kartų grįždavo 
atgal, kad dar sykį galėtų pasigrožėti migdoliniais pyragaičiais, 
Sent Onorė ir Savareno pyragais, cukrinukais, vaisiniais tortais, 
bobų kaupinomis lėkštėmis, eklerais, rageliais su plakta grieti- 
nėle; ir dar žvilgančiomis akimis žiūrėdavo į vazas, pilnutėles 
sausainių, migdolinių riestainių ir minkštučių cukruotų pyragai- 
čių. Duoninė buvo labai šviesi, veidrodinėmis sienomis su mar- 
muro apdaila ir paauksavimais, raižytinės geležies lentynomis 
duonai; kitoje vitrinoje įžulniai stovėjo ant stiklinės plokštės 
surikiuoti ilgi, it lakuoti batonai, viršutiniu galu įremti į žalvarinę 
juostą; iš vidaus taip gardžiai kvepėdavo šviežia duona, jog Ka- 
dinė stačiai pražysdavo, kai, pasidavusi pagundai, įeidavo nu- 
sipirkti spurgos už du sū. Kita krautuvė, priešais Inosanų skverą, 
irgi mMasindavo ją savo skanėstais, kurstydavo nenumaldomus 
geismus. Toje krautuvėje buvo prekiaujama paštetais. Kadinė 
sustodavo įsistebeilijusi į paštetus — paprastus paštetus, lydekų 
paštetus, triufeliais įdarytus žąsų kepenėlių paštetus ir svajoda- 
vo, jog vieną gražią dieną paragausianti ir tų gardumynų. 

Kadinei kartais pašokdavo noras puoštis. Tuomet ji mintyse 
prisipirkdavo prašmatniausių pašvitų „Prancūzijos fabrikų“ pa- 
rodoje, Šv. Eustachijaus sankryžoje, kur nuo ketvirto aukšto iki 
pat šaligatvių it vėliavos plaikstydavosi milžiniški audeklai. 

Truputį varžydamasi savo prekydėžės, Kadinė prasigrūsdavo pro 
Halių prekininkes nešvariomis prijuostėmis, stypsančias prieš 
savo būsimuosius sekmadieninius tualetus, ir čiupinėdavo flanelę, 
vilnonius ir medvilninius audinius, tikrindama kokybę ir švel- 
numą. Žadėdavo pasisiūti suknelę arba iš ryškios flanelės, arba 
iš gėlėto kartūno, arba iš skaisčiai raudono poplino. Kartais 
išsirinkdavo medžiagą netgi iš vitrinos, kur gulėdavo pardavėjų 
išmoningai išdėliotos ir suklostytos audinių atkarpos, — švie- 
saus šilko, melsvo arba žalsvo,— svajodama padabint suknelę 
rausvais kaspinais. Vakarais Kadinė eidavo Monmartro gatvėn, 
kuri akindavo ją tvaskančiomis garsių juvelyrų vitrinomis. Toji 
baisi gatvė užtrenkdavo ausis begalinėmis voromis dardančių 
ekipažų dundesiu, įtraukdavo į nenutrūkstamą minios srautą, 
bet mergaitė nejudėdavo iš vietos ir išplėštomis akimis spokso- 
davo į grožybes, žėrėte žėrinčias po virtine žibintų, kurie, su- 
kabinti vitrinos viršuje iš lauko pusės, nuplieksdavo ją savo 
spindesiu. Iš pradžių akys krypdavo į balzganą sidabrą, svai- 
dantį ryškius atšvaitus: laikrodžių virtines, iškarstytas gran- 
dinėles, kryžiumi išdėliotus stalo įrankius, lentynėlėse išdėstytus 
puodelius, tabakines, servetėlių žiedus, šukas, bet Kadinė nega- 
lėdavo atsigėrėti sidabriniais antpirščiais — kalvelėmis, kūpsan- 
čiomis ant porcelianinių laiptelių po stikliniu gaubtu. Antros vit- 
rinos stiklai kitapus durų atrodydavo geltoni nuo rusvų aukso 
atšvaitų. Nelyginant tanki skraistė dryksodavo viršuje iškarsty- 
tos ilgos grandinėlės, tvyksčiojančios raudonais žaibais; dang- 
teliais stiklo pusėn atsukti apskriti moteriški laikrodėliai žibu- 
riuodavo lyg krintančios žvaigždės; gelsvuodavo ant plonyčių 
strypų sumaustyti jungtuviniai žiedai; juodame futliarų akso- 
me žėrėdavo apyrankės, sagės, brangūs papuošalai; didelėse 
ketvirtainėse dėžutėse žydromis, žaliomis, geltonomis, violeti- 
nėmis liepsnelėmis žybčiodavo žiedai su brangakmeniais; O vi- 
sose lentynėlėse dviem arba trimis eilėmis išrikiuoti auskarai, 
kryželiai, medalionai užliedavo savo žvilgesiu krištolines briau- 
nas, primenančias tvaskantį tabernakulio vidų. Viso to aukso 
spindesys nelyginant saulės spindulių pluoštas nutvieksdavo 
gatvę iki pat vidurio grindinio. Ir Kadinė tardavosi įžengusi 
lyg į kokią šventyklą, lyg imperatoriaus iždinėn. Ilgai žiūrinė- 
davo tas akį rėžiančias brangenybes, pritinkintas žuvininkių 
skoniui, atidžiai skaitydavo didelius skaičius etiketėse, priseg- 
tose prie kiekvieno papuošalo. Paprastai ji išsirinkdavo auska- 
rus: auksines rožytes su netikro koralo karuliais. 

Vieną rytą Klodas užtiko ją apsalusią Sent Onorė gatvėje 
prie kirpyklos vitrinos. Goduliu degančiomis akimis ji spoksojo 
į dėtinius plaukus. Nuo pat viršaus vilnijo karčiai, papurusios 

uodegos, išpintos kasos, nudrykę vyturai, trijų aukštų vole- 
liai — miškas šiurkščių ir šilkinių gijų, raudonos it liepsnų 
liežuviai sruogos, vešlios juodos garbanos, visų atspalvių švie- 
sūs plaukai, netgi žili garbiniai įsimylėjusioms šešiasdešimtme- 
tėms. Apačioje, kartoninėse dėžutėse, ramiai gulėjo kuklūs pe- 
rukai, suraityti.angliški vyturai, sušukuoti ir pomada sutepti 
šinjonai. Ir vidury to paveikslo, tos savotiškos šventyklos gale, 
po dailiai iškedentais plaukais, prikabintais palubėje, sukosi 
moters biustas. Moteris buvo apsisiautusi pečius vyšniniu šaliku, 
duobutėje tarp krūtų susegtu varine sage, aukštą jaunamartės 
šukuoseną pasidabinusi apelsinžiedžių vainikėliu; ji šypsojo 
lėlytės. šypsena, akys buvo melsvos, antakiai šiurkštūs ir per 
ilgi, o vaškiniai skruostai ir pečiai tarytum apsvilę ir apsmilkę. 
Kadinė laukdavo, kada moteris apsisuks ir parodys savo šyp- 
seną; ji stačiai alpėdavo iš laimės, pamažu ryškėjant gražuolės 
profiliui ir biustui sukantis iš kairės į dešinę. Klodas įtūžo. Pa- 
purtė Kadinę klausdamas, ką ji čia daranti prieš šitą šlykštynę, 
„prieš tą šliundrą, atvilktą iš lavoninės“. Pratrūko prieš tą la- 
vonišką nuogybę, prieš grožio luošinimą, sakydamas, jog dabar- 
tiniais laikais, beje, šitaip šukuojasi tik tam tikros rūšies mo- 
terys. Kadinės jam nepasisekė įtikinti, — jos akimis žiūrint, mote- 
ris buvo tikra gražuolė. Paskum, ištrūkusi iš dailininko gniaužtų,. 
Kadinė apmaudžiai pasikasė juodą gauruotą galvelę ir, parodžiusi 
į vešlią rusvą uodegą, išplėštą, ko gera, iš galingo kokios kume- 
lės sturplio, prisipažino, jog labai norėtų turėti štai šitokius 
plaukus. 

Ir šit, kai visi trys — Klodas, Kadinė ir Mairūnas —- išsiren- 
gęį didįjį žygį, klaidžiodavo aplink Hales, nuo kiekvieno gatvės 
kampo apsidairę pamatydavo kurią nors dalį ketinio milžino. Tai 
būdavo netikėti architektūriniai atradimai, tam pačiam hori- 
zontui atveriant vis kitokį vaizdą. Už bažnyčios, dažniausiai 
Monmartro gatvėje, Klodas atsigręždavo, iš tolo grožėdamasis 
vienu kuriuo Halių šonu: atsiskleisdavo vaizdas į didelę arką, 
aukštus atdarus vartus; tolėliau dunksodavo paviljonai su dviem 
aukštais stogų, begalinėmis eilėmis žaliuzių ir milžiniškomis 
uždangomis; rodydavosi, jog tai vienas virš kito kyšančių rūmų 
ir namų apribai, tarytum koks metalinis Babilonas, lengvutis it 
indų architektų kūrinys, išraizgytas kabamų terasų ir galerijų, 
viršum bedugnės nutiestų tiltų. Trys draugai, klaidžioją aplink 
tą metalinį miestą, tolydžio čionai sugrįždavo, — neįstengdavo 
nueiti toliau nei šimtą žingsnių. Sugrįždavo šiltomis popietėmis, 
kai žaliuzės. viršuje užtrauktos, o uždangos nuleistos. Kai deng- 
tose galerijose slūgso pelenų pilkumo patamsis, šen bei ten su- 
varpytas geltonų saulės spindulių pėdų, pro aukštus langus 

krintančių į vidų. Kai iš turgaus sklinda prislopintas balsų ūže- 
sys, skambiai aidi šaligatviais skubančių praeivių žingsniai, o 
nešikai su savo skardiniais ženklais sėdi eilėmis paviljonų pa- 
kampėse ant akmeninių iškyšų ir, nusiavę grubias kurpes, vėsi- 
nasi 'pritrintas kojas. Milžinui ilsintis, čia viešpatauja ramybė, 
retkarčiais trikdoma gaidžio giedojimo rūsyje, kur laikomi 
paukščiai. 

Dažnai jie eidavo pažiūrėti, kaip kraunamos į vežimus tuščios 
pintinės, kasdien po pietų išvežiojamos šeimininkams. Pintinės, 
paženklintos juodais užrašais ir skaitmenimis, kalnais kūpsoda- 
vo Beržė gatvėje prieš komisionierių sandėlius. Vyrai kraudavo 
jas simetriškai, rietuvėmis. Kai krūva pintinių vežime pasiekda- 
vo antrą aukštą, krovikas apačioje atsivėdėjęs sviesdavo glėbį 
pintinių aukštyn savo draugui, kuris, rankas išskėtęs, stovėdavo 
vežimo viršuje. Klodas, žavėjęsis vyrų jėga ir miklumu, valandų 
valandas stebėdavo sklandant tas krūvas pintinių ir kvatodavo, 
kai, pernelyg smagiai pamėtėtos, jos pralėkdavo viršum vežimo 
ir nukrisdavo vidury grindinio. Kita mėgstamiausia Klodo vieta 
buvo Rambiuto ir Naujojo tilto gatvių šaligatviai, vaisių pavil- 
jono kampas, kur prekiaujama nuo staliukų. Jis grožėdavosi dar- 
žovėmis, išdėliotomis po atviru dangumi ant drėgnomis juodo 
audeklo skiautėmis užklotų stalų. Ketvirtą valandą saulės spin- 
duliai nutvieksdavo visą tą žalumynų kampelį. Klodas vaikš- 
čiodavo takais tarp stalų, smalsiai stebėdamas įspūdingus pre- 
kininkių veidus: jaunos moterys, tinkleliais apsigobusios plau- 
kus, skaisčiais, gryname ore vėjų ir darganų jau nugairintais 
žandais; senės, sukriošusios, suvytusios, apsirišusios geltono- 
mis skaromis, degte degdavo raudoniu. Kadinė ir Mairūnas 
lenkdavo šią vietą, iš tolo pastebėję močiutę Šantemesę, kuri 
grūmodavo jiems kumščiu įtūžusi, kad jie šlaistosi be darbo. 
Klodas prisivydavo juos kitoje gatvės pusėje. Iš ten atsiverdavo 
nuostabus vaizdas, kurį jis žadėdavo sau įamžinti drobėje: pre- 
kininkės po. dideliais išblukusiais skėčiais — raudonais, mėly- 
nais, violetiniais,-- kurie, pririšti prie ilgų karčių, kūpso visame 
turguje it įvairiaspalvės kupros, ryškiais pusrutuliais marguo- 
dami vakaro gaisuose, gęstančiuose ant ropių ir morkų. O štai 
ten, išskleidusi sudriskusį, apgailėtiną rausvo šilko skėtį, 
šimtametė ragana saugo nuo saulės spindulių tris pluoštelius 
suvytusių salotų. 

Kadinė ir Mairūnas susipažino su Leonu, Keniu-Gradelių 
dešrinės parankiniu — mat kartą pastebėjo, kaip jis, nešdamas 
kažin kam kaimynystėje užsakytą apkepą, tamsioje Mondeturo 
gatvės pakampėje kilstelėjo prikaistuvio dangtį ir atsargiai 
atsignybo įdaro. Juodu susižvelgė šypsodami: berniūkštis to 

paties miško paukštis. Kadinė sumetė, kaip būtų galima pagaliau 
patenkinti vieną karščiausių norų; susitikusi berniūkštį kitą sykį, 
buvo jam tokia maloni, kad jis pavaišino ją paštetu, kurį ji su- 
valgė juokdamasi ir laižydamasi pirštus. Tiesa, Kadinė truputį 
nusivylė: buvo įsitikinusi, jog paštetas daug gardesnis. Tačiau 
berniūkštis pasirodė jai įdomus — tokiu suktu šelmio ir skan- 
ližos veiduku, baltais drabužiais it mergytė, einanti pirmos ko- 
munijos. Kadinė pakvietė jį į prašmatnias vaišes, kurias surengė 
tarp pintinių sviesto aukcione. Ten, atsitvėrę gluosnio vytelių 
sienomis, visi trys jautėsi toli nuo pasaulio. Pusryčiai buvo pa- 
tiekti ant plačios plokščios pintinės. Buvo ir kriaušių, ir riešutų, 
ir varškės, ir krevečių, ir keptų bulvių, ir ridikėlių. Varškės 
Kadinei padovanojo sūrininkas iš Kosonri gatvės. Kepsninės 
šeimininkas iš Didžiosios elgetų gatvės davė skolon keptų bulvių 
už du sū. Visa kita — kriaušės, riešutai, krevetės, ridikėliai — 
buvo nudžiauta Halėse kur pakliūva. Vaišės išėjo atsakančios. 
Leonas nenorėjo likti skolingas ir už Kadinės pusryčius atsily- 
gino kviestine vakariene, surengta pirmą valandą nakties jo kam- 
baryje. Vaišino jis šalta kraujine dešra, dešrelėmis, sūdyta 
krūtinine, agurkėliais ir žąsų taukais. Viskas buvo pristatyta iš 
Keniu-Gradelių dešrinės. Ir prasidėjo be atvangos puikios vaka- 
rienės, ne prastesnės už prašmatnius pusryčius, kvietimai po 
kvietimų. Tris kartus per savaitę vykdavo intymūs pokyliai 
užunarvyje tarp pintinių ir toje pačioje mansardoje, kur Floranas 
nemigos naktimis iki pat ankstaus ryto girdėdavo prislopintą 
kramsnojimą ir mergaitės juoką, tęvą it fleitos trelė. 

Kadinės ir Mairūno meilė klestėte klestėjo. Juodu jautėsi 
visiškai laimingi. Mairūnas laikėsi kaip galantiškas gerbėjas: 
nusiveda į atskirą kabinetą — kokį tamsų rūsio užkampį,-- ir 
ten juodu triauškina obuolius arba salierus. Kartą jis pavogė rū- 
kytą silkę, ir juodu gardžiuodamiesi sušveitė ją prie laštako ant 
jūros gėrybių paviljono stogo. Halėse nebuvo tokios tamsios pa- 
kampės, kur jie nebūtų surengę malonių meilės-vaišių. Visas 
kvartalas su virtinėmis atdarų krautuvių, pilnutėlių vaisių, pyra- 
gaičių, konservų, buvo jau nebe užgintas rojus, gardžiais kąs- 
neliais kiršinęs jų slaptus geismus ir kurstęs norą pasmaližiauti. 
Einant pro prekystalius, reikėdavo tik ištiesti ranką ir nuglemžti 
džiovintą slyvą, saują vyšnių, gabalą menkės. Lygiai taip juodu 
apsirūpindavo Halėse: sekdavo, kas darosi takuose tarp prekys- 
talių, rankiodavo viską, kas nukrinta žemėn, kartais ir patys 
padėdavo kam nors nukristi, petimi stumtelėję pintinę su pre- 
kėmis. Tačiau, nepaisant to plėšikaumo, Didžiojoje elgetų gat- 
vėje augo siaubingos sąskaitos už keptas bulves. Tos kepsninės 
savininkas, kurio palaikis namelis vos laikėsi įsispyręs į griū- 

vančią lūšną, paramstytą storais apipelėjusiais rąstais, prekiavo 
virtomis midijomis, plūduriuojančiomis skaidriame, be lašo rie- 
balo sultinyje didelėse fajansinėse salotinėse, mažutėmis gelto- 
nomis plekšnėmis, įsuktomis į pernelyg kietą tešlą, orkaitėje 
troškintais jaučių skrandžiais, keptomis silkėmis, juodomis, 
apdegusiomis, tokiomis kietomis, kad, dedamos į lėkštę, jos 
dunksėdavo it medgaliai. Kartais Kadinei atsitikdavo per savaitę 
įsiskolinti smuklės savininkui iki dvidešimties sū, ir toji skola 
sunkia našta guldavo jai ant pečių: reikėdavo parduoti be skai- 
čiaus našlaičių puokštelių, nes kliautis Mairūnu nebuvo ko. Be 
to, tekdavo vaišingumu atsakyti į Leono vaišingumą; kartais 
jai netgi būdavo gėda, jog niekados negali paduoti į stalą nė 
gabalėlio mėsos. Tuo tarpu Leonas taip įsidrąsino, jog ėmė vogti 
kone kumpius. Paprastai nešdavosi savo grobį pasikišęs po 
marškiniais. Vakare iš dešrinės užlipęs savo mansardon, jis trauk- 
davo iš užančo gabalus dešrelių, luistus kepenų pašteto, ryšu- 
liukus odelių, nupjaustytų nuo kumpių. Duonos jie neturėdavo, 
gėrimų nė to tiek. Kartą per nakties vaišes Mairūnas pastebėjo 
Leoną glamžant Kadinę. Jį paėmė juokas. Mairūnas būtų galėjęs 
vienu smūgiu partiesti berniūkštį, bet Kadinei nepavyduliavo: 
laikėsi su ja kaip su senu draugu, su kuriuo dievaižin kiek laiko 
bendrauji. 

Klodas nedalyvaudavo tose puotose. Kartą užklupęs mažąją 
gėlininkę vagiant ropę, kurią toji traukė iš šienu apkreiktos 
pintinės, nusuko jai ausis ir išvadino nenaudėle. Tik to jai ir 
trūkę, — pasakė jis. Šiaip ar taip, Klodas saviškai žavėjosi tais 
gašliais gyvulėliais, ėdriais vagiliais, kuriems didžiausia lai- 
mė — mėgautis tuo, kas mėtosi po kojomis, rankioti trupinius, 
nubyrėjusius nuo milžino stalo. 

Mairūnas parsisamdė Gavarui, džiaugdamasis, jog ten nieko 
nereikės daryti — nebent klausytis begalinių šeimininko postrin- 
gavimų. Pripratusi prie amžinų močiutės Šantemesės graudenimų, 
Kadinė tebepardavinėjo savo puokšteles. Juodu ir toliau tęsė 
savo vaikystės žaidimus, nejausdami jokių sąžinės priekaištų, 
tenkino geismus, net nesuvokdami savo nuodėmingumo. Gyveno 
kaip augalai, suleidę šaknis į riebų Halių kvartalo grindinį, net 
gražiausiu metų laiku apgliaumėjusį juodu, dvokiančiu dumblu. 
Šešiolikametė mergaitė ir aštuoniolikametis vaikinas neturėjo 
nė menkiausio supratimo apie gėdą, kaip ir tie bambliai, kurie be 
niekur nieko atsiverčia marškinėlius kiekvienoje pakampėje. 
Vis dėlto Kadinei busdavo neramios godos, kai ji, sukdama pirš- 
tais savo našlaites, žingsniuodavo šaligatviais. Mairūną taipgi 
graužė jam nesuvokiamas maudulys. Kartais jis palikdavo bi- 
čiulę, išsisukdavo nuo pasivaikščiojimo, neateidavo į vaišes, kad 

tik galėtų pro tvaskančius dešrinės langus pasmaksoti į ponią 
Keniu. Ji buvo tokia graži, tokia kūninga, tokia apskrita, kad 
jam stačiai širdis saldavo. Bežiūrint į dešrininkę, jį apimdavo 
visiška palaima, lyg būtų ką gardaus gėręs ar valgęs. Eidamas 
šalin, jis stačiai alkdavo ir trokšdavo iš naujo ją pamatyti. Tai 
truko jau keli mėnesiai. Iš pradžių žiūrėdavo į ją pagarbiai — 
taip jis žiūrėdavo į bakalėjininkų vitrinas ir sūdytų bei rūkytų 
gaminių krautuves. Vėliau, pašėlusio plėšikavimo dienomis, iš- 
vydęs Lizą, svajodavo sučiuopti jos drūtą liemenį, putlius pečius, 
lygiai kaip sučiuopdavo alyvas, vogčia įkišęs ranką statinaitėn, 
arba džiovintus obuolius dėžėse. 

Jau kuris laikas Mairūnas kas rytas matydavo ponią Keniu. 
Eidama pro Gavaro krautuvę, ji stabtelėdavo paplepėti su paukš- 
tienos pirkliu. Dabar ji pati einanti apsipirkti, sakydavo Liza, 
kad mažiau apvogtų prekininkai. O iš tikrųjų stengėsi išpešti 
iš Gavaro visą teisybę: dešrinėje jis būdavo nepatiklus, bet užtat 
savo krautuvėje paleisdavo liežuvį, išplepėdavo pašnekovui 
viską, ko tik anas klausdavo. Dešrininkei rūpėjo išsiaiškinti, kas 
dedasi pas poną Lebigrą, nes panele Sažė, savo slaptuoju agentu, 
ne per daugiausia pasitikėjo. Taip iš baisingojo plepio ištraukė 
šiokių tokių, gana miglotų duomenų, šiurpu ją nukrėtusių. Dviem 
dienoms praslinkus po pasiaiškinimo su Keniu, ji grįžo iš tur- 
gaus perblyškusi. Ženklu pakvietė vyrą į valgomąjį. Ten, užra- 
kinusi duris, tarė jam: 

— Ką, vadinas, tavo brolis nori pasiųsti mus ant ešafoto!.. 
Kodėl nuslėpei nuo manęs tai, ką puikiausiai žinai? 

Keniu šoko dievagotis nieko nežinąs. Iškilmingai prisiekė 
žmonai, jog niekada daugiau nebebuvęs pas poną Lebigrą ir 
niekada daugiau kojos ten nekelsiąs. Patraukusi pečiais, Liza 
atrėmė: 

— Ir gerai padarysi, jei nenori kailio įduoti... Floranas rengia 
kažin kokią šunybę, aš tai juste jaučiu. Iš to, ką sužinojau, ne- 
sunku nuspėti, kur jo kelio galas... Jis vėl paklius į katorgą, girdi! 

Paskum, truputį patylėjusi, Liza prašneko jau ramesniu balsu: 

— Ak, nelaimingasis!.. Gyveno čia kaip inkstas taukuose, 
galėjo tapti doru žmogum, juk turėjo prieš akis tik gerą pavyzdį. 
Ne, toks jau jis apsigimęs; galop nusisuks sprandą per savo 
politiką... Reikia padaryti galą, Keniu, girdi? Aš tave perspėjau. 

Paskutinius žodžius ištarė pabrėždama kiekvieną skiemenį. 
Keniu nuleido galvą laukdamas nuosprendžio. 

— Pirmiausia, — tarė ji,— čia jis nebevalgys. Jau gana ir to, 
kad gauna lovą. Jis užsidirba pinigų, tegu sau ir maitinasi. 

Keniu buvo beprieštaraująs, bet Liza užčiaupė jį tvirtai pa- 
reikšdama: 

— Taigi pasirink: arba jis, arba mes. Dievaži išeisiu pasiė- 
musi dukrelę, jeigu jis neišsinešdins. Ir šit ką aš tau pasakysiu: 
tas Žmogus gali visko pridaryti, jis atvyko čionai mūsų šeimos 
ardyti. Bet aš padarysiu tvarką, duodu žodį... Tai va, tu girdėjai? 
Arba jis, arba aš! 

Palikusi vyrą be žado, ji grįžo dešrinėn, kur, šypsodama žavia 
gražiosios dešrininkės šypsena, atsvėrė pirkėjai pusę svaro ke- 
penų pašteto. Lizos sumaniai įveltas į politinį ginčą, Gavaras 
įsijaudrinęs pareiškė,—- esą ji pati savo akimis pamatysianti, 
kaip viskas būsią sulyginta su žeme, ir kad užteksią tokių dviejų 
ryžtingų vyrų kaip josios dieveris ir jis, idant „viskas apsiverstų 
aukštyn kojomis“. Kaip tik tai turėjo galvoje Liza, kalbėdama 
apie Florano rengiamą šunybę, kitaip sakant, apie kažin kokį 
sąmokslą, apie kurį, dviprasmiškai kikendamas, mįslingu tonu 
amžinai užsimindavo Gavaras. Liza tarytum jau matė, kaip deš- 
rinėn įvirsta būrys policininkų, užkemša burnas jai, Keniu ir 
Polinai ir visus tris įmeta belangėn. 

Vakare prie stalo nuo jos dvelkė lediniu šalčiu; nusižengda- 
ma savo įpročiui, ji neįpylė sriubos Floranui ir kelissyk pakar- 
tojo: 
 —-- Keista, ir tiek! Jau kuris laikas mes suvalgom šitiek 
duonos! 

Floranas pagaliau viską suprato. Pasijuto kaip vargšas gimi- 
naitis, grūdamas iš namų. Paskutinius du mėnesius Liza rengė 
jį senomis Keniu kelnėmis ir nudėvėtais durtiniais; koks Floranas 
buvo sudžiūvęs, toks apskritas buvo jo brolis, tad su Keniu nuo- 
dėvomis Floranas atrodė it kaliausė. Liza taipgi kaišiodavo jam 
senus vyro baltinius, perdėm suadytas nosines, nudryžusius 
rankšluosčius, paklodes, tinkamas nebent pašluostėms, nunešio- 
tus marškinius, brolio pilvo ištampytus ir tokius trumpus, jog 
puikiausiai galėtų būti striukė. Jis nebejausdavo to švelnaus 
palankumo, kurio buvo supamas pirmosiomis dienomis. Mėg- 
džiodami gražiąją Lizą, visi namuose traukydavo pečiais jį pa- 
matę; Ogiustas ir Ogiustinė tyčia nusisukdavo, o mažoji Polina 
su paikinamo vaiko žiaurumu tyčiodavosi iš jo dėmėtų drabužių 
ir suplyšusių marškinių. Paskutinėmis dienomis didžiausia kan- 
kyne jam tapo bendri pietūs. Floranas nebedrįsdavo valgyti maty- 
damas motiną ir dukterį stebint, kaip jis riekiasi duonos. Keniu 
sėdėdavo nosį įbedęs lėkštėn, kad nereiktų pakelti akių ir kištis 
į visa tai, kas dedasi prie stalo. Tuomet Floranas ėmė kankintis 
nebežinodamas, kokia dingstimi atsisakyti pietų. Beveik ištisą 
savaitę laužė sau galvą ir mintyse svarstė kelis žodžius, nesi- 
ryždamas jų ištarti — pasakyti, jog nuo šiolei valgysiąs mieste. 

Tas jautrios prigimties žmogus gyveno tokiomis iliuzijomis, 

jog bijojo įžeisti brolį ir brolienę atsisakydamas pas juos val- 
gyti. Prireikė daugiau nei dviejų mėnesių, kad jis pastebėtų blo- 
gai slepiamą Lizos priešiškumą; dar ir dabar jis bijojo suklysti 
ir manė, kad ji palankiai jam nusiteikusi. Jis buvo toks nesava- 
naudiškas, jog visiškai nepaisė savo interesų; tai buvo jau nebe 
dorybė, bet kraštutinis abejingumas sau, atsižadėjimas savo 
asmenybės. Jis niekad neprisimindavo — netgi pamažu gujamas 
iš namų — nei senio Gradelio palikimo, nei brolienės pažado 
suvesti sąskaitas. Beje, jis iš anksto buvo numatęs savo biudže- 
tą: iš pinigų, atliekančių nuo atlyginimo dalį išmokėjus poniai 
Verlak, ir trisdešimties frankų už pamoką, gražiosios Normandės 
jam parūpintą, jo apskaičiavimu, kas dieną turėjo išeiti aštuo- 
niolika sū pusryčiams ir dvidešimt šeši sū pietums. Jo manymu, 
to buvo per akis. Pagaliau vieną rytą, prasimesdamas duodama 
pamoka, jis ryžosi pasakyti, jog negalėsiąs grįžti dešrinėn nei 
pietų, nei vakarienės. Ir nuraudo išlemenęs vargais negalais 
sudurstytą melą. Ir tuojau puolė teisintis: 


— Nepykit ant manęs, mano mokinys tik tuo metu būna lais- 
vas... Nieko baisaus, jeigu perkąsiu mieste, bet vakare užbėgsiu 
palinkėti jums labos nakties. 

Gražioji Liza abejingai išklausė šiuos žodžius, ir tai dar la- 
biau sutrikdė Floraną. Ji nenorėjo pirštu priduriamai parodyti 
jam durų, kad nereiktų prisiimti atsakomybės, — stačiai laukė, 
kada pagaliau jis pats susipras. Jis išeina, juo geriau, viena bėda 
mažiau, — ir todėl dešrininkė pasistengė nereikšti jokių šiltesnių 
jausmų, kad jis nepersigalvotų ir nepasiliktų. Tačiau Keniu, 
truputį susijaudinęs, sušuko: 

— Nesivaržyk, pietauk mieste, jeigu tau šitaip patogiau... 
Juk žinai, po perkūnais, mes tavęs nevarom! Kurį sekmadienį 
ateisi pas mus sriubos. 

Floranas paskubomis žengė į duris. Širdį jam kaip peiliais 
varstė. Jam išėjus, gražioji Liza nedrįso prikišti vyrui, kad šis 
pasirodė toks silpnas ir pakvietė brolį sekmadieniais lankytis 
pietų. Ji šventė pergalę, visa krūtine alsavo šviesaus ąžuolo 
valgomajame, nors jai knieste knietė padeginti cukraus ir išrū- 
kyti vis dar tvyrantį džiūsnos įsibrovėlio tvaiką. Beje, nusira- 
minti ji nenusiramino. Į savaitės pabaigą netgi pajuto dar didesnį 
nerimą. Floraną ji matydavo retai, tik vakarais, ir jai vaiden- 
davosi visokiausios baisybės: čia pragaro mašina, pagaminta 
viršuje, Ogiustinės kambaryje, čia ženklai, duodami iš man- 
sardos balkono statyti barikadas visame kvartale. Ir Gavaras 
vaikščiojo apsiniaukęs; klausinėjamas jis tik linguodavo galvą 
ir ištisomis dienomis dingdavo palikdamas krautuvę Mairūno 
priežiūrai. Gražioji Liza ryžosi viską išsiaiškinti. Ji sužinojo, 

kad. Floranas gavo atostogų ir ketina drauge su Klodu Lantjė 
visą dieną praleisti Nantere pas ponią Fransua. Kadangi jis sakėsi 
išvyksiąs iš pat ankstaus ryto ir grįšiąs tik vakare, Liza sugal- 
vojo pasikviesti Gavarą pietų: prie stalo jis tikrai prasikalbė- 
siąs, nes, kai koserė pilna, ir liežuvis lankstesnis. Tačiau iki pat 
vidurdienio niekur neužtiko paukštienos pirklio. Popiet ji vėl 
nuėjo į Hales.. 

Krautuvėje sėdėjo vienas "Mairūnas. Čia jis snūduriuodavo 
valandų valandas, ilsėdamasis po ilgų pasivaikščiojimų. Papras- 
tai jis drybsodavo pasidėjęs kojas ant kitos kėdės, pakaušiu at- 
sirėmęs į nedidelę indaują pasienyje. Žiemą jam ypač patikdavo 
grožėtis sumedžiotais žvėreliais ir paukščiais: priešais kabaliuo- 
davo žemyn galva iškarstytos stirnos perlaužtomis, prie kaklo 
parištomis priekinėmis kojytėmis; pasieniais ilgos virtinės vie- 
versių nelyginant kokie laukinių papuošalai; dideli rusvi kiškiai, 
raibos kurapkos, pilki vandens paukščiai bronziniais atspalviais, 
rusiškos putpelės, atvežamos apibertos anglimis avižinių šiaudų 
kraike, ir fazanai, nuostabūs fazanai skaisčiai raudonais kuodais, 
žalio atlaso kaklais, inkrustuoto aukso mantijomis ir ugninėmis 
uodegomis, panašiomis į rūmų damų šleifus. Visos tos plunksnos 
primindavo jam Kadinę, naktis, praleistas rūsiuose, pintinių 
pataluose. 

Tą dieną gražioji Liza aptiko Maifūną tarp paukštienos. Buvo 
šilta popietė, siauromis dengtomis paviljono galerijomis dvel- 
kčiojo lengvas vėjelis. Tik pasilenkusi ji pastebėjo vaikiną, 
brinksantį krautuvės gale po šviežienos lentynomis. Viršuje, su- 
karstytos ant skersinio vąšų, kabojo nupenėtos žąsys dideliais 
išpampusiais pilvais, giedruojančiais pro švelnius pūkus it nuogi 
kūnai tarp paklodžių baltumo sparnų ir uodegos plunksnų, ir 
ilgais sustingusiais kaklais, kuriuose iš kruvinų žaizdų kyšojo 
išlindę aštrūs kablių galai. Ant to paties skersinio kadaravo triu- 
šiai, plačiai išskėtę kojytes, lyg pasiruošę kokiam milžiniškam 
šuoliui, nugarėlės pilkos, užsirietusios uodegytės padabintos 
kuokšteliu baltutėlių plaukų, ausys nulėpusios, akys drumzlinos, 
o aštrūs dantukai iššiepti — tarytum šypso negyvo žvėrelio 
šypsena. Ant prekystalio gulėjo nupešti viščiukai iešmu perverta 
riebia krūtinėle; gluosnio vytelių pintinėse — glaudžiai sudėti 
karveliai glotnia ir švelnute it naujagimio odele; antys — kur 
kas grubesne oda — tvirsojo atkišusios plėvėtas kojas; trys pui- 
kūs kalakutai užsiūtais gūžiais, melsvi it šviežiai nuskustas 
smakras, kėpsojo aukštielninki, vėduokle išskleidę juodas uo- 
degas. Gretimais, lėkštėse, krūvelėmis kūpsojo paukščių kogal- 
viai — kepenėlės, skrandžiai, kaklai, kojytės, sparneliai; o apva- 
lainame padėkle stingsojo nudirtas ir išskrostas triušis kruvina 

galvele ir išskėstomis į šalis keturiomis bigėmis; perpjautdme 
pilve buvo matyti du inkstai, o nugarėle uodegos link sroveno 
kraujas, lašas po lašo rinkdamasis balutėn balto porceliano inde. 
Mairūnas netgi nebuvo nušluostęs lentos mėsai kapoti, — šalia 
dar mėtėsi triušio kojytės. Pro pusiau sumerktus vokus — lyg 
per miglą — jis matė trijose lentynose krūvas kitų paukščių, 
suvyniotų į popierių, panašių į puokštes,— ištisą virtinę pariestų 
kojyčių ir išsipūtusių krūtinėlių. Visų tų mėsų fone didelis baltas, 
rausvais plaukeliais apžėlęs Mairūno kūnas, jo žandai, rankos, 
drūtas sprandas tarytum antrino švelnios riebių kalakutų odos 
tonams ir pilvotų žąsų apvaliems apribams. 

Pastebėjęs gražiąją Lizą, Mairūnas staigiai pašoko ir nukaito 
susigėdęs, kad buvo užtiktas išsidrėbęs tokia poza. Jis apskritai 
labai jos drovėjosi ir varžėsi. Paklaustas, ar nesą čia pono Gava- 
ro, užsikirsdamas suvebleno: 

— Ne, atleiskit, nežinau, ką tik buvo, bet ir vėl išėjo. 

Gražioji Liza žiūrėjo į jį šypsodama: visada jautė jam didelį 
palankumą. Staiga ji suspigo: prie nuleistos rankos prisilietė 
kažin kas šilta ir minkšta. Po prekystaliu stovėjo dėžė su gyvais 
triušiais, jie kaišiojo snukučius, uostinėjo jos sijonus. 

— Ak, tai tavo triušiai šitaip mane kutena,— tarė juokdamasi. 

Ji pasilenkė, norėjo paglostyti baltą triušį, bet šis įlindo į 
dėžės kertę. Paskum atsitiesusi paklausė: 

— Ar greit grįš ponas Gavaras? 

Mairūnas vėl atsakė nežinąs. Rankos jam virpčiojo. Paskum 
jis neryžtingai pridūrė: 

— Gal jisai sandėly... Regis, sakė, jog eisiąs į rūsį. 

— Tuomet luktelsiu,— tarė Liza.— Būtų neblogai, jei pra- 
neštum, kad esu čia... O gal man pačiai nuėjus? O ką? Gera mintis! 
Jau penkeri metai, kai vis žadu nueiti sandėlių apžiūrėti... Tu 
mane palydėsi, gerai? Ir viską paaiškinši. 

Mairūnas nukaito kaip ugnis. Galvotrūkčiais puolė iš krautu- 
vės, likimo valiai palikdamas prekes, ir nuėjo pirmas, tolydžio 
kartodamas: 

— Žinoma... Viską, ko tik panorėsit, ponia Liza. 

Tačiau apačioje, tamsaus rūsio tvankoje, gražioji dešrininkė 
pritrūko kvapo. Stabtelėjo ant paskutinio laiptelio ir, pakėlusi 
akis, apžvelgė skliautą, išmargintą baltų ir raudonų plytų dry- 
žiais, nedidelėmis kolonomis paramstytas arkas ketiniais griau- 
čiais. Sustabdė ją ne tiek tamsa, kiek šiltas, gaižus paukščių 
tvaikas, amoniako kvapas, nuo kurio superštėjo nosį ir gerklę. 

— Bjauriai dvokia,— sumurmėjo ji.— Gyventi čia turbūt 
nesveika. 

— Ką jūs! — atrėmė nustebęs Mairūnas.— Aš jaučiuos kuo 

puikiausiai. Kai apsipranti, ne taip jau bjauriai smirda. Be to, 
žiemą čia šilta ir labai jauku. Ė 

Liza nuėjo iš paskos, sakydama, jog šitas skvarbus paukš- 
tyno kvapas jai koktus ir jog dabar bent jau du mėnesius neval- 
gysianti vištienos. Tuo tarpu prieš akis jai vėrėsi taisyklingi, 
stačiu kampu susikertantys koridoriai, skiriantys sandėlius, au- 
kštus gardus, kuriuose pirkliai laiko gyvus paukščius ir žvėre- 
lius. Dujų žibintai degė tik kur ne kur, koridoriai tyliai snaudė to- 
kie panašūs į kaimo kampelį tuo metu, kai visi žmonės jau lovose. 
Mairūnas pasiūlė Lizai pačiupinėti tankų metalinį tinklą, ištemptą 
ant ketinio rėmo. Eidama vienu koridoriumi, ji skaitė mėlynose 
plokštelėse užrašytas sandėlių nuomininkų pavardes. 

— Ponas Gavaras tenai, pačiame gale,— tarė Mairūnas, be 
perstojo žingsniuodamas pirmyn. 

Jie pasuko į kairę, atsidūrė garde, tamsioje duobėje, kur ne- 
prasismelkdavo nė menkiausias šviesos spindulėlis. Gavaro ten 
nebuvo. | 

— Nieko baisaus, — tarė Mairūnas.— Šiaip ar taip, aprodysiu 
jums mūsų paukščius ir gyvulėlius. Aš turiu sandėlio raktą. 

Gražioji Liza žengė įkandin į tą akliną tamsą. Ir staiga pajuto, 
jog Mairūnas įsipainiojo į jos sijonus; tarusi sau, jog per greit 
ėjo paskum jį, atšlijo ir juokdamasi sušuko: 

— Nejaugi manai, kad šičia įžiūrėsiu tavo gyvulėlius?! Čia 
taip tamsu, nors pirštu durk akin. 

Jis atsakė ne iškart; paskum suvebleno, jog sandėly visados 
laikąs žvakę. Bet jis krapštėsi be galo, niekaip negalėjo patai- 
kyti į rakto skylutę. Stengdamasi jam padėti, Liza pajuto kaklu 
jo karštą alsavimą. Kai pagaliau jis atrakino duris ir užžiebė 
žvakę, Liza pamatė jį visą virpant ir sušuko: 

— Tai vėpla! Negi galima taip jaudintis, kad durys neatsi- 
daro? Kumščiai kaip kūjai, o esi sakytumei panelė. 

Liza įėjo į sandėlį. Gavaras buvo išsinuomojęs du gardus ir, 
išardęs pertvarą, pasidarė vištidę. Apačioje po mėšlą murdėsi 
dideli paukščiai — žąsys, kalakutai ir antys; viršuje, trijų aukštų 
narvuose, žemose grotinėse dėžėse, buvo laikomos vištos ir triu- 
šiai. Paukštidės tinklas buvo taip nugultas dulkių, taip apraizgy- 
tas voratinkliais, jog atrodė užtrauktas pilkomis užuolaidomis; 
dėžių dugnai puvo nuo triušių šlapimo, o lentos apačioje baltavo 
nuo vištų išmatų. Tačiau Liza tvardėsi, stengėsi nerodyti pasišly- 
kštėjimo, kad neįžeistų Mairūno. Ji kaišiojo pirštus pro dėžių 
plyšius, gailėdama tų nelaimingų sugrūstų, negalinčių net atsi- 
tiesti vištų. Paglostė kampe tupinčią antį nulaužta koja; Mai- 
rūnas pasakė, jog vakare reikėsią ją papjauti, nes nąktį, ko 
gera, dar padvėsianti. 

— O kaipgi jos čia lesa? — paklausė Liza. 

Tuomet jis paaiškino, jog paukščiai nelesa tamsoje. Todėl 
pirkliai užžiebią žvakę ir laukią, kol paukščiai prisilesią. 

— O man labai smagu ištisas valandas jiems šviesti, — kal- 
bėjo toliau Mairūnas.— Būturnėt mačiusi, kaip jie kapsi. Vos 
tik delnu uždengiu šviesą, jie sustingsta galvas iškėlę, lyg saulė 
būtų nusileidusi... Matot, nevalia palikti degančią žvakę ir nu- 
eiti. Viena tokia prekininkė, močiutė Paletė,— tikriausiai ją 
pažįstat,— kartą vos nesukėlė šičia gaisro: višta, matyt, nuvertė 
žvakę į šiaudus. 

— Ką gi,— tarė Liza, — paukščiams čia ne taip jau bloga, jei 
kiekvieną sykį, kai jie užsimano palesti, jiems uždegami sie- 
tynai. 

Mairūnas nusikvatojo. Liza išėjo iš paukštidės, nusivalė ba- 
telius ir pasikėlė sijonus, kad nesusiteptų. Mairūnas užpūtė žva- 
kę, užrakino duris. Jai pasidarė baisu eiti tamsoje šalia to augaus 
vaikino, tad nudrožė pirma, kad jis vėl neįsipainiotų į jos sijonus. 
Kai jis prisivijo, Liza tarė: 

— Džiaugiuosi, kad visa tai pamačiau. Po Halėmis esama 
tokių dalykų, kokių nė sapne nesusapnuosi. Ačiū tau... O dabar 
man reikia kaip galima greičiau lipti viršun, krautuvėj turbūt 
visi jau manęs pasigedo. Jei ponas Gavaras sugrįš, pasakyk jam, 
kad noriu su juo tuojau pat pasikalbėti. 

— Tikriausiai jis skerdykloj,— tarė Mairūnas.— Galim pa- 
žiūrėti, jei norit. 

Liza neatsakė apgvaibusi nuo šilto oro, tvoskiančio jai veidan. 
Ji visa išraudo; suveržta krūtinė, paprastai tokia rami, stačiai 
kilsuote kilsavo. Girdėdama užpakaly skubrius Mairūno žings- 
nius, dusulingą, kaip jai pasirodė, alsavimą, ji sunerimo, pasi- 
juto nejaukiai. Pasitraukė į šalį, praleido Mairūną į priekį. Pože- 
mio kaimelis, tamsios jo gatvikės vis dar miegojo. Liza paste- 
bėjo, kad jos palydovas veda ją pačiu tolimiausiu keliu. Kai 
pagaliau juodu atsidūrė prie geležinkelio bėgių, Mairūnas pa- 
sakė, jog norėjęs jai parodyti geležinkelį; jie pastovėjo, pažio- 
psojo pro storų tašų užtvaros plyšius. Jis pasiūlė jai lįsti į vidų. 
Liza atsisakė — nesą ko, ji ir šiaip gerai viską matanti. Grįždami 
atgal, jie susidūrė su močiute Palete, prie savo sandėlio atrai- 
šiojančią didelę ketvirtainę pintinę, kurioje įnirtingai plakė spar- 
nais ir daužėsi paukščiai. Vos tik ji atrišo paskutinį mazgą, ūmai 
atsivožė pintinės dangtis ir išlindo ilgi žąsų kaklai. Išsigandusios 
žąsys išsilakstė į visas puses, ištiesusios kaklus, šnypšdamos, 
kalendamos snapais, ir rūsio tamsa beregint prisipildė praga- 
riškos muzikos. Liza nesusitvardžiusi nusikvatojo, o paukščių 
pardavėja rypavo ir įtūžusi keikėsi paskutiniais žodžiais, galop 

šiaip ne taip nutvėrusi už kaklų dvi žąsis. Mairūnas šoka gaudyti 
trečios. Buvo girdėti, kaip jis bėgioja koridariais, tykoja grobio 
ir mėgaujasi netikėta medžiokle; paskum iš rūsio galo atsklido 
grumtynių triukšmas, ir pasirodė Mairūnas, žąsimi nešinas. Mo- 
čiutė Paletė, suvytusi senė, abiem rankomis griebė paukštį ir, pri- 
spaudusi jį prie pilvo, akimirką stovėjo antikinės Ledos poza. 

— Vaje, vaje! — sušuko ji.— O jei tu nebūtum šičia pasitai- 
kęs!.. Aną dieną toksai Žąsinas vos manęs neužžnaibė; laimė, 
turėjau peilį ir nurėžiau jam galvą. 

Mairūnas vos gaudė kvapą. Kai pagaliau juodu priėjo sker- 
dyklą — akmeninius stalus, ant kurių pjaunami paukščiai, dujų 
žibintų šviesoje Liza pamatė, kad jis visas pažliugęs prakaitu, 
o akys dega niekados neregėta ugnimi. Paprastai ją susitikęs jis 
droviai nuleisdavo akis it mergaitė. Dabar jis pasirodė jai tikras 
vyras — plačių pečių, apskrito rausvo veido, apdrykusio šviesių 
plaukų sruogomis. Liza žiūrėjo į jį taip meiliai, tokiu susižavė- 
jimo kupinu žvilgsniu, kokiu moterys, nieko nesibaimindamos, 
paprastai žiūri į labai jaunus vaikinus, jog Mairūnas vėl susi- 
drovėjo. 

-— Matai, pono Gavaro ir čia nėra, — tarė ji. — Tu mane sta- 
čiai gaišini, ir tiek. 

Tuomet Mairūnas įniko skubomis aiškinti, kaip pjaunami 
paukščiai ant tų penkių didžiulių akmeninių stalų, kurie traukėsi 
pasieniu po Rambiuto gatve, apšviesti dujų žibintų ir gelsvų 
saulės spindulių, pro rūsio langelius srūvančių į vidų. Viename 
gale moteris pjovė viščiukus; Mairūnas ta dingstimi pasakė, kad 
ji pešanti paukščius dar beveik gyvus, nes šitaip esą lengviau. 
Paskum pasiūlė Lizai pačiupinėti plunksnas, dideliausiomis krū- 
vomis kūpsančias ant akmeninių stalų; plunksnos, pasakė jis, 
rūšiuojamos ir parduodamos kartais net po devynis sū už svarą, 
nelygu švelnumas. Liza taipgi gavo įkišti ranką į dideles pintines, 
pilnutėles pūkų. Paskum Mairūnas atsuko čiaupus, įtaisytus prie 
kiekvieno stalo. Detalių jis nešykštėjo: kraujas pliaupiąs stalais, 
telkšąs ant akmeninių aslos plokščių; kas dvi valandos geležin- 
kelio sargai plauną jį vandeniu iš šlangų, šiurkščiais šepečiais 
šveičią kruvinas dėmes. Lizai pasilenkus prie grotomis užtrauktos 
vandentiekio angos asloje, Mairūnas vėl pratrūko: kilus audrai, 
pro štai šitą angą vanduo užliejęs rūsį, kartą pakilęs net trisde- 
šimt centimetrų, tekę perkraustyti paukščius į kitą rūsio galą, 
truputį aukštėliau. Ir prapliupo juoktis prisiminęs, kokį triukšmą 
sukėlę išbaidyti paukščiai. Pagaliau jis nutilo nebeturėdamas 
ko pridurti, bet staiga prisiminė ventiliatorių. Nusivedė Lizą į 
patį rūsio galą, liepė pažiūrėti aukštyn, ir viename kampinių 
bokštelių ji pamatė lyg platų traukos vamzdį, pro kurį iš sandėlių 
išeinąs tvaikus oras. 

Tame smarvės pritvinkusiame kampe Mairūnas staiga nutilo. 
Aitriai dvokė paukščių išmatomis. Tačiau jaunuolis atrodė susi- 
jaudrinęs. Jo šnervės plėtėsi, jis stipriai šnopavo, tarytum neža- 
boto geismo perimtas. Per tas penkiolika minučių, drauge su gra- 
žiąja Liza praleistų požemyje, jis apsvaigo nuo tvaiko, nuo gy- 
vūnų šilumos. Dabar jis nebesivaržė, buvo pilnas gyvuliško 
aržumo, kurį jam kurstė paukštidės mėšlas po žemais, tamsos 
pritvinusiais skliautais. 

— Eime,— tarė gražioji Liza.— Esi geras vaikas, viską man 
aprodei... Kai ateisi į dešrinę, atsidėkosiu. 

Ir paėmė jam už smakro, kaip tai dažnai darydavo nepaste- 
bėdama, kad jis jau suaugęs. Tiesą pasakius, ir ji buvo susijau- 
dinusi, bet tas susijaudinimas, pasivaikščiojimo požemiais su- 
žadintas, buvo menkutis ir malonus tik tiek, jog jis leistinas ir 
visiškai niekuo negresia. Gal jos ranka ilgiau nei paprastai lietė 
Mairūno smakrą, tokį švelnų jaunuolio smakrą. Tačiau, atsi- 
liepdamas į tą glamonę, pasiduodamas instinkto protrūkiui, Mai- 
rūnas metė žvilgsnį į šalis, ar netoliese nematyti žmonių, įsiręžė 
kaip bulius ir puolė gražiąją Lizą. Griebė ją už pečių, bloškė į 
didelę pintinę su plunksnomis, ir ji griuvo aukštielninka, sijonai 
užsivertė ligi kelių. Mairūnas buvo beapkabinąs ją per lieme- 
nį — taip čiupdavo jis Kadinę, grubiai kaip gyvulys, pratęs imti 
smurtu ir sotintis, bet Liza, net neriktelėjusi, akimoju iššoko iš 
pintinės, visa perbalusi, išsigandusi ūmaus puolimo. Ji atsivė- 
dėjo ir, kaip buvo ką tik mačiusi skerdykloje, smogė savo stam- 
biu kumščiu Mairūnui tarpuakin. Jis susmuko ir griūdamas per- 
sikirto galvą į akmeninio stalo kampą. Tuo metu tamsoje nu- 
skardėjo kimus ir pratisas gaidžio giedojimas. 

Gražioji Liza atvėso. Lūpos buvo kietai sučiauptos, krūtinė — 
vėl tokia pat rami ir apvali, nepaprastai panaši į pilvą. Virš gal- 
vos dusliai gaudė Halės. Iš Rambiuto gatvės pro langelius tvan- 
kion, bežadėn rūsio tylumon veržėsi dundančių šaligatvių triukš- 
mas. Lizą persmelkė mintis, kad ją išgelbėjo tik stiprios rankos. 
Nusipurtė nuo sijonų prikibusias plunksnas ir, būgštaudama, 
kad kas nors neužkluptų, nuėjo nė nežvilgtelėjusi Mairūno pu- 
sėn. Atsidūrusi už grotinės pertvaros ir laiptuose išvydusi ryškią 
dienos šviesą, pajuto, lyg akmuo jai būtų nusiritęs nuo krūtinės. 

Dešrinėn grįžo labai rami, truputį pablyškusi. 

— Ilgokai užtrukai,— tarė Keniu. 

— Neradau Gavaro, visur jo ieškojau, — atsakė kaip niekur 
nieko.— Tiek to, ir be jo suvalgysim avies kojelę. 

Pastebėjusi, jog puodynėlė nuo kiaulės taukų tuščia, liepė ją 
pripildyti ir pati kapone prikapojo muštinių savo draugei poniai 
Taburo, atsiuntusiai jų tarnaitę. Kaponei čeksint spaustuvais 

suveržtą Mėsą, nejučia prisiminė Mairūną, likusį ten, rūsyje. 
Tačiau neturėjo ko sau prikišti. Juk ji elgėsi kaip padori moteris. 
Na jau ne, dėl to berniūkščio netrikdysianti savo ramybės; jai 
ir šiaip labai gera su vyru ir dukrele. Vis dėlto ji žvilgtelėjo į 
Keniu: sprandas grubus, raudonas, skustas smakras šiurkštus 
kaip gumbuotas medis; tuo tarpu ano ir sprandas, ir smakras 
tarytumei rausvas aksomas. Ne, apie tai nesą ko galvoti; ji nie- 
kada neprisiliesianti to rausvo aksomo, jeigu bernėkas svajoja 
apie neįmanomus dalykus. Lizai buvo gaila to mažyčio malonu- 
mo, kurio nuo šiol nebetenka, ir tarė sau, jog vaikai išties labai 
greit auga. 

Jos skruostai gražiai nuraudo, ir Keniu tarė, kad ji „pasiu- 
tiškai gerai atrodanti“. Jis pasėdėjo šalimais prie prekystalio, 
vis kartodamas: 

— Tau reikėtų dažniau išeiti iš namų. Tai būtų tik į sveikatą... 
Jei nori, nueisim kurį vakarą į teatrą, į „Gėtė“,— ponia Taburo 
matė ten tokį labai gražų vaidinimą... 

Liza nusišypsojo, atsakė, jog reikėsią pagalvoti. Paskum vėl 
kažin kur dingo. Keniu tarė sau, jog žmona pernelyg gera tam 
galvijui Gavarui: baisiai čia reikia jį gainiotis. Keniu nepaste- 
bėjo, kaip Liza laiptais užlipo į mansardą. O ji, virtuvėje nuo 
vinies nusikabinusi raktą, nuėjo į Florano kambarį. Tikėjosi bent 
šį tą iššniukštinėti kambaryje, jeigu nesą ko kliautis paukštienos 
pirkliu. Iš lėto apvaikščiojo kambarį, apžiūrėjo lovą, židinį, visus 
keturis kampus. Mažojo balkono durys buvo atdaros, pumpurais 
pasidabinęs granatmedis maudėsi auksinėse vakaro saulės dul- 
kėse. Lizai staiga pasirodė, jog Ogiustinė, jos pardavėja, neiš- 
sikėlė iš to kambario, jog praleido jame ir paskutinę naktį — 
čia net nekvepėjo vyru. Liza nustebo: ji tikėjosi aptikti įtartinas 
dėžes, spintas tvirtomis spynomis. Priėjo prie Ogiustinės vasa- 
rinės suknelės, vis dar kabančios ant sienos, pačiupinėjo ją. Pas- 
kum atsisėdo prie stalo, ėmė skaityti pusiau prirašytą popieriaus 
lakštą, kuriame dusyk pasitaikė žodis „revoliucija“. Dešrininkė 
persigando, atidarė stalčių ir pamatė, kad jis kimšte prikimštas 
popierių. Tačiau pabudo jos sąžinė — juk tai svetima paslaptis, 
taip prastai saugoma to menko nedažytų lentų stalo. Susijaudinusi 
jį palinko prie popierių, jų neliesdama pabandė suvokti, kas 
ten prirašyta, bet staiga krūptelėjo: įžambus saulės spindulys 
užkliudė narvelį, ir šaižiai sučirškė dagilis. Liza užstūmė stalčių. 
Ne, tokiam nedoram žingsniui ji negalinti ryžtis. 

Susimąsčiusi ji sustojo prie lango ir, svarstydama, ar nebūtų 
pravartu pasitarti su abatu Rustanu, labai protingu žmogum, 
staiga pastebėjo apačioje, priešais Hales, grūstį ir neštuvus. Lei- 
dosi sutemos, tačiau Liza aiškiai pamatė verkiančią Kadinę; ša- 


169 


ligatvio pakrašty, gyvai šnekučiuodami, stovėjo Floranas ir Klo- 
das, abūdu baltomis nuo dulkių kūrpėmis. Ji skubėmis nusileido 
laiptais, stebėdamasi, kad juodu taip greit sugrįžo. Vos ji atsi- 
dūrė už prekystalio, vidun įsmuko panelė Sažė ir sušuko: 

— Rūsy žmonės rado tą pa jodžargą Mairūną praskelta galva!.. 
Ar neisit pažiūrėt, ponia Keniu? 

Liza perėjo gatvę žvilgtelėti į Mairūną. Vaikinas gulėjo užsi- 
merkes, perblyškęs, ant kaktos dryksojo sruoga, stangri nuo 
sukepusio kraujo. Ji išgirdo kalbant, jog žaizda nepavojinga, 
vaikėzas pats kaltas, rūsiuose sienomis ėjęs; kažkas pakišo mintį, 
jog jis norėjęs peršokti per stalą, ant kurio pjaunami paukščiai, — 
girdi, tai esąs jo mėgstamiausias žaidimas, — bet parvirtęs ir per- 
sikirtęs galvą į akmenį. O panelė Sažė, rodydama į verkiančią 
Kadine, suniurnėjo: 

— Tikriausiai toji šlavėdra jį pastūmė. Juodu amžinai maigo- 
si pakampėmis. 

Atsipeikėjęs nuo gaivaus "gatvės oro, Mairūnas išplėtė nu- 
stebusias akis. Apžvelgė visus ir, pamatęs palinkusį Lizos veidą, 
lipšniai nusišypsojo, visa savo išvaizda reikšdamas nusižemi- 
nimą ir švelnų nuolankumą. Ko gera, jis nieko nebeprisiminė. 
Nusiraminusi Liza pasiūlė nedelsiant nugabenti jį ligoninėn: 
pati jį lankysianti, nunešianti apelsinų ir tešlainių. Mairūno 
galva vėl nusviro ant neštuvų. Kai jį ėmė nešti, Kadinė nusekė 
įkandin su prekydėže ant kaklo, o ant našlaičių puokštelių, su- 
kaišiotų į samanas, byrėjo karštos nepaguodžiamo skausmo 
ašaros. 

Įeidama dešrinėn, Liza išgirdo, kaip Klodas, spausdamas 
ranką Floranui, pusbalsiu tarė: 

— Tai prakeiktas vaikėzas! Sugadino man visą dieną... Šiaip 
ar taip, smagiai praleidom laiką! 

Ir tikrai Klodas ir Floranas grįžo be galo išvargę ir džiugūs.. 
Juodu parsivežė gardų atvirų laukų kvapą. Tą rytą ponia Fransua 
išpardavė daržoves dar prieš auštant. Visi trys jie nuėjo Mon- 
torgejo gatvėn į „Auksinės busolės“ užeigą, kur stovėjo jos ve- 
žimas. Tai buvo tarytum išankstinis mėgavimasis užmiesčio 
malonumais pačiame Paryžiaus vidury. Už „Filipo“ restorano, 
iki antro aukšto išpuošto auksuotais apkalais, yra kiemas, tikras 
kaimo diendaržis, purvinas ir judrus, prakvipęs šviežiais šiau- 
dais ir šiltu arklių mėšlų; purioje žemėje kapstosi pulkai vištų; 
prie gretimų senų namų šliejasi pažaliavę mediniai trobesiai 
su laiptais, galerijomis, kiaurais stogais; ten, pačiame kiemo 
gale, rąstų stoginėje, ir laukė pakinkytas Baltazaras, ėsdamas 
avižas iš žiubčiaus, pririšto prie apynasrio. Smulkia risčia arklys 
leidosi Montorgejo gatve, džiaugdamasis, jog taip greitai grįžta 

į Nanterą. Tačiau atgal važiavo nebe tuščiomis. Daržovininkė 
buvo sudariusi sutartį su Halių valymo bendrove ir dukart per 
savaitę išsigabendavo pilną vežimą lapų, kurių prikraudavo ša- 
kėmis iš krūvų, susikaupiančių ant šaligatvių aplink Hales. Buvo 
tai puikiausios trąšos. Per kelias minutes vyrai privertė kaupiną 
vežimą. Klodas ir Floranas išsitiesė tame minkštame žalumynų 
guolyje; ponia Fransua paėmė vadžias, ir Baltazaras lėtai paju- 
dėjo iš vietos nukoręs galvą — šitiek žmonių reikėsią vilkti. 

Dėl išvykos buvo sutarta jau seniai. Daržovininkė juokėsi 
patenkinta: jai patiko tuodu vyrai, ir ji žadėjo prikepti tokios 
kiaušinienės su lašiniais, kokios niekas nėra ragavęs tame „su- 
mautame Paryžiuje“. O juodu džiaugėsi iš anksto mėgaudamiesi 
nerūpestingo poilsio ir dykinėjimo diena — saulė dar tik tekėjo. 
Tolumoje jų laukė Nanteras —- paruoštas jiems tyras džiau- 
gsmas. 

— Ar jums ten patogu? — paklausė ponia Fransua, sukdama 
į Naujojo Tilto gatvę. 

Klodas šoko dievagotis, kad jam „minkšta kaip jaunavedės 
patale“. Išsitiesę aukštielninki, rankas pasikišę po galva, juodu 
žiūrėjo į šėmą dangų, kuriame pamažu blėso žvaigždės. Važiuo- 
jant Rivoli gatve, juodu tylėjo — laukė, kada nebebus matyti 
namų, klausėsi, kaip šaunioji moteris lipšniai šnekučiuojasi su 
Baltazaru: 

— Na, per daug nesiręžk, drauguži, būk geras... Mums nėra 
ko skubėti, spėsim sugrįžti... 

Eliziejaus laukuose, matydamas iš šalių tik medžių viršūnes, 
o tolumoj — Tiuilri sodo žalią dėmę, dailininkas pakirdo, pra- 
šneko, bet kalbėjo pats vienas. Vežimui dardant pro Rulio gatvę, 
Klodas nenuleido akių nuo Šv. Eustachijaus bažnyčios šoninio 
portalo, matomo tolumoje, po milžinišku vienos Halių galerijos 
stogu. Jo mintys tolydžio krypo į tą vaizdą, jisai stengėsi atskleis- 
ti jo simbolinę prasmę. 

— Keistas derinys, — kalbėjo jis.— Ši bažnyčios dalis tary- 
tum patalpinta į ketaus galeriją... Viena naikina kita, geležis 
sunaikins akmenį, jau nebetoli tas laikas... Jūs tikit atsitiktinu- 
mu, Floranai? O man atrodo, jog ne vien būtinybė tiesia linija 
nubrėžti galeriją paskatino architektą va šitaip įsprausti Šv. 
Eustachijaus bažnyčios rozetę į patį vidurį Halių. Matot, čia 
lyg koks manifestas, skelbiantis, jog akis į akį su senuoju menu 
išaugo naujas menas — realizmas, natūralizmas, vadinkit kaip 
norit... Sutinkat su manim. ar ne? 


Floranas neatsiliepė, ir Klodas kalbėjo toliau: 
— Beje, šios bažnyčios architektūra — mišraus stiliaus: vi- 
duramžiai traukiasi, ir girdėti tik užgimusio renesanso vogra- 

vimas... Pastebėjot, kokios bažnyčios mums statomos šiandie? 
Jos panašios į ką tik nori: bibliotekas, observatorijas, karve- 
lides, kareivines; bet, aišku, niekam į galvą neceli ateiti, jog ten 
gyvena Dievas. Tikrųjų Dievo namų statytojai jai: išmirė, ir būtų 
didžiausia išmintis nebestatyti ių bjaurių akmeninių griaučių, 
kurių nebeturime kuo apgyvendinti... Nuo šimtmečio pradžios 
išdygo tik vienas savitas architektūros paminklas, paminklas, 
nemėgdžiojantis jokių kitų, išaugęs savo laiko dirvoje; tai Ha- 
lės,-- girdit, Floranai? -— Didžiosios Halės, žmogaus pabudusio 
proto kūrinys, taip, pabudusio proto kūrinys, nors vis dėlto tai 
tik nedrąsus dvidešimtojo šimtmečio pranašas... Šit kodėl Šven- 
tasis Eustachijus išblanko, po perkūnais! Šventasis Eustachijus 
stovi ten tuščias su savo rozete, viduje nė gyvos dvasios, o šali- 
mais kunkuliuote kunkuliuoja Halės, milžiniškos, neapžvelgia- 
mos... Šit ką aš matau, bičiuli! 


— Čia tai bent! — susijuokė ponia Fransua.— Žinot, pone 
Klodai, matyt, pribuvėja, jus priimdama, gerai liežuvį jums iš- 
miklino! Baltazaras, ir tas ausis pastatė, atsiklausyti jūsų negali... 
No, Baltazarai! 

Vežimas iš lėto riedėjo įkalnėn. Tokiu ankstyvu metu Ėli- 
ziejaus laukų prospektas buvo tuščias, tušti stovėjo ir ketiniai 
suoliukai išilgai abiejų šaligatvių, tuščios plytėjo ir vejos su me- 
džių guotais, dingstančios tolumoje prie mėlynuojančių miš- 
kelių. Eliziejaus laukų prospekto sankryža smulkia risčia prajojo 
raitelis ir raitelė. Pasidaręs priegalvį iš glėbio kopūstų lapų, Flo- 
ranas įsistebeilijęs žiūrėjo į dangų, kuriame tvino plati rausva 
žara. Retkarčiais jis užsimerkdavo, kad geriau jaustų rytmečio 
gaivą užliejant veidą, — taip džiaugėsi toldamas nuo Halių ir ar- 
tėdamas prie gryno oro versmės, jog neteko žado ir netgi nesi- 
klausė, kas kalbama šalia. | 

— Na ir protas tų žmonelių, kurie pateikia meną kaip žaisliu- 
ką dėžutėje! — patylėjęs prabilo Klodas.— Jų pagrindinis tei- 
ginys toksai: meno nesukursi pasitelkdamas mokslą, pramonė 
žudo poeziją; ir šit visi bukagalviai prapliumpa verkti dėl gėlių, 
lyg kas nors kėsintųsi į tas gėles... Šiaip ar taip, man tatai nusi- 
bodo iki gyvo kaulo. Kartais man norisi į tuos verkšlenimus at- 
sakyti paveikslais, kurie būtų lyg iššūkis. Man patiktų truputį 
papiktinti tuos geručius žmonelius... O žinot, koks buvo mano 
geriausias kūrinys per visą tą laiką, kai dirbu, kūrinys, kuriuo 
ir dabar labiausiai didžiuojuos? Ilga pasaka... Pernai prieš pat 
Kūčias, kai buvau pas savo tetulę Lizą, dešrinės parankinis Ogius- 
tas — juk jūs pažįstat tą mulkį! — kaip tik ir ruošė vitriną. Ak, 
šunsnukis! Galutinai išvedė mane iš kantrybės, be jokio skonio 
sudarinėdamas kompoziciją. Paliepiau jam nešdintis, pasakiau, 

jog aš pats kuo gražiausiai viską padarysiu. Suprantat, aš turė- 
jau visus gryniausius tonus: įdarytų liežuvių raudonį, kumpių 
geltį, popieriaus juostelių mėlį, prapjautų dešrų rausvą spalvą, 
viržių žalumą, o svarbiausia — kraujinių dešrų juodas spalvas: 
tokios nuostabios juodos spalvos kaip gyvas nebuvau matęs 
savo paletėje. Savaime suprantama, nepaprastai subtilių atspal- 
vių pilkus tonus išgavau iš avių pilvaplėvių, dešrelių, kepeninių 
dešrų, džiūvėsiuose išvoliotų kiaulės kojų. Štai tada ir sukūriau 
tikrą šedevrą. Paėmiau padėklų, lėkščių, molinių dubenų, stik- 
lainių; suderinau tonus ir padariau neregėtą natiurmortą, kuria- 
me it petardos sproginėjo ryškios spalvos, ištisa išmoningai pa- 
rinkta gama. Raudoni liežuviai sakytum plaikstėsi lyg godžios 
liepsnos, 0 juodos kraujinės dešros grasaus vidurių sutrikimo 
tamsybe temdė giedrą dešrelių giesmę. Dievaži nutapiau tikrą 
paveikslą — Kūčių apsirijimą, vidurnakčio valandą, skirtą persi- 
valgymui, psalmes begiedant subliuškusių skrandžių ėdrumą. 
Viršuje puikavosi didžiulis kalakutas, atstatęs baltutėlę krūtinę, 
išmargintą juodomis, po oda prikimštų triufelių dėmėmis. Tai 
buvo barbariška ir nuostabu — tarytum šlovės apvainikuotas 
pilvas, tik pavaizduotas tokia negailestinga maniera, su tokia 
įnirtinga patyčia, jog prieš vitriną susibūrė minia, pašiurpinta 
tos drastiškai liepsnojančios valgymų parodos... Išėjusi iš virtu- 
vės, tetulė Liza persigando, pamanė, kad kas nors bus padegęs 
krautuvėje lašinius. Svarbiausia, kalakutas pasirodė jai toks ne- 
švankus, jog jinai išgrūdo mane pro duris, o Ogiustas perdėliojo 
viską, atskleisdamas savo bukumą. Tie galvijai niekada nesupras 
spalvų kalbos, nesupras, kodėl raudona dėmė nutėkšta šalia 
pilkos... Tiek to, šiaip ar taip, tai mano šedevras. Nieko geresnio 
kaip gyvas nesu sukūręs. 

Klodas nutilo šypsodamas, visa galva pasinėręs į prisimini- 
mus. Vežimas dardėjo pro Triumfo arką. Čia, pakilioje vietoje, 
iš plačių prospektų aplink tą bekraštę aikštę lėkė stiprūs vėjo 
šuorai. Floranas atsisėdo visa krūtine traukdamas pirmuosius žo- 
lių kvapsnius, dvelkiančius nuo apžėlusių įtvirtinimų. Nusisuko 
ir, nebežiūrėdamas į Paryžių, stengėsi tolumoje įžvelgti laukus. 
Netoli Lonšano gatvės ponia Fransua parodė jam vietą, kur tąsyk 
jį aptiko. Floranas susimąstė. Įsmeigė akis į ją, tokią sveiką ir 
ramią, ištiestomis rankomis laikančią vadžias. Toji moteris vėjų 
nugairintu veidu, kupinu gruboko gerumo, apsirišusi galvą žemai 
ant kaktos nusmaukta skepetaite, atrodė gražesnė už Lizą. Vos 
tik ji pliaukštelėdavo liežuviu, Baltazaras suskliausdavo ausis 
ir spartesniais žingsniais leisdavosi risnoti grindiniu. 

Nantere ponia Fransua pasuko į kairę, į siaurą gatvelę, 
pavažiavo palei mūrinės tvoras ir sustabdė arklį akligatvio gale. 

Čia esąs pasaulio kraštas, pareiškė ji. Dabar reikėjo iškrauti ko- 
pūstlapius. Klodas ir Floranas pasiūlė netrukdyti daržovininkės 
berno, sodinančio salotas, apsigiūklavo šakėmis ir šoko versti 
lapus atmatų duobėn. Smagu juodviem buvo dirbti. Klodas turėjo 
silpnybę mėšlui. Lupenos, Halių purvas, atliekos, nukritusios 
nuo milžiniško turgaus stalo, gyveno toliau, grįždamos ten, kur 
augo tos daržovės, teikdamos šilumą kitoms kartoms kopūstų, 
IOopių, morkų. Visa tai brandino naują gyvybę, idant puikūs žemės 
vaisiai vėl krūvomis kūpsotų ant turgaus šaligatvių. Paryžius vis- 
ką vertė puvėsiais ir viską grąžindavo žemei, o ji be atilsio kėlė 
iš nebūties tai, ką naikino mirtis. 

— Žiū! — sušuko Klodas, mesdamas iš vežimo paskutinį glėbį 
atliekų.— Štai šitą kopūsto kotą aš pažįstu! Mažų mažiausiai de- 
šimtą kartą išauga jis ana ten kampe, prie abrikosmedžio. 

Floranas susijuokė. Bet netrukus vėl pasidarė rimtas, ėmė iš 
lėto vaikščioti po daržą, tuo tarpu Klodas sėdo piešti arklidės 
eskizo, o ponia Fransua nuėjo ruošti pusryčių. Daržas užėmė ilgą 
žemės rėžį su siauru takeliu per vidurį. Sklypas traukėsi įkalnėn, 
ir iš ten, užvertęs galvą, galėjai matyti žemas kareivines Valerje- 
no kalvoje. Nuo kitų sklypų daržą skyrė gyvatvorės: aukšta 
gudobelių siena stūksojo užtverdama horizontą tarytum žalia 
uždanga; atrodė, visoje apylinkėje tik Valerjeno kalva, smalsumo 
kurstoma, pasistiebusi žiopso per aptvarą ponios Fransua daržan. 
Begaline ramybe dvelkė nuo neregimų laukų. Čia, tarp keturių 
gyvatvorės sienų, gegužės saulės šiluma buvo pritvinusi saldaus 
tingulio ir tylumos; tik vabzdžių dūzgimo drumsčiamos, mieguis- 
tos dygimo palaimos. Šen bei ten girdėjai šnarėjimą, braškesį, 
silpnus atokvėpius, ir atrodė, jog juste junti lendant ir augant 
daržoves. Ketvirtainiai sklypeliai špinatų ir rūgštynių, ilgos lys- 
vės ridikėlių, ropių, morkų, plotai bulvių ir kopūstų taisyklingo- 
mis figūromis margavo juodžemyje, žaliavo lapų sultanais. Tolė- 
liau tiesiomis linijomis susodinti salierai, svogūnai, porai ir salo- 
tos atrodė lyg paradui išrikiuoti švininiai kareivėliai; žirneliai 
ir pupos jau kabinosi ūseliais už kuolelių miško, kuris birželio 
mėnesį žadėjo virsti neįžengiama giria. Aplink nebūtum aptikęs 
nė menkiausios piktžolės. Daržas priminė du lygia greta suklotus, 
kas rytą šepečiu valomus kilimus, kurių rausvame dugne kruopš- 
čiai išvedžiotas žalias piešinys. Abipus takelio driekėsi kmynų 
apvadai pilkais kutais. 

Floranas vaikščiojo gerdamas saulės įšildytų kmynų kvaps- 
nius. Širdis buvo sklidina palaimos nuo žemės švarumo ir ramy- 
bės. Kone visus metus jis matė daržoves tik sukratytas trankiuose 
vežimuose, išrautas iš vakaro, dar kraujuojančias. Kur kas malo- 
niau buvo žiūrėti į jas ramiai gyvenančias tarp savų gimtoje dir- 

voje, sveikas sveikutėles nuo šaknų iki viršūnių. Platūs kopūstų 
veidai spinduliavo laime, morkos linksmai stiebėsi aukštyn, o 
salotos it nerūpestingi dykinėtojai vorele traukė viena paskui 
kitą. Dabar Halės, paliktos rytą, atrodė jam lyg kapinės, mirusiųjų 
buveinė, priklota begalės lavonų, lyg dvėselienos sąvarta, kur 
viešpatauja tvaikas ir dūlėjimas. Ir jis ėjo lėčiau, mėgavosi atilsiu 
ponios Fransua darže, kaip mėgaujasi tie, kurie ilgai keliavo per 
kurtinantį triukšmą ir bjaurią smarvę. Jūros gėrybių paviljono 
ūžmo, šleikščios drėgmės kaip nebūta; gryname ore Floranas 
tarytum kėlėsi iš numirusių. Klodas sakė tiesą: Halėse viskas 
merdi. Žemė — tai gyvybė, tai amžių lopšys, tai pasaulio sveika- 
tos šaltinis. 

— Kiaušinienė jau iškepė! — sušuko ponia Fransua. 

Kai visi trys susėdo prie stalo virtuvėje, kur pro duris švietė 
saulė, juodu taip smagiai kibo į valgį, jog ponia Fransua, žavėda- 
masi Floranu, negalėjo atitraukti nuo jo akių ir sulig kiekvienu 
kąsniu kartojo: 

— Betgi jūs pasikeitėt iš pagrindų, mažų mažiausiai dešimčia 
metų pajaunėjot. Tame sumautame Paryžiuje visai pajuodot. 
Regis man, dabar ir akys jūsų spinduliuoja kaip saulė... Dievaži, 
dideli miestai — grynas vargas; jums būtų sveika šičia gyventi. 

Klodas juokėsi, tvirtino, jog Paryžius — puikus miestas. Jis 
gynė viską, net nutekamuosius griovius, nors širdyje ir puoselė- 
jo meilę kaimui. Po pietų ponia Fransua ir Floranas radosi vieni 
du daržo gale, tame kampelyje, kur augo keli vaismedžiai. Juodu 
sėdėjo ant žemės, rimtai šnekučiavo. Ponia Fransua, kuo švel- 
niausių jausmų vedama, kaip motina ir bičiulė nešykštėjo jam 
patarimų. Be atlydos klausinėjo, kaip ketinąs gyventi, ką galvojąs 
apie ateitį, ir nuoširdžiai siūlėsi būti gyvenimo drauge, jei kada 
nors pasirodysią, jog be jos neturėsiąs laimės. Floranas nepapras- 
tai susijaudino. Dar niekad nė viena moteris šitaip su juo nekalbė- 
jo. Ji priminė jam sveiką ir tvirtą augalą, kaip ir josios daržovės, 
išaugusį juodžemyje, o visokios Lizos ir Normandės, visos tos 
Halių gražuolės, dabar jam atrodė tik įtartino tikrumo kūnai, 
išpuošti it prekės vitrinoje. Keletą valandų jis mėgavosi visiška 
palaima, išvaduotas nuo maisto kvapsnių, vedančių jį iš proto, 
gėrė gyvybingus kaimo syvus, atgimdamas lyg tas kopūstas, 
kuris, pasak Klodo, jau dešimtą kartą iš naujo dygsta toje žemėje. 

Apie penktą valandą juodu atsisveikino su ponia Fransua. 
Paryžiun grįžti nutarė pėsčiomis. Daržovininkė palydėjo juos 
iki gatvelės galo ir, akimirką ilgiau spausdama ranką Floranui, 
tyliai tarė: 

— Ateikit, jei kada nors turėsit kokią bėdą. 

Keliolika minučių Floranas žingsniavo apsiniaukęs, netarda- 

mas nė žodžio, sakydamas sau, kad jo išganymas liko ten, užpa- 
kaly. Kurbevua kelias buvo baltas nuo dulkių. Ir jis, ir Klodas 
mėgo ilgus žygius, mėgo klausyti, kaip kieta žemė dunda nuo jų 
sunkių kurpių. Sulig kiekvienu žingsniu už kulnų kildavo mažy- 
čiai dulkių sūkurėliai. Įžambūs saulės spinduliai žulsniai gulė 
ant kelio, skersai grindinio klojo jųdviejų šešėlius, tokius ištįsu- 
sius, jog galvos siekė kelkraštį, sliuogė priešiniu šaligatviu. 

Klodas ėjo ilgais žingsniais, mosuodamas rankomis, draugiš- 
kai žiūrėjo į šešėlius, laimingas mėgavosi ritmingu žygiavimu, 
kurį stengėsi dar labiau pabrėžti siūbuodamas visu kūnu. Paskum, 
lyg atsipeikėjęs, paklausė: 

—— Ar esat girdėjęs apie „Riebiųjų ir Liesųjų karą '? 

Floranas nustebęs atsakė, jog ne, negirdėjęs. Tuomet Klodas 
įsijaudrino, prašneko apie tą seriją graviūrų, keldamas ją į padan- 
ges. Nupiešė keletą tos serijos epizodų: Riebieji — tokie stori, 
kad net sprogsta nuo lašinių, — ruošiasi sočią vakarienę, o Lie- 
sieji, bado suriesti į tris linkas, žiūri iš gatvės pavydžiomis šiekštų 
akimis; ir dar viena graviūra: prie stalo sėdintys Riebieji išpam- 
pusiais žandais veja šalin Liesąjį, panašų į pagalį tarp rutulių, 
išdrįsusį kukliai įsibrauti vidun. Toji graviūrų serija, Klodo aki- 
mis žiūrint, buvo tikra žmonijos tragedija; galiausiai jis surūšia- 
vo žmones į Liesuosius ir Riebiuosius,— dvi priešiškas grupes, 
kurių viena ryja kitą, augina pilvą ir mėgaujasi gyvenimu. 

— Kainas, be abejo, buvo Riebusis, o Abelis — Liesasis, — 
tarė jis.— Nuo pirmosios žmogžudystės laikų riebieji apsirijėliai 
visados siurbia kraują tiems, kurie gyvena pusbadžiu... Štai jums 
amžina gyvenimo puota: pradedant silpniausiuoju ir baigiant 
„stipriausiuoju, kiekvienas ryja savo kaimyną, 0 jį savo ruožtu 
suryja kitas... Žodžiu, bičiuli, saugokitės Riebiųjų. 

Jis patylėjo nenutraukdamas akių nuo dviejų šešėlių, vis 
labiau tįstančių vakaro saulės spinduliuose. Ir sukuždėjo: 

-— Mudu abu — Liesieji, suprantat?.. Sakykit, ar daug vietos 
pasaulyje skirta tokiems kaip mudu plokščiapilviams? 

Floranas šypsodamasis žiūrėjo į du šešėlius. Bet Klodas su- 
pyko. 

— Be reikalo šypsotės! — sušuko jis.— Nieko juokinga čia 
nėra. Man, pavyzdžiui, skaudu būti Liesuoju. Jei būčiau Riebusis, 
tapyčiau kaip niekur nieko, turėčiau gražią dirbtuvę, pardavi- 
nėčiau savo paveikslus aukso kaina. Bet esu Liesasis, atseit veltui 
švaistau savo temperamentą, stengdamasis prasimanyti visokiau- 
sių dalykų, į kuriuos žiūrėdami Riebieji tik pečiais trauko. Toksai 
aš ir numirsiu, kaip mane gyvą matot, liks iš manęs vien oda ir 
kaulai, taip sudžiūsiu, kad galės mane įdėti tarp dviejų knygos 
lapų ir palaidoti... O jūs! Jūs kaip reta liesas, tikras Liesųjų kara- 

lius, garbės žodis. Prisimenat, kaip kariavot su žuvininkėmis? 
Gražu buvo žiūrėti: tos neapglėbiamos krūtys, šturmuojančios 
jūsų plokščią krūtinę; o juk jos vadovavosi instinktu, jos medžio- 
jo Liesąjį, kaip katės medžioja peles... Suprantat, Riebusis apskri- 
tai baisisi Liesojo, todėl jaučia poreikį pašalinti jį iš akių, paša- 
linti bet kokia kaina: arba perkąsti gerklę, arba sutrypti. Šit 
kodėl, jumis dėtas, aš imčiausi atsargumo priemonių. Keniu — 
Riebieji, seserys Mejuden irgi priklauso prie Riebiųjų,-- žodžiu, 
aplink jus vieni Riebieji. Man tai sukeltų nerimą. 

— O Gavaras, o panelė Sažė, o jūsų bičiulis Mairūnas? -—— 
paklausė Floranas vis dar šypsodamas. 

— O, jeigu jau taip norit, galiu jums surūšiuoti visus mūsų 
pažįstamus,--- atsakė Klodas.-—- Mano dirbtuvėje jau seniai guli 
aplankalas su portretų eskizais, ten pažymėta, kokiai rūšiai kuris 
priklauso. Tai ištisas gamtos mokslo skyrius... Gavaras — Riebu- 
sis, bet iš tų Riebiųjų, kurie dedasi Liesaisiais. Tai labai paplitęs 
tipas... Panelė Sažė ir ponia Leker —- Liesosios; beje, labai pavo- 
jingos rūšies: tokio tipo Liesieji pasirengę viskam, kad tik galėtų 
nutukti... Mano bičiulis Mairūnas, mažė Kadinė, Sarjetė — tai 
trys Riebieji, tiesa, dar niekuo nesusitepę, dar žavūs, kupini 
dar kuklaus jaunystės alkio... Ponas Lebigras — Riebusis, ar ne? 
Na, o jūsų politiniai draugai — visi be išimties Liesieji: ir Šarvė, 
ir Klemansė, ir Logras, ir Lakajis. Iš jų išskirčiau nebent pusgalvį 
Aleksandrą ir paslaptingąjį Robiną. Robinas man sunkiai įmena- 
ma mįslė. 

Ta tema dailininkas kalbėjo nuo Neji tilto iki Triumfo arkos. 
Jis vis grįždavo tai prie vieno, tai prie kito, kokiu charakteringu 
bruožu užbaigdamas portretus: Logras — tai Liesasis su pilvu 
ant pečių; gražioji Liza — vienas pilvas; gražioji Normandė — 
viena krūtinė; panelė Sažė, ko gera, savo gyvenime bus pražiop- 
sojusi progą nutukti, nes nekenčia Riebiųjų, bet drauge niekina 
ir Liesuosius; Gavaras rizikuoja savo riebalais, savo dienas jis 
baigs kaip sudžiūvusi blakė. 

— O ponia Fransua? — paklausė Floranas. 

Šis klausimas išmušė Klodą iš vėžių. Jis ilgai svarstė, niurnėjo: 

— Ponia Fransua, ponia Fransua... Ne, nežinau, man niekad 
neatėjo į galvą priskirti.ją prie kokios nors rūšies... Ponia Fran- 
sua — šauni moteris, ir tiek. Nepriklauso nei Riebiesiems, nei 
Liesiesiems, velniai rautų! 

Juodu nusikvatojo. Ėjo kaip tik pro Triumfo arką. Leisdamasi 
už Siurenės kalvų saulė kybojo taip žemai prie horizonto, jog 
jų milžiniški šešėliai gulė ant balto paminklo dviem juodais 
dryžiais, panašiais į tušu nubrėžtus brūkšnius,— tysojo nusidrie- 
kę labai aukštai, aukščiau didelių skulptūrinės grupės statulų. 

Klodas dar labiau pralinksmėjo, ėmė mostaguoti rankomis, lanks- 
tytis; paskum, eidamas toliau, tarė: 

— Matėt? Saulei nusileidus mudviejų galvos beveik siekė 
dangų. 

Tačiau Floranas nebesijuokė. Paryžius vėl ėmė jį savo val- 
džion, Paryžius, Kajenoje išspaudęs tiek ašarų, o dabar jį baugi- 
nąs. Kai jie nusigavo iki Halių, jau temo, aplink dvokė taip, jog 
nebuvo kuo kvėpuoti. Floranas nudelbė galvą grįždamas į įpras- 
tinį maisto kalnų košmarą, tik širdies gilumoje tvylojo saldus ir 
liūdnas prabėgusios dienos, tokios giedros ir sveikatingos, per- 
dėm kvepiančios kmynais, prisiminimas. | 

Rytojaus dieną, apie ketvirtą valandą, Liza nuėjo į Šv. Eusta- 
chijaus bažnyčią. Nors reikėjo tik perkirsti aišktę, ji pasirodė 
labai griežtu apdaru — juoda šilkine suknele be jokių apsiuvų ir 
raštuota skepeta. Gražiajai Normandei, kuri lydėjo ją žvilgsniu 
nuo savo prekystalio iki pat bažnyčios durų, užgniaužė kvapą. 

— Va, dailiausia! — piktai prakošė ji.— Dabar storulė pasi- 
nešė prie kunigėlių... Ką gi, gal kiek apsiramins pasišlaksčiusi 
užpakalį švęstu vandeniu. 

Ji klydo, Liza anaipto! nebuvo pamaldi. Bažnyčion nevaikš- 
čiojo, paprastai sakydavo, jog stengiasi visur kur būti sąži- 
ninga, iI to esą gana. Tačiau nepakęsdavo, jei kas nors, jai girdint, 
nepagarbiai atsiliepdavo apie tikėjimą; dažnai užčiaupdavo Ga- 
varą, be galo mėgusį pasakoti visokias istorijas apie kunigus ir 
vienuoles, apie šelmystes zakristijoje. Tokios kalbos jai atrodė 
visiškai netinkamos: kiekvienas turįs teisę tikėti arba netikėti, 
tačiau esą privalu gerbti žmonių sąžinės reikalus. Be to, kunigai 
dažniausiai esą dori žmonės. Toksai esąs ir jai pažįstamas abatas 
Rustanas iš Šv. Eustachijaus bažnyčios — labai orus žmogus, 
visada gerai patariąs, jo palankumu, jos manymu, pritinką kliau- 
tis. Jis dėstydavo, jog didumai žmonių tikėjimas neabejotinai 
būtinas; jos akimis žiūrint, tikėjimas buvo tarytum policija, pa- 
dedanti palaikyti tvarką, — vadinasi, be tikėjimo negalinti gyvuo- 
ti jokia vyriausybė. Kai Gavaras nueidavo pernelyg toli pareikš- 
damas, kad tuos ilgaskvernius reikią grūsti velniop, o jų krome- 
lius uždaryti, Liza patraukdavo pečiais ir atsakydavo: 

— Ir ką gi pasieksit?! Nė mėnuo neprabėgs, o gatvėse prasi- 
dės skerdynės, ir tuomet reikės išgalvoti naują dievulį. Devynias- 
dešimt trečiaisiais taip ir įvyko... Juk žinot, ar ne, jog puikiausiai 
išsiverčiu be kunigų, bet vis dėlto sakau, kad jų reikia, nes taip 
turi būti. 

Kai pasitaikydavo ateiti bažnyčion, Liza atrodydavo pamal- 
džiai susikaupusi. Ji nusipirko gražią maldaknygę tam atvejui, 
jeigu prireiktų dalyvauti laidotuvėse arba jungtuvėse, bet nieka- 
da jos neatskleisdavo. Per pamaldas atitinkamu metu stodavosi, 
klaupdavosi, stengdavosi išlaikyti padorią pozą — tokią, kokia 
dera bažnyčioje. Jos akimis žiūrint, tai buvo lyg oficialus rūbas, 
kuriuo privalu vilkėti tikėjimą gerbiantiems godingiems žmo- 
nėms — prekininkams ir savininkams. ž- 

Tą dieną gražioji dešrininkė, peržengusi Šv. Eustachijaus 
bažnyčios slenkstį, tyliai privėrė dvibloškes duris, muštas išblu- 
kusia žalia gelumbe, davatkų nučiupinėta ir išdilusia. Pamerkė 
pirštus į indą su švęstu vandeniu ir uoliai persižegnojo. Paskum 
negirdimais žingsniais nuėjo prie Šv. Agnietės koplyčios, kur, 
delnais užsiėmusios veidus, jau klūpojo dvi moteriškės — laukė, 
kada nuo klausyklos nueis trečioji, vilkinti mėlyna suknele. Lizai, 
matyt, tas nepatiko; ir, kreipdamasi į juodą kepuraitę užsivožusį 
zakristijoną, kuris, vilkdamas kojas, ėjo pro šalį, paklausė: 

— Bene šiandien dvasiškasis tėvas Rustanas klauso išpažin- 
čių? 

Zakristijonas atsakė, jog dvasiškasis tėvas netrukus būsiąs 
laisvas, jo laukiančios tik dvi parapijietės, o tuo tarpu gal ji 
pageidausianti pasėdėti, jos eilė ateisianti labai greit. Liza padė- 
kojo, bet pasisakė atėjusi ne išpažinties. Pasiryžusi palūkėti, 
smulkiais žingsniukais nuėjo akmeninėmis plokštėmis išklota 
asla, sustojo prie bažnyčios prieangio, apžvelgė aukštą navą, 
kuri savo rūstumu ir nuogumu skyrėsi nuo ryškiomis spalvo- 
mis išpaišytų šoninių sienų. Liza žiūrėjo į viską su tam tikra 
panieka: didysis altorius atrodė jai pernelyg skurdus, šalta ak- 
mens didybė buvo svetima jos dvasiai — jai labiau patiko šoninių 
koplyčių paauksavimai ir įmantrus margumas. Koplyčiose Dienos 
gatvės pusėje viešpatavo šėma prieblanda, pro dulkėtus langus 
vargais negalais smelkėsi šviesa, bet užtat tuose, kurie žvelgė 
į Halės, žėrėjo vakaro saulės nutvieksti labai švelnių ir links- 
mų — daugiausia žalių ir geltonų — tonų vitražai, tokie vaiskūs, 
jog priminė jai ropines su antpilais veidrodinėje pono Lebigro 
vitrinoje. Liza nuėjo ton pusėn, kuri atrodė tarytum prišil- 
dyta tos Žioruojančių žarijų šviesos, pažiopsojo į relikvines, 
altorių raštus, nutviekstus langų stikluose persilaužusių spin- 
dulių. Bažnyčia buvo tuščia, po skliautais susitvenkusi vir- 
pulinga tyla. Gelsvame kėdžių dugne lyg dėmės dūlavo kelios 
tamsios moterų suknelės; iš uždarų klausyklų buvo girdėti kuž- 
dėjimas. Dar sykį eidama pro Šv. Agnietės klausyklą, Liza paste- 
bėjo, kad mėlyna suknelė vis tebedrykso prie abato Rustano 
kojų. 

„O man būtų užtekę ir dešimties sekundžių“,— pagalvojo ji, 
didžiuodamasi savo padorumu. 

Ir nuėjo toliau į bažnyčios galą. Tylos ir prieblandos užgul- 
toje Švenčiausiosios Mergelės koplyčioje, esančioje už didžiojo 
altoriaus, tarp dviejų eilių kolonų, dvelkė drėgmė. Vitražuose — 
labai tamsiuose — matyti vien šventųjų drabužiai, krintantys 
plačiomis raudonomis ir violetinėmis klostėmis, nelyginant mis- 
tinės meilės liepsnos plieskiantys bežadėje tamsoje, sklidinoje 
dievobaimingo susikaupimo ir pamaldumo. Tai paslapties vieta, 
kampelis rojaus prietemos, kur žiba dviejų žvakių žaigždės, kur 
didelius auksinius smilkytuvus, angelų siūbuojamus Švenčiausio- 
sios Mergelės galvūgaly. Tarp koplyčios kolonų visados rasi klū- 
pančių moterų, parimusių ant apsuktų kėdžių, nugrimzdusių į sal- 
džią palaimą, kuria dvelkia bažnyčios prieblanda. 

Liza stovėjo ir kuo ramiausiai žvalgėsi aplink. Jai atrodė, 
jog be reikalo nežibinami sietynai — būtų kur kas jaukiau. Toji 
prieblanda, peršanti nuodėmingas mintis — nelyginant svaigi 
alkovos prietema, jos akimis žiūrint, čia nelabai tinkanti. Jai 
kaito veidai nuo žvakių trišakėje žvakidėje, kurią valė kažin 
kokia senė, dideliu peiliu gremždama vaško varvulius, sustingu- 
sius skaidriomis ašaromis. Bet ir čia, dievobaimingame koplyčios 
virpulyje, tyloje tarp bežadėje meilės palaimoje skendinčių 
moterų Liza labai aiškiai girdėjo dardant fiakrus, kurie, išnėrę iš 
Monmartro gatvės, riedėjo kitapus vitražų su raudonais ir viole- 
tiniais šventaisiais. O tolumoje be perstojo gaudė Halės. 

Liza buvo jau besukanti atgal iš koplyčios, bet staiga pamatė 
įeinant Klerę, jaunėlę seserį Mejuden, gėlavandenių žuvų parda- 
vėją. Klerė uždegė vieną iš trišakio žvakių. Paskum suklupo už 
kolonos, keliais trenkdamasi į aslos plokštes; jos veidas, apdry- 
kęs šviesiais, susitaršiusiais plaukais, buvo mirštamai perbalęs. 
Manydama, jog niekas jos nemato, ji apsipylė graudžiomis aša- 
romis, sukniubo be nuovokos, tarytum stipraus vėjo šuoro palauž- 
ta, įniko melstis su tokiu įkarščiu, lyg moteris, be atodairos atsi- 
duodama mylimajam. Gražioji dešrininkė stačiai nustėro: seserys 
Mejuden anaiptol negarsėjo pamaldumu, o Klerė, ypač ji, apie 
tikėjimą ir kunigus paprastai atsiliepdavo tokiais žodžiais, jog 
plaukai šiaušdavosi ant galvos. 

„Kas gi jai nutiko? — tarė sau Liza, grįždama atgal į šv. Ag- 
nietės koplyčią. — Bene priegulų kurį bus nunuodijusi toji šaval- 
ka?“ 

Abatas Rustanas pagaliau išėjo iš klausyklos. Buvo tai gražus, 
kokių keturių dešimčių metų vyriškis geraširdišku šypsančiu 
veidu. Pamatęs ponią Keniu, paspaudė jai abi rankas, vadindamas 

„garbiąja ponia“, ir nusivedė zakristijon, o ten, nusivilkęs kamžą, 
pareiškė, jog pasirengęs jai tarnauti. Paskui juodu grįžo į šoninę 
navą Dienos gatvės pusėje ir ėmė kalbėtis vaikščiodami palei 
koplyčias: abatas — vienplaukis, su sutana, Liza — siausdamasi 
į savo skepetą. Šnekučiavo pusbalsiu. Vitražuose iš lėto geso 
saulė, prieblanda vis labiau gaubė bažnyčios vidų, tyliai klapsė- 
dami aslos plokštėmis tolo paskutinių maldininkių žingsniai. 

Liza išdėstė abatui Rustanui savo nuogąstaviinus. Tikėjimo 
klausimais juodu niekad nekalbėdavo. Išpažinties Liza neidavo, 
stačiai kreipdavosi į jį itin kebliais atvejais, laikydama jį išmin- 
tingu žmogum, gebančiu saugoti paslaptį, todėl, kaip kartais 
sakydavo, mieliau tardavosi su juo nei su įtartinais verteivomis, 
„atsiduodančiais katorga. Abatas iš paskutiniųjų stengdavosi jai 
įtikti: dėl jos rausdavosi po įstatymų kodeksus, patardavo, kaip 
pelningiau įdėti pinigus, labai taktiškai spręsdavo dorovinio 
pobūdžio abejones, siūlydavo tiekėjus ir į visus klausimus, kad 
ir kokie skirtingi ir painūs jie būtų, atsakydavo beregint, savaime 
suprantama, palikdamas Dievą nuošaly ir nė neketindamas iš to 
gauti naudos sau ar bažnyčiai. Jam pakakdavo parapijietės dėkin- 
gumo ir šypsenos. Matyt, jam būdavo labai malonu pasitarnauti 
gražiajai poniai Keniu, apie kurią jo šeimininkė dažnai atsiliep- 
davo su godone kaip apie didžiai gerbiamą kvartalo asmenį. Tą 
dieną abatas buvo prašomas patarimo itin delikačiu klausimu. 
Ponia Keniu norėjo sužinoti, kaip, nenusižengdama padorumui, 
ji turinti elgtis su dieveriu: ar galinti jį sekti, kad jis nestatytų 
pavojun vyro, dukrelės ir jos pačios, ir dar — kokių priemonių 
jai leistina imtis iškilus rimtai grėsmei. Liza neklausinėjo tiesmu- 
kai, kalbėjo užuolankomis, taip išmoningai dėstydama mintis, 
jog abatas galėjo samprotauti nieko neminėdamas vardu. Jo 
kalba buvo pilna prieštaringų teiginių. Galop jis padarė išvadą, 
jog dora dvasia galinti ir netgi privalanti užkirsti kelią blogiui, 
tam tikslui panaudodama visas įmanomas priemones, idant pa- 
imtų viršų gėris. | 

— Štai mano nuomonė, garbioji ponia, — užbaigė jis.— Visa- 
da būna itin keblu pasirinkti priemones tikslui pasiekti. Tos 
priemonės esti pavojingi spąstai, į kuriuos paprastai įkliūva 
eilinės doros žmonės... Bet aš gerai žinau, kokios aukštos moralės 
esate jūs, garbioji ponia. Pasverkite kiekvieną numatomą veiks- 
mą, ir jeigu širdyje nekils jokių prieštaravimų, veikite drąsiai... 
Sąžiningos prigimties žmonės apdovanoti stebuklinga malone, 
kurios dėka niekados nenusižengia sąžinei, kad ir kokio darbo 
jie imtųsi. 

Ir, ūmai pakeitęs toną, pridūrė: 

— Būkite maloni, perduokite labų dienų ponui Keniu. Kurią 

dieną, eidamas pro šalį, užsuksiu pabučiuoti savo gerosios mažy- 
lės Polinos... Viso labo, garbioji ponia, mano paslaugos jums. 

Abatas grįžo zakristijon. O Lizai padilgo pažiūrėti, ar Klerė 
vis dar meldžiasi; tačiau Klerė jau buvo išėjusi prie savo karpių 
ir ungurių; priešais Švenčiausiosios Mergelės koplyčią, skendin- 
čią visiškoje tamsoje, mėtėsi tik netvarkingai sugrioztos kėdės, 
dievobaimingumo įkarščio perimtų maldininkių išvartytos. 

Gražiajai dešrininkei vėl einant per aikštę, Normandė, tyko- 
jusi, kada ji pasirodys, prietemoje pažino Lizą iš apvalių kūno 
formų. 

-—- Va, dailiausia! — sušuko.— Ji ištūnojo ten ilgiau nei va- 
landą. Kai kunigai imasi pumpuoti iš jos nuodėmes, choro vaikai 
išsirikiuoja virtine ir kibirais verčia lauk nešvarumus! 

Rytojaus rytą Liza nuėjo tiesiai į Florano kambarį. Įsitaisė 
ten kuo ramiausiai, įsitikinusi, kad niekas jai nesutrukdysiąs: 
beje, jei užlipsiąs Floranas, būsią galima pameluoti — girdi, 
atėjusi patikrinti, ar nereikią keisti patalynės. Liza matė jį apačio- 
je, jūros gėrybių paviljone, labai užsiėmusį. Atsisėdusi prie 
staliuko, ištraukė stalčių, pasidėjo ant kelių ir labai atsargiai 
pradėjo kraustyti popierių pluoštus, stengdamasi sudėlioti atgal 
tokia pat tvarka. Iš pradžių rado veikalo apie Kajeną pirmuosius 
skyrius, paskum — visokiausius projektus, planus: mokesčių 
ėmimo nuo prekių pakeitimas mokesčiais nuo sandėrių, Halių 
administracinės sistemos reforma ir taip toliau. Lakšteliai, 
primarginti smulkia, sunkiai įskaitoma rašysena, jai galop įkyrė- 
jo, ir ji jau buvo beužstumianti stalčių, tarusi sau, kad Floranas 
kur nors kitur slepiąs savo kėslų įrodymus, ir ketino išneršti 
vilnų prikimštą čiužinį, bet ūmai voke aptiko Normandės portre- 
tą. Nuotrauka buvo gana tamsi. Normandė nusifotografavusi 
visu ūgiu, dešine ranka pasirėmusi į nukirstą koloną; buvo apsi- 
karsčiusi visais papuošalais, vilkėjo naujintelaite prašmatnia 
šilkine suknele, akiplėšiškai šypsojo. Liza staiga pamiršo dieverį, 
savo baimę, pamiršo tai, ko čionai atėjo. Ji gulte įgulė į nuotrau- 
ką, kaip sugeba įgulti moteris, radusi galimybę netrukdoma išstu- 
dijuoti kitą moterį, nesibaimindama, kad ją kas nors gali pastebė- 
ti. Dar niekad ji neturėjo progos šitaip atidžiai apžiūrėti savo 
varžovės. Spitrėjo į plaukus, nosį, burną, čia atitolindama nuo- 
trauką, čia prisikišdama prie akių. Paskum, sučiaupusi lūpas, 
perskaitė kitoje pusėje didelėmis kreivomis raidėmis išvedžiotą 
užrašą: „Luizė — savo bičiuliui Floranui“. Liza pasipiktino: juk 
tai prisipažinimas! Jai pašoko noras pasiimti nuotrauką, laikyti 
kaip ginklą prieš varžovę. Paskui iš lėto įkišo ją atgal į voką, 
tarusi sau, jog būtų nedora šitaip pasielgti; be kita ko, juk nuo- 
trauka niekur nedingsianti. " 

Ir tuomet, iš naujo besklaidant palaidus lakštelius ir tvarkin- 
gai bedėstant atgal, jai dingtelėjo mintis pasižiūrėti į stalčiaus 
galą, ten, kur Floranas buvo nukišęs Ogiustinės siūlus ir adatas; 
ir ten, tarp maldaknygės ir „Sapnininko“, surado tai, ko ieškojo: 
„Floraną labai kompromituojančius užrašus, paprasčiausiai laiko- 
mus pilko popieriaus luobuose. Mintis apie ginkluotą sukilimą, 
sąmokslą ir Imperijos nuvertimą, vieną vakarą Logro išsakyta 
pas poną Lebigrą, iš lėto subrendo karštoje Florano galvoje. Ne- 
trukus tai tapo jo priederme, misija. Tai buvo tikslas, pagaliau 
surastas pabėgus iš Kajenos ir sugrįžus į Paryžių. Laikydamas 
savo pareiga atkeršyti už savo išsekintą kūną miestui, tukusiam 
tuo metu, kai tiesos gynėjai tremtyje dvėsė badu, Floranas prisi- 
ėmė teisingumo vykdytojo vaidmenį; jis svajojo pakelti galvą 
pačiame vidury Halių, sunaikinti apsirijimo ir ūžavimo viešpati- 
ją. Jautrus jo temperamentas tapo palankia dirva apsėdusiai 
minčiai plėtotis. Jo vaizduotė nežinojo ribų; galvoje šmėkščiojo 
keisčiausi vaizdiniai; jam atrodė, jog, grįžus Paryžiun, jį pasi- 
glemžė Halės, kad sugniuždytų, apnuodytų savo tvaiku. Negana 
to, jį atbukinti ketinusi ir Liza; jis stengdavosi nesusitikti su ja 
po dvi, po tris dienas: Liza, dingojos jam, tai saviškas tirpiklis, 
jeigu tik jis prisiartinsiąs prie brolienės, jo valia beregint susi- 
leisianti. Vaikiški baimės priepuoliai, maišto protrūkiai neišven- 
giamai baigdavosi begalinio švelnumo antplūdžiu, meilės troški- 
mu, kurį jis slopino gėdydamasis to jausmo it paauglys. Nuodai 
ypač veikdavo jo smegenis vakarais. Po Halėse praleistos dienos 
jo nervai būdavo įtempti, ir, jausdamasis nelaimingas, aklai bijo- 
damas miego kaip savitos nebūties formos, jis užsisėdėdavo iki 
vėlumos pas poną Lebigrą arba pas seseris Mejuden, o grįžęs 
namo neidavo gulti ir rašydavo — rengė minėtojo ginkluoto 
sukilimo planą. Ilgainiui jis sudarė tikslų organizacijos projektą. 
Suskirstė Paryžių į dvidešimt skyrių pagal miesto rajonus, kiek- 
vienas skyrius turėjo vadą, kaip ir generolą, kurio žinioje buvo 
dvidešimt leitenantų, kitaip sakant, vietininkų, vadovaujančių 
dvidešimčiai kuopų, sudarytų iš organizacijos narių. Kas savaitę 
turėjo rinktis skyrių vadų taryba, be to, kiekvienąsyk vis kitoje 
vietoje; beje, konspiracijos sumetimais kuopos vyrams derėjo 
pažinoti tik savo leitenantą, o šis galėjo palaikyti ryšį vien su 
savo skyriaus vadu; Florano manymu, taipgi būtų pravartu, kad 
kuopos nežinotų savo tikrųjų uždavinių, tartųsi turinčios kitus, 
pramanytus, idant visai sumaišytų policijai pėdas. Pradėti gink- 
luotą sukilimą būsią labai paprasta: galutinai sutelkus kovinę 
organizaciją, reikėsią pasinaudoti pirmu politiniu bruzdėjimu. 
Organizacija tikriausiai būsianti apsirūpinusi tik nedideliu kiekiu 
medžioklinių šautuvų, tad iš pradžių turėsianti užimti vadavietes, 


183 


nuginkluoti ugniagesius, Paryžiaus miesto žandarmeriją, pėstiją, 
bet dėsianti pastangas, kad išvengtų kovos veiksmų — raginsianti 
visus vienytis su liaudimi. Paskum kuopos žygiuosiančios tiesiai į 
Įstatymų leidžiamąjį korpusą, o iš ten — į Rotušę. Tas planas, 
Florano tobulinamas kas vakarą kaip tam tikros dramos scenari- 
jus, raminantis jam sudirgusius nervus, kol kas buvo apmestas 
tik popieriaus lakšteliuose, prirašinėtuose ir perdėm subrauky- 
tuose, tad iš jų galėjai spėti autoriaus ieškojimus, vaikiško ir 
sykiu moksliškai pagrįsto sumanymo raidos tarpsnius. Šiurpas 
nukrėtė Lizą, kai ji perskaitė visus tuos užrašus, ir nors ji suprato 
tik šį bei tą, tačiau nebedrįso daugiau liestis prie tų popierių, 
lyg tai būtų buvęs užtaisytas šautuvas, kuris ims ir iššaus rankose. 

Labiausiai Lizą išgąsdino paskutinis aptiktas lakštelis, pusė 
popieriaus lapo, kuriame Floranas buvo apmetęs vadų ir leite- 
nantų skiriamuosius ženklus; šalia jų buvo nupieštos visų kuopų 
vėliavėlės. Pieštuku netgi buvo nurodyta, kokių spalvų būsian- 
čios visų dvidešimties rajonų vėliavėlės. Vado skiriamasis ženk- 
las buvo raudonas šalikas, o leitenanto — antrankovis, taipgi 
raudonas. Tas popieriaus lakštelis Lizai pasirodė kaip ženklas 
nedelsiant pradėti maištą; ji tarytum jau matė visus tuos vyrus, 
apsikarsčiusius raudonomis skiautėmis, žygiuojant pro jos dešri- 
nę, iš šautuvų pleškinant į veidrodžius ir marmurą, vagiant nuo 
vitrinų dešreles ir kepeninę. Savo niekšiškais planais dieveris 
gviešėsi į jos gyvenimą, į jos laimę. Ji užstūmė stalčių ir apžvelgė 
kambarį tardama sau, jog ne kas kitas kaip ji pati davė prieglobstį 
tam. žmogui, jis miegojo jos patalynėje, naudojosi jos baldais. 
O labiausiai Liza piktinosi pagalvojusi, kad savo siaubingą pra- 
garo mašiną jisai slepiąs tame mažame nedažytų lentų stalelyje, 
kitados, dar dėdulei Gradeliui gyvam esant, prieš jos vedybas, 
tarnavusiame jai pačiai, — tame paprastame, išklibusiame stale- 
lyje. 

Liza stovėjo svarstydama, ką daryti. Pirmiausia — beprasmiš- 
ka apie tai kalbėti su Keniu. Dingtelėjo mintis išsiaiškinti su 
Floranu, bet ją sulaikė baimė: o jeigu jis išeisiąs, kur nors kitur 
padarysiąs savo nusikaltimą ir, gieždamas pyktį ant artimųjų, 
įvelsiąs ir juos visus! Liza truputį apsiramino, nutarė sekti toliau. 
Iškilus pavojui, ji žinosianti ką daryti. Apskritai ji jau turinti 
galimybę grąžinti jį atgal į katorgą. 

Grįžusi krautuvėn, Liza pamatė, jog Ogiustinė kaip nesava: 
prieš gerą pusvalandį dingusi mažylė Polina. Sunerimusios Lizos 
klausinėjama, ji galėjo atsakyti nebent tiek: | 

— Nežinau, ponia... Ką tik buvo štai čia, ant šaligatvio, su 
tokiu berniūkščiu... Nenuleidau nuo jų akių, bet paskum nuėjau 
atpjauti kumpio vienam ponui ir daugiau jų nebemačiau. 

— Kertu lažybų, jog tai Mušas! — sušuko dešrininkė.— Ak, 
pašlemėkas! 

Ir tikrai tai buvo Mušas. Polina, tą dieną kaip tik apsivilkusi 
nauja suknyte mėlynais ruoželiais, panoro su ja pasirodyti. Ji 
stovėjo prie krautuvės tiesi tiesutėlė, labai gera ir pavyzdinga, 
sučiaupusi lūpas su ta oria išraiška, kokią nutaiso mažos šešia- 
metės moterikės, bijodamos susitepti pašvitus. Sijonėlis buvo 
labai trumpas, gerai įkrakmolytas ir pasipūtęs it balerinos, koji- 
nės baltutėlės, aptemptos, kurpaitės žydros, lakuotos, plati pri- 
juostėlė su didele iškirpte per pečius buvo apsiūta siauru nėrinių 
apvadu, po kuriuo giedravo nuogos ir rausvos vaikiškai žavios 
rankytės. Ausyse ji segėjo turkio auskarus, ant kaklo turėjo auk- 
sinį kryželį, plaukuose įrištas mėlyno aksomo kaspinas; dailiai 
sušukuota, putlutė ir išpuoselėta kaip motina, ji panėšėjo į naujin- 
telaitę lėlytę, puikuojančią paryžietės žavesiu. 

Mušas pastebėjo ją iš Halių. Tuo metu jis mėtė griovin negy- 
vas žuvytes, bėgo šaligatviu paskui jas, srovės nešamas, ir šūkčio- 
jo: „Plaukia! Plaukia!“ Tačiau, matydamas Poliną tokią gražutę, 
tokią švarutę, galvotrūkčiais puolė prie jos skersai gatvės vien- 
plaukis, sudriskusia palaidine, smunkančiomis kelnytėmis, išlin- 
dusiais marškinėliais — tikras septynerių metukų pajodžarga, 
kuriam nė motais jo išvaizda. Motina buvo jam griežtai uždrau- 
dusi žaisti su „ta žiopla mergiūkšte, taip tėvų nupenėta, kad ji 
ims kurią dieną ir sprogs“. Mušas pasisukiojo aplink Poliną, 
priėjo arčiau ir norėjo pačiupinėti dailią suknytę mėlynais ruože- 
liais. Polina iš pradžių pasipūtė patenkinta, paskum niekinamai 
išsiviepė ir atšlijo piktai suniurzgusi: 

— Atstok... Mamytė neleidžia... 

Mažius Mušas tik nusijuokė: jis buvo ne pirštu penėtas ir la- 
bai gudrus. 

— Še tau! — sušuko.— Kokia tu vėpla!.. Didelio čia daikto, 
kad mamytė neleidžia... Geriau pažaiskim: tu stumk mane, aš — 
tave. Nori? | 

Mušas turėjo bjaurią klastą: išpurvinti Polinai suknytę. Paste- 
bėjusi, kad jis taikosi stumtelėti ją į nugarą, mergytė pasitraukė 
iš naujo, lyg ketindama grįžti krautuvėn. Tuomet Mušas sušvel- 
nėjo ir, kaip ir pritinka aukštuomenės vyrui, pasitempė kelnytes. 

— Na ir kvėša! Juk aš pajuokavau... Žinai, tu labai graži. Ar 
čia tavo mamos kryželis? 

Polina vėl nutaisė išdidžią pozą ir pareiškė, jog kryželis jos. 
Tuo tarpu Mušas pamažėlenusivedė ją iki Pirueto gatvės kampo; 
vis čiupnojo jos sijonėlį ir stebėjosi, kad šis toks standus, stačiai 
galva nenešanti, o mažė tik pūtėsi baisiausiai patenkinta. Ką tik 
puikuodamasi ant šaligatvio, ji jautėsi įsižeidusi, kad niekas ja 

nesigroži. Tačiau, Epeli yoSiės Mušo liaupsių, niekų būdu neno- 
rėjo eiti toliau. | | 

— Eik tu, višta! - — šuo Mušas, vėl tapdamas grubus. sa 
Kad tvosiu tau per makaulę, iškart dugnu žemę pabučiuosi, ponia 
beždžione! 

Polina persigando. Tuomet Mušas paėmė jai už rankos; susi- 
vokęs, jog padarė klaidą, vėl šoko įtaikauti ir, paskubomis iš- 
griozdęs kišenę, tarė: 

— O aš turiu sū! 

Pamačiusi sū, Polina nusiramino. Mušas pirštų galais laikė 
pinigą jai prieš nosį, kol ji, pati to nepastebėdama, nusekė paskui 
masalą ir nulipo ant grindinio. Mažiui Mušui aiškiai sekėsi. 

— Ką tu mėgsti? — paklausė jis. 

Ji atsakė ne iškart; atsakyti buvo per sunku: labai jau daug ką 
ji mėgo. O Mušas vardijo visokiausius skanėstus: ir saldymedžio 
šaknis, ir melasą, ir tąsiukus, ir cukraus pudrą. Paminėjus cukraus 
pudrą, Polina giliai susimąstė: cukraus pudra tikrai gardu, kai 
pasidažai į ją pirštą ir čiulpi. Veidas jos buvo labai rimtas. Paskum 
ji apsisprendė: 

— Ne, man labiau patinka rageliai. 

Tuomet Mušas paėmė ją už rankos ir nusivedė toliau; ji nebe- 
sispyrė. Juodu perėjo skersai Rambiuto gatvės ir plačiu Halių 
šaligatviu nudrožė į Kosonri gatvę, kur buvo bakalėjos krautuvė, 
garsi savo „rageliais“. „Rageliai'—- tai iš popieriaus susuktas 
ragelio formos maišelis, į kurį krautuvininkai suberia nuo vitri- 
nos saldumynų trupinius: sutrupėjusius dražė, subyrėjusius cuk- 
ruotus kaštonus, nelabai švarius gurinius, likusius saldainių skar- 
"'dinių dugne. Mušas laikėsi kaip pritinka tikram kavalieriui: 
leido Polinai pačiai pasirinkti mėlyno popieriaus „ragelį“, neiš- 
plėšė jo damai iš rankų ir atidavė krautuvininkui savo sū. Gatvė- 
je Polina susibėrė saldumynų trupinius į abi prijuostės kišenes, o 
kišenės buvo tokios mažytės, jog netgi išsipūtė. Ji krimto pama- 
žiukais trupinį po trupinio gardžiuodamasi, pasiseilindama pirštą, 
kad prikibtų menkiausios dulkelytės; saldainiai ėmė tirpti, ir 
abiejose prijuostės kišenėse išryškėjo po rudą dėmę. Mušas 
klastingai kikeno. Laikė apkabinęs Poliną per juosmenį, maigė 
suknytę kiek širdis geidžia; paskum nusivedė už Pjero Lesko 
gatvės kampo, netoli Inosanų aikštės, ir paklausė: 

— Na, dabar jau tikrai žaisi su manim?.. Juk tavo kišenės 
pilnos gardumynų. Matai, kvėša, nieko bloga nenoriu tau pa- 
daryti. 

Mušas irgi kaišiojo ranką jai į prijuostės kišenes. Juodu įsuko 
į skverą. Kaip tik tenai Mušas tikriausiai ketino pergalingai 
užbaigti savo sumanymą. Aprodė Polinai visą skverą nelyginant 

savo valdas, tokias jaukias jam, galvą čia trūkstančiam kiauras 
popietes. Polina niekad nebuvo nuėjusi taip toli nuo namų; jei 
kišenėse nebūtų turėjusi cukraus, būtų apsižliumbusi it pagrobta 
mergelė. Vidury vejos su apvaliomis gėlių lysvėmis tryško fon- 
tanas, skleisdamas pusiau perplėštą vandens skraistę; o Žano 
Gužono nimfos, baltutėlės pilko akmens fone, stovėjo pasviru- 
sios su ąsočiais, savo nuogu grožiu spindėdamos prietemoje, 
"gaubiančioje Sen Deni kvartalą. Vaikai apėjo skverą žiopsodami, 
kaip vanduo srūva iš šešių baseinų, įr, masinte masinami žalios 
žolės, be abejo, savo kailyje nestygo trokšdami perbėgti centri- 
nę veją arba įsmukti po bugienių ir rododendrų krūmais, augan- 
čiais ilgoje lysvėje palei skvero grotinę tvorą. Tačiau Mušas, jau 
ir gražiosios suknytės nugarą sumaigęs, tarė pasalūniškai šypso- 
damas: | 

— Pažaiskim smėliu: tu svaidysi į mane, o aš — į tave. Gerai? 

Polina susigundė. Užsimerkeę juodu įniko svaidytis smėliu. 
Smėlis byrėjo mergytei už atviro kikliko, lipo prie viso kūno, 
smelkėsi į kojines ir kurpaites. Mušas džiūgavo matydamas gels- 
tant baltutėlę prijuostę. Bet ir to jam atrodė per maža: Polina, 
jo akimis žiūrint, dar buvo per švari. 

— Klausyk, sodinkim medžius! — staiga pasiūlė jis.— Kad tu 
žinotum, kokius gražius sodus aš moku sodinti! 

— Tikrai! Sodinkim! — susižavėjusi sutiko Polina. 

Sargo skvere tuo metu nebuvo, ir Mušas paliepė jai rausti 
duobutes lysvėje. Polina klaupėsi į purią žemę, gulėsi kniūpsčia, 
ligi pat alkūnių kišo dirvon savo žavias nuogas rankutęs. O Mušas 
nešiojo jai pagaliukus, laužė šakeles. Sodino medžius į Polinos 
išraustas duobutes, — tai buvo juodviejų sodas. Tiktai duobutės 
vis rodės jam nepakankamai gilios, ir jis koneveikė Poliną kaip 
rūstus ūkininkas tinginę mergą. Kai ji pasikėlė, buvo purvina nuo 
kojų iki galvos, — plaukai, ir tie buvo pilni žemių, — ir pasirodė 
Mušui tokia suskretėlė, tokia juokinga juodomis it anglininko 
rankomis, kad jis suplojo delnais ir sušuko: 

— O dabar laistysim medelius!.. Kitaip jie neaugs, aišku? 

Tai jau buvo viršūnė. Vaikai vaikščiojo iš skvero į gatvę, 
rieškutėmis sėmė vandenį iš griovio ir tekini bėgo atgal laistyti 
savo pagaliukų. Polinai, kuri buvo storuliukė ir nemokėjo grei- 
tai bėgti, grįžtant vanduo varvėjo pro pirštus, žliaukė per sijonėlį, 
ir po-šešto žygio ji atrodė lyg išsimurdžiusi griovyje. Matydamas 
ją tokią murziną, Mušas pasakė, kad ji stačiai gražuolė. Pasiso- 
dino ją šalia savęs po rododendru, prie juodviejų pasodinto sode- 
lio. Ėmė sekti jai pasakas, kad medeliai jau augą. Nutvėrė ją už 
rankos, vadindamas savo pačiute. 

— Juk nesigaili, kad čionai atėjai, ar ne? Būtum stypsojusi 

ant šaligatvio, kur tau, regis, buvo pasiutiškai nuobodu... Pama- 
tysi, aš moku gyvą galą visokiausių žaidimų ir mudu žaisim gat- 
vėje. Dar sykį čionai ateisim, girdi? Tik nieko nesakyk mamai. 
Nebūk kvaila... Jei bent žodeliu užsiminsi, žinoK: patąsysiu tave 
už plaukų. kai tik man pakliūsi į akis. 

Polina nė nebandė priešgyniauti. Atsisveikindamas Mušas 
„kaip tikras kavalierius abi prijuostės kišenes jai pribėrė žemių. 
Paskum stipriai suspaudė, vaikiško žiaurumo skaiinamas, kad ji 
imtų verkti iš skausmo. Polina jau buvo suva!giusi visus saidžius 
trupinius, juodu daugiau nebežaidė, ir jai pasidarė neramu. Kai 
Mušas įniko žnaibytis, mergaitė apsižliumbė ir pasakė, jog norinti 
namo. Mušas stačiai sprogo juokais, ėmė riesti skiauterę ir pri- 
grasino, jog nebevesiąs jos pas tėvus. Mažė, visiškai įbauginta, 
jau nebesiskundė, tik gailiai dūsavo nelyginant gražuolė, kokioje 
prastoje smuklėje pakliuvusi į nagus suvedžiotojui. Galop jis 
būtų, be abejo, ją ir primušęs, kad ji nutiltų, bet tuo metu šali- 
mais suskardėjo gaižus panelės Sažė balselis: 

— Dievulėli tu mano! Juk čia Polina!.. Ar tu neatstosi nuo jos, 
bjaurus pasiutvaiki! 


Visu balsu baisėdamasi pasigailėtina jos išvaizda, senmergė 
paėmė Poliną už rankos. Mušas nėmaž neišsigando; jis nusekė 
įkandin, slapčia mėgaudamasis savo darbu ir kartodamas, kad 
ji pati užsimaniusi čionai ateiti, kad ji apvirtusi, ir tiek. Panelė 
Sažė buvo nuolatinė Inosanų skvero lankytoja. Kiekvieną popietę 
praleisdavo ten gerą valandą, kad susižinotų, ką šneka paprasti 
žmoneliai. Abipus skvero stovi ilgu pusračiu išrikiuoti suolai, 
galais sustumti vienas prie kito. Ant jų susispaudę sėdi vargšai, 
dūstantys ankštų kaimyninių gatvelių lūšnynuose: sudžiūvusios 
šalčmirės senės nudryžusiais kykais; jaunos moterys vienais 
kiklikais, apsmukusiais sijonais, vienplaukės, išsekusios, suvytu- 
sios nuo vargo; pasitaiko ten ir vyriškių — valyvų senukų, nešikų 
sučiurusiomis palaidinėmis, įtartinų ponų juodomis skrybėlėmis, 
o alėjoje knibždėte knibžda vaikai, tampo vežimėlius be tekinių, 
kibirėliais nešioja smėlį, žliumbia ir pjaunasi — siaubingi vaikai, 
apiplyšę, apsisnargliavę, vibždėte vibždantys saulėkaitoje nely- 
ginant kirminai. Panelė Sažė buvo tokia sudžiūvusi, kad galėjo 
įsisprausti ant kiekvieno suolo. Ji klausydavosi, paskum užšne- 
kindavo kaimynę, kokią sunykusią darbininko pačią, kuri adyda- 
vo skalbinius, iš virvagaliais užtaisytos kraitelės traukdama 
kiauras kaip sietas nosines ir kojines. Beje, turėjo ji ir senų pa- 
žįstamų. Nepakenčiamai spiegiant vaikams, be perstojo dardant 
ratams Sen Deni gatve už grotinės skvero tvoros, čia būdavo 
liežuvaujama be galo, be krašto, pasakojamos visokiausios isto- 
rijos apie tiekėjus, bakalėjininkus, mėsininkus, — tai buvo gyvas 

kvartalo laikraštis, prisigėręs nemokių pirkėjų tulžies ir aklo 
skurdžių pavydo. Iš tų nelaimingų moterėlių panelė Sažė susi- 
žinodavo gėdingiausias žmonių paslaptis — visa, kas išsprūsta iš 
blogos šlovės nuomojamų butų, kas plinta iš namsargių juodų 
būstų, — ir piktų liežuvių laidomos nešvankybės it aštrūs pries- 
koniai kurstydavo jos nepasotinamą smalsumą. Be to, kai ji 
sėdėdavo atsigręžusi į Hales, prieš akis jai būdavo visa aikštė 
ir namų sienos, iš trijų pusių žvelgiančios langais, pro kuriuos 
ji stengdavosi prasismelkti bent jau žvilgsniu; mintyse ji laipio- 
davo laiptais iš vieno aukšto į kitą, nelenkdama netgi mansardų 
langučių; spoksodavo į užuolaidas ir vien tik šmėkštelėjus galvai 
tarp nesuvertų langinių gebėdavo sukurti ištisas žmonių tragedi- 
jas; Žodžiu, žiopsodama į namų fasadus, galų gale ji sužinojo 
kiekvieno įnamio gyvenimo istoriją. Ypač domino ją „Barato“ 
restoranas su vynine rūsyje, su dantytu paauksuotu terasos 
stogeliu, po kuriuo vazonuose vešėjo kuplios gėlės, domino ir 
siauras penkių aukštų fasadas, išdabintas pagražais ir išmargintas 
raštais; jai patiko švelniai melsva siena geltonomis kolonomis, 
stela su kriaukle viršūnėje, butaforinė šventykla, nutapyta apsi- 
laupiusio namo pirmajame plane, ir to namo galerija, einanti 
palei pat stogą, apkalta skardos lakštais ir nudažyta aliejiniais 
dažais. Pro nesandariai suvertas sulankstomas raudondryžes lan- 
gines panelė Sažė skaitydavo pasakojimą apie gardžius pusryčius, 
prašmatnias vakarienes, pašėlusius ūžavimus. Ji netgi pati pri- 
kurdavo šį bei tą: girdi, Floranas ir Gavaras šičia puotavęs su 
tomis dviem kekšėmis Mejuden; per desertą dėjesi baisūs da- 
lykai. | 

Tačiau vos tik panelė Sažė paėmė Poliną už rankos, mergytė 
dar labiau įsibliovė. Senmergė nusivedė ją prie skvero vartų, 
bet staiga tarytum persigalvojo. Atsisėdo ant suolo kraščiuko, 
pabandė nuraminti mažylę. 

— Na, liaukis, neverk, nes atiduosiu policininkams... Tuoj 
parvesiu tave namo. Juk mudvi pažįstamos, ar ne? Juk žinai, aš —- 
„gera tetulė“... Na, nusišypsok. 

Bet Poliną smaugė ašaros, ji norėjo namo. Tuomet panelė Sažė 
ėmė ramiai laukti, kada ji pagaliau nustos raudoti. Vargšė mergy- 
tė visa tirtėjo sužvarbusi, suknytė ir kojinės buvo kiaurai per- 
mirkusios; šluostydamasi ašaras nešvariais kumštukais, ji išsiter- 
liojo iki pat ausų. Kai ji truputį apsiramino, senė prabilo iš naujo 
salsvu balseliu: | 

— Juk tavo mamytė gera, ar ne? Ji tave labai myli. 

— Taip, taip — Vis dar skaudama širdimi atsakė Polina. 

— O tėtis irgi geras, nemuša tavęs, nesibara su mamyte?.. 
Apie ką juodu šnekasi, kai vakare eina gulti? 

— Ką aš žinau! Juk aš jau guliu lovytėje. 

— Jie kalba apie tavo dėdę Floraną? 

— Nežinau. 

Panelė Sažė nutaisė rūstų veidą, dėdamasi, kad jau eisianti 
sau. 

— Šit kaip! Vadinasi, tu meluoji... Argi nežinai, kad nevalia 
meluoti?.. Jei dar meluosi, paliksiu tave šičia, ir Mušas tave su- 
žnaibys. | 2 

Mušas, sukiojęsis aplink suolą, įsiterpė ir ryžtingu mažo VyIO 
tonu pareiškė: 

— Eikit jau, juk ji kvaila kaip žąsis, ką ji gali žinoti... O šit 
aš žinau, jog mano bičiuliui Floranui stačiai nosis ištįso, kai 
vakar mama šiaip sau, juokais pasakė, kad galįs ją pabučiuoti, 
jei širdis geidžianti. 

Tačiau Polina persigando, kad būsianti pamesta, ir vėl B 
bliovė. 

— Užsičiaupk, užsičiaupk pagaliau, susna tu! — suurzgė senė, 
niūktelėdama mergytei.— Gerai jau, gerai, niekur aš neisiu, 
nupirksiu tau ledinuką, girdi, ledinuką!.. Ką, tu nemyli dėdės 
Florano? 

— Ne, mamytė sako, kad jis nedoras. 

— Aha! Matai, tavo mamytė kalbėjo apie jį. 

— Vieną vakarą pasiėmiau lovytėn Avuką, aš miegu su 
Avuku... O mamytė ir sako tėčiui: „Tavo brolis pabėgo iš kator- 
gos, o dabar nori, kad mus visus drauge su juo ten nusiųstų“. 

Panelė Sažė tyliai riktelėjo. Pašoko ant kojų visa virpėdama. 
Šviesos spindulys tvieskė jai tiesiai į akis, ir ji tarytum praregė- 
jo. Nutvėrusi Poliną už rankos, nuturseno su mergyte dešrinės 
link, nė žodžio netardama, slapčia šypsodama sučiauptomis lūpo- 
mis ir dygiomis akimis, žibančiomis širdį persmelkusiu džiaugs- 
mu. Mušas stypčiojo iš paskos grožėdamasis purvais apskretu- 
siomis mažės kojinėmis, bet už Pirueto gatvės kampo apdairiai 
dingo iš akių. Liza nežinojo, kur dėtis iš baisaus nerimo. Pama- 
čiusi purvynėj išsivoliojusią dukrelę, ji taip sutriko, jog tik su- 
kiojojąį visas puses, nė neketindama jos prikulti. O senė kalbėjo 
savo įgiliu balseliu: 

— Vis tasai Mušas... Parvedžiau ją namo, juk pati suprantat... 
Užtikau juodu drauge skvere po medžiu. Dievaižin, ką jie ten 
išdarinėjo... Jumis dėta, nenuleisčiau nuo jos akies. Tas mergvai- 
kis visko gali prikrėsti. 

Liza žodžio negalėjo ištarti. Nežinojo, kaip prisiliesti prie 
dukrelės, — tokį pasišlykštėjimą kėlė jai dumblinos kurpaitės, 
išterliotos kojinės, suplėšytas sijonėlis, nešvarios rankos ir vei- 
das. Nešvarumų luobas dengė mėlyno aksomo kaspiną plaukuose, 
auskarus, kryželį. Bet Liza ypač įtūžo pamačiusi žemių pilnas 

kišenes. Ji prisilenkė prie Polinos, iškratė žemes tiesiai ant aslos, 
nekreipdama dėmesio į baltas ir rausvas plyteles. Paskum nusi- 
tempė Poliną, ištarusi tik du žodžius: 

— Eikš, sutre! 

Panelė Sažė, prisidengusi juoda plačiakrašte skrybėlaite, 
ligi valiai prisimėgavo ta scena -ir dabar skuoste nuskuodė sker- 
sai Rambiuto gatvės. Jos mažos kojytės iš džiaugsmo vos lietė 
grindinį; ji lėkė kaip sparnuota, nelyginant vėjo, bučiniais kute- 
nančio skruostus, nešama. Pagaliau ji žino viską! Beveik ištisus 
metus ji degė smalsumu, ir štai dabar Floranas ūmai radosi jos 
valioje. Ji buvo išties laiminga ir netgi išgijo nuo slaptos nega- 
lios: mat panelė Sažė jautė, kad, jeigu neatskleisianti paslapties, 
gaubiančios tą žmogų, tai sudegsianti iš smalsumo kaip ant lėtos 
ugnies. Dabar Halių kvartalas priklausė jai; nė menkiausios spra- 
gos nebuvo jos žiniose: ji galinti papasakoti kiekvienos gatvės, 
kiekvienos krautuvėlės istoriją. Ir, palaimingai dūsaudama, pa- 
nelė Sažė įžengė į vaisių paviljoną. 

— Ei, panele Sažė! — pašaukė ją Sarjetė nuo savo prekysta- 
lio.— Ko jūs taip džiugiai šypsotės pati viena? Gal laimėjot 
loterijoj? 

— Ne, ne... Ak, mergele, jeigu jūs žinotumėt!.. 

Tarp vaisių Sarjetė buvo žavi, kad ir labai nerūpestingai 
apsitaisiusi — tokiai gražuolei tai visai nepavojinga. Garbanėlės 
dryksojo jai ant kaktos it vynuogių kekės. Nuogos rankos, nuo- 
gas kaklas, kiekvienas rausvas nuogo kūno lopinėlis, lyg tam 
tyčia rodomas visiems, dvelkė gaiva nelyginant persikas ar 
vyšnia. Juoko dėlei ji prisikabino prie ausų dvynas trešnes, 
juodąsias trešnes, kurios daužydavosi į skruostus, kai ji pasi- 
lenkdavo skambiai kvatodama. O šitaip linksma Sarjetei buvo 
todėl, kad ji sumanė valgyti serbentus, pasičiupdama juos lūpo- 
mis, visai nesvarbu, kad išsitepė burną, smakrą ir net nosį; lūpos 
jos buvo skaisčiai raudonos, ryškios nuo serbentų sulčių, tarytum 
nudažytos kokiais kvapniais, iš seralio pagrobtais dažais. Jos 
sijonai atsidavė slyvomis. Bet kaip parišta skepetaitė kvepėjo 
braškėmis. 

Ankštoje krautuvėlėje aplink ją buvo prigriozta vaisių ir 
uogų. Užpakaly, lentynose, gulėjo eilėmis išrikiuoti moliūgai: 
karpoti kantalupai, paprastieji moliūgai, lyg aptraukti pilkais 
nėriniais, „beždžionių užpakaliai“ plikais gumbais. Puikūs vaisiai 
vitrinoje, skoningai padabintose kraitelėse, tarytum slapstėsi 
žalumynuose — rodės, apvalūs skruostai, dailūs vaikų veideliai 
kyšo išlindę iš už lapų užuolaidos; ypač traukė akį persikai: 
Montrejo raudonieji plonyte perregima it Šiaurės merginų odele 
ir Pietų persikai, geltoni, tamsūs, lyg įdegusios Provanso mergi- 

nos. Samanose išdėlioti abrikosai švietė gintariniais tonais, kait- 
riais saulėlydžio atšvaitais, teikiančiais tokį šiltą atspalvį brune- 
čių odai toje vietoje ant sprando, kur raitosi švelnūs plaukeliai. 
Vyšnios, visos kaip viena, priminė siaurutes šypsančios kinės 
lūpas; Monmoransi vyšnios — mėsingas storulės lūpas; „angliš- 
kosios“ buvo pailgos, tarytum oresnės išvaizdos; paprastos juo- 
dosios trešnės atrodė lyg bučinių sutraiškytos; margosios, nu- 
taškytos baltais ir rausvais šlakeliais, sakytum šypsojo linksmai 
ir podraug piktai. Obuoliai ir kriaušės kūpsojo nelyginant taisyk- 
lingi architektūros statiniai, sudarydami piramides, giedravo čia 
kaip rausvos jaunutės krūtys, čia kaip aukso spalvos pečiai ir 
klubai — kaip nuoga mergelė, gėdingai prisidengusi paparčiais; 
obuoliai skyrėsi vienas nuo kito odele: raudonpusiai obuoliukai 
kraitelėse, minkštutėliai alyviniai, baltarūbiai ananasiniai, 
kraujo raudonumo kanadietiškieji, kaštoniai, nuberti raudonais 
spuogeliais, šlakuoti baltieji renetai; buvo čia ir įvairiausių rūšių 
kriaušių: baltųjų, angliškųjų, dulių, mesirų Žanų, diušesių,-— 
didelių, pailgų, gulbės kakleliais, apopleksinio sudėjimo, gelto- 
nais arba žaliais pilveliais, vos vos pateptų karminu. Perregimos 
slyvos greta jų atrodė lyg švelnios mažakraujės mergelės: ren- 
klodai — karališkosios slyvos — buvo apėję balsvais pūkeliais 
it paauglio smakras; „mirabelės“ gulėjo išsibarsčiusios lyg paauk- 
suoti rožančiaus karoliukai, pamiršti skrynelėje sykiu su vanilės 
lazdelėmis. Uogos irgi kvepėjo, kvepėjo jaunyste, o ypačiai — 
miško žemuogės, kurios nepalyginamai kvapnesnės už sodo 
žemuoges, atsiduodančias gėlu laistytuvo vandeniu. Su.tuo tyru 
kvapu miešėsi aviečių bukietas. Akiplėšiškai šypsojo raudonieji 
ir juodieji serbentai, riešutai, o sunkios, svaigulio pritvinkusios 
vynuogių kekės svyrojo apsalusios ant pintinės krašto, barsty- 
damos pernelyg karštų saulės glamonių nudegintas uogas. 

Čia, tarytum svaigių aromatų prigėrusiame sode, slinko Sar- 
jetės gyvenimas. Pigios uogos — vyšnios, žemuogės, slyvos,-- 
krūvomis kūpsančios prieš ją plokščiose, popieriais išklotose 
pintinėse, težo, tepė vitrinas sultimis, tirštomis sultimis, garuo- 
jančiomis karštyje. Sarjetei irgi svaigdavo galva tvankiomis 
liepos popietėmis, kai ją siausdavo muskusu trenkiančios gailios 
moliūgų išgaros. Tuomet Sarjetė apgirsdavo, skepetaitė nuslink- 
davo daugiau nei paprastai atidengdama kūną, vos subrendusį 
ir dvelkiantį pavasario gaiva, gundantį lūpas ir masinantį kaip 
geidžiamas grobis. Ir ji pati, ir jos rankos, ir kaklas teikdavo 
vaisiams ir uogoms gyvybingos meilės galios, aksominio moters 
kūno šilumos. Greta jos krautuvės senė, užkietėjusi girtuoklė, 
prekiavo tik raukšlėtais obuoliukais, kriaušėmis, sutežusiomis it 
suvytusios krūtys, lavoniškos spalvos abrikosais su pasišlykštė- 

tinai gelsvu atspalviu — it nukaršusios raganos oda. Tuo tarpu 
Sarjetės vitrina gundydavo neatremiamu apnuogintu goslumu. 
Kiekviena vyšnia masindavo it raudonų josios lūpų pabučiavi- 
mas; šilko švelnumo persikai atrodydavo lyg iškritę iš jos kor- 
sažo; slyvos giedruodavo glotnia odele — ta jos kūno oda, kuri 
buvo smilkiniuose, pasmakrėje, lūpų kampučiuose; serbentų 
gyslelėse raudonuodavo jos kraujo lašeliai. Tos gražios merginos 
aistra persiimdavo ir gyvybės syvų pritvinkę žemės vaisiai, kurių 
meilės giesmė nutrūkdavo lapų guolyje, samanomis išklotų krai- 
telių alkovose. Palyginti su gyvybės kvapsniais, dvelkiančiais 
nuo praimtų pintinių ir nerūpestingai susagstytos Sarjetės suk- 
nelės, gėlių prekyvietė už jos krautuvės kvepėjo blankiai. 

Tą dieną Sarjetė visai apsvaigo nuo mirabelių, kuriomis buvo 
stačiai užverstas paviljonas. Ji puikiai matė, jog panelė Sažė 
turi kokią nepaprastą naujieną, ir visaip bandė ją prašnekinti, 
bet senė tik trypčiojo vietoje iš nekantros ir kalbėjo: 

— Ne, ne, neturiu laiko... Bėgu pas ponią Leker. Ak, ką aš 
sužinojau!.. Ateikit, jei norit. 

Tiesą pasakius, į vaisių paviljoną ji užsuko tik norėdama prisi- 
vilioti Sarjetę. Ir toji neatsispyrė pagundai. Čia pat, supdamasis 
su visa kėde, sėdėjo ponas Žiulis, nusiskutęs ir rausvutis it cheru- 
binas. 

— Pažiūrėk trupučiuką krautuvę, gerai? — tarė jam Sarje- 
tė.— Aš tuojau grįšiu. 

Bet Žiulis atsistojo ir, jai išbėgus iš krautuvės, suriko pavymui 
sodriu boseliu: 

— Na jau ne, mergele! Juk žinai, man reikia mauti... Lauksiu 
aš mat čia tavęs kiaurą valandą kaip aną dieną!.. Be to, nuo tų 
tavo slyvų man galvą įskaudo. 

Ir kuo ramiausiai išėjo susikišęs rankas į kišenes. Krautuvė 
liko tuščia. Panelė Sažė ėjo taip greitai, jog Sarjetė vos spėjo 
pustekiniais. Sviesto paviljone ponios Leker kaimynė pasakė, 
jog toji nusileidusi į rūsį. Sarjetė nulėkė jos kviesti, o senė tuo 
tarpu išsipleikė tarp sūrių. | 

Apačioje, rūsyje, tamsu, nors į akį durk; kad nekiltų gaisras, 
sandėliai palei takus atitverti vienas nuo kito tankiu metaliniu 
tinklu; šleikščiose išgarose, susitvenkusiose po žemais skliautais, 
šen bei ten geltonais šlakais spingsi dujų žibintai. Ponia Leker mu- 
šė sviestą ant vieno iš stalų, išrikiuotų Beržė gatvės pusėje. Pro 
mažus langučius vos ne vos smelkiasi blanki šviesa. Stalai, nuolat 
plaunami čiurkšle iš čiaupų mušančiu vandeniu, baltutėliai, lyg 
nauji. Nusisukusi nuo požeminio vandens siurblio, ponia Leker 
minkė „mišinį“ ąžuoliniame boselyje. Ėmė šalimais gulinčius 
įvairių rūšių sviesto gabalus, dėjo krūvon ir grumdė vieną rūšį 

7. Paryžiaus pilvas 


gerindama kita, — lygiai taip, kaip daroma miešiant vynus. Su- 
linkusi, atkišusi išsišovusias mentes, ligi pečių nuogomis liesomis 
ir gumbuotomis it pagaliai rankomis įnirtingai minkė riebią 
tešlą, kuri tolydžio balo primindama kreidą. Ponia Leker plūdo 
prakaitu ir sunkiai dūsavo sulig kiekvienu judesiu. 

— Tetule, su jumis nori pasišnekėti panelė Sažė,— tarė Sar- 
jetė. 

Ponia Leker atsitiesė, užsismaukė ant galvos kyką sviestuo- 
tomis rankomis, nė kiek nesibaimindama, kad liks dėmių. 

— Jau baigiu, tegu palaukia truputį, — atsakė. 

— Ji nori pasakyti jūms kai ką labai įdomaus. 

— Tuojau, vaikeli. 

Ir vėl sukišo rankas į minkinį. Sviestas dabar siekė alkūnes. 
Iš anksto suminkštintas šiltame vandenyje, jis gėrėsi į sudžiūvu- 
sią it pergamentas odą, kurioje pūpsojo išsivertusios violetinės 
gyslos — ištisas tinklas sutrūkinėjusių venų. Sarjetei pasidarė 
bloga nuo tų šlykščių rankų, pašėliškai grumdančų suminkštėjusį 
minkinį. Bet staiga ji prisiminė savo ankstesnį amatą: juk kitados 
ir ji kišo į sviestą savo žavias rankutes, minkė jį kiauras dienas; 
ko gera, jis atstojo jai migdolų pienelį, tepalą, išsaugojusį odos 
baltumą ir nagų rausvumą; ko gera, tik per sviestą laibi pirštu- 
kai tebėra tokie pat lankstūs. Tad patylėjusi ji prabilo vėl: 

— Nekoks jūsų minkinys, tetule... Labai jau prastų rūšių 
sviestas. 


sit Reikia iškišti visą, kad nė kruopelės neliktų... Yra žmonių, ku- 
rie žiūri pigumo; užtat ir darai jiems pigią prekę... Et, pirkėjams 
šitas sviestas ir šiaip jau per geras. 

Sarjetė tarė sau, kad vargu ar labai jau gardžiai valgytų tetu- 
lės rankomis ruoštą sviestą. Žvilgtelėjo į stiklainiuką, sklidiną 


dažalo. 
-——-Per -šviesus jūsų dažas, — sumurmėjo. 


Tie dažai pilami į "mišinį, kad sviestas būtų gražios geltonos 
spalvos. Prekininkės tariasi tik jos vienos žinančios tų dažų 
paslaptį, nors visiems aišku, jog jie gaminami iš 6rleano sėklų; 
tačiau tiesa ir tai, kad tie“ dažai neretai pakeičiami morkų ar 
medetkų žiedų sultimis. 

— Dar ilgai krapštysitės? — jau netekdama kantrybės, pa- 
klausė Sarjetė, juo labiau kad buvo atpratusi nuo rūsio tvankos.— 
Panelė Sažė, ko gera, jau bus išėjusi... Regis, ji sužinojo kai ką 
labai svarbaus apie dėdę Gavarą. i į 

Ponia Leker išsyk liovėsi minkiusi. Paliko ir minkinį, ir 
dažalą. Netgi rankų nenusišluostė. Priplojo 'nuo galvos smun- 
kantį kyką ir nuėjo laiptais paskui CE nerimastingai klau- 
sinėdama: 

— Manai, ji nelauks? 

Tačiau, pamačiusi panelę Sažė tarp sūrių, ponia Leker nusi- 
ramino — ta nė neketino išeiti. Visos trys moterys susėdo ankš- 
tos krautuvėlės gale. Sukišo galvas ir įniko kuždėtis. Kokias dvi 
minutes panelė Sažė tylėjo; paskum, pamačiusi, jog tetulė su 
seserėčia degte dega smalsumu, prabilo spigiu balseliu: 

— O jūs žinot, kas per paukštis tasai Floranas?.. Tai va, da- 
bar galiu jums pasakyti, iš kur jis atsirado. 

Ir dar akimirką patylėjo kankindama klausytojas, spoksan- 
čias jai tiesiai į burną. 

— Jis pabėgo iš katorgos, — pagaliau sukuždėjo ji šiurpiu 
balsu. 

Aplink jas tvyrojo aštrus sūrių kvapas. Abiejose lentynose 
palei galinę!sieną traukėsi dideliausi gūbriai sviesto; Bretanės 
sviestas netilpo pintinėse; pūpsojo drobėn suvynioti Normandi- 
jos sviesto luitai, panašūs į pilvų etiudus, skulptoriaus apklotus 
šlapiomis marškomis; kiti gabalai, jau pradėti, išrantyti plačiais 
peiliais, priminė smailias uolas, duburių ir sprogymių išraižytas, 
dūlėjančias kalnų viršūnes, blyškaus rudens saulėlydžio nuauk- 
suotas. Po pilkomis gyslelėmis išraizgyto raudono marmuro 
prekystaliu it kreida baltavo pintinės kiaušinių; nedideli sūriai, 
vadinami volėmis, dėžėse su šiaudais sudurti galais, ir Gurnė 
sūriai, plokšti kaip medaliai, gulėjo tamsiu sluoksniu, išmargintu 
žalsvomis dėmėmis. Daugiausia sūrių riogsojo ant prekystalio. 
Ten, greta vieno svaro sviesto luitų, suvyniotų į griežčių lapus, 
kėpsojo didžiulis, tarytum kirviu sukapotas Kantalio sūris; 
toliau gulėjo auksaspalvis Česterio sūris, šveicariškas sūris, pana- 
šus į ratą, nusivožusį nuo kokio barbaro vežimo, apskriti olandiš- 
ki sūriai, panašūs į krauju apkepusias nukapotas galvas,— jie 
tokie kieti kaip kiaušas, todėl ir vadinami kaukolėmis. Parmos 
sūris, atsidūręs tarp kalnų visų tų pieno produktų, savo aštriu 
aromatu papildė kvapų gamą. Trys Bri sūriai, padėti ant apskritų 
lentučių, dvelkė užgesusių mėnulių liūdesiu; du iš jų, jau perdžiū- 
vę, buvo pilnatys, o trečias pusmėnulis, tirpo virsdamas balta 
tyre, kuri telkšojo išsiliejusi klanu, grūmojo išgriauti plonytes 
lenteles, kuriomis buvo bergždžiai mėginama sulaikyti jos spūdį. 
Porsaliū sūrius, panašius į antikinius diskus, ženklino spaudai 
su fabrikanto pavarde. Romantūro sūris sidabrinės folijos aptaisu 
atrodė lyg luitas nugos arba saldus sūrelis, atsitiktinai pakliuvęs 
tarp tų aitraus kvapo, rūgimo apimtų produktų. Rokforo sūriai, 
pavožti po stikliniais gaubtais, irgi stengėsi atrodyti aukšto rango 
didžiūnais: riebūs ir nešvarūs jų veidai buvo išmarginti melsvo- 
mis ir geltonomis gyslelėmis kaip tų turtuolių, kurie, persivalgę 
triufelių, susirgo gėdinga liga; kieti ir pilkšvi ožkos pieno sūre- 

liai, didumo sulig vaiko kumšteliu, gulintys šalia pat padėkle, pri- 
minė akmenukus, kurie rieda paspirti ožio vedlio, kai šis dumia 
bandos priešaky vingiuotais kalnų takais. Toliau gulėjo patys 
dvokiausi sūriai: šleikščiai salsvo kvapo gelsvi mondorai; labai 
stori, dar gaižesni Trua sūriai aplamdytais šonais, atsiduodantys 
rūsio drėgme; kamamberai, trenkiantys sudususia žvėriena; Nef- 
šatelio, Limbūro, Marolio, Ponleveko sūriai, ketvirtainiai ir dvo- 
kiantys, kiekvienas savo ypatingu kvapu tarytum raižia nata 
papildantis lig šleikštulio prisodrintą smarvės melodiją. Buvo ten 
ir raudonai dažytų Livaro sūrių, graužiančių gerklę lyg sieros 
rūgšties garai; ir pagaliau pačiame viršuje gulėjo Olivė sūriai, 
apdėti riešutmedžio lapais, — nelyginant saulėkaitoje yranti mai- 
ta, valstiečių apklota šakomis gale lauko. Sūriai tižo nuo vidur- 
dienio kaitros; pelėsiais apsitraukusi pluta tirpo, tviskėjo visais 
vario raudonio ir žalėsių atspalviais, primindama sėtrijančią 
žaizdą; vėjelis judino po lapais atšokusią Olivė sūrio žievelę, 
ir ji kilsavo lėtai ir sunkiai nelyginant kietai miegančio žmogaus 
krūtinė; gyvybės srautas prasimušė į vieną Livaro sūrį, ir jame 
suvibždėjo kirmėlės. O anyžinis Žeromė, laikomas plonytėje 
dėželėje už svarstyklių, šitaip prasmirdo, jog aplink jį ant raudo- 
no marmuro pilkomis gyslelėmis mėtėsi tuntai negyvų musių. 

Tasai Žeromė dvokė beveik pačioje panelės Sažė panosėje. 
Ji pasistūmėjo su visa kėde, galva atsirėmė į didelius geltono ir 
balto popieriaus lakštus, kabančius ant vinies krautuvėlės kampe. 

— Taip,— pakartojo ji ir išsiviepė šlykštėdamasi, — jis pabė- 
go iš katorgos... Ką gi? Vadinas, Keniu-Gradeliams nėra ko per 
daug keltis į puikybę! 

Tačiau ponia Leker ir Sarjetė aikčiojo iš nuostabos. Negali 
būti! Ką gi jis tokio pridarė, kad pakliuvo katorgon? Ir kas gi 
galėjo pamanyti, jog doringoji ponia Keniu, viso kvartalo pasi- 
didžiavimas, meilužiu galėtų pasirinkti katorgininką! 

— Na jau ne! Čia visai kas kita! — suirzusi sušuko senė.— 
Klausykit... Juk aš gerai žinojau, kad šitą ištįsėlį jau buvau kažin 
kur mačiusi. 

Ir panelė Sažė papasakojo Florano istoriją. Dabar ji prisiminė 
kitados girdėjusi gandą, jog senio Gradelio sūnėnas barikadoje 
nudėjęs šešis žandarus ir už tai buvęs išsiųstas Kajenon; kartą 
netgi ji pati mačiusi Floraną Pirueto gatvėje. Jis ir esąs tasai 
tariamasis pusbrolis. Ir panelė Sažė pratrūko guostis, kad silps- 
tanti jos atmintis, kad ji žuvusi, kad netrukus visiškai nieko 
nebeprisiminsianti. Ji verkė prarastos atminties nelyginant moks- 
lininkas, kuris mato, kaip vėjas neša pro langą jo užrašus — viso 
gyvenimo triūsą. 

— Šešis žandarus! — susižavėjusi sukuždėjo Sarjetė.— Tai 
bent vyras! 

— Ir daugiau žmonių jis nugalabijo, — pridūrė panelė Sažė.— 
Nepatariu jums susitikti su juo vidury nakties. 

— Koks niekšas! — baisėdamasi suvebleno ponia Leker. 

Paviljonan įsismelkė žulsnūs saulės spinduliai, ir dar aitriau 
pasmirdo sūriais. Tą akimirką viršų paėmė Marolio sūris; tvoks- 
telėjo sušutusiu kraiku, gyvulių mėšlu, ir šis dvokas užgožė 
prėską sviesto kvapą. Paskum vėjas, matyt, pasikeitė: trims mo- 
terims nosin dūrė sunkus Limbūro sūrių dusas, gaižus ir ogus lyg 
mirštančiojo alsavimas. 

— Betgi jis tos pamplos Lizos dieveris,— įsiterpė ponia Le- 
ker.— Vadinas... su ja jisai negulėjo... 

Moterys susižvelgė stebėdamosi tokiu bylos posūkiu. Joms 
pašoko apmaudas, jog reikia atsisakyti pirmos versijos. Senmergė 
patraukė pečiais ir neryžtingai tarė: | 

— Didelio čia daikto... nors, tiesą pasakius, tai jau būtų per 
daug... Šiaip ar taip, galvos aš neguldyčiau. 

— Ir, be to, tai jau seni dalykai,— įsikišo Sarjetė.— Juk 
dabar su ja jis neguli, jeigu pati matėt jį su abiem seserimis 
Mejuden. 

— Žinoma, mačiau, kaip dabar kad jus matau, pupyte, — su- 
šuko įsižeidusi panelė Sažė, manydama, jog bičiulės ja netiki. — 
Kas vakarą tupi po jų sijonais... O kas mums rūpi? Tegu sau guli 
su kuo tinkamas, ar ne? Juk mes padorios moterys... O jis tikras 
pašlemėkas! 

— Savaime suprantama, — pritarė abi bičiulės.—- Nevidonas, 
ir tiek! 

Apskritai reikalas pasuko tragiška kryptimi; visos trys nutarė 
tuo tarpu pasigailėti gražiosios Lizos, tikėdamosi, jog Floranas 
neišvengiamai užtrauks ant jos galvos kokią pasibaisėtiną ne- 
gandą. Aišku, jis puoselėjąs niekšiškus kėslus, tokie žmonės 
bėgą iš katorgos, kad paskum galėtų visur ugnį užkurti; be kita 
ko, toksai žmogus galėjęs įsismelkti į Hales tik užsimojęs „iškirs- 
ti kokią likštį . Tuomet pasipylė patys netikėčiausi spėliojimai. 
Abi prekininkės pareiškė, jog įkabinsiančios dar po vieną stiprią 
spyną į sandėlių duris; Sarjetė netgi prisiminė, kad aną savaitę 
kažin kas pavogęs jai krepšį persikų. Tačiau panelė Sažė įvarė 
joms siaubą pareikšdama, jog „raudonieji“ šitaip nesielgią: jiems 
nusispjaut į krepšius persikų; jie telkiąsi į gaujas po du arba tris 
šimtus galvažudžių, kad galėtų visus galabyti ir plėšikauti kiek 
gana. Juk tai politika, o ne šiaip koks menkas niekas, kalbėjo 
panelė Sažė su- išprususio žmogaus pranašumu. Poniai Leker 
pasidarė bloga: ji jau matė liepsnojant -Hales, matė, kaip Floranas 
ir jo bendrai nakčia slepiasi rūsiuose, ruošdamiesi iš ten pulti 
Paryžių. 

— Pala! Dar vieną dalyką prisiminiau! — staiga sušuko pane-. 
lė Sažė.— Juk senis: Gradelis paliko nemažą turtą... Taigi, taigi! 
Ponams Keniu dabar. ne juokai galvoj. 

„Ji stačiai džiūgavo. Radosi nauja tema liežuviams. Dabar visos 
trys įniko narstyti kaulelius „ponams Keniu“, kai tik senmergė 
papasakojo sūdymo lovyje aptikto lobio istoriją, kurią ji žinojo iš 
panagių. Netgi pasakė sumą: aštuoniasdešimt penki tūkstančiai 
frankų, nors nei Liza, nei josios vyras nepatikėjo savo paslapties 
nė gyvai dvasiai. Šiaip ar taip, „ponai Keniu“ neatidavę „tam 
perkarusiam išstypėliui“ jo palikimo dalies. Tai esą matyti iš 
pirmo žvilgsnio: labai jau prastai jis apsirengęs. Beje, gal jis 
nežinąs sūdymo lovio paslapties. Tie žmonės — visi kaip vienas 
vagys. Paskum, sukišusios galvas, jos pakuždomis sutarė, jog 
dabar būsią pavojinga griebti už gerklės gražiąją Lizą, o štai 
„raudonąjį reikią sutrinti į dulkes“, kad neiššvaistytų vargšelio 
pono Gavaro pinigų. 

Paminėjus Gavaro pavardę, stojo tyla. Visos trys nepatikliai 
sužiuro viena į kitą. O kadangi visos žadą užkando, išsyk nosin 
dūrė kamamberas. Kamamberas, atsiduodąs sudususia žvėriena, 
permušė ne tokius aštrius Marolio ir Lembūro sūrių kvapsnius; jo 
išgaros pasklido po visą krautuvę, neprilygstamu puvėsių tvaiku 
užgožė visus kitus smarsus. Tačiau retkarčiais į tą sodrią melodiją 
nelyginant kaimo birbynės spiegimas įsipindavo laibutė Parmos 
sūrio nata, o kartais ir Bri sūriai paremdavo ją slogiu ir blankiu 
atidrėkusių tambūrinų akompanimentu. Paskum pjesės reprizą 
atlikdavo pridusę Livaro sūriai. Ir staiga visa toji simfonija aki- 
mirką nuščiuvo užsibaigdama aukšta anyžinio Žeromė nata, pra- 
tisa it vargonų gausmas. 

— Buvau susitikusi ponią Leons,-- reikšmingai pažvelgusi 
į bičiules, vėl prabilo panelė Sažė. 

Tos iškart sukluso. Ponia Leons buvo namsargė ir gyveno 
Kosonri gatvėje, kaip tik tame name, kur turėjo butą Gavaras. 
Tai senas namas gana atstu nuo gatvės; pirmą aukštą nuomojosi 
citrinų ir apelsinų sandėlio savininkas, ligi pat trečio aukšto 
nudažęs fasadą mėlyna spalva. Ponia Leons tvarkė Gavaro butą, 
saugojo spintų raktus, o kai jis persišaldydavo, girdydavo jį 
liepažiedžių arbata. Namsargė, rūsti moteriškė, peržengusi penk- 
tą dešimtį, kalbėdavo vangiai ir nuobodžiai; kartą ji labai supyko 
ant Gavaro, kai jis pabandė apkabinti ją per liemenį, tačiau kitą 
sykį vis dėlto dėjo jam dėles ant vienos gana intymios kūno 
vietos, kurią virsdamas jis stipriai susimušė. Panelė Sažė kiek- 
vieną trečiadienį vakare užsukdavo į jos būstą gerti kavos, o 
įsikrausčius į tą namą paukščių pirkliui, dar labiau susidraugavo 
su namsarge. Valandų valandas jiedvi šnekėdavo apie Gavarą: 

mat. jos: labai: - mylėjo tą. garbų. žmogų „įr, linkėję: jam laimės. 

„— Taip, susitikau: su ponia Leons,— pakartojo senė.—.Vakar 
mudvi gėrėm kavą... Radau „ją baisiai susikrimtųsią. Pasirodo, 
ponas Gavaras. paskutiniu metu „pareina ; namo ne. anksčiau kaip 
pirmą valandą nakties. Sekmadienį ji nunešė jam sultinio, | nes 
pamačiusi, kad -jis visas persimainęs., | 

-— Eikit jau, ne iš geros širdies šitaip jį slaugo, — darė ponia 
Leker, sunerimusi dėl tokio namsargės rūpestingumo. | 

Panelė Sažė laikė savo pareiga apginti draugę. 

— Nieko panašaus, jūs klystat... Ponia Leons visa galva 
prašoka kitas namsarges. Tai labai padori motėris... To dar be- 
trūko! Jeigu ji būtų norėjusi turėti naudos iš pono Gavaro, jau 
seniai būtų pralobusi. Regis, tenai viskas mėtosi. kur pakliūva... 
Kaip tik apie tai ir noriu su jumiš pasišnekėti. Bet žiūrėkit: šiukštu 
niekam nė žodžio, gerai? Sakau jums kaip paslaptį. | 


"Ponia Leker ir Sarjetė prisiekė visais šentaisiais, kad laiky- 
siančios liežuvį už dantų. Ir ištempė ausis. Tuomet panelė Sažė 
iškilmingai tarė: 

— Tad žinokit, jog paskutiniu metu ponas Gavaras jaučiasi 
kaip nesavas... Nusipirko ginklą, didelį pistoletą, žinot, tokį su 
būgnu. Ponia Leons sako, kad mirštanti iš baimės, (pistoletas 
nuolat gulįs čia ant židinio, čia ant stalo, ir ji nedrįstanti nė dul- 
kių šluostyti... Ir tai dar ne viskas. Jo pinigai... 

— Jopinigai...—- pakartojo ponia Leker, ir žandus jai ūmai 
išpylė raudonis. 

— Tai va, jis nebeturi akcijų, visas išpardavė; dabar jo 
spintoje krūva aukso... 

— Krūva aukso! — susižavėjusi pakartojo Sarjetė. 

— Taip, dideliausia krūva aukso. Visa lentyna užgriozta. 
Stačiai akys raibsta. Ponia Leons pasakojo, kad vieną rytą ponas 
Gavaras prie jos atidaręs spintą ir jai net akys suskaudusios nuo 
aukso spindesio. | 

Vėl :stojo tyla. Visos trys moterys tankiai mirkčioja, lyg 
būtų pamačiusios aukso krūvą. Sarjetė.pirmoji prapliupo juoktis 
ir sukuždėjo: 

— Jeigu dėdė jį man atiduotų, tai gražiai pagyventume mudu 
su Žiuliu!.. Suvis nesikeltume iš patalo, užsisakytume ręstorane 
gardžiausių valgių, kuriuos mums nešiotų į lovą. 

Ponia Leker lyg suąkmenėjo tos žinios pritrėkšta: visas tas 
auksas dabar stovėjo jai prieš akis. Ją smaugte smaugė gobšumas. 
Galop iškėlė liesas sųdžiūvusias rankas sustingusio sviesto pri- 
skretusiomis EEE ir. užsikirsdama suvapėjo skausmingu 
balsų: 

„— Apie tai nėra ko nė galvoti, širdis plyšta per pusę! - 

— Et, niekai! Jei nutiks kokia nelaimė, jums atiteks visas 
tas turtas, — tarė panelė Sažė.— Jumis dėta, aš žiūrėčiau savo 
naudos... Pati suprantat, iš pistoleto nieko gera nebus. Prastus 
patarėjus pasirinko ponas Gavaras. Ne į dora visa tai išeis. 


Jos vėl prisiminė Floraną. Ir dar nuožmiau įniko jį koneveik- 
ti. Paskum blaiviai apsvarstė, kur jį ir Gavarą galėtų nuvesti jų 
pavojingi kėslai. Be jokios abejonės, į labai tolimus kraštus, 
jeigu tik kas pakištų liežuvį. Tuomet visos trys prisiekė, kad jos 
pačios nė žodeliu apie tai niekam neužsimins, ir ne todėl, jog tas 
šunsnukis Floranas vertas kokios pagailos,— ne, stačiai reikia 
žūtbūt apsaugoti garbiojo pono Gavaro gerą vardą. Jos pakilo, ir 
kai panelė Sažė jau žengė į duris, sviestininkė paklausė: 

— Okaip jūs manot, ar, kokiai nelaimei ištikus, galima kliau- 
tis ponia Leons?.. Juk ji. tikriausiai turi spintos raktą? 

— Manot, aš viską galiu žinoti? — atsiliepė senė.— Man 
regis, ji labai sąžininga moteris, bet, šiaip ar taip, kišenėn jos 
nedėčiau, visko pasitaiko... Žodžiu, aš judvi perspėjau, o toliau 
žiūrėkit pačios. 

Jos atsisveikino stovėdamos, sūrių baigiamiesiems akordams 
tvoskiant. Dabar jie traukė vienu kvapu. Tai buvo smarvės kako- 
fonija, kurioje miešėsi sunkus virtų išrūgų — šveicariško ir olan- 
diško sūrių — dvokas ir koktus Olivė aštrumas. Buvo justi Kan- 
talio, Česterio, ožkos pieno sūrių žemas dvozgimas, primenantis 
gaudžią bosų giesmę, o tame fone staigiai it picikato siūbčiojo 
bangomis Nefšatelio, Trua, Mondoro sūrių dvoksmai. Kvapai 
sklaidėsi, maišėsi vieni su kitais, plaukė sūdriais Porsaliū, Lembū- 
ro, Žeromė, Marolio, Livaro, Ponleveko sūrių išgarų gūsiais, 
pamažu kaupėsi galop pratrūkdami galingu smarvės tvokstelė- 
jimu. Visa tai plūdo, tvenkėsi į tokį tankų, virpuliuojantį debesį, 
jog nebuvo justi atskirų kvapų, be perstojo pykino ir siaubingai 
dusino. Ir vis dėlto atrodė, jog taip nepakenčiamai dvokia anaip- 
tol ne sūriai, o ponios Leker ir panelės Sažė šlykščios kalbos. 

— Labai jums dėkoju, — tarė sviestininkė.— Dievaži, jei kada 
nors praturtėsiu, kaip reikiant atsilyginsiu. 

Tačiau senė vis dar mindžikavo vietoje. Paėmė nuo prekysta- 
lio sūrį, vadinamą vole, pavartė rankose, padėjo atgal ant mar- 
muro. Paskum paklausė, kiek ji kainuoja. 

— Man,— pridūrė šypsodama. 

— Jums už dyką, — atsakė ponia Leker.— Imkit kaip dovaną. 

Ir vėl pakartojo: 

— Ak, kad aš praturtėčiau! 

Panelė Sažė pasakė, jog taip kada nors ir atsitiksią. Volė jau 
buvo dingusi jos krepšelyje. Sviestininkė nusileido į rūsį, o sen- 
mergė palydėjo Sarjetę iki krautuvės. Ten jiedvi pašnekėjo apie 

poną Žiulį. Vaisiai aplink gaiviai dvelkė pavasariu. 

— Šičia gardžiau kvepia negu pas jūsų tetulę,— tarė senė.— 
Vos nesusivėmiau jos krautuvėj. Kaip ji ten gali gyventi?.. Šičia 
bent jau malonu, jauku. Šit kodėl jūs, pupyt, tokia rausvutė! 

Sarjetė sujuko. Meilikavimas jai patiko. Paskum ji pardavė 
svarą mMirabelių vienai damai, tikindama, jog tai ne mirabelės, o 
stačiai cukrus. 

— Ir aš mielai nusipirkčiau mirabelių,— suvapėjo panelė 
Sažė damai išėjus, — tik man taip mažai reikia... Juk aš 
vieniša moteris, suprantat?.. 

— Pasiimkit saujelę! — sušuko gražioji juodbruvė.— Nieko 
baisaus, dėl to nenusigyvensiu... Jei pamatysit Žiulį, pasakykit, 
kad ateitų čionai, gerai? Tikriausiai rūko cigarą ant suoliuko po 
dešinei nuo centrinės galerijos. 

Panelė Sažė kaip galima plačiau išskėtė pirštus ir, pasisėmusi 
saują mirabelių, subėrė jas krepšelin, kur jau gulėjo sūris. Pas- 
kum dėjosi išeinanti iš Halių, o iš tikrųjų apsuko jas aplink viena 
iš dengtų galerijų, mintyse bumbėdama, jog vien mirabelėmis 
ir vole soti nebūsianti. Paprastai, pasivaikščiojus po turgų ir 
nepasisekus meilikavimais bei įvairiausiomis paskalomis pa- 
lenkti širdies prekininkėms ir prisipildyti krepšelio, jai tekdavo 
tenkintis atliekomis. Ir panelė Sažė slapčia grįžo prie sviesto 
paviljono. Ten, Beržė gatvės pusėje, už austrių perpirklių kon- 
torų, prekiaujama patiekalų atliekomis. Kiekvieną rytą nedideli 
vežimai su būdomis, iš vidaus apmuštomis skarda, sustoja prie 
restoranų, pasiuntinybių ir ministerijų virtuvių ir surenka valgių 
likučius. Tos ištaršos rūšiuojamos rūsyje. Apie devintą valandą 
ryto ant prekystalių išdėliojamos lėkštės su valgiais, kurių kaina 
svyruoja nuo trijų iki penkių sū; būna ten mėsgalių, kogalvių, 
žuvų galvų ir uodegų, daržovių, dešrų ir net saldžių patiekalų — 
vos apkramtytų pyragaičių ir beveik visiškai sveikų saldainių. 
Prie jų rikiuojasi eilėn badmiriai, smulkūs tarnautojai, perkaru- 
sios moteriškės drebančiomis rankomis; kartais vaikigaliai pra- 
plyšta švilpti, tarp pirkėjų pastebėję kokį perblyškusį šykštuolį, 
iš padilbų dėbčiojantį į šalis, ar kas nors jo nemato. Panelė Sažė 
vogčiomis prisėlino prie krautuvėlės, kurios savininkė išdidžiai 
skelbėsi prekiaujanti išimtinai Tiuilri rūmų atlaikomis. Kartą ji 
netgi pardavė panelei Sažė gabalėlį avienos, tvirtindama, kad jis 
gautas tiesiai iš imperatoriaus lėkštės. Tas gabalėlis avienos, 
senmergės suvalgytas ne be pasididžiavimo, paglostė jos tuštybę. 
Beje, lankydavosi ji čia slapčiomis tik todėl, kad galėtų nesivar- 
žydama vaikščioti po kvartalo prekių sandėlius, kuriuose amžinai 
maišydavosi, bet niekada nieko nepirkdavo. Tokia jau buvo jos 
taktika: susižino viską apie tiekėjus ir tuoj su jais susirieja; pas- 

kum. eina pas kitus, su+tais susipyksta, su anais, susitaiko ir.tuo 
pačių žygiu-apvaikščioja visas Hales; šitaip galiausiai. įsitvirtina 
visose krautuvėse..Galėtum:-pamanyti; jog panelė Sažė superka 
djdeles prekių partijas; iš tiesų ji manėsi dovanėlėmis ir blogiau- 
siu atveju — ištaršomis, kurių nusipirkdavo už „savo pinigus, 
Tą popietę prie.krautuvėlės stovėjo tik aukštas senis ir uostė 

lėkštę su žuvies ir mėsgalių jovalu:. Panelė Sažė taipgi pauostė 
porciją šalto kepsnio. Ji kainavo tris sū. Senmergė nusiderėjo 
iki-dviejų sū. Kepsnys dingo krepšyje. Priėjo daugiau pirkėjų, 
visi kaip.vienas sukišo nosis į. lėkštes. Nuo patiekalų šleikščiai 
tvoskė nešvariais indais ir paplavomis. 

— Užeikit rytoj,— tarė krautuvininkė senei.— Atidėsiu šį 
tą geresnio... Šįvakar Tiuilri rūmuose kviestiniai pietūs. 

Panelė Sažė pažadėjo ateiti, bet apsisukusi pastebėjo Gavarą, 
kuris viską girdėjo ir žiūrėjo į ją įbedęs akis. Senė nukaito, susi- 
gūžė į liesus pečius ir nudūlino šalin dėdamasi, kad jo nepažino. 
Gavaras paėjėjo įkandin traukydamas pečiais ir niurgzdamas, 
jog daugiau nebesistebiąs tos senos raganos gižlumu, „jeigu jinai 
puntanti visokias šlykštybes — išėdas, apžagtas Tiuilri rūmuose". 

Rytojaus dieną po Hales pasklido gandai. Taip ponia Leker ir 
Sarjetė laikėsi priesaikos saugoti paslaptį. Panelė Sažė pasielgė 
be galo apsukriai: davė dingstį abiem bičiulėms platinti kalbas 
apie Floraną, o pati liko nušaly. Iš pradžių buvo pasakojama 
trumpai ir pakuždomis; vėliau radosi įvairios versijos, atskiri 
epizodai ilgėjo, galiausiai gimė legenda, kurioje Floranui teko 
pabaisos vaidmuo. Greneta gatvės barikadoje jis nužudęs dešimt 
žandarų; Prancūzijon sugrįžęs piratų laivu, kuris viską siaubęs 
jūrose; nuo to laiko, kai jis parvykęs į Paryžių, žmonės nuolat 
matą jį bastantis naktimis su įtartinais tipais, — tikriausiai esąs 
gaujos vadeiva. Čia prekininkės duodavo valią vaizduotei, prisi- 
galvodavo šiurpiausių dalykų: tai kontrabandininkų tuntą pačia- 
me vidury Paryžiaus, tai plačiai išsišakojusią piktadarių organi- 
zaciją, rengiančią vagystes Halėse. Keniu-Gradelių labai gailėta, 
bet vis dėlto piktai liežuvauta apie palikimą. Tas palikimas bai- 
siausiai visus jaudrino. Visų nuomone, Floranas grįžęs atsiimti 
savo dalies. Tik buvo neaišku, kodėl vis dar nepasidalyta turtu, 
tad pasklido tokia vėrsija: Floranas laukiąs patogios progos, kad 
galėtų susiglemžti viską. Kurią dieną kaimynai tikrai aptiksią 
Keniu-Gradelių šeimyną išskerstą. Ėjo gandas, jog jau dabar abu 
broliai ir gražuolė Liza riejąsi kaip šunys. 

Kai tos pasakos pasiekė gražiosios Normandės L Elausą: Ji tik 
patraukė pečiais ir susijuokė. 

— Eikit jau, eikit, — tarė.— Jūs nepažįstat Bloiaibi: „Flora- 
nas toks mielas! Jis romus kaip avelė. 

Prieš tai ji buvo ką tik griežtai atstūmusi poną Lebigrą, pasi- 
ryžusį oficialiai prašyti jos rankos. Paskutinius du mėnesius kas 
sekmadienį jis siųsdavo seserims Mejuden butelį likerio. Jį at- 
nešdavo Roza, kaip paprastai nuolanki.ir klusni. Jai visada būda- 
vo liepiama perduoti Normandei linkėjimus arba šiaip kokius 
meilius žodžius, kuriuos ji sąžiningai persakydavo, nėmaž nesi- 
piktindama tokiu keistu pavedimu. Gavęs neigiamą atsaką, ponas 
Lebigras kitą sekmadienį atsiuntė Rozą su dviem buteliais šam- 
pano ir dideliausia puokštę — atseit nepykstąs ir puoselėjąs viltį. 
Roza įteikė visa tai gražiajai žuvininkei ir vienu kvapu padekla- 
mavo tokį smuklininko madrigalą: 

— Ponas Lebigras meldžia jus išgerti į jo sveikatą, itin pa- 
šlijusią dėl jums žinomos priežasties. Jis tikisi, jog vieną labą 
dieną teiksitės jį pagydyti, nes visados esate ir būsite jam tokia 
pat graži ir kvapni kaip štai šita gėlių puokštė. 

Normandė pasijuokė iš tarnaitės, persakiusios jai visa tai 
nušvitusiu veidu. Ir galutinai išmušė ją iš vėžių pridurdama, jog, 
kaip girdėjusi, jos šeimininkas esąs labai reiklus. Ir dar paklausė, 
ar Roza jį labai mylinti, ar jis nešiojąs petnešas ir ar knarkiąs 
naktimis. O paskum liepė neštis atgal ir šampaną, ir puokštę. 


— Pasakykit ponui Lebigrui, kad daugiau čionai jūsų nesiųs- 
tų... Labai jau gera esat, širdele. Mane stačiai siutas ima, kai 
matau, kaip jūs, tokia romutė, einat pasispaudusi butelius po 
pažastimi. O kodėl jums nesubraižius veido savo šeimininkuiė 

— Ką jūs! Juk jis liepia man eiti, — atsakė Roza, sukdama į 
'duris.— Be reikalo užduodat jam širdį... Jis toks gražus vyras! 

Normandę pavergė švelnus Florano charakteris. Kaip ir anks- 
Čiau, ji stebėdavo vakarais Mušo pamokas, sėdėdama prie lempos 
ir svajodama, jog ištekėsianti už to vyriškio, tokio gero vaikams; 
ji prekiausianti žuvų paviljone, o jis užimsiąs aukštą postą Halių 
administracijoje. Bet svajonė blėso susidūrusi su kliūtimi: moky- 
tojas reiškė jai pagarbą, ir tik tiek; jis mandagiai sveikindavosi, 
laikydavosi atstu, nors jai norėdavosi juokauti, leistis mergina- 
mai,— žodžių, mylėti taip, kaip ji mokėjo mylėti. Kaip tik 
Florano spyrimasis tolydžio piršo jai mintį apie vedybas. Ji vaiz- 
davosi tokią ateitį, kuri glostė jos savimeilę. Tačiau Floranas 
gyveno kitame, aukštesniame, nepasiekiamame jai pasaulyje. 
Gal jis ir būtų nusileidęs, jei nebūtų taip prisirišęs prie Mušo; 
be to, jis kratėsi minties turėti meilužę tuose pačiuose namuose, 
kuriuose gyvena jos motina ir sesuo. | 

Normandė labai nustebo išgirdusi savo mylimojo gyvenimo 
istoriją. Jis niekad nė žodžiu nebuvo užsiminęs apie savo praeitį. 
Jinai pabarė jį. Nepaprasti Florano nuotykiai suteikė jos jausmui 
dar daugiau aštrumo. Dabar vakarais jis turėdavo pasakoti visa, 

kas jam buvo nutikę. Normandė drebėdavo iš baimės: o jeigu 
policija jį suseksianti? Tačiau Floranas ją nuramindavo: girdi, 
visa tai buvę labai seniai ir policija dabar neapsikrausianti tokiais 
rūpesčiais. Vieną vakarą jis papasakojo apie moterį, gulėjusią 
Monmartro bulvare kulkų suvarpyta krūtine, apietą damą rausva 
skrybėlaite, kurios krauju jis susitepęs rankas. Jis dažnai apie ją 
galvodavęs ir dabar vis dar galvojąs; tas skaudus prisiminimas 
neduodavęs ramybės mėnesėtomis naktimis Gvijanoje; jis grįžęs 
Prancūzijon puoselėdamas beprotišką svajonę vieną gražią dieną 
susitikti ją gatvėje, nors puikiai menąs, kokiu sunkiu negyvo 
kūno svoriu ji užgulusi jo kojas. O gal vis dėlto ji pagijusi? Kar- 
tais gatvėje jis pajuntąs lyg smūgį krūtinėn tardamasis ją pažinęs. 
Tankiai plakančia širdimi puoląs vytis kiekvieną moterį rausva 
skrybėlaite, kiekvieną moterį su šaliku ant pečių. Jis užsimerkiąs, 
tarytum matąs ją ateinant priešais; bet šalikas nuslystąs, palaidi- 
nukėje išryškėjančios dvi raudonos dėmės, ir moteris pasirodanti 
jam baltutėliu it vaškas veidu, sustingusiomis akimis, skausmin- 
gai iškreiptomis lūpomis. Jau seniai jį kamuoją, kad nežinąs 
jos vardo, kad ji esanti jam tik šešėlis, tik širdį geliantis prisimi- 
nimas. Kai tik jis pagalvojąs apie moterį, prieš akis jam stojanti 
ji, vienintelė, pati mieliausioji, pati skaisčiausioji. Ne kartą jis 
vaizdavęsis, kad galgi ji ieškojusi jo ten, bulvare, kur ją pakirtusi 
kulka, kad galgi ji būtų apdovanojusi jį didžiausia laime gyve- 
nime, jeigu juodu būtų susitikę keliomis sekundėmis anksčiau. 
Ir dabar jis negeidžiąs jokios kitos moters, kitos moterys jam 
kaip ir neegzistuojančios. Kai jis kalbėdavo apie ją, balsas drebė- 
davo taip, jog Normandė įsimylėjusios moters instinktu suprato 
viską ir užsidegė pavydu. 

— Kaip kažin ką,— užširdo ji,— jau geriau nebesusitikit su 
ja. Vargu ar dabar ji tokia graži, kokia buvo. 

Floranas perbalo baisėdamasis žuvininkės sukeltu vaizdiniu. 
Mylimosios paveikslas virto krūva kaulų. Jis negalėjo dovanoti 
Normandei už tokį baisų žiaurumą: nuo tos dienos širdžiai miela 
šilkinė skrybėlaitė iškildavo atminty sykiu su kaukole iššieptais 
dantimis ir tuščiomis akiduobėmis. Kai Normandė bandydavo 
juokauti prisimindama „damą, sugulusią su juo Vivjenės gatvės 
kampe“, jis šiurkščiai ją nutraukdavo, užčiaupdavo beveik plūs- 
tamais žodžiais. 

Tačiau labiausiai sukrėtė gražiąją Normandę kitas atradimas: 
"pasirodo, ji klydo tardamasi, jog paveržia meilužį nuo gražiosios 
Lizos. Tai sumenkino jos pergalę, ir netgi meilė Floranui atvėso 
kokią savaitę. Paguodė ją palikimo istorija. Vadinasi, gražioji 
Liza ne tik besarmatė, bet ir vagilė, pasiglemžusi dieverio turtą, 
veidmainė, šventeiviška mina klaidinanti žmones. Dabar kiek- 


204 


vieną vakarą, Mušui darant pratimus, pokalbis neišvengiamai 
krypdavo apie senio Gradelio lobį. 

— Na ir senis! Ir susigalvok tu man! — kvatodavo žuvinin- 
kė.— Ėmė ir sukišo pinigus į sūdomąjį lovį! Pasūdyti juos norėjo, 
ką4.. Aštuoniasdešimt penki tūkstančiai frankų — gražus pinigas, 
nors jūsų giminės, be abejo, apsimelavo: ko gera, ten buvo dvi- 
gubai, O gal net trigubai daugiau... Tai va, jumis dėta, aš pareika- 
laučiau savo dalies, ir mikliai! 

— Kad man nieko nereikia,— kaip paprastai atsakydavo 
Floranas.— Nė žinoti nežinočiau, kur dėti tuos pinigus. 

Tuomet gražioji Normandė užsiplieksdavo: 

— Klausykit, koks iš jūsų vyras!.. Man jūsų gaila, ir tiek!.. 
Vadinas, jūs nesuprantat, jog giminės tyčiojasi iš jūsų. Toji 
pampla kaišioja jums sudilusius skalbinius, nudryžusius vyro 
durtinius. Aš nenoriu jūsų įžeisti, betgi visi tai mato... Šit mūvite 
kelnes, sučiurusias nuo riebalų, o juk tas dėmes ištisus trejus 
metus visas kvartalas matė ant jūsų brolio sėdynės... Jumis dėta, 
sviesčiau tas išdėvas jiems į akis ir pateikčiau sąskaitą. Jums 
priklauso keturiasdešimt du tūkstančiai penki šimtai frankų, ar 
ne? Tai va, kojos nekelčiau iš namų, ko! negaučiau savo keturias- 
dešimt dviejų tūkstančių penkių šimtų frankų. 

Floranas veltui bandydavo jai išaiškinti, jog brolienė siūliusi 
jam pasiimti savo dalį, jog laikanti atidėjusi tuos pinigus, bet 
jis pats jų nenorįs. Floranas leisdavosi į menkiausias smulkmenas, 
stengdavosi įtikinti ją, kad giminės — sąžiningi žmonės. 

— Vagie, kepurė dega! — kandžiai atsiliepdavo ji apie dešri- 
ninkę ir jos vyrą.— Kas jau kas, 0 aš žinau, kokie jie sąžiningi. 
Toji pampla kasryt dailiai sulanksto savo sąžinę ir pasideda į 
veidrodinę spintą, kad nesusiteptų per dieną... Man tikrai jūsų 
gaila, vargšeli. Bet užtat, matyt, kaip malonu jai vedžioti jus už 
nosies! Jūsų protelis kaip penkiamečio vaiko... Kada nors ji 
įbruks tuos pinigus jums kišenėn, o paskum išvilios visus iki 
paskutinio sū. Anokia čia gudrybė! Norit, aš pati nueisiu pas juos 
ir pareikalausiu jūsų labo? Pažiūrėsim, kas bus. Bus juokelių iki 
kelių, galvą dedu. Aš tai jau išgraužčiau jūsų pinigėlius, antraip 
viską ten išdaužyčiau, garbės žodis! 

— Ne, ne, jums ten nedera eiti, — pasiskubindavo užbėgti jai 
už akių išgąsdintas Floranas.— Aš pažiūrėsiu, gal netrukus man 
tikrai prireiks pinigų. 

Normandė juo netikėdavo, gūžčiodavo pečiais ir veik negir- 
dimai sakydavo, kad jis minkštakūnis, ir tiek. Ji stengdavosi 
žūtbūt nuteikti Floraną prieš Keniu-Gradelius, naudodamasi 
visais savo ginklais — pykčiu, pašaipa, švelnumu. Vėliau ji 
susiviliojo kita mintimi: kai tik ištekėsianti už Florano, pati 

apskaldysianti žandus gražiajai Lizai, jeigu toji neatiduosianti 
palikimo. Vakarais, gulėdama lovoje atviromis akimis, gražioji 
Normandė svajodavo, kaip įeisianti dešrinėn, atsisėsianti vidury 
krautuvės pačiu prekybos karštymečiu ir sukelsianti Lizai siau- 
bingą sceną. Galų gale gražioji Normandė taip susižavėjo tuo 
sumanymu pažeminti varžovę, taip juo susigundė, jog buvo 
pasiryžusi ištekėti už Florano vien dėl to, kad tik galėtų pareika- 
lauti senio Gradelio palikimo dalies — keturiasdešimt dviejų 
tūkstančių penkių šimtų frankų. 

Įtūžusi, jog duktė atstūmė poną Lebigrą, močiutė Mejuden 
paleido gerklę, kad Liza išprotėjusi, kad „tasai perkaręs išstypė- 
lis“ kažin kuo ją apdavęs. Išgirdusi apie Kajeną, senė stačiai 
pasiuto, išvadino Floraną katorgininku, galvažudžiu, pasakė, jog 
nebesistebinti jo liesumu — girdi, ir perdžiūvęs nuo niekšybių. 
Ne kas kitas kaip ji skleidė kvartale pačius šiurpiausius gandus 
apie Floraną. Tačiau namie tvardydavosi, bambėdavo panosėje, 
o Floranui pasirodžius demonstratyviai užrakindavo stalčių su 
sidabru. Kartą, susiriejusi su vyriausiąja dukterimi, suriko: 


— Be galo nebus galo! Juk jis, tas pašlemėkas, tave kursto 
prieš mane, ar ne? Nevesk manęs iš kantrybės, o tai eisiu į pre- 
fektūrą ir jį įduosiu, kaip Dievą myliu! 

— Įduosit jį? — pakartojo Normandė, virpėdama ir gniauž- 
dama kumščius.— Nedrįskit daryti tokios niekšybės... Ak, jei 
nebūtumėt mano motina... 

Klerė, mačiusi visą tą sceną, pratrūko isteriškai kvatoti. Jau 
kuris laikas ji vaikščiojo perblyškusi, paraudusiomis nuo ašarų 
akimis, dar niūresnė ir aikštingesnė nei paprastai. 

— O ką? — suriko ji Lizai.— Gal primuštum ją?.. Gal primuš- 
tum ir mane, savo seserį? Žinok, aš jau apsisprendžiau. Viską 
padarysiu, kad čia jo nė kvapo nebūtų! Pati nueisiu į prefektūrą, 
kad mamai nereiktų vaikščioti. 

Dusdama iš pykčio, Normandė svaidė grasinimus, ir Klerė 
pridūrė: 

— O manęs mušti tau neprireiks... Grįždama atgal, šoksiu 
nuo tilto į upę. 

Didelės ašaros ritosi jai iš akių. Smarkiai trinktelėjusi duri- 
mis, ji pabėgo į savo kambarį. Močiutė Mejuden daugiau nebe- 
grasino įduoti Floraną. Tačiau Mušas papasakojo motinai, kad 
užeinąs močiutę kuždantis su ponu Lebigru visose kvartalo pa- 
kampėse. 

Dabar gražiosios Normandės ir gražiosios Lizos karo veiksmai 
įgavo ne tokį atvirą ir daug pavojingesnį pobūdį. Kai po pietų 
virš dešrinės lango išsiskleisdavo pilkas rausvadryžis kiltinis 
stogelis, žuvininkė pratrūkdavo šaukti, jog toji pampla bijo, 

todėl ir slapstosi. Normandė siusdavo ir tada, kai Liza užtrauk- 
davo vitrinos užuolaidą, kurioje buvo nupieštas paveikslas: me- 
džiotojų pusryčiai laukymės vidury; vyrai juodais frakais ir 
dekoltuotos damos, išsitiesę geltonoje žolėje, valgo raudoną 
apkepą, tokį pat didelį kaip jie patys. Savaime aišku, Liza nieko 
nebijojo. Kai tik saulė nusigręždavo, ji vėl atitraukdavo užuolai- 
dą ir, ramiai sau megzdama, spoksodavo nuo prekystalio į plata- 
nais apsodintus šaligatvius priešais Hales, kur pulkai vaikigalių 
knaisiodavo žemę aplink medžius po grotinėmis plokštėmis; ant 
suolų nešikai rūkydavo pypkes; abiejuose šaligatvio galuose 
stovėjo skelbimų stulpai, apklijuoti žaliais, geltonais, raudonais, 
mėlynais teatro afišų ketvirtainiais, tarytum arlekinai margais 
drabužiais, pasiūtais iš įvairiaspalvių skiaučių. Ji akylai stebė- 
davo gražiąją Normandę dėdamasi, jog Žžiopso į pravažiuojančius 
ekipažus. Kartais ji tyčia persisverdavo per prekystalį, lyg žvilgs- 
niu lydėdatna iki stotelės šv. Eustachijaus sankryžoje omnibusą, 
važinėjantį tarp Bastilijos ir Vagramo aikštės; iš tikrųjų stengda- 
vosi geriau įsižiūrėti į žuvininkę, kuri, keršydama už užuolaidą, 
dideliais pilko vyniojamojo popieriaus lakštais apklodavo prekes 
ir užsidengdavo galvą, tarytum gindamasi nuo vakaro saulės 
spindulių. Tačiau dabar pranašesnė buvo gražioji Liza. Laukdama 
lemiamo smūgio, ji išsaugodavo visišką ramybę, tuo tarpu var-. 
žovė, kad ir kaip stengdavosi išlaikyti fasoną, negalėdavo susi- 
valdyti nepadariusi kokio itin įžūlaus akibrokšto, kurio vėliau 
pati gajlėdavosi. Normandė iš kailio nerdavosi, kad tik galėtų 
pasirodyti „oria dama“. Labiausiai ji kentėdavo girdėdama garbs- 
tant varžovės gražias manieras. Močiutė Mejuden. pastebėjo 
dukters silpnybę. Todėl žinodavo, kaip ją labiausiai įskaudinti. 
„— Mačiau ponią Keniu dešrinės tarpdury,— kartais sakydavo 
senė vakare.— Stebiuosi, kaip ta moteris sugeba prisižiūrėti! 
Ir valyva, ir atrodo kaip tikra damal.. Šiaip sakysi ar taip, o. 
krautuvė daro savo. Krautuvėj moteris norom nenorom turi būti 
pasitempusi, oriai laikytis. | 
Tai būdavo slapta užuomina į pono Lebigro piršimąsi. Gražio- 
ji Normandė neatsiliepdavo, bet akimirką susimąstydavo. Minty- 
se įsivaizduodavo save stovint už prekystalio vyninėj, Pirueto 
gatvės kampe: štai kur ji jaustųsi lygi 'su gražiąja Liza. Tai buvo 
pirmasis šalto vėjo gūsis, kiek atvėsinęs josios meilę Floranui. 
„Tiesą pasakius, gint: Floraną darėsi nepaprastai sunku. Prieš 
jį stojo visas kvartalas. Atrodė, kiekvienam rūpi žūtbūtinai jį 
sunaikinti. Dabar Halėse vieni dievažijosi, kad jis parsidavęs 
policijai, kiti tvirtino matę, kaip jis bandęs pieno produktų rūsyje 
perplėšti metalinį tinklą ir įmesti į sandėlius uždegtus degtukus. 
Siūbtelėjo šmeižtų banga, įžeidimų srautas, kuris tolydžio didėjo, 

nors niekas nebūtų galėjęs nurodyti jų šaltinio. Paskutinis su- 
kilo jūros gėrybių paviljonas. Žuvininkės mėgo Floraną už gerą 
širdį. Kurį laiką jį gynė, bet vėliau, kurstomos prekininkių iš 
pieno produktų ir vaisių paviljonų, pasidavė. Tuomet išpampę 
pilvai ir neapglėbiamos krūtinės iš naujo puolė kovon prieš 
sudžiūvėlį. Ir vėl jį apgulė sijonai, korsažuose netelpančios krū- 
tys įniko nirtulingai liumpsėti aplink jo smailus pečius. Tačiau 
jis nieko nematė, veržėsi tiesiai į užsibrėžtą tikslą, įsikalęs vie- 
nintelę mintį į galvą. 

Dabar visose pakampėse, kur tik šėlo įsisiautėjusi pagieža, 
šmėkščiojo juoda panelės Sažė skrybėlaitė. Jos mažas blyškus 
veidelis tarytum pasidaugino. Ji prisiekė žiauriai atkeršyti nepa- 
kenčiamam būreliui, susirenkančiam kas vakarą pono Lebigro 
vyninėje už stiklinės pertvaros. Jos įsitikinimu, ne kas kitas kaip 
tie žmonės paskleidė atliekų istoriją. Iš tikrųjų Gavaras vieną 
vakarą papasakojo, kad „ta sena karvė“ juos sekanti, be to, ji 
ėdanti visokiausias šlykštynes — bonapartistų klikos ištaršas. 
Klemansė ko nesusivėmė. Robinas skubiai nurijo gurkšnį alaus,. 
lyg norėdamas prasiplauti gerklę. O paukštienos prekijas vis 
kartojo: 

— Sprogsta išėdas, apžagtas Tiuilri rūmuose! 

Jis kalbėjo šlykštėdamasis. Mėsgaliai, išgriebti iš imperato- 
riaus lėkštės, jo akimis žiūrint, buvo nenusakoma bjaurastis, 
atmata, virtusi politiniu simboliu, to pūvančio režimo kiaulysčių 
likučiai. Nuo tos dienos pono Lebigro vyninėj panelė Sažė imta 
dygėtis kaip kokia dergėtuve, mėšlo krūva žmogaus pavidalu, 
atgrasia būtybe, mintančia tokia dvėsena, kokios netgi šunys, ir 
tie į dantis nebūtų ėmę. Klemansė ir Gavaras atliekų istoriją iš- 
nešiojo po Hales, todėl labai pašlijo senmergės santykiai su preki- 
ninkėmis. Kai ji įnikdavo derėtis ir pliaukšti nieko nepirkdama, 
tos pasiųsdavo ją pas atliekų pardavėjas. Šitaip ji nustojo žinių 
šaltinio. Kartais netgi nenumanydavo, kas dedasi kvartale. Ji 
stačiai verkė iš pasiutimo. Šit kodėl vieną dieną tiesiai išdrožė 
Sarjetei ir poniai Leker: 

— Baigta, širdelės, jums nėra ko manęs siundyti... Ir šiaip 
sudorosiu tą jūsų Gavarą kaip šiltą vilną. 

Tiedvi truputį sutriko, bet nepasakė nė žodžio prieš. Beje, 
rytojaus dieną panelė Sažė, kiek atvėsusi, vėl pradėjo graudentis 
dėl vargšelio pono Gavaro, klausančio tokių netikusių patari- 
mų,— dievaž jis pats sau duobę kasąs! 

Gavaras iš tikrųjų nėmaž nesisaugojo. Kai tik būrelis ėmė 
kalbėti apie sąmokslą, jis pradėjo nešiotis kišenėje revolverį, 
šitaip išgąsdinusį jo namsargę ponią Leons. Tai buvo gramozdiš- 
kas revolveris, kurį, nutaisęs nepaprastai mįslingą miną, jis nusi- 


208 


pirko pas geriausią Paryžiaus ginklininką. Rytojaus dieną Gava- 
ras jau rodė savo pirkinį visoms paukštienos paviljono moterims 
nelyginant moksleivis, slepiąs savo suole uždraustą romaną. Re- 
volverio tūta kyšojo Gavarui iš kišenės; jis stengėsi patraukti 
visų dėmesį ir, merkdamas akį, tolydžio žvilgčiojo į ginklą, 
kalbėjo užuominomis; tai buvo tikra komedija, vaidinama žmo- 
gaus, kuris apsimeta, kad jam baisu. Pistoletas teikė Gavarui 
nepaprasto svorio; dėl to ginklo pirklys buvo galutinai priskirtas 
prie pačių pavojingiausių žmonių. Kartais savo krautuvėje jisai 
sutikdavo išsitraukti ginklą iš kišenės ir parodyti dviem arba 
trims moteriškėms. Paprašydavo jas atsistoti jam už nugaros ir 
šitaip, pasak jo, užtverti savo sijonais nuo pašalinių akių. Tuomet 
atlauždavo gaiduką, pasukiodavo būgną, nusitaikydavo į žąsį 
arba antį, kabančią virš prekystalio. Lig soties pasimėgavęs mo- 
terų išgąsčiu, galop nuramindavo jas: pistoletas neužtaisytas. 
Nešiodavosi jis taipgi šovinių dėželę, kurią atvoždavo be galo 
atsargiai. Kai moterys pakilodavo rankose šovinius, sumesda- 
mos, kiek jie galėtų sverti, Gavaras pagaliau suslėpdavo savo 
arsenalą. Ir susidėjęs rankas ant krūtinės, švytinčiu veidu pos- 
tringaudavo valandų valandas. 


“ — Menkas tasai vyras, kuris neturi štai tokio daikčiuko,— 
puikaudamas kalbėdavo jis.— Dabar man nusispjaut į policinin- 
kus... Sekmadienį su bičiuliu buvom nuėję Sen Deni lygumon 
pašaudyti iš pistoleto. Pačios suprantat, ne kiekvienam gali pasa- 
kyti, kad turi tokį žaisliuką... Ek, pupytės, kaip mes pylėm į medį! 
Pykšt pokšt,— ir nė karto neprašovėm pro šalį... Palaukit! Ateis 
laikas, ir jūs išgirsit apie mano Anatolį. 

Anatoliu jis vadino revolverį. Gavaro pastangos nenuėjo 
veltui: po savaitės visas paviljonas jau kalbėjo apie pistoletą 
ir šovinius. Beje, ir draugystė su Floranu nepridėjo jam garbės. 
Tiesa, jis buvo pernelyg turtingas, pernelyg nusipenėjęs, kad ir 
jo būtų galima lygiai taip neapkęsti kaip Florano. Šiaip ar taip, 
jis neteko apsukrių žmonių pagarbos, o bailiuosius netgi įgąsdino. 
Bet jis tik džiaugėsi savo laimėjimais. 

— Neatsargu nešiotis ginklą, — sakydavo panelė Sažė.— 
Tatai jam neišeis į sveikatą! 

Pas poną Lebigrą Gavaras pasirodydavo nugalėtojo išvaizda. 
Nustojęs maitintis pas Keniu, Floranas tarytum apsigyveno atski- 
rajame kabinete už stiklinės pertvaros. Ten jis pusryčiaudavo, 
pietaudavo, ateidavo bet kuriuo metu, norėdamas pabūti vienas. 
Vyninės kambarėlis tapo jam lyg butas, lyg darbo kabinetas, — 
ten mėtydavosi kur pakliūva jo seni durtiniai, knygos, popieriai. 
Ponas Lebigras pakančiai žiūrėjo į tą invaziją; netgi išnešė vieną 
stalą iš ankšto kabineto ir pastatė minkštasuolį, kad prireikus 

"Floranas galėtų ir pernakvoti. Kai Floranas kartais pajusdavo lyg 

ir sąžinės priekaištus, šeimininkas prašydavo nė kiek nesivaržyti 
ir Žiūrėti į vyninę kaip į savo namus. Logras taipgi reikšdavo 
Floranui kuo geriausius jausmus. Skelbėsi esąs jo „leitenantas“. 
Kur buvęs nebuvęs, informuodavo apie „įvykių eigą“, duodavo 
ataskaitą apie kiekvieną savo žygį, pranešdavo naujų šalininkų 
pavardes. Logras prisiėmė organizatoriaus vaidmenį; jis laikė 
savo pareiga suvesti žmones, steigti skyrius, — žodžiu, akutė 
po akutės megzti tą platų tinklą, kuris, vos davus ženklą, apraiz- 
gysiąs visą Paryžių. Floranas, kaip ir anksčiau, buvo sąmokslo 
protas ir dvasia. Beje, nors kuprys pažiūrėti ir plėšėsi iš paskuti- 
niųjų, kokių apčiuopiamų rezultatų jo darbas nedavė; jis mušda- 
vosi į krūtinę tvirtindamas, jog kiekviename Paryžiaus kvartale 
turįs užmezgęs ryšį su dviem arba trim būreliais žmonių, tokių 
pat patikimų kaip ir pono Lebigro vyninės grupė, tačiau kol kas 
nebuvo pateikęs jokių tikslių duomenų, tik minėdavo negirdė- 
tas pavardes, pasakodavo apie savo begalinius žygius ir entųziaz- 
mo pagautas minias. Iš jo pranešimų būdavo aišku tik viena — 
rankos paspaudimų būta nemaža: toks ir toks, kurį jis puikiai 
pažįstąs, spūstelėjęs jam ranką ir pasakęs: „Visada su tavim“; 
Gro-Kaju gatvėje augalotas žaliūkas, iš kurio išeitų puikus sky- 
riaus vadas, taip kratęs jam ranką, jog vos neišsukęs; Popenkūro 
gatvėje puolęs jo glėbesčiuoti visas pulkas darbininkų. Patikėjus 
Logru, buvo galima manyti, jog jam vieni juokai sutelkti šimtą 
tūkstančių vyrų. Kai jis, pažiūrėti nusivaręs nuo kojų, griūdavo 
ant minkštasuolio ir kaskart vis naujaip imdavo sekti senas pasa- 
kas, Floranas užsirašinėdavo kiekvieną jo žodį, tikėdamas, kad 
Logras tesės savo pažadus. Netrukus sąmokslas tapo kūnu: užra- 
šai Florano. kišenėje virto tikrove, o Logro žinios — neginčija- 
mais duomenimis, kuriais rėmėsi Florano kuriamas planas; reikė- 
jo tik sulaukti patogios progos. Karštai skeryčiodamasis, kuprys 
tvirtino, jog viskas eisią kaip iš pypkės. 


Tuo metu Floranas buvo laimingas kaip niekad. Jis nejautė 
žemės po kojomis, įkvėptas sparnuotos svajonės pagaliau atsi- 
teisti už visas jo regėtas žmonijos kančias. Jis buvo naivus kaip 
vaikas ir patiklus kaip didvyris. Jei Logras būtų pareiškęs, jog 
pati Laisvės dvasia nusileisianti nuo Liepos kolonos ir stosianti 
sąmokslininkų priešaky, jis nė kiek nebūtų nustebęs. Vakarais 
pono Lebigro vyninėje jis išliedavo širdį, apie būsimą mūšį kal- 
bėdavo kaip apie šventę, į kurią būsią pakviesti visi dori žmonės. 
Bet kai sužavėtas Gavaras imdavo žaisti savo pistoletu, Šarvė 
dar labiau sugiždavo ir, traukydamas pečiais, kandžiai kikendavo. 
Matydamas, jog varžovas laikosi kaip sąmokslo vadas,. Šarvė 
tūždavo, netekdavo noro prasidėti su politika. Vieną vakarą, 

atėjęs anksčiau nei paprastai, kai atskirajame kabinete buvo tik 
Logras ir ponas Lebigras, jis davė valią jausmams. 

— Tas žmogėnas nė bū, nė bė nenuraukia apie politiką, — 
tarė.— Verčiau eitų jis mergelių pansionan mokyti dailyraščio!.. 
Jei toksai žmogus, prisikimšęs galvą svaičiojimų apie visuomenės 
pertvarką, paimtų viršų, būtų tikra bėda: užsodintų mums ant 
sprando savo prakeiktus darbininkus. Štai čia jo silpnybė! Mūsų 
laikais nebėra vietos visokiems verksniams, žmonijos meilės 
sklidiniems poetams, žmonėms, kurie, kraujo lašą pamatę, puola 
vienas kitam į glėbį... Bet jis nepaims viršaus. Paklius į kalėjimą, 
ir baigta. 

Logras ir smuklininkas nė nemirktelėjo. Leido Šarvė išsikal- 
bėti ligi galo. 

— Jau seniai jis būtų sėdęs kalėjiman, jei būtų buvęs toks 
pavojingas, koks dedasi,— varė jis toliau.— Juk matot, kaip 
jis pučiasi, kad pabėgo iš Kajenos... Gaila žmogaus, ir tiek. Sit 
ką jums sakau: policija jau pačią pirmąją dieną žinojo, kad jis 
Paryžiuje. Jeigu jinai paliko jį ramybėj, vadinas, jai nusispjaut 
1 JI 

Logro veidu perbėgo virpulys. 

— Antai mane jau penkiolika metų seka, — kiek didžiuoda- 
masis vėl prašneko ebertistas.— Bet aš juk nestūgauju apie tai 
kiek gerklė neša... Į šitą košę, kurią jis bando užvirti, aš tikrai 
nesivelsiu. Nenoriu, kad mane nutvertų kaip paskutinį kvailį... 
Gal jo pėdomis jau sekioja dešimt šnipų ir griebs jį už pakarpos, 
kai tik prefektūrai prireiks... | 

— Klausykit, ką jūs čia šnekat?ė — sušuko ponas Lebigras, 
paprastai nė žodelio neįterpdavęs. 

Jis buvo išblyškęs ir žvilgčiojo į Logrą, kupra neramiai zuli- 
nantį stiklinę pertvarą. 

— Tušti spėliojimai, ir tiek, — sumurmėjo kuprys. 

— Tebūnie spėliojimai, jeigu jau taip norit, — atsakė Šarvė.— 
Kas jau kas, o aš žinau, kaip tai daroma... Šiaip ar taip, policijai 
pats į nagus nelįsiu. O jūs darykit kaip išmanot; bet jei manęs 
paklausytumėt, ypač jūs, pone Lebigrai, jūs nerizikuotumėt savo 
vynine. Žiūrėkit, kad valdžia jos neuždarytų! 
dėti tokias kalbas: matyt, buvo Užsibrėžes tikslą įbauginti tuodu 
vyrus ir šitaip atstumti juos nuo Florano. Bet juodu visada laiky- 
davosi kuo ramiausiai ir taip pasitikėjo Floranu, jog Šarvė labai 
stebėjosi. Šiaip ar taip, jis gana pastoviai kas vakarą lankydavosi 
pas poną Lebigrą drauge su Klemanse. Ta aukšta juodaplaukė mo- 
teris jau nebetarnavo žuvų aukcione. Ponas Manuri ją atleido iš 
darbo. 

— Visi tie komisionieriai — tikri pašlemėkai,-- niurgzdavo 
Logras. 

Atsirėmusi į stiklinę pertvarą, Klemansė sukiodavo cigaretę 
ilgais laibais pirštais ir kaip paprastai pabrėždama kiekvieną 
skiemenį atsakydavo skambiu balsu: 

— Et, kariaujama pagal visas taisykles... Juk mudviejų poli- 
tinės pažiūros skirtingos, ar ne? Tasai Manuri tik žiūri, kaip 
jam kapšą prisikimšti, todėl imperatoriui pasirengęs batus lai- 
žyti. Jeigu aš turėčiau savo kontorą, jis pas mane irgi nė dienos 
neišsilaikytų. 

Tiesą pasakius, visa bėda buvo ta, jog Klemansė turėjo labai 
savotišką humoro jausmą ir vieną dieną sugalvojo tokį pokštą: 
visose kainų lentelėse, kurios paprastai statomos prie atitinkamų 
prekių — plekšnių, rajų, skumbrių,— įrašė garsiausių rūmų damų 
ir ponų pavardes. Ponas Manuri pasibaisėjo pamatęs, jog aukšti 
pareigūnai virto įvairių rūšių žuvimis, o grafienės ir baronienės 
parduodamos iš varžytynių po trisdešimt sū. Prisimindamas tai, 
Gavaras ligi šiol negalėdavo tverti juoku. 

— Nieko tokio,— sakydavo jis, plekšnodamas Klemansei 
per petį. — Bet užtat jūs tikras vyras! 

Klemansė sugalvojo naują būdą ruošti grogą. Iš pradžių ji 
pripildavo stiklinę karšto vandens, paskum, pasaldinusi jį, var- 
vindavo romą ant plūduriuojančio citrinos griežinėlio, kad nė 
lašo nenutikštų į vandenį, tada padegdavo romą ir iš lėto rūky- 
dama cigaretę žiūrėdavo į aukštą liepsnelę, kuri žaliais atšvaitais 
nutvieksdavo jos susikaupusį veidą. Tačiau netekusi darbo, ji 
negalėjo leisti sau tokio brangaus malonumo. Kartais Šarvė, 
pretenzingai šypsodamas, primindavo jai, jog dabar ji nebe tur- 
tuolė. Klemansė manėsi prancūzų kalbos pamoka, kurią duodavo 
anksti rytą Miromenilio gatvės gale gyvenančiai jaunai damai, 
slapčia nuo visų, netgi nuo kambarinės, gilinančiai savo žinias. 
Taigi dabar .vakarais Klemansė užsisakydavo tik bokalą alaus. 
Beje, siurbčiodavo jį filosofiškai ramiai. 

Vakarai atskirajame kabinete būdavo jau nebe tokie triukš- 
mingi. Šarvė ūmai nutildavo ir perblykšdavo iš apmaudo, kai visi 
nusisukdavo nuo jo ir sutelkdavo dėmesį į varžovą. Pagalvojus, 
kad, prieš atsirandant Floranui, čia viešpatavo jis, kad jis buvo 
būrelio diktatorius, širdį imdavo tarytum vėžys graužti. Šarvė 
jautėsi lyg nuverstas karalius; čionai ateidavo nelyginant gimti- 
nės ilgesio genamas, nes tas ankštas kampelis priminė palaimin- 
gas valandas, kai jis tironiškai valdė Gavarą ir Robiną; net Logro 
kupra tuomet jam priklausė, taipgi raumeningos Aleksandro 
rankos ir rūškanas Lakajo veidas; taipgi palauždavo juos vienu 
žodžiu, įkaldavo jiems galvon savo pažiūras, savo karaliaus 

skeptru dailindavo jiems šonus. O dabar Šarvė nepakenčiamai 
kamavosi, galop nustojo net kalbėti: sėdėdavo susikūprinęs ir 
niekinamai švilpaudavo, nesiteikdamas triuškinti visų tų jam gir- 
dint paistomų nesąmonių. Ypač jį siutino tai, kad buvo atstumtas 
palengva, jam pačiam nepastebint. Jis niekaip negalėjo suprasti, 
kaip Floranas sugebėjo paimti viršų. Dažnai keletą valandų klau- 
sydavo jo romaus, liūdnoko balso, o išeidamas sakydavo: 

— Tasai vyras — stačiai kunigėlis, ir tiek. Tik sutanos jam 
trūksta. | 

Visi kiti, atrodė, gerte geria kiekvieną Florano žodį. Tuo tarpu 
Šarvė, matydamas, jog visi kabyklos vąšai apkarstyti Florano 
drabužiais, dėdavosi, kad nebežino, kur jam kabinti skrybėlę: ko 
gera, dar susitepsianti! Nustumdavo popierius, kuriais būdavo 
apskleisti visi baldai, sakydamas, jog dabar, kai kabinetan įsi- 
kraustė „tasai ponas“, čia jau nebegali jaustis kaip namie. Jis net 
pasiskundė ponui Lebigrui ir pasiteiravo, kam priklausąs kabine- 
tas: vienam klientui ar visam būreliui. Toks įsibrovimas į jo 
valdas Šarvė buvo galutinis smūgis. Žmonės — paprasčiausi gal- 
vijai, sakydavo jis sau. Jis atvirai niekindavo visą žmoniją, maty- 
damas, kaip Logras ir ponas Lebigras ryte ryja akimis Floraną. 
Gavaras siutino jį su savo revolveriu. Iš visos kompanijos protin- 
giausias Šarvė atrodė Robinas, kuris visados tylėdavo, tarytum 
slėpdamasis už alaus bokalo: jis tikriausiai žino, ko vertas vienas 
arba kitas žmogus, jam akių neapdumsi gražiais žodžiais. O Laka- 
jis ir Aleksandras tik patvirtindavo Šarvė mintį, jog liaudis per- 
nelyg tamsi, jog reikėsią dešimties metų revoliucinės diktatūros, 
kad ji pradėtų šį tą išmanyti. 

Tuo tarpu Logras tvirtino, jog netrukus būsią sukomplek- 
tuoti visi skyriai. Floranas ėmėsi vaidmenų skirstymo. Tuomet 
vieną vakarą, dar kartą pralaimėjęs svarbų ginčą, Šarvė atsistojo 
ir, nusikabinęs skrybėle, tarė: 

— Viso labo! Galit nusisukti sprandą, jeigu taip jau norit... 
O aš nekišiu savo galvos į kilpą, aišku? Aš niekados nerėmiau 
kieno nors savanaudiškų siekių. 

Klemansė, siausdamasi skepeta, šaltai pridūrė: 

— Jūsų planas niekam tikęs. 

Robinas lydėjo juodu labai lipšniu žvilgsniu, todėl Šarvė 
paklausė, ar jis nenorįs eiti drauge. Robinas, dar turėjęs alaus 
bokale per tris pirštus, užuot atsakęs, atkišo jiems ranką. Šarvė 
su žmona daugiau nebepasirodė už stiklinės pertvaros. Vėliau 
Lakajis pranešė, kad juodu dabar lankąsi aludėje Serpanto gatvė- 
je: matęs pro langą juos karštai mostaguojant rankomis vidury 
būrelio atidžiai klausančių geltonsnapių. 

Floranui niekaip nepavyko sudominti politika Klodo. Vienu 

„tarpu jis svajojo įdiegti jam savo politines pažiūras, padaryti 
savo mokiniu, kuris padėtų plėtoti revoliucinę veiklą. Tuo tikslu 
vieną vakarą atsivedė jį pas poną Lebigrą. Tačiau Klodas visą 
laiką piešė Robiną, kaip paprastai sėdintį su skrybėle ir rudu 
paltu, barzdą įrėmusį į lazdos bumbulą. Kai juodu su-FPloranu 
išėjo į gatvę, Klodas tarė: 

— Ne, žinot, visi tie jūsų postringavimai manęs nė kiek nedo- 
mina. Gal tai ir labai protinga, bet aš nieko nenuraukiu... Beje, 
tarp jūsų yra atsakantis tipas — turiu galvoj tą žaltį Robiną! 
Tasai Žmogus — nelyginant šulinys: gilus ir tamsus... Aš dar 
užsuksiu pas jus, tik, aišku, ne dėl politikos. Ateisiu nupiešti 
Logro ir Gavaro eskizų, o paskum juos abu drauge su Robinu 
įdėsiu į nuostabų paveikslą, kurį sumaniau jums besvarstant 
tą...— kaip jūs sakėt? — dvejų rūmų sistemos klausimą... regis, 
taip? Na? Įsivaizduojat Gavarą, Logrą ir Robiną, kurie, slėpda- 
miesi už alaus bokalų, kalbasi apie politiką? Bičiuli, tai būtų 
Salono pažiba, tokia pažiba, kokios dar neregėta, tikras šiuolai- 
kinis paveikslas! , 

Floraną nuliūdino skeptiškas Klodo požiūris į politiką. Jis 
parsivedė dailininką namo ir iki pat antros valandos nakties iš- 
laikė siaurame balkonėlyje, iš kur buvo matyti melsvas Halių 
masyvas. Floranas visaip stengėsi atversti Klodą savo tikėjiman, 
sakė, kad jis ne vyras, jeigu jam nė kiek nerūpi tėvynės laimė 
ir gerovė. Dailininkas atsakė purtydamas galvą: 

— (Gal ir jūsų tiesa. Aš egoistas. Netgi negaliu tvirtinti, jog 
piešiu paveikslus savo tėvynei: pirmiausia, mano eskizai visiems 
kelia siaubą, o antra, man stačiai malonu piešti. Kai dirbu, man 
toks pojūtis, lyg pats save kutenčiau: atrodo, kvatoju visu kūnu... 
O ką daryti? Toks jau esu iš prigimties, juk dėl to neisiu skandin- 
tis... Be to, Prancūzijai aš nė motais, kaip sako mano teta Liza... 
Beje, ar galiu atvirai kalbėti? Tai va, jūs man patinkat kaip tik 
todėl, jog atsiduodat politikai lygiai taip, kaip aš — tapybai. Jūs, 
bičiuli, taip pat save kutenat. 

Floranas šoko prieštarauti, bet Klodas tarė: 

— Liaukitės! Jūs savos srities menininkas, jūs — politikas 
svajotojas. Kertu lažybų, jog štai čia ištisus vakarus žiūrint į Žžvai- 
gždes, kurios jums atrodo lyg rinkimų biuleteniai begalybėje... 
Jūs stačiai kutenat save tiesos ir teisingumo idėjomis, ir tiek. 
Tai gryniausia teisybė, nes ir jūsų idėjos, ir mano eskizai vieno- 
dai kelia siaubą miesčionims... Be to, čia kalbant, čia paliekant, 
jeigu jūs būtumėt Robinas, manot, imčiau su jumis draugauti... Ek 
jūs, poete! 

Galop Klodas juokaudamas pareiškė, jog politika jam nėmaž 
nekliūvanti, apsipratęs su ja aludėse ir dailininkų dirbtuvėse. Ta 

proga jis prisiminė kavinę Voviljė gatvėje, tame pačiame name, 
kur gyveno Sarjetė. Ta prirūkyta salė, nustatyta išdilusiais pliu- 
šiniais minkštasuoliais ir mMarmuriniais staliukais,. pageltusiais 
ImUO pralietos kavos su konjaku, esanti įprasta Halių dabitų būriį- 
mosi vieta. Ten viešpataująs ponas Žiulis, visada. supamas gaujos 
nešikų, krautuvininkų parankinių, ponaičių baltomis palaidinė- 
mis ir aksominėmis kepurėmis. Ponas Žiulis želdinąsis žande- 
nas — klaustukus, priplotūs prie žandų. Kad būtų matyti baltas 
sprandas, kas šeštadienį einąs jo skustis, į kirpyklą Dviejų ekiū 
gatvėje — turįs ten išsipirkęs mėnesinį abonementą. Taigi ponas 
Ziulis duodąs toną visiems tiems ponaičiams, ypačiai žaisdamas 
biliardą: mat labai puikiai išmanąs, kaip atkišti šlaunį, kaip dailiai 
išlenkti ranką ir pritūpti, kaip krūtine užsigulti ant stalo ir išsi- 
riesti grakščia poza, idant būtų galima deramai įvertinti jo 
įspūdingus klubus. Baigę partiją, jie šnekučiuoją. Visi tie ponai- 
čiai esą nepaprastai reakcingų pažiūrų ir nepaprastai domisi 
aukštuomenės gyvenimu. Ponas Žiulis skaitąs laikraščius — tuos, 
kuriuos malonu skaityti. Pažįstąs visus mažų teatrų aktorius, 
kaip lygus su lygiais elgiąsis su įžymybėmis, galįs nedvejodamas 
pasakyti, kokio likimo susilaukęs vakarykštis spektaklis: turėjęs 
pasisekimą ar sužlugęs. Tačiau didžiausia jo silpnybė esanti po- 
litika, o savo idealu laikąs Morni, kurį taip trumpai ir vadinąs, 
neminėdamas titulų. Skaitąs visas Įstatymų leidžiamojo korpuso 
posėdžių ataskaitas, leipstąs juokais nuo kiekvieno, kad ir pras- 
čiausio Morni sąmojo: smagiai užvežė Morni tiems driskiams 
respublikonams! Ir tuojau pasinaudojąs proga pareikšti savo 
nuomonę: girdi, tik visokios padugnės neapkenčiančios impera- 
toriaus, nes imperatorius geidžiąs, kad visi padorūs žmonės 
džiaugtųsi gyvenimu. 

— Keliskart esu buvęs toje kavinėje, — pasakojo Klodas Flo- 
ranui.— Smagu žiūrėti į tuos tipus, kai jie, papsėdami pypkes, 
postringauja apie rūmų balius, lyg patys būtų buvę tarp kviesti- 
nių... Žinot, tas žaliūkas, kuris gyvena su Sarjete, vieną vakarą 
stačiai tyčiojosi iš Gavaro. Jis vadina Gavarą dėde... Nulipusi 
apačion jo ieškoti, Sarjetė turėjo apmokėti sąskaitą, paklojo 
šešis frankus, nes jie lošė iš vyno, ir ponas Žiulis prakišo biliardo 
partiją... O juk Sarjetė gražutė, ar ne? 

— „Neblogai gyvenat! —- šypsodamas tarė Floranas.— Kadinė, 
Sarjetė, ko gera, esama ir daugiau, ar ne? 

Dailininkas patraukė pečiais. 

"— Na jau ne, klystat,— atsakė.— Moterų man nereikia, jos 
tiktai trukdytų. Be to, netgi nežinočiau, ką daryti sū moterim: 
visad bijojau su jomis prasidėti... Labanakt, saldžių sapnų. Jei 


kada nors iškilsit į ministrus, aš JUS patarsiu, kaip derėtų pa- 
puošti Paryžių. 

Floranas turėjo atsisakyti minties padaryti Klodą atsidavusiu 
šalininku. Tatai jį nuliūdino, juo labiau kad, nepaisant fanatiško 
pasinėrimo į politiką, galų gale jis pajuto aplink tolydžio didėjan- 
tį priešiškumą. Net Mejudenų namuose priimdavo jį daug šalčiau: 
senė slapčiomis kikendavo, Mušas nebeklausydavo, o gražiajai 
Normandei ūmai pašokdavo apmaudas, kai ji, su visa kėde prisi- 
slinkusi arčiau Florano, staiga suvokdavo, jog bergždžiai sten- 
giasi įveikti jo šaltumą. Kartą pasakė jam, kad jo veido išraiška 
tokia, lyg jis ja bodėtųsi; Floranas, užuot prieštaravęs, tik šypte- 
lėjo sumišęs, o Normandė pašoko ir nuėjusi atsisėdo kitame stalo 
gale. Floranas neteko ir Ogiusto palankumo. Eidamas gulti dešri- 
ninkas nebeužsukdavo į jo kambarį. Ogiustą įbaimino gandai apie 
tą žmogų, su kuriuo anksčiau jis turėjo drąsos akis į akį sėdėti 
kambarėlyje iki pat vidurnakčio. Ogiustinė privertė sužadėtinį 
duoti jai žodį, kad daugiau taip neatsargiai nebesielgsiąs. Galuti- 
nai nuteikė juodu prieš Floraną gražioji Liza, prašydama atidėti 
vedybas iki to laiko, kol pusbrolis išsikraustysiąs iš palėpės: ji 
nenorinti atiduoti naujajai pardavėjai kambarėlio antrame aukš- 
te. Nuo tos dienos Ogiustas geiste geidė, kad „katorgininkas 
kaip galima greičiau pakliūtų policijai į nagus“. Ogiustas rado 
išsvajotąją dešrinę, tačiau ne Plezanse, o truputį toliau — Mon- 
ruže: prekyba lašiniais žadėjo didelius pelnus; tolydžio pratrūk- 
dama paiku, vaikišku juoku, storulė Ogiustinė tvirtino, jog pasi- 
ruošusi vedyboms. Todėl Ogiustas kniostelėdavo kas naktį nuo 
menkiausio brazdesio, džiaugdamasis mintimi, jog policija pa- 
galiau atėjusi Florano. Dešrinėje apie visus tuos gandus nebuvo 
kalbama. Visi lyg susitarę stengėsi atitverti nuo jų šeimininką. 
O jis, truputį krimsdamasis dėl brolio ir žmonos nesantaikos, 
dirbo iš paskutiniųjų, kad palengvintų sau širdį: kimšo dešras ir 
sūdė lašinius. Kartais pasirodydavo krautuvės tarpdury lyg šyp- 
santis mėsos kalnas, aptemptas baltutėle prijuoste, po kuria pūp- 
sojo pilvas; jis net neįtarė, kokį apkalbų antplūdį Halėse sukelia 
kiekvienas tas pasirodymas. Vieni jo gailėjo, sakė, kad jis suly- 
sęs, nors buvo nežmoniškai nutukęs, kiti, priešingai, smerkė įį: 
girdi, turėjęs sudžiūti iš gėdos dėl tokio brolio, bet nėmaž ne- 
blogstąs. Taip, kaip žmonų apgaudinėjami vyrai, kurie paprastai 
apie savo nelaimę sužino patys paskutiniai, jis visiškai nieko 
nenumanė: būdavo, kuo puikiausiai nusiteikęs susistabdo gatvėje 
kaimynę ir klausia, kaip jai patikęs itališkas paštetas arba šaltiena 
iš kiaulės galvos. Kaimynės veidą apniaukia gailestis: atrodo, ji 
nori pareikšti užuojautą, lyg būtų sužinojusi, kad visos į dešrinę 
pakliuvusios kiaulės užkrėstos gelta. 

— Ko gi jos taip spokso į mane, lyg laidoti ketindamos? — 
kartą paklausė jis Lizą.— Nejaugi aš taip prastai atrodau? 

Liza jį nuramino, patvirtino, kad jis sveikas kaip ridikas: mat 
Keniu siaubingai bijojo susirgti, vos tik sunegaluodavo, gailiai 
dejuodavo ir versdavo viską aukštyn kojomis. Šiaip ar taip, erdvi 
Keniu-Gradelių dešrinė tikrai tarytum aptemo: veidrodžiai pa- 
smėlo, baltutėlis marmuras dvelkė lediniu šalčiu, virta mėsa ant 
prekystalio brinksojo pageltusių riebalų tenėsiuose, drumzlinų 
drebučių ežeruose. Netgi Klodas kartą užėjo pasakyti tetai, kad 
vitrina atrodanti „pasiutiškai nuobodžiai“. Ir tai buvo tiesa. Laši- 
nių prismaigstyti Štrasburgo liežuviai, sudėlioti ant suraitytų 
mėlyno popieriaus juostelių, it nesveiki apsitraukė balsvomis 
melancholijos apnašomis, o geraširdiški geltoni kumpių snuku- 
čiai apniuko, apsitaisė nykiais žalios spalvos spurgais. Beje, užėję 
krautuvėn pirkėjai dabar prašydavo gabalėlio kraujinės dešros, 
lašinių už dešimt sū arba pusės svaro spirgų tokiu tyliu ir sielvar- 
tingu balsu, lyg būtų atsidūrę merdėjančio ligonio kambaryje. 
Prie atvėsusios orkaitės nuolat stypsodavo dvi arba trys moterė- 
lės, nutaisiusios verksmingą miną. Gražioji Liza, apsupta tos ge- 
dulingos aplinkos, buvo pilna bežadžio orumo. Jos baltutėlė pri- 
juostė kukliai pabrėždavo juodą suknelės spalvą. Jos išpuoselė- 
tos rankos, per riešus suveržtos plačiais atraitais, veidas, dar 
labiau pagražėjęs nuo atitinkamai liūdnos išraiškos, sakyte sakė 
visam kvartalui, visoms kūmutėms, rytą vakarą šmaižiojančioms 
palei dešrinę, kad ją ištikusi nepelnyta nelaimė, bet ji žinanti 
priežastį ir sugebėsianti laimėti pergalę. Ir kartais, palinkdama 
prie dviejų raudonų žuvyčių, kurios, taipgi kamuojamos nerimo, 
vangiai plaukiojo akvariume, Liza mesdavo joms žvilgsnį, žadan- 
tį geresnius laikus. 

Gražioji dešrininkė leisdavo sau tik vieną malonumą: drąsiai, 
jau be jokios baimės glostydavo atlasinę Mairūno pasmakrę. Jis 
neseniai išėjo iš ligoninės sutaisytu kiaušu, toks pat storas ir 
linksmas, koks buvo anksčiau, tik kvailas, dar kvailesnis nei 
buvo, visiškas idiotas. Matyt, trūkus kiaušui, nukentėjo ir smege- 
nys. Mairūnas buvo virtęs tikru gyvuliu. Kūnu jis buvo milžinas, 
O protu — penkerių metų vaikas. Krizeno be perstojo, švepliavo, 
darkė žodžius, buvo klusnus ir romus it avelė. Kadinė atgavo jį 
ir paėmė savo žinion. Iš pradžių ji stebėjosi, bet vėliau labai apsi- 
džiaugė tuo nuostabiu gyvuliu, su kuriuo galėjo daryti, ką tik 
norėjo: guldydavo į pintinę su plunksnomis, vesdavo pasivaikš- 
čioti, naudodavosi juo kaip tinkama, elgdavosi su juo kaip su 
šunimi, kaip su lėle, kaip su meilužiu. Lyg koks skanėstas, lyg 
gardus Halių kąsnelis priklausė jai tas aukso spalvos kūnas, kurį 
ji mankydavo it rafinuota paleistuvė. Ir nors mergiūkštė gaudavo 
iš Mairūno visa, kas jai reikalinga, nors tampydavo jį kur norė- 
dama kaip klusnų milžiną, tačiau negalėdavo uždrausti jam lanky- 

tis pas:ponią:Keniu. Prikūlė.jį:ųž tai.savą kietais kumštūkais, bet 
jis. tarytum. nieko nejautė. -Kai tik:Kadinė užsikabindavo 'ant 
kaklo savo prekydėžę ir eidavo. Naujojo tilto. arba Tiurbigo gat- 
vėn PEEBIS0N Nas anEms: Mairūnas imdavo vaikštinėti palei deš- 
rinę.. bi ž 
— .Eikš- Žiėnali“ šaukdavo Liza. p 

Dažniausiai vaišindavo jį agurkėliais. Mairūnas stačiai die: 
no agurkėlius ir, paįkai kvatodamas, rydavo jųos prie prekysta- 
lio. Pamatęs gražiąją dešrininkę, jis apsaldavo iš laimės ir džiū- 
gaudamas įnikdavo ploti delnais. Paskum pradėdavo strykčioti 
ir spygauti kaip mažas vaikas, įsigeidęs kokio gardėsio. Iš pradžių 
Liza būgštavo, kad jis gali prisiminti, kas nutiko rūsyje. 


— Ar tau vis dar skauda galvą? — paklausė ji. 

„ Mairūnas papurtė galvą kratydamasis visu kūnu ir dar si anis 
biau kvatodamas. Tuomet Liza nedrąsiai pridūrė: 

— Vadinas, tu parvirtai? 

— Taip,-parvirtau, parvirtau, parvirtau! — pratrūko progies- 
miu šūkauti jis švytėdamas ir pliaukšėdamas delnais sau per 
kiaušą. Tarpais Mairūnas surimtėdavo ir, spoksodamas į dešri- 
ninkę susižavėjusiomis akimis, lėtai užgiedodavo: „Graži, graži, 
graži“. Liza iškart susijaudindavo. Jos prašymu Gavaras neat- 
leido jo iš darbo. Ir kaip tik tada, kai jaunuolis užtraukdavo 
nuolankios meilės giesmę, Liza imdavo glostyti jam pasmakrę, 
vis kartodama, jog jisai geras vaikas. Jos judesiai lėtėdavo, del- 
nas drėgdavo nuo slepiamo pasimėgavimo; toji glamonė vėl 
tapo jai leidžiamu malonumu, draugystės ženklu, kuriuo milžinas 
džiaugdavosi kaip mažas. Jis išpūsdavo kaklą, užsimerkdavo iš 
laimės kaip glostomas gyvulys. O kad jai pačiai tas su Mairūnu 
patiriamas malonumas atrodytų padorus ir pateisinamas, gražioji 
dešrininkė sakydavo sau, jog šitaip ji išperkanti kumščio smūgį, 
kuriuo partrenkusi jį paukščių rūsyje. 

Šiaip ar taip, dešrinėje viešpatavo nykuma. Floranas kartais 
ryždavosi užsukti į svečius, paspausti rankos broliui, nepaisyda- 
mas atšiauraus Lizos tylėjimo. Retkarčiais ateidavo netgi pietų 
kurį sekmadienį. Tuomet Keniu iš paskutiniųjų stengdavosi visus 
pralinksminti, bet veltui darbas: pietūs praslinkdavo labai oficia- 
liai. Keniu dingdavo apetitas, galop jis užpykdavo. Vieną vakarą 
po tokio šalto giminės sambūrio jis kone pro ašaras tarė žmonai: 

— Ir kas gi man atsitiko? Sakyk tiesą, ar aš nesergu, ar nieat- 
rodau tau pasikeitęs?.. Tarytum akmuo būtų mane užgriuvęs. Taip 
liūdna, o kodėl — nežinau, garbės žodis... Negali man pasakyti, 
kas čia būtų? 

— Stačiai esi prastai nusiteikęs, ir tiek, — atsakė Liza. 

— „Ne, ne, tai jau.per ilgai tęsiasi, aš dūstu... O juk reikalai 

eina neblogai, kokių ypatingų bėdų nėra, gyvenu po truputį, 
kaip ir anksčiau... O ir tu, širdele, atrodai kaip nesava, lyg koks 
liūdesys tave spaudžia....Jeigu taip bus toliau, kviesiu gydytoją. 
Gražioji dešrininkė įdėmiai nužvelgė vyrą. 
— Nėra ko kviesti gydytojo, — tarė.— Ir šiaip:viskas praeis... 
Matai, šiuo metu kažin koks užkratas siautėja. Visi žmonės mūsų 
kvartale nesveikuoja... 


Paskum, netikėtai pasiduodama motiniško švelnumo antplū- 
džiui, pridūrė: | 

— Neimk į galvą, storuliuk tu mano!.. Aš neleisiu tau apsirg- 
ti. To dar betrūko! 

Ir kaip paprastai nusiuntė vyrą virtuvėn, žinodama, kad jis 
pralinksmėja kaukšint kaponėms, šnypščiant spirgams, žvangant 
puodams. Beje, taip apsaugodavo jį ir nuo panelės Sažė, įjunku- 
sios iki pat vidurdienio taukšti dešrinėje kas užeina ant seilės. 
Mat senė užsibrėžė tikslą įgąsdinti Lizą, paskatinti ją griebtis 
kraštutinių priemonių. Jai pavyko taip nuteikti dešrininke, kad ji 
norom nenorom atvėrė širdį. 

— Ak, kiek tų piktų žmonių pasaulyje! — kalbėjo panelė 
Sažė.— Jau geriau jie rūpintųsi savais reikalais... Kad jūs žino- 
tumėt, mieloji ponia Keniu... Ne, niekada neišdrįsiu pakartoti 
to, ką girdėjau. | 

Kai dešrininkė pareiškė, kad niekas negali jos įžeisti, kad 
visos apkalbos jai nė motais, panelė Sažė persilenkė per mėsomis 
apkrautą prekystalį ir pakuždėjo jai į ausį: 

—- Tai va! Sako žmonės, kad ponas Floranas jums ne pusbro- 
lis... 

Ir žodis po žodžio įrodė, kad ji viską žinanti. Tai buvo vienin- 
telis būdas laikyti Lizą savo rankose. Kai dešrininkė pasakė tie- 
są — irgi taktikos sumetimais, kad turėtų savo žmogų, kuris 
nešiotų jai visas kvartalo paskalas, senmergė prisiekė būsianti 
bežadė kaip žuvis ir net ant ešafoto nepasakysianti nė žodelio. 
Dabar ji visa širdimi mėgavosi ta tragedija. Kas dieną vilko deš- 
rinėn vis nerimastingesnes naujienas. 

— Niekonelaukdama imkitės atsargumo priemonių, — kuždė- 
davo ji Lizai.— Ir vėl girdėjau kogalvių skyriuje dvi moteris 
šnekant apie jums žinomą dalyką. Juk negaliu sakyti žmonėms, 
kad jie meluoja, pati suprantat. Ant juoko mane pakeltų.... Kal- 
boms nė galo, nė krašto nematyti. Žmonėms burnos neužkiši. Vie- 
ną gražią dieną viskas išeis paviršiun, kaip kažin ką! 

Po kelių dienų panelė Sažė pagaliau ryžosi tikram puolimui. 
Atiturseno kaip nesava, palaukė trypčiodama iš nekantros, kol 
nieko nebeliks krautuvėje, ir sušnypštė: 

— Žinot, ką visi aplink kalba?.. Tie žmonės, kurie renkasi 

pas poną Lebigrą, tai va, visi jie turi šautuvus ir tik laukia progos 
vėl griebtis to, ką išdarinėjo keturiasdešimt aštuntaisiais. Ir kaip. 
skaudu, kad ponas Gavaras, toks pasiturintis, toks orus ir įta- 
kingas žmogus, su tais driskiais vienon dūdon pučia!.. Norėjau 
perspėti jus dėl dieverio. 

— Nesąmonės, tai tik tuščios kalbos, — atsakė Liza, kursty- 
dama senmergę. 

— Tuščios kalbos! Va, dailiausia! Vakare, kai eini Pirueto 
gatve, puikiausiai girdėti, kaip jie ten siaubingai klykauja. Kas 
be ko, varžytis jie nesivaržo. Tikriausiai pamenat, kaip jie bau- 
dėsi išvesti iš kelio jūsų vyrą... O šoviniai, kuriuos jie gamina, — 
juk viską matau pro savo langą, — tai irgi nesąmonė?.. Šiaip ar 
taip, jums tik gera linkėdama visa tai pasakoju. 

—. Savaime aišku, ačiū jums. Betgi žmonės prisigalvoja tiek 
-ir tiek nebūtų dalykų. 

— Kur ten! Čia ne prisigalvojimai... Juk visas kvartalas apie 
tai tik ir kalba. Sako, jei policija juos užčiupsianti, daug žmonių 
neteksią gero vardo. Štai kad ir ponas Gavaras... 

Tačiau dešrininkė patraukė pečiais: girdi, ponas Gavaras — 
senas kvailys, taip jam ir reikią. 

— Užsiminiau apie poną Gavarą, bet tą patį galėčiau pasakyti 
ir apie kitus, kad ir apie jūsų dieverį, — vylingai kalbėjo senė.— 
„Jūsų dieveris, regis, jų vadeiva... Jums tai anaiptol ne į gera. Man 
jūsų labai gaila: juk jeigu šičia užgrius policija, ji gali kaip nie- 
kur nieko suimti ir poną Keniu. Du broliai — tai lyg du vienos 
rankos pirštai. 

Gražioji Liza šoko prieš. Tačiau visa perbalo. Panelė Sažė 
kliudė jos skaudžiausią vietą ir pažadino visus būgštavimus. Nuo 
tos dienos senmergė kitokių gandų ir nenešiojo kaip tik apie 
nekaltus žmones, sukištus į kalėjimą už piktadarių globojimą. 
Vakare, nuėjusi pas poną Lebigrą juodųjų serbentų antpilo, 
panelė Sažė sudarydavo nedidelę bylą rytojaus rytui. Tiesa, Roza 
nebuvo iš plepiųjų. Senė kliovėsi tik savo ausimis ir akimis. Ji 
puikiai matė pono Lebigro silpnybę Floranui, pastebėjo jo pastan- 
gas bet kokia kaina prisivilioti tą žmogų, pažiūrėti visiškai nenau- 
dingą, nes pajamų vyninei iš jo buvo ne per daugiausia. Tatai ją 
stebino, juo labiau kad jai buvo ne paslaptis, kokie santykiai 
sieja abu vyriškius su gražiąja Normande. 

„Sakytumei kokią žąsį peni...— svarstė sau viena panelė Sa- 
žė.— Tik nežinia, kam ketina ją parduoti?“ 

Vieną vakarą, atėjusi vyninėn, ji pamatė, kaip.Logras griuvo 
atskirajame kabinete ant minkštasuolio, guosdamasis, jog nusi- 
varė nuo kojų belakstydamas po priemiesčius. Panelė Sažė metė 
žvilgsnį į jo kojas. Ant Logro pusbačių nebuvo nė dulkelės. Tuo- 

met ji slapčia nusišypsojo ir kietai sučiaupusi lūpas išėjo, juodųjų 
serbentų antpilu nešina. | 
Be to, ji rinko duomenis pro savo langą stebėdama, kas darosi. 
Tas langas buvo labai aukštai, nepalyginamai aukščiau gretimų 
namų, todėl panelei Sažė teikė begalę malonumų. Bet kuriuo die- 
nos metu ten, prie lango, nelyginant sekykloje, ji užimdavo savo 
postą ir stebėdavo visą kvartalą. Iš pradžių nuodugniai, ligi 
menkiausio apystatos daiktelio ištyrė visus kambarius priešais, 
po. dešinei ir po kairei; ji būtų galėjusi detaliai papasakoti apie 
gyventojų įpročius, apie tai, ar gražiai sutaria vyras su Žmona, 
ar galus su galais suduria, ką valgo per pietus; ji netgi pažinojo 
nuolatinius jų svečius. Be to, iš ten buvo gerai matyti Halės, tad 
nė viena kvartalo moteris negalėjo pereiti Rambiuto gatvės, 
panelės Sažė nepastebėta; ji galėjo tiksliai pasakyti, kur ir iš 
kur eina toji moteris, ką nešasi krepšelyje, galėjo papasakoti 
"jos gyvenimo istoriją, pasakyti, koks jos vyras, kokie vaikai, 
kokiais drabužiais ji vilki, kokį turtą turi. Antai ponia Lorė, ji 
leidžia sūnų į mokslus; šit ponia Juten — vargšelė, ja nėmaž nesi- 
rūpina vyras; O štai panelė Sesilė, mėsininko duktė, niekad ji 
neištekės, nes serga skrofulioze. Anksčiau panelė Sažė galėdavo 
ištisomis dienomis gaudyti visokias paskiras frazes, visa širdimi 
mėgautis menkučiais, vienas su kitu nesusijusiais, pažiūrėti visiš- 
kai neįdomiais fakteliais. Bet dabar nuo aštuntos valandos vakaro 
jos akys neatitrūkdavo nuo lango matiniu stiklu, kuriame šmė- 
žuodavo juodi atskirojo kabineto lankytojų šešėliai. Ji nustatė, 
jog Šarvė ir Klemansė atskilo nuo būrelio: balzganame ekrane 
nebebuvo matyti jų ištįsusių siluetų. Nė vienas įvykis nelikdavo 
mįslė panelei Sažė: nebylus judesys, galvos kryptelėjimas ūmai 
atverdavo jai akis, ir paslaptis atsiskleisdavo. Senmergė ilgainiui 
labai įgudo, išmoko įspėti, ką reiškia ištįsusi nosis, išskėsti pirš- 
tai, pražiota burna, niekinamas gūžtelėjimas pečiais. Ji žingsnis 
po žingsnio sekė sąmokslo eigą, tad kiekvieną dieną galėjo pasa- 
kyti, kiek pasistūmėjo reikalai. Vieną vakarą jai pasidarė aišku, 
jog artėja smurtinga atomazga. Ji pamatė didžiulį Gavaro revol- 
verio šešėlį, jo apribus, ilgėliausią tūtą, juodai juodą balzgano 
stiklo dugne. Pistoletas šmėkščiojo tai ten, tai šen, atrodė, jog 
pistoletų devynios galybės. Kaip tik apie tuos ginklus ji ir pasa- 
kojo poniai Keniu. Tačiau kitą vakarą, pamačiusi karpant be 
galo ilgas kažin kokio audeklo juostas, panelė Sažė nieko ne- 
suprato: pamanė, kad sąmokslininkai gamina šovinius. Rytojaus 
dieną, vienuoliktą valandą, ji nuskubėjo į vyninę tariamai pasi- 
skolinti iš Rozos žvakės; slapčia metusi žvilgsnį į atskirąjį kabi- 
netą, pastebėjo rietimus raudono audeklo ir baisiausiai persi- 
gando. Kitą dieną jos duomenys jau šaukte šaukėsi ryžtingų 
priemonių. 
221 


— Nenorėčiau jūsų gąsdinti, ponia Keniu,— tarė ji, — bet 
ten dedasi pernelyg baisūs dalykai... Mane stačiai šiurpas ima, 
garbės žodis! Jokiu būdu niekam nepasakokit to, ką jums atsklei-- 
siu. Jie man gerklę perkąstų, jei sužinotų. 

Ir tuomet, kai dešrininkė prisiekė niekam neprasitarsianti, 
panelė Sažė papasakojo apie rietimus raudono audeklo. 

— Galva neneša, kas tai galėtų būti. Tų rietimų ten dideliausia 
krūva. Sakytumei, kraujo primirkę skudurai... Logras — žinot, 
tasai kuprys,— apsisiautė tokia skiaute pečius. Pažiūrėti budelis, 
ir gana... Vėl jie tenai ką nors rezga, kaip kažin ką! 

Liza tylėjo nudelbusi akis, sukiodama rankose šakutę, kuria 
padėkle dailiai dėliojo šviežiai sūdytos kiaulienos luistelius; ji 
tarytum svarstė. Panelė Sažė prašneko švelnesniu balsu: 

— Jumis dėta, nesėdėčiau rankas susinėrusi, o pasistengčiau 
šį tą sužinoti... Kodėl jums neužlipus į viršų ir neapžiūrėjus dieve- 
rio kambario? 

Liza krūptelėjo. Išmetė iš rankų šakutę, įsmeigė į senmergę 
nerimastingą žvilgsnį: jai pasirodė, jog toji perprato jos mintis. 
O panelė Sažė kalbėjo toliau: 

— Šiaip ar taip, juk savo namuose galit daryti, ką norit... 
Jūsų dieveris dievaižin ką jums prikrės, jei duosit jam valią... 
Vakar pas ponią Taburo išėjo kalba apie jus. Ji jums tikra draugė, 
atsidavusi visa širdimi. Ponia Taburo sakė, kad jūs per daug gera, 
jumis dėta, ji seniai būtų padariusi tvarką. 

— Taip ir pasakė? — sumurmėjo dešrininkė susimąsčiusi. 

— Aišku! Ponia Taburo tokia moteris, kurios verta klausyti... 
Tad pasistenkit sužinoti, kam jiems prireikė tų raudonų audeklų. 
O paskum papasakosit man, gerai? 

Bet Liza jau nesiklausė. Išsiblaškiusi žiūrėjo pro dešrelių 
virtines vitrinoje į sraiges ir Žervė sūrelius. Ją tarytum draskė 
abejonės: abipus bežadžių lūpų įsirėžė dvi raukšlelės. Tuo tarpu 
senmergė kaišiojo nosį į padėklus, išrikiuotus ant prekystalio. 
Ir, lyg kalbėdama pati viena, murmėjo: | 

— Žiū, kiek dešros pripjaustyta!.. Dešra džiūva, kai pri- 
pjaustai iš anksto... O štai kraujinė persprogusi. Na, žinoma, per- 
smeigta šakute. Reikia išimti, padėklas privarvės... 

Liza, vis dar išsiblaškiusi, atidavė jai kraujinės dešros gabalą 
ir griežinius supjaustytos dešros. 

— Imkit, jeigu norit. 

Dešra dingo krepšyje. Panelė Sažė buvo taip pripratusi prie 
dovanų, jog netgi nebedėkojo. Kiekvieną rytą iš dešrinės išsi- 
nešdavo visas nuopjovas. Ji išėjo tikėdamasi pas Sarjetę ir ponią 
Leker šnekomis apie Gavarą prasimanyti deserto. 

Likusi viena, dešrininkė atsisėdo ant minkštasuolio už preky- 

stalio — šitaip būsią patogiau ramiai apgalvoti, ką dera daryti. 
Jau kokią savaitę ji baisiai nerimavo. Mat vieną vakarą Floranas 
paprašė Keniu penkių šimtų frankų — paprašė lyg niekur nieko, 
kaip žmogus, turintis einamąją sąskaitą. Keniu nusiuntė jį pas 
žmoną. Floranui tai buvo nemalonu, jis truputį bijojo kreiptis į 
gražiąją Lizą. Tačiau Liza, žodžio netardama ir net neklausdama, 
kam Floranui prireikė tokios sumos, užlipo į savo kambarį ir 
atnešė jam penkis šimtus frankų. Tik perspėjo, kad tuos pinigus 
įrašė palikimo sąskaiton. Po trijų dienų Floranas paėmė dar 
tūkstantį frankų. 

— Be reikalo jis dedasi tokiu nesavanaudžiu,— tarė Liza vy- 
rui vakare, eidama gulti.— Matai, kaip gerai, kad išlaikiau tą 
sąskaitą... Pala, aš dar neįrašiau to tūkstančio frankų, kuriuos jis 
šiandien paėmė. 

Ji atsisėdo prie sekretero, iš naujo peržiūrėjo lakštelį su 
savo apskaičiavimais. Paskum pridūrė: | 

— Gerai padariau, kad palikau tuščią tarpą iš krašto. Galėsiu 
čia įrašyti sumą, paimtą iš jo sąskaitos... Dabar jis iššvaistys 
viską po truputį... Jau seniai to laukiau. 

Keniu neatsakė ir atsigulė labai prastai nusiteikęs. Kiekvieną- 
syk, kai žmona atidarydavo sekreterą, atvožiamoji lenta nykiai 
sugirgždėdavo draskydama jam širdį. Keniu netgi davė sau žodį 
pabarti brolį, sudrausti jį, kad nemėtytų pinigų tai prakeiktai 
Mejuden; bet nedrįso net užsiminti. O Floranas po dviejų dienų 
paprašė dar pusantro tūkstančio. Vieną vakarą Logras prasitarė, 
kad viskas eitų kur kas greičiau, jeigu būtų pinigų. Rytojaus 
dieną nustėro pamatęs, kad šiaip sau sviesti žodžiai virto krūvele 
aukso monetų,— ir jis kikėndamas susikišo jas kišenėn, net 
kupra jam šokčiojo iš džiaugsmo. Nuo tos dienos organizacijos 
poreikiai ėmė augti be perstojo: toks ir toks skyrius prašąs pas- 
kolos patalpoms išsinuomoti; tokiam ir tokiam skyriui reikią su- 
šelpti skurstančius patriotus; be to, pinigų reikėjo ginklams ir 
šaudmenims pirkti, pareigūnams papirkti, policijai patepti. Flo- 
ranas buvo pasirengęs viską atiduoti. Jis prisiminė palikimą, 
Normandės patarimus. Iz ėmė pinigus iš Lizos sekretero, kad 
ir prisibijodamas rūstaus brolienės veido. Sau niekad nebūčiau 
prašęs, raminosi. Floranas, betgi pinigai eina šventai kovai. O 
Logras džiūgavo ryšėdamas prašmatniais rausvais kaklaraiščiais, 


4 raj lakuotais pusbačiais, į kuriuos niauriai dėbčiojo La- 

Pl Trys tūkstančiai frarikų per savaitę, — pranešė Liza vy- 
rui.— Ką tu pasakysi? Neblogai, ar ne?.. Jeigu ir toliau taip bus, 
jo penkiasdešimties tūkstančių užteks daugių daugiaušia ketu- 
riems mėnesiams... O senis Gradelis keturiasdešimt Bet dėjo 
franką prie franko, kol sukrovė tuos pinigus! 

— Taip tau ir reikia! — suriko Keniu.— Kas tave traukė už 
liežuvio kalbėti apie palikimą? 

Bet Liza griežtai pažvelgė į vyrą ir tarė: 

— Tai jo turtas, jis gali atsiimti viską iki paskutinio sū... 
Aš pykstu ne todėl, kad turiu atiduoti tuos pinigus, — stačiai 
man atrodo, jog jisai leidžia juos niekams... Aš jau seniai tau 
kartoju: reikia tam padaryti galą. 

— Daryk kaip išmanai, aš tau netrukdau, — pagaliau pareiškė 
šykštumo graužiamas dešrininkas. 

Keniu labai mylėjo brolį, bet jam buvo nepakenčiama min- 
tis, jog per keturis mėnesius penkiasdešimt tūkstančių frankų nu- 
eis vėjais. 

Iš panelės Sažė šnekų Liza suprato, kam naudojami Florano 
pinigai. Kai senė užsiminė apie palikimą, Liza nusigriebė progos 
apskelbti visam kvartalui, jog Floranas atsiėmė savo dalį ir lei- 
džia ją kaip tinkamas. 

Išgirdusi pasakojimą apie raudonus audeklus, kitą dieną Liza 
pagaliau ryžosi. Keletą minučių dar grūmėsi su savimi, žvalgyda- 
masi po nykią dešrinę: kiaulių skerdenos kabojo lyg kuo nepa- 
tenkintos; Avukas tupėjo prie puodynės su taukais pasišiaušęs, 
paniuręs, kokie paprastai būna katinai, kai negali ramiai virškin- 
ti. Tuomet Liza pašaukė Ogiustinę ir, palikusi ją vietoj savęs už 
prekystalio, užlipo į mansardą. 

Įėjusi į Florano kambarį, Liza pašiurpo. Vaikiška patalo 
nekaltybė buvo išniekinta: ant lovos mėtėsi ryšulys raudonų 
šalikų, nukarusių ligi pat grindų. Ant židinio, tarp auksuotų sal- 
dainių dėžučių ir tuščių pomados indelių, kūpsojo krūvos raudonų 
antrankovių ir ryšuliai kokardų, panašių į didelius, paskydusius 
kraujo lašus. Sienos, išklijuotos nublukusiais pilkais apmušalais, 
buvo nukabinėtos audeklo sklypais, iškarstytais ant visų vinių, 
keturkampėmis vėliavomis — geltonomis, mėlynomis, žaliomis, 
juodomis, — dešrininkė suprato, jog tai dvidešimties skyrių 
vėliavos. Vaikiškai jaukus kambarys atrodė įgąsdintas tų revo- 
liucinių dekoracijų. Nevykusi, prasto skonio apystata, išlikusi 
Ogiustinei išėjus, skaisti užuolaidų ir baldų baltuma buvo užlieta 
gaisro atšvaitų, o Ogiustinės ir Ogiusto nuotrauka atrodė pabalusi 
iš siaubo. Liza apėjo kambarį, apžiūrėjo vėliavas, antrankovius, 
šalikus, bet nieko nepalietė, lyg bijodama nusideginti į tuos pasi- 
baisėtinus skutus. Liza pamatė, kad ji neklydo: tai štai kam švais- 
tomi pinigai! Jos akimis žiūrint, tai buvo lyg šventenybės išnieki- 
nimas, sunkiai suvokiamas dalykas, kuriuo piktinosi visa jos 
esybė. Jos pinigai, šitaip dorai uždirbti pinigai naudojami są- 
mokslui rengti, švaistomi maištui! Liza stovėjo žiūrėdama į 
granatmedį balkone, aplipusį žiedais, primenančiais kruvinas 

kokardas; klausėsi dagilio čeksėjimo, kuris dabar skambėjo nely- 
ginant tolimas šautuvų drioksėjimas. Ir tada jai dingtelėjo: o jei 
sukilimas prasidės rytoj, galbūt netgi šįvakar? Plaikstėsi vėlia- 
vos, šmėkščiojo šalikai, ausyse šaižiai tratėjo būgnai. Ir ji galvo- 
trūkčiais puolė laiptais žemyn, net nestabtelėjusi prie paskleistų 
ant stalo popierių. Sustojo tik antrame aukšte ir nuėjo persirengti. 

Tą lemiamą valandą gražioji Liza susišukavo kruopščiai, tvir- 
ta ranka. Ji buvo pilna ryžto, nė trupučio nevirpėjo, tik dar 
rūsčiau žvelgė priekin jos akys. Sagstydamasi juodą suknelę, iš 
visų jėgų tempdama šilką didelėmis rankomis, ji prisiminė abato 
Rustano žodžius. Ir Liza atsiklausė sąžinės. Sąžinė atsakė, jog ji 
turinti vykdyti savo pareigą. Kai dešrininkė savo plačius pečius 
apsisiautė gėlėta skepeta, ji galutinai susivokė, jog elgiasi garbin- 
gai ir labai padoriai. Apsimovė violetines pirštines, prisisegė 
prie skrybėlaitės tankų šydą. Prieš išeidama dviem sūkiais užra- 
kino sekreterą, lyg norėdama įteigti jam viltį, jog nuo šiolei 
pagaliau jis galįs būti ramus — niekas daugiau jo netrikdysiąs. 

Keniu stovėjo dešrinės tarpdury, atkišęs balta prijuoste ap- 
temptą pilvą. Jis nustebo pamatęs žmoną dešimtą valandą išsi- 
pusčiusią, išsirengusią į miestą. 

— Še tau! Kurgi tu eini? — paklausė. 

Liza pamelavo, jog turinti reikalų pas ponią Taburo. Dar pri- 
dūrė, kad užsuksianti į Gėtė teatrą, nupirksianti bilietus vakarui. 
Keniu pabėgėjo jai iš paskos ir pašaukęs paprašė vietas paimti 
prieš sceną — iš ten geriau matyti. Kai tik jis grįžo į dešrinę, 
Liza nuėjo į fiakrų stotelę prie Šv. Eustachijaus bažnyčios, įsėdo 
į vieną jų ir, nuleidusi užuolaidėles, paliepė nuvežti prie Gėtė 
teatro. Bijojo, kad ją gali kas nors sekti. Nupirkusi bilietus, 
įsakė važiuoti prie Teisingumo rūmų. Ten, prie grotinių vartų, 
apsimokėjo ir paleido fiakrą. Paskum, iš lėto eidama per sales ir 
koridorius, atsidūrė policijos prefektūroje. 

Ten jai susisuko galva maišaty, kurioje šmėkščiojo policinin- 
kai ir ponai ilgais durtiniais, tad ji davė dešimt sū vienam žmogui, 
ir tas palydėjo ją iki pat prefekto kabineto. Tačiau, norint patekti 
pas prefektą, reikėjo raštiško leidimo. Tarnautojas nuvedė Lizą į 
ankštą kabinetą, apstatytą kaip prabangaus viešbučio kambarys, 
kur ją, neslėpdamas apmaudo, šaltu veidu pasitiko nuplikęs storu- 
lis juodais drabužiais ir paklausė, ko ji pageidaujanti. Tuomet 
ji pasikėlė šydą, pasisakė pavardę ir trumpai drūtai išdėstė visą 
bylą. Nuplikęs žŽmogėnas klausėsi aiškiai nuobodžiaudamas, bet 
jos nepertraukė. Tiktai jai baigus, paklausė: 

— Jūs to žmogaus brolienė, ar ne? 

— Taip,— tiesiai pareiškė Liza.— Mes dori žmonės... Aš ne- 
noriu, kad nukentėtų mano vyro geras vardas. 

Jis patraukė pečiais, lyg norėdamas pasakyti, jog visa tai 
jam įgriso iki gyvo kaulo. Paskum suirzes tarė: 

— Matot, jau daugiau kaip metai mane pjaute pjauna ta byla. 
Gaunu vieną skundą po kito, visi mane ragina, skubina. Supras- 
kit, Jeigu aš nesiimu jokių priemonių, vadinasi, laikau reikalinga 
paliūkėti. Mes turirme savų sumetimų... Aha, šiai toji byla. Galiu 
jums parodyti. | 

Ir padėjo prieš dešrininkę šūsnį popierių, sukrautų į mėlyną 
aplankalą. Ji ėmė sklaidyti lakštus. Buvo tai lyg atskiri skyriai 
tos istorijos, kurią ji ką tik papasakojo. Havro, Ruano, Vernono 
policijos komisarų pranešimai apie Florano atvykimą. Po to raš- 
tas, kad Floranas apsigyvenęs pas Keniu-Gradelius. Paskum ėjo 
pranešimai apie Florano tarnybą Halėse, apie jo gyvenimą, vaka- 
rus pas poną Lebigrą,— paminėta kiekviena smulkmena. Liza 
pastebėjo, kad pranešimai kartoja vienas kitą, — vadinasi, būta 
dviejų prenešėjų. Pagaliau ji aptiko krūvą laiškų — įvairaus 
formato anoniminių laiškų, primargintų skirtingomis rašyseno- 
mis. Tai buvo viršūnė. Liza pamatė pažįstamą keverzonę — pane- 
lės Sažė skundą, kuriame buvo dėstoma, jog pas poną Lebigrą 
atskirame kabinete renkasi įtartina draugija. Pamatė didelį rieba- 
luotą lakštą, prikraigliotą ponios Leker; pamatė Sarjetės ir pono 
Žiulio prigrevezotą kreidinio popieriaus lapą su geltona našlai- 
te kampe,— abu laiškai ragino vyriausybę imtis priemonių prieš 
Gavarą. Pamatė ir keturis veik neįskaitomus lakštus, kuriuose 
močiutė Mejuden, nešykštėdama sodrių žodelių, dėstė Halėse 
sklindančias pasakas apie Floraną. Bet ypač sujaudino Ližą jos 
krautuvės važtaraštis su užrašu viršuje: „Keniu-Gradelių dešri- 
nė“, — kitoje lapo pusėje Ogiustas įdavė žmogų, jo akimis žiū- 
rint, trukdantį vestuvėms. 

Policijos pareigūnas, matyt, tyčia pakišo Lizai tą bylą. 

— Pažinot kieno nors braižą? — paklausė. 

Liza suvebleno, kad nepažino. Ji atsistojo sukrėsta viso to, 
ką pamatė, ir vėl nuleido šydą, slėpdama veidą, kurį nejučia 
užliejo gėdos raudonis. Jos šilkinė suknelė subraškėjo, rankos 
tamsiai violetinėmis pirštinėmis dingo po plačia skepeta. Nupli- 
kęs žmogėnas šyptelėjęs tarė: 

— Matot, ponia, truputį suvėlavote su savo pranešimu... 
Bet aš pažadu jums, mes turėsime galvoje jūsų žygį. O svarbiau- 
sia, patarkite savo vyrui niekur nesikišti... Galimas daiktas, susi- 
klostys tam tikros aplinkybės... 

Nebaigęs minties, jis kilstelėjo nuo krėslo ir vos pastebimai 
nusilenkė. Vadinasi, priėmimas baigtas. Liza išėjo. Laukiama- 
jame pastebėjo Logrą ir poną Lebigrą, kurie akimoju nusisuko. 
Tačiau Liza buvo labiau sumišusi negu juodu. Ji žingsniavo per 

sales, skubėjo ilgais koridoriais, ir ją apėmė toks jausmas, kad 
niekada nebeištrūks iš to policinio pasaulio, kuris, kaip ji ką tik 
įsitikino, viską mato, viską žino. Pagaliau atsidūrė Dofinės aikštė- 
je. Laikrodžio krantine nuėjo lėtesniais žingsniais, alsuodama 
gaiviu Senos oru. 

Aiškiausiai suvokė ji viena: jos žygis buvo visiškai nereika- 
lingas. Jos vyrui negrėsė joks pavojus. Nuo tos minties jai 
pasidarė lengviau, nors vis dar graužė sąžinė. Ji pyko ant Ogiusto 
ir visų tų moterų, pastačiusių ją į keblią padėtį. Ji dar labiau 
sulėtino žingsnius ir žiūrėjo į tekančią Seną; žaliu vandeniu pasro- 
viui plaukė baržos, pajuodusios nuo anglių dulkių, pakrantėje 
stypsojo meškeriotojai. Apskritai juk ne ji įdavė Floraną. Ši 
mintis, netikėtai dingtelėjusi į galvą, ją nustebino. Vadinasi, 
būtų blogai pasielgusi, jei būtų jį įdavusi? Liza sutriko: nejaugi 
sąžinė bus ją apgavusi? Žinoma, šlyšktu rašyti anoniminius laiš- 
kus. O ji, priešingai, veikė atvirai, pasisakė vardą, gelbėjo visus. 
Staiga ji prisiminė senio Gradelio palikimą ir paklausė save, ar 
ne tai paskatino ją žengti tą žingsnį: ne, prireikus ji galinti išmesti 
tuos pinigus upėn, kad tik apsaugotų dešrinę nuo užgulusios 
negalios. Ne, ji nešykšti, ne dėl pinigų šitaip pasielgė. Eidama 
per Mainų tiltą, ji visiškai nusiramino, atgavo ankstesnę pusiau- 
„svyrą. Apskritai juo geriau, jog prefektūroje kiti užbėgo jai už 
akių: nebereikėsią apgaudinėti Keniu, galėsianti ramiai miegoti. 

— Ar gavai bilietus? — paklausė vyras, kai tik ji įėjo į vidų. 

Paprašė juos parodyti ir paaiškinti, kur juodu sėdėsią. Liza 
tikėjosi, kad policija atskubėsianti tuojau pat, Kai tik ji duosianti 
žinią, ir sumanymas eiti į teatrą buvo stačiai gudrybė — kad, 
areštuojant Floraną, vyro nebūtų namie. O dieną ji ketino vestis 
jį pasivaikščioti: kartais juodu atitrūkdavo nuo reikalų, važiuo- 
davo fiakru į Bulonės mišką pasivažinėti, pietaudavo restorane, 
eidavo į kokį kafešantaną prasiblaškyti. Tačiau dabar Liza tarė 
sau, jog nesą reikalo belstis į miestą. Visą dieną ji praleido kaip 
paprastai už prekystalio, rausva, dar linksmesnė ir malonesnė nei 
visada, tarytum atsigavusi po ligos. 

— Beje, ar nesakiau, kad šviežias oras tau į sveikatą? — 
kartojo Keniu.— Matai, prasivaikščiojusi rytą, atrodai lyg naujai 
gimusi. 

— Na jau ne! — galop atsakė ji, ir jos veidas vėl pasidarė 
griežtas.— Nelabai sveika vaikščioti Paryžiaus gatvėmis. 

Vakare Gėtė teatre juodu žiūrėjo pjesę „Dievo malonė“. Ke- 
niu, glotniai susišukavęs, tamsiu durtiniu ir pilkomis pirštinėmis, 
daugiau žiūrėjo į programą — skaitinėjo aktorių pavardes. Liza 
atrodė nuostabiai: vilkėjo suknele su iškirpte, rankas pernelyg 
ankštomis baltomis pirštinėmis laikė įrėmusi į raudonu aksomu 

trauktą barjerą. Juos abu giliai sujaudino Mari negandos; koman- 
doras elgėsi kaip paskutinis niekšas, o Pjero buvo toks juokin- 
gas, jog vos tik jam pasirodžius scenoje juodu pratrūkdavo kva- 
toti. Dešrininkė apsiverkė. Jaunosios Mari išvykimas, malda jos 
mergiškame miegamajame, nelaimingos, išprotėjusios mergelės 
sugrįžimas — bežiūrint į visa tai žavios Lizos akys pritvinko aša- 
rų ir ji slapčiomis šluostėsi jas prisikišdama nosinaitę. Tačiau 
tas vakaras tapo jai tikru triumfu, kai, kilstelėjusi galvą, galeri- 
joje pastebėjo Normandę su motina. Tuomet Liza dar labiau pasi- 
pūtė, nusiuntė Keniu į bufetą karamelių ir ėmė vėduotis perla- 
mutrine, gausiai paauksuota vėduokle. Žuvininkė buvo nugalėta; 
ji palenkė galvą klausydamasi, ką jai kužda motina. Po spektak- 
lio gražioji Liza ir gražioji Normandė susitiko vestibiulyje ir 
abi mįslingai nusišypsojo. 

Tą dieną Floranas anksti pavakarieniavo pas poną Lebigrą. 
Jis laukė Logro, pažadėjusio atsivesti atsargos seržantą, visa ko 
patyrusį vyrą, su kuriuo būsią galima aptarti Burbonų rūmų ir 
Rotušės šturmo planą. Temo; dulksna, prasidėjusi po pietų, pilkš- 
va ūkana gaubė milžiniškas Hales. Rusvo, dūmų pilno dangaus 
fone dunksojo juodi paviljonai, o skutai nešvarių debesų lėkė 
beveik palei pat stogus, tarytum kabindamiesi ir dryksdami į 
perkūnsargių smailes. Floraną slėgė liūdesys: gatvėse buvo pur- 
vynė, grindiniu sruveno upeliai geltono vandens, kuris tarytum 
grasino paskandinti dumble ir užgesinti vakarinę žarą. Jis žiūrėjo 
į Žmones, pasislėpusius nuo lietaus dengtose galerijose, į liūties 
telžiamus skėčius, skubančius šaligatviais, į fiakrus, vis grei- 
čiau ir garsiau dundančius ištuštėjusiu grindiniu. Danguje pasi- 
rodė prošvaistė. Vakaruose užsidegė raudoni gaisai. Tuomet 
Monmartro gatvės galą užplūdo visa armija šlavėjų, šluotomis 
varančių priekin skystą pliurzę. 


Logras seržanto neatvedė. Gavaras pietavo pas draugus Batin- 
jolyje. Floranui norom nenorom teko praleisti vakarą akis į akį su 
Robinu. Jis kalbėjo be perstojo, bet galop jį perveikė liūdesys; 
Robinas tik lingavo barzdą, kas penkiolika minučių atkišdamas 
ranką pasisiekti bokalo ir siurbtelėti alaus. Pasibodėjęs viskuo, 
Floranas nuėjo gulti. Tačiau Robinas, likęs vienas, nė neketino 
traukti namo; vis dar sėdėjo su skrybėle, mąsliai raukydamas 
kaktą ir spoksodamas į bokalą. Roza ir kelneris tikėjosi uždaryti 
vyninę anksčiau nei paprastai, nes nebuvo atskirojo kabineto 
klientų, bet gavo palaukti dar gerą pusvalandį, kol Robinas 
teikėsi išeiti. 

Kai Floranas atsidūrė savo kambaryje, jam pasidarė baugu 
gulti į lovą. Jį perėmė tas nervinis nerimas, kuris kartais kamuo- 
davo kiauras naktis, pereidamas į begalinius košmarus. Vakar- 

dieną jis palaidojo Klamare poną Verlaką, mirusį po siaubingos 
agonijos. Širdį jam gniaužė liūdesys, prisiminus siaurą, duobėn 
nuleistą grabelį. Ypač sunku įam buvo nuginti-šalin ponios Verlak 
paveikslą, pamiršti jos ašaringą balsą ir sausas akis; ji vaikščiojo 
paskui Floraną, kalbėjo apie neišpirktą grabą, apie laidotuvių 
biurą, į kurį neišmananti kaip kreiptis — neturinti nė vieno sū, 
nes vaistininkas, sužinojęs apie vyro mirtį, vakar pareikalavęs 
apmokėti sąskaitą. Floranas gavo duoti pinigų ir grabui, ir laido- 
tuvių biurui, net arbatpinigių duobkasiams. O kai susiruošė 
važiuoti namo, ponia Verlak pažiūrėjo tokiu gailiu žvilgsniu, kad 
jis įspraudė jai dvidešimt frankų. 

Dabar pono Verlako mirtis statė jį į keblią padėtį. Iškilsiąs 
jo pareigų klausimas. Jį iškviesią prefektūron, pasiūlysią būti 
nuolatiniu inspektorium. Štai tada prasidėsianti apmaudi painia- 
va, galinti sukelti policijai įtarimą. Floranas būtų norėjęs, kad 
sukilimas įsipliekstų rytoj pat, kad rytoj pat jis galėtų išmesti 
šiukšlynan savo uniforminę kepurę. Neramių minčių pilna galva 
jis išėjo į balkoną; kakta jam degė, prašyte prašėsi gaivaus 
dvelktelėjimo tą tvankią naktį. Po liūties vėjas nurimo. Po giedru, 
tamsiai mėlynu dangumi tvenkėsi troški audros šutra. Apačioje 
dunksojo lietaus nuplautos Halės, dangaus spalvos kalnynas, 
kaip ir dangus nusagstytas geltonomis žvaigždėmis — ryškiomis 
dujų liepsnelėmis. 

Užsikvempęs ant geležinių turėklų, Floranas mąstė: anksčiau 
ar vėliau jis būsiąs nubaustas už tai, kad sutiko užimti inspekto- 
riaus vietą. Tai dėmė jo gyvenime. Juk jis ėmęs atlyginimą iš 
prefektūros biudžeto, sulaužęs priesaiką tarnaudamas Imperijai, 
nors tremtyje davęs tiek ir tiek priesaikų! Noras įtikti Lizai, gali- 
mybė šelpti neturtėlius iš savo uždarbio, pastangos dorai eiti 
savo pareigas — visa tai dabar jau nebeatrodė pakankamas argu- 
mentas, galintis pateisinti jo niekšybę. Žinoma, tarp tų nutukusių 
ir persirijusių žmonių jis kankinosi, bet buvo nusipelnęs tų kan- 
čių. Florfanas prisiminė sunkius tarnybos Halėse metus, prisiminė, 
kaip jį pjudė žuvininkės, kaip pykino drėgnomis dienomis, kaip 
amžinai tąsė vidurius, nes jo, lieso žmogaus, skrandis dygėjosi 
maistu, prisiminė tolydžio didėjantį aplink aklą priešiškumą. 
Visas tas kančias jis kantriai kentė kaip pelnytą bausmę. Prislo- 
pintas nesuvokiamos pagiežos grūmojimas skelbė artėjant kokią 
negandą, ir Floranas iš anksto nuolankiai lenkė galvą suprasda- 
mas, kad jam teks išpirkti gėdingą kaltę. Ir tuomet, prisiminęs, 
jog jis ruošia liaudies sukilimą, nukreipė visą rūstybę prieš save 
patį: juk jis nepakankamai švarus, kad tas sumanymas pavyktų! 

Kiek godų jis prigodojo šitame balkone, žvilgsniu klaidžio- 
damas po plačiai nusidriekusius paviljonų stogus! Dažniausiai 

“is vaizduodavosi juos kaip drumzlinas jūras, viliojančias į toli- 
rnus kraštus. Tamsiomis naktimis įie pajuosdavo, tapdav0o negy- 
vais ežerais, susmirdusiais, dumtbiu virtusiais van denais. Aiškio- 
mis naktimis jie būdavo it šviesos baseinai; spinduliai srudavo 
abiem stogų aukštais, semdami piačius cinkuotos skardos lakštus, 
tvindami ir liedamiesi per tų viena ant kitos sustatytų telpyklų 
kraštus. Šalčiai juos sukaustydavo, aptraukdavo ledu nelyginant 
čiai vėl nugramzdindavo į slogų miegą. Vieną gruodžio vakarą, 
atidaręs langą, Floranas pamatė, jog stogai balti baltutėliai nuo 
sniego, nuo skaisčiai balto sniego, savo atspindžiu nušviečiančio 
žemai pakibusį rūdžių spalvos dangų; jie plytėjo nesutepti nie- 
kieno kojos, panašūs į Šiaurės lygumas, į rogių neliestus sniegynų 
tyrus; buvo jie nuostabiai tylūs ir malonūs lyg nuoširdus milži- 
nas. Ir Floranas — nelygu kaip atrodydavo tas permainingas 
kraštovaizdis — atsiduodavo tai saldžioms, tai skausmingoms 
svajoms, sniegas jį ramindavo, balta bekraštė drobulė būdavo 
tarytum švaros skraistė, užmesta ant Halių šiukšlyno; vaiskiomis 
naktimis mėnesienos srautai nešdavo jį į stebuklingą pasakų šalį. 
Kamuodavosi jis tiktai tamsiomis, troškiomis birželio naktimis, 
nudriekiančiomis prieš akis tvaikų raistą, kokios prakeiktos jū- 
ros stovinčius vandenis. Ir tuomet visada užguldavo tas pats 
slogutis. 

Halės nuolatos būdavo čia pat, greta. Ar atidaręs langą, ar 
užsikvempęs ant geležinių balkono turėklų, Floranas visados 
matydavo jas, užtveriančias horizontą. Vakare palikęs paviljo- 
nus, jis vėl susidurdavo su bekraščiais jų stogais eidamas gulti. 
Halės užstodavo jam Paryžių, it kalnas dunksodavo prieš akis, 
tolydžio braudavosi į jo gyvenimą. Tą naktį įprastinis košmaras 
pasidarė dar slogesnis, sustiprintas širdin nejučia prasismelkusio 
nerimo. Po lietaus, žliaugusio kiaurą dieną, Halės pritvino tvai- 
kios drėgmės. Jos alsavo jam į veidą visa savo smarve, nugulusia 
vidury miesto, kaip gula pastalėje girtuoklis, ištuštinęs paskutinį 
butelį. Jam atrodė, kad iš kiekvieno paviljono kyla tiršti garai. 
Tolumoje rūko mėsos ir kogalvių paviljonai, skleisdami šleikštų 
kraujo dvoką. Daržovių ir vaisių paviljonai trenkė perrūgusiais 
kopūstais, supuvusiais obuoliais, atmatų duobėn suverstais lapais. 
Tvoskė apkartusiu sviestu, aitria drėgme atsidavė žuvų prekysta- 
liai. Ir ypač aiškiai matė Floranas, kaip apačioje, po jo kojomis, 
iš paukštienos paviljono pro ventiliacijos bokštelio angą plūsta 
šiltas, smardus oras; pamažėle nusėdantis it suodžiai iš fabrikų 
kaminų. Visų tų išgarų debesis tvenkėsi virš stogų, slinko ant 
gretimų namų, plėtėsi sunkiu ūku užguldamas visą Paryžių. Taip 
Halės, netilpdamos pernelyg ankštame ketaus apdare, nesuvirš- 

kintos vakarienės atrūgomis kaitino miego įveiktą persisotinusį 
miestą. 

Apačioje, ant šaligatvio, Floranas išgirdo balsų šurmulį, 
laimingų Žmonių juoką. Užsitrenkė užpakalinės durys. Iš teatro 
grįžo Keniu ir Liza. Apdujęs, lyg apsvaigęs nuo oro, kuriuo kvė- 
pavo, Floranas žengė iš balkono į kambarį nerimo gniaužiama 
širdimi: jis juste juto, jog virš galvos kaupiasi audros debesys. 
Bėda jo tykojo šičia, per dieną įkaitusiose Halėse. Floranas stip- 
riai užtrenkė langą ir liovėsi galvojęs apie tamsoje riogsančias 
Hales, visiškai nuogas, dar sušutusias ir nevalyvas, išvertusias 
savo išpampusį pilvą, apsidergusias po žvaigždėtu dangumi. 

Po savaitės Floranas tarė sau, jog pagaliau metas veikti. Ne- 
pasitenkinimas, kilęs mieste, davė puikią dingstį blokšti Pary- 
žiun maištininkų būrius. Svarstydamas biudžeto asignavimus, 
Įstatymų leidžiamasis korpusas suskilo į dvi priešingas stovyklas 
ir dabar ketino priimti naują, labai nepopuliarų mokesčių įstaty- 
mą, sukėlusį ant kojų priemiesčius. Bijodama, kad jos projektas 
gali būti atmestas, vyriausybė grūmėsi iš visų jėgų. Geresnė 
proga ginkluotam sukilimui vargu ar galėjo greit pasitaikyti. 

Vieną rytą, vos prašvitus, Floranas nuėjo prie Burbonų rūmų. 
Pamiršęs inspektoriaus pareigas, net negalvodamas, jog jam 
nesant jūros gėrybių paviljone, ko gera, prasidėsianti tikra mai- 
šatis, iki pat aštuntos valandos jis apžiūrinėjo vietovę. Apvaikš- 
čiojo visas gatves: Lilio, Universiteto, Burgundijos, Šv. Dominy- 
ko, nuklydo net iki Invalidų rūmų esplanados, stabčiodamas kai 
kuriose sankryžose, ilgais žingsniais matuodamas atstumą. Pas- 
kum grįžo į Orsė krantinę ir ten, sėdėdamas ant parapeto, nu- 
sprendė: šturmas prasidėsiąs iš visų pusių tuo pačiu metu; būriai 
iš Gro-Kajū žygiuosią per Marso lauką; šiaurės Paryžiaus rajonų 
skyriai trauksią Madlenos gatve; vakarų ir pietų skyriai slinksią 
krfantinėmis arba nedideliais-būreliais išsisklaidysią Sen Žermeno 
priemiesčio gatvelėse. Tačiau Floranui kėlė nerimą Eliziejaus 
laukai kitapus Senos, jų platūs, atviri prospektai; jis numatė, 
jog ten gali pastatyti patrankas ir nušluoti krantines. Tuomet 
vėl. pakeitė kai kurias plano detales, pasižymėjo skyrių mūšio 
vietą užrašų knygutėje, kurią laikė rankose.. Tikrasis puolimas 
turįs prasidėti nuo Burgundijos ir Universiteto gatvių; 0: Senos 
pusėje būsiąs atliktas apgaulingas manevras. Aštuntos. valandos 
saulė kaitino Floranui pakaušį, plačiais. šaligatviais. linksmai 
šokinėjantys blyksniai ąuksavo priešais dunksančią. didingo :pas- 
tato kolonas., Ir jis tarytum jau matė mūšį: vyrų kekės pakimba 

ant kolonų, išvirsta grotiniai vartai, peristilį užplūsta minia — 
ir staiga pačiame viršuje liesos rankos iškelia vėliavą. 

Nuleidęs galvą, Floranas lėtai kiūtino atgal. Ūmai išgirdo 
burkavimą ir kilstelėjo akis. Ir tuomet susivokė einąs per Tiuilri 
sodą. Veja krypuodami vaikščiojo būrelis purplelių. Floranas 
stabtelėjo prie dėžės su apelsinmedžiu ir žiūrėjo į žolę, į saulės už- 
lietus paukštelius. Priešais, po kaštonais, juodavo šalta paunks- 
nė. Tvyrojo šilta tyluma, tik tolumoje, ten, kur vartai išeina į 
Rivoli gatvę, buvo girdėti neaiškus dundesys. Žalumynų kvaps- 
niai priminė Floranui ponią Fransua, ir jis susigraudino. Mergytė, 
pro šalį ritindama lanką, pabaidė purplelius. Jie purptelėjo, bet 
tuoj sutūpė vienas po kito vidury vejos, ant rankos marmuriniam 
gladiatoriui, ir dar švelniau suburkavo pūsdami gūžius. 

Voviljė gatve sukdamas Halių pusėn, Floranas išgirdo jį 
šaukiant Klodą Lantjė. Dailininkas leidosi laiptais į paukštienos 
paviljono rūsį. 

— Ei, Floranai! Eikit čionai! — suriko jis.— Aš ieškau to 
galvijo Mairūno. 

Floranas nuėjo paskui Klodą, norėdamas bent trumpam pa- 
miršti aplinkinį pasaulį, dar kelioms minutėms atidėti grįžimą į 
žuvų paviljoną. Klodas kalbėjo, kad jo bičiulis Mairūnas pasiekė 
palaimos viršūnę: pavirto gyvuliu. Dailininkas brandino mintį 
nupiešti Mairūną keturpėsčią, šypsantį bereikšme šypsena. Kar- 
tais, kai įtūžęs suplėšydavo kokį savo eskizą, Klodas ištisas valan- 
das praleisdavo su idiotu, netardamas nė žodžio ir stengdamasis 
pagauti jo kvailą šypseną. 

— Matyt, peni savo karvelius,— sumurmėjo Klodas.— Tik 
nenumanau, kur galėtų būti pono Gavaro sandėlis. 

Juodu iššniukštinėjo visą rūsį. Pačiame vidury, blausioje 
prieblandoje, blizgėjo vanduo dviejuose baseinuose. Visi narvai 
čia skirti vien tik karveliams. Už metalinių tinklų be perstojo 
girdėti gailus ulbėjimas, lyg tylus paukščių šnekesys medžių 
lajose saulėlydžio valandą. Klodas susijuokė išgirdęs tą paukščių 
orkestrą ir tarė savo palydovui: 

— Dievaži, galėtum pamanyti, jog ten bučiuojasi visi Pary- 
žiaus įsimylėjėliai! 

Tačiau visi sandėliai buvo ažiakišti ir Klodas jau buvo be- 
manęs, kad Mairūno rūsyje nėra, bet staiga išgirdo bučinius, be 
to, labai skambius, ir stabtelėjo prie pravirų durų. Atlapojęs jas, 
Klodas pamatė „tą galviją Mairūną“, kurį Kadinė buvo paklup- 
džiusi ant šiaudų, kad jo galva būtų sulig jos lūpomis. Ji iš lėto 
bučiavo jam veidą. Skleidė ilgus šviesius jo plaukus, lūpomis 
sliuogė paausiais, pasmakre, sprandu, iš naujo siurbėsi į akis ir 
lūpas, palengva apiberdavo bučiniais galvą, tarytum gardžiuoda- 

masi kokiu skanėstu, vien tik jai priklausančiu. Mairūnas nuolan- 
kiai klausė Kadinės, sustingęs ta poza. Jis jau nieko nebejautė. 
Visu kūnu atsiduodamas merginai, jis netgi nebijojo kutenimo. 

— Taip ir maniau! — tarė Klodas.— Ką gi, nesivaržykit!.. 
Ir tau negėda, nenaudėle tu, galuoti jį šičia, purve? Juk jisai 
susibjaurojo kelius! 

— Še tau! — įžūliai atšovė Kadinė.— Niekas jo negaluoja. 
Jam labai patinka, kai jį bučiuoju, nes dabar jisai bijo tamsos... 
Juk tu bijai, tiesa? 

Ji pakėlė Mairūną nuo žemės; jis braukė rankomis sau per 
veidą, lyg ieškodamas bučinių, kuriais apibėrė jį mergaitė. Pas- 
kum suvapėjo: „Bijau, bijau“, o Kadinė kalbėjo toliau: 

— Beje, aš atėjau jam padėti. Aš penėjau jo karvelius. 

Floranas žiūrėjo į nelaimingus paukščius. Palei tinklą lenty- 
nose stovėjo išrikiuotos atviros dėžės, grūste prigrūstos kar- 
velių, kurie buvo labiau panašūs į krūvą juodų ir baltų plunksnų. 
Retkarčiais tuo gyvu sluoksniu perbėgdavo virpulys; paskum 
kūneliai vėl nurimdavo, girdėdavai tik neaiškų ulbesį. Šalia Ka- 
dinės stovėjo prikaistuvis, pilnas vandens ir grūdų; ji prisisem- 
davo į burną to mišinio, griebdavo vieną karvelį ir, apžiojusi 
snapą, suleisdavo peną tiesiai į gurklį. Karveliai spurdėdavo, 
dusdavo jos rankose ir krisdavo atgal į dėžę pabalinę akis ir 
apgvaibę nuo to priverstinio penėjimo. 

— Vargšeliai! — sumurmėjo Klodas. 

— O ką beveiksi! — atsakė Kadinė, baigusi penėti paukš- 
čius.— Jie gardesni, kai gerai atpeni... O štai tuos, matot, po 
dviejų valandų reikės girdyti sūriu vandeniu. Tuomet jų odelė 
pasidaro balta ir minkštutė. O dar po dviejų valandų juos pjau- 
sim... Bet jei norit pamatyti, kaip jie pjaunami, štai čia yra tokių, 
kurie jau tinkami, — Mairūnas beregint juos sudoros. 

Mairūnas paėmė dėžę su pusšimčiu karvelių. Klodas ir Flora- 
nas nuėjo paskui jį. Mairūnas atsisėdo ant žemės prie baseino, 
pasidėjo šalimais dėžę su karveliais, o ant cinkuotos geldos už- 
kėlė savotišką kretilą plonyčių lentelių dugnu. Paskum pradėjo 
pjauti paukščius. 

Jis vikriai griebdavo karvelį už sparnų, apkvaišindavo peilio 
koto smūgiu per galvą ir, mikliai apsukęs rankoje peilį, persmeig- 
davo gerklę. Karveliai akimirką spurdėdavo pašiaušę plunksnas, 
o Mairūnas dailiai dėdavo juos kretilan vieną prie kito, iškišda- 
mas galveles tarp lentelių, ir cinkuoton geldon lašas po lašo 
varvėdavo kraujas. Mairūnas vienodai dirbo savo darbą; tik 
tak — kaukšėjo peilio kotas, trupindamas galveles, Mairūnas 
ritmingai lingavo į šalis, — iš vienos pusės griebia gyvą paukštį 
ir kitoje pusėje deda nebegyvą. Įsimiklinęs jis dirbo vis greičiau; 

tų skerdynių įkarščio įjaudrintas, jis taip įsismagino, kad akys 
jam sublizgo ir jis pritūpė tapdamas panašus į didelį, iš džiaugs- 
mo padūkusį dogą. Galop jis prapliupo kvatoti ir uždainavo: „Tik 
tak, tik tak, tik tak“, — pliaukšėdamas liežuviu sulig kiekvienu 
peilio smūgiu; atrodė, jog tai dunksi malūnas, triuškindamas 
kiaušus. Karveliai dryksojo it šilko skutai. 

— Na, smagu tau, vėpla? — irgi kvatodama, tarė Kadinė.— 
Ir tikrai juokinga žiūrėti, kai jie va šitaip susigūžia, kad negalė- 
tum nutverti už kaklo... Žinot, karveliai ne tokie jau geručiai, 
įmanytų — beregint mus užkapotų. 

Ir kvatodama iš Mairūno, kuris įsikarščiavęs vis labiau 
spartino tempą, ji pridūrė: 

— Aš irgi mėginau, bet man nesiseka taip greitai dirbti kaip 
jam... Kartą jis papjovė šimtą karvelių per dešimt minučių. 

Krūva kretile vis didėjo; buvo girdėti, kaip kraujo lašai tyška 
į geldą. Staiga Klodas atsigręžęs pastebėjo, kad Floranas baltas 
kaip drobė, ir pasiskubino išvesti jį iš rūsio. Viršuje jis pasodino 
Floraną ant laiptų pakopos. 

— Va, dailiausia! — tarė, plekšnodamas bičiuliui per ranką.— 
Alpstat kaip moteris! 

— Kad labai tvanku rūsy,— susigėdęs sumurmėjo Floranas. 

Žiūrėdamas į tuos karvelius, kurie prievarta penimi grūdais 
ir girdomi sūriu vandeniu, o paskum nudobiami ir papjaunami, 
Floranas prisiminė, kaip saulės nuaukstuota žole Tiuilri sode 
vaikščioja purpleliai mirguliuojančiais šilkiniais pašvitais. Tary- 
tum vėlei matė juos burkuojant ant marmurinio gladiatoriaus 
rankos nedrumsčiamoje sodo tylumoje, tarytum matė mergytes, 
ritinančias lanką juodoje kaštonų paunksnėje. Ir dabar, kai čia, 
šitame dvokiančiame rūsyje, įsirengęs skerdyklą, tas įsipenėjęs 
žvėris šviesiais karčiais triuškino galvas paukščiams peilio kotu 
ir geležte pjaustė kaklus, Floranui šiurpas nubėgo per kūną; jis 
pajuto, kaip kojos jam linksta-per kelius, stulpu stojasi akys ir. 
jis pats lyg krinta bedugnėn. 

— Velniai rautų! — sušuko Klodas, Floranui atsipeikėjus. —- 
Prastas iš jūsų būtų kareivis... Žinot, šaunųs vyrai buvo tie ponai, 
kurie šitaip jūsų persigando, jog net ištrėmė 4.Kajeną. Šiaip ar 
taip, bičiuli, jei kada nors jūs ryšitės dėtis prie maištininkų, juk 
neišdrįsite iššauti iš, pistoleto: bijosite, kad ko nors pSNĖS nę- 
nužiebtųmėt. | 

Floranas atsistojo eta rdšmas nė žodžio. Veidas j jo buvo apsi- 
niaukęs,. pilnąs nevilties, abipus lūpų įsirėžusios. gilios raukšlės, 
Jis nuėjo, -o Klodas vėl nusileido į rūsį; Žingsiiuodamas žuvų 
paviljono. link, Floranas toliau mąstė apie puolimo planą, įsivaiz: 
davo, kaip ginkluoti būriai įsįveržia.į Burbonų. rūmus. Eliziejaus 


laukuose griaudžia patrankos; grotinės tvoros išgriautos; rūmų 
laiptai nutažkyti kraujais, o kolonos — smegenimis, ištryšku- 
siomis iš sutrupizto kiaušo. Prieš akis šmėkštelėjo mūšio vaizdas. 
Jis stovėjo perimtas tų vaizdinių, baltas kaip drobė, rankomis 
užsidengęs veidą, nedrįsdamas atsimerkti. 

Einant skersai Naujojo tilto gatvės, jam pasidingojo, kad 
kampe, prie vaisių paviljono, spokso kaklą ištempęs Ogiustas 
blyškiu veidu. Matyt, ko nors tykojo iš susijaudinimo išpūtęs 
kvailas akis. Staiga šoko iš vietos ir galvotrūkčiais puolė į deš- 
rinę. 

„Kas jam darosi? — pagalvojo Floranas. 
bijo?“ 

Tą rytą Keniu-Gardelių namuose dėjosi nepaprastai svarbūs 
dalykai. Auštant persigandęs Ogiustas atbėgo žadinti šeiminin- 
kės — atėjusi policija suimti Florano. Užsikirsdamas iš susijaudi- 
nimo, padrikai papasakojo, kad Florano nesą kambaryje, 
tikriausiai būsiąs pasprukęs. Gražioji Liza greitosiomis apsivilko 
palaidinuke ir, net korsetu nesusiveržusi, į nieką nekreipdama 
dėmesio, pustekiniais nuskubėjo į dieverio kambarį, paėmė 
Normandės nuotrauką, dar kartą patikrino, ar neliko ko nors, kas 
galėtų sutepti Keniu šeimos vardą. Leisdamasi laiptais, trečiame 
aukšte susitiko su policininkais. Komisaras paprašė ją eiti drauge. 
Policininkai užėmė Florano kambarį, ir komisaras pusbalsiu per- 
sitarė su ja keliais žodžiais — pasiūlė atidaryti krautuvę kaip 
paprastai, kad niekam nekiltų įtarimų. Spąstai buvo paspęsti. 

Visą tą laiką tik viena mintis nedavė ramybės gražiajai Lizai: 
kaip vargšas Keniu ištversiąs tokį smūgį? Be to, ji bijojo, kad, 
sužinojęs, jog namuose policija, Keniu apsiverksiąs ir viską su- 
gadinsiąs. Todėl ji pareikalavo, kad Ogiustas duotų žodį laikyti 
liežuvį už dantų. Grįžusi į miegamąjį, Liza susiveržė korsetu, 
pripaistė mieguistam Keniu visokių niekų. Po pusvalandžio ji 
pasirodė dešrinės tarpdury susišukavusi, susiveržusi, pasidažiusi, 
rausvais skruostais. Ogiustas kuo ramiausiai dėliojo prekes vitri- 
noje. Keniu pastoviniavo ant šaligatvio, pažiovavo ir galutinai 
nusivaikė miegus gaiviame rytmečio ore. Nebuvo nė ženklo, jog 
mansardoje mezgasi drama. 

Tačiau komisaras pats sukėlė ant kojų visą kvartalą, nuėjęs į 
Pirueto gatvę daryti kratos pas seseris Mejuden. Tam jis turėjo 
svarų pagrindą. Anoniminiuose laiškuose, atsiųstuose į prefektū- 
rą, buvo tvirtinama, jog Floranas dažniausiai nakvojąs -pas gra- 
žiąją Normandę. Vadinasi, gal ir dabar jis ten slapstąsis. Dviejų 
policininkų lydimas, komisaras ėmė daužyti duris, įstatymo 
vardu reikalaudamas atidaryti. Seserys Mejuden neskubėjo. Pa- 
galiau duris atrakino įtūžusi močiutė Mejuden, bet, sužinojusi, 

masi lo ji tarė: 

— Mes padorūs žmonės, mums nėra ko bijoti, Saidi krėsti. 

Tačiau Normandė nesiskubino įsileisti į kambarį, ir komisaras 
įsakė išlaužti duris. Luizė rengėsi: stovėjo be liemenėlio, nuosta- 
biais nuogais pečiais, dantyse įsikandusi sijoną, kurį ruošėsi 
mautis per galvą. Tas grubus, nesuvokiamas įsiveržimas išvedė 
Normandę iš kantrybės; ji sviedė sijoną ant grindų, liko vienais 
marškiniais ir, paraudusi veikiau iš pykčio negu iš gėdos, buvo 
jau bešokanti ant policininkų. Išvydęs tą stotingą pusnuogę 
moterį, komisaras žengė į priekį ir, užstodamas savo vyrus, šaltai 
pakartojo: 

— Įstatymo vardu! Įstatymo vardu! 

Tuomet Normandė susmuko krėslan, raudodama iš bejėgiš- 
kumo ir nesuvokdama, ko iš jos norima. Plaukai išsidraikė, marš- 
kiniai užsivertė aukščiau kelių; policininkai slapčiomis dėbčiojo 
į ją. Komisaras nukabino nuo sienos skepetą ir metė jai. Tačiau 
Normandė neapsisiautė, o tik dar labiau pravirko žiūrėdama, 
kaip policininkai grubiai naršo lovą, maigo priegalvius, tąso 
paklodes. 

— Ką aš padariau? — kūkčiodama suvapėjo ji.— Ko jūs ieš- 
kot mano lovoje? 

Komisaras ištarė Florano pavardę, o kadangi senė Mejuden 
vis dar stovėjo tarpdury, Normandė suriko: 

— Ak, šunsnuke! Tai tavo darbas? 

Ir puolė motiną. Tikriausiai būtų ją primušusi. Tačiau polici- 
ninkai ją sulaikė, prievarta apsiautė skepeta. Ji stengėsi ištrūkti 
ir, dusdama iš pykčio, kalbėjo: 

— Kuo jūs mane laikot?.. Tasai Floranas kojos niekad čia 
nebuvo įkėlęs, girdit! Tarp mudviejų nieko nėra buvę. Mūsų 
kvartale yra Žmonių, norinčių mane apdergti, bet tegu pasako 
man tai į akis, pamatysit, kas tada bus. Kad ir kalėjiman paskiau 
sėsiu, man vis viena... Floranas! To dar betrūko! Yra ir geresnių 
už jį! Galiu ištekėti už ko tik panorėsiu, tegu paskiau sprogsta 
iš pykčio visi tie, kurie jus čionai siunčia. 

Išrėkusi tuos žodžius, Normandė nusiramino. Dabar jos pyktis 
nukrypo prieš Floraną, visa ko priežastį. Teisindamasi ji tarė 
komisarui: | 

— Aš nieko nežinojau, pone. Pažiūrėti jis toks romutis, jis 
apgavo mus. Aš nenorėjau klausyti žmonių kalbų, jie tokie bjau- 
rūs!.. Jis ateidavo mokyti vaiko, o paskiau išeidavo. Aš jį maiti- 
nau, dažnai nusiųsdavau dovanų gražią žuvį. Ir viskas... Na jau 
ne, ačiū, daugiau nebesileisiu kvailinama dėl savo gerumo. 

— Gal jis prašė jus pasaugoti kokius popierius? — paklausė 
komisaras. 

— Ne, dievaži, ne!.. Juk man vis viena, aš jums atiduočiau 
tuos popierius. Jau gana prisikentėjau! Manot, labai smagu žiūrė- 
ti, kaip jūs čia griozdžiat viską?.. Liaukitės, be reikalo ieškot. 

Apžiūrėję a baldelį, policininkai panoro užeiti į kam- 
barį, kur miegojo Mušas. Buvo girdėti, kaip graudžiai rauda vai- 
kas, ko gera, manęs, kad policininkai atėjo jo papjauti. 

„— Čia vaiko kambarys,-- tarė Normandė, atidarydama duris. 

Mušas, nuogas nuogutėlis, puolė prie motinos ir pakibo jai 
ant kaklo. Normandė nuramino jį, paguldė į savo lovą. Policinin- 
kai tuojau pat išėjo iš kambario, ir komisaras jau buvo bežengiąs 
į duris, bet vaikas, vis dar apsiverkęs, sukuždėjo motinai į ausį: 

— Jie paims mano sąsiuvinius... Neatiduok jiems mano są- 
siuvinių... 

— Ak, iš tiesų! — sušuko Normandė.— Ten yra jo sąsiuvi- 
niai... Palaukit, ponai, tuoj atnešiu. Aš jums įrodysiu, kad man 
nusispjaut į jį... Imkit, ten ir jo prirašyta. Galit jį pakarti, kas 
jau kas, o aš tikrai neisiu traukti jo iš kilpos. 

Ji padavė Mušo sąsiuvinius ir Florano surašytus pavyzdžius. 
Tačiau vaikas įtūžęs šoko iš lovos ir puolė motiną kandžiodama- 
sis ir braižydamasis nagais, o jinai nuvarė jį atgal, užplojusi per 
užpakalį. Tuomet jis užbliovė visa gerkle. Tarpdury, ištempusi 
kaklą, stovėjo panelė Sažė: ji atslinko triukšmo priviliota, pa- 
matė, jog visos durys atlapos, įėjo į vidų ir pasiūlė savo paslaugas 
močiutei Mejuden. Ji spoksojo, klausėsi, visu balsu užjausdama 
vargšes damas, kurių nėra kas gina. Tuo tarpu komisaras labai 
susikaupęs skaitė rašybos pavyzdžius. Pamatęs žodžius „tironiš- 
kai“, „nežabota savivalė“, „antikonstitucinis“, „revoliucinis“, jis 
suraukė antakius. O perskaitęs sakinį: „Išmuš atpildo valanda, 
kaltininkui ateis galas“, paplekšnojo pirštais per popierių ir tarė: 

— Labai rimtas dalykas, labai rimtas. 

Atidavęs krūvelę sąsiuvinių vienam policininkui, išėjo drauge 
su savo parankiniais. Klerė, ligi tol neparodžiusi nosies, pravėrė 
duris ir žvilgsniu nulydėjo policininkus laiptais. Paskum įėjo į 
sesers kambarį, kur ištisus metus nekėlė kojos. Panelė Sažė atro- 
dė taip, lyg būtų buvusi geriausia Normandės draugė; ji dėjosi 
nuoširdžiai užjaučianti žuvininkę, pakėlusi skepetos kraštus, 
stengėsi geriau ją apsiausti, gailiu veidu klausėsi, kaip ta lieja 
pyktį. 

— Niekše tu,— tarė Klerė, sustojusi it įbesta prieš seserį. 

Toji pašoko grėsminga ir baisi; skepeta nuslinko nuo pečių. 

— Tu mane seki, šnipinėji! — suriko Normandė.— Nagi 
pakartok, ką dabar sakei! 

— Niekše tu! — dar užgaulesniu tonu pakartojo mergina. 

Tuomet Normandė atsivėdėjusi tėškė Klerei per žandą; siau- 

bingai perbalusi, mergina šoko ant jos ir suleido nagus į kaklą. 
Akimirką jiedvi grūmėsi, draskė viena kitai plaukus, graibstė 
už gerklės. Jaunėlė, nors ir kokia gležna iš pažiūros, su tokia ne- 
žmoniška jėga pastūmė seserį, jog abi virto ant spintos ir sudaužė 
veidrodį. Mušas bliovė, močiutė Mejuden rėkė panelei Sažė, kad 
toji padėtų jas perskirti. Tačiau Klerė ištrūko kartodama: 

— Niekše, niekše!.. Bėgu perspėti to nelaimėlio, kurį tu iš- 
davei. | 

Motina užstojo jai duris. Normandė užgriuvo iš užpakalio. 
Sykiu su panele Sažė visos trys įstūmė Klerę į jos kambarį, ir, 
kad ir kaip įnirtingai toji priešinosi, užrakino ją dviem sūkiais. 
Klerė spardė duris, skaldė kas pakliūva. Paskum pasigirdo pasiu- 
tęs gremžimas, lyg kas geležimi būtų aręs tinką. Klerė žirklėmis 
stengėsi nuplėšti vyrius. 

— Jeigu ji būtų turėjusi peilį, tikrai būtų mane papjovusi,— 
tarė Normandė, ieškodama drabužių.— Pamatysit, iš pavydo ji 
iškrės kokią šunybe... Svarbiausia, kad niekas jai neatrakintų 
durų. Ji sukels prieš mus visą kvartalą. | 

Panelė Sažė paskubomis nusileido laiptais. Pirueto gatvės 
kampe ji atsidūrė kaip tik tuo metu, kai komisaras pro užpakali- 
nes duris ėjo į Keniu-Gradelių namus. Senmergė sumetė, kas 
darosi, ir įdulkėjo dešrinėn degančiomis akimis, bet Liza ženklu 
liepė jai tylėti, parodžiusi į Keniu, kabinantį ant vąšų luitus švie- 
žiai sūdytos kiaulienos. Kai tik jis dingo virtuvėje, senė pusbalsiu 
papasakojo dramą, įvykusią pas močiutę Mejuden. Dešrininkė 
klausė užsigulusi ant prekystalio ir ranka įsirėmusi į dubenį su 
įdaryta veršiena; jos veidas švytėjo kaip pergalę švenčiančios 
moters. Paskum, kai įėjusi pirkėja paprašė dviejų kiaulės kojų, 
Liza, vyniodama jas, susimąstė. | 

— Aš nepykstu ant Normandės,— galop tarė ji panelei Sažė, 
kai jiedvi vėl liko vienos.— Man ji labai patiko ir tikrai buvo 
gaila, jog mudvi buvom šitaip sukiršintos... Žiūrėkit, štai įrody- 
mas, kad aš neturiu nieko prieš ją: šį daikčiuką išgelbėjau nuo 
policijos rankų, galiu tuoj pat jį grąžinti Normandei, jeigu tik 
ji pati ateis jo atsiimti. 

Liza ištraukė iš kišenės Normandės nuotrauką. Panelė Sažė 
apšniukštinėjo ją iš visų pusių ir kikendama perskaitė užrašą, 
„Luizė — mielam bičiuliui Floranui'. 

— Gal negerai darot, — tarė savo spigiu balseliu.— Verčiau 
pasilaikykit ją sau. 

— Ne, ne,— pertraukė ją Liza.— Aš noriu padaryti galą 
visoms paskaloms. Šiandien susitaikymo diena. Gana, laikas 
mūsų kvartalui gyventi ramybėje. 

— Na, ką gi! Norit, nueisiu tuoj pas Normandę ir pasakysiu, 
kad jos laukiat? — paklausė senė. 

— Taip, būkit maloni. 

Panelė Sažė grįžo Pirueto gatvėn ir baisiausiai išgąsdino Žu- 
vininkę pasakiusi, jog ką tik mačiusi jos nuotrauką, kurią Liza 
nešiojanti kišenėje. Bet senmergei ne iškart pavyko įkalbėti Nor- 
mandę žengti varžovės reikalaujamą žingsnį. Ji iškėlė savo są- 
lygą: eisianti, jeigu dešrininkė pasitiksianti ją krautuvės tarp- 
dury. Derinant susitikimo sąlygas, senei teko dar dusyk suvaikš- 
čioti ten ir atgal. Šiaip ar taip, jai buvo labai malonu vesti taikos 
derybas — juk tas susitaikinimas sukelsiąs didelį triukšmą kvar- 
tale. Paskutinįsyk eidama pro Klerės duris, ji vis dar girdėjo tą 
patį garsą: jaunėlė Mejuden žirklėmis gremžė tinką. 

Perdavusi dešrininkei galutinį Normandės atsakymą, panelė 
Sažė nuskubėjo ieškoti ponios Leker ir Sarjetės. Jos sustojo 
visos trys ant šaligatvio prie jūros gėrybių paviljono, priešais 
dešrinę: iš ten matysiančios susitikimą iki paskutinių smulkmenų. 
Visos trys degė nekantrumu ir, dėdamosi, jog šnekučiuoja, spok- 
sojo į Pirueto gatvę, iš kur turėjo pasirodyti Normandė. Per 
Hales jau perbėgo gandas apie būsimą susitaikinimą; prekininkės, 
atsistojusios prie prekystalių, stiebėsi ant pirštų galų, kad galėtų 
geriau matyti, kas dėsis; kitos, itin smalsios, paliko savo vietas 
ir susibūrė dengtoje galerijoje. Visų svLgsniai Halėse krypo į 
dešrinę. Visas kvartalas laukė. 

Atėjo iškilminga akimirka. Kai Pirueto gatvės gale pasirodė 
Normandė, visos užgniaužė kvapą. 

— „Ji įsisegė briliantus,— sukuždėjo Sarjetė. 

— Žiū, kaip eina, — pridūrė ponia Leker.— Na ir įžūlumas! 

Ir tikrai, gražioji Normandė ėjo kaip karalienė, malonėjusi 
sudaryti taiką. Plaukai buvo suraityti, tualetas kruopščiai apgal- 
votas, prijuostės kraštas truputį pakeltas, kad būtų matyti kaš- 
myrinis sijonas; be to, ji ryšėjo naujintelaite, mazgu surišta labai 
brangia nėrinių skepetaite. Jausdama visų Halių žvilgsnius, 
netoli dešrinės Normandė dar labiau atsitiesė. Prie durų ji sustojo. 

— Dabar gražiosios Lizos eilė, — tarė panelė Sažė.— Žiūrėkit 
akis išpūtusios! 

Gražioji Liza šypsodama išėjo iš už prekystalio. Neskubėdama 
pasuko prie durų ir atkišo ranką gražiajai Normandei. Ji taipgi 
buvo išsipusčiusi kaip reikiant: apykaklė, antrankoviai, prijuostė 
akinte akino baltumu. 

Per žuvų turgų nusirito šurmulys; galvos ant šaligatvių susi- 
kišo, pasiuto suktis liežuviai. Abi moterys įėjo į krautuvę; pro 
vitrinoje ištemptas avių pilvaplėves sunku buvo jas įžiūrėti. Iš 
visa ko sprendžiant, jiedvi lipšniai šnekučiavo, žemai linkčiojo 
ir, žinoma, meilikavo viena kitai. 

— Žiū! — vėl prabilo panelė Sažė.— Gražioji Normandė 

kažin ką perka... Ką gi ji ten perka? Regis, kepeninę dešrą... Aha! 
Jau viskas! Matėt, ar ne? Gražioji Liza ką tik įbruko jai rankon 
nuotrauką sykiu su dešra. 

“ Dešrinėje vėl prasidėjo linkčiojimai. Gražioji Liza netgi per- 
žengė sutartų ceremonijų ribas ir teikėsi palydėti gražiąją Nor- 
mandę į gatvę. Stovėdamos ant šaligatvio, jiedvi linksmai juokė- 
si, kad visas kvartalas matytų, kokios jos geros draugės. Juo- 
dviejų susitaikinimas buvo tikra šventė Halėms; prekininkės 
grįžo prie savo prekystalių tvirtindamos, jog viskas praėjo kuo 
gražiausiai. | 

Panelė Sažė sulaikė ponią Leker ir Sarjetę. Dramos užuomazga 
buvo tik prasidėjusi. Visos trys susmeigė į namą priešais aržiu 
kas dedasi viduje. Kad neprailgtų laukti, jos vėl sušneko apie 
gražiąją Normandę. 

— Šit ir liko be vyro, — tarė ponia Leker. 

— Juk turi poną Lebigrą,— įsiterpė Sarjetė ir nusikvatojo. 

— O, dabar ponui Lebigrui ji nė motais! 

Gūžtelėjusi pečiais, panelė Sažė sukuždėjo: | 

— Menkai jį pažįstat. Jam į viską nusispjaut. Tas žmogus 
žino, ką daro, o juk Normandė turtinga. Prabėgs du mėnesiai, ir 
juodu sumes skudurus, paminėsit mano žodį! Močiutė Mejuden - 
jau seniai šiliasi juos suvesdinti. 

— Šiaip sakysit ar taip, — atrėmė sviestininkė,— o juk komi- 
saras užtiko ją lovoj su Floranu. 

— Ką jūs, to aš nesakiau... Perkaręs išstypėlis buvo ką tik 
išsprukęs. Aš buvau ten, kai jie apžiūrinėjo lovą. Komisaras pa- 
čiupinėjo paklodes. Buvo išgulėtos dvi dar šiltutėlės duobės. 

Senė atsikvėpė ir pasipiktinusi pridūrė: 

— Ak, kad žinotumėt, kaip man suspaudė širdį, kai išgirdau, 
kokių šlykštybių tas pašlemėkas mokė vaikelį! Ne, jūs nepatikė- 
sit... Ten gulėjo šūsnis popierių. 

— Kokių šlykštybių jį mokė? — susidomėjusi paklausė Sar- 
jetė. 

— Galas jį žino! Visokių blevyzgų, visokių nešvankybių. 
Komisaras pasakė, jog vien už tai jį derėtų pakarti... Tas žmo- 
gus — stačiai pabaisa. Tvirkinti vaiką! Kur tai girdėta? Kas be 
ko, Mušo irgi negali dėti į antį, bet nėra ko tokiam pypliui kimšti 
galvon visokių nesąmonių, kad paskum sykiu su raudonaisiais 
atsidurtų kalėjime, juk tiesa? 

.— Grynų gryniausia,— pritarė abi klausytojos. 

— Galų gale bus tvarka, gana regzti visokias pinkles. Pame- 
nat, aš jums sakiau: „Tie Keniu kažin ką rezga, ne į gera visa 
tai“. Matot, turiu puikią uoslę... Ačiū Dievui, netrukus mūsų 

kvartalas galės lengviau atsikvėpti. Nori nenori, o verkiant 
reikėjo pasidarbuoti šluota: juk, būdavo, eini ir bijai, kad tavęs 
nepapjautų vidury dienos, kaip kažin ką! Koks čia gyvenimas! 
Aplink paskalos, žabangos, tik žiūrėk, kad peiliu kas nepersmeig- 
tų. O kas pasėjo tą pikto sėklą, jei ne Floranas?.. Šit ir gražioji 
Liza susitaikė su gražiąja Normande; tai labai gražu iš jų pusės, 
taip ir turėjo padaryti, kad visiems būtų ramu. Dabar viskas 
eis kaip iš pypkės, paminėsit mano žodį... Žiū, antai tas vargše- 
lis ponas Keniu juokiasi! 

Ir tikrai Keniu vėl stovėjo gatvėje, neįtikėtinai storą pilvą 
apsitempęs balta prijuoste, ir juokavo su ponios Taburo tarnai- 
čiuke. Tą rytą Keniu buvo itin linksmas. Kaip ir dera smagiai 
nusiteikusiam dešrininkui, jis taip smarkiai kratė tarnaičiukei 
ranką, kad ji kone rėkė iš skausmo, Liza iš paskutiniųjų stengėsi 
nugrūsti jį virtuvėn. Dabar, netverdama nekantra, ji vaikščiojo 
skersai išilgai krautuvės, bijojo, jog gali netikėtai pasirodyti 
Floranas, ir šaukė vyrą į vidų, kad juodu nesusitiktų. 

— Ji stačiai iš proto kraustosi, — tarė panelė Sažė.— Varg- 
šas ponas Keniu nieko neįtaria. Juokiasi kaip kvailiukas!.. Žinot, 
ponia Taburo sakė, jog akyše nenorės matyti nei Keniu, nei jo 
pačios, jeigu jie ir toliau darys sau gėdą ir neišsižadės Florano. 

— Ko jau ko, o palikimo tikrai neišsižadės,— įsiterpė ponia 
Leker. 

— Ką jūs, širdele!.. Brolis atsiėmė savo dalį. 

— Tikrai?.. Iš kur žinot? 

— Dievulėli! Juk ir šiaip aišku, — kiek padvejojusi atsakė 
senė, bet jokių kitų argumentų nepridėjo.— Jis paėmė netgi 
daugiau, negu jam priklauso. Išplėšė iš giminių dar kelis tūks- 
tančius frankų... Apie tokius kaip jis sakoma: kai žmogus ydingas, 
pinigų visad pristinga... Tiesa, gal nežinot: jis turėjo dar vieną 
moterį. 

— Nieko nuostabu,— įsiterpė Sarjetė.— Liesi vyrai pasiutę. 

— Taigi, o ta moteris ne tokia jau jauna. Juk žinot, kai vyrui 
pasturgalis užsidega karščiu, jis niekuo nesibodi... Jūs gerai ją 
pažįstat: tai ponia Verlak, buvusio inspektoriaus pati, toji per- 
geltusi moterėlė... 

Tačiau abi pašnekovės užginčijo: negali būti! Į ponią Verlak 
ir žiūrėti šlykštu! Tuomet panelė Sažė užsiplieskė: 

— Manim jau galit patikėti! Gal sakysit, kad meluoju, ką?.. 
Juk yra įrodymai, aptikti tos moterėlės laiškai, visa krūva laiškų, 
kuriuose ji kaulija jį pinigų, iškart po dešimt, po dvidešimt fran- 
kų. Žodžiu, viskas aišku... Toks tokį pažino ir vyrą numarino. 

Sarjetė ir ponia Leker sutiko. Tačiau joms baigė sekti kantry- 
bė. Jau daugiau kaip valandą jos laukė ant šaligatvio. O jeigu 

tuo metu kas nors apvogsiąs jų krautuves? Tuomet panelė Sažė 
sugalvodavo naują pasaką, kad tik jas sulaikytų. Floranas nega- 
lėjo pasprukti, būtinai pareis; juk labai įdomu pažiūrėti, kaip 
jį suims. Ir, leisdamasi į menkiausias smulkmenas, pasakojo, 
kaip paspęsti spąstai, o sviestininkė ir vaisininkė tuo tarpu ap- 
žiūrinėjo namą nuo viršaus iki apačios, žvilgsniais naršyda- 
mos kiekvieną angą, kiekviename plyšyje tikėdamosi pamatyti 
policininko kepę. Namas, ramus ir bežadis, palaimingai mžaga- 
vosi rytmečio saule. 

— Tik pagalvokit, juk ten knibždėte knibžda policininkų! — 
sukuždėjo ponia Leker. 

— Jie viršuje, mansardoje,— tarė senė.— Matot, langą jie 
paliko taip, kaip rado... Antai, pažiūrėkit, regis, vienas jų sle- 
piasi balkone už granatmedžio. 

Nors ir kaip jos tempė kaklus, nieko negalėjo įžiūrėti. 

— Ne, ten šešėlis, — spėjo Sarjetė.— Juk netgi užuolaidėlės 
nejuda. Tikriausiai visi jie sėdi kambary ir nė krust. 

Tuomet jos pastebėjo Gavarą, kuris susirūpinęs ėjo iš jūros 
gėtybių paviljono. Visos trys susižvelgė blizgančiomis akimis, 
bet nepasakė nė žodžio. Jos susikišo šiugždėdamos ilgais, pla- 
čiais sijonais, dar labiau išlenkė nugaras. Paukštienos pirklys 
priėjo artyn. 

— Nematėt, ar Floranas nepraėjo pro šalį? — paklausė jis. 

Moterys neatsiliepė. 

— Man reikia nedelsiant su juo pasikalbėti, — pridūrė Ga- 
varas.— Žuvų turguje jo nėra. Gal užbėgo į namus... Tai matėt 
ar ne? 

Visos trys stovėjo pablyškusios. Reikšmingai žvilgčiojo viena 
į kitą, lūpų kampučiai virpčiojo. Kadangi Gavaras dvejojo neži- 
nodamas, ką daryti, ponia Leker tarė tvirtu balsu: 

— Mes čia tik kokias penkias minutes stovim. Ko gera, bus 
grįžęs anksčiau. 

— Ką gi, gal nieko baisaus neatsitiks, jei užlipsiu į šeštą 
aukštą, — pajuokavo Gavaras. 

Sarjetė krustelėjo, lyg norėdama jį sulaikyti, bet teta griebė 
jai už rankos, prisitraukė artyn ir pakuždėjo į ausį: 

— Liaukis, kvaile! Taip jam ir reikia. Žinos, kaip iš mūsų 
tyčiotis. 

— Dabar jau nebegalės pasakoti, kad valgau sušvinkusią 
mėsą, — dar tyliau sukuždėjo panelė Sažė. 

Daugiau jos nepridūrė nė žodžio. Sarjetė stovėjo raudona 
kaip ugnis; kitų dviejų veidai, kaip ir anksčiau, buvo pageltę. 
Visos trys dabar nesiryžo pažvelgti viena kitai į akis, žiūrėjo 
į šalį ir, nežinodamos, kur dėti rankas, kišo jas po prijuostėmis. 

Galų gale vėl nukreipė žvilgsnius į namą, mintyse sekdamos 
Gavarą kiaurai mūrą, tarytum matydamos, kaip jis kopia į šeštą 
aukštą. Kai, jų manymu, Gavaras jau turėjo būti kambaryje, 
jos susižvelgė iš naujo, dėbčiodamos į šalis. Sarjetė nervingai 
sukikeno. Akimirką smalsuolėms pasivaideno, jog lango užuo- 
laidėlės susiūbavo, tad joms dingtelėjo, kad mansardoje vyksta 
grumtynės. Tačiau iš lauko namas atrodė vis toks pat nedrums- 
čiamai ramus; penkiolika minučių viešpatavo visiška tyla, ir 
kūmutės, vis labiau jaudindamosi, vos gaudė kvapą. Kai pagaliau 
pro užpakalines duris išbėgo policininkas ieškoti fiakro, joms 
pasidarė silpna. Po penkių minučių, dviejų policininkų lydimas, 
pasirodė Gavaras. Liza išėjo į gatvę, bet, pastebėjusi atidardant 
fiakrą, šmurkštelėjo dešinėn. 

Gavaras buvo baltas kaip drobė. Mansardoje policininkai 
jį iškratė, surado pistoletą ir dėžutę su šoviniais. Iš komisaro 
grubaus elgesio, iš to, kaip jis krūptelėjo išgirdęs jo pavardę, 
Gavaras suprato esąs žuvęs. Tokios siaubingos atomazgos jis 
niekada nesitikėjo. Tiuilri rūmai jam nedovanosią. Kojos pynėsi: 
jautėsi taip, lyg būtų vedamas prie sienos, kur laukiąs baudžia- 
masis būrys. Tačiau gatvėje Gavaras sukaupė visas jėgas, kad 
išlaikytų fasoną, ir nuėjo tvirtais žingsniais. Netgi nutaisė pasku- 
tinę šypseną, taręs sau, jog visos Halės dabar žiūri į jį ir jisai, 
Gavaras, drąsiai žengsiąs į mirtį. 

Prie jo pribėgo Sarjetė ir ponia Leker. Išgirdusi, kas atsi- 
tiko, sviestininkė pravirko, o Sarjetė puolė dėdei ant kaklo. 
Gavaras priglaudė Sarjetę prie krūtinės ir, slapčia įspraudęs jai 
saujon raktą, sukuždėjo į ausį: 

— Pasiimk viską, o popierius sudegink. 

Ir užkėlė koją ant fiakro paminos su tokia išraiška, lyg būtų 
lipęs ant ešafoto. Kai fiakras įsuko Pjero-Lesko gatvėn ir dingo 
už kampo, ponia Leker pastebėjo, kad Sarjetė mėgina paslėpti 
raktą kišenėj. 

— Be reikalo stengiesi, — prakošė ji pro sukąstus dantis, — 
mačiau, kap jis įbruko tau saujon raktą... Kaip Dievą myliu, nu- 
eisiu į kalėjimą ir viską jam išklosiu, jei mane skriausi. 

— Tetule, kad nė nemanau jūsų skriausti, — sumišusi nusi- 
šypsojo Sarjetė. 

* — Tuomet tuojau pat einam pas jį. Reikia aplenkti policiją, 
kad ji pirma neiškraustytų jo spintų. 

Panelė Sažė, kuri klausėsi jų žibančiomis akimis, nukūrė iš 
paskos, kiek tik neša trumpos kojelės. Dabar Floranas jai ne- 
berūpėjo. Nuo Rambiuto iki Kosonri gatvės ji laikėsi be galo 
nuolankiai, buvo nepaprastai paslaugi ir pati pasisiūlė pradėti 
derybas su namsarge ponia Leons. 

— Pažiūrėsim, pažiūrėsim, — kapotu balsu kartojo kulniuo- 
dama sviestininkė. 

Ir tikrai, be derybų neapsieita. Ponia Leons griežtai atsisakė 
įleisti tas tris damas į jai patikėto namo gyventojo butą. Pasitiko 
jas atšiauriu veidu, pasipiktinusi netvarkingai parišta Sarjetės 
skepetaite. Tačiau, senmergei pusbalsiu pasakius keletą žodžių 
ir parodžius raktą, nusileido. Užlipusi į viršų, rakino kambarius 
tik vieną po kito, netverdama piktumu, krauju plūstančia šir- 
dimi, lyg būtų priversta rodyti vagims, kur suslėpti jos pinigai. 

— Ką gi, imkit viską! — suriko susmukdama į krėslą. 

Sarjetė jau mėgino rakinti pagret visas spintas. Ponia Leker 
vaikščiojo įdurmu įtariu veidu, lipdama jai ant kulnų, kol galiau- 
siai Sarjetė tarė: 

— Klausykit, tetule, jūs man trukdot. Bent jau už rankų ne- 
griebkit. 

Galop pavyko atrakinti spintą, stovinčią prieš langą, tarp 
židinio ir lovos. Moterys aiktelėjo. Vidurinėje lentynoje gulėjo 
apie dešimt tūkstančių frankų auksinėmis monetomis, dailiai 
išrikiuotomis krūvelėmis. Gavaras visą turtą buvo apdairiai ati- 
davęs saugoti notarui, o tuos pinigus laikė atsargai, „tai dienai, 
kai trenks perkūnas“. Gavaras pats ne kartą buvo iškilmingai 
pareiškęs, jog turįs paruošęs savąjį indėlį į revoliuciją. Jis par- 
davė kai kuriuos vertybinius popierius ir kiekvieną vakarą su 
ypatingu pasimėgimu grožėdavosi tais tūkstančiais frankų, va- 
dindamas juos šauniaisiais maištininkais. Naktimis Gavaras sap- 
nuodavo, kad jo spintoje verda mūšiai, drioksi šūviai, ritasi iš 
grindinio išplėšti akmenys, aidi griausmingi riksmai ir pergalės 
šūksniai: tai jo pinigai kovojo prieš vyriausybę. 

Džiugiai suspigusi, Sarjetė atkišo rankas. 

— Atitrauk letenas, vaikeli! — dusliai suurzgė ponia Leker. 

Aukso atšvaitų nutvieksta, ji atrodė dar geltonesnė: veidas 
buvo išmargintas geltos dėmių, akys karščiavo nuo ėdančios ją 
kepenų ligos. Panelė Sažė stiebėsi stovėdama už sviestininkės, 
spoksojo apsalusi į spintos vidų. Ponia Leons irgi pašoko kažin 
ką niurgzdama panosėje. 

— Dėdė liepė man pasiimti viską, — skambiu balsu pareiškė 
Sarjetė. 

— O aš, šitiek slaugiusi tą žmogų, aš nieko negausiu? — su- 
riko namsargė. 

Ponia Leker duso; atstūmė jas ir įsikibo į spintą veblendama: 

— Čia mano turtas, aš — jo artimiausia giminė, o jūs — 
vagilės, girdit!.. Verčiau išmesiu viską pro langą, bet jums neati- 
duosiu. 

Stojo tyla; visos trys įtariai žiūrėjo viena į kitą. Sarjetės ske- 

petaitė visai atsirišo, nuslinko nuo krūtinės, lūpos drėgnos, šnir- 
pšlės — rausvos, 0 visa ji — žavi, trykšte trykštanti sveikata. 
Ponia Leker dar labiau apsiniaukė matydama, kokia ji graži go- 
duliui pašokus. 

— Klausyk,— tarė ji kimiu balsu,— gal nesiriekim... Juk 
tu jo giminaitė, aš sutinku dalytis... Mudvi imsim paeiliui po vie- 
ną krūvelę. 

Jiedvi nustūmė į šalį namsargę ir panelę Sažė. Pirmoji atkišo 
ranką sviestininkė. Monetų krūvelė dingo sijono kišenėje. Pas- 
kum čiupo Sarjetė. Jiedvi sekė viena kitą, pasirengusios kirsti 
varžovei per nagus. Pirštai grobė pinigus: tai bjaurūs, gumbuoti, 
tai balti, lankstūs ir švelnūs. Abidvi prisikimšo kišenes. Kai len- 
tynoje liko tik viena krūvelė, jaunoji moteris nepanoro atiduoti 
jos tetai: juk toji pirma pradėjusi. Ji ūmai padalijo pinigus pa- 
nelei Sažei ir poniai Leons, kurios karštligiškai trypčiojo vietoje 
žiūrėdamos, kaip teta ir seserėčia kemšasi auksą. 

— Labai ačiū, — suniurzgė namsargė,— penkiasdešimt frankų 
už tai, kad jį popinau, girdžiau liepažiedžių arbata ir sultiniais! 
O jis sakėsi neturįs giminių, tas senas suvedžiotojas! 

Ponia Leker pasiūlė iš pradžių išgriozti spintą ir tik tada už- 
rakinti. Pasirodo, ten būta uždraustų politinių knygų, pamile- 
tų, spausdintų Briuselyje, skandalingų istorijų apie Bonapartų 
giminę, užsieninių karikatūrų, išjuokiančių imperatorių. Didžiau- 
sias malonumas Gavarui būdavo kartais rodyti kuriam draugų 
tą pavojingą literatūrą. 

— Juk jisai prašė mane sudeginti popierius, — tarė Sarjetė. 

— Et, didelio čia daikto! Imsim mat gaišti ir kurti židinį!.. 
Nuojauta man sako, kad tuoj užgrius policija. Reikia nešdintis. 

Ir visos keturios išdulkėjo. Nespėjo nė laiptais nusileisti, 
kai pasirodė policija. Poniai Leons teko grįžti atgal ir atrakinti - 
butą. Kitos trys damos susigūžusios pasiskubino išnerti gatvėn. 
Jos kulniavo vorele sparčiais žingsniais, tik tetai ir seserėčiai 
eiti buvo sunkiau: svėrė pilnos kišenės. Sarjetė drožė pirma; 
sukdama į Rambiuto gatvę, ji atsigręžė ir, skambiai nusijuokusi, 
tarė: 

— Kaip plaka per šlaunis! 

Ponia Leker atsakė blevyzga, kuri jiedviem labai patiko. Jos 
mėgavosi jausdamos, kaip sunkus auksas tempia žemyn sijonus, 
lyg karštos, glamonių išsiilgusios rankos liestų kūną. Panelė 
Sažė laikė suspaudusi saujoje savo penkiasdešimt frankų. Jos 
veidas buvo rimtas: senė svarstė, kaip būtų galima dar šį tą iš- 
traukti iš tų kietai prikimštų kišenių, kurioms sekė iš paskos. 
Kai jos pagaliau atsidūrė prie žuvų turgaus, senmergė tarė: 

— Žiū! Pačiu laiku atėjom. Antai Floranas, tuoj įmerks uo- 
degą. 

Ir tikrai, Floranas jau buvo grįžęs iš ilgo pasivaikščiojimo. 
Jis persirengė savo kabinete ir ėmėsi įprasto darbo — stebėjo, 
kaip plaunami prekystaliai, iš lėto vaikščiodamas paviljono ta- 
kais. Jam pasirodė, jog visi labai keistai į jį žiūri: prekininkės 
kuždėjosi jam einant pro šalį, dėbčiojo iš pasalų suktomis akutė- 
mis. Jis tarė sau, kad jos vėl rengiasi iškrėsti jam kokią kiaulystę. 
Jau kuris laikas tos storos, baisios moterys stengdavosi apnuody- 
ti jam kiekvieną rytmetį. Tačiau, eidamas pro Luizės Mejuden 
prekystalį, labai nustebo išgirdęs salsvą senės balsą: 

—- Pone Floranai, ką tik jūsų teiravosi toksai pagyvenęs po- 
nas. Sakė, lauksiąs jūsų mansardoje. 

Senė sėdėjo išsidrėbusi kėdėje ir sulig kiekvienu žodžiu gar- 
džiavosi klastingai apgalvotu kerštu, net visas jos storas, išpleręs 
kūnas kretėjo. Dar netikėdamas Floranas žvilgtelėjo į gražiąją 
Normande. Tačiau toji, jau susitaikiusi su motina, dėjosi nieko 
negirdinti: atsukusi čiaupą, stropiai plovė savo žuvis. 

— Tikrai? — paklausė jis. 

-— O kaipgi! Juk tiesa, Luize? — dar šaižesniu balsu sušuko 
senė. 

Floranui dingtelėjo, kad žmogus tikriausiai bus atnešęs kokią 
žinią apie rengiamą maištą, ir pasuko namo. Jau eidamas iš pa- 
viljono nejučia atsigręžė ir pamatė, jog gražioji Normandė lydi 
jį rūsčiu žvilgsniu. Jis aplenkė tris kūmutes. 

— Pastebėjot, jog dešrinėj nėra nė gyvos dvasios? — sukuž- 
dėjo panelė Sažė.— Gražioji Liza ne tokia moteris, kad susiteptų 
savo vardą. | 

Ir tikrai — dešrinė buvo tuščia. Saulės nutviekstas namas iš 
pažiūros atrodė kaip ir kiekvienas kitas padorus namas, lyg nie- 
kur nieko atstatęs pilvą pirmiesiems rytmečio spinduliams. Vir- 
šuje, balkone, žydėjo granatmedis. Eidamas per gatvę, Flora- 
nas draugiškai linktelėjo Logrui ir ponui Lebigrui, matyt, pa- 
nūdusiems vyninės tarpdury pakvėpuoti grynu oru. Juodu jam 
nusišypsojo. Jis jau buvo besukąs į užpakalines duris, bet gale 
ankšto ir tamsaus koridoriaus pastebėjo šmėkštelint blyškų 
Ogiusto veidą. Tuomet Floranas grįžo atgal pažiūrėti — gal tasai. 
pagyvenęs ponas jo laukiąs dešrinėje. Bet užtiko tenai tik Avuką: 
katinas tupėjo ant trinkos papūtęs gurklį, pašiaušęs ilgus ūsus 
ir didelėmis geltonomis akimis nepatikliai žiūrėjo į nekviestą 
svečią.: Kai Floranas pagaliau apsisprendė ir žengė pro užpakali- 
nes duris, pačiame koridoriaus gale, už įstiklintų durų užuolai- 
dėlės, sušmėžavo gražiosios Lizos veidas. 

Žuvų turguje įsivyravo tyla. Išpampę pilvai ir neapglėbiamos 
krūtinės užgniaužę kvapą laukė, kol Floranas dings už durų. 
Paskum pratrūko pašėlęs džiaugsmas, krūtinės lengvai atsikvėpė, 

pilvai ko nesprogo iš pikto juoko. Išdegė! Tokio pokšto dar nie- 
kad neregėta! Senė Mejuden kvatojo kliurksėdama nelyginant 
išpilamas vynmaišis. Jos išmonė apie pagyvenusį poną ėjo iš 
lūpų į lūpas, kėlė prekininkėms nežmonišką juoką. Pagaliau 
tas perkaręs išstypėlis įkliūsiąs, dabar jau nebereikėsią matyti 
tos šlykščios marmūzės, tų katorgininko akių! Laimingos kelio- 
nės, klykavo jos, naujas inspektorius tikriausiai būsiąs gražus 
vyras. Jos bėgiojo nuo vieno prekystalio prie kito, jei įmany- 
tų — šoktų aplink marmurinius stalus kaip laisvėn ištrūkusios 
mergiūkštės. Gražioji Normandė žiūrėjo į džiaugsmu netverian- 
čias moteris atsitiesusi, bijodama pajudėti, kad neapsiverktų. 
Stovėjo rankas uždėjusi ant didelės rajos, kad atvėstų karščiuo- 
jantis kūnas. 

— Matėt, kaip mikliai juo nusikratė močiutė Mejuden su 
dukrele? Juk dabar, kai jis tuščiomis kišenėmis, nebegalėtų jo 
melžti, — tarė ponia Leker. 

— Na ir kas? Ir gerai daro, — atsiliepė panelė Sažė.— Ir, 
be to, širdele, gal jau užteks, ką? Ko gi mums ėstis?.. Juk jūs 
patenkinta. Tegul ir kiti tvarkosi sau kaip nori. 

— Juokiasi tik senės,— įsiterpė Sarjetė.— Nepasakyčiau, 
kad Normandei linksma. 

Tuo tarpu Floranas, atsidūręs savo kambaryje, leidosi sui- 
mamas romiai kaip avelė. Policininkai žvėriškai užpuolė jį, tik- 
riausiai tikėdamiesi įnirtingo priešinimosi. Tačiau Floranas tik 
kukliai paprašė nelaikyti jo už rankų. Paskum atsisėdo ir žiūrėjo, 
kaip policininkai kraunasi popierius, raudonus šalikus, antran- 
kovius ir vėliavas. Jo tarytum nestebino tokia atomazga; net 
širdis atlėgo, nors jis ir nenorėjo to prisipažinti. Tačiau jam buvo 
skaudu pagalvojus apie visuotinę neapykantą, kuri įginė jį į 
šiuos spąstus. Floranas prisiminė baltą kaip drobė Ogiusto veidą, 
akis nudelbusias žuvininkes, prisiminė močiutės Mejuden žo- 
džius, "Normandės tylėjimą, tuščią dešrinę; ir suprato, jog Halės 
sutartinai veikė prieš jį, jog išdavė jį visas. kvartalas. Aplink 
tvino klampus tų gatvių purvas, grasindamas paskandinti Jį rie- 
bioje tyrėje. | 

„Kai tarp tų apskritų moteriškų veidų, žaibiškai šmėkščiojan- 
čių jo mintyse, staiga iškilo Keniu veidas, širdį Floranui suspau- 
dė baisus skausmas. 

-— Na, žygiuokit! — šiurkščiai įsakė. policininkas. . 

. Eloranas atsistojo ir. išėjo į laiptus. Ketvirtame aukšte paprašė 
leisti grįžti į kambarį: ten šį tą pamiršęs. Policininkai neleido 
ir stumdydami nųvarė žemyn. Floranas ėmė maldautį. Net: pa- 
siūlė pinigų, kurių turėjo su savimi, Galop du policininkai sutiko 
palydėti jį „mansardon, „prigrasinę, jog šutriuškinsią. Kiaušą, jei 

bandysiąs iškrėsti kokią šunybę. Jie išsitraukė revolverius iš 
kišenių. O Floranas, atsidūręs kambary, žengė tiesiai prie nar- 
velio su dagiliu, išėmė paukštį, pabučiavo jam tarp sparnelių 
ir paleido laisvėn. Lydėjo žvilgsniu, kol paukštelis, saulės nu- 
tviekstas, purptelėjo ir, tarytum apsvaigęs, nutūpė ant žuvų 
paviljono stogo, paskum vėl pakilo virš Halių ir dingo tolumoje, 
už Inosanų skvero. Floranas dar pastovėjo žvelgdamas į dangų, 
į laisvą padangę; prisiminė purplelius, burkavusius Tiuilri sode, 
prisiminė negyvus karvelius, rūsyje Mairūno papjautus. Ir tuo- 
met lyg kas nutrūko viduje, jis nuėjo paskui policininkus, kurie, 
gūžčiodami pečiais, susikišo revolverius į kišenes. 

Apačioje Floranas stabtelėjo prie virtuvės durų. Komisaras, 
laukės aikštelėje, beveik sujaudintas jo nuolankaus romumo, 
paklausė: 

— (Gal norite atsisveikinti su broliu? 

Floranas sudvejojo. Dirstelėjo į duris. Virtuvėje pasiutiškai 
čeksėjo kaponės, žvangėjo puodai. Tą rytą Liza sugalvojo virti 
kraujinę dešrą, kad vyras būtų užsiėmęs, nors paprastai ją dary- 
davo vakare. Ant ugnies čirškė svogūnai. Floranas išgirdo, kaip 
Keniu džiugiai rėkauja, skambiu balsu užgoždamas virtuvės 
triukšmą: 

— Ek, velniai griebtų, na ir gardi bus šiandie dėšra!.. Ogiuš- 
tai, duokš lašinius! 

Floranas padėkojo komisarui: jam buvo baisu įeiti į karštą 
virtuvę, prikvipusią keptais svogūnais. Praėjo pro duris džiaug- 
damasis, jog brolis nieko nenumano, ir paspartino žingsnius, 
kad neužduotų dešrinei dar vieno, paskutinio skausmo. Tačiau 
gatvėje, tvykstelėjus saulei į akis, jam pasidarė gėda ir jis įlipo 
į fiakrą susikūprinęs, papilkusiu veidu. Juste juto, kaip džiū- 
gaudamas žiūri į jį žuvų turgus, ir jam pasirodė, jog visas kvar- 
talas susirinko pasimėgauti jo nelaime. 

— Žiū, koks baisus snukis! — tarė panelė Sažė. 

— Tikrai, stačiai katorgininkas, nutvertas už rankos, — pri- 
tarė ponia Leker. 

— O aš kartą mačiau giljotinuojant nusikaltėlį, — įsiterpė 
Sarjetė, šiepdama baltus dantukus.— Tai va, jo veidas buvo 
lygiai toks kaip šito. 

Visos trys priėjo arčiau ir, ištempusios kaklus, sužiuro į fiak- 
ro vidų. Karietai pajudėjus iš vietos, senmergė timptelėjo drau- 
gėms už sijonų ir parodė į Klerę, kuri bėgo Pirueto gatve lyg 
išprotėjusi, susitaršiusiais plaukais, kraujuojančiomis panagė- 
mis. Jai pavyko nuplėšti duris nuo vyrių. Supratusi, jog pavė- 
lavo, jog Floraną jau veža, ji puolė paskui fiakrą, bet tuojau 
pat sustojo bejėgiško pykčio perimta ir kumščiu pagrūmojo 

tolyn bėgantiems ratams. Paskum, visa išraudusi, apdulkėjusi 
baltomis kalkėmis, tekina leidosi atgal Pirueto gatvėn. 

— (Gal jis prižadėjo ją vesti? — kvatodama sušuko Sarjetė.— 
Na ir mulkė! Kuoktelėjo, ir gana! 

Kvartalas nurimo. Ligi pat turgaus uždarymo žmonės būria- 
vosi aptardami ryto įvykius. Prekininkės smalsiai žiopsojo į 
dešrinę. Liza nebesirodė, už prekystalio palikusi Ogiustinę. Po 
pietų ji tarė sau būsiant reikalinga pagaliau papasakoti viską 
Keniu — bijojo, kad kuri patauška netikėtai ir per skaudžiai 
neužduotų jam širdies. Liza palaukė, kol juodu vieni liko virtu- 
vėje, mat žinojo, jog čia jam jaukiausia, tad ir verksiąs mažiau. 
Kalbą pradėjo švelniai, kaip motina. Ir vis dėlto, vos išgirdęs, 
kas nutiko, Keniu išvirto ant kapojimo lentos ir apsibliovė kaip 
veršis. | 

— Na, vargšas tu mano storuliuk, liaukis, tau nevalia šitaip 
graužtis, dar apsirgsi, — tarė Liza, apkabindama vyrą. 

Ašaros tryško Keniu iš akių ant baltutėlės prijuostės, visas 
jo storas bejėgiškas kūnas skausmingai krūpčiojo. Jis visai su- 
glebo, tarytum susileido pažliugęs ašaromis. Galop, atgavęs 
žadą, suvapėjo: 

— Ne, tunežinai, koks geras jis buvo man, kai mudu gyvenom 
Ruajė-Kolaro gatvėje! Pats tvarkė kambarį, virė valgyti... Mylėjo 
mane kaip sūnų, supranti? Pareidavo visas apsitaškęs purvais, 
toks pervargęs, jog krisdavo kaip pakirstas, 0 aš sočiai valgy- 
davau, sėdėdavau šilumoj, namie... Ir šit dabar jį sušaudys. 

Liza užginčijo, kad Florano nesušaudysią. Bet Keniu purtė 
galvą, kalbėjo toliau: 

— Kad ir nesušaudys! Per mažai jį mylėjau. Dabar galiu 
tai prisipažinti. Pykau ant jo, nenorėjau atiduoti jo palikimo 
dalies... 

— Liaukis! Juk dešimtį kartų piršau jam tuos pinigus! — 
sušuko Liza.— Mudu neturim ko sau prikišti. 

— Žinau, tu gera, įmanydama viską jam būtum atidavusi... 
O man buvo gaila nors tu ką! Visą gyvenimą graušiuos. Visad 
galvosiu, kad jei būčiau su juo pasidalijęs palikimą, gal nebūtų 
antrąsyk pakliuvęs į bėdą... Aš kaltas, aš pražudžiau jį. 

Liza prašneko dar švelnesniu balsu, ji įtikinėjo Keniu, jog 
nevalia šitaip gadinti sau kraujo. Jai net gaila pasidarė Florano. 
Tiesa, jis labai nusižengęs. Jei būtų turėjęs daugiau pinigų, gal 
būtų pridaręs ir didesnių kvailysčių. Pamažu Liza įteigė vyrui, 
jog kitaip ir baigtis negalėję ir jog dabar visiems būsią geriau. 
Keniu vis dar šniurkščiojo prijuoste šluostydamasis ašaras, tram- 
dė save, kad geriau girdėtų, ką sako žmona, ir vėl plūdo ašaro- 
mis. Nejučia įkišo pirštus į dešroms kimšti paruoštą faršą, tai 
gnaibė jį, tai šiurkščiai maigė. 

— Atsimeni, kaip prastai jauteisi? — toliau kalbėjo Liza.— 
Ir tik todėl, kad buvom išmušti iš vėžių. Man buvo labai nera- 
mu, bet nieko tau nesakiau. Mačiau, kad tau vis blogiau su svei- 
kata. 

— Tikrai — sukuždėjo Keniu, akimirkai nustodamas kūk- 
čioti. 

— Juk ir prekyba šiemet mums ėjo labai prastai. Sakytum, 
likimo pirštas... Na, liaukis, neverk, pamatysi, viskas vėl bus 
gerai. Saugok save, juk esi reikalingas ir man, ir dukrelei. Tavo 
priedermė mumis rūpintis. 

Keniu jau nebe taip įnirtingai maigė faršą. Vis dar jaudinosi, 
bet dabar veikiau iš graudulio,— blanki šypsena šmėkštelėjo 
skausmo iškreiptomis lūpomis. Liza pajuto, jog įtikino vyrą. 
Tuoj pašaukė Poliną, žaidžiančią krautuvėje, ir, pasodinusi jam 
ant kelių, tarė: 

— Polina, juk tėveliui reikia imtis proto, argi ne? Gražiai 
paprašyk jį, kad daugiau neužduotų mums širdies. 

Mergaitė gražiai paprašė. Ji apsikabino rankytėmis tėvus, 
ir jie sužiuro vienas į kitą — kūningi, įsipenėję, jau atsigavę po 
ligos, kamavusios juos ištisus metus; jų platūs, apskriti veidai 
šypsojo, o dešrininkė kartojo be paliovos: 

— Šiaip ar taip, mano storuliuk, mums visiems trims reikia 
rūpintis savimi, tik savimi. 

Po dviejų mėnesių Floranas vėl buvo nuteistas tremčiai. Jo 
byla sukėlė didelį triukšmą. Laikraščiai medžiojo menkiausias 
smulkmenas, spausdino kaltinamųjų portretus, vėliavų ir ski- 
riamųjų ženklų piešinius, planą tos vietovės, kur rinkdavosi są- 
mokslininkai. Dvi savaites Paryžius kalbėjo tik apie Halėse at- 
skleistą sąmokslą. Policija skelbė žinias, šiurpesnes viena už kitą; 
galop pasklido gandas, jog užminuotas visas Monmartras. Įsta- 
tymų leidžiamajame korpuse kilo toks sąmyšis, jog centristai ir 
dešinieji pamiršo savo smarkius nesutarimus dėl nelemto biu- 
džeto asignavimų įstatymo ir — šusitaikę — triuškinančia balsų 
dauguma priėmė nepopuliarų mokesčių projektą; dabar, .kai 
mieste siautėjo panika, netgi priemiesčiai nedrįso dėl to šiauštis. 
Teismas vyko visą savaitę. Floranas didžiai nustebo -sužinojęs, 
kiek daug bendrininkų jam priskiriama. Iš: daugiau kaip.dvide- 
šimties .žmonių, sėdinčių kaltinamųjų :suole, pažinojo. daugių 
daugiausia šešis ar septynis. Paskelbus nuosprendį, Floranas 
tarėsi pastebėjęs Robino skrybėlę ir nugarą,-- senis lyg" niekur 
nieko yrėsi per minią. Logras ir. Lakajis buvo išteisinti: Alek- 
„sandras, įsivėlęs: į sąmokslą „kaip: didelis. vaikas, gavo dvejus 
metųs kalėjimo, Gavaras, kaip ir-Floranas, buvo nuteistas trem- 
čiai. Tai- buvo triuškinantis smūgis po triumfo: mat per užsitęsusį 

bylos nagrinėjimą paukštienos pirkliui pavyko atkreipti į save 
visų dėmesį. Gavaras brangiai užsimokėjo už Paryžiaus krautu- 
vininkui būdingą pomėgį — tuščius opozicinius postringavimus. 
Išsigandusiu to žilaplaukio vaiko veidu nusirito dvi didelės 
ašaros. 

Ir štai vieną rugpjūčio rytmetį, kai-į bundančias Hales dar- 
dėjo vežimai su daržovėmis, Klodas Lantje, kaip paprastai .žiop- 
tinėjęs po turgų raudonu diržu suveržtu pilvu, pasuko į Šv. Eusta- 
chijaus sankryžą paspausti rankos poniai Fransua. Ji sėdėjo ant 
savo ropių ir morkų, o platus jos veidas dvelkė liūdesiu. Apsi- 
niaukęs buvo ir dailininkas, nors skaistūs saulės spinduliai jau 
glostė tamsžalį kopūstų kalnų aksomą. 

—- Tai va, viskas baigta,— tarė jis.— Jie siunčia jį atgal... 
Ko gera, jis jau keliauja į Brestą. 

Daržovininkės veidas virptelėjo nuo bežadžio skausmo. Ji 
lėtai ranka apsuko ratą ir dusliai sukuždėjo: 

— Vis per tą Paryžių, tą niekšingą Paryžių! 

— Ne, Paryžius čia niekuo nedėtas, aš žinau, kas tai padarė! 
Kalti visi tie nevidonai,— atsakė Klodas, gniauždamas kumš- 
čius.— Jums ir galvon niekad neateitų, kokių kvailysčių jie pri- 
šnekėjo teisme... Šitaip suniekšėjo, kad ėmė raustis vaiko sąsiu- 
viniuose! O tas mulkis prokuroras nusigriebė jų ir išvystė visą 
teoriją: girdi, mes gerbiame tyrą vaikystę, o jie kemša vaikams 
demagogiją... Man stačiai bloga pasidarė. 

Jį krėtė nervinis virpulys; gūždamasis į savo pažaliavusį pal- 
tą, Klodas kalbėjo toliau: 

— O jis tokios jautrios širdies — kaip mergaitė... Pats ma- 
čiau, kaip jis ko nenualpo žiūrėdamas į pjaunamus karvelius... 
Man buvo ir juokinga, ir graudu, kai pamačiau jį tarp dviejų 
žandarų. Ne, jau niekados nebematysim Florano, šįkart jisai liks 
ten visiems laikams. 

— Reikėjo jam manęs paklausyti, — stojus tylai, prabilo dar- 
žovininkė.— Būtų atsikėlęs į Nanterą, gyvenęs ten tarp mano 
vištų ir triušių... Žinot, aš labai jį mylėjau, mačiau, koks jis geras. 
Gal mudu būtume buvę laimingi... Kokia baisi nelaimė!.. Bet 
jūs, pone Klodai, per daug nesikrimskit, gerai? Aš jūsų lauksiu, 
atvažiuokit kurį rytą valgyti kiaušinienės. 

Jos akyse blizgėjo ašaros. Ji atsistojo tvardydamasi, kaip ir 
dera tvirtai moteriai, sunkios naštos slegiamai. 

— Žiūrėkit,— tarė, — antai močiutė Šantemesė ateina pirkti 
ropių. Šauni moteris toji dručkė močiutė Šantemesė! 

Klodas patraukė klaidžioti aplink turgų. Rambiuto gatvės 
gale baitavo šviesos pėdas. Ties stogais kybanti saulė klojo raus- 
vus spindulius, kurie gulė sūdriais pluoštais, jau liesdami grin- 

dinį. Klodas girdėjo, kaip smagiai bunda gaudžios Halės, visas 
tas meistu užgrioztas kvartalas. Atrodė, jog žmonės džiūgauja 
pasveikę, plyšauja visa gerkle pagaliau nusikratę sunkulio, slė- 
gusio skrandį. Klodas pamatė Sarjetę, niūniuojančią dainelę tarp 
savo slyvų ir žemuogių ir puikuojančią auksiniu laikrodėliu, 
paskui ji timptelėjo už ūsiukų. ponui Žiuliui, vilkinčiam akso- 
mine striuke. Dengtoje galerijoje Klodas pamatė slampinėjant 
ponią Leker ir panelę Sažė: jau nebe tokios pergeltusios, kone 
rausvais skruostais, ėjo kaip dvi geriausios draugės, smagiai 
aptarinėdamos kokį nutikimą. Žuvų paviljone močiutė Medujen, 
vėl užėmusi savo vietą už prekystalio, plovė žuvis, plūdo visus 
aplink, draskė akis naujajam inspektoriui, dar visai jaunam 
vaikinui, ir dievažijosi, kad įkrėsianti jam kaip reikiant; o Klerė, 
dar vangesnė ir abejingesnė nei anksčiau, pamėlusiomis nuo šalto 
vandens rankomis žėrė krūvon gleivėmis apėjusias sraiges, ta- 
rytum apaustas mirguliuojančiomis sidabro gijomis. Laimingi 
jaunavedžiai Ogiustas ir Ogiustinė kogalvių skyriuje prisipirko 
kiaulių kojų ir dviračiu vežimaičiu nudardėjo į Monružą, į savo 
dešrinę. Buvo jau aštuonios, darėsi karšta, ir Klodas, grįždamas 
atgal Rambiuto gatve, užtiko Mušą ir Poliną žaidžiant arklį: 
Mušas stovėjo keturpėsčias, o Polina, užsikorusi jam ant nugaros, 
laikėsi už jo plaukų, kad nenuvirstų. Halių stogais, palei laštakus, 
šmėkštelėjo šešėlis, ir Klodas pakėlė akis: saulėkaitoje kvato- 
dami bučiavosi Kadinė ir Mairūnas — laimingi gyvuliai, visą 
kvartalą pavertę savo meilės prieglobsčiu. 

Klodas pagrūmojo jiems kumščiu. Jį siutino toji šventė, šur- 
muliuojanti ir žemėje, ir padangėje. Jis koneveikė Riebiuosius. 
Riebiuosius, laimėjusius pergalę. Aplink buvo vieni Riebieji, 
apskriti, trykšte trykštantys sveikata, sveikinantys naują dieną, 
žadančią pilvui naujų malonumų. Tačiau kai Klodas radosi prie- 
šais Pirueto gatvę, jį pribaigė prieš akis atsivėręs vaizdas. 

Po dešinei, savo krautuvės tarpdury, stovėjo gražioji Nor- 
mandė, dabar vadinama gražiąja ponia Lebigr. Jos vyras pagaliau 
gavo leidimą savo vyninėje prekiauti taipgi tabaku, išsipildė 
sena jo svajonė, — šitaip Imperija atsilygino jam už reikšmingas 
paslaugas. Gražioji ponia Lebigr dailininkui pasirodė stačiai 
nuostabi: šilkine suknele, garbiniuotais plaukais, pasirengusi 
tuojau pat sėsti už prekystalio,— juk visi kvartalo ponai eina 
pas ją pirktis cigarų ir tabako. Luizė pasidarė didelė ponia, tikra 
dama. Už jos pečių švietė naujai perdažyta salė, švelniame sienų 
dugne raitėsi kekėmis apkibę vynuogienojai; tvaskėjo cinkuota 
skarda muštas prekystalis; atsispindėdami veidrodyje, skaisčio- 
mis ugnimis žėrėjo likerių buteliai. Gražioji ponia Lebigr juokėsi 
džiaugdamasi giedru rytmečiu. 

Po kairei, dešrinės tarpdury, savo kūnu užtverdama visą 
angą, stovėjo gražioji Liza. Dar niekad jos prijuostė ir antran- 
koviai nešvytėjo tokiu akinamu baltumu; dar niekad jos rausvas 
išpuoselėtas veidas nebuvo apriestas taip glotniai sušukuotų 
vyturų. Ji dvelkė sočia ramybe, begaline rimtimi, kurios ne- 
drumstė niekas, netgi šypsena. Tai buvo pasitenkinimo viršūnė, 
visiška palaima, šilto vėjelio glamonėjama. Po standžiai suveržtu 
korsetu virškinosi vakarykštė laimė; pasikišusi po prijuoste 
putlias rankas, gražioji Liza nė neketino siekti naujos, šiai dienai 
skirtos laimės, tvirtai įsitikinusi, kad ji pati ateis. Ir vitrina greta 
švietė tokia pat palaima, nusikračiusi negalios: kimšti liežuviai 
tysojo dar raudonesni, dar sveikesni nei anksčiau; geraširdiškai 
šypsojo geltoni kumpių snukiai; dešrelių virtinės nebekarojo taip 
nykiai kaip tada, kai dėl to sielvartavo Keniu. Viduje, virtuvėje, 
skambėjo sodrus juokas, lydimas linksmo prikaistuvių žvangė- 
jimo. Dešrinė vėl tryško sveikata, švytėjo sveiku įtukimu. Mar- 
murinės apdailos dugne kabojo paltys lašinių, kiaulių skerdenų 
šalinės, panašios į išsipūtusius pilvus, pilvus, švenčiančius perga- 
lę, o stotingoji Liza stovėjo visa didybe ir plačiomis pilvapenės 
akimis tarytum labino ryto sulaukusias Hales. 

Abi krautuvininkės linktelėjo viena kitai. Gražioji ponia 
Lebigr ir gražioji ponia Keniu draugiškai pasisveikino. 

Ir Klodas, vakar tikriausiai pamiršęs papietauti, užvirė pyk- 
čiu žiūrėdamas į tas krūtingas moteris, tokias žydinčias, tokias 
orias, dar standžiau susiveržė diržą ir tūžmingai suniurzgė: 

— Na ir niekšai tie padorieji! 

